Afin que les grans mervelles et li biau fait d'armes, 
liquel sont avenu par les gerres de France et d'Engleterre 
et des roiaulmes voisins, conjoins et ahers 
avoecques euls, dont li roi sont cause, soient notablement 
registré, et ou temps present et a venir, veu et 
congneu, je Jehans Froissars, tresoriers et chanonnes 
de Chimay, me voel ensonniier de metre en prose et 
ordonner selonch la vraie information que je ay eu 
des vaillans honmes, chevaliers et esquiers qui les 
dittes armes ont aidiet a acroistre ; et ausi par auquns 
rois d'armes nonmés hiraus et lors marescaus, qui 
par droit sont et doient estre juste inquisiteur et raporteur 
de tels besongnes. 
Et devés savoir que je ai ce livre cronisiet et historiiet, 
ditté et ordonné apriés et sus la relation faite des 
desus dis, a mon loial pooir, sans faire fait ne porter 
partie ne coulourer non plus l'un que l'autre. Et 
seront dedens ce livre li bien fait ramenteu de ceuls 
qui l'ont deservi, de quel pais et nation que il soient. 
Car esploit d'armes sont si chierement comparet et 
achatet, ce sevent chil qui i travellent, que nullement 
on n'en doit mentir. 
Or ai je proposé ensi que je voel parler et tretier 
de grans mervelles : voirement se poront et deveront 
ceuls et celles qui che livre liront, oront et veront 
esmervillier des grandes aventures que il i trouveront. 
Car je suppose que, depuis la creation dou monde et 
que premierement on se conmença a armer, on ne 
trouveroit en nulle histore tant de mervelles ne de 
grans fais d'armes conme il sont avenu ens ou temps 
et termes des guerres desus dittes, tant par terre que 
par mer, et desquelles je vous ferai recort et mention. 
Mais avant que j'en trette ne conmence a parler, 
je voel un petit tenir et demener le pourpos et estat 
de Proece pour exempliier les bons et ceuls qui desirent 
a estre de son aliance. Premierement, tout honme qui 
demande a estre preus doit comsiderer l'estat et 
regarder a la vie des anciiens et de ceuls qui on vesqu 
conment ne par quel incidense il i sont venu, desquels 
espoir il portent les armes et tiennent les hiretages. 
Le nom de preu renlumine les coers precheus et 
resplendist en ces salles et en ces palais : on l'ensengne 
au doi, on recorde son bien fait, on li donne glore en 
ce monde. Proeche ne voelt point sejourner a l'ostel, 
mais errer et travillier et querre partout ens es pais 
prochains et lontains les armes et les aventures. Or 
sont auqun baceler qui s'escusent et dient : « Je travilleroie 
volentiers et querroie les armes, mais que je 
euisse bien de qoi. » Au voir dire la cavance ayde 
assés tant que pour aler et venir par le monde. Mais 
Proece ne voelt point que nuls povres bacelers de 
bonne volenté s'escuse de non querir les armes par 
defaute de mise, car se il le vault, il trouvera qui 
l'aidera, se il le desert, qui l'avancera et paiera selonch 
son bien fait. Car tousjours viennent li bien a meureté 
et congnissance, et on l'a veu avenir en trop de lieus 
que moult de povres bacelers se sont fait et honnouré 
par lor bien fait et travel. Et encores en celle histore 
presente, se vous le lissiés ou oés lire de conmencement 
jusques en conclusion, vous i verés et trouverés les 
noms de pluisseurs vaillans honmes qui doient bien 
estre escript ens ou nombre des preus. Je ne les ai 
que faire de nonmer presentement, car il se nonmeront, 
ensi que il ont eu leurs cours et lors saisons, tant d'un 
roiaulme conme de l'autre. 
Or se debrise et disfere li mondes en pluisseurs 
manieres. Premierement, li vaillant honme travellent 
lors corps en armes pour conquerir la glore et renonmee 
de che monde ; li peuples parole recorde, et 
devise de lors estas ; auquns clers escripsent et 
registrent lors oevres et baceleries, par quoi elles 
soient mises et couchies en memores perpetueles. Car 
par les escriptures puet on avoir la congnissance de 
toutes coses, et sont registré li bien et li mal, les 
prosperités et les fortunes des anciiens. 
Or ai eu pluisseurs fois grant imagination sus 
l'estat et afaire de Proece, et penset et imaginet conment 
et ou elle a tenu ses termes, et venu d'un roiaulme 
en aultre. Et aussi en ma joneche j'en ai moult oy 
parler auquns vaillans honmes, liquel s'en esmervilloient 
ensi que je. Et pour venir a la verité et apaisier 
ma imagination, je ai lu tant ens es livres anciiens que 
je en quide savoir auqune cose, et selonch mon avis 
je en ferai auqune determination. 
Verité est, selonch les anchiiennes escriptures, que 
apriés le Deluge et que Noels et sa generation eurent 
repeuplé le monde, et que on se conmença a armer et 
a courir et a prendre par le fait de gerre l'un sus 
l'autre, Proeche resgna premierement ou roiaulme 
de Caldee par le fait dou roi Ninus, qui fist fonder et 
edefiier la grande chité de Ninivee qui contenoit trois 
journees de lonch, et aussi par la roine Semeramis sa 
fenme qui fu dame de grant valour. Apres, Proece se 
remua et vint resgner en Judee et Jherusalem par le 
fait de Josué, de David et des Macabiiens. Apriés, 
elle vint resgner ens ou roiaulme de Perse et de Mede 
par le fait de Cirus le grant roi, par Asserus et Xerses. 
Apriés, vint Proece resgner en Gresce par le fait de 
Herqules, de Tezeus, de Jasson et de Acilles et des 
aultres preus chevaliers ; apriés en Troies le Grant par 
le roi Priant, par Hector et par ses freres ; apriés en la 
chité de Ronme par les nobles signatours et centurions 
et par le grant Julle Cessar. Apriés elle vint demorer 
en France par le fait dou grant Carlemainne, qui fu 
rois de France et d'Alemagne, et empereur de Ronme. 
Apriés a resgné Proece un temps en Engleterre par le 
fait dou roi Edouwart et de la bonne roine Phelippe de 
Hainnau sa fenme, et par lors enfans et par les vaillans 
honmes de celi roiaulme, ensi que vous verés et trouverés 
se toute le lissiés en ceste histore. 
Or ne sçai pas se elle voelt encores aler plus avant 
ou retourner, mais elle est de si noble et poissant 
condition que la ou elle trueve les honmes qui 
l'ainment et le servent, elle s'encline et se tient et 
demeure avoecques euls. Car Proece n'a cure des 
couwars et des preceurs, mais les fuit et esqieve, et 
elle a droit. Homs, qui voels venir a vaillance par 
Proece, considere conment on asciet a table dou roi, 
de duch et de conte le preu, et on met arriere le couwart 
preceus, ja soit il de plus hault linage. Et pour ce 
que ceste histore cronisie est tout remplie de fais 
d'armes et des menbres qui en descendent, je ai un 
petit tenu le degré de Proece a la fin que tout baceler 
qui ainment les armes s'i puissent exempliier. Or s'en 
soient il, et raison le voelt que je remonstre et esclarcisse 
la cause pourquoi premierement la guerre s'esmut 
entre France et Engleterre, selonch ce que j'en sui 
enfourmé, car casqune des parties dist que sa querelle 
est bonne, otretant bien le desfendant conme le 
demandant. 

Premierement, pour mieuls entrer en la matere et 
pour recorder au lonch ensi que les ordenances se sont 
portees, vous devés sçavoir que apriés l'apaisement 
des guerres de Flandres, qui furent moult grandes et 
dont la bataille de Courtrai descendi ou tant de vaillans 
honmes et de nobles dou roiaulme de France 
furent mort et ochis par l'orguel d'un conte d'Artois 
qui s'apelloit Robers, et que li biaus rois Phelippes 
de France eut mariee sa fille Izabiel au roi Edouwart 
d'Engleterre, liquels rois desus dis ne fu pas de si 
grant sens ne de tel proece conme avoit esté li bons rois 
Edouwars ses peres, qui tant ot afaire et de batailles 
as Danois et as Escos, et toutes achieva a l'onnour 
de li et au pourfit de son roiaulme ; et pour ce que ses 
fils nonmés Edouwars n'eut point celle grasce ne bonne 
aventure d'armes, car tous ne sont pas ne ne pueent 
estre aourné de bonnes vertus, escei ils en haine et 
indignation de son peuple. Mais on ne li remonstra 
pas ses folies sitretos avant ot il fait moult de grans 
mauls et de crueuses justices des nobles de son 
roiaume. 
Englés suesfrent bien un temps mais en la fin il 
paient si crueusement que on s'i puet bien exempliier, 
ne on ne puet jeuer a euls. Et se lieuve et couce uns 
sires en trop grant peril qui les gouverne, car ja ne 
l'ameront ne honneront, se il n'est victorieus, et se il 
n'ainme les armes et la guerre a ses voisins, et par 
especial a plus forts et a plus riches que il ne soient. 
Et ont celle condition, et tiennent celle opinion et ont 
tousjours tenu et tenront, tant que Engleterre sera 
terre habitable. Et dient generaulment, et ce ont il 
veu par experiense par trop fois que, apriés un bon 
roi, il en ont un qui n'est de nulle vaillance. Et le 
tiennent a endormi et a pesant, qant il ne voelt 
ensievir les oevres de son pere ou de son predicessour, 
bon roy qui a resgné en devant de li. Et est lor terre 
plus plainne de riçoisses et de tous biens, qant il ont 
la gerre, que en temps de paix. Et en cela sont il né 
et obstiné, ne nuls ne lor poroit faire entendant le 
contraire. 
Englés sont de mervilleuses conditions, chaut et 
boullant, tos esmeu en ire, tart apaisié ne amodé en 
douçour ; et se delittent et confortent en batailles et 
en ocisions. Convoiteus et envieus sont trop grandedement 
sus le bien d'autrui et ne se pueent conjoindre 
parfaitement ne naturelment en l'amour ne 
aliance de nation estragne, et sont couvert et orguilleus. 
Et par especial desous le solel n'a nul plus perilleus 
peuple, tant que de honmes mestis, conme il 
sont en Engleterre. Et trop fort se disferent en Engleterre 
les natures et conditions des nobles aux honmes 
mestis et vilains, car li gentilhonme sont de noble et 
loiale condition, et li conmuns peuples est de fele, 
perilleuse, orguilleuse et desloiale condition. Et la ou 
li peuples vodroit monstrer sa felonnie et sa poissance 
li noble n'averoient point de duree a euls. Or sont il 
et ont esté un lonch temps moult bien d'acort ensamble, 
car li noble ne demande au peuple que toute raison. 
Aussi on ne li sousferroit point que il presist sans 
paiier .I. oef ne une poulle. Li honme de mestier et li 
laboureur parmi Engleterre vivent de ce que il sevent 
faire, et li gentilhonme de lors rentes et revenues ; 
et se li rois les ensonnie, il sont paiiet, non que li rois 
puist tailler son peuple, non, ne li peuples ne le 
vodroit ne poroit sousfrir. Il i a certainnes ordenances 
et pactions assisses sus le staple des lainnes, et de ce 
est li rois aidiés au desus de ses rentes et revenues ; 
et qant ils fait gerre, celle paction on li double. 
Engleterre est la terre dou monde le mieuls gardee. 
Aultrement il ne poroient ne saveroient vivre, et 
convient bien que uns rois qui est lors sires, se ordonne 
apriés euls et s'encline a moult de lors volentés ; et se 
il fait le contraire et mauls en viengne, mal l'en prendera, 
ensi que il fist a ce roi Edouwart, dont je parloie 
maintenant, liquels fu fils au bon roi Edouwart, qui 
tant fu de proece plains que il desconfi par pluisseurs 
fois en bataille les Escoçois et conquist sus euls la 
chité de Bervich et la frontiere d'Escoce jusques en la 
chité d'Abredane ; et prist et tint Haindebourch et le 
fort chastiel de Struvelin. 
Et qant chils bons rois Edouwars fu trespassés, ses 
fils, nonmés aussi Edouwars, fu rois, mais il n'ensievi 
pas ne en riens la vaillance dou roi son pere. 
Car assés tos apriés ce que il fu couronnés, li rois 
d'Escoce, qui se nonma Robers de Brus, desfia ce roi 
Edouwart et cevauça tantos esforciement sur lui et 
reconquist toute Escoce, celle que li bons rois Edouwars 
avoit conquis. Et reprist la chité de Bervich et 
passa la riviere de Taie, et entra ens ou pais de Norhombrelande 
et ardi et essilla moult dou roiaulme 
d'Engleterre jusques a la riviere dou Thin ; et vinrent 
li dit Escoçois mettre le siege devant le chastiel de 
Struvelin. Adont s'esmurent chils rois Edouwars, fils 
au bon roi Edouwart, et toute la chevalerie d'Engleterre, 
pour lever ce siege. Et la les atendirent li rois 
Robers de Brus et ses gens, et i ot une bataille arestee 
tres grande. Et la furent descomfi les Englois et mis 
en cace et en i ot biaucop de mors et de pris. Et dura 
ceste cace des Escoçois sus les Englois jusques oultre 
la riviere dou Hombre. Et se sauva a grant painne li 
rois Edouwars, et ne fu onques asegurés en chité ne 
en ville ne chastiel que il euist sus tout son chemin, si 
se trouva en la chité de Londres. Et qant il vei et 
congneut la vaillance de ce roi Robert de Brus, il fist 
paction et acordance a lui, et demorerent li doi 
roiaulme d'Engleterre et d'Escoce en trieuves .I. grant 
tempore. 

Chils rois d'Engleterre dont je parole, qui rechut ce 
grant blame et damage devant Struvelin en Escoce eut 
deus freres de remariage, desquels li uns estoit appellés 
li contes Marescaus et fu homs de sauvage et diverse 
maniere. Li aultres avoit nom Ainmons et fu contes 
de Kent, vaillans homs et preudoms, courtois, douls 
et debonnaires et amés de toutes gens. Chils rois 
Edouwars eut de sa fenme la roine Issabiel, fille au 
biau roi Phelippe, deus fils et deus filles, des quels 
fils, li ainnés ot nom Edouwars et fu rois d'Engleterre 
par l'acort de tous les barons, prelas et conmunautés 
d'Engleterre, tres le temps vivant le roi Edouwart 
son pere ; et la cause pourquoi et conment, je le vous 
recorderai avant en l'istore. Li secons des fils ot nom 
Jehan de Eltem et morut jones. Li ainnee des filles 
ot nom Issabiel et fu mariee au roi David d'Escoce, 
fils au roi Robert de Brus, et li fu donnee en mariage 
par l'acort des hauls barons de l'un roiaulme et del 
aultre, et pour venir a plus grande aliance d'amour. 
Li seconde des filles ot nom Jehane et fu mariee au 
conte de Gerlles. De ce conte et de celle dame issirent 
deus fils et deus filles, Renauls et Edouwars, et des .II. 
filles, li ainnee fu fenme au conte de Jullers et li aultre 
morut sans mariage. 
Li biaus rois Phelippes de France ot trois fils 
avoecques celle dame Issabiel qui fut roine d'Engleterre, 
et furent chil troi fil moult biel et grant chevalier. 
Si eut a nom li ainnés Loys, et fu, au vivant dou roi 
son pere, rois de Navare, et fu appellés avoecques 
Loys, li rois Hustins. Li secons eut nom Phelippes li 
Biaus, et li tiers ot nom Carles ; et furent tout troi roy 
de France, apriés la mort dou biau roi Phelippe leur 
pere, par droite succession l'un apriés l'autre. Et 
furent tout troi mariet, mais il n'eurent nuls hoirs 
males d'engendreure par cause de mariage. Et avint 
que, apriés la mort dou darrain roi qui fu nonmés 
Carles, li douse per de France ne donnerent point la 
couronne et l'iretage de France a la serour de ce roi 
Carle, qui estoit roine d'Engleterre, par tant que il 
voellent dire et maintenir, et encores maintiennent, 
que li roiaulmes de France est de si noble condition 
que il ne doit ne puet par succession venir ne descendre 
a fumelle, ne par consequent, a fil de fumelle. Et le 
donnerent li douse per de France, par election et rieule 
naturel et droiturier que il ont en France, et de la 
quelle ordenance anciiennement on avoit veu user, a 
Phelippe de Valois, fils jadis a mesire Carle, le conte 
de Valois et frere a ce biau roi Phelippe de desus dit. 
Et en osterent la roine d'Engleterre et son fil, qui 
estoit hoirs malles et neveus du roi Carle de France ; 
et le rois Phelippes n'estoit que cousins germains. 
C'est la cause parquoi les guerres, les pestilenses et 
tribulations sont depuis incourutes et venues et eslevees 
ens ou roiaulme de France. Et en a esté matere 
li calenges et la desfense, ensi que il vous sera recordé 
ensievant en l'istore. Mais je n'i puis pas sitos venir, fors 
ensi que les actions s'i enclinent et ordonnent, et encores 
je voel un petit parler de ce roi Edouwart d'Engleterre. 

Verité est que chils rois d'Engleterre, liquels ot a 
fenme la fille au biau roi Phelippe, se gouvrena, ce 
que il dura et resgna, moult diversement et crei trop 
legierement mauvais consel. Et avoit dalés lui un 
chevalier, grant baron en Engleterre et rice honme et 
son cousin, lequel on nonmoit messire Hue le Espensier. 
Chils Messires Hues et messires Hues ses peres 
avoient le roi si atrait a lor volenté que il ne faisoit 
riens fors par lor consel, et plus encores par l'enort et 
consel dou fil que dou pere, car li peres estoit ja tous 
anciiens. Et li fils se tenoit tousjours dalés le roi. 
Et ne faisoit li rois nulle cose fors par son consel, dont 
tout honme qui congnissoit l'estat dou roi et ce messire 
Hue le Espensier murmuroit et parloit diversement 
sus lui. Car, ensi que je ai dit ichi desus, Englés 
ne se pueent longement tenir ne sousfrir de un inconvenient, 
qant on lor fait ; et se il le portent et suesfrent 
un temps oultre lor volenté, si en prendent il en la fin 
crueuls paiement. Et avint que onques, depuis la desconfiture 
qui fu devant Struvelin en Escoce, li roiaumes 
d'Engleterre generaument n'eurent a grace le roi ne 
ce messire Hue le Espensier ; et conmenchierent a 
murmurer li prelat, li baron et li honmes des chités et 
bonnes villes d'Engleterre moult fort sus le roi et son 
consel, et a dire et proposer que on l'avoit tant tenu 
en wiseusses et en delisces que li roiaulmes d'Engleterre 
avoit recheu blame et damage oultre mesure et 
que ce ne se pooit recouvrer. Or se perchut li dis messires 
Hues li Espensiers que on murmuroit sur lui ; si 
doubta trop fort que mauls ne l'en presist. Ils, qui 
estoit si bien dou roi que nuls mieuls de li, li dist et 
enorta que pluisseur baron d'Engleterre faisoient 
aliances ensamble et que, se il ne s'en prendoit garde, 
il le bouteroient hors de son roiaulme. Li rois fu pour 
celle fois si acertes enforumés que il i pourvei trop 
grandement. Car a un parlement que il fist venir a 
Bristo, la ou il se tenoit le plus souvent et moult volentiers, 
il fist prendre jusques a .XXII. de ces nobles et 
hauls barons d'Engleterre et les fist tous decoler, et tout 
premiers le conte Thomas de Lancastre,... qui estoit 
ses oncles, preudoms et vaillans homs ; et fist depuis 
moult de biaus miracles ou lieu ou il fu ensevelis. Et se 
son frere le conte Ainmon de Qent euist esté a ce parlement, 
il estoit ordonné dou faire morir ; mais point 
n'i fu car il estoit dehetiés, si s'escusa. Ceste decolation 
faite, qant la congnissance en vint generaument ens 
ou roiaulme d'Engleterre, li rois et messires Hues li 
Espensiers furent aqueilliet en grant haine de toutes 
gens. Mais nuls n'en osoit parler, la ou la congnissance 
en fust venue au roi ne au dit messire Hue le 
Espensier ; car il estoient si crueuls en lors fais que 
nuls, com hauls ne nobles que il fust, n'estoit 
espargniés ; et voloient resgner en celle ordenance 
que nuls ne parlast sus lor estat. 
Encores, avoecques tout ce, il mist, li dis messires 
Hues, si tres grant discort entre le roi et la roine que 
li rois ne voloit point veoir sa fenme. Et pour tant que 
le conte Ainmon de Qent en parla et en blama le roi 
son frere, presens auquns nobles d'Engleterre, pour 
ces paroles et pour aultres avoecques, tout le mal et 
discort que messires Hues li Espensiers pooit mettre 
entre le roi et son frere et la roine, il l'i mist. Et bien 
le savoient la roine et li contes de Qent, et s'en vinrent 
demorer en la conté de Qent en .I. biau chastiau dou 
dit conte que on nonme Ledes. Et la se tinrent .I. 
tempore, car li rois d'Engleterre ne faisoit compte de 
sa fenme ne de ses enfans. Et convenoit la roine vivre 
de son demainne, car les roines d'Engleterre ont 
grans drois et biaus hiretages de lors doaires en Engleterre. 
Chils rois ne faisoit compte de veoir la roine. 
Si estoit elle tres belle dame et feminine et doucement 
enlangagie. Dit fu a ce conte de Qent et a la roine 
Issabiel d'Engleterre, qui se tenoient en ce chastiel de 
Ledes, que li rois les feroit prendre, decoler ou 
noiier son frere, et la roine enmurer. Il doubterent ces 
paroles, car il sentoient le roi hauster et crueuls, et ce 
Hue le Espensier, et qui les avoit aquelliet en grant 
haine. Si ordonnerent lors besongnes dou plus tos 
que il porent et se departirent d'Engleterre. Et fu lor 
intension que il venroient en France veoir le roi 
Carle de France, car la roine d'Engleterre ne l'avoit 
point veu depuis que premierement elle estoit venue 
en Engleterre. Et venroit en Pontieu, car la conté de 
Pontieu li devoit estre deue, et li avoit esté donnee 
en mariage avoecques le roi d'Engleterre. 
La roine d'Engleterre et li contes de Qent, pour le 
doubte dou roi et esqiever les perils, se departirent 
d'Engleterre dou plus tos que il porent apriés ce que 
on les ot avisés et enfourmés conment li rois et messires 
Hues li Espensiers les voloient destruire, et 
n'enmenerent point plenté de gens. En lor compagnie 
estoit aussi uns chevaliers qui se nonma messire 
Rogier de Mortemer. Et s'enblerent secreement 
d'Engleterre et vinrent a Boulongne. Et fissent tant 
par lors journees que il vinrent a Paris et au bois de 
Viçainnes ou, pour ce temps, li rois de France se 
tenoit. 
Li rois Carles de France requelli assés doucement 
sa serour et son jone fil Edouwart, et le vei moult 
volentiers et le conte de Qent et messire Rogier de 
Mortemer. Et ordonna tantos de lor estat, qant il ot 
entendu recorder sa serour et le conte de Qent la vie, 
l'affaire et l'ordenance dou roi d'Engleterre et de ce 
Hue le Espensier ; mais il ne dist pas : « Belle serour, 
pour l'amour de vous, et pour ce que je voi que il se 
mesuse, je li manderai notorement que il se mete a 
raison et eslonge de li son mauvais consel et vous 
tiengne en paix et en estat, ensi que uns rois doit tenir 
sa fenme, ou je li ferai guerre ». Nennil, mais li dist : 
« Ma belle serour, je vous pourverai courtoisement 
de vostre estat pour vous et pour vostre fil ; et entrués 
s'avisera vostres maris, ou li amour et la compagnie 
de li et de ce Hue le Espensier se desrompera ». Il 
convint la roine d'Engleterre prendre en bon gré ce 
que ses freres li rois de France li offroit, et l'en remercia, 
et aussi fist li contes de Qent. Et se tinrent a Paris 
que la environ trois ans tous complis, et estoient 
souvent avoecques le roi Carle. Et les veoit li rois 
volentiers et prendoit a le fois grant plaisance ou jone 
Edouwart, car il estoit biaus fils et rians, et s'esbatoit 
li rois, qui estoit son oncle, en ses joneces. 
Pour ce temps que la roine d'Engleterre et ses fils 
et li contes de Qent estoient en France, avoit deus 
jones filles en France, desquelles li rois Carles estoit 
oncles, car elles avoient esté filles a ses deus freres, 
li roy Lois que on nonma le roi Hustin, et li autre 
fille au roi Phelippe le Grant, qui en sa jonece avoit 
esté nonmé contes de Nevers. Ces deus filles, li une 
fu depuis duçoise d'Orliiens, et li aultre, Margerite, 
contesse de Flandres et d'Artois. Et fu adont parole 
ens ou consel dou roi de France, et assés s'i acordoit 
li rois, que ses biaus neveus Edouwars d'Engleterre 
euist l'une de ses nieces par mariage et que li roiaulmes 
de France, apriés li, lor retournast, car il venoient de 
la droite lignie. 
Ces nouvelles s'espandirent tant que elles furent 
sceues en Engleterre. Qant messires Hues li Espensiers 
en fu enfourmés, si se doubta grandement que la 
poissance dou roi de France ne le fesist tresbuchier 
jus de ses estas, car bien imaginoit au fort que ses 
sires li rois d'Engleterre n'oseroit courouchier le roi 
de France. Et encores oultre, se ceste aliance se 
faisoit, que li jones Edouwars d'Engleterre fust mariés 
en France et presist sa cousine germainne, il ne poroit 
longement estre ne demorer que, dou costé de France, 
il n'euist a faire, avoecques tout ce encores que il 
sentoit bien que moult estoit hais en Engleterre par les 
crueuses justices et sans raison, que il avoit consenti 
et consilliet a faire, dont tous les jours il estoit en 
peril et en aventure des linages de ceuls qui mort 
estoient. Si se avisa que a tout ce il pourveroit trop 
grandement, ensi qu'il fist. Ils qui bien savoit que, 
se chils mariages se faisoit, ce seroit par dispensation 
dou pape, tantos et incontinent il fist le roi 
d'Engleterre escrire au pape Jehan, qui, pour ce temps, 
resgnoit et demoroit en Avignon. 
Chils papes Jehans estoit gascons et de la nation de 
Bourdiaus, et tous li linages de ce pape demoroient 
desous le roi d'Engleterre, et aussi de condition et en 
toutes ses oevres, il estoit englois, et ne vosist pour 
riens courouchier le roi d'Engleterre. Ces lettres 
escriptes et seelees, messires Hues li Espensiers, qui 
avoit escript ensi conme il voloit, espoir n'en savoit 
riens li rois, prist tantos deus chevaliers de son linage 
et les envoia en Avignon deviers ce pape Jehan. Qant 
li papes vei les lettres dou roy d'Engleterre, ils les 
rechut et les chevaliers en grant chiereté, et les ouvri 
et lissi tout au lonc, et tint ces escriptures en secré. 
Et en avint que, pour ce jone Edouwart d'Engleterre 
marier a la jone dame, qui fille avoit esté dou roi 
Lois de France et de Navare, et on en volt avoir la 
dispensation, chils papes qui tous enfourmés estoit, 
et qui complaire voloit au roi d'Engleterre et a messire 
Hue le Espensier, respondi a ceuls qui envoiiet 
i furent de par le roi de France, que ja ne dispenseroit 
ce mariage, car il estoient trop proçain. 
Ensi fu chils mariages brissiés et rompus et aussi 
pluisseur hault baron de France n'en fissent point 
grant compte, car ja murmuroient ils que de ce 
mariage poroient venir trop grant mauls et que, 
apriés la mort dou roi Carle qui consentoit a mettre 
sus et avant ces trettiés, li hiretages de la couronne 
de France ne devoit ne pooit en riens descendre, ne 
venir a ces filles ne as enfans de la roine d'Engleterre 
par les previleges et estatus anciiens de France ; et en 
estoient hiretier li fil au conte de Valois, Phelippes et 
Carles, ja fuissent ils de plus lontain degré, mais li 
contes de Valois lors peres avoit esté freres au biau 
roi Phelippe, roi de France. Ensi sçavoit messires 
Hues li Espensiers aler au devant de ses besongnes et 
bien sçavoit que il faisoit mal, mais tant estoit endurcis 
en ses malisces que il n'en savoit ne voloit issir. Si en 
rechut il tres crueuse punition en la fin, ensi que vous 
orés assés proçainnement recorder en l'istore. 

Grandes murmurations et escandles conmenchierent 
a monter en Engleterre a l'encontre dou roi et de ce 
Hue le Espensier, tant des nobles conme des prelas 
et marceans, et disoient ensi l'un a l'autre qant il se 
trouvoient : « Nostres rois se mesuse trop mallement 
par l'enort et consel de ce Hue le Espensier. A quoi 
es çou bon que il ont mis hors d'Engleterre la roine 
qui est serour dou roi de France et une vaillans dame, 
sage, humle et devote, et son jone fil nostre hiretier, 
et aussi le conte de Qent, un vaillant honme et de 
bonne consience ? Et ne s'ose tenir en ce pais pour 
tant que il a parlé a son frere le roi et a messire Hue 
le Espensier et leur a blamet leurs folies. Tels coses 
ne font pas a sousfrir ne a consentir, et poroient lors 
oevres porter trop grant prejudisce a ce roiaulme, et 
seroit bon que on i pourveist. » 
Li Londriien, qui ont tousjours esté, sont et seront, 
tant que il seront, li plus poissant de toute Engleterre, 
comsidererent ces affaires : que les coses aloient en 
Engleterre trop mallement, et que justice n'i avoit 
point de lieu ne de audiense, ne li marceant n'osoient 
aler ne ceminer ne ne pooient, fors en grant peril et 
aventure de perdre lors corps et lors biens parmi le 
roiaulme d'Engleterre. Si en parlerent entre euls et 
dissent que il i convenoit obviier, et que de la vie et 
gouvrenance dou roi et de son consel c'estoit toute 
pure perte. Et sentirent que moult de nobles d'Engleterre 
s'enclineroient assés tos a ce que on i pourveist. 
Et couroit secree renonmee que li rois, par ses mesusances 
et folies, n'estoit point dignes de tenir terre, 
et que a tort et a pechiet il avoit eslongiet en sus de li 
sa fenme la roine d'Engleterre et son fil et son frere le 
conte de Qent, et se tenoit en la marce de Bristo en 
wiseusses et en deduis, et ne faisoit compte conment li 
roiaulmes fust menés ne gouvrenés, mais que il euist 
ses plaisances et or et argent assés, et tout donnoit a ce 
Hue le Espensier et a ses complisces. 
Si regarderent que on i pourveroit, et orent un 
certain consel secret ensamble li auqun noble d'Engleterre 
et prelat, qui ne pooient plus sousfrir ce que il 
veoient, et li Londriien, que il remanderoient la roine 
Issabiel lor dame et son fil et le conte de Qent, et 
fesissent tant que il euissent jusques a trois cens 
armeures de fier ; mais que il fuissent arivé en Engleterre, 
il trouveroient confort et aide assés des nobles 
d'Engleterre et des Londriiens. Et certefioient les 
lettres que tout ce que il venroit en Engleterre de gens 
d'armes il seroient tout paiiet, et en faisoient li Londriien 
fait. En ce consel, furent les lettres escriptes et 
seelees, et chil esleu, qui feroient le message, et convenoit 
bien que tout ce fust tenu en secré ; il le fu. Et 
vinrent chil, qui envoiiet i furent, a Paris, et trouverent 
la roine et son fil et le conte de Qent. Si leur baillierent 
a part les lettres ; il les lissierent. Si en furent tout 
resjoi qant il veirent que la plus sainne partie dou pais 
et li Londriien les mandoient, mais le plus fort pour 
euls estoit a trouver gens d'armes. Et ne s'osa, de ces 
lettres ne de ces mandemens, la roine d'Engleterre 
descouvrir a son frere le roi de France, ne a baron qui 
fust en France. Et ce li consellierent li contes de Qent 
et messires Rogiers de Mortemer. Car li dis contes 
veoit bien que en l'ostel dou roi et en sa cambre 
messires Hues li Espensiers avoit ja acquis tant d'amis 
par ses dons et presens, lesquels il avoit donnés et la 
envoiiés et envoioit encores tous les jours, que toute 
dissimulation estoit en place et portoient trop fort 
partie a l'encontre de la roine d'Engleterre. « Et quel 
cose porons nous faire ? » respondi adont la roine. 
« Dame, dist li contes de Qent, vous prenderés 
congiet au roi et le remerciierés des courtoisies que il 
vous a fait, quoi que il i soit assés tenus, car il ne puet 
avoir plus proçainne de vous qui estes sa serour. Il 
vous donra congiet assés legierement car vous sejournés 
ichi a ses coustages, et gens d'ostel qui se tiennent 
acargiet de vous seront tout resjoy de vostre departement. 
Et se il vous demande ou vous vos vodrés 
retraire, vous vos fainderés et li dirés que vous avés oy 
nouvelles dou roi vostre mari, et que il vous remande 
et que la vous vos retrairés au plus tos que vous 
porés. Il vous respondera que ce sera bien fait. Ce 
congiet pris, nous nos retrairons tout bellement deviers 
vostre cousine germainne la contesse de Hainnau et 
deviers le conte et son frere ; il vous feront bonne 
chiere. Et en ce pais de Hainnau, ce sont gens, chevaliers 
et esquiers, de grant adrece et qui demandent les 
armes. Nous la venu, je suppose que nous serons 
adrechié, conforté et consillié de tout ce qu'il nous 
besongne. » 
La dame se ordonna apriés le consel de son serourge 
le conte de Qent, et prist congiet a son frere le roi de 
France. Li rois li donna assés legierement, mais il 
voloit que ses neveus Edouwars demorast avoecques 
lui. Mais la dame l'escusa et dist que, sans son fil, 
point elle n'oseroit retourner en Engleterre. Li rois 
n'en parla plus avant, et li fist delivrer par ses chevaliers 
d'ostel deus mille florins, pour paiier ses menus 
frés sus son cemin. Et pour lors estoit servis li rois 
d'un chevalier de Cambresis, qui se nonmoit li sires 
d'Esne. Li chevaliers s'osfri a cevauchier avoecques 
la roine et en demanda congiet au roi, et li rois li 
acorda. 

Ensi se departi la roine d'Engleterre dou roi de 
France son frere, son fil le jone Edouwart avoecques 
lui, et le conte de Qent, mesire Rogier de Mortemer 
et toute lor route, qui n'estoit pas trop grans. Et les 
conduisoit li sires d'Esne et aconduisi et amena en 
Cambresis, et furent un jour et une nuit en son chastiel, 
et de la vinrent a Buignicourt. Pour ces jours i avoit .I. 
chevalier et une dame de trop grant gouvrenement, et 
se nonmoit li sires d'Aubrecicourt. Ja estoient les 
nouvelles venues en Hainnau que la roine d'Engleterre 
et ses fils venoient veoir le conte et la contesse 
et lors enfans et les chevaliers et esquiers de Hainnau. 
Et vint li sires d'Esne, sitos que la roine fu descendue 
a Buignicourt ou elle fu dou chevalier et de la dame 
tres joieusement requelloite en la ville de Valenchiennes, 
car il n'i a pas de la longe voie a cevauchier. 
Pour ces jours s'i tenoient li contes et la contesse et 
messires Jehans de Hainnau, sires de Biaumont, lors 
freres. Et vint deviers euls en la Salle de Valenchiennes, 
et lor recorda ces nouvelles desquelles il furent tout 
resjoi. Adont dist li contes a son frere : « Jehan, cevauciés 
jusques a Buignicourt, et nous amenés nostre 
cousine la roine d'Engleterre : nous le volons festoiier 
en nostre pais ». Li sires de Biaumont respondi : 
« Volentiers ». 
Tantos chevaus furent ensellé, et monterent messires 
Jehans de Hainnau et sa route, car il estoit bien acompagniés, 
et issirent de Valenchiennes. Derechief li 
contes de Hainnau, qui fu uns moult honnourables 
sires, et qui voloit requellier honnourablement la 
roine d'Engleterre et estre acompagniés de barons et 
chevaliers de son pais, mist messagiers en oevre et 
manda le signeur d'Antoing, le senescal de Hainnau, 
le signeur de Ligne, le signeur de Bailleul, le signeur de 
Barbençon, le signeur de Haverech, le signeur de 
Gonmegnies, le signeur de Vertain et moult d'autres, 
que tantos et sans delai, il venissent a Valenchiennes. 
Il vinrent tout en bon arroi, et le plus vestis des draps 
de la livree que li contes donnoit ; et aussi dames et 
damoiselles vinrent dalés la contesse. 
Messires Jehans de Hainnau cevauça et vint a 
Denaing oultre Valenchiennes, et la s'aresta. Et 
renvoia le signeur d'Esne a Buignicourt, et estoit 
moult tart, et li dist : « Je serai, a quelle heure que ce 
soit, encores a nuit dalés madame la roine. Dites li 
ensi. » Et fist tout ce pour mains cargier l'ostel, 
car il sentoit le chevalier et la dame tout oultre bonne 
volenté. Li sires d'Esne vint a Buignicourt et compta 
a la roine tout ce que il avoit veu et trouvé, dont la 
dame fu moult contente, et se reconforta mieuls que 
devant. Messires Jehans de Hainnau soupa a Denaing 
entre les damoiselles de l'abeie, gentils fenmes qui la 
estoient. Et tantos apriés souper, il prist Phelippe de 
Chastiaus, le plus proçain esquier que il euist ; et 
monterent as chevaus et deus pages, et cevaucierent 
tous les plains et tantos furent a Buignicourt ; et 
missent piet a terre, et entrerent ens ou chastiel, car 
on les atendoit. 
Messires Jehans de Hainnau se traist en une cambre 
ou la roine d'Engleterre estoit, li contes de Qent, messires 
Rogiers de Mortemer et toutes les gens d'onnour, 
qui issu estoient d'Engleterre avoecques la ditte 
roine, laquelle estoit toute droite, et messires Jehans 
de Hainnau s'enclina moult bas contre lui. La dame 
le prist par le main, et le leva, et l'enmena arriere ; et 
qant la roine parloit au chevalier, il s'enclinoit tous 
bas, car des honnours de ce monde, messires Jehans 
de Hainnau estoit tous fais et nouris. La furent les 
aquintances douces et courtoisses ; la remonstra la 
ditte dame au chevalier moult doucement toutes ses 
mesestances et conment elle estoit issue hors d'Engleterre 
en painne et en peril et eslongie de son mari, qui 
en trop grande haine l'avoit aquelliet par l'enort et 
consel de un chevalier d'Engleterre et grant signeur 
assés qui s'appelle Hue le Espensier. A toutes ces 
paroles et remonstrances parla li chevaliers moult 
doucement et sagement, et tousjours en reconfortant 
la dame. 
Et qant la roine vint a la parole de dire conment 
li Londriien, par le consentement de pluisseurs prelas 
et barons d'Engleterre, le mandoient que elle retournast 
en Engleterre, et que elle fesist tant que elle 
euist .CCC. ou .CCCC. armeures de fier, car li langages 
dou prononchier pour le temps de lors estoit tels, et 
les amenast ou pais, et li Londriien les deliveroient 
de tous poins et se meteroient en lor compagnie : 
« Car par ma foi, messire Jehan et biau cousins, je 
n'ai de quoi faire ce paiement. Je n'ai finance fors que 
pour mes menus frés. » Il respondi promptement et 
dist : « Madame, vechi vostre chevalier qui n'a pour 
le present que faire, ne a quoi entendre. Si voel estre 
en vostre service, et n'entenderai jamais a autre cose, 
si vous averai remis en Engleterre. Monsigneur mon 
frere et moi, avons finance assés, chevaliers et esquiers 
qui desirent les armes, et qui ne sont pour le present 
de riens cargiet ne ensonniiet : si ne vous fault point 
doubter que par faute de mise et de chevalerie, vostres 
voiages soit requlés, car a l'aide de Dieu et de saint 
Gorge, nous l'achevirons. » 
A ceste parole, plora moult tendrement la dame de 
joie et de pité, et l'en remerchia de bon coer. Et puis li 
dist messires Jehans de Hainnau : « Madame, monsigneur 
mon frere et madame ma soer la contesse de 
Hainnau vous prient et par moi que vous les venés 
veoir et lors enfans. » La roine respondi et dist que, 
de ce faire elle estoit toute preste et tenue dou faire, 
et que pour euls veoir principaument, elle estoit avalee 
et venue de France jusques a la. Ensi se porterent les 
premieres acquintances entre la roine d'Engleterre 
et messire Jehan de Hainnau ; et fu la environ deus 
heures, et parlerent de pluisseurs coses assés, et prissent 
vins et espisces par deus fois. 
Tout ce fait, messires Jehans de Hainnau prist 
congiet a la roine et a son fil et au conte de Qent et a 
tous et a toutes, et issi hors dou chastiel et monta a 
ceval et son esquier et leur page. Li sires d'Esne, li 
sires d'Aubrecicourt et trois des enfans de Manni qui 
la estoient, Gilles, Jehans et Tieris le raconvoiierent. 
Watiers et Willaumes de Manni demorerent dalés la 
roine. Et s'en revinrent messires Jehans et li aultre 
a Denaing, et la demorerent la nuit ; mais chil qui 
acompagniet avoient le signeur de Biaumont, retournerent 
a Buignicourt dalés la roine d'Engleterre. 

Qant messires Jehans de Hainnau eut dormi et 
reposé tout a son aise en l'abeie de Denaing, il se leva 
et apparilla, et puis monta a cheval, et prist congiet a 
dames et a damoiselles qui pour ces jours i estoient. 
Et s'en vint a Valenchiennes, et descendi a la Sale 
dou conte, et trouva ja des barons et des chevaliers 
de Hainnau qui estoient venut. Il se traist deviers son 
frere qui devoit aler a table ; se li recorda, avant que 
il s'aseist, tout ensi conme il avoit fait, et l'estat et 
l'ordenance de la roine et des paroles et requestes 
que elle avoit misses avant, et aussi de celles que 
il avoit respondu. De tout se contenta li contes et 
dist que il avoit moult bien fait, et li savoit tres bon 
gré de ce que il s'estoit offers et mis ens ou service de 
la roine d'Engleterre et de son fil, et que point il ne li 
faudroit, fust de gens, fust de finance : « En nom 
Dieu, biau frere, respondi li sires de Biaumont, sus 
la finance de vous ai je parlé si hardiment ; et aussi 
certainnement je ai eu si grant pité de la bonne dame 
et ai encore, que je ne li poroie fallir pour mettre 
toute ma cavance. Adont laverent li signeur et se 
asissent a table. » 
Apriés disner, ordonné fu que messires Jehans de 
Hainnau, li sires d'Enghien, li sires d'Antoing, li sires 
de Ligne et li sires de Haverech chevauceroient ce soir 
et iroient a Bouchain souper, et a l'endemain il iroient 
querir la roine d'Engleterre a Buignicourt et son fil et 
le conte de Qent et toute lor compagnie, et les amenroient 
disner a Bouçain ; et puis apriés disner, il s'en 
departiroient, et venroient par Haspre et tout le 
grant chemin de Cambrai et enteroient a Valenchiennes, 
par la porte c'on dist Cambrissienne, et les 
amenroient a la Sale ; et la les recheveroient li contes, 
la contesse, signeurs, dames et damoiselles qui lor 
venroient a l'encontre. Celle ordenance sambla bonne, 
et se li hostels dou conte estoit bien pourveus, encores 
fu ils renforciés ; et furent envoiiés, a chars et a chevaus, 
grandes pourveances a Bouchain. Et la vinrent 
messires Jehans de Hainnau et li signeur desus nonmé 
ce soir souper et jessir. 
Qant ce vint a l'endemain, tout monterent qant il 
orent oy messe, et puis cevauchierent moult ordonneement 
tout cel pais et plain d'Ostrevant, et vinrent 
au chastel de Buignicourt. Et ja estoit la roine d'Engleterre 
segnefiie de lor venue et toute ordonnee pour 
partir, car bien savoit que on le venoit querre de par 
le conte de Hainnau ; et li avoit madame Jehane de 
Valois, contesse de Hainnau, envoiiet son char 
ordonné et apparilliet ensi que pour lui. Chil baron 
de Hainnau vinrent a la roine d'Engleterre, et l'onnourerent 
grandement, ensi que bien le sceurent 
faire, et elle euls. 
Adont prist la roine congiet a la dame de Buignicourt 
et a tous ses enfans, dont elle avoit assés, fils et 
filles, et li dist et pronmist que, pour la bonne chiere 
que elle avoit trouvé en li et en son mari, elle se 
sentoit grandement tenue a euls, et que si enfant ou 
temps a venir, en vaudroient mieuls. La bonne dame 
de Buignicourt et d'Aubrecicourt, conme sage et 
discrete, se humelia et remerchia de tout. Adont 
entra la roine ou char la contesse de Hainnau, et mist 
son fil Edouwar d'encoste li et une dame d'Engleterre 
qui l'avoit acompagniet, que on nonmoit la 
dame de Briane, et avoient li rois et li Espensiers fait 
decoler son mari ; et puis se departirent de Buignicourt 
et cevauchierent tout souef a belle compagnie, tousjours 
messire Jehan de Hainnau dalés la roine au 
char, et vinrent a Bouchain et la disnerent. Apriés 
disner, tout s'en departirent et se missent au cemin et 
passerent Haspre, qant tous et toutes orent beu .I. 
cop, et prissent le cemin de Valenchiennes. 
Ensi que la roine et chil signeur desus nonmé 
descendoient ens es praiories de Fontenielles, ja 
estoient venu chevaliers et esquiers, qui bouté s'estoient 
et armé pour la jouste, ens es bois de Fontenielles, et 
aultres officiiers de par le conte, qui presenterent a la 
roine et a son fil et au conte de Qent et a messire 
Rogier de Mortemer, chevaus et palefrois si bien 
aournés de tout ce que a euls apertenoit que riens n'i 
avoit espargniet. Et laquelle cose la roine d'Engleterre 
vei moult volentiers ; aussi fist ses fils et toutes lors 
gens. Et les avoit on la amenés et envoiiés pour la 
roine et la dame de Briane et les damoiselles monter 
sus et renouveler de monteure, mais la ditte roine ne 
la dame, qui ens ou char estoient, n'en issirent point 
si furent venu en la Sale a Valenchiennes ; mais li 
jones Edouwars monta sus .I. palefroi tout prope et 
ordonné pour lui. Toute la compagnie monterent sus 
les camps, en aprochant le bos de Fontenelles. Et dou 
bois issirent chevaliers et esquiers armés pour la jouste, 
et la jousterent moult radement devant la roine et les 
signeurs. Et tout en venant et en chevauçant vers 
Valenchiennes, chevalier et esquier joustoient sans 
euls espargnier, tels que li sires de Gonmegnies, li 
sires de Vertain, li sires de Mastain, li sires de Biellain, 
li sires de Hordain, li sires de Potelles, li sires de 
Vendegies, li Borgnes de Robertsart, Gilles de Manni, 
dis Grignars, Gilles de Soumain et Ostes, ses freres, 
et plus de quarante chevaliers et esquiers. Et tout ce 
veoit la roine d'Engleterre moult volentiers, et aussi 
faisoit ses fils. Et durerent ces joustes jusques a moult 
priés de Valenciennes. 
Si issirent hors de la ville grant fuisson de bourgois 
de Valenchiennes bien montés et aournés et en bonne 
ordenance, et vinrent contre la roine et son fil et les 
signeurs. Et fu ensi la roine d'Engleterre amenee 
honnourablement jusques en la Sale de Valenchiennes, 
et issi au piet des grés hors dou char. Et encontrerent 
a l'entree de la Sale amont le conte de Hainnau, tout 
a nu chief, la contesse sa feme et lors enfans, Margerite, 
Jehane, Phelippe, Issabiel et lor frere Guillaume, 
qui tout estoient jone ; si honnourerent la roine, et 
elle, euls. Et le conjoirent et le requellierent moult 
doucement li contes et la contesse, ensi conme il 
apertenoit et que bien le sceurent faire. Et vous di 
que toute la Salle fu adont laissie pour le roine 
d'Engleterre logier et ses gens ; et li contes et la contesse 
estoient logiet en l'ostel de Hollandes, et lors enfans a 
Malaunoit, et aussi avoient il la par jour lor retret. 
La roine d'Engleterre veoit que li contes de Hainnau 
et la contesse li faisoient tant d'onnour que plus ne 
l'en pooient faire ; si en looit Dieu et regratioit 
grandement en soi meismes, car elle esperoit bien que 
par euls et les Hainnuiers, elle seroit confortee et 
adrechie, ensi que elle fu si grandement, conme vous 
orés recorder avant en l'istore. Et fu la ditte roine et 
ses fils et li contes de Qent grandement tenu au conte 
de Hainnau et a messire Jehan de Hainnau, son frere, 
et as Hainnuiers, car elle ne trouvoit en France ne 
aultre part, nul confort ne qui se vosist ensonniier de 
ses besongnes, qant li gentils chevaliers messires 
Jehans de Hainnau emprist le faix et la carge. Dont 
pluisseurs gens, en Hainnau meismement, l'en tenoient 
a fol et a mal consilliet, qant a tout une puignie de 
gens, ils se mist en l'aventure d'aler en Engleterre a 
l'encontre dou roi, dou signeur Espensier et de ceuls 
de lors sexste. Au voir dire, se li Londriien n'euissent 
esté, et auquns nobles dou pais qui furent dou confort 
et aliance la roine, jamais piés n'en fust retournés. 

Ens ces sejours, joies et esbatemens ou li contes 
Guillaumes de Hainnau tint et rechut la roine d'Engleterre 
en la ville de Valenchiennes, fu ordonné de 
messire Jehan de Hainnau conment il feroit, ne quel 
carge de gens d'armes il averoit. Pluisseur jone chevalier 
et esquier de Hainnau s'offroient a messire 
Jehan et li disoient : « Sire, menés nous avoecques 
vous. Nous vous volons servir sus ce voiage a nostres 
coustages. » Li gentils chevaliers respondoit et disoit : 
« Grant merchis, biau signeur. J'en averai avis. Je ne 
vous refuse pas ; mais la carge que je averai, mon 
signeur mon frere le me fera. » Ensi s'escusoit li 
chevaliers. Et fu li jours asignés, le .XVIIe. jour dou 
mois de septembre, a estre a Dourdresc. Et tout se 
ordonnerent et apparillierent, chil qui aler i devoient. 
Et vinrent devant le jour li pluisseur en la ville de 
Dourdresc, et la atendirent tout l'un l'autre. La 
estoient gens d'office de par messire Jehan de Hainnau, 
qui faisoient les pourveances de mer et apparilloient 
barges et balenghiers, pour passer oultre en Engleterre. 
Toutes ces coses furent sceues deviers le roi 
d'Engleterre et le signeur Espensier et lors complisces : 
conment la roine d'Engleterre et ses fils et li 
contes de Qent estoient descendu de France en 
Hainnau et avoient tant fait deviers le conte et son 
frere que messires Jehans de Hainnau, a poissance de 
gens d'armes, les devoit ramener et remettre en Engleterre, 
maugré tous lors nuissans. Adont i pourveirent 
ils pour obviier a l'encontre de euls, et fissent garder 
pors, havenes et passages a grant fuisson de gens 
d'armes et d'archiers. Et lor estoit estroitement 
conmandé que tout ce que il veroient, qui prendre 
terre vodroient en Engleterre, fuissent mort, sans 
nului prendre a merchi. 

Qant messires Jehans de Hainnau senti que toutes 
les pourveances estoient faites, et ses gens desquels 
ils se voloit aidier, venu a Dourdresc, et plus encores 
que ils n'en euist priiés et retenus, il dist a la roine 
d'Engleterre : « Dame, il est temps que nous nos 
metons a voiage, car ceuls que je pense amener 
avoecques nous en Engleterre, sont tout prest et nous 
atendent au pasage. » La dame respondi : « Dieus i 
ait part ! » Adont prist elle congiet au conte de Hainnau 
et a la contesse, et les remerchia moult doucement de 
la bonne et honnourable requelloite que fait li avoient. 
La fu pris li congiés, et baissa la roine a son departir 
tous les enfans, l'un apriés l'autre, de Hainnau, et 
aussi fist son fil Edouwars. Phelippe de Hainnau, qui 
puis fu roine d'Engleterre, conmença trop fort a 
plorer, qant li jones Edouwars prist congiet. On li 
demanda pourquoi elle ploroit : « Pour ce, dist elle, 
que mon biau cousin Edouwars d'Engleterre se depart 
de moi, et je l'avoie ja apris. » Dont conmenchierent li 
chevalier qui la estoient, a rire, et depuis li fu ramenteu, 
qant li mariages fu tretiés de de lui et de l'anfant 
d'Engleterre. Et elle en respondi adont sagement et 
dist que son coer s'i traioit trop grandement, et pensoit 
bien que elle seroit encores sa fenme. 
Ensi se departi la roine d'Engleterre dou conte de 
Hainnau et de la contesse. Et estoient, pour ce jour 
que li congiés fu pris, a Mons en Hainnau, et vinrent 
jessir a Binch, et a l'endemain a Nivelle, et a l'endemain 
a Villevort. Et esqieverent Brousselles et passerent a 
destre, et fissent tant qui il vinrent a Mont Sainte 
Gertrut et de la a Dourdresc. Et n'i sejournerent que 
demi jour que il entrerent ens es vassiaus, car il 
gissoient ou havene a l'ancre et estoient tous pres. Et 
qant li ceval furent tout guidé, ceuls que mener on en 
voloit, et la mer fu revenue, tout par ordenance 
entrerent ens es vassiaus. Et estoit marescaus de l'oost 
messires Jehan de Hainnau et messires Fasteres dou 
Rues. Qant tout furent entré, il desancrerent et puis 
traissent les voilles amont ; si esqiperent et se departirent, 
et avoient vent et maree pour euls. Pour ce 
temps estoit messires Jehans de Hainnau en la droite 
flour de sa jonece, et de si grant volenté que nuls 
chevaliers pooit estre. Et pour ce entreprist il le dit 
voiage si liement, et ne resongnoit painne ne peril 
qui li peuist avenir. Aussi il n'i pensoit point, et estoit 
et fu toutdis ens ou vassiel la roine d'Engleterre et de 
son fil. 
Or vous voel nonmer auquns des chevaliers qui li 
fissent compagnie : premierement messire Henri 
d'Antoing, messire Robert de Bailluel, sires de Fontainnes, messires Miqiels de Ligne, messires Sauses 
de Bousoit, messire Perceval de Semeries, messire 
Sanse de Biaurieu, le signeur de Vertain, le signeur de 
Wargni, le signeur de Potelles, messire Gerart de 
Vendegies, le signeur de Gonmegnies, le signeur de 
Montegni en Ostrevant, le signeur de Bousut, messire 
Colart d'Aubrecicourt, le signeur d'Espinoit, le 
Borgne de Robertsart, messire Gille Grignart de 
Manni, Willaume dou Casteler, Oste et Gille de 
Soumain et pluisseurs aultres. Et estoit li sires de 
Fagnuelles compains a baniere a messire Jehan 
de Hainnau, et marescaus de l'oost, messires Fasteres 
dou Rues. 
Et orent ce premier jour et le second assés bon vent, 
et avoient jetté lor avis signeurs et maronniers que par 
la grasce de Dieu, il iroient prendre terre au port a 
Orvelle, en la marce de Exsesses. Or lor revint .I. fors 
vens contraires qui les rebouta moult arriere de ce 
port, et ce fu tout a lor pourfit et droite grasce que 
Dieus lor fist ; car se il fuissent arivé a Orvelle, il 
euissent trouvé plus de vint mille honmes, qui la les 
atendoient, archiers et aultres, et pour euls tous ocire 
et destruire. Ensi estoit il conmandé et ordonné dou 
roi et dou signeur Espensier et dou conte d'Arondiel 
qui estoit de lor aliance. Et estoient les pors et les 
havenes d'Engleterre si bien gardés a l'encontre de 
Flandres et de Hollandes que on n'i pooit venir ne 
entrer, fors par la bataille. Chils vens contraires lor 
dura deus jours. Et costiierent Frisse, et ne savoient 
bonnement a dire li maronnier ou il estoient. 
Au tierch jour, vens lor revint a droit souhet, et 
qui les mena et bouta droit contre Engleterre, et tant 
que li maronnier en orent la congnissance. Si demanderent 
a la roine et as signeurs quel cose il voloient 
faire, et se il prenderoient terre a l'aventure en Engleterre, 
car il disoient que il estoient trop en sus de 
Orvelle et de Clocestre et des pors et des havenes de 
celle bende. Il dissent : « Oil », et presissent terre ou 
que fust, au plus tos que il peuissent, car prendre lor 
convenoit pour euls rafresqir et lors chevaus. Et vous 
di que tout chil maronnier estoient de Hollandes et 
de Zellandes et ne connissoient pas bien tout le pais 
et encores ce que la mer les avoit tourmentés. 

Adont singlerent ils a l'adrece, ensi que li vens les 
menoit et que Dieus proprement les conduisoit et 
voloit que ils euissent ce cemin et non aultre, et s'adrecierent 
contre Engleterre, que il veoient devant euls. 
Et s'en vinrent ferir lors nefs tout de une flote sus le 
sabelon en terre descongneue, ou il n'avoit ne havene 
ne port ; mais le sabelon estoit assés ferme et bon pour 
ancrer et sans peril. Et si veoient assés plain pais et 
ouni devant euls, fors tant que il i avoit grant fuisson 
de genestres et de petis buissons, ensi conme en lieu 
ou nuls ne nulle ne demeure, ne ne converse. Toutesfois 
il prissent la terre, et furent trop resjoi qant il se 
veirent a ferme terre et hors des dangiers de la mer, et 
missent lors chevaus petit a petit hors des vassiaus et 
toutes lors pourveances, et traissent tout hors en sus 
de la mer, et la ou elle ne pooit monter ne venir. Et 
trouverent .I. rieu d'aige moult clere, qui venoit 
d'amont de fontenis ; et ce fist grant bien a euls et a 
lors chevaus, car il en furent rafresqui. 
Et ne savoient li contes de Qent, messires Rogiers 
de Mortemer, ne nuls Englois qui la fuissent, ou il 
estoient arivet, fors tant que il disoient que il estoient 
en Engleterre. Toutesfois il se logierent entre ces 
broussis, car il faisoit biel, chaut et cler, ensi conme il 
fait ou mois d'aoust. Si portoient l'un par l'autre lor 
painne et travel, assés liement et legierement, et ne 
savoient a dire si il estoient en pooir d'amis ou 
d'ennemis. Et orent, en trois jours que il furent la, 
tamainte imagination pour sçavoir se il renteroient en 
lors vassiaus, et costieroient Engleterre par mer, tant 
que ils trouveroient havene ou port. Toutesfois, tout 
comsideré, li plus des signeurs ne s'acordoient point 
de rentrer en mer pour la cause de lors chevaus, mais 
se voloient mettre au cemin parmi Engleterre a l'aventure. 
Chils consauls fu arestés et tenus, et furent les 
nefs recargiés de tout ce que il veoient que point mener 
il n'en pooient. Et fu dit as maronniers : « Retournés 
ent arriere en Hollandes, et se on vous demande 
de nous, si dittes ce que vous en savés, et riens oultre, 
car il n'i a nul en nostre compagnie qui sace a dire ou 
nous sonmes, fors en Engleterre ; et achevirons che 
pour quoi nous i sonmes venu, ou nous i demorrons 
tout. » Li maronnier respondirent : « Dieux i ait part, 
mais encores serons nous ichi a l'ancre jusques a 
demain que vous dittes que vous vos deslogerés. » 
Et li signeur respondirent : « Vous dittes bien. » 
Qant ce vint au quatrime jour, et que euls et lors 
cevaus furent tout rafresqi et en grant volenté de 
ceminer avant pour trouver quelque aventures, il se 
departirent et se reconmanderent en la garde de Dieu, 
et ceminerent parmi ces broussis. Et les convint aler 
tout le pas, car le plus de lors chevaus estoient cargiés 
de lors armeures et de pourveances. Qant li maronnier 
les veirent eslongiés et que la mer fu revenue, il se 
departirent de la, tout de une flote, et traissent les 
voilles amont et entrerent dedens la mer, et retournerent 
arriere sans peril et vinrent en Hollandes. Et 
qant on lor demanda que la roine d'Engleterre et 
messires Jehans de Hainnau et li chevalier et lors gens 
estoient devenu, il en respondirent tout ensi et ou parti 
ou il les avoient laissiet en Engleterre. Et qant li contes 
de Hainnau entendi ces premieres nouvelles, si ot 
pluissours dures imaginations, et fu en grant esmai de 
son frere et de toute la compagnie. 

Tant ceminerent a destre et a senestre la roine 
d'Engleterre et ses fils et messires Jehans de Hainnau 
et toute la route que il trouverent .I. petit hamelet ou 
il n'avoit que .VI. maissons. Et .I. petit oultre, il 
veirent .I. hault moustier. Dont furent il tout resjoi et 
dissent : « Nous orons et averons, se il plaist a Dieu, 
proçainnement bonnes nouvelles. » Adont s'aresterent 
ils tous sus les camps. Et envoia li contes de Qent .I. 
varlet a cheval au village, pour savoir conment li 
moustiers, que il veoient, se nonmoit. Li varlés englois 
cevauça jusques a la, et raporta as signeurs que chils 
hauls moustiers estoit une abbeie que on nonme 
Saint Ainmon et de noirs monnes. Adont se departirent 
euls de la, et s'adrechierent viers l'abeie. 
Qant il furent la venu, et il entrerent dedens le 
porte, li monne chantoient vespres, mais il orent si 
grant paour que il laissierent tout en mi plain, et s'en 
alerent reponre, dont cha, dont la ; et proprement li 
abbés s'ala bouter dedens .I. celier et la enclore. Et 
quidoient bien chil monne que ce fuissent Escoçois 
ou Danois, de ces gens d'armes qui la fuissent venu 
par mer, pour euls rober. Et ne savoient li signeur a 
qui parler ; toutesfois tant alerent et vinrent que il 
trouverent .I. convers qui issoit hors d'un gardin et 
venoit en la court. Qant il vei ces gens d'armes, il 
s'en volt fuir, mais il ne pot. On le prist, mais on 
l'aseura ; et li fu demandé ou l'abbé et li monne 
estoient. Il respondi que il ne savoit, et que il les 
quidoit ou moustier. Dont li fu dit que il les alast 
querre et asegurer, car il ne lor voloient que tout bien. 
Li convers, sus ceste asegurance, fist tant que il trouva 
les monnes ; si les asegura de par les signeurs, et les 
fist venir avant. Qant il furent venu, li signeur parlerent 
doucement a euls. Et se nonmerent li contes 
de Qent et messires Rogiers de Mortemer, et leur 
dissent : « Alés querre vostre abbé, et li dittes que il 
ne soit en nulle doubte, et que la roine d'Engleterre 
et ses fils le demandent. » Sus ces paroles, il quissent 
tant l'abet que il le trouverent ; se li compterent ces 
paroles. Qant il entendi ce, si fu tous resjois ; et se 
traist tantos avant, et s'en vint deviers la roine et son 
fil. Et s'umelia et s'escusa de ce que ils et si monne 
estoient ensi demuchié et repus, car il quidierent 
bien, tel fois fu, a estre tout pris et perdu d'Escoçois 
ou de Danois ou d'aultres robeours qui venissent 
rober l'abbeie. On les tint bien pour esqusés et a 
bonne cause. 
Adont furent il logiet la dedens, selonch l'ordenance 
de la maison, assés aise. Et eurent li signeur cambres, 
et trouverent grant fuisson de grains et de fourages 
pour lors chevaus, qui leur fist grant bien. Et bien en 
avoient li cheval mestier, car il avoient esté travilliet 
de la mer et aussi couchiet trois nuis sus les bruieres. 
Si prissent en grant gré cel aise et che repos. Et aussi 
fissent la roine d'Engleterre et li signeur et lors gens, 
et se rafresqirent dedens l'abeie de Saint Ainmon de 
tous poins, et i furent trois jours. Et lor amenistra li 
abbés varlés pour aler la ou il les envoiierent. Premierement 
il segnefiierent lor venue au conte Henri 
de Lancastre au Tors Col, qui freres avoit esté 
au conte Thomas de Lancastre, qui fu decolés, ensi 
que vous avés oy ; secondement, au maire et a la ville 
de Londres, au conte de Warvich, au baron de Stanfort, 
au signeur de Briane, au signeur de Manne, au 
signeur de Persi et a tous les barons, sus laquelle 
seureté il estoient venu en Engleterre. 

Li contes Henris de Lancastre au Tors Col fu tous 
li premiers qui vint a grant fuisson de gens d'armes 
et d'archiers. Puis vinrent de Northombrelande li 
sires de Persi, li sires de Noefville, li sires de Montbrai 
et li sires de Lussi. Puis vint li sires de Stanfort ; et 
ensi chevaliers et esquiers et archiers venoient de tous 
lés. Sitos que les nouvelles furent sceues sus le pais 
que la roine d'Engleterre et ses fils estoient arivet et 
venu a belle compagnie de gens d'armes, li Londriien 
furent trop grandement resjoi de la venue de la roine, 
et ordonnerent tantos a aler a l'encontre de li. Et se 
departirent de Londres en bon arroi deus mille honmes 
d'armes et quatre mille archiers, et li maires meismes 
en fu meneres et conduisieres. Tout ne peurent pas 
venir a l'abeie de Saint Ainmon, avant que la roine 
s'en departesist ; mais sitos que li contes Henris de 
Lancastre fu venus, qui grandement honnoura messire 
Jehan de Hainnau et les Hainnuiers, dou grant 
et biau service que il faisoient a la roine d'Engleterre 
et a son fil et au pais, il eurent avis et consel que il 
s'en iroient tout droit viers Bristo, la ou li rois 
d'Engleterre et chils Hues li Espensiers et ses peres 
et li contes d'Arondiel se tenoient. Si se missent au 
cemin, et tous les jours venoient gens de tous costés 
ens ou service de la roine, et tant que il se trouverent 
bien, qant li Londriien furent venu, quatre mille 
honmes d'armes et vint mille archiers. 
Ces nouvelles furent sceues a Bristo, qui est une 
bonne ville et forte, et bon port de mer. Et la se rentre 
la riviere de la Saverne, qui depart le roiaulme de 
Galles et Engleterre, en la mer. Et est la ville de 
Bristo forte et bien fremee. Et encores est li chastiaus 
plus fors, qui sciet sus la mer, car il est environnés de 
la Saverne et de la mer. Qant li rois et li sires Espensiers 
entendirent que la roine et ses fils revenoient 
la a poissance de gens d'armes, et estoit li contes 
Henris de Lancastre en la compagnie, et li maires de 
Londres et li Londriien en lor compagnie, si furent 
tout esbahi et trop esmervilliet par ou il estoient 
entré ne arivé en Engleterre, qant les pors et les havenes 
estoient partout si bien gardé. Il lor fu dit et compté 
toute la maniere, ensi que il lor en estoit avenu. 
Adont demanda li rois consel au conte d'Arondiel, 
liquels avoit la fille au signeur Espensier, et au signeur 
Espensier le pere et le fil, conment il se poroit cevir 
de ceste avenue et resister a l'encontre de euls, car 
fuirs ne eslongiers, ne lor estoit pourfitable ne honnourable. 
On li dist : « Sire, envoiiés messages a tous 
lés et faites .I. conmandement que toutes gens viennent 
et sans delai, et sus la painne que de perdre corps et 
avoir, et especiaument mandés en Galles : li Galois 
ne vous faudront point. Nous nos tenrons bien en 
ceste ville, car elle est forte assés, tant que seqours 
vous sera venus de tous costés. Et les gens d'armes 
et les archiers que vous avés establis sus les pors et 
sus les havenes, il ne puet estre que il ne soient ores 
enfourmé de ces nouvelles. Et creons bien que il 
viennent esforciement et que proçainnement il seront 
chi, ou il combateront la roine et ses gens sus son 
cemin. » Li rois tint ce consel, autre ne pooit avoir, 
et envoia ses messages et ses varlés partout la ou il 
pensoit a avoir gens et par especial en Galles, car ce 
li estoit la terre la plus proçainne. 
Vous devés sçavoir que chil qui furent escript et 
mandé dou roi, qant il entendirent que la roine venoit 
a poissance de gens d'armes et d'archiers et estoient 
li Londriien en sa compagnie, ne se hastoient point 
de venir, mais se dissimuloient, car il veoient bien 
que les besongnes se porteroient mal pour le roi et 
ses complisses. Messires Henris de Biaumont, un 
grant baron d'Engleterre, et messires Thomas Wage, 
son oncle, qui venoient servir la roine d'Engleterre, 
trouverent d'aventure sus les camps des varlés dou 
roi, liquel estoient parti de Bristo et aloient au conmandement 
dou roi semondre chevaliers et esquiers, 
et euls dire que tantos et sans delai il venissent a 
Bristo deviers le roi. Et conmandoit que a ce besoing 
nuls ne le fausist, sus la painne de estre pugnis de 
corps et d'avoir. Furent requis que il alaissent celle 
part, il respondirent et demanderent : « Et de qui se 
doubte li rois ? » Et ignorerent que il n'en savoient 
riens. Chil varlet et messagier dou roi leur dissent 
que nouvelles estoient venues au roi et a messire 
Hue l'Espensier et au conte d'Arondiel, que la roine, 
ses fils et li contes de Qent avoit pris terre en Engleterre ; 
et estoient en sa compagnie grant fuisson de 
gens d'armes que li contes de Hainnau lor avoit 
delivrés. Chil doi chevalier fissent l'esmervilliet et 
dissent : « Alés, alés, nous alons celle part. » Il disoient 
verité, mais c'estoit en confortant la roine. En ce 
meisme jour, il trouverent la roine et toute sa route. 
Si recorderent ces nouvelles ; on n'en fist nul compte, 
car li signeur savoient bien que il ne seroient grevé ne 
rencontré de nului. Et sitos que chil doi chevalier 
furent venu, messires Thomas Wage fu ordonnés a 
estre marescaus de toute l'oost ; et chevaucierent tant, 
en traversant le pais, que il aprocierent Bristo. Et par 
toutes les villes la ou il venoient et entroient, on lor 
faisoit feste et honnour ; et toutdis leur venoient gens, 
a destre et a senestre, de tous costés. Et tant fissent 
par lors journees que il vinrent devant la ville de 
Bristo, qui est forte assés ; si le assegierent a droit 
siege fait. 

Li rois d'Engleterre et messires Hues li Espensiers 
li fils se tenoient ens ou chastiel, et point n'en issoient. 
Messires Hues li Espensiers li peres et li contes 
d'Arondiel se tenoient en la ville, et pluisseur aultre 
qui estoient de leur acord. Qant chil de la ville de 
Bristo veirent le pooir de la roine si grant et si esforchiet, 
car priés toute Engleterre estoit de lor acord, 
car la ou li Londriien s'acordent et aloient, nuls 
n'ose resister : il pueent plus que tous li demorans 
d'Engleterre, ne nuls ne les ose au fort courechier, car 
il sont trop poissant de mise et de gens ; et ils comsidererent 
le peril et le damage ou il estoient, et que 
confors ne lor apparoit de nuls costés et que tous 
chevaliers et esquiers que li rois avoit mandés, tout 
se traioient viers la roine, il furent consillié a ce que 
il se renderoient a lor dame la roine, et la ville aussi 
salve lors corps et lors biens. Si envoiierent tretiier 
et parlementer deviers la roine et messire Jehan de 
Hainnau, car riens ne se faisoit ne passoit, fors par 
le dit signeur de Biaumont. On ne voloit point ceuls 
de Bristo prendre a nulle merchi, mais lor pronmetoit 
on que il seroient tout mort, se on ne lor rendoit le 
conte d'Arondiel et messire Hue l'Espensier le pere. 
Qant il veirent que il ne pooient finer aultrement, si 
s'acorderent a ce et ouvrirent lors portes. 
Messires Thomas Wage, li mareschaus de l'oost, 
et li Hainnuier entrerent dedens et trouverent a lors 
hostels mesire Hue l'Espensier le vielle et le conte 
d'Arondiel. Et furent amené au logeis de la roine, 
et aussi troi enfant, uns fils et deus filles qui estoient 
en la garde dou dit messire Hue, et estoient enfant 
dou roi et de la roine ; si furent remis avoecques 
Edouwart lor frere, et volentiers vei la roine ses enfans 
ensamble. Et s'en vinrent la roine et li signeur logier 
dedens la ville, qui logier s'i pot. Et lor fu avis que 
lors voiages estoit achievés puisque il avoient enclos 
le roi ens ou chastiel de Bristo et messire Hue le 
Espensier, et que il tenoient le pere et le conte 
d'Arondiel. Messires Hues li Espensiers li vielles et li 
contes d'Arondiel, au prendre, dissent ensi a messire 
Thomas Wage, et requissent moult hault, que on lor 
fesist droit et loy, et que il fuissent menet devant la 
roine et son fil. Il le furent, et devant tous les barons 
qui la estoient. Et leur dist que elle et ses fils leur 
feroient droit et loi et bon jugement selonch lors fais et 
lors oevres. Adont respondi messires Hues et dist : 
« Ha ! madame, Dieus nous voelle donner bon juge 
et bon jugement, et se nous ne le poons avoir en ce 
siecle, se le nous donne en l'autre. » Il furent tout doi 
mis en la garde de messire Thomas Wage qui bien 
ensongna dou garder, puisque reconmandé il li 
estoient, tant que la roine averoit consel quel cose en 
seroit bonne a faire. Et regarderent la li signeur 
ensamble que on renvoieroit les Londriiens, et que il 
estoient au desus de lors besongnes, car otretant bien 
averoit on le roi et messire Hue le Espensier le jone 
que on avoit eu les aultres. Si fu appellés li maires 
de Londres et remerciiés de la roine et de son fil, de 
ce que fait avoit, et que bien s'en pooient partir, qant 
il voloient, et retraire viers Londres. A tout ce s'acorderent 
li Londriien, et se ordonnerent de departir et 
de retourner en lor lieu. 
Le secont jour, apriés ce que il se furent departi, 
on ot consel en l'oost de la roine que on deliveroit par 
jugement le conte d'Arondiel et messire Hue le Espensier 
le viel. Si furent amené en place devant les barons 
d'Engleterre, liquel furent ordonné pour euls juger. 
Adont se leva messires Thomas Wage, bons chevaliers 
sages et courtois, et recorda tous les fais des desus 
dis et les bailla par escript et tourna en droit ce jugement 
sus un anciien chevalier qui presens estoit, afin 
que il raportast sus sa feaulté que faire avoit de tels 
personnes par jugement et de tels fais. Li dis chevaliers 
se consilla as aultres barons et chevaliers, et raporta 
par plainne sieute que il avoient bien mort deservi 
selonc la prise et la teneur de pluisseurs oribles fais que 
il avoient la oy recorder ; et les tenoient pour tous 
vrais et tous clers. Et avoient deservi par la diverseté 
de lors fais a estre justichiet en trois manieres, c'est 
assavoir premiers trainnés, et puis decolés, apriés 
pendut a un ghibet. Tout en la maniere que il furent 
jugiet, furent il tantos justichiet par devant le castel de 
Bristo, veant le roi et veant messire Hue le fil et tous 
cheuls de la dedens, qui grant despit en orent ; et puet 
et doit casquns sçavoir que il estoient a grant mescief 
de coer. Ceste justice fu faite l'an de grace mille trois 
cens et vint siis par un venredi, et ce jour fu le jour 
saint Denis en octembre. 

Apriés ce que ceste justice fu faite, ensi que vous 
avés oy, li rois et messires Hues li Espensiers, qui se 
veoient assegiet a tel angousse et tel mescief et ne 
savoient nul confort qui leur peuist venir de nul costé, 
tant estoient destourbé et destraint de coer que il ne 
savoient que faire et veoient bien, se il estoient pris, 
il estoient mort, et especiaulment messires Hues li 
Espensiers par lequel tout chil mescief estoient avenu. 
Et regarderent pour euls sauver et esqiever la mort, 
que il se meteroient en un batiel de pesceour, et 
enteroient en la mer et s'en iroient a l'aventure, la ou la 
maree et li vens les menroient, fust en Galles ou en 
Irlande. Tout ensi conme il l'aviserent, il le fissent. 
Et entrerent, une matinee, en une petite barge qui 
estoit dou chastiel de Bristo, sans che que chil de 
l'oost en seuissent riens. Et tout che il pooient bien 
faire, car au derriere dou chastiel la mer bat assés 
priés ; et la a un courant qui entre dedens le chastiel, 
et de ce courant on va en la mer. Et n'estoient que 
euls .XII. dedens celle barge, et se bouterent une 
matinee dedens la mer et se fuissent volentiers sauvé, 
se il peuissent, mais Dieus ne le volt pas consentir, 
ensi que il fu apparans, car lors peciés les encombroit. 
Et furent .XI. jours tous plains sus la mer, a la veue 
de ceuls de l'oost, que onques il ne peurent eslongier 
Bristo plus hault de deus lieues en mer. Et qant il 
quidoient aler avant, li vens les ramenoit, maugré 
euls et toute lor poissance, joindant Bristo ; et toutes 
fois il faissoient trop grandement lor pooir de l'estriver 
et tant que chil de l'oost s'en perchurent. Et s'en 
conmenchierent a esmervillier et a parler l'un a l'autre 
et a dire li auqun par imagination : « Nous veons 
mervelles ; nous avons veu celle barge, passet a sept 
jours, estriver contre le vent, et se voelt bouter en la 
mer et se ne puet. Il fault que ce soit cose a soupeçon, 
car chil qui sont dedens, ne voellent point venir a 
Bristo, mais l'esqievent et fuient ce que il pueent. » 
Messires Henris de Biaumont, qui estoit uns jones 
chevaliers et de grant volenté, s'asaia et dist que il 
iroit veoir que c'estoit. Et entra dedens une barge 
grosse assés, et environ trente archiers en sa compagnie ; 
et se fist a force de rimes mener jusques a la 
barge dou roi. Qant il furent la venu, il l'aresterent 
et veirent que li rois estoit dedens, et son consillier 
messires Hues li Espensiers. En euls, ne en lors gens 
n'i ot point de desfense ; la barge, par ceuls meismes 
qui le menoient et par auquns des honmes a messire 
Henri, fu ramenee en havene de Bristo. 
Toutes joies i furent de toutes gens qui la vinrent 
au devant, qant il sceurent que ce estoit li rois et 
messires Hues li Espensiers et dissent : « Comsiderés 
conment Dieus est pour madame la roine et son fil 
qant il ne voelt point, ne n'a volu ne consenti que il 
soient eslongiet, ne escapet. Il appert que il sont 
mauvais, et que il est temps que il soient pugni et 
corrigiet de lors mesfais, lesquels ils ont fais, et fait 
morir et decoler en ce pais chi maint vaillant honme, 
sans cause et sans raison. » Ces nouvelles vinrent a la 
roine et a messire Jehan de Hainnau que li rois et li 
Espensiers estoient pris, et que ce estoient chil qui 
waucroient par mer en la barge. De ces nouvelles fu 
la roine grandement resjoie, et en loa Dieu, a jointes 
mains de che que ses besongnes venoient a si bon 
chief ; et se la roine fu resjoie, aussi furent tout li 
aultre, tant Englois conme Hainnuiers. 
Assés tos apriés ce que li rois fu pris et que messires 
Thomas Wage marescaus de la roine l'ot en sa garde, 
on... de messire Hue le Espensier. Et se missent li 
signeur ensamble a savoir quel cose on en feroit. Et a 
ce consel fu tous premiers appellés messires Jehans de 
Hainnau. Et li fu demandé quel cose il consilloit a 
faire dou roi, fust de mort ou de prison. Il respondit 
et dist : « Puisque vous tournés ceste demande sur mi, 
je vous en responderai. Li rois a esté rois d'Engleterre ; 
et quoique il se soit mesfais, ensi conme il est apparans, 
par ses oevres, il a tout ce fait par mauvais 
enort et consel. Il n'est nuls, ne moi ne aultres, qui le 
doient jugier a mort. Mais avissés une place et .I. 
chastiel et un chevalier, et le recargiés a celi ; et li 
faites avoir son estat et vivre raisonnablement toute 
sa vie. Encores se pora il amender en consience, de 
qoi, tant c'a Dieu, il en vaudra grandement mieuls. 
C'est le jugement que je li ordonne. » Tout respondirent 
li baron et de une sieute, qui la estoient : « Vous 
avés bien et loiaument parlé, et il sera fait ensi. » 
Adont fu appellés li sires de Bercler, un grant baron 
en Engleterre et de la marce de Bristo ; et a un chastiel 
biel et bon et fort, seant sus la riviere de Saverne. Et 
li fu dit et conmandé de par la roine et son fil, que il 
presist en garde le roi d'Engleterre, et l'euist tel et 
ses gens que il en seuist a rendre compte, qant il en 
seroit demandés, et que de son estat on ordonneroit. 
Li sires de Bercler, qui s'apelloit Thomas, respondi 
et dist que il en feroit bien son acquit et tout che que 
madame la roine et ses consauls avoient ordonné. 
Si se departi tantos et sans delai de Bristo et enmena 
le roi, bien acompagniés de gens d'armes et d'archiers, 
et vint chiés soi ens ou chastiel de Bercler et mist 
le roi en bonne garde. Et en fu tous jours si au desus 
que, se on li euist demandé, il l'euist rendu, mais on 
le mist en oubli. 
Et ne vesqui puis le rois, que il fu venus a Bercler, 
trop longement. Et conment euist il vesqu, par la 
maniere que je vous dirai ? Car je, Jehans Froissars 
acteres de ceste histore, fui ens ou chastiel de Bercler, 
l'an de grasce Nostre Signeur mille .CCCLXVI. ou 
mois de septembre, en la compagnie de messire 
Edouart le Espensier, liquels fu fils dou fil de ce mesire 
Hue le Espensier, dont je parlerai assés tos ; et fumes, 
dedens le chastiel que ens es esbatemens la environ, 
trois jours. Si demandai de che roi, pour justefiier 
mon histore, que il estoit devenus. Uns anciiens 
esquiers me dist que dedens le propre anee que il fu 
la amenés, il fu mors, car on li acourça sa vie. Ensi 
fina chils rois d'Engleterre et ne parlerons plus de li, 
mais de la roine et de son fil. 

Qant la roine d'Engleterre fu au desus de ses 
besongnes, elle donna une grant partie de ses gens 
d'armes congiet, et en retint auquns ; et tousjours 
estoient li Hainnuier logiet au plus priés de li, et li 
plus especial de sa court et le mieuls delivret. Or fu 
avisé et ordonné que la roine se departiroit de la, et 
se retrairoit viers Londres. Messires Thomas Wage, 
au departement de la roine, avoit ordonné un tabar 
armoiiet des armes le signeur Espensier, et ce tabar 
semet de cloquetes. On le vestiet ; et afubla le dit 
messire Hue. Et fu montés sus un magre cheval et 
chevauça en la compagnie et en sievant la roine ensi. 
Et par toutes les villes ou il passoient, par devant le 
dit messire Hue, on sonnoit grant fuisson de tronpes 
et de tronpetes et de taburs, et tout par maniere et 
ordenance de derision. Avoecques tout ce, en toutes 
les villes ou il venoient, on lissoit publiquement par 
un rolet les fais dou dit messire Hue en la presense 
de li. Et tant ceminerent que il vinrent en une bonne 
chité, laquelle on appelle Harfort, et la s'aresterent 
et rafresqirent et i tinrent la roine et lors gens la 
solempnité de la feste de la Toussains. 
Qant la feste fu passee, messires Hues li Espensiers, 
qui point n'estoit amés et on li monstra bien, fu amenés 
par devant les barons et chevaliers d'Engleterre, 
et la estoit la roine d'Engleterre et son fils et messires 
Jehans de Hainnau. La fu recordé et leu au lonch et 
tout hault li mesfait de messire Hue le Espensier ; ne 
a nuls des articles il n'oposa ne ne dist riens a l'encontre. 
Et la endroit il fu jugiés a morir par plainne 
sieute des barons et chevaliers, et de tel justice et 
punition que je vous dirai. Premierement il fu trainnés 
sus un bahut a tronpes et a trompetes par toute la 
chité de Harfort de rue en rue, et puis fu amenés en 
une grande place, la ou tous li peuples estoit assamblés. 
La endroit fu il loiiés hault sus une esqielle 
siques casquns, petis et grans, le pooient veoir ; et 
avoit on fait en la ditte place un grant feu. Qant il fu 
ensi loiiés, tout premiers on li copa le vit et les coulles 
pour tant que il estoit et avoit esté herites et sodomites, 
ensi que renonmee puble couroit par toute 
Engleterre, et dou roi meismes. Et pour ce vilain et 
ort pechiet, li rois avoit escaciet la roine sa fenme en 
sus de lui. Qant ce desus nonmé furent copet, on le 
jetta ou feu. Apriés on li ouvri le ventre, et li furent 
osté coer, coraille et tout ce que ou ventre avoit, et 
jetté ou feu. Et li fu ce fait pour tant que il avoit esté 
faus et traittes et que, par son traitte et faus consel 
et enort, li rois avoit honni son roiaulme et mis a mort 
les vaillans honmes, dont toute Engleterre estoit 
afoiblie. Apriés, qant cela fu fait, on le desloia et li fu 
la teste copee et ses corps mis en quatre quartiers. 
Et fu la teste envoiie a Londres et mise sus une glave 
au pont de Londres ; et les quartiers, li uns en demora 
a Harfort, li aultres fu envoiiés a Iorch, li tiers a 
Cantorbie et li quars a Sasleberi. Ensi furent il espars 
ens es quatre parties d'Engleterre. 

Apriés ceste justice faite, la roine et tout li signeur 
et grant fuisson dou conmun dou pais, se missent au 
cemin pour venir a Londres, et fissent tant par lors 
journees que il i parvinrent a grant compagnie. Qant 
la roine et si enfant et li signeur deurent entrer dedens 
Londres, toutes ordenances de gens issirent hors a 
l'encontre, casquns parés et vestis si tres ricement 
conme on pooit estre, et tous montés a chevaus. Et 
estoient les rues parees et couvertes de draps et de 
jeuiauls moult estofeement. Et s'esforçoient toutes 
gens de honnourer lor dame la roine, ce que il pooient, 
et messire Jehan de Hainnau et tous les chevaliers de 
sa route ; et fu, en ce jour, moult regardés de toutes 
gens, et seoit sus un noir hault palefroi bien aourné, 
que la chité de Londres li avoit donné ; et fu moult 
prissiés en arroi, en personne et en contenance. Et 
disoient toutes gens que il avoit bien fourme et regard 
de vaillant honme ; et portoit sus son chief tout nu un 
capelet de pieres presieuses moult rices, qui trop 
bien li estoit seans. Et par especial la grant rue de Cep 
estoit paree et aournee oultre mesure. Et donna ce 
jour la fontainne, tout au lonc dou jour, par les 
brocerons, vins blanc et vermel a tous ceuls qui en 
peurent ou vorrent avoir. 
Et fu ensi la roine aconvoiie jusques au chastiel, 
et la descendi et si enfant Edouwars et Jehans de 
Eltem, et ses deus filles, Isabiel et Kateline. Et messires 
Jehans de Hainnau estoit et fu toutdis dalés la roine, 
et ses corps logiés ens ou chastiel, et toutes ses gens 
au plus priés de li que on pooit. Et estoient toutes 
coses ouvertes et apparillies a lor conmandement. 
Toutes gens les honnouroient et conjoissoient. Il 
estoient ensi ordonné et conmandé de par les officiiers 
la roine et le maire de Londres. Et n'estoient que 
festes, solas et esbatemens aval Londres, et ne furent 
un grant temps, et parellement parmi tout le roiaulme 
d'Engleterre. Et estoit avis au peuple que il estoient 
quite d'un grant encombrier et delivré d'un pesant 
faix, qant il se veoient delivré dou roi et de son 
consel. Et disoient a Londres et parmi Engleterre : 
« Il nous fault refourmer et prendre une nouvelle 
ordenance, car celle que nous avons eu, nous a trop 
hodé et travilliet ; ne chils roiaulmes chi ne vault 
riens sans un bon chief, et nous l'avons eu si mauvais 
que nous le poions avoir. Il nous fault le jone Edouwart 
couronner et faire roi, et mettre dalés li honmes 
de sens et de vaillance, par quoi il soit espers et 
resvilliés, car nous n'avons que faire d'un roi endormit 
ne pesant, qui trop demande ses aises et ses deduis. 
Nous en ocirons avant un demi cent, tout l'un apriés 
l'autre, que nous n'euissions .I. roi a nostre seance et 
volenté. » Ensi disoient il generaument en Londres et 
parmi toute Engleterre. 

Qant chil chevalier et esquier de Hainnau, qui en la 
compagnie de la roine d'Engleterre estoient venu, 
veirent que lor emprise estoit achievee et que il ne 
faisoient la que boire et mengier, dormir et reposer, 
danser et caroler, quoique on les veist tres volentiers, 
et que tout estoit paiiet qanq que il prendoient, se se 
commenchierent il a hoder et a taner et a dire l'un a 
l'autre : « Nous en volons retourner en Hainnau. Nous 
ne faisons riens chi ; nous cargons trop madame la 
roine et le pais. Il est heure dou departir, car toutes 
nostres emprisses sont achievees. » Il s'en vinrent 
generaument a messire Jehan de Hainnau, lor chief, 
et li remonstrerent lor pourpos sus la fourme que je 
vous di. Qant messires Jehans de Hainnau les vei en 
celle volenté, et senti que il remonstroient raison, si 
leur dist : « Biau signeur, je parlerai a madame la 
roine, et prenderai congiet, et me departirai avoecques 
vous. Attendés encores un petit. » Li dis messires 
Jehans, qant il vei que heure fu, parla a la roine et 
au conte de Qent, et lor remonstra que ses gens se 
voloient departir et retourner en Hainnau. 
Ces paroles vinrent moult au contraire a la roine, 
et fist appeller les chevaliers de Hainnau devant li ; et 
qant il furent venu, elle lor demanda : « Biau signeur, 
pourquoi vous anoie il en ce pais ? On vous i voit 
volentiers. Demorés dalés nous, tant que li iviers 
soit passés. » Li chevalier de Hainnau a la parole de 
la roine respondirent courtoisement et dissent : 
« Madame, nous veons et savons bien que moult 
volentiers vous et li vostre nous voient en ce pais. 
Mais, madame, nous regardons et comsiderons que 
ce pour quoi nous partesimes de Hainnau avoecques 
vous, est tout achievé. Car, se nous sentions que vous 
ne li vostre euissiés nuls besoings de nostres servisces, 
li departemens ne nous touche pas de si priés ne tant, 
que nous ne demorisions tant que tout seroit acompli. 
Mais nous cargons vostre hostel et le pais de nous et 
a riens faire, et nous avons bien ailleurs mestier ; et si 
verions volentiers nostres fenmes et nostres enfans, 
et savons bien que il nous desirent a veoir. Si vous 
prions que vous nous donnés congiet, et nous nos 
osfrons a vous et disons de bonne volenté que, se 
besoings vous croist ne touce et nous en soions 
segnefiiet, nous venrons tantos et sans delai en vostre 
service. » La roine respondi : « Grant merchis ! » et 
puis se retourna deviers messire Jehan de Hainnau et 
li dist : « Biaus cousins, vous ne vos poés partir encores 
de moi jusques apriés Noel, car contre les festes dou 
Noel, tous li consauls d'Engleterre, prelas, barons, 
chevaliers et bonnes villes doient estre a Wesmoustier, 
et la averont il avis et consel quel cose on fera dou roi, 
qui est a Bercler, ensi que vous savés. Si retenés 
auquns de vostres chevaliers dalés vous pour vostre 
estat, car je voel que vous soiiés a ce parlement, et 
que chil qui point ne vous ont encores veu, vous 
voient ; et li demorans de vostres gens se departiront 
dedens quatre jours, puisque partir voellent. » Li 
gentis chevaliers respondi et dist : « Madame volentiers. » 
Depuis ceste parole, parla messires Jehans de 
Hainnau a ses gens et ordonna ceuls que il voloit que 
il demorassent avoecques lui, et as aultres dist : 
« Vous vos partirés dedens tel jour. Madame le m'a 
dit ; mais au departir elle voelt parler a vous et paiier 
vostre bien alee. » 

La roine d'Engleterre, qui se sentoit tenue enviers 
ces chevaliers et esquiers de Hainnau pour le biel et 
grant servisce que fait li avoient, qant elle vei que plus 
demorer il ne voloient, elle s'en vint a Eltem a sept 
mille de Londres et sus le cemin de la mer et de lor 
retour ; et amena la ses enfans et le conte de Qent et 
son estat un petit plus esforchiet que une aultre fois. 
Et la furent segnefiiet tout li chevalier et esquier de 
Hainnau a estre, qui partir voloient, et i furent, et 
messires Jehans de Hainnau aussi. Qant il furent 
tout venu, la roine tint son estat et sist a table solempnement 
en la sale. 
La furent assis a tables tous chevaliers et esquiers 
de Hainnau qui partir voloient, et servi de tous més 
grandement et largement selonch l'usage d'Engleterre. 
Et sus la fin dou disner, entrués que on entendoit a 
regarder la roine, entrerent dedens la sale tronpes et 
menestrels qui faisoient lor mestier, et tantos apriés 
euls, douse chevaliers parés et vestis tous parellement 
et d'une livrée tres rice. Et les sievoient douse esquiers 
parés et vestis aussi de une livree ; et portoient chil 
esquier, deus et deus casquns, une grande corbille a 
deus aniaus, toutes plainnes de vaselle d'argent, de pos, 
de plas, de dragioirs, de coupes, de hanas, d'esquelles, 
de temproirs et de toute vasselle. Et alerent li menestrel 
et li chevalier et li esquier qui ces corbilles portoient, 
autour des tables ; et qant il orent fait lor tour, 
il s'aresterent devant la table des plus grans signeurs. 
Et ne seoit nuls a table fors chil qui partir se devoient, 
reservé messires Jehans de Hainnau. Chils seoit a la 
table de la roine. La furent misses ces corbilles jus. 
Et sus casqune vinrent doi chevalier, tout avisé de ce 
que il devoient faire ; et departirent tous ces jeuiauls 
as chevaliers et as esquiers, et casquns selonch son 
estat. Tout en furent servi et mis devant euls sus les 
tables. Et depuis li mestre d'ostel de la roine issirent 
hors de la salle et vinrent en la court, et fissent 
venir avant tous les varlés et pages de ces chevaliers et 
esquiers de Hainnau qui partir devoient ; et la avoient 
en .I. sach cent livres d'estrelins, monnoie d'Engleterre, 
car adont il n'estoit encores nulles nouvelles 
de nobles. Et qant chil varlet furent venut, li mestre 
d'ostel dissent tout hault, en prenant le sac qui estoit 
de quir : « Tenés entre vous, varlés des Hainnuiers 
qui partir devés, madame la roine vous donne cent 
livres d'estrelins : priiés pour lui. » Tout ou en partie 
respondirent et dissent : « Dieux doinst a madame la 
roine bonne vie ! » Se lor demora chils argens, et le 
departirent entre euls a grant joie. Il en i ot auquns 
qui bien le garderent, ce que en lor pareçon en eschei, 
et en devinrent puis rice, pour mettre en bonne moutepliance ; 
et li aultre le jeuerent as dés, qui ne s'en 
savoient conment delivrer. 
Che disner fait, et ces signeurs, chevaliers et esquiers 
de Hainnau servis en la fourme et maniere que je 
vous di, et tous ces jeuiauls requelliés et mis en paniers 
et en bonne ordenance pour le plus aise porter et sans 
froissier, il prissent congiet de madame la roine, de 
son fil et dou conte de Qent. Et les aconvoia jusques 
enmi la court a Eltem li sires de Biaumont, messires 
Jehans de Hainnau ; et tout .I. et .I. prissent congiet 
a lui, et il lor donna. Adont monterent ils, et messires 
Thomas Wage aussitos conme il fissent ; et se departirent 
de Eltem, et ja estoit tout tart, et vinrent jessir 
a Dardeforde, et a l'endemain a Rocestre et au tier 
jour a Saint Thomas de Cantorbie, et fissent la lor 
offrande au corps saint. Et apriés disner, il cevauchierent 
et vinrent a Douvres ; et tout partout estoient 
delivré de par les gens la roine. Qant il furent venu a 
Douvres, on lor pourvei vassiaus de par la roine. 
Il esqiperent lors chevaus, et puis entrerent ens es 
vassiaus passagiers. Et la prist messires Thomas 
Wage congiet a euls, et retourna deviers la roine, et le 
trouva a son retour a Eltem et messire Jehan de 
Hainnau. Et li Hainnuier singlerent par mer, et 
furent tantos a Wissan. Pour ce temps, il i avoit une 
tres bonne ville, et sciet entre Boulongne et Calais. 
Et devés savoir que, avant que li Hainnuier issirent 
de Londres, il furent paiiet en deniers apparilliés, 
ensi que convenance se porta au departir de Hainnau 
entre la roine et euls, et si largement que tout s'en 
contenterent. Et retournerent en Hainnau tout fouci 
d'argent et de jeuiauls, et vinrent a Valenchiennes 
deviers le conte et la contesse qui les veirent volentiers, 
et lors recorderent des nouvelles d'Engleterre. Et sus 
mains de quatre mois orent il fait tout ce voiage. 
Nous retournerons a parler de la roine d'Engleterre 
et des ordenances dou pais. 

Environ siis jours devant la feste dou Noel, que on 
apelle en France « Calendes », furent venu en la chité 
de Londres de toutes les parties d'Engleterre li signeur 
et li prelat et li consauls des bonnes villes. Et la ot 
.I. grant parlement au palais de Wesmoustier, presente 
la roine et son fil. Et estoient tout li fait dou roi 
Edouwart, liquels estoit ens ou chastiel de Bercler, 
ensi que chi desus est dit, tous par articles mis en 
escript. Et la ot un clerc qui les lissi tout en puble, 
oant le peuple. Qant il furent tout leu, li arcevesques 
de Cantorbie se leva et demanda, de par la roine 
d'Engleterre, quel cose en estoit bonne a faire ; et 
prioit, par la bouce dou dit arcevesque, que elle fust 
si consillie que elle et li roiaulmes d'Engleterre i 
euissent honnour et pourfit, car de ces cas elle en 
cargoit tous ses honmes et en descargoit sa consience. 
Qant on ot bien conceu et entendu les paroles de 
l'arcevesque, et oi lire les mauvais usages dou roi et 
conment par mauvais consel, sans loi et jugement, 
on avoit decolé tant de nobles d'Engleterre que li 
roiaulmes en estoit moult afoiblis, li prelat, li baron, 
li chevalier et tous les consauls des chités et bonnes 
villes d'Engleterre se traissent ensamble. Et la fu dit 
et aresté par bonne sieute l'un de l'autre, que tels 
homs, liquels estoit encourus en tels cas, n'estoit 
point dignes de jamais porter couronne ne de gouvrener 
roiaulme, ne de estre veus au monde ; et que il 
demorast pour tousjours mais, la ou on l'avoit 
ordonné a demorer sus certainnes gardes qui fuissent 
songneus de li garder ; que jamais de la pour prise il 
ne isist ; et euist son vivre. 
Et pour ce que li roiaumes ne puet estre sans 
chief et sans gouvreneur, et que il apertient que en 
Engleterre ait roi, ordonné fu et aresté que Edouwars 
ses fils seroit rois couronnés et solempniiés a roi, le 
jour de la Nativité Nostre Signeur, et presist consel 
bon, sage et meur dalés lui, par quoi li roiaulmes et 
li pais fust en avant mieuls gouvrenés que esté n'euist, 
par quoi en nul tourble ne disension li dis roiaulmes 
ne se peuist esmouvoir. Adont fu chils consauls 
ouvers et revinrent li vaillant honme et li sage et li 
prelat sus lesquels on avoit assis et tourné ce consel, 
en la presence de la roine et de son fil et de mesire 
Jehan de Hainnau et dou conte de Qent et aussi dou 
consel des bonnes villes. Et fu tout ce publiiet generaulment. 
Et se departi li consauls sus celle entente 
et volenté que li jones Edouwars seroit rois enoins 
et sacrés le jour de la Nativité Nostre Signeur. Et 
demorerent tout signeur et tout prelat et toutes gens, 
qui la estoient venu a la priiere et ordenance la roine, 
pour estre a celle solempnité. Et furent toutes ordenances 
aministrees, qui apertenoient a estre et a avoir, 
tant d'abis que d'autres coses, pour le dit jone roi, 
et li eglise de Wesmoustier apparillie tres reveranment. 

Le jour de la Nativité Nostre Signeur, que on 
compta en l'an de grasce .MCCC. et vint siis, fu couronnés 
a roi d'Engleterre Edouwars de Windesore, liquels 
en son temps a eu tant de belles aventures d'armes et 
victorieuses, ensi que elles vous seront remonstrees 
et recordees ensievant en l'istore ; et fu comsacrés et 
oins solempnement selonch l'ordenance d'Engleterre. 
Et furent a sa comsacration deus archevesques et 
douse evesques et quarante wit abbés d'Engleteree. 
Et rechut li rois toutes les dignités et solempnités que 
rois doit et puet recevoir, et estoit pour lors ou 
sessime an de son eage ; il les ot complis a la Conversion 
saint Pol apriés. Et porta ce jour la couronne de 
saint Edouwart, laquelle est moult digne et moult 
riche ; et furent fait a sa coronation nouviauls chevaliers 
.CCCC. et .XV., et vellierent le nuit dou Noel, 
toute la nuit, en l'eglise de l'abeie de Wesmoustier. 
Et qant li rois vint de l'eglise au palais, montés sus 
.I. blanc coursier, paré et vestis de sambue jusques 
ens es fellons des piés, armoiiés des armes d'Engleterre 
d'une part, et des armes de saint Edouwart de 
l'autre part, chevauchierent tout chiel nouviel chevalier 
devant lui. Et fu ensi amenés de l'eglise dedens 
le palais, liquels estoit aournés si ricement conme on 
pooit. Et sist a table, deus arcevesques, de Cantorbie 
et d'Iorch, au desus de li, et puis li rois, et puis la 
roine sa mere et puis mesires Jehans de Hainnau et 
puis li contes de Qent, et puis li contes Henris de 
Lancastre. Vous devés sçavoir que messires Jehans de 
Hainnau fu ce jour moult regardés de contes, de barons 
et de chevaliers d'Engleterre qui en devant point veu 
ne l'avoient, conjois et festoiiés, et rechut moult 
d'onnours. Et la furent donné biaus jeuiauls et riches 
au dit messire Jehan de Hainnau, et a tous les chevaliers 
et esquiers qui demoret estoient avoecques lui, 
de par le roi d'Engleterre. 
Tous ces Noels furent les festes et les esbatemens 
moult grans ens ou palais de Wesmoustiers, des 
signeurs et des dames dou pais, et se esforçoient tout 
signeur, toutes dames et damoiselles, de honnourer 
messire Jehan de Hainnau et les Hainnuiers. Ensi se 
continuerent ces festes. Et prissent congiet au roi et 
a madame sa mere et a mesire Jehan de Hainnau, 
prelat, baron et chevalier, et puis s'en retourna casquns 
en son lieu et chiés soi. Et madame la roine et li 
rois vinrent tenir lor mantion a Windesore, et en ama 
li rois grandement le lieu et la place, pour tant que il 
i fu nés ; et tout partout ou il aloient, messires Jehans 
de Hainnau aloit. 
Tantos apriés l'Aparition des Rois, nouvelles vinrent 
a messire Jehan de Hainnau que li rois de Behagne, 
son chier et amé cousin, avoit fait criier .I. tournoi et 
assis a estre sus le sabelon, a Condet en Hainnau. 
Qant les nouvelles furent venues en Engleterre et 
messires Jehans de Hainnau en ot la congnissance, 
nuls ne l'euist retenu en Engleterre, car li rois de 
Behagne li escripsoit que a ce tournoi il devoient estre 
compagnon ensamble. Et monstra li gentils chevaliers 
les lettres a la roine et au roi aussi, et dist que il le 
convenoit partir, et tousjours estoit il pres de faire 
service au roi la ou il en seroit requis. Adont veirent 
bien li rois et madame sa mere et lors consauls que 
c'estoit tout acertes ; se ne le vorrent plus presser, 
et li donnerent congiet moult envis. Se li donna li 
jones rois Edouwars par le consel de madame sa 
mere .Vc. mars d'estrelins, .I. estrelin pour .I. denier 
de revenue par an, a tenir dou roi en fief et a paiier 
cascun an as canges a Bruges. Et fu donné encores et 
la presentement, a Phelippes de Castiaus, son mestre 
esquier et souverain consilleur, .C. livres a l'estrelin 
de revenue par an et a paiier a Bruges et a tenir en 
fief dou roi. Et avoech les dons on bailla les lettres 
toutes seelees dou seel dou roi, qui tesmongnoient et 
certefioient ces dons. Encores fu il delivré au mestre 
d'ostel de messire Jehan de Hainnau grant fuisson de 
blance monnoie d'Engleterre, pour paiier lors menus 
frés sus le cemin. Adont se departi messires Jehans de 
Hainnau dou roi et de sa mere, dou conte de Qent 
et de mesire Rogier de Mortemer. Si fu acompagniés 
et aconvoiiés de messire Thomas Wage et des chevaliers 
dou roi. Et li maires de Londres et plus de cens 
honmes d'onneur de Londres l'acompagnierent jusques 
a Dardeforde ; et prissent la congiet a lui et puis 
retournerent. Mais li chevalier dou roi et de la roine 
l'acompagnierent jusques a Douvres, et paioient 
partout les frés de li et de ses gens ; et leur pourveirent 
vassiaus passagiers, qui les passerent a Wissant. 
Et passerent adont oultre la mer avoecques messire 
Jehan de Hainnau .XV. jones chevaliers englois, pour 
estre a ce tournoi a Condet sus l'Escaut et pour 
l'avancement de lors corps. Et les amena messires 
Jehans de Hainnau a Valenchiennes deviers le conte 
son frere et la contesse qui les conjoirent et requellierent 
bellement, pour l'onnour et amour dou roi 
d'Engleterre et de madame sa mere. Si se tint li tournois 
a Condet sus Escaut, ensi que nonchiet et criiet 
fu ; et i ot .IIc. et .LX. chevaliers tournians. Si en i ot 
des bien batus. Des François en ot le pris, pour le 
mieuls tournoiant et prenant painne, li sires de Biausaut 
dalés Montdidier, et des Hainnuiers messires 
Miqiés de Ligne. Che tournoi fait, chil signeur 
s'espardirent et retourna casquns en son pais. 

Apriés ce que messires Jehans de Hainnau se fu 
departis d'Engleterre, li jones rois et madame sa 
mere gouvrenerent le pais par le consel dou conte de 
Qent et de messire Rogier de Mortemer et de messire 
Thomas Wage, et par le consel de pluisseurs aultres 
que on tenoit le plus sages d'Engleterre. Et fu tous li 
roiaulmes reconciliiés et remis en bon estat, et estoit 
justice gardee souverainnement. 
Celle premiere anee dou resgne le jone roi Edouwart, 
avint que la fenme a messire Hue l'Espensier, 
qui justichiés fu, ensi que vous avés oy, se traist 
deviers le roi et son consel et amena .I. moult biau fil, 
que elle avoit de l'eage de .IX. ans, et estoit nonmés 
Edouwars ; et mist avant par .I. avocat une plainte. 
Et dist ensi la dame par la parole de l'avocat que, se 
son mari avoit fourfait le sien, il ne pooit fourfaire 
l'iretage de la dame, et le convenoit vivre li et son fil. 
Or estoit avenu que on avoit confixset et atribuet a la 
couronne d'Engleterre tous meubles et hiretages que 
li Espensier avoient, li peres et li fils, par tout le 
roiaulme d'Engleterre, et tenoient bien soissante 
mille marcs de revenue. La roine d'Engleterre 
et li rois ses fils eurent pité de la dame, car elle estoit 
des plus nobles d'Engleterre ; si s'enclinerent a ce que 
la dame fust aidie et ses fils aussi. Et li furent rendu 
et restitué tout li hiretage qui venoient de son costé, 
et par especial en la contree de Galles, et retourna 
bien la dame a quatre mille mars de revenue par an. 
Et depuis avint que qant li fils ot eage, li rois le 
maria, mais ce ne fu pas selonc le linage dont il estoit 
issus ; ce fu a la fille d'un sien chevalier baceler, que on 
nonma messire Raoul de Ferrieres. Chils Edouwars li 
Espensiers et sa fenme ne furent que .V. ans en mariage, 
car il fu ocis ens es gerres de Bretagne, ensi que vous 
orés recorder en l'istore, mais ce sera bien avant, et 
orent quatre fils : li troi en furent chevaliers, Edouwars, 
Hues et Thomas, et li quars ot nom Henris et fu 
evesques de Nordvich. 
Je Froissars, acteres de ces croniques, le di pour 
tant que, en ma jonece, je fu moult bien et tous sus 
amés de l'ainnet frere Espensier, que on nonma 
Edouwart, ensi que son pere, et ot en mariage la fille 
a messire Bietremieu de Bruhés, un moult vaillans 
chevaliers. Et fu cils sires Espensiers, de son temps et 
dou mien, li plus jolis chevaliers, li plus courtois, li 
plus honnourables et amoureus et bacelereus assés 
qui fust en toute Engleterre, et li plus larges de donner 
le sien la ou il veoit que il estoit bien emploiiet, et qui 
mieuls sceut vivre et dou plus biel estat et bien 
ordonné. Et oy dire en mon temps les plus hautes 
et notables dames dou pais que nulle feste n'estoit 
parfaite, se li sires Espensiers n'i estoit. Et pluisseurs 
fois avint que qant je cevauchoie sus le pais avoecques 
lui, car les terres et revenues des barons d'Engleterre 
sont par places et moult esparses, il m'apelloit et me 
dissoit : « Froissart, veés vous celle grande ville a ce 
haut clochier ? » - Je respondoie : « Monsigneur, oil. 
Pourquoi le dittes vous ? » - « Je le di pour ce : elle 
deuist estre mienne, mais il i ot une male roine en ce 
pais, qui tout nous tolli. » Et ensi par pluisseurs fois 
m'en monstra il semees en Engleterre plus de .XL. ; 
et appelloit la roine Issabiel, mere au roi Edouwart, 
le « Male Roine », et ausi faisoient si frere. 

En ce temps dont je parole, et que li roiaulmes 
d'Engleterre estoit tous en paix et ou gouvrenement 
de la roine Issabiel et dou conte de Qent et dou jone 
roi et de lor consel, avint que Robers de Brus, rois 
d'Escoce, qui en son temps ot moult a faire contre les 
Englois, et qui tousjours les tint en gerre et reconquist 
sus euls ce que si predicesseur avoient perdu encontre 
le bon roi Edouwart, et les desconfi par bataille devant 
Struvelin, et dura la cace jusques oultre la riviere dou 
Thin et reprist Bervich, Dombare et pluisseurs chastiaus 
que li Englois tenoient en Escoce, chils rois 
Robers de Brus entendi conment li rois d'Engleterre 
avoit esté pris et desposés de sa couronne, et ses 
consauls justichiés. Si s'apensa que il desfieroit ce 
jone roi Edouart, et supposa que grandes hainnes 
estoient nouries et engendrees en Engleterre par les 
mors des signeurs Espensiers et le conte d'Arondiel, 
et que, qant ses gens se meteroient sus les camps, li 
linages des desus dis se bouteroient en lor compagnie, 
pour contrevengier lors amis. Si envoia desfiier le 
roi Edouwart et toute sa poissance. Et aporta la 
desfiance uns heraus d'Escoce, lequel on nonmoit 
Glas. Et estoit contenu en la lettre seelee dou roi 
d'Escoce et des barons de celi pais, que jamais il 
n'entenderoit a aultre cose, si averoit si avant courut 
en Engleterre que passet la riviere dou Thin et le 
Hombre et contrevengiet tous ses tors fais ; et se 
combatre on le voloit, il li asignoit journee devant 
Ewruich. 
Qant li jones rois d'Engleterre ot recheu ces desfiances 
ou premier an de sa creation, li coers li conmença 
a engrossier, et ne monstra pas, ne ne dist au 
hiraut toute sa pensee, mais li fist donner .I. mantiel 
qui bien valoit cent florins ; et aussi la roine, li 
contes de Qent, messires Rogiers de Mortemer, et li 
signeur li donnerent que il fu tous rices. Et li fu dit 
de l'un des chevaliers dou roi : « Glas, vous vos poés 
bien partir, qant il vous plaist, car li rois et li pais se 
tient a tous desfiiés sus les lettres que vous avés aporté. » 
Adont se departi li hiraus, et li rois et ses consauls et 
toute Engleterre demorerent en ces desfiances. Et bien 
sentirent toutes gens, asquels la congnissance en vint, 
que de par les Escoçois il averoient la guerre. 
Or fu consillié en la cambre dou roi que, tantos et 
sans delai, li rois envoiast ses messages et ses lettres 
deviers messire Jehan de Hainnau et li priast que il le 
venist veoir et servir, et se pourveist de .Vc. armeures 
de fier, chevaliers et esquiers, et tout seroient delivret 
et bien paiiet ; et li escripsist que c'estoit pour aler en 
Escoce, car li rois d'Escoce et li Escoçois l'avoient 
desfiiet. Et fu dit ensi, en la cambre dou roi et en 
consel, que on ne pooit mieuls emploiier lettres ne 
messages, que d'envoiier en Hainnau. Tout ensi conme 
il fu ordonné, il fu fait. Et escripsi li rois d'Engleterre 
a messire Jehan de Hainnau et envoia ses messages, 
qui passerent la mer et vinrent en Hainnau, et trouverent 
le gentil chevalier que il demandoient, en la 
ville de Biaumont dont il portoit le nom, et li baillierent 
les lettres que il li aportoient, tant de par le roi que de 
par la roine d'Engleterre. Il les lissi, qant il les ot 
ouvertes, et comsidera conment on le prioit et mandoit. 
Si fu tous resjois de ces nouvelles, et dist que il 
estoit tenus de servir le roi et le pais d'Engleterre, 
puisque il s'estoit ahers et aloiiés a euls de foi et 
d'onmage ; et rescripsi au roi d'Engleterre et a la roine 
par ceuls meismes qui ces lettres avoient aporté. Et 
fu contenu ens es dittes lettres que il seroit en Engleterre, 
et a ce n'averoit nulle defaute, dedens le jour que 
on li avoit assis, et a otant de gens ou plus que on ne 
li avoit escript. Li messagier d'Engleterre retournerent. 
Messires Jehans de Hainnau se pourvei et escripsi 
et manda as chevaliers et esquiers autours de li, 
desquels il pensoit a estre acompagniés et servis, tant 
en Hainnau, en Braibant, en Flandres et en Hasbaing : 
tout furent apparilliet a sa priiere et ordenance, et se 
pourveirent tantos et sans delai de tout ce que a lor 
estat apertenoit. Et se departirent de lors lieus, et 
vinrent li auqun a Wissant, et li aultre a Calais. 
Toutesfois messires Jehans de Hainnau vint a Wissan ; 
et passerent oultre, car il trouverent les vassiaus passagiers 
que li rois d'Engleterre lor avoit envoiiés, et 
tant fissent qu'il furent oultre et en Engleterre ; et 
atendirent tout l'un l'autre a Cantorbie. Et entendirent 
que li rois et la roine et li signeur s'en aloient 
a grant esfort viers Escoce. Si se esploitierent li 
Hainnuier ce qu'il peurent et passerent Rocestre et 
Dardeforde et vinrent a Londres. Et la se rafresqirent 
de tout ce que il lor besongnoit, de chevaus, de sellerie, 
d'armeures et de toutes aultres coses qui apertiennent 
a gens d'armes. Et la trouverent le tresorier 
des gerres dou roi, qui lor delivra monnoie et paiement 
bien et largement. Et puis il se departirent et missent 
au cemin, et passerent le Ware et Lincole. Et partout 
ou il venoient, il estoient requelliet liement, conjoi 
et festiiet. Et passerent a Danfront et a Dancastre, 
et vinrent a Evreuich, une grose chité et bonne, qui 
sciet en bon pais ; et passe la riviere dou Hombre 
tout parmi, qui va ceoir en la mer. 
Ja savoient li rois d'Engleterre, madame sa mere 
et li baron d'Engleterre que messires Jehans de Hainnau 
venoit a belle compagnie de gens d'armes, encores 
plus assés que on ne li euist escript et mandé. Si en 
estoient tout resjoy et atendoient sa venue. Et devés 
sçavoir que li Escoçois avoient passet la riviere dou 
Thin amont viers les montagnes qui departent Galles 
et Engleterre, et moult priés de une chité que on nonme 
Carlion, et estoient venu entre la chité de Durames 
et Evruich, et ardoient le plat pais, tant que on en 
pooit bien veoir les fumieres. Et n'estoit point li rois 
Robers d'Escoce en celle chevaucie, mais se 
tenoit a Haindebourch en Escoce sus la litiere, car il 
estoit si atains de la grose maladie que il ne pooit 
mais cevauchier. Et la estoient pour lui li contes de 
Moret et messires Guillaumes Douglas, doi vaillant 
chevalier qui conduisoient les Escoçois, ou moult 
avoit de bons chevaliers et esquiers et vaillans as armes. 
Je ne vous ai point nonmé encores les chevaliers qui 
furent en ce voiage avoecques messire Jehan de Hainnau, 
mais je les vous nonmerai : 
et premierement Hainnuiers, li signeur d'Enghien 
qui se nonma Watier, le signeur d'Antoing qui se 
nonma Henri, le signeur de Fagnuelles, mesire 
Miqiels de Ligne, messire Fasteres dou Rues, messires 
Robers de Bailluel, sire de Fontainnes, et messire 
Guillaume de Bailluel son frere, le signeur de Haverech, 
messire Alart de Brifuel, messires Jehans de 
Montegni li jones et ses freres, messire Sause de 
Boussoit, messire Perceval de Semeries, mesire Sanse 
de Biaurieu, le signeur de Floion, le signeur de Wargni, 
le signeur de Gonmegnies, le signeur de Vertain, 
le signeur de Potelles, le signeur de Blargnies, le signeur 
de Mastain, mesire Nichole d'Aubrecicourt, le signeur 
de Flosies, le Borgne de Robertsart ; 
et de Flandres le vinrent servir messire Hectors 
Vilains, messires Jehans de Rodes, messires Wauflars 
de Ghistelle, messires Guillaumes d'Estrates, 
messire Gossuins de la Muelle ; 
et de Braibant, li sires de Duffle, messires Tieris 
de Wallecourt, messires Rasses de Grees, mesires 
Jehans de Cassebeque, messires Jehans Pilifre, messires 
Gilles de Coterebbe, li troi frere de Harlebeque, 
messire Gautier de Hoteberghe ; 
Hasbegnons, messires Jehans li Biaus, messires 
Henris li Biaus, ses freres, messire Godefrois de la 
Capelle, messires Hues Hay, messires Jehans de Libines, 
messires Lambers dou Pel, messires Ghilebers de Hers. 
Et si i vinrent auquns chevaliers d'Artois et de 
Canbresis, non obstant que il ne fuissent point escript 
ne mandet, et tant que il furent plus de .Vc. armeures 
de fier, chevaliers et esquiers, tout bien montet et 
ricement estofet sans riens espargnier. 

Qant messires Jehans de Hainnau et toute sa compagnie 
furent venu a Evruich, li rois d'Engleterre, 
madame sa mere et tout li signeur en furent grandement 
resjoy et les requellierent liement et doucement. 
Et fist on restraindre toutes manieres de gens, pour 
estre logiés les Hainnuiers mieuls a lor aise, et leur fu 
delivré le plus biel et le plus grant fourbours de la 
ditte chité de Evruich. Et fu delivree a messire Jehan 
de Hainnau une abbeie de blans monnes pour tenir 
son estat. 
Ens es festes de la Pentecouste, vinrent messires 
Guillaumes de Jullers, fils au marqis de Jullers, et 
puis fu il dus de Jullers, et messire Thieris de Hainsberghe, 
qui puis fu conte de Los, a belle route. Et 
estoient chil doi signeur de la route et compagnie et 
delivrance de messire Jehan de Hainnau. 
Li jones rois d'Engleterre, pour mieuls festoiier ces 
signeurs et toute lor compagnie, tint une grande court 
au jour de la Trenité, en la maison des Freres Meneurs, 
la ou ils et madame sa mere estoient logiet. Et tenoient 
lor tinel, cascuns par lui, c'est a savoir li rois de ses 
chevaliers, et la roine de ses dames, dont elle avoit 
grant fuisson en sa compagnie. A celle court et feste 
de la Trenité, ot bien li rois .VIc. chevaliers, seans a 
table en la salle et en le clostre. Et i eut en ce jour fais 
quinse nouviaus chevaliers. Et madame la roine tint 
sa court et son asisse ens ou dortoir. Et eut bien 
seans a table soissante dames, lesquelles estoient 
priies et mandees la environ et ou pais de Northombrelant, 
pour mieuls festoiier messire Jehan de Hainnau 
et les Hainnuiers. La peut on veoir de l'estat 
grant noblece de bien servir de grant fuisson de més 
et d'entremés, si estragnes et si bien ordonnés que on 
ne les saveroit deviser, fors cheuls qui sont mestre 
dou faire. La pooit on veoir dames noblement parees 
et richement acemees qui euist eu loisir, mais on ne 
peut, car uns grans tourbles monta en la ville, dont la 
cose fu tout esquellie et sus le point de venir un si 
grans mauls que de euls tous entre ocire. 
Car sus le point que signeurs et dames devoient 
danser et esbatre, uns grans hustins conmença entre 
les garçons des Hainnuiers et archiers d'Engleterre 
en l'oqison d'un jeu de dés, de quoi grans mauls vint 
sus heure et mouteplia. Car ensi que chil garçon se 
combatoient a auquns de ces Englois, la noise se conmença 
a monter en la ville. Et criierent : « Lincole ! » 
Chil de la nation de Lincole estoient la grant fuisson : 
si se missent tantos ensamble et prissent lors ars et se 
rengierent et entrerent en la la rue ou li Hainnuier 
estoient logiet ; et convint ceuls qui la estoient des 
Hainnuiers retraire dedens lors hostels. Encores 
estoient li signeur et li plus des chevaliers a la court 
dou roi, et atendoient la pour veoir l'estat et les 
danses et esbatemens qui s'apparilloient a faire. 
Sitretos que ils oirent nouvelles de ce hustin, il se 
departirent de la court et s'en vinrent le bon pas viers 
lors hostels, les uns a piet, les aultres a cheval. Qui 
peut entrer dedens son hostel, il i entra. Et qui ne pot 
entrer, il demora dehors en grant peril, car chil archier 
traioient moult estragnement pour ocire mestres et 
varlés. 
Et voellent li auqun dire que ce fu uns fais tous 
avisés des proismes et amis le signeur Espensier et 
dou conte d'Arondiel, qui tout che faisoient faire 
pour euls contrevengier sus les Hainnuiers et especiaulment 
sus messire Jehan de Hainnau. Et s'en 
missent li Englés en painne. Or comsiderés la grande 
mauvesté des Englois chiés qui li signeur de Hainnau 
estoient logiet, car il lor fremoient et barroient les 
huis et les portes au devant, ne point ne les voloient 
laissier entrer dedens lors maisons. Or i avoit auquns 
hostels, en ces fourbours ou li signeur estoient herbegiet, 
qui avoient issue par derriere. Si s'en aviserent li 
signeur et entrerent par la dedens lors hostels, et qui 
ne pooit entrer ou sien, il entroit en celi de son compagnon. 
Et sitos que il estoient dedens, il s'armoient. 
Qant il furent armé, il n'oserent issir hors par devant 
pour le trait des archiers, mais issirent par derriere 
et par les courtils, et rompirent en auquns lieus les 
pavfis. Et atendirent li uns l'autre en une place qui la 
estoit, tant que il furent bien cent ou plus, tout armet, 
et bien otant tout desarmet, qui ne pooient entrer en 
lors hostels. 

Qant chil armet furent ensi asamblé, il se hasterent 
pour secourir les aultres compagnons, qui desfendoient 
lors hostels en la grande rue au mieuls que il 
pooient, lesquels on voloit sus euls rompre et brissier. 
Et passerent chil armet parmi l'ostel le signeur 
d'Enghien, qui avoit grandes portes derriere et devant, 
et se ferirent estoutement ens ces archiers. Dou trait 
i eut des Hainnuiers auquns blechiés. Et la furent 
bons chevaliers messires Fasteres dou Rues, messires 
Sauses de Bousoit, messires Percevaus de Semeries. 
Chil troi chevalier ne peurent onques rentrer en lors 
hostels pour euls armer, mais il i fissent otant d'armes 
que chil qui estoient armet. Et tenoient grans lons 
leviers et gros de chene, que il avoient pris chiés un 
archier qui demoroit en celle rue. Et en donnoient les 
horions si grans que nuls ne les osoit aprochier, et les 
abatoient et faisoient ceoir l'un sus l'autre, car ce 
furent chevalier fort et dur et de gros menbres et de 
grant corage. Finablement, li archier qui la estoient 
furent desconfit et mis en cace. Et en i ot bien mors, 
que sus la place que as camps, .CCC., et estoient tout 
de l'evesqiet de Lincole. 
La cose ne se fust point passee ensi, mais i fust 
encores avenus un trop grans meschiés, se li rois ne se 
fust ensonniiés. Mais qant les nouvelles en vinrent a 
madame la roine, elle tantos dist au roi : « Biaus fils, 
montés a cheval et alés celle part, et vous traiiés 
avoecques les Hainnuiers ; et faites un conmandement 
tres fort et tres cruel que nuls Englois, sus la painne a 
perdre la teste, ne se mueve et ne face fait ne debat, et 
prendés la cose sus vous. » Li rois obei a madame sa 
mere et monta a cheval. Et monterent plus de 
.LX. barons et chevaliers, et trouverent sus les rues 
messire Jehan de Hainnau, qui venoit tous armés, 
et plus de trente cevaliers avoecques lui, et crioient : 
« Hainnau ! » et estoient en volenté de ocire tous les 
archiers que il trouveroient ens es fourbours ou lors 
gens estoient logiet. Comsiderés le grant meschief 
que il fust tantos avenus, car ces Englés, archiers et 
aultres conmunautés, se requelloient et metoient 
ensamble ; et estoit lor intension d'entrer en ces fourbours 
et tout ocire ou bouter le feu dedens et tout 
ardoir. Premierement li rois s'aresta sus la rue, car 
on li dist : « Sire, vechi messire Jehan de Hainnau et 
grant fuisson de Hainnuiers avoecques lui, et viennent 
en ordenance de bataille, banieres et pennons tous 
desvolepés. Arestés les et apaisiés, et prendés la cose 
sur vous, et leur dittes que vous lor ferés amender ce 
mesfait si grandement conme il vodront ; et leur 
priiés que il ne facent pas cose par quoi vostres voiages 
soit rompus. » 
Li rois entendi a ses honmes, et fist ensi que il li 
consellerient. Messires Jehans de Hainnau, qui avoit 
l'air en la teste, et qui moult dur estoit enfourmés sus 
ces archiers, dist en hault : « Sire, sire, nous sonmes 
venu en ce pais pour vous servir et vostre pais contre 
vostres ennemis ; et vostres conmuns, entrués que nos 
sonmes en esbatemens dalés vous, esmuevent debas 
et voellent nos gens ocire et nous aussi. Nous ne le 
poons sousfrir, et n'en savons prendre milleur amendement, 
que sus ceuls qui ont esmeu la rihote. » Dont 
dist li rois : « Messire Jehan, sousfrés vous, et faites 
tenir en paix vostres gens. Je ferai tenir en paix aussi 
tous ceuls de ceste nation ; et se ce venoit a la bataille, 
je demorroie dalés vous, car je congnois bien que par 
vous et par vos gens ai je recouvré mon roiaulme. 
Si vous pri que vous me donnés ceste besongne, et 
retournés et ne venés plus avant ; car je meterai partout 
telle atemprance et par si bonne ordenance que vous 
et li vostre vous en contenterés. » Ces douces paroles, 
que li rois dist, apaisa grandement messire Jehan de 
Hainnau et les Hainnuiers. Or voloit li rois que il ne 
venist plus avant, mais il respondi a che et dist : « Sire, 
sire, et ne fust riens dou debat et dou hustin de ma 
gent, puisque vous estes hors de vostre hostel, il 
apertient que je voie et demeure dalés vous, car espoir 
vous et vostres consauls, ne savés pas bien le fons de 
ceste matere : otretant bien puet estre contre vous que 
contre nous. » Dont respondi messire Thomas Wage, 
marescal dou roi, et dist au roi en son langage : « Sire, 
il parole sagement, et puet estre tout ce qu'il dist. » 
Dont chevauchierent li rois et toute sa route et vinrent 
ens fourbours, ou li logeis des Hainnuiers estoit ; si 
trouverent la rue moult esmeue, et des mors couchiés 
sus les cauchies. Dont ala li rois tout oultre et sus les 
camps ou li grans hustins avoit esté, et encontrerent 
pluisseurs Englois qui trop fort se plaindoient des 
Hainnuiers. Et on lor disoit : « C'est a bon droit, si 
vous avés esté batu. Pourquoi les aliiés vous asallir 
a lors hostels ? » Encores avoecques tout ce, leur 
disoit messires Thomas Wage : « Li rois s'en enfourmera 
de ce fait, et chierement le comparront chil qui 
ont conmenchiet la meslee. » Qant chil archier veirent 
que il n'estoient aultrement plaint et que on les maneçoit 
encores, et que inquisition et information se feroit 
sus euls, si se doubterent dou roi et de sa justice, et 
ensepelirent les mors et entendirent as bleciés. Li rois 
retourna a son logeis, et messires Jehans de Hainnau 
avoecques lui. 
Si fu, de par le roi, fais uns bans et un cris d'un 
sergant d'armes a cheval tout parmi la ville et chité de 
Evruich, que nuls, sus la teste a perdre, ne fesist debat 
ne rihote, ne ne s'emeuist jamais de ce fait qui avenu 
estoit, ens ne hors. Encores avoecques tout che, li rois 
envoia deus de ses banieres ens es logeis des Hainnuiers 
et .IIII. chevaliers. Et furent ordonné a euls 
tenir tous quois, nuit et jour, et garder les banieres le 
roi, par quoi archier englois, ne conmunaulté ne se 
esmeuissent, de jour ne de nuit. Car vous devés 
sçavoir : chil qui avoient eu lors freres, lors peres, lors 
enfans, cousins ou proismes mors avoient grant 
felonnie ou coer ; et disoient qant il veoient les Hainnuiers 
aler ensamble sus les rues : « Vela ceuls qui 
nous ont ocis nos amis, et si n'en poons aultre cose 
avoir ; et par Dieu, si averons, avant que il retournent 
en lor pais. » 
Et disoient bien li auqun baron et chevalier d'Engleterre 
as chevaliers de Hainnau qui point n'entendoient 
le langage des Englois, et liquel ne haioient point les 
Hainnuiers, mais le disoient pour euls aviser, a la fin 
que il fuissent le mieuls sus lor garde : « Chil archier 
de Lincole, et moult d'aultres conmuns, pour l'amour 
d'euls, vous ont quelliet en grant haine ; et se il 
n'estoient brisiet de par le roi, il le vous monsteroient 
et de fait. » Li chevalier de Hainnau respondoient : 
« Il nous en fault atendre l'aventure ; se la venoit que 
nous fuissions asalli, desquels vous tourneriiés vous ? » 
- « Il nous est conmandé et ordonné, respondoient li 
chevalier d'Engleterre, sus qanq que nous tenons dou 
roi, que se rihote conmenche par euls, que nous 
soions avoecques vous. Et bien nous lor disons et 
remonstrons que il se tiengnent en paix, car se la 
rihote conmence, nous serons pour vous avoecques 
euls et contre euls, et nous est conmandé dou roi. Et 
pour ce que il voient que li rois et nous, vous volons 
aidier et porter a l'encontre de euls, il se refrenent de 
monstrer de fait lor mautalent ; et a ce que nous 
entendons, il sont bien euls siis mille de une aliance. » 
Sus cel estat et avis, fissent li chevalier de Hainnau 
pluisseurs bonnes ordenances pour euls mieuls garder 
et desfendre, par lesquelles ordenances il convenoit 
toutdis par nuit jesir en armes, et par jour euls tenir en 
lors hostels et lor harnas avoir apparilliet et les chevaus 
tous pres et ensellés. Et les convenoit toutdis, par 
nuit et par jour, gettier par connestablies les camps et 
les cemins de autour de la ville, et envoiier auqunes 
escoutes demi lieue en sus de la ville, pour savoir se 
chil archier faisoient nul agait ne asamblee. Et avoient 
ordonné une place li Hainnuier ou il se devoient tout 
retraire. 

En celle tribulation demorerent li Hainnuier ens es 
fourbours de Evruich l'espace de quatre semainnes. 
Et n'osoient eslongier lors hostels ne lors armeures, 
ne a painnes li chevalier entrer en la chité, se il 
n'estoient acompagniet des chevaliers d'Engleterre. 
Et qant il aloient veoir le roi et la roine et les dames 
et les damoiselles, il estoit ordonné de par le roi, a 
quelle heure que ce fust, il fuissent raconvoiiet et mis 
dedens lors hostels. 
Et se li meschiés et li perils ne fust, il sejournoient 
assés aisiement, car environ Evruich il i a tres bon 
pais et plentiveus. Car dedens siis sepmainnes et plus, 
que li rois et tout li signeur d'Engleterre et li estrangier 
et lors gens, dont il i avoit plus de soissante .M. 
honmes, sejournerent la, onques n'en renchierirent li 
vivre, que on n'euist le denree pour .I. denier aussi 
bien que on avoit en devant : bons vins de Gascongne, 
d'Ausai et de Rin, le potel pour trois estrelins et les 
milleurs cervoisses dou monde, et les plus nourissans 
chars et pissons et toutes volilles a grant marchiet, fain, 
avainne, litiere a milleur marchiet que en Hainnau 
ou en Vermendois. 
Qant il orent la sejourné par l'espasce de trois 
sepmainnes apriés ce que la bataille eut esté, on lor 
fist a savoir de par le roi et les marescaus que casquns 
se pourveist, dedens celle aultre sepmainne, de charettes 
et de tentes pour jesir as camps, et de tous 
aultres hostils necessaires, pour aler oultre par 
deviers Escoce, car li rois ne voloit la plus sejourner. 
Sus ceste ordenance, li signeur se pourveirent et aussi 
fissent toutes gens, casquns selonch son estat. Qant 
tout fu pourveu et li jours vint de departement, li 
rois prist congiet a madame sa mere et se departi de 
Evruich, et aussi fissent toutes gens. Et alerent logier 
ce premier jour siis lieues oultre Evruich. Ordonné 
fu de par le roi que messires Jehans de Hainnau et li 
Hainnuier fuissent toutdis sus ce cemin logiet au plus 
priés de lui que nuls des aultres, tant pour honnour 
que pour les archiers de Lincole, qui ne pooient 
ne ne voloient oubliier le ocision et la perte de lors 
amis ; et volentiers se fuissent pris as Hainnuiers, se 
il euissent veu que point d'avantage il euissent eu sus 
euls. Si sejournerent li rois et ces premieres routes 
deus jours pour atendre les daarains et pour mieuls 
aviser a cascun se il li falloit riens. 
Au tierch jour apriés, toute li hoos qui estoit la, se 
desloga et se traist avant de jour en jour, tant que on 
vint outre la chité de Durames qui sciet sus l'entree de 
Northombrelande, et trueve on la moult de povre pais 
et despourveu de toutes coses, fors que de bestes. Et 
court la une riviere, qui vient d'amont des montagnes 
de deviers Carduel, que on apelle le Thin, et est la 
ditte riviere toute plainne de pieres et de cailliaus. Et 
oultre la chité de Durem sciet la bonne ville dou Noef 
Chastiel sus le Thin, belle ville forte et bien fremee, 
et fait la frontiere encontre les Escos ; et la se tenoit 
li mareschaus d'Engleterre a grant gens d'armes, 
pour garder le pais a l'encontre des Escoçois. 
Et ne savoient encores li Englois la ou li Escoçois 
estoient. Et disoient li auqun : « Il sont retrait en lor 
pais : il ont usage que il guerrient en courant ; et qant il 
ont fait celle course, et il sentent que gens viennent sus 
euls a pooir, il se retraient. » Mais pour ces jours, il 
n'estoient pas retrait, avant ardoient en Northombrelant, 
et avoient ars en Galles et jusques a Carduel, 
et tout le pais de la environ. Et tant alerent chil de 
l'avant - garde que, de desus les montagnes, il veirent 
les fumieres d'auquns petis hamelés que li Escoçois 
faisoient. Et li auqun Englés disoient que ce n'estoient 
pas fumieres des feus des Escos, mais des ouvriers qui 
faisoient carbon ens es bois. Or vous voel un petit 
deviser la maniere et la nature des Escoçois et conment 
il sevent guerriier. 

Li Escot sont dur et hardit et fort travillant en 
armes et en guerres. Et pour le temps d'adont il amiroient 
et prisoient moult petit les Englois, et encores 
font il au temps present. Et qant il voellent guerriier 
et entrer ou roiaulme d'Engleterre, il mainnent bien 
lor hoost .XX. ou .XXIIII. lieues lonch, que de jour que 
de nuit, conment moult de gens se poroient esmervillier 
de ce, qui ne saveroient lor coustume. Certain 
est que qant il voellent entrer en Engleterre, il sont 
tous a chevaus li uns et li aultres, fors que la ribaudaille 
qui les sievent a piet. Et sont chevalier et esquier 
bien monté sus bons gros ronchins, et les aultres 
honmes de gerre sus jumens ou sus hagenees. Et ne 
mainnent point de charoi, pour les diverses montagnes 
que il ont a passer ens ou pais de Northombrelande. 
Et si ne mainnent nulles pourveances de pain ne de 
vin, car lors usages est tels en guerre et en travillant 
que il sont moult sobre, et se passent bien deus ou 
trois jours a mengier char a moitié quite, sans pain, 
et de boire aige de rieu courant, sans vin ne cervoise. 
Et n'ont que faire de chaudieres ne de caudrons, car 
il quisent leurs chars generaument, qant il sont ensi 
sus un voiage, ens es quirs des bestes, qant il les ont 
escorchiés. Et s'atendent sur ce que il sevent bien 
que il trouveront bestes a grant fuisson ens ou pais 
ou il voellent aler. Par quoi il ne font aultre pourveance 
que casquns enporte entre la selle et le penniel 
dou cheval que il cevauce, une plate piere. Et avoech 
ce, il tourse derriere lui unes besaces plainnes de 
farine, en celle entente, qant il ont tant mengié de 
char mal quite que lor estomac samble estre wape et 
afoiblis, il jettent celle plate piere ou feu et destemprent 
un petit de leur farine de iaue. Et qant leur piere est 
escaufee, il jettent de celle clere paste sus celle caude 
piere et en font un petit tourtiel a maniere de une 
oublie de begine, et le menguent pour conforter lor 
estomach. Par quoi ce n'est pas mervelles se il font plus 
grandes journees que aultres gens. 
En tel point estoient il entré ens ou pais desus dit ; 
et le gastoient et ardoient, et trouvoient tant de 
bestes que il n'en savoient que faire. Et pooient estre 
environ trois mille armeures de fier, chevaliers et 
esquiers montés sus bons ronchins et bons coursiers, et 
vint mille honmes d'aultres gens armés a lor gisse, 
appers et hardis, montés sus petites hagenees qui ne 
sont ne loiiés ne estrilliés, mais les envoie on tantos 
pestre c'on est descendu, en prees ou en bruieres. 
Telle est la nature et ordenance des Escos. 
Et je Froissars, acteres de ces croniques, fui en 
Escoce en l'an de grasce .MCCCLXV., car la bonne 
roine, madame Phelippe de Hainnau, roine d'Engleterre, 
m'escripsi deviers le roi David d'Escoce, liquels 
fu fils au roi Robert de Brus, et au conte de Douglas 
qui pour le temps resnoit, et a mesire Robert de 
Versi, signeur de Struvelin, et au conte de la Mare, 
liquel, pour l'onnour et amour de la bonne roine desus 
ditte qui tesmongnoit par ses lettres seelees que je 
estoie uns de ses clers et familiiers, me requellierent 
tout doucement et liement. Et fui en la compagnie 
dou roi, un quartier d'un an, et euch celle aventure 
que, ce que je fui en Escoce, il viseta tout son pais, 
par laquelle visitation je apris et comsiderai moult 
de la matere et ordenance des Escoçois, et sont de 
toute tele condition que chi desus vous est devisé. 
Pour le temps que chil Escoçois estoient entré ens 
ou pais de Northombrelande, il n'avoient point le 
roi Robert de Brus en lor compagnie, mais deuls 
aultres vaillans honmes a chapitainnes, c'est a savoir 
le conte de Moret, et s'armoit pour lors d'argent a 
trois orilliers de geules, et messire Guillaume de 
Douglas, le plus hardit, vaillant et entreprendant de 
tous les aultres, et s'armoit d'asur a .I. chief d'argent 
a trois estoilles de geulles dedens l'argent, et estoient 
chil doi baron li plus poissant et renonmé de toute 
Escoce. 

Qant les nouvelles furent venues au roi d'Engleterre 
que lors gens avoient veu les fumieres que li Escoçois 
faisoient, il fu ordonné de par les marescals et conmandé 
a deslogier et que on sievist les banieres dou 
roi. Ensi fu fait. Cascuns s'arma et apparilla et se 
traist sus les camps, ensi que pour combatre. La 
furent ordonnees trois grosses batailles a piet, et en 
casqune avoit .Vc. armeures de fier, qui estoient en 
deus eles et devoient demorer a cheval. Et pooient 
estre en la compagnie dou roi .VIIIM. armeures de 
fier, chevaliers et esquiers, et .XXXM. honmes parmi 
les archiers, la moitiet monté sus hagenees, et l'autre 
moitiet sergans a piet, envoiiet de par les bonnes villes 
d'Engleterre et a lors gages. Et encores, sans les 
archiers a cheval, il i avoit bien .XXIIIIM. archiers a piet. 
Tout ensi que les batailles furent ordonnees, on 
cevauça tout rengiet, sievant les banieres le roi. Et 
en i avoit .IIII. ; et les portoient li sires de Sees, li sires 
de Ferrieres, li sires de Morlais et li sires de Hastinghes. 
Et chevauçoient et aloient a la sent des 
fumieres et ceminerent jusques a basses vespres. 
Adont se loga li hoos en une grande pree priés d'un 
bois et sus une petite riviere et tout au lonch, pour 
euls aisier et pour atendre le charoi et les pourveances. 
Et tout ce jour avoient ars li Escoçois a .V. lieues 
englesces priés d'euls, et ne les pooient trouver ne 
raconsievir. Qant ce vint a l'endemain au point dou 
jour, on sonna les tronpetes. Casquns fu armés et 
apparilliés, et se traissent les banieres sus les camps, 
casquns en sa bataille et desous la baniere ou ordonné 
en estoit. Et cevauchierent les banieres tout ce jour, 
sans euls desrouter, par montagnes et par vallees, 
et onques ne peurent veoir ne aprochier les Escoçois. 
Bien veoient li Englois les fumieres que les Escos 
faisoient, mais entre euls et les Englois il i avoit 
grans mares, montagnes et desers, lesquels on ne pooit 
passer a l'adrece. Mais convenoit ceminer autour, et 
n'osoit nuls fourpasser ne aler devant les banieres, 
fors les marescaus. 
Qant ce vint apriés nonne, et toutes gens et chevaus 
estoient si travilliet que plus ne pooient, on se loga. Et 
demora toute li hoost celle nuit sus une petite riviere 
dont il furent rafresqi. Et li rois fu logiés en une 
povre court d'abeie qui la estoit. Gens d'armes et 
tous li demorans, charoi et charete, tous furent 
logiet moult en sus, travilliet oultre mesure. 
Qant casquns ot pris pieche de terre pour logier, li 
signeur se traissent ensamble pour avoir consel conment 
ils se poroient maintenir ne trouver la trace des 
Escos, lesquels il desiroient au veoir et a combatre. 
Et fu avis a auquns que li Escot s'en raloient en leur 
pais, et que on ne les averoit point ; et pooit estre que 
il savoient bien tout le convenant des Englois, mais 
on ne savoit riens dou leur. La fu dit a ce consel que, 
se on se voloit lever devant mienuit et a l'endemain 
un petit haster, on leur torroit le pasage de la riviere, 
et seroient pris et enclos en Engleterre. 
Chils consauls fu arestés et acordés, et se retraist 
cascun des signeurs en son logeis. Et fissent a savoir 
tout secreement en pluisseurs lieus parmi l'ost que, 
qant les tronpetes sonneroient, on s'armast et apparillast ; 
et au second son de la tronpete, on fust tous 
pres ; et au tierc son, on monteroit a cheval. Et fu 
ordonné que on laisseroit la tous harnois et tous charois, 
et que casquns ne presist q'un pain et le toursast 
derriere lui. Ensi conme il fu ordonné, fu il fait. Et 
souperent li pluisseur en grant haste et dormirent un 
petit, et li auqun n'eurent nul loisir de dormir, car en 
esté ou mois de jullé les nuis sont moult courtes. 
Devant mienuit un petit, on sonna les tronpetes. 
Au secon son, on fu tous pres ; au tierch son, on monta 
a cheval et sievi on les banieres des mareschaus. Et 
demorerent chars, charetes et sonmiers, et tous 
vitailliers derriere, et ne prist casquns que .I. pain, 
ensi que ordonné estoit. Et se hasterent grandement, 
celle ajournee, de venir a ce pasage, pour les Escoçois 
tolir l'avantage de la riviere. Et chevaucierent en haste 
despersement par montagnes, par bruieres et par 
vallees et par roqailles malaisies, sans point de plain 
cemin. Et par desus ces montagnes et ou fons de ces 
vallees estoient crolieres et grans mares, et si divers 
pasages que mervelles estoit conment nuls en pooit 
issir. Car casquns chevauçoit toutdis avant sans 
atendre signeur ne compagnon. Et sachiés que qui 
fust encrolés en ces crolieres, il trouvast a grant 
malaisse qui l'en traist hors. Et s'avançoient chil 
derriere pour raconsievir cheuls devant, et quidoient 
li pluisseur que on euist trouvé les Escos pour la noise 
qui estoit devant, et la noise venoit des cerfs, des 
bisses et des dains que li premier trouvoient. Si 
huoient apres a hautes vois, et toutdis aloient li 
premier avant et sievoient les banieres des marescaus. 

Ensi chevauça li jones rois d'Engleterre celi jour 
et toute li hoos parmi ces montagnes et vallees, 
praiories et bruieres, ne riens n'i avoit espargniet. Et 
dura celle painne et chevauchie jusques a basses 
vespres en ces lons jours d'esté, et toutesfois il vinrent 
sus la riviere dou Thin et au pasage que li Escot, ce 
disoient, avoient passet, et par la les convenoit 
rapasser. Qant il furent la venu, si travilliet et si 
fourmenet que casquns puet penser, il passerent outre 
la riviere a gué, moult a malaise, et puis se logierent 
selonch la ditte riviere. Et avant que tout euissent pris 
place et terre pour euls logier, solaus esconsa, et si i 
avoit moult petit de ceuls qui euissent hapes, quignies 
ne fieremens pour coper bois a euls logier. Et si en i 
avoit pluisseurs qui avoient perdus lors compagnons 
et ne savoient que il estoient devenu ; et les honmes 
de piet estoient derriere demoret, et si ne savoient a 
dire ou il estoient ne a qui demander le cemin. Et 
disoient chil, qui le mieuls quidoient congnoistre le 
pais, que il avoient ce jour ceminet .XXVIII. lieues 
englesces, ensi courant conme vous avés oy, sans arester, 
fors que pour pissier ou pour recengler son cheval. 
Ensi travilliés honmes et cevaus, les convint la celle 
nuit jessir sus la riviere tous armés, casquns son cheval 
en sa main, tenant par la bride ou par la longne, 
car on ne les avoit de quoi looier, ne on ne savoit a 
quoi, et tantos fu toute nuis. Et ne mengierent li 
ceval, toute la nuit ne le jour devant, d'avainne ne de 
fourage, fors de l'erbe de la pree en pasturant, qui 
petit leur dura. Et euls meismes n'eurent, le jour ne 
la nuit, aultre pitance que le seul pain que il avoient 
toursé derriere euls ou bouté en lor sain, liquels pains 
estoit tous soulliés et moulliés de la sueur des chevaus 
ou de lor suour meismes, ne il ne burent d'aultre 
buvrage que de la riviere qui la couroit. Il i pooit bien 
avoir auquns signeurs qui avoient toursé des boutelles 
plainnes de vin, et ce lor fist grant confort. Et n'eurent, 
toute la nuit, ne feu ne lumiere, et ne le savoient de 
quoi faire, hors mis auquns signeurs qui avoient aporté 
tortis sus leurs sonmiers. Ensi que vous poés oir et a 
tel mescief, passerent il la nuit, sans oster les selles de 
lors chevaus ne euls desarmer. Et qant li desirés jours 
fu venus, ouquel ils esperoient a avoir auqun confort 
et auqune adrece pour euls et pour lors cevaus, adont 
conmença il a plouvoir, et pleut tout le jour si ouniement 
et si fort que, avant nonne passee, la riviere 
devint si grande que nuls ne le peuist passer. Si les 
convint jeuner, tout le jour otant bien que la nuit, et 
les chevaus mengier terre avoecques le wason, ou 
bruiere toute dure ou fuelles d'arbres ; encores n'en 
avoit mies qui voloit. Et leur convenoit coper plançons 
de bois a lors espees ou baselaires, tous ploians, pour 
lors chevaus loiier, et verges pour faire hutelettes 
pour euls muchier. Comsiderés l'estat d'armes et des 
poursieutes a gens de bien et d'onnour, se il estoient 
aise. Et ne savoient a dire ou il estoient. 
Environ heure de nonne, auqun povre honme, 
ouvrier de carbon au bois, furent trouvé des varlés 
qui estoient alés as verghes au bois, pour euls logier : 
il furent amené devant les signeurs, liquel orent de 
lor venue tres grant joie. Il lor fu demandé ou il 
estoient : il respondirent que il estoient a .XIIII. lieues 
englesces priés dou Noef Chastiel sur Thin, et a 
.XI. lieues de Carduel en Galles ; et si n'avoit nulle 
ville plus priés de la, ou on peuist riens trouver pour 
euls aisier. 
On prist ces honmes, on les monta sus chevaus pour 
ensengnier le chemin. On envoia tantos et sans delai 
de par le roi nonchier au Noef Chastiel sur Thin que, 
qui voloit gaegnier, on venist avitallier l'oost. Et i 
furent de l'oost envoiiés plus de .CC. petis chevaus, 
pour aporter vivres pour lors mestres. Mais li cheval 
estoient si foullé et si lassé que il ne pooient aler que 
le pas ; et fu toute nuis, avant que il venissent au 
Noef Chastiel. 
Qant ces nouvelles furent sceues au Noef Chastiel, 
que li rois, lors sires, et lors gens estoient en tel lieu et 
en tel dangier, toutes manieres de gens se prissent priés 
que de tourser vins et viandes et cervoises, et fains et 
avainnes pour les chevaus, et se missent tantos a voie, 
non sus les chevales que il avoient amenés, mais sus 
autres qu'il prissent tous reposés. Environ mienuit, 
vinrent li premier en l'oost, dont on ot grant joie, 
car honmes et chevaus estoient si afamet que plus ne 
pooient. 

A l'endemain dedens heure de tierce, fu li hoos 
assés avitaillie. Et quisierent celle nuit toute nuit li 
four et s'i hasterent a faire dou pain. A painnes estoit 
la paste escaufee, qant il le traioient hors dou four 
et le metoient en sas et en paniers ; et puis sus petis 
chevales il vinrent en l'oost. Tout estoit requelliet 
ou bon gré et vendu. Et furent chil de l'oost grandement 
apaisiet. Et fist li rois donner a trois povres 
honmes que lors gens avoient trouvé, dont il avoient 
eu celle adreche, vint livres a l'estrelin. Et sejournerent 
la li rois et toute li hoos, sus la riviere de Thin, 
.VIII. jours tous entiers, attendans que li Escoçois 
retournaissent, mais ils n'en avoient ne ooient nulles 
nouvelles. Aussi li Escoçois ne savoient riens des 
Englés et les esqievoient par avis de pais che qu'il 
pooient ; et se tenoient en la marche de Carduel, 
entre roces et montagnes, et pais inhabitable. 
Ces .VIII. jours que les Englois sejournerent sus la 
riviere de Thin, atendans la revenue des Escoçois, il 
travillierent tellement le pais de pourveances, et si les 
quissent que, un pain d'un estrelin, on lor vendoit 
siis. Encores le toloient il l'un l'autre. Vin tout bahuté, 
le galon, qui ne valoit en devant que siis estrelins, 
il l'achatoient .XXIIII. estrelins. Chars avoient il assés, 
mais toutes aultres coses lor estoient si chieres et si 
court tenues, qu'il n'en pooient recouvrer. Et encores 
avoecques tout ce meschief, il ne cessoit point de 
plouvoir, par quoi lors selles, penniauls et contreçaingles 
furent tout pourit, et tout li cheval, en la plus 
grant partie, quassé sus le dos ; et ne savoient de quoi 
cheuls ferrer qui estoient desferret, ne de quoi couvrir 
fors que de leurs tourniqiaus d'armes. Ne euls meismes 
encontre la plueve il ne se savoient conment desfendre ; 
et passoient bien souvent, qant il aloient et 
venoient pour querir pourveances ou pour veoir l'un 
l'autre, en la bourbe jusques as qievilles. 
Et encores l'avoient li Hainnuier trop plus dur parti 
que li Englois, car depuis basses vespres il ne s'osoient 
desfouchier, mais devoient tenir ensamble et faire 
doubles gais toute nuit, pour la doubtance des 
archiers de Lincole, qui volentiers les euissent couru 
sus et fait grant damage, se il ne dobtaissent le roi et 
les signeurs a courouchier. Et n'avoient de quoi faire 
feu, fors que de verde lagne qui ne voloit ardoir, et 
n'avoient ne pot, ne chaudiere, ne caudron, car tous 
lors charois estoit demorés derriere, qui ne pooit 
venir par nul cemin jusque a euls pour la diverseté 
dou pais ; et rotissoient toutes lors cars, et avoient 
trop grant defaute de seel ; et ne savoient a quoi 
boire de l'aige ou de l'autre buvrage, qant il en pooient 
avoir, fors en vasselles que il avoient fais des escorces 
des auniaus et d'aultres arbres dou bois. 

A tel mescief, mesaise et povreté, demorerent li 
jones rois d'Engleterre et ses gens entre ces montagnes, 
sus la riviere dou Thin toute une sepmainne, 
sans oir ne savoir nulles nouvelles des Escos, et les 
atendoient sus le pas ou il quidoient que il deuissent 
rapasser. Mais li Escoçois, qui sont soutil de gerre, 
sceurent bien prendre un aultre cemin ; car il congnoissent 
otant bien toute la marce ou il estoient, 
aloient et venoient, que il font lor pais d'Escoce. 
Qant les Englois veirent le dangier ou il estoient, et 
n'i avoit si fort, si jone, ne si joli qui ne fust tous 
pesans de merancolie, grande murmuration se conmença 
a eslever en l'oost. Et parloient moult diversement 
li pluisseur Englois sus ceuls qui donné avoient 
ce consel de la venir le roi, et que tout avoit esté fait 
pour li trahir et ses gens aussi. Qant chil, qui ce consel 
avoient donné, entendirent que li peuples parloit 
estragnement sus euls, si se doubterent que rebellion 
ne montast en l'oost. Et aussi li rois dist, qui oy son 
peuple murmurer, car les plaintes en virent jusques 
a lui, que on euist aultre ordenance, car ceste ne 
valoit riens. Adont fu avisé et ordonné que on se 
departiroit de la et cemineroit on sept lieues plus 
hault viers Carduel, au desus de la riviere, et la le 
rapasseroient toutes gens au large assés aisiement. 
Si se deslogierent dou lieu ou il avoient esté .VIII. jours, 
le bon matin, et sievirent les banieres le roi, ensi que 
li marescal de l'oost les monoient. Et fu adont nonchié 
et criié, de par le roi, que, qui se vodroit tant avanchier 
et travillier que on peuist trouver les Escos, chils qui 
les premieres nouvelles certainnes en raporteroit, li 
rois li feroit delivrer, en deniers apparilliés, cent 
livres d'estrelins. 
Adont se missent en qeste auqun esquier dou 
pais, chil qui mieuls le congnissoient, pour le convoitise 
de gaegnier celle pronmesse. Et passerent la riviere 
en grant peril et monterent les montagnes, et puis si 
se departirent, li uns ça et li aultres la, et ordonnerent 
a trouver les Escos. A l'endemain, toute li hoos se 
desloga et cevauchierent ce jour assés bellement, car 
lor chevaus estoient moult foullé, et vinrent la a 
l'endroit ou ordonné estoit de rapasser la riviere et 
le rapasserent en grant peril. Qant il furent tout passet, 
une petite lieue en sus il trouverent .I. village que li 
Escoçois avoient ars a lor passer, et une belle pree 
qui respondoit au dit village et a la riviere. Et la se 
logierent et prissent en grant plaisance ce qu'il trouverent, 
car il lor fu avis que temprement il averoient 
nouvelles des Escos, car il convenoit que il fuissent 
passet par la ; et en trouvoient les traces. Et se tinrent 
la celle seulle nuit. A l'endemain, il s'en departirent, 
et cevauchierent par montagnes et par vallees, et 
trouverent auquns petis hamelés que les Escoçois 
avoient ars. Mais il ne veoient honme ne fenme : tout 
s'en estoit fui et repus pour la doubtance d'euls. Et 
trouverent auqunes petites compagnes de bleds et de 
prees et la se logierent toute li hoos. Et le tierch jour 
chevauchierent ils en tel maniere et ne savoient li plus 
ou on les menoit, et n'ooient nulles nouvelles des 
Escos. Comsiderés la grant painne et diligense que il 
rendoient a trouver les maleois Escoçois. Et se 
contentoient mal li auqun de ce que on les pourmenoit 
ensi, et dissoient : « Nennil, nous travillons en vain : 
les Escos sont retrait, grans jours sont passé, car 
aultrement, se il ne fuissent enclos en terre, nous en 
euissions oy nouvelles. » Au quart jour, sus l'eure de 
tierce, evous revenu trois esquiers deviers les marescaus, 
qui les Escoçois avoient trouvés et parlé a euls. 
Tantos li doi marescal, mesire Thomas Wage et 
messires Lois Hay, fissent cesser l'oost, dont dissent 
toutes gens : « Nous avons nouvelles : chil chevauceour 
ont trouvé les Escos. » Messires Thomas Wage amena 
ces esquiers deviers le roi. Qant il furent venu jusques 
au roi, il li dissent : « Sire, certainnement nous avons 
veu les Escos, et la place la ou il sont logiet et aresté ; 
et a ce que il monstrent, il vous atendent. Et avons 
parlé a l'un de lors hiraus, et disoit que il venoit de 
Durames ; et vous quidoit la trouver, et vous portoit 
la bataille. Et nous mena si avant sus son conduit 
que nous avons veu une partie de lor convenant ; et 
la vous menrons, se vous volés. » - « Oil, dist li rois, 
nous ne desirons aultre cose. » - « Et sont il lonch 
de chi ? » demanda li rois. - « Sire, nennil : environ 
siis lieues englesces. » 
Adont se traissent li signeur en consel, et fu consellié 
que, ce jour, on entenderoit a ses armeures remetre 
a point qui estoient soulliés, et a l'endemain tout le 
pas on iroit celle part. Si se loga toute li hoos celle 
nuit en une belle compagne de bleds, et fu li rois 
logiés en une abbeie que on clainme ou pais le clostre 
Saint Piere, et est de blans monnes. Et ne l'avoient 
point ars li Escoçois, pour tant que l'abbé estoit 
cousins a un baron d'Escoce, le signeur de Lindesee, 
et estoit chils en celle cevauchie. 
Encores fu demandé a ces trois esquiers pourquoi li 
hiraus n'estoit venus parler au roi, qant si mestre 
l'avoient envoiiet jusques a Duramez pour li trouver 
et les signeurs, et fait son message. Il respondirent 
a ce, et dissent : « Nous li remonstrames bien et le 
volions amener avoecques nous, mais il nous pria 
que nous vosisions faire son message, et se monstroit 
a estre dehetiés : c'est la cause pour quoi il s'en 
retourna deviers ses signeurs. » 

En celle abbeie se loga li rois celle nuit, et toute li 
hoost la environ ; et pooit avoir .IIII. lieues englesces 
de la ou li Escoçois estoient logiet. Qant ce vint au 
matin, on sonna le premier son des tronpetes, dont 
s'ordonnerent et apparillierent toutes gens. Et se 
traissent li signeur deviers l'abeie, et trouva on les 
monnes et biaucop de prestres, tous revestis et apparilliés 
pour dire messe. Si se confesserent et aqumeniierent 
grant fuisson de ceuls de l'oost et missent 
en bon estat, ensi que pour entrer en bataille et 
atendre l'aventure. Les messes dittes, on sonna secondement 
les tronpetes. Adont se desmuerent toutes 
gens et prissent en gré ce que il avoient. Au tierch son 
de la trompete dou roi, on fu tous pres, on monta a 
cheval, on se departi. Et aloient li troi esquier, qui 
les nouvelles avoient aporté des Escoçois, devant, et 
menoient les banieres ; et tant chevauchierent, en 
tournant deus montagnes, que il vinrent si priés des 
Escos que ils les veirent tout clerement, et les Escos 
euls. 
Sitretos que les Escos veirent les Englois, il issirent 
hors de lors logeis tout a piet, et ordonnerent trois 
bonnes batailles moult faiticement sous la desvallee 
de la montagne, la ou il estoient logiet. Par desous 
celle montagne, couroit .I. riviere forte et rade, et 
plainne de cailliaus et de si grosses pieres, que on ne 
le peuist en hastes passer maugré euls sans grant 
mescief. Et encores aultre cose, se li Englois euissent 
la riviere passet, si n'i avoit point de place entre la 
riviere et la montagne la ou il peuissent avoir rengiet 
ne ordonnet lors batailles. Et si avoient li Escoçois 
lors deus premieres batailles establi sus deus crupes 
de montagne, la ou nuls ne pooit bonnement monter 
ne ramper pour euls assallir ; mais estoient en parti 
que pour les assallans tous confroissier, et se li 
Englois euissent passet la riviere, il ne peuissent nullement 
retourner. 
Qant li signeur d'Engleterre veirent le convenant 
des Escoçois, il fissent toutes lors gens traire a piet et 
oster les esporons et rengier lors trois batailles, ensi 
que ordonné les avoient en avant. La endroit i furent 
fait grant fuisson de nouviaus chevaliers. Qant ces 
batailles furent rengies et ordonnees, auquns des 
signeurs d'Engleterre amenerent le jone roi d'Engleterre 
par devant toutes les batailles, pour les gens 
d'armes plus resbaudir. Et aloit li dis rois tout le pas 
a cheval devant euls et leur prioit moult gratieusement 
que casquns se penast de bien faire, et de garder sen 
honnour. Et faisoit conmander sus la painne de la 
teste que nuls ne se mesist devant les banieres des 
mareschaus, ne se meuist jusques a tant que on le 
conmanderoit. Qant li rois ot fait son tour et viseté 
ensi ses batailles, un petit apriés on conmanda que 
les batailles alaissent avant par deviers les ennemis, 
tout bellement le pas. Ensi fu fait. Et ala bien casqune 
bataille en cel estat un grant bonnier de terre avant, 
jusques au desvaler de la montagne sus laquelle li 
Escoçois estoient. Tout ce fu fait et ordonné pour 
veoir et savoir se li Escoçois s'avaleroient point, et 
pour veoir conment il se maintenroient ; mais on ne 
peut percevoir que ils ne meuissent en riens, et si 
estoient si priés li un de l'autre que il recongnissoient 
partie de lor armoierie. 
Adont fist on arester tout quoi, pour avoir aultre 
consel. Et fist on auquns compagnons monter sus 
coursiers pour escarmuchier a euls et pour aviser le 
pasage de la riviere, et pour veoir lor convenant de 
plus priés. Et leur fist on a savoir par hiraus que, se 
il voloient passer la riviere et venir combatre au plain, 
on se retrairoit arriere et lor liveroit on bonne place, 
pour lors batailles rengier, fust tantos ou a l'endemain 
au matin ; et se ce ne leur plaisoit, il vosissent faire le 
cas parel. Qant il oirent ces offres et ces trettiés, il 
orent consel. Euls consilliés, il respondirent et tantos 
as hiraus la envoiiés, que il ne feroient ne l'une pareçon 
ne l'autre, mais li rois d'Engleterre et tout si 
baron veoient bien que il estoient en son roiaulme et 
li avoient ars et gasté : se il lor anoioit, se le venissent 
la amender, car la demorroient ils tant que bon lor 
sambleroit, et se il ne pooient venir par la, il alaissent 
autour des montagnes querre la voie. 

Qant li consauls le roi d'Engleterre veirent que il 
n'en averoient aultre cose, il ordonnerent a logier la 
endroit. Tout se logierent, et furent la celle nuit 
moult a malaise sus dure terre et pieres sauvages et 
toutdis armés. Et a grant meschief, li garçon recouvroient 
de pels ne de verghes pour loiier lors chevaus, 
ne fourage ne litiere pour euls aisier, ne busce pour 
faire feu. Et qant les Escoçois perchurent que li 
Englois se logoient, il s'ordonnerent a euls logier 
parellement, et fissent demorer auquns de lors honmes 
sus la place ou il avoient establi lors batailles, puis se 
retraissent sus lors logeis, et fissent tantos tant de feus 
que mervelles estoit a regarder. Et fissent entre nuit 
et jour si grant bruit de corner et de buissener, tout 
a une fois, et de juper apriés, tout hault et de diverses 
vois, que li Englois en furent tout estonné. Et sambloit 
que tous les diables d'infier fuissent la entre euls. 
En telle maniere furent il logiet celle nuit, qui fu la 
nuit Saint Piere a l'entree d'aoust, l'an de grace 
mille .CCC. et .XXVII.. 
Qant ce vint a l'endemain li signeur oirent messe ; 
la messe ditte, on fist casqun armer et les batailles 
rengier, ensi que le jour devant. Qant li Escoçois 
perchurent l'ordenance des Englois, il s'en vinrent 
parellement tout rengiet et se remissent a veue, ensi 
que le jour devant. Et demorerent la les deus hoos 
tout rengiet et en bataille l'un devant l'autre tout ce 
jour, jusques apriés nonne, que onques les Escoçois 
ne fissent samblant de venir sus les Englois ne les 
Englois sus euls, car il ne les pooient bonnement aprochier 
sans trop grant meschief. Et avint que pluisseur 
compagnon Englois, liquel avoient chevaus dont il 
se pooient aidier, passerent la riviere, et li auqun a 
piet, pour escarmuchier a euls, et aussi se desrouterent 
auqun Escoçois qui couroient et racouroient tout 
escarmuchant li un a l'autre, tant que il i eut des mors, 
des bleciés et des pris des uns et des aultres. Sus celle 
heure, li signeur d'Engleterre fissent a savoir que 
casquns se retraisist as logeis, car bien veoient que il 
estoient la pour noient. Si se retraist casquns a son 
logeis. 
En cel estat furent il par trois jours, et li Escot 
d'aultre part sus leur montagne, sans departir. Et tous 
les jours i avoit honmes escarmuçans de une part et 
d'aultre, et souvent des mors et des pris. Et toutes les 
viesprees, les Escos faisoient par coustume si grans 
feus, et tant, et si grant bruit de juper et de corner, 
que ce pooit estre une mervelle. Mais li Englois, qui 
congnoissent lor maniere, n'en font compte ; bien 
dient : « Ola ! les diables qui se resvellent, qui nous 
quident esfreer et eshider par lor juperie. » Li intension 
des signeurs d'Engleterre estoit que de tenir ces Escos 
la endroit pour assegiés, puisque il ne se pooient 
bonnement a euls combatre. Et les quidoient bien 
affamer, car nulles pourveances ne lor pooient venir, 
et si ne se pooient de la partir, ensi que il quidoient, 
pour raler en lors pais, fors que par lor dangier. Et 
si savoient bien li Englois, par les prisonniers qui pris 
estoient, que les Escos n'avoient nulles pourveances 
de vin, de pain ne de seel. Des bestes avoient il assés, 
si en pooient mengier en seve et en roost, sans pain 
et sans seel, a laquelle cose, qant il lor touche, ils 
n'acomptent point granment, mes que il aient de la 
farine et une plate piere a faire des oublies. Et aussi 
ne font auquns Englois ne Gallois : il sont tout de 
une painne et de une matere et condition. 
Or avint que, le quatrime jour au matin que li 
Englés orent la esté logiet, il regarderent par deviers 
la montagne ou il pensoient les Escos, si ne veirent 
nului, car il s'en estoient parti a la mienuit. Si en 
orent li signeur grant mervelle et ne pooient apenser 
que il estoient devenu. Si envoiierent tantos honmes 
a chevals et a piet par ces montagnes, liquels les 
trouverent, environ heure de prime, logiés sus une 
aultre montagne, plus malaisie a monter et a ramper 
que celle de devant n'estoit, et sus celle riviere meismes. 
Et estoient logiet en .I. bois pour estre plus repus 
et pour plus secreement aler et venir qant il vodroient. 
Qant ces nouvelles furent sceues, on fist les Englois 
deslogier et traire celle part tout ordonneement, et 
logier sus une aultre montagne, droit a l'encontre 
d'euls. Et fist on les batailles rengier, et samblant que 
d'aler viers euls ; mais sitretos que il veirent l'ordenance 
as Englés, et euls aprochier, il issirent hors de 
lors logeis et s'en vinrent rengier faiticement assés 
priés de la riviere contre les Englois. Mais onques ne 
vorrent descendre ne venir viers les Englés. Et li 
Englés, par nulle voie, ne pooient aler a euls que il ne 
fuissent tout mort d'avantage ou pris a grant meschief. 
Si se logierent la endroit encontre euls et demorerent, 
disse wit jours tous pleniers, sus celle seconde montagne, 
et tous les jours rengiés encontre euls. Et 
envoiierent li signeur d'Engleterre par pluisseurs fois 
lors hiraus deviers euls trettiier et parlementer que il 
vosissent livrer place et piece de terre pour combatre, 
ou on lor liveroit ; mais onques a nulles de ces pareçons 
il ne se vorrent acorder. On se puet et doit esmervillier, 
selonch le povre pais ou il estoient, conment il peurent 
ce dangier porter et endurer, mais la grant plaisance 
que il avoient as armes les faisoit estre ensi. 

La premiere nuit que li Englois furent logiet sus 
celle seconde montagne a l'encontre des Escos, messires 
Guillaumes de Douglas, conme preus et entreprendans 
chevaliers qu'il fu, issi de lor hoost environ 
l'eure de mienuit atout .CC. armeures de fier en sa 
compagnie, et passa celle riviere bien lonch de lor 
hoost, par quoi on ne s'en peuist apercevoir. Et se 
feri moult vassaument en l'oost des Englois, en criant : 
« Glas ! Glas ! » Et conmenchierent ils et si compagnon 
a faire une grande envaie, et a coper et mehagnier 
gens et a abatre, car ce fu sus le point dou premier 
sonme, et porterent grant damage a l'oost, avant que 
on peuist estre fors pour euls rebouter. Et furent si 
priés de la tente dou roi que il coperent des cordes 
de sa tente ; et puis se retraist sagement et a petit de 
damage. Celle envaie fist li chevaliers, dont il acquist 
tres grant renonmee, des Englés meismement. 
Et pour la doubtance de lui et que tels escarmuces 
ne lor sourdesissent, li Englés renforchierent lors gais 
et missent gardes et escoutes autour de lor hoost, 
afin que de nuit il ne fuissent souspris. En cel estat 
furent ils .XXII. jours sus ces deus montagnes, li un 
devant l'autre, et tous les jours i avoit des escarmuces, 
et des mors, des pris et des bleciés. 
Le darrain jour des .XXII., fu pris uns chevaliers des 
Escos a l'escarmuce, qui moult a envis voloit dire as 
signeurs d'Engleterre le convenant des leurs. Se fu il 
tant enquis et examinés que il dist que lors chapitainnes 
avoient entre euls acordé le matin que casquns 
fust armés, au vespre, et que casquns sievist la baniere 
messire Guillaume Douglas, quel part que il vodroit 
aler, et que casquns le tenist en secré. Mais li chevaliers 
ne pooit savoir quel part la baniere voloit aler. Sus 
ceste parole, li signeur d'Engleterre se consillierent 
ensamble et ne pooient penser ou ceste baniere se 
vodroit traire, et faisoient doubte que ils ne les 
venissent escarmuchier par nuit et brissier lor hoost 
sus deus costés, pour euls mieuls metre en aventure 
de vivre ou de morir, car il avoient entre euls grant 
famine. Si ordonnerent li Englés entre euls trois 
batailles et se rengierent sus trois lieus devant leurs 
logeis, et fissent grant fuisson de feus pour veoir plus 
cler autour de euls. Et fissent demorer tous les garçons 
en lors logeis pour garder les chevaus. Et se tinrent 
ensi celle nuit tout armet, casquns desous sa baniere 
ou son pennon, et proprement li rois i estoit, et le 
convint villier aussi bien conme les aultres. Et attendirent 
les Escoçois en cel estat, qui point ne vinrent, 
mais ordonnerent autrement bien et sagement. 
Car, sitos que la nuis fu venue, il furent tout prest et 
se departirent, sans faire noise ne cri ; et furent moult 
eslongié, avant que il fust jours. 
Qant ce vint sus le point dou jour, doi trompeur 
d'Escoce, qui trop avoient dormi, s'enbatirent sus un 
gait qui getoit les camps et estoit la establis a maniere 
d'escoute. Li trompeur furent pris de ceuls et amenet 
devant les signeurs dou consel dou roi, pour tant que 
il estoient Escot. On lor demanda ou il aloient et quel 
cose il queroient. Il congneurent verité, et dissent que 
lors gens estoient parti tantos sus la vesprir et s'en 
aloient, ferant a l'esporon, arriere en Escoce. Tantos 
li signeur fissent monter trois ou quatre honmes des 
leurs et aler veoir sus la montagne se il disoient verité. 
Il raporterent, chil qui envoiiet i furent, que oil, et 
que voirement en estoient li Escoçois alé. Dont se 
tinrent li signeur a deceu, et veirent bien que li poursievirs 
ne lor valoit riens. 
Or monterent pluisseurs Englois sus la montagne, 
pour veoir conment les Escos estoient la ordonné et 
quel cose il avoient laissiet derriere. Chil qui monterent 
amont a grant painne trouverent grant fuisson 
de grosses bestes, vaces, buefs et viauls tantos mors, 
que les Escoçois avant lor departement avoient ocis, 
afin que les Englois n'en euissent aise. Et trouverent 
plus de trois cens caudrons pendans a havés de bois, 
plains d'aige et de car, et ces caudrons fais des quirs 
a tout le poil ; et trouverent plus de mille hastiers de 
bos, plains de chars pour rostir au feu ; et trouverent 
plus de diis mille viels sorlers fais de quirs tous crus 
a tout le poil, que les Escos avoient la laissiet ; et 
trouverent .V. povres prisonniers englés, que les 
Escos avoient tous mis loiiés as arbres. Si les desloiierent, 
et .II. aultres que li Escot avoient les jambes 
brisiés. Et puis retournerent en l'oost, si a point que 
casquns se deslogoit et ordonnoit pour retourner viers 
Engleterre. 
Si sievirent tout ce jour les banieres des mareschaus 
et vinrent logier, de haute heure, en une moult belle 
pree, ou il trouverent fourage assés pour lors chevaus, 
qui lor fist grant bien, car il estoient si foible que a 
painnes pooient il aler avant. Et trouverent une 
grande court d'abeie, ou li rois fu logiés celle nuit. 
Et estoient a deus lieues de Durem. Encores se tint 
la li hoos a l'endemain, car il trouverent pour lors 
cevaus betes, bleds et avainnes et bons fains, qui lor 
vint trop grandement bien a point. Et li rois ala oultre 
a Durames, et tout premiers a l'eglise catedral ; et i 
fist feaulté, car encores il ne l'i avoit point fait et se 
l'i devoit faire, et aussi as bourgois de la ditte ville. 
Et sus le point de nonne, toute li hoos s'avala a Durames, 
et se logierent la ou environ, et penserent de 
euls et de lors chevaus, et bien avoient mestier de 
trouver fain, avainne et litiere. 

En la chité de Durames trouverent les signeurs lors 
charetons et lors carettes et tous lors harnas que il 
avoient laissiet, trente deus jours avoit en un bois a 
mienuit, sicom il est contenu ichi desus en nostre 
histore, que les bourgois de Durem avoient la amenet 
et boutet en wides gragnes, et casqun char et charette, 
son baniere ou pennonciel. Et les avoient les dis bourgois 
gouvrenés jusques a ce jour. Si furent moult 
resjoi li signeur, qant il les trouverent, lors varlés et 
lors cevaus tous rafresqis. Si se tinrent la trois jours 
et s'i rafresqirent et fissent ferrer lors chevaus, qui 
grant besongne en avoient. Et tant en chei a referrer 
que li fiers falli, et se convint aidier de ceminiaus, de 
bendes, de chars et de hastiers de fier et de qievilles. 
Et coustoit uns fiers pour un cheval, d'un seul piet, 
siis estrelins. Encores i eut si grant presse, sus les trois 
jours que il furent a Durames, que bien la tierce pars 
des chevaus furent encloés. 
Au quatrime jour, on se departi de Durames, et 
donna li rois congiet a toutes gens de retourner en 
lors lieus, reservé les Hainnuiers. Et se conmenchierent 
toutes manieres de gens d'armes et d'archiers 
a departir et a retraire sus lors lieus. Et li rois vint a 
Evruich c'on dist Iorch, et la trouva madame sa 
mere et grant fuisson des dames dou pais qui li faisoient 
compagnie. Si se reposerent la li auqun signeur 
dalés le roi et les dames. Et relivrerent li Hainnuier 
lors chevaus, qui tout estoient esfondut et afollet ; 
au consel dou roi, on les requelli courtoisement, et 
orent dou nouviel argent pour raçater des aultres. 
Et fu compté et sonmé a tous barons, chevaliers et 
equiers de Hainnau, en conbien, tant pour cevaus que 
pour gages, li rois estoit tenus envers euls. Et en fist 
li rois sa debte enviers messire Jehan de Hainnau, et 
li chevaliers enviers ceuls qui l'avoient acompagniet 
en ce voiage ; et se porterent li compte et les sonmes si 
courtoisement que tout s'en contenterent. Et ne furent 
pas adont tout hors paiiet en deniers apparilliés, car 
li receveur et officiier dou roi avoient trop mis hors 
d'argent pour ce voiage. Et qant finance fu revenue, 
on en fist paiement a Bruges. Si fu casquns paiiés et 
satisfais selonch sa porsion. 
Environ sept jours se tinrent messires Jehans de 
Hainnau et li Hainnuier a Evruich c'on dist Iorch, 
depuis la revenue dont je vous ai parlé, dalés le roi et 
madame la roine et les signeurs d'Engleterre. Et puis 
prissent congiet, et tousjours pres et apparilliés de faire 
service au roi et au pais d'Engleterre. On les en remerchia 
moult de fois. Ensi se departirent li Hainnuier 
dou roi et des signeurs ; mais il envoiierent par la 
riviere dou Hombre, qui rechiet en la mer, et par 
vassiaus, la grignour partie de lors harnois et de lors 
varlés, liquel vinrent depuis, a l'aide de Dieu et dou 
vent, a l'Escluse en Flandres ; et il ceminerent par 
terre et vinrent a Londres. Et les fist li rois aconvoiier 
et acompagnier de messire Thomas Wage, marescal 
d'Engleterre, pour la doubtance des archiers de 
Lincole, car il les convenoit rapasser parmi lor pais ; 
et ne trouverent, Dieu merchi, nul encombrier. Et 
orent li Hainnuier moult a cevauchier de Iorch 
jusques a Londres. Et qant il furent la venu, il s'i 
rafresqirent deus jours, et puis s'en departirent et se 
missent au cemin. Et ne les laissa messires Thomas 
Wage, si furent a Douvres ; et la monterent il en mer, 
et ariverent a Wissan. Si issirent des vassiaus, et qant 
il orent lors chevaus, li pluisseur alerent en pelerinage 
a Nostre Dame de Boulongne, et li aultre vinrent a 
Saint Omer. Et tout retournerent en Hainnau. Messires 
Jehans de Hainnau vint deviers son frere le conte 
et madame la contesse, qui les veirent volentiers, li, 
le signeur de Ligne et les barons et chevaliers, qui en 
sa compagnie avoient esté. Ensi se porterent, en celle 
saison, les besongnes en Engleterre. 

Depuis ne demora pas demi an que madame la 
roine d'Engleterre et tous li consauls de li et de son 
fil, le roi, aviserent l'un parmi l'autre que il convenoit 
le jone Edouwart roi d'Engleterre marier. Et ne 
pooient veoir lieu ne hostel, par l'avis et imagination 
de tous et de toutes, ou il euist fenme mieuls a la 
plaisance de li, car on l'en demanda, que en l'ostel de 
Hainnau, a l'une des filles le gentil conte Guillaume 
de Hainnau. Et qant il li fu demandé, il conmença a 
rire, et dist : « Oil, il me plaist mieuls la que d'aultre 
part, et a Phelippe, car elle et moi nous concordions 
trop bien ensamble ; et plora, je le sçai bien, qant je 
pris congiet a lui, et je me parti. » Adont dist madame 
se mere : « Biaus fils, vous dittes voir, et nous sonmes 
moi et vous grandement tenu a nostre cousin de 
Hainnau ; et vous verai la plus volentiers mariet que 
ailleurs. Et i envoierons soufissans messages, car la 
damoiselle le vault bien ; et escriprons et prierons a 
messire Jehan de Hainnau que il s'en voelle dou 
tretiier, conme bons moiiens, ensoniier. » 
On ne recula point de ce pourpos, mais furent 
ordonné li evesques de Durames et doi baron d'Engleterre, 
le signeur de Biaucamp et messire Renault de 
Gobehem. Et leur furent delivret lettres, et dou sourplus 
qanq que ou dit voiage pooit apertenir. Et passerent 
la mer a Douvres, et vinrent a Wissan ; et ne 
cesserent, si vinrent a Valenchiennes. Si se traissent a 
hostels sus le marchiet, au Chine, a le Bourse et a la 
Clef. Pour ces jours, estoient li contes de Hainnau et 
la contesse et si enfant au Kesnoi. Il demanderent ou 
messires Jehans de Hainnau estoit. On leur dist que 
il en oroient nouvelles a Biaumont en Hainnau. 
D'aventure, il trouverent Phelippe de Castiaus, qui 
estoient venus a Valenchiennes. Tantos que il sceut 
lor venue, il se trest viers euls. Il le recongneurent, 
car il l'avoient veu en Engleterre ; et estoit li plus 
proçains de mesire Jehan de Hainnau. Il en demanderent 
a lui ; il l'en dist la verité, et cevauça a l'endemain 
avoecques euls, et les amena a Biaumont. 
Messires Jehans de Hainnau fu tres grandement 
resjois de lor venue. Et le trouverent pourveu et 
aourné de chevaliers et d'esquiers, et madame sa 
fenme, contesse de Soissons et dame de Dargies, aussi 
pourveue de dames et de damoiselles. La estoient li 
sires de Fagnuelles, li sires de Haveres, li sires de 
Wargni, li sires de Potelles et li sires de Montegni. 
Chil signeur d'Engleterre reconmenderent grandement 
l'estat de li et de sa fenme. Il monstrerent les 
lettres, que il avoient de par madame d'Engleterre, et 
le jone roi son fil, et lors consauls. Messires Jehans de 
Hainnau rechut les lettres, et les ouvri et lissi tout au 
lonch. Et qant il ot veu et entendu la matere dont elles 
parloient, et que c'estoit pour l'avancement et mariage 
de sa cousine de Hainnau, si en fu grandement resjois ; 
et dist a l'evesque et as chevaliers qui la estoient, 
que il obeiroit volentiers a tout ce que on li avoit 
escript, car il i estoit tenus de foi et d'onmage. Li 
gentils chevaliers fist a ces signeurs d'Engleterre la 
milleur chiere que faire lor pot, car bien le savoit 
faire, et tant que tout s'en contenterent ; et les tint a 
Biaumont deus jours tout aise. 
Et puis au tierch jour, il s'en departirent tout 
ensamble, et vinrent a Maubuege et de la au Kesnoi ; 
et trouverent la le conte et la contesse bien acompagniet 
de chevaliers et d'esquiers, de dames et de damoiselles 
dou pais, qui requellierent toute la compagnie 
moult doucement et liement, ensi que bien le savoient 
faire. Messires Jehans de Hainnau fu promoteres de 
ce mariage et s'en aquita bien, ensi que escript on l'en 
avoit, et tant que li contes de Hainnau acorda Phelippe 
sa fille, en cause de mariage, au jone roi d'Engleterre, 
voires la ou li papes les vodroit dispenser pour le 
linage, car il estoient moult proçain, lors deus meres 
cousines germainnes. En tant que de la dispensation, 
li ambasadour d'Engleterre s'en cargierent, et envoiierent 
en Avignon .II. chevaliers et deus clers de droit. 
Pour ce temps resgnoit papes Jehans, qui descendi 
tantos a la dispensation faire dou mariage d'Engleterre 
et de Hainnau. Et li fu avis et a tout le colege que 
c'estoit une cose bien prise. Et retournerent arriere a 
toutes les bulles de dispensation, et vinrent a Valenchiennes 
deviers les signeurs, l'evesque de Durames 
et les aultres qui la les atendoient. Si en orent toutes 
les parties grant joie. Et fu la damoiselle espousee par 
la vertu de une procuration ; et puis retournerent en 
Engleterre nonchier ces nouvelles. Pour lors estoit 
Phelippe de Hainnau ou tressime an de son eage. 
Longe et droite estoit, sage, lie, humle, devote, large 
et courtoise ; et fu en son temps aournee et paree de 
toutes nobles vertus et amee de Dieu et dou monde. 

Qant li contes et la contesse de Hainnau orent 
ordonné et entendu a l'estat de madamoizelle Phelippe 
lor fille, et aourné ensi conme a lui apertenoit qui 
devoit estre roine d'Engleterre, on pourvei chevaliers 
et esquiers qui avoecques lui devoient partir. Adont 
prist elle congiet a son signeur de pere et a madame sa 
mere et a Guillaume de Hainnau, son frere, et a 
Jehane et a Issabiel, ses serours, car Margerite, li 
ainnee n'estoit point la ; avant estoit en Alemagne, et 
aconvenenchie a l'empereour le roi Lois de Baiviere, 
roi d'Alemagne et empereour de Ronme. Apriés tous 
ces congiés, la jone roine Phelippe d'Engleterre, en 
l'eage entre trese et quatorse ans, se departi de 
Valenchiennes en la compagnie de messire Jehan de 
Hainnau son oncle, dou signeur de Fagnuelles, dou 
signeur de Ligne, dou signeur de Brifuel, dou signeur 
de Haverech, dou signeur de Wargni et plus de quarante 
chevaliers et esquiers de Hainnau. Et servoit 
devant lui adont uns jons esquiers qui se nonmoit 
Watelés de Manni, qui puis fu messires Watiers, 
vaillans homs et preus as armes, ensi que vous trouverés 
ses grans proeces escriptes en ceste histore, car 
ce fu uns homs qui fist en son temps, par sens et par 
proece, le corps et la cavance. Et se departirent de 
Hainnau pluisseur jone esquier, en entente que pour 
demorer en Engleterre avoecques la roine. Si cheminerent 
tant que il vinrent a Wissan ; si furent esqipé 
lors chevaus et mis ens es vassiaus passagiers d'Engleterre 
qui la les atendoient. Si furent tantos oultre, et 
la estoient li sires de Biaucamp et messire Renault de 
Gobehem, liquel avoient atendu la venue de la jone 
roine bien quatre jours. Si entra la ditte roine Phelippe 
de Hainnau en Engleterre a si bonne heure que tous 
li roiaulmes en deubt estre resjois et fu. 
Car depuis le temps de la roine Genoivre qui fu 
fenme au roi Artus et roine d'Engleterre que on nonmoit 
adont la Grant Bretagne, si bonne roine n'i 
entra, ne qui tant d'onnour reçuist, ne qui si belle 
generation euist, car elle eut dou roi Edouwart son 
mari, en son temps, sept fils et .V. filles. Et tant conme 
elle vesqui, li roiaulmes d'Engleterre eut grasce, prosperité, 
honnour et toutes bonnes aventures ; ne onques 
famine ne chier temps, de son resgne, n'i demorerent, 
ensi que vous orés recorder en l'istore. 

Tant esploita la jone roine d'Engleterre et sa compagnie 
que il vinrent en la chité de Cantorbie, et 
alerent veoir le corps saint Thomas et i fissent lor 
offrande, et puis passerent oultre. Et par toutes les 
villes ou il passoient, on lor faisoit feste et honnour, 
dons et presens, et passerent a Rocestre et puis a 
Dardeforde ; et vinrent a Eltem, et la s'aresterent. Et 
la estoit li evesques de Durames, qui par procuration 
l'avoit espousé a Valenchiennes ou nom dou roi, et 
grant fuisson de signeurs et de dames d'Engleterre, 
qui requellierent doucement la roine et toute sa compagnie. 
Et m'est avis que messires Jehans de Hainnau 
pour celle fois, ne li chevalier et esquier qui la 
roine avoient acompagniet, n'alerent plus avant, fors 
chil et celles qui avoecques lui devoient demorer, car 
li rois, pour ces jours, et madame sa mere et li contes 
de Qent estoient en la marce de Northombrelande. 
Si regarderent li signeur d'Engleterre que li Hainnuier 
averoient trop de painne a aler si lonch, et en furent 
deporté, et la donnés et pris li congiés de toutes parties. 
Et plora la jone roine Phelippe assés, qant son 
oncle et li cevalier de Hainnau le laissierent. Toutesfois 
ensi fu fait. Il s'en retournerent en Hainnau, et li 
signeur et les dames d'Engleterre, qui de ce faire 
estoient cargiet, ordonnerent lor jone dame et l'enmenerent. 
Et passa tout parmi Londres, mais adont point 
n'i aresta ; car on voloit que li Londriien le rechuissent 
une aultre fois, qant li rois l'averoit espousé, et elle 
seroit roine d'Engleterre, de tous poins et a telle 
solempnité conme il estoient et sont tenu dou 
faire qant une roine d'Engleterre, et li rois l'a espousé, 
entre la premiere fois en la chité de Londres. 
Tant esploitierent chil qui la jone roine menoient, 
que il vinrent a Evruich. La fu elle recheute tres 
solempnement et grandement. Et issirent en bonne 
ordenance tout li signeur d'Engleterre qui la estoient, 
a l'encontre de li, et meismement li jones rois qui le 
trouva sus les camps montee sus une hagenee tres bien 
amblans et tres ricement aournee et paree, et le prist 
par la main et puis l'acola et baisa ; et cevauchierent 
coste a coste et a grant fuisson de menestrandies et 
d'onnours il entrerent dedens la chité ; et ensi fu amenee 
jusques au lieu ou li rois et madame sa mere estoient 
logiet. La roine, mere dou roi, rechut celle jone roine 
moult doucement, car elle savoit d'onnours tout 
qanq que on en pooit sçavoir. Je n'ai que faire de plus 
demener ce pourpos. 
Li jones rois Edouwars espousa Phelippe de Hainnau 
en l'eglise catedral, que on dist de Saint Guillaume, 
et les espousa li arcevesques dou lieu par la 
vertu de la dispensation que on avoit empetré en 
Avignon ; et fu le jour de la Conversion saint Pol. 
Et avoit li rois disse sept ans d'eage, et la jone roine 
sus le point de .XIIII. ans ; et fu en l'an de grace Nostre 
Signeur mille trois cens .XXVII.. Si poés et devés sçavoir 
que toutes solempnités et festes, sans riens espargnier, 
furent a ces jones, et hiraut et menestrel largement 
paiiet. Et se tint depuis ces espousailles li rois Edouwars, 
madame sa mere et la jone roine lor fille, a 
Evruich ou la environ, jusques au temps pasqour, que 
il vinrent a Londres et a Windesore. Et furent de 
rechief la toutes festes faites ; et i ot ou mois de mai 
que la roine entra en Londres, grandes joustes faites. 
Et i furent grant fuisson de Hainnuiers ; et par especial 
messires Jehans de Hainnau et messires Guillaumes 
de Jullers i furent, et li sires d'Enghien qui fourjousta 
les joustes. Je me tairai un petit a parler de ceste 
matere, et parlerai des Escoçois. 

Apriés ce que les Escos se departirent par nuit de 
la montagne la ou li jones rois d'Engleterre et li baron 
de celi pais les avoient assegiés, ensi que vous avés oi 
recorder ichi desus en nostre histore, celle nuit et a 
l'endemain avant que il fust tierche, il chevauchierent 
vint et deus lieues de celi pais pour eslongier les 
Englois, et passerent celle riviere de Thin assés priés 
de Carduel en Galles. Qant il se veirent si eslongiet 
des Englois, et il sentirent lors chevaus foullés, il se 
logierent entre montagnes et bois, et furent la toute la 
nuit. Et ne mengierent ne mengiet n'avoient, quinse 
jour estoient passet, les trois pars de l'oost, ne pain ne 
pastre, fors que chars, et beu de l'aige. Et se li Englés 
avoient eu painne de euls poursievir, li Escoçois, 
pour euls garder et sauver, avoient eu painne et 
sousfrete de toutes coses au double. A l'endemain il 
furent en lor pais, si prissent congiet li un a l'autre et 
s'espardirent et se retraist casquns sus son lieu, et se 
reposerent et rafresqirent, casquns chiés soi, car bien 
leur faisoit mestier. 
Assés tos apriés ce que les nouvelles furent venues 
en Escoce que li jones rois Edouwars estoit mariés a 
la fille dou conte de Hainnau, et encores se tenoit 
ils a Evruich la ou les noces et festes avoient esté, 
auqun baron d'Escoce et de Northombrelande se 
missent ensamble sus asegurances et vinrent sus une 
place que on dist la Mourlane, entre Escoce et Engleterre. 
Et la parlementerent tant li un a l'autre que unes 
trieuves furent prisses, a durer trois ans entre Engleterre 
et Escoce. Et pour ce se tint li jones rois d'Engleterre 
si longement a Evruich que li trettié de ces 
trieuves estoient. Et qant elles furent donnees et 
acordees de toutes parties, li rois d'Engleterre, contre 
le mois de mai, retourna en la marce de Londres, et 
madame sa mere et la jone roine Phelippe. Et furent 
les festes adont a Londres a la venue de la roine, ensi 
conme il est contenu ichi desus. 
Or voel parler dou roi Robert de Brus. Le roi 
d'Escoce, liquels en son temps avoit esté moult preus 
et moult avoit donné les Englois a faire et recouvré 
son roiaulme contre les Englés et euls porté grant 
damage, estoit devenus vieuls et frailles et cargiés de 
la grose maladie et si menés que jusques sus la fin de 
ses jours. Qant il vei et senti que morir le convenoit, 
il manda tous les barons de son roiaulme, voire ceuls 
ou il avoit la grignour fiance. Qant il furent devant li, 
si leur dist : « Biau signeur, je voi bien que il m'en 
convient aler la voie conmune : a cela n'i a nul remede. 
Je vous reconmande David, mon fil. Li enfes est jones 
et avera mestier d'avoir bon consel. Se li bailliés tel 
que li roiaulmes en vaille mieuls, et le couronnés 
tantos apriés ma mort et le mariés en lieu a vostre 
samblant, dont il vaille mieuls. Et a vous, messire 
Guillaume Douglas, compains et tres grans amis, je 
vous ai tousjours trouvé fiable, de bon consel et de 
haute emprise ; je vous prie que vous me voelliés 
donner .I. don que je vous demanderai ; et qant vous 
le m'averés acordé, j'en morrai plus aise. » Li gentils 
chevaliers, tout en plorant, li acorda et li dist : « Monsigneur, 
dites et demandés : je le vous acorde, mais 
que ce soit cose licite, et que je puisse faire. » - « Oil, 
respondi li rois. Chiers compains et amis, je voai 
une fois a Dieu, et ce veu je l'ai tousjours tenu en 
secré, que, se je pooie ja veoir le temps et les jours 
que le roiaulme d'Escoce je peuisse obtenir en paix a 
l'encontre des Englois, en l'onnour de Jhesu Cris qui 
volt mort recevoir en crois pour nous et son sanch 
espandre, je voloie faire un voiage sus les ennemis de 
Dieu et la exposser mon corps et mes biens. Or ay 
je tousjours eu tant a faire encontre les Englois, ensi 
que vous savés, que je sui devenus vieuls et cheus en 
debilité de corps et de maladie, par quoi je ne puis 
mon veu acomplir. Et puis, chiers compains et amis, 
que li corps ne puet faire le voiage d'oultre mer, ne 
aler au Saint Sepulcre, ne espanir mes pechiés sus les 
ennemis de Dieu, laquelle cose me touce de trop 
priés, je vous pri que, qant je serai trespassés de ce 
siecle, que vous faites ouvrir mon corps et prendre le 
coer et metre en telle ordenance conme il apertient, et 
que vous le portés oultre la mer sus les mescreans et 
jusques au Saint Sepulcre, et la le laissiés, se l'aventure 
poés avoir d'aler si avant. Or me respondés se vous 
m'acomplirés mon darrain desiriier. » Messires Guillaumes 
Douglas respondi tout en plorant, et dist : 
« Monsigneur, puisque vous me volés cargier de si 
grant cose, ja soit que point ne le vaille, j'en ferai 
mon devoir et mon pooir. » Et li rois respondi et dist : 
« Grant merchis. » 
Depuis ceste ordenance faite, li rois Robers de Brus 
ne vesqui que trois jours. Si fu ouvers et enbaupsumés, 
et son coer pris et enbaupsumés, et couchiés en 
.I. petit vasselet d'or si ricement ouvré que on ne pooit 
mieuls, et mis en une chainne d'or. Et tout cela 
encarga li gentils chevaliers de Douglas, au jour que 
on fist l'obseque dou roi Robert, en l'abeie de Donfremelin 
en Escoce. La fu li rois Robers ensepelis ; 
et, presens les barons, les prelas et les chevaliers, 
messires Guillaumes Douglas encarga la çainne et le 
vasselet d'or ou li coers dou roi Robert estoit enclos, 
et le mist en son hateriel ; et dist que jamais de la ne 
partiroit, de nuit ne de jour, si l'averoit porté oultre 
mer, et sus les mescreans, et laissiet au Saint Sepulcre 
en Jherusalem, ensi que pronmis avoit. Et trespassa 
de ce siecle li rois Robers de Brus en l'an de grasce 
Nostre Signeur .MCCCXXVIII., le .VIIe. jour dou mois 
de jullé, qui fu la nuit dou Saint Sacrement. Et le 
jour saint Jehan Baptiste ensievant, fu couronnés a 
roi David ses fils ; et li fissent tout li baron d'Escoce 
feaulté, et honmage, les honmes des chités et des 
bonnes villes, des pors et des havenes ; et estoit en 
onsime an de son eage, et demora ou gouvrenement 
dou conte de Moret, de mesire Robert de Versi et 
d'Arcebaut Douglas. 

Assés tos apriés le couronnement dou jone roi 
David d'Escoce, ordonna ses besongnes chils gentils 
et vaillans chevaliers messire Guillaumes Douglas 
pour faire son voiage, ensi que pronmis l'avoit ; et 
monta a mer au port de Morois en Escoce, et s'en 
vint a l'Escluse en Flandres, et la s'aresta pour oir 
nouvelles et pour sçavoir se nuls de deça la mer 
s'aparelloit pour aler oultre par deviers la Sainte 
Terre de Jherusalem, a la fin que il peuist avoir milleur 
compagnie. Et sejourna a l'Escluse par l'espasce de 
douse jours, et ne volt onques issir de son vassiel et 
tenoit son estat sus l'aige et en son vassiel honnourablement 
a trompes et a naqaires, conme ce fust li 
rois d'Escoce. Et avoit en sa compagnie un baron et 
siis chevaliers et trente esquiers, et tous a sa delivrance, 
sans l'autre mesnie ; et avoit toute vassielle 
d'or et d'argent : pos, bachins, esqieuelles, hanaps, 
boutelles, barils. Et tout chil qui le voloient aler 
veoir, estoient liement requelliet et festiiet de li et de 
ses honmes, et servis de deus ou trois manieres de 
vins, et casquns selonch son estat. Et le vinrent veoir 
de Flandres pluisseurs chevaliers et esquiers, et de 
Hainnau et d'Artois, et a tous fist il bonne chiere. 
En l'espasce que il sejourna la, il entendi que 
Alphons, li rois de Chastelle, avoit guerre contre le 
roi de Grenade et au roi de Bougie et au roi de Thunes 
et au roi de Bellemarie, et tout estoient Sarrasin. Si 
eut avis que il trairoit celle part, pour mieuls emploiier 
son voiage. Et fist repourveir son vassiel et rafresqir 
de toutes coses qui necessaires li pooient estre et a ses 
gens, et puis se departi de l'Escluse, et orent li maronnier 
vent a volenté, et singlerent sans peril et sans 
damage, et vinrent a la Calongne en Galise. Et la, 
qant il furent issu de lor vassiel qui estoit grans et 
biaus, et l'avoit fait faire et ouvrer li rois Robers de 
Brus, et il furent sus terre, il se pourveirent de chevaus, 
et puis s'en alerent deviers le roi d'Espagne qui se 
tenoit a Burs en Espagne, et s'aquintierent de li. Li 
rois avoit bien oi parler de messire Guillaume Douglas 
et de ses proeces. Se li fu li tres bien venus, et le rechut 
a grant joie et toute sa compagnie ; et li fist avoir sa 
delivrance et son estat bien et grandement, et le plus 
a ses coustages. 
Avint que li rois Alphons d'Espagne entendi que li 
rois de Grenade, lui quatrime de rois, estoit venus a 
poissance logier a l'entree de son pais. Ja avoit il 
mandé ses honmes, et se mist aussi a poissance a 
l'encontre de ses ennemis. Qant ces .II. hoos se veirent 
l'un devant l'autre en biel plain pais, un jour, par 
l'acord de toutes parties, il s'armerent et s'ordonnerent 
et rengierent tous sus les camps, ensi que pour combatre. 
Li dis messires Guillaumes de Douglas se traist 
a l'un des costés a toute sa route, pour mieuls faire 
sa besongne et pour mieuls monstrer son acquit et sa 
vaillance. Qant il vei toutes les batailles rengies de 
une part et d'aultre, et il vei la bataille le roi un petit 
esmouvoir, il quida que elle s'en alast asambler. Ils, 
qui voloit estre des premiers assallans, broça ceval 
des esporons, et toute sa compagnie apriés lui, et 
s'en vinrent ferir et assambler a la bataille le roi de 
Grenade ; et pensoit en alant que li rois d'Espagne 
et toutes les batailles le sievissent, mais non fissent, 
dont il en fu deceus, mais se tinrent li Crestiien tout 
quoi, reservé li et ses gens. Ces mescreans, qant il les 
veirent venir sus euls, s'ouvrirent et les encloirent. 
Comsiderés la grant mauvesté des Crestiiens qui 
laissierent perdre ce vaillant honme ensi et tous les 
siens ; car il furent la tout mort ; ne onques ce jour li 
rois d'Espagne ne li sien ne se combatirent. Mais 
messires Guillaumes Douglas et li Escoçois i fissent 
mervelles d'armes, et ocirent et abatirent moult 
grant fuisson de Sarrasins. Finablement, il demorerent 
la tout mort sus la place, dont ce fu damages et grant 
mauvesté pour les Espagnols ; mais li auqun dient 
que il le fissent tout volentiers et par envie. Ensi 
demora li coers dou roi Robert de Brus la, et li gentils 
chevaliers qui le portoit, et toute la route des Escos, 
reservé les varlés. 

Comsiderés entre vous qui entendés raison, le 
povre aventure chils gentils chevaliers, messires Guillaumes 
Douglas, eut et rechut en roiaulme estragne et 
lontain, pour bien faire. Pluisseur voellent dire et 
supposer que li Espagnol orent envie sur lui et sus ses 
compagnons, pour tant que il s'avanchierent de estre 
li premier requerant les ennemis et assallant, et que il 
vodrent avoir celle honnour devant euls. Qant les 
nouvelles furent sceues en Escoce de la mort dou 
gentil chevalier, tout chil dou roiaulme en furent 
courouchié, car il avoient perdu un trop grant chapitainne, 
et le regreterent moult. Et li fissent faire si 
parent et li baron et chevalier d'Escoce, son obseque 
aussi solempnement que dont que li corps fust presens. 
Et chanta la messe, en l'abeie de Sainte Crois, en 
l'abeie de Haindebourch, li evesques de Saint Andrieu 
en Escoce. Et i furent tout li baron et li prelat d'Escoce. 
En cel meisme an, trespassa aussi sus son lit li 
contes de Moret d'Escoce. Ensi fu li roiaulmes 
d'Escoce afoiblis de deus vaillans honmes et d'un 
vaillant roi, le roi Robert de Brus, pere au roi David. 
Qant li demorant des barons et chevaliers d'Escoce 
veirent que il estoient ensi afoiblis de vaillans honmes 
et avoient un jone roi, si orent consel ensamble a 
savoir la ou il poroient lor roi marier et asener en 
lieu dont il vausissent le mieux. Bien sçavoient chil 
qui congnisoient le roiaulme d'Engleterre, que li 
jones rois Edouwars avoit une jone soer a marier. 
Si regarderent et jetterent lor visee a ce que, se lors 
sires li rois Davids pooit avoir a fenme et espeuse la 
serour le roi d'Engleterre, par ceste aliance ou temps 
avenir, il en deveroient mieuls valoir, et que paix 
raisonnable en poroit bien venir, au pourfit de l'un 
roiaulme et de l'autre, car la guerre avoit trop longement 
duré. Si s'en ensonniierent auquns vaillans 
honmes d'Escoce, prelas et autres, et en tretiierent 
premierement deviers le conte Ainmon de Qent et 
mesire Rogier de Mortemer, qui pour lors avoient 
en gouvrenement le roiaulme d'Engleterre. Chil doi 
signeur assés legierement s'enclinerent as requestes 
et tretiés des Escoçois et delivrerent la serour dou jone 
roi d'Engleterre, madame Isabiel, a ambassadours dou 
roi d'Escoce ; et lor fu menee au Noef Chastiel sur 
Thin, sans ce que prelas, barons, ne li consauls des 
chités et bonnes villes d'Engleterre en seuissent riens, 
ne fuissent apellé. 
Pour laquelle cose, grant murmuration s'en esleva 
en Engleterre contre le conte de Qent et messire 
Rogier de Mortemer. Et disoit la renonmee dou pais 
que il ne deuissent pas cela avoir fait, ne le mariage 
acordé si legierement, de la fille d'Engleterre a lor 
adversaire le roi d'Escoce, que il n'euissent convoqiet 
l'especial et general consel dou pais ; et convenoit que 
il i euist entre ceuls qui de ce mariage s'estoient ensonniiet, 
auqune cautelle secree qui se descouveroit, 
qanq que ce fust. Vous devés sçavoir que pour celi 
cause pluisseur en Engleterre entrerent en doubte et 
en soupeçon mauvaise, ja n'i euist nulle cause, a 
l'encontre des desus dis, le conte de Qent et mesire 
Rogier de Mortemer, et les prissent a grant haine, 
car Englés sont mervilleus et croient plus legierement 
le mal que le bien. Toutesfois, la jone dame d'Engleterre 
fu delivree as barons et prelas d'Escoce, et le 
prissent au Noef Chastiel sur Thin et l'enmenerent 
en la chité de Bervich c'on dist en Escoce. Et la 
l'espousa li rois Davids d'Escoce, et vint faire sa feste 
depuis en Haindebourch en Escoce, et i ot joustes 
noncies et publiies tout parmi le roiaulme d'Engleterre ; 
mais moult petit de chevaliers d'Engleterre i 
furent, car il comsidererent la vois conmune du pais 
que chils mariages n'estoit pas fais a la plaisance dou 
pais d'Engleterre, fors que de euls deus. Nous nos 
sousferons un petit a parler d'Escoce et d'Engleterre, 
et parlerons dou roi Carle de France, frere a la roine 
Isabiel d'Engleterre. 

Li rois Carle de France, fils au biau roi Phelippe 
de France, fu trois fois mariés et trespassa de ce siecle 
sans avoir hoir male de nulles de ses fenmes, dont ce 
fu damages pour le roiaulme de France, ensi que 
vous orés recorder en sievant l'istore. La premiere des 
fenmes ce roi Carle fu li une des plus belles dames 
dou monde resgnans en ce temps, et fu fille au conte 
d'Artois et a la contesse. Celle dame ot non Jehane, 
et garda mal son mariage et se fourfist, pour quoi 
elle en demora lonch temps ens ou Chastiel Gaillart 
en prison avant ce que son mari fust rois. Qant li 
roiaulmes de France li fu escheus par la succesion de 
ses freres, le roi Lois et le roi Phelippe, et que li 
douse per l'eurent couronné a roi, il regarderent que 
li roiaulmes de France demorroit sans hoir, se chils 
rois Carles ne se remarioit. Si quissent voie et avis 
par quoi li rois Carles fu remariés a la fille l'empereour 
Henri de Lucembourch et serour au gentil roi 
de Behagne. De la seconde dame de Lucembourc, qui 
fu moult humle et moult devote, ot li rois un fil, dont 
tous li roiaulmes fu resjois. Mais il morut jones, et 
assés tos apriés morut la dame a Issodon en Berri ; 
et morurent tout doi assés soupeçonneusement, de 
quoi auqunes gens furent encoupés en derriere couvertement. 
Apriés, chils rois Carles fu remariés tiercement 
a la fille de son oncle de remariage, la fille de 
monsigneur Lois de France, conte d'Evrues. Et fu 
ceste dame roine de France apellee Jehane, et serour 
au roi Lois de Navare, qui pour ce temps resgnoit. 
Avint que celle dame fu enchainte. Et li rois Carles, 
ses maris, s'acouça au lit de la mort. 
Qant il senti et congneut que morir le convenoit, il 
manda les nobles de son roiaulme, ceuls que en haste 
on peut avoir, tant des .XII. pers de France conme des 
aultres ; et qant il furent en la presence de li, il leur 
dist : « Biau signeur, vous estes tout mi obeissant et 
de mon linage. Je sent bien et congnois que aler 
m'en convient en la conmune voie, ensi que li aultre 
vont. Je vous laisse ma fenme la roine enchainte. 
Se il avient que Dieus li donne .I. hoir male, ce que 
la couronne de France desire a avoir, je vous pri que 
vous en faites bonne garde et le couronnés a roi, qant 
il vous samblera que il apertiengne a estre ; et, se 
elle est fenme, si ordonnés de la couronne de France 
a juste election, car bien sçai, se elle est fille, par les 
estatus et ordenance de France, elle ne le poet avoir. » 
Tout li orent convenant que loiaument s'en acquiteroient. 
Sur ce, li rois Carles ala morir la nuit de la 
Pentecouste, l'an de grasce .MCCCXXVIII. 
Assés tos apriés son trespas, la roine Jehane qui sa 
fenme avoit esté, acoucha de une fille, de quoi tous li 
roiaulmes de France fu grandement tourblés. Qant li 
douse per de France et li hault baron de celi roiaulme 
sceurent che que la roine estoit acouchie de une fille, 
il s'aunerent tout a Paris pour avoir avis et consel a 
qui li roiaulmes de France devoit parvenir, et qui il 
feroient roi. La ot moult de paroles retournees et 
misses en termes. Et fu bien nouvelle de Edouwart li 
jone roi d'Engleterre, fil de sa serour, mais la querelle 
fu debatue et point longement soustenue, car li douse 
per de France dissent et encores dient que la couronne 
de France est de si noble condition que elle ne puet 
venir par nulle succession a fumelle ne a fil de fumelle. 
Si regarderent li .XII. per de France a mesire Phelippe 
de Valois, fil au conte de Valois, qui freres avoit esté 
au biau roi Phelippe, et estoit cousins germains a ce 
roi Carle darrain mort. A celle concordation de la 
couronne de France donner et Phelippe de Valois 
couronner, rendirent grant painne li contes de Hainnau, 
li contes Guis de Blois et messires Robers 
d'Artois, car chil troi prince avoient ses trois serours 
espousees. 
Et fu couronnés en l'eglise catedral de Nostre Dame 
de Rains li rois Phelippes, et rechut toutes les solempnités 
que rois de France doit recevoir. Et la ot en 
convenant au conte Lois de Flandres son cousin et son 
compere, que jamais n'enteroit en la chité de Paris, si 
averoit esté en Flandres et abatu l'orguel des Flamens, 
liquel estoient revelé a l'encontre dou conte, non que 
Gant, Bruges, Courtrai, Granmont et Ippre en fesissent 
fait, mais s'en dissimuloient et consentoient bien que 
une congregation de fourbanis de Flandres fuissent a 
l'encontre dou dit conte. Et l'avoient bouté hors de 
son pais et fait .I. chapitainne qui se nonmoit Clais 
Denneqins. 
Li roi Phelippes tint bien au conte de Flandres, 
son cousin, tout che que ils li eut en convenant. Car, 
li estans en la marce de Rains, tantos apriés son 
couronnement, il mist clers en oevre pour escrire lettres, 
et messagiers, et envoia semonre ses honmes. Et vint 
de Rains a Pieronne, et puis a Arras, et la atendi tous 
ceuls que il avoit mandés. Li contes de Hainnau, ses 
serouges, et messires Jehans de Hainnau, son frere, 
le vinrent servir par priiere et par amours, et amenerent 
belle route de gens d'armes, chevaliers et esquiers. 
Aussi fissent li signeur de France, qui estoient tenu de 
ce faire. 

Qant la chapitainne de ces Flamens, qui se nonmoit 
Clais Denneqins, entendi que li rois de France, en sa 
nouvelleté, avoit juré que jamais il n'enteroit en Paris, 
ne entenderoit a aultre cose si averoit remis en 
Flandres le conte Lois et confondus tous ses ennemis 
et nuisans, si s'en enfellonnia grandement, et dist que 
chils rois poroit bien fallir a ses pourpos, et toutesfois 
pour lui brisier, ils s'en meteroit en painne. Et asambla 
tous ceuls desquels il pensoit a estre aidiés, car chil 
de Bruges, d'Ippre et de Courtrai l'aidoient couvertement, 
et avoient banis et mis hors de lors villes des 
fors et jones compagnons, tisserans et aultres, qui tous 
estoient de l'aliance ce Clai Denneqin. Et s'en vint 
logier sus le dit mont de Cassel. Et pooient estre en 
sa compagnie environ .XVIM. honmes, tous des plus 
crueuls et envenimés de Flandres, et tous as gages des 
bonnes villes de Flandres, reservet Gant. Car chil la, 
tant que des rices homes de Gant, s'en dissimuloient 
et ne faisoient point partie a l'encontre dou conte. Or 
vous recorderai conment il en avint. 
Li rois Phelippes a poissance s'en vint d'Arras a 
Lens en Artois, et de la a Bietune et puis a Aire. Et se 
loga entre Aire et le mont de Cassiel, et avoit le plus 
belle hoost et le plus belle gent dou monde. Et avoient 
li signeur tendu tentes, trés, auqubes et pavillons sus 
les camps, et sambloit que ce fuissent grandes villes 
de lors logeis. Et la estoit li bons rois de Boesme en 
grant arroi, li contes de Hainnau et messires Jehans 
de Hainnau ses freres, li contes Guis de Blois, li dus 
de Lorrainne, li dus de Bar, messires Robers d'Artois. 
Et tenoient li signeur la grant estat et noble. 
Et li Flamench estoient sus le mont de Cassiel et 
logiet d'aultre part au lés deviers Ippre, et veoient 
tout contreval les logeis dou roi de France ; et eurent 
espies qui lor vinrent raporter tout le convenant des 
François, et conment il estoient logiet espars. Si se 
aviserent ensi conme fol et outrequidié qu'il furent, 
que il descenderoient sus l'eure dou souper, dou mont 
de Cassiel, et qant il seroient avalé, il s'esparderoient 
en trois batailles. Et iroit casqune bataille assallir 
et faire son fait en l'oost. Clais Denneqins iroit tout 
droit devant lui a la tente dou roi de France ; et le 
trouveroient soupant. Et li aultre bataille s'adreceroit 
droit a la tente dou roi de Boesme, et la tierce bataille, 
a la tente dou conte de Hainnau et de son frere. Et les 
devoient honmes de lors costés, qui les avoient espiiés, 
mener tout droit as logeis des signeurs desus nonmés, 
ensi qu'il fissent. Chil Flamenc furent tout pourveu 
de lor fait. Et s'avalerent .I. jour sus l'eure de basses 
vespres dou mont de Cassiel, et s'en vinrent tout droit, 
sans euls tourner ne bestourner, la premiere bataille 
ferir sus les logeis dou roi de France ; et devoit tantos 
aseoir au souper. Et furent sus le point li François 
que de estre souspris, qant on cria : « A l'arme ! 
Monjoie Saint Denis ! » Lors se conmenchierent toutes 
gens a estourmir et a ariver et venir a pooir sus ces 
Flamens et euls enclore. Chil qui vinrent a le tente le 
roi de Boesme fissent ensi et se taisoient tout quoi, et 
furent priés souspris aussi li rois et ses gens ; et li 
aultre bataille venoit a la tente dou conte de Hainnau 
et de son frere. A grant painne peurent les gens de ces 
signeurs estre armé ne pourveu, pour euls desfendre. 
Toutesfois Dieus ne volt pas consentir que li signeur 
fuissent la desconfi de tel merdaille. Casquns sires 
entre ses gens desconfi la bataille des Flamens, et 
sans ce que nuls seuist riens l'un de l'autre jusques a 
tant que ce fu tout fait. Et i fu mors lor chapitainne 
Clais Denneqin et, de sesse mille honmes que 
il estoient, il n'en escapa onques mille, que tout ne 
fuissent mort et ocis et abatu l'un sus l'autre, car il ne 
dagnierent fuir. Et la fu ocis li Borgnes de Robertsart 
par son oultrage, car il s'avança trop follement en la 
cace. Si fu ferus d'un fier de piqe, qui li coula et avala 
desous le bachinet et li entra tout dedens ; dou quel 
cop il morut, et en furent li signeur moult courouchiet. 
Ceste bataille fu le jour saint Bietremieu, au soir, en 
l'an de grace Nostre Signeur .MCCCXXVIII.. 
Qant ce vint a l'endemain, li rois de France envoia 
ses marescaus, le signeur de Montmorensi et le signeur 
de Trie, et ses banieres sus le mont de Cassiel ; et puis i 
ala li rois logier. Et la vinrent a obeissance a lui tout 
chil des chastelleries et des tenures de Flandres et dou 
Tieroit dou Franc. Et ne s'en parti li rois, si furent 
tout li honme de Flandres, c'est a entendre li consauls 
des bonnes villes, venu a obeisance au conte de Flandres 
et li jurerent a tenir foi et honmage a tousjours 
mes. Mais depuis le relenqirent et bouterent hors de 
Flandres, ensi que vous orés recorder en l'istore ; et 
ne le peurent onques parfaitement amer ; et disoient 
que il estoit trop françois et que il ne savoit estre en 
paix et en amour avoecques ses gens. 

Qant li rois Phelippes de France eut remis le conte 
de Flandres en son pais et desconfi les Flamens, il 
s'en retourna a Aire et remercia les signeurs qui 
l'estoient venu servir, le conte de Hainnau son 
serourge, et le signeur de Biaumont son frere, le duch 
de Bar, le duch de Lorrainne et les lontains, et donna 
a tout honme congiet de retourner en son lieu. Et ils 
meismes prist le cemin de France et esploita tant par 
ses journees que il vint a Compiengne, et la se tint, 
car il volt ordonner une grande feste a estre a Paris 
a sa bien venue, car encores il n'i avoit point entré 
conme rois. Et qant il i entra, ce fu a tres haute 
solempnité. Et fu adestrés dou roi de Boesme et dou 
roi de Navare, et cevauça tout premiers a l'eglise 
Nostre Dame de Paris. Et de la il retourna au Palais 
et la tint son estat ; et aussi fist la roine sa fenme. 
Et i ot tant de nobleces, ce jour, que mervelles seroit 
a penser ne a recorder. 
Chils rois Phelippes aucgmenta grandement l'estat 
roial de France et ama a faire joustes et tournois et 
tous esbatemens. Et avoit .I. jone fil, lequel on appelloit 
Jehan, et le fist duch de Normendie, et le maria 
a la fille dou bon roi de Boesme. Chils rois Phelippes, 
en son jone temps, avoit esté uns rustes et poursievoit 
joustes et tournois ; et encores amoit il moult les 
armes, quoique son estat fust moult aucmenté. Mais 
il creoit legierement fol consel, et en son air, il fu 
crueuls et hausters. Et aussi fu la roine sa fenme et 
perilleuse, la mere dou roi Jehan, qui fille fu au duch 
Oede de Bourgongne. 
Chils rois fist en son temps tamainte hastieve justice 
dont il se fust bien deportés, se il vosist. Il fist pendre 
a Montfaucon messire Engherant de Maregni, un tres 
vaillant et sage chevalier, et qui tamaint bon consel li 
avoit donné. Et tout ce fist faire la roine de France sa 
fenme. Qant elle avoit aquellié en haine .I. baron ou 
.I. chevalier, quels qu'il fust, se il estoit tenus ne trouvés, 
il en estoit ordonné : il convenoit qu'il fust mors. 
Trop male et perilleuse fu celle roine de France, la 
mere dou roi Jehan, et aussi elle morut de male mort. 
Je voel un petit laissier a parler des besongnes de 
France tant et retournerai a cestes d'Engleterre, qui 
furent moult piteuses. 
Vous avés souvent oi dire et recorder que envie et 
discorde se boutent volentiers en maison ou paix est, 
pour tout touellier. Pour ces jours, toute paix, toute 
amour et toute concorde estoient en Engleterre, et 
gouvrenoient le roiaulme, li contes de Qent et messires 
Rogiers de Mortemer. Et tout se passoit par ces 
deus, liquel avoient esté si bien d'acort ensamble 
tousjours que nul different on n'i avoit point veu. 
Or avint que messires Jehans d'Eltem, freres mainnés 
dou roi, et que li rois amoit otant que soi meismes, 
ala morir assés soudainnement. De la quelle mort 
on fu moult esmervilliet et courouchiet. Et en parlerent 
pluisseurs gens assés estragnement et murmurerent 
sus le conte Ainmon de Qent, pour tant que li enfes 
estoit en sa garde. Et meismement li rois en fu trop 
grandement courouchiés sus son oncle. 
Avint assés tos apriés que discorde et haine 
s'esmurent entre le conte de Qent et messire Rogier de 
Mortemer, et si groses paroles que il desmentirent l'un 
l'autre. Et sentoit bien li dis messire Rogiers que li 
contes de Qent n'estoit pas bien en la grace dou roi. 
Car se il i euist esté, les paroles fuissent aultrement 
tournees, et ne l'euist osé courouchier li dis messire 
Rogier. Avoecques tout ce, la roine, la mere dou roi, 
portoit trop grandement messire Rogier a l'encontre 
dou conte de Qent. Et se moutepliierent tellement ces 
haines entre ces deus signeurs que la conclusion en 
fu tres male ; car li rois fu enfourmés de messire 
Rogier de Mortemer et d'autrui que li contes de Qent 
voloit enpuisonner le roi et faire morir, ensi que il 
avoit fait messire Jehan d'Eltem, et pour venir a la 
couronne d'Engleterre. Li rois crut ces paroles 
legierement, et en parla a madame sa mere. La roine 
Issabiel, qui mieuls amoit messire Rogier que le 
conte de Qent, ne l'escusa aultrement que elle dist : 
« Ce poroit bien estre, biaus fils. On ne scet en qui 
avoir fiance aujourd'ui. On li donne en ce pais povre 
renonmee de vostre frere ; et se vous estiés mors, il 
seroit rois d'Engleterre : c'est li plus proçains. » 
Ces paroles entrerent tellement ou coer le roi 
d'Engleterre qui estoit jones, que onques depuis elles 
ne li porent issir, et fist prendre son oncle et mener 
en la Tour a Londres, et de la au palais de Wesmoustier. 
Li contes de Qent, qui avoit esté tenus tousjours 
a preudonme et sage et vaillant honme, ot cel inconvenient 
si grant contre li que morir li convint. Et fu 
decolés ens es gardins de Wesmoustier, la ou li rois 
Edouwars, ses freres, en avoit fait decoler des plus 
grans barons d'Engleterre jusques a .XXII.. Et ce greva 
et apesa trop grandement le conte Ainmon de Qent en 
la grace et renonmee des Londriiens, que il avoit sa 
cousine la soer au roi d'Engleterre donné et acordé 
en mariage au roi David d'Escoce, sans ce que li pais 
en seuist riens ; et n'en fu point tant plains que il 
euist esté et aidiés, se il n'euist fait ce marcié. De ce 
conte de Qent mort et decolé, demora une jone fille. 
Pour lors, elle pooit avoir .VII. ans. Se le prist la jone 
roine Phelippe dalés lui, qui en ot pité ; et euist volentiers 
aidié a son pere que il ne fust point mors, mais, 
qant chil qui le haihoient veirent que elle s'en voloit 
ensonniier, il le hasterent et le convint morir, ensi que 
vous avés oy. Celle jone damoiselle de Qent estoit 
cousine germainne dou roi Edouwart d'Engleterre, 
et fu en son temps la plus belle dame de tout le 
roiaulme d'Engleterre, et la plus amoureuse ; mais 
toute sa generation vint a povre conclusion par les 
fortunes de ce monde qui sont moult diverses, ensi 
que vous orés recorder avant en l'istore. 

De la mort et decolation le conte Ainmon de Qent 
fu li roiaulmes d'Engleterre moult afoiblis, et li rois 
en pluisseurs lieus grandement blamés, qant il avoit 
fait morir son oncle, et tout chil qui ce consel li 
avoient donnet et par especial messires Rogiers de 
Mortemer. 
En celle propre anee avint que fames issi hors sus 
la roine Issabiel d'Engleterre, mere dou jone roi 
Edouwart, que elle estoit enchainte d'enfant, et 
n'estoit nuls encoupés de ce fait fors messires Rogiers 
de Mortemer. Et conmença chils escandles tant a 
moutepliier que li jones rois en fu enfourmés sousfissanment. 
Et li fu dit pour sen honnour, il convenoit que 
il i pourveist. Messires Rogiers fu pris et amenés a 
Londres. Adont furent mandé grant fuisson des barons 
et des nobles d'Engleterre ; qant il furent venu, on les 
mist ensamble. Et la fu li rois presens et fist compter 
par .I. sien chevalier tous les fais a messire Rogier de 
Mortemer, qui sus lui estoient prouvé soufissanment. 
Et qant il furent tout dit et compté et bailliet oultre 
par escript, li rois demanda a tous quel cose en estoit 
bonne a faire. Il respondirent que il s'en conselleroient. 
Adont entrerent tout chil signeur en une aultre cambre 
et parlerent ensamble. Il furent tantos consilliet, car 
la cose estoit toute clere et bien sceue, si retournerent 
deviers le roi. Si en respondirent et dissent tout de 
une seute que il devoit morir de la mort parelle a 
messire Hue l'Espensier, car il estoit fauls, mauvais 
et traites contre son signeur. A ce jugement n'eut nulle 
merchi, mais fu tantos dou palais de Wesmoustier 
trainés sus un bahut tout au lonch de la chité de 
Londres, et puis amenés en la grande rue de Cep et la 
loiiés sus une escelle. Et li furent copés li vis et les 
coulles et ruet en .I. feu que on avoit fait devant lui, 
et puis li ventres ouvers et trais hors son coer et sa 
coraille, et jetté ens ou feu. Et puis fu mis jus de 
l'escelle, et estendus sus .I. estal de bouchier, et copés 
la teste et esquartelés et envoiiés les quartiers en 
quatre souverainnes chités d'Engleterre ; et la teste de 
lui fu misse sus une glave au pont de Londres. Ensi 
fina messires Rogiers de Mortemer. 
Tantos apriés celle justiche faite, li rois d'Engleterre, 
par le consel qu'il ot, fist madame sa mere envoiier en 
.I. castiel et la tenir sans point issir de la pourprise. 
Et li fist avoir son estat, chevaliers, dames et damoiselles 
et tous officiers, et rentes et revenues, et bien 
paiiés de terme en terme. Depuis vesqui la roine 
Issabiel la en cel estat, bien trente quatre ans. 

Apriés toutes ces avenues desus dittes, li jones rois 
d'Engleterre prist et mist dalés li bon consel et meur, 
de sages et de vaillans honmes de son roiaulme. 
Or avint que environ .I. an que li rois Phelippes eut 
esté couronnés a roi de France et que tout chil qui de 
li tenoient eurent fait foi et honmage, ensi que faire 
le devoient et que tenu i estoient, il fu regardé ou 
consel de France que li rois escriptoit et manderoit 
son cousin et son honme le jone roi d'Engleterre que 
il venist faire son devoir et relever dou dit roi tout ce 
dont tenus il estoit, tant de la ducee de Giane conme 
de la conté de Pontieu. Si furent lettres escriptes et 
seelees et envoiies de par le roi de France en Engleterre, 
et vinrent li messagier deviers le jone roi qui se 
tenoit lors a Windesore, et la roine Phelippe sa fenme, 
qui requellierent les messagiers dou roi de France 
moult liement. Li rois Edouwars, par un sien clerc, 
fist lire les lettres, tout au lonc, que on li envoioit, et 
qant il ot veu et entendu le contenu, il en respondi et 
dist que de tout ce, il se consilleroit et en feroit 
volentiers ce que bon sambleroit a son consel. Li 
messagier se contenterent assés de ceste response, et 
atendirent a la plaisance dou roi d'Engleterre, tant que 
consilliés fu de respondre. Il ne fist aultre response ; 
il rescripsi au roi de France sus la fourme des lettres 
que on li avoit envoiiet, et estoit contenu dedens que 
volentiers et aparliement il feroit ce en quoi il estoit 
tenus, et que on li asignast journee et a celle il seroit. 
Li messagier dou roi de France retournerent en France 
et aporterent ces letres. 
Qant li rois Phelippes et ses consauls les veirent, 
il s'en contenterent assés. Depuis les coses s'aprochierent, 
et fu avisé et regardé ou consel de France 
que on asigneroit le roi d'Engleterre journee a estre 
en la chité d'Amiens, et que la tenroit li rois son estat, 
et i seroient a ce jour li douse per de France ou chil 
qui i poroient estre. 
De toutes ces coses fu li rois d'Engleterre segnefiiés 
et se ordonna selonch ce. Et furent nonmé et mandé 
tous ceuls que on voloit que il pasassent la mer 
avoecques le roi pour venir en France, et furent les 
pourveances faites grandes et groses, ensi que a l'estat 
dou roi d'Engleterre apertenoit. Et envoia ses lettres 
en Hainnau deviers le signeur de Biaumont, et li 
manda que il fust a Amiens en ce jour, car il i seroit. 
Messires Jehans de Hainnau ne l'euist jamais laissiet 
que il n'i fust venus. 
Li rois d'Engleterre passa la mer en grand arroi, et 
vint a Boulongne et de la a Amiens, et bien acompagniés 
de contes, de barons et de prelas d'Engleterre. 
Che prope jour que le roi vint, entra en la chité 
d'Amiens messires Jehans de Hainnau, de quoi li rois 
et tout li Englois furent moult resjoi. Li rois de 
France de sa personne honnoura moult le roi d'Engleterre ; 
et furent aussi tout chil qui en sa compagnie 
estoient, moult honnouré. La furent en la compagnie 
dou roi de France et a sa delivrance li rois de Boesme, 
li rois de Navare et li rois de Maiogres. La furent 
donné grans disners et biaus et bien estofés : tout estat 
i furent tout sustenu. En ce sejour, et pour quoi li 
rois d'Engleterre avoit esté la mandés et estoit venus, 
il fu requis soufissanment dou consel le roi de France 
que il vosist faire son devoir. Il m'est avis que, sus 
ceste requeste, li jones rois Edouwars d'Engleterre 
fist adont honmage au roi de France de bouce et de 
parole tant seullement, sans les mains mettre entre les 
mains dou roi de France. Et n'en volt adont li rois 
d'Engleterre, par le consel qu'il ot, proceder plus avant, 
si seroit retournés en Engleterre, et averoient ils et ses 
gens veus, leus et examinés les previleges de jadis, qui 
devoient esclarcir le dit honmage et monstrer conment 
et de quoi li rois d'Engleterre devoit estre homs au 
roi de France. Li rois de France, qui veoit adont son 
cousin le roi d'Engleterre jone, entendi bien toutes 
ces paroles, et ne volt, pour l'eure, que il fust en riens 
plus pressés, car bien sçavoit que a tout ce il recouveroit 
qant il vodroit. 
La nature des Englés est telle que tousjours il se 
crienment a estre decheu et repliquent tant apriés une 
cose que mervelles ; et ce que il averont en convenant 
.I. jour, il le deliieront l'autre. Et a tout ce les encline a 
faire ce que il n'entendent point bien tous les termes 
dou langage de France ; ne on ne lor scet conment 
bouter en la teste, se ce n'est toutdis a lor pourfit. 
Et encores en avint adont ensi, dont li signeur et li per 
de France, qui la estoient venu et asamblé pour celle 
matere, en furent trop fort esmervilliet ; et en parlerent 
especiaument a mesire Jehan de Hainnau et li remonstrerent 
tous les poins et les articles dou dit honmage 
conment il se devoit faire. Messires Jehans de Hainnau, 
qui estoit ensi que moiiens entre ces parties, remonstra 
ce au consel le roi d'Engleterre, et les paroles des 
François et quel cose il disoient, conment il deuissent 
estre la venu aultrement pourveu que il n'estoient. 
Il respondirent a ce et s'escuserent que il apertient et 
convient que as parlemens qui sont a la Saint Michiel 
a Wesmoustier, ou tous li consauls generauls d'Engleterre 
est, soient remonstrees tels coses, car bonnement 
il ne le poroit faire sans le sceu de tout le pais ; et se li 
rois fait l'avoit, il en seroit blamés, et aussi seroient 
tout chil qui conselliet li averoient ; et n'en vodroient 
riens tenir en Engleterre, et diroient que il averoient 
esté decheu. Siques, sus cel estat, messires Jehans de 
Hainnau en fist response a ceuls qui cargiet l'en 
avoient. Et qant il veirent que soufrir leur convenoit, 
il le porterent et passerent courtoisement, et li rois de 
France trop plus doucement encores que son consel, 
car il avoit en imagination que d'enprendre la crois 
et aler au Saint Sepulcre et delivrer des mescreans, 
ou quel voiage il en menroit avoecques lui, ce disoit, 
son cousin le jone roi d'Engleterre ; si le voloit tenir 
en amour et faire pour li tout che que il poroit. Qant 
chil roi et chil signeur orent esté en la chité d'Amiens 
environ .VIII. jours, et que on i ot tenu et fait des 
festes et solempnités moult grandes, il prissent congiet 
l'un de l'autre, et s'en retourna casquns en son lieu, 
li rois de France en France, et li rois d'Engleterre en 
Engleterre. 

Ne demora gaires de temps depuis que li rois de 
France envoia en Engleterre, de son plus especial 
consel, l'evesque de Chartres et l'evesque de Biauvais, 
et aussi messire Lois de Clermont duch de Bourbon, 
le conte de Harcourt et le conte de Tanqarville, et des 
aultres chevaliers et clers en droit, pour estre aux 
consauls li roi d'Engleterre, qui se devoient tenir a 
Londres au palais de Wesmoustier. Sus l'estat que 
vous avés oy, ensi que li rois d'Engleterre avoit pronmis, 
et lui retourné en son pais, on i devoit regarder 
conment anchiennement de cel honmage si predicessour 
en avoient usé et dont il s'estoient appellé dus 
de Giane. Car ja murmuroient li pluissour en Engleterre 
que li rois lors sires estoit plus prochains de 
l'iretage de France que li rois Phelippes n'estoit. Li 
rois d'Engleterre et ses consauls ignoroient de toutes 
ces coses, mais grans parlemens et assamblees sus li 
dit honmage furent en celle saison en Engleterre. Et i 
sejournerent li desus nonmé prelas et barons envoiiés 
dou roi de France tout l'ivier et jusques a l'issue dou 
mois de mai ensievant, que il ne pooient avoir nulle 
response. Toutesfois, quoique il fust detriiet, finablement 
li rois d'Engleterre, par l'avis de ses previleges 
asquels il ajoustoit grant foi, fu consilliés de escrire 
ensi lettres patentes seelees de son grant seel, en 
recongnissant l'onmage tel que il le doit et devoit adont 
faire au roi de France ; la quelle tenour de la lettre 
s'ensieut ensi : 

Edouwars, par la grace de Dieu roi d'Engleterre, 
signeur d'Irlande et dus d'Acquitainnes, a tous ceuls 
qui ces presentes lettres veront et orant, salut. Savoir 
faisons, conme nous feissons a Amiens honmage a 
excellent prinche nostre chier signeur et cousin Phelippe 
roi de France, lors nous fu dit et requis de par 
lui que nous reconnissions le dit honmage estre lige, 
et que nous, en faisant le dit honmage, li pronmissions 
expresseement foi et loiauté porter, la quelle cose nous 
ne fesimes pas lors, pour ce que nous estions enfourmés 
que point ne se devoit ensi faire. Et fesimes lors au 
dit roi de France honmage par paroles generales, en 
disant que nous entrions en son honmage, par ensi 
que nostre predicesseur, dux de Giane, estoient de 
jadis entrés en l'onmage des rois de France, qui avoient 
esté pour le temps. Et depuis en ça, nous soions bien 
enfourmés et acertenés de la verité, recongnissons, par 
ces presentes lettres, que le dit honmage que nous 
fesimes a Amiens au roi de France, conment que nous 
le fesimes par paroles generales, fu, est et doit estre 
entendu lige ; et que nous li devons foi et loiauté porter, 
et pour ce, conme dux d'Acquitainnes et pers de 
France, et contes de Pontieu et de Monstruel, et li 
pronmetons des ore en avant foi et loiauté porter. 
Et pour ce que, ou temps a venir, de ce ne soit 
jamais discors ne question a faire le dit honmage, nous 
pronmettons en bonne foi, pour nous et nos successours, 
dus de Giane qui seront pour le temps, le dit 
honmage se fera en ceste maniere. Li rois d'Engleterre, 
dux de Giane, tenra ses mains entre les mains 
dou roi de France. Et chils qui adrecera les paroles au 
roi d'Engleterre, dira ensi : « Vous devenés honme lige 
au roi de France, mon signeur qui chi est, conme dus 
de Giane et pers de Franche, et li pronmettés foi et 
loiauté porter. Dittes voire. » Et li rois d'Engleterre, 
dus de Giane, et si successour diront : « Voire. » Et 
lors, li rois de France recevra le dit roi d'Engleterre 
et duc de Giane au dit honmage lige, a la foi et a la 
bouce, sauf son droit et l'autrui. Derechief, qant le 
dit roi et duc entera en l'onmage dou roi de France et 
de ses successeurs rois de France pour la conté de 
Pontieu et de Monstruel, il metera ses mains entre les 
mains dou roi de France. Et chils qui parlera pour le 
roi de France, adrecera ses paroles au dit roi et duch, 
et dira ensi ; « Vous devenés honme lige au roi de 
France, mon signeur qui chi est, conme contes de 
Pontieu et de Monstruel, et li pronmettés foi et loiauté 
porter. Dittes voire. » Et le dit roi et duc, conte de 
Pontieu, dira : « Voire. » Et lors, li rois de France 
recevera le roi et duc et conte au dit honmage lige, 
a la foi et a la bouce, sauf son droit et l'autrui. 
Et aussi sera fait et renouvellé toutes fois que 
l'onmage se fera. Et de ce baillerons nous et nos 
successeurs, dus de Giane, les dis honmages fais, 
lettres patentes seelees de nostres grans seauls, se le 
roi de France le requiert. Et avoech ce, nous pronmetons 
en bonne foi tenir et garder affectuelment les 
paix et acors fais entre les rois de France et les dis 
rois d'Engleterre, dux de Giane, et leurs predicesseurs 
rois de France et dus de Giane. Et en ceste maniere 
sera fait en seront renouvellees les dittes lettres par 
les dis rois et dus et leurs successeurs, dus de Giane 
et contes de Pontieu et de Monstruel, toutes les fois 
que le roi d'Engleterre, dus de Giane, et ses successeurs 
dus de Giane et contes de Pontieu et de Monstruel, 
qui seront pour le temps, enteront en l'onmage 
dou roi de France et de ses successours rois de France. 
En tesmoing des quelles coses, a cestes nos 
lettres ouvertes avons fait mettre nostre grant seel. 
Donnees a Eltem, le trentime jour dou mois de march, 
l'an de grace mille .CCC. et trente. 
Ces lettres raporterent en France li desus nonmé 
signeur a lor retour d'Engleterre. Si les monstrerent 
au roi et a son consel. Tout s'en contenterent. Nous 
nos sousferons a parler de ceste matere et parlerons 
de che qui pour ce temps avint ens ou roiaulme de 
France. 

Li homs del monde qui plus aida le roi Phelippe a 
parvenir a la couronne de France et a l'iretage, ce fu 
messires Robers d'Artois qui estoit li uns des plus 
haus barons de France et le mieuls enlinagiés et 
estrais et descendus des roiauls ; et avoit a fenme la 
serour germainne dou dit roi Phelippe, et avoit toutdis 
esté ses plus especiauls compains et amis en tous 
estas. Et fu bien, par l'espasce de trois ans, que en 
France n'estoit riens fait sans li et par li estoit tout fait. 
Avint que li rois Phelippes emprist et aquella ce messire 
Robert d'Artois en si grant haine en l'oqison 
d'un plait qui esmeus estoit en parlement a Paris, 
dont la conté d'Artois estoit cause. La conté messires 
Robers d'Artois proposoit et calengoit conme sienne, 
car il en venoit d'estration. Mais la male roine de 
France, fenme au roi Phelippe, aidoit trop fort son 
averse partie et tant que elle li monstra et prouva 
mervilleusement a fause une lettre, laquelle li dis messires 
Robers d'Artois mist avant, et s'en voloit aidier. 
Et fu celle lettre condampnee en parlement a Paris, et 
une damoiselle d'Artois arse, que on clamoit la 
damoiselle Divion, et messires Robers d'Artois jugiés 
a morir honteusement, se on l'euist tenu ; ne onques 
li rois Phelippes ne le volt sousporter, tant fu il dur 
enfourmés contre li, et tout par la roine de France. 
Et convint le dit messire Robert soudainnement 
laissier fenme et enfans, desquels li rois de France 
estoit oncles, et partir dou roiaulme et venir en 
l'Empire. Et se tint a Namur un petit de temps, car 
la contesse estoit sa serour. Et de la il vint en Braibant, 
et le quida li dus de Braibant apaisier au roi de 
France, mais il ne peut. Adont vint il en Hainnau, 
car li contes et li avoient deus serours espousees. 
Li contes se mist en painne de remetre a paix messires 
Robers d'Artois au roi de France, et i envoia sa feme, 
qui serour estoit dou roi Phelippe, et messire Jehan 
de Hainnau, son frere ; mais il retournerent sans 
riens faire. 
Et fist metre li rois Phelippes en prison sa serour 
la fenme a messire Robert et ses enfans, Jehan et 
Carle, et jura que jamais de la il ne partiroient tant 
que il viveroit. Il tint bien son sairement, si en fu il 
blamés en derriere de pluisseurs barons de France. 
Nequedent, tousjours persevera li rois en sa durté. 

Qant messires Robiers d'Artois se vei ensi aquelliés 
dou roi Phelippe et de la roine, et que a la priiere dou 
duch de Braibant, dou conte de Hainnau et dou 
conte de Blois, il ne pooit venir a paix, et estoient sa 
fenme et si enfant enprisonné, il li deubt tenir et 
tourner a grant desplaisance, car encores n'avoit il 
de quoi vivre, se li signeur ne li aidoient. Si s'avisa, 
puisque ensi estoit, il honniroit tout et meteroit tel 
tourble et descort en France que les traces i demorroient 
.CC. ans a venir. Il prist congiet au conte de 
Hainnau et a la contesse : ce fu li darrains hostels 
adont dont il se parti. Li contes, qui fu moult amis et 
honnourables et qui avoit grant pité de li, et aussi 
avoient tout signeur et toutes dames de bien, li fist 
delivrer et baillier or et argent, pour paiier ses menus 
frés, car il s'en voloit aler en Engleterre ; mais il 
s'avisa que il iroit prendre congiet aussi au duch de 
Braibant, qui moult l'amoit, et li contes de Hainnau 
li consella. 
Si se departi de Valenchiennes et vint a Mons, et 
puis a Halle et a Brouselles, et la trouva le duch de 
Braibant. Se li remonstra, quoique li dus en seuist 
assés, toutes ses tribulations. Li dus en ot pité et li 
dist : « Biaus cousins, on vous fait tort, et li rois de 
France est mal consilliés. Bien veons et entendons 
que il est aournés et parés de mauvais consel, se l'en 
pora bien mesceir. Nous avons terre et pais assés 
pour vous tenir a l'encontre de tous vos nuisans. » 
De ces pronmesses se resjoi messires Robers 
d'Artois et se tint dalés le duch de Braibant, son 
cousin, pour tant que il en pensoit mieuls a valoir, et 
que li dis dus, qui rices et poissans estoit, le deuist 
mettre a coron de tous ses inconvenients, mais non fist ; 
car la poissance dou roi de France est trop grande 
et avoit en trop grande haine encargié le dit messire 
Robert d'Artois, ensi que il fu apparans. Car sitretos 
que les nouvelles furent venues jusques a lui, il envoia 
tantos lettres et messages deviers le duch de Braibant, 
et li manda et conmanda que il mesist hors de son pais 
messire Robert d'Artois, ou il n'averoit piour ennemi 
de lui. Qant li dus de Braibant oi ces manaces, si se 
conmença a doubter, et rescripsi au roi que volentiers 
il feroit ce que il li mandoit. Et retournerent li 
message a Paris deviers le roi, et li baillierent les lettres 
dou duch de Braibant. Li rois les ouvri et lissi, et se 
apaisa sur ce que il trouva dedens. Li dus de Braibant 
se dissimula de ces premieres lettres et quida le roi 
mener par aultre voie. Et presta a messire Robert 
d'Artois le chastiel d'Argentuel, jusques a tant que 
on veroit conment il rois se vodroit maintenir de celle 
haine. 
Finablement li rois le sceut, qui partout avoit ses 
espies ; si se courouça si acertes a lui que il li monstra. 
Et acquist par son or et par son argent des grans amis 
en Alemagne, tels que le conte de Gerlles, le marchis 
de Jullers, l'arcevesque de Coulongne, l'arcevesque 
de Treves, l'evesque dou Liege, le conte de Los et le 
signeur de Fauquemont. Tout chil signeur desfiierent 
le duch de Braibant sus un jour et a une fois, et entrerent 
en son pais au costé deviers le Hasbain et 
l'ardirent, et vinrent jusques a Hanut, et demorerent 
deus jours. Celle desplaisance et ce contraire fist 
faire li rois de France au duch de Braibant en l'oqison 
de messire Robert d'Artois. 
Qant li dus vei que il estoit ensi guerriiés et de tant 
de signours, et n'i savoit conment pourveir, fors que 
par eslongier messire Robert d'Artois de li et de son 
pais, si fu consilliés a ce que il diroit a messire Robert 
que il le convenoit partir de li et aler ailleurs en 
Engleterre, et que la seroit il soustenus. Messires 
Robers, qui comsideroit bien toutes ces coses et que 
point ne venroit a paix, prist congiet au duch de 
Braibant. Et li dus le fist convoiier jusques en la ville 
d'Anwiers, qui pour lors estoit ducee de Braibant, et 
li fist a ses despens avoir pasage. Et entra li dis messires 
Robers en mer pour venir en Engleterre. 
Et quoique li dus de Braibant li euist ensi donné 
congiet et que li rois de France le sceuist bien, se ne 
peut il, fors a grant painne, venir a paix au roi de 
France. Et en convint le conte de Hainnau ensonniier 
et en envoia a Paris son frere et la contesse sa feme, 
serour au roi de France, pour apaisier le roi et le duch 
de Braibant reconciliier a lui. A la priiere dou conte 
de Hainnau et de la contesse et de messire Jehan de 
Hainnau, li rois de France adouci son mautalent. 
Et se mist de toutes ces coses, pour amender a sa pure 
volenté, li dus de Braibant ou plaisir dou roi de 
France. Et en devoient estre diseur et ordeneur li 
contes de Hainnau et messires Jehans ses freres. 
Entrués que ces avenues avinrent de messire Robiert 
d'Artois, et des grans tribulations que il ot je ne sçai 
se il i eut cause, avinrent aussi entre Engleterre et 
Escoce aultres besongnes et grans fais d'armes, 
desquelles je vous parlerai car la matere le demande. 

Vous sçavés, sicom il est contenu ichi desus en 
nostre histore, conment les trieuwes furent prisses et 
donnees entre Engleterre et Escoce, et aussi conment 
li mariages fu fais dou jone roi David d'Escoce a la 
serour le roi d'Engleterre. De quoi li Escoçois en 
quidierent trop grandement mieuls valoir, mais li 
Englés ne l'entendoient pas ensi, euls qui ne pueent 
amer les Escos, ne ne fissent onques, ne ja ne feront. 
Qant les trieuwes furent fallies entre euls et les Escos, 
qui avoient duret trois ans, il ne vodrent point sousfrir 
par nulle voie que les trieuwes fuissent reprisses, car 
il voloient avoir la guerre, car li sejourners lor desplaisoit 
trop grandement. Englés sont de celle nature, 
il ne sevent ne pueent ne voellent longement 
sejourner sans euls ensonniier en gerre ; et demandent 
les armes, n'ont cure a quel title, et trop grandement 
s'i dilitent et abilitent. Encores estoient les Escoçois 
assés au desus de lors besongnes et tenoient la chité 
de Bervic, que li rois Robers de Brus, qant il leva le 
siege de Struvelin, avoit conquis sus le roi Edouwart, 
pere au jone roi Edouwart, dont il desplaisoit grandement 
as Englés. Et pour ce avoient li auqun parlé 
vilainnement en Engleterre sus le conte de Qent, qant 
il acorda si tos sa cousine, Isabiel d'Engleterre, par 
mariage, au roi d'Escoce, lor adversaire. 
Qant les trieuves furent faillies d'Engleterre et 
d'Escoce, li Escoçois qui quidierent trouver auqune 
amour et aliance deviers le roi d'Engleterre et son 
consel, pour la cause de ce que lors sires avoit a fenme 
la serour le roi d'Engleterre, envoiierent ambassadours 
d'Escoce, tels que l'evesque de Saint Andrieu, 
l'evesque d'Abredane, messire Robert de Versi, 
messire Arcebaut Douglas, messire Simon Fresel et 
messire Alixandre de Ramesai, deviers le roi d'Engleterre 
et son consel. Et vinrent chil prelat et chil 
chevalier d'Escoce, sus bonnes asegurances, en la 
chité de Londres. Pour lors, li rois d'Engleterre et la 
roine Phelippe tenoient leur hostel, une fois a Eltem, 
et l'autre fois a Windesore. Pour ces jours que li 
Escoçois vinrent, estoient li rois et la roine a Eltem ; 
si se traissent deviers euls tout premierement, ensi que 
pour mieuls valloir. Car au voir dire, il avoient plus 
chier a entendre a unes longes trieuves ou avoir paix 
que la guerre ; car lor poissance en Escoce estoit trop 
afoiblie, tant du roi Robert qui mors estoit, que de 
mesire Guillaume Douglas et dou conte de Moret. 
Li rois d'Engleterre et la roine et li chevalier d'ostel 
requellierent assés courtoisement ces signeurs d'Escoce, 
pour la cause de ce que li rois Davis, lors sires, avoit 
a fenme lour serour ; et remonstrerent au roi moult 
doucement ce pour quoi il estoient la venu et envoiiet 
de par tout le pais. Li rois respondi a ce et dist que il 
fuissent li bien venu, et que volentiers il meteroit son 
consel ensamble et la seroit ; et toute l'adrece que il 
poroit faire, fust de trieuves ou de paix, salve l'onnour 
de li et de son roiaulme, il meteroit. Ceste response sousfi 
assés as Escoçois, et retournerent en la chité de Londres. 

Depuis ne demorerent point lons jours que li rois 
d'Engleterre auna tous les barons et prelas d'Engleterre 
qui ordonné estoient a lui consellier, et les honmes 
des bonnes chités et villes, qui par droit estatut 
i devoient estre convoqiet, car il estoit ensi acordé 
que riens ne se devoit ne pooit passer sans euls. Qant 
tout furent venu a Londres, li parlement et li consel 
conmenchierent a Wesmoustier, et furent li ambassadour 
d'Escoce apellé. Il vinrent et entrerent tout en 
la cambre dou consel, et la estoit li rois d'Engleterre 
presens. La lor fu demandé quel besongne les amenoit 
pour ces jours en Engleterre. Li evesques de Saint 
Andrieu d'Escoce, qui fu uns moult sages et discrés 
homs, remonstra la parole pour tous, et bien le sceut 
faire. Qant il ot parlé, on les fist issir de la cambre, 
pour euls consillier et faire response. Il alerent petiier 
le parvis et le clostre tant qu'il fuissent rapellé. 
Or conmenchierent chil dou consel a parler et a 
proposer pluisseurs coses, et ne peurent estre d'acort, 
et furent li Escoçois appellé ; il vinrent. Qant il furent 
venu, li archevesques de Cantorbie lor dist que il ne 
pooient estre si tos difinitivement respondu, mais il le 
seroient au plus tos que on poroit, et que lor demande 
ne requeroit pas si brief consel. Il n'en porent aultre 
cose avoir, et se departirent de la et retournerent a 
lors hostels. Et li consaus demora ; et parlerent 
d'aultres besongnes qui lor touçoient, car il n'estoient 
pas asamblé tout pour une cose. Et li rois s'en vint a 
Cenes assés priés de Wesmoustier, un hostel roial 
qui sciet sus la Tamise. Chil Escoçois demorerent plus 
d'un mois a Londres et ne pooient estre respondu, 
car li consauls ne voloit, et tant que il furent si hodé 
et si tané que il requissent et priierent que, fust pour 
euls ou contre euls, il fuissent respondu. 
La cause qui metoit detriance ou consel dou roi, je 
le vous dirai. Il comsideroient generaulment entre 
euls deus coses : li une si estoit que lors sires li 
rois estoit jones et a faire ; et ne voloient pas tenir ne 
nourir en wiseuses, mais en painne et en travel d'armes 
- - car, par les wiseusses que ses peres avoit eu, estoit 
d'onnour li roiaulmes d'Engleterre requlés - - a la quelle 
cose il voloient retourner ou tout parperdre. Li secons 
articles estoit que li Escoçois tenoient la chité de 
Bervich et Struvelin, Dombare, Dalquest, Haindebourch 
et tout le pais jusques a un pas que on dist 
Quinnes Feri, ou la mer d'Escoce doit departir les 
deus roiaulmes, et que li Escoçois l'averoient trop 
bien parti, se uns si grans hiretages lor demoroit 
pasievlement et que ce ne faisoit pas a requerre ne a 
sousfrir : « Voire, disoient li auqun vaillant honme ou 
consel dou roi, li Escoçois sont bien fol et ignorant, 
qui quident, pour une fenme qui est serour de nostre 
roi, que nous doions cest, que est hiretages a la 
couronne d'Engleterre, quiter. Il nous tourneroit a 
grant blame et reproce, et aussi nous ne le poons 
faire. Nous avons cause raisonnable de respondre as 
Escoçois et dire ensi : il nous rendent Bervich et tout 
le pais, ensi que li bons rois Edouwars le tint en son 
temps ; et puis dou sourplus, nous entenderons a lors 
tretiés. » 
Ensi fu conclu ens ou consel d'Engleterre, et li 
Escoçois respondu, qant il orent sejourné a Londres 
bien un mois. Qant li Escoçois oirent ceste response, 
il furent tout abus et veirent bien que li Englés voloient 
la guerre. Toutesfois, il respondirent et dissent que il 
n'estoient pas cargié de proceder sus tels trettiés, et 
que les paroles que il avoient oy et entendu, seroient 
reportees au pais. Si issirent hors dou consel, et 
monterent sus lors cevaus et se departirent dou palais 
de Wesmoustier. Et cevauchierent au lonch de 
Londres, et vinrent a Saint Jehan Lane en Griscerche, 
la ou il estoient descendu. Et fissent partout lors 
hostels compter et paiier, et puis issirent de Londres ; 
et cevauchierent tant par lors journees que il retournerent 
en Escoce. On estoient trop esmervillié pourquoi 
il demoroient tant. 
Qant il furent revenu, li baron et li signeur d'Escoce 
vodrent savoir des nouvelles. Ils ne les publiierent pas 
si tos que il furent revenu, mais fissent venir a Haindebourc 
tous ceuls qui tailliet estoient dou savoir. 
Qant tout furent venu en la presence dou roi meismes, 
li evesques de Saint Andrieu parla et remonstra toute 
l'ordenance de lor voiage, et quel et conment il avoient 
trouvé le roi d'Engleterre et son consel, et que plus 
d'un mois il avoient atendu a avoir response. En la 
fin il l'eurent tele. Adont lor remonstra li dis evesques 
toute l'ordenance des paroles que li consauls d'Engleterre 
avoient respondu. 
Qant chil qui la estoient, entendirent que les 
besongnes se portoient ensi, si furent tout abus, et 
dissent li plus sage : « Nous averons la gerre. Il n'i a 
que dou pourveir. A celle fois ichi li Englés nous 
rueront jus, ou nous les meterons en ce parti. Nostres 
rois est jones, et aussi est le leur. Il fault que il s'asaient. 
Desous solel, n'a plus orguilleus ne presomptieus 
peuple que le peuple d'Engleterre est. » Li jone 
chevalier et esquier d'Escoce, qui amoient les armes, 
et qui se desiroient a avanchier, furent tout resjoy 
de ces nouvelles car il avoient assés plus chier la guerre 
que la paix. 

Environ la Saint Jehan Baptiste, que on compta 
l'an de grasce .MCCCXXXI., li jones rois Edouwars 
d'Engleterre et la roine s'en vinrent a Evruich euls 
tenir et lor estat, et cachier as cerfs, as dains et as 
cheviruels. Et entrués se ordonnoient les pourveances, 
et se faissoient tres grandes et tres grosses, pour aler 
ens ou roiaume d'Escoce. Et fist li rois faire un 
mandement que toutes gens tenans de li, portans 
armes, fuissent, le premier jour d'aoust, a Evruich. 
Li mandemens dou roi s'estendi par toutes les parties 
d'Engleterre jusques ens ou fons de Cornuaille, et 
tout vinrent a Evruich. Adont se desloga li rois et 
vint a Durem ; et ensi que il ceminoit, la roine sa 
fenme le sievoit. Et vint li rois au Noef Chastiel et la 
s'aresta, pour tant que tous ceuls des lontainnes 
marces d'Engleterre n'estoient point encores venu. 
Ces nouvelles estoient bien sceues en Escoce, 
conment li rois d'Engleterre, a poissance de gens 
d'armes et d'archiers, les venoit veoir. Les auquns en 
faisoient grant doubte, et li aultre non. Toutesfois, 
ils pourveirent les villes et les chastiaus tenables, et 
par especial la chité de Bervic. Et i ordonnerent li 
signeur d'Escoce a chapitainne, mesire Alixandre de 
Ramesai, un tres vaillant et sage chevalier, et des 
aultres chevaliers et esquiers assés avoecques lui. Et 
li rois et la roine se tinrent en la marce de Haindebourch. 
Et n'avoient pas li Escoçois entension que 
d'atendre le roi d'Engleterre, et de combatre a lui 
poissance contre poissance, car il n'avoient pas gens 
pour resister encontre les Englois. Il laisseroient bien 
perdre une partie de lor pais et puis le recouveroient ; 
et aussi il poursievroient les Englés sus lors logies, 
de nuit ou de jour, et lor poroient bien par ce parti 
porter aucun damage. En ce consel s'aresterent il. 
Et li rois d'Engleterre se tenoit au Noef Chastiel sur 
Thin, et toutes ses gens estoient logiet autour de li ; 
mais point n'avoient encores passé la riviere, pour la 
doubtance des Escos. 
Entrués que li rois d'Engleterre estoit sus ce voiage, 
vint deviers lui messires Robers d'Artois, ensi conme 
uns chevaliers tous desconfortés, et il le savoit bien ou 
prendre. Li rois d'Engleterre et la roine le requellierent 
moult doucement, car il lor estoit moult 
proçains de linage. Et li dist li rois : « Messires Robert, 
biaus cousins, nous avons assés pour nous et pour 
vous. Puisque vostre amit de dela la mer vous defallent, 
nous ne vous faudrons point a vostre besoing. » Et 
messires Robers li avoit respondu et dit : « Monsigneur, 
grant merchis. » Li intension dou roi et de son consel 
estoit tele que le roi retourné de ce voiage et venu en la 
marce de Londres, il li asigneroit en Engleterre 
terre, rentes et revenues pour vivre honnourablement 
et tenir son estat. 
Qant li rois ot sejourné au Noef Chastiel sur Thin 
environ .XII. jours, et toutes ses gens furent venu, 
moult i avoit grant peuple. On nombra les honmes 
d'armes, chevaliers et esquiers, a siis mille honmes, et 
les archiers a chienqante mille. Si passerent tout 
oultre la riviere dou Thin, sus le pont dou Noef 
Chastiel ; ailleurs ne le pooient passer. Et passerent 
chil de l'avant - garde, laquelle li connestables d'Engleterre 
et li marescal menoient ; et s'en alerent logier sus 
le pais encontre la frontiere de Northombrelande, et 
ne prissent pas le cemin pour aler viers Bervich, mais 
viers Rosebourch ; et vinrent a Anvuich et en la terre 
le signeur de Persi. 
Ensi que li rois d'Engleterre estoit logiés en la ville 
de Anvuich et toutes ses gens la environ, uns hiraus 
d'Escoce, qui s'apelloit Dondee, vint deviers le roi et 
deviers les signeurs, et pria que il peuist estre ois ; il 
le fu. Il dist au roi, presens ceuls qui le peurent oir : 
« Tres chiers sires, je sui chi envoiiés de par aucuns 
prelas et barons d'Escoce, qui sont venu jusques a la 
Mourlane, et la me doient il atendre tant que je soie 
retournés deviers euls ; et venroient volentiers parler a 
vous et a vostre consel, sauf venant et sauf retournant. » 
Li rois regarda sus le conte Henri de Lancastre, et sus 
auquns barons et prelas qui la estoient. Adont fist on 
traire le hiraut arriere, tant que li rois fu consilliés. 
Acordé fu que li hiraus les nonmast la par noms, 
liquel c'estoient qui venir voloient. On lor acordoit 
volentiers la venue et le retour. Li hiraus les nonma : 
il en i avoit .VII., deus prelas, et chevaliers jusques a 
chiench. Tantos, une lettre de sauf conduit fu escripte 
et seelee et delivree au hiraut, qui se departi de la et 
retourna a ses mestres, et leur bailla le sauf conduit. 
Qant il l'orent, il i ajousterent foi ; et se departirent 
de la Mourlane, et cevaucierent tant que il vinrent a 
Anvuich. Li rois d'Engleterre, a l'eure que li Escoçois 
vinrent, estoit alés logier ou chastiel, et la tenoit son 
estat. Qant li Escoçois furent venu et descendu de 
lors chevaus, il furent logiet de par les officiiers dou 
roi. Adont vinrent auqun chevalier d'Engleterre qui 
les requellierent, et qui a ce faire estoient conmis ; et 
les enmenerent deviers le roi et les signeurs, qui 
atendoient lor venue. Tout li signeur d'Engleterre, 
qui la estoient en la presence dou roi s'ouvrirent et 
laissierent les Escoçois passer. Il enclinerent le roi, et 
non plus avant. Li rois les requelli de une parole tant 
seullement, ce fu que il dist en son langage : « Bien 
venant. » De trop petit se disferent li uns langages 
de l'autre. 
Or vous nonmerai les deus prelas et les chienc 
chevaliers : l'evesque de Saint Andrieu et l'evesque 
d'Abredane, messire Jame Douglas, frere a messire 
Guillaume qui porta le coer dou roi Robert de Brus 
en Grenade et la morut, messire Arcebaus Douglas 
son fil, le conte de Qarrich, mesire Robert de Versi et 
mesire Simon Fresiel. Li evesques de Saint Andrieu fu 
chils qui remonstra la parole et dist : « Sire rois, et 
vous baron et prelat d'Engleterre, qui chi estes, nous 
sonmes ichi envoiiés de par toute la generalité dou 
roiaulme d'Escoce, et sonmes esmervellié, euls 
avoecques nous et nous avoecques euls, a quel title si 
soudainnement apriés les trieuves fallies entre Escoce 
et Engleterre, vous estes esmeu a nous faire gerre, 
qant nostres sires li rois d'Escoce a, sire rois d'Engleterre, 
espousé vostre soer. Nous i adjoustions au dit 
mariage grans aliances, et fuimes generaulment en 
toute Escoce moult resjoi, qant la dame nous demora 
roine. Et nous tourne a grant mervelle celle dureté 
que vous avés empris a faire a vostre frere, nostre roi, 
et vostre serour, nostre roine, qant ce tant de petit 
hiretage que Dieus lor a donné, vous volés destruire. 
Si vous prient, par nous, nostres sires li rois et madame 
la roine que vous ne voelliés pas faire celle cruaulté 
que d'ardoir et essillier lor hiretage. Et retraiiés vous 
et faites retraire vos honmes, et leur donnés congié 
casqun de retourner en son lieu. Et prenés trois ou 
quatre prelas des vostres et otant des vostres barons 
d'Engleterre, et nostres sires li rois en metera otretant 
a l'encontre ; et ce que chil trouveront ou decré de lor 
disposition, il deposeront sus l'ordenance des deus 
roiaulmes. Et sera tenu a ferme et a estable, pour 
tousjours mes, ce que deposé en sera ; et demorrés, 
vous et vostre frere, en paix, et ensi vostre hiretage. 
C'est la parole que nous vous remonstrons et pour 
qoy nous sonmes venu, et sur ce nous demandons 
a avoir response. » 

Qant li evesques de Saint Andrieu d'Escoce ot 
ensi parlé, il fu moult bien ois et entendus. Dont fu dit 
as Escoçois que il se traissent arriere, et on conselleroit 
lor parole, et puis averoient response. Il le 
fissent ; et s'en alerent li Escoçois tout ensamble en 
une aultre cambre qui estoit ordonnee pour euls. 
Encores fu conmandé que tout widassent de la cambre 
du roi, reservé ceuls dou consel. Il widierent chil qui 
la n'avoient que faire. La repliqierent li signeur en la 
presence dou roi toutes les paroles et requestes des 
Escoçois, et demanderent : « Or sus, qui fera la response, 
et qui parlera a point sus che que il ont dit et 
proposé ? » Dont parla messires Renauls de Gobehen, 
uns moult sages et vaillans chevaliers, peres a mesire 
Renault, qui fu depuis aussi uns moult preus et vaillans 
chevaliers, et dist : « A tout ce que chil Escoçois 
reqierent et demandent, ne fault pas trop grant consel. 
Il seront respondu ensi, pour ce que il ont demandé a 
quel title li rois nostres sires et nous lor faissons gerre : 
c'est par le mauvesté et rudece de euls. Car ja sevent 
il et ont sceu leur pere, passé sont li terme de .Vc. ans, 
que li rois d'Escoce doit tenir et relever et faire 
honmage au roi d'Engleterre de tout le roiaulme 
d'Escoce, reservé auquns isles qui marcissent a 
l'encontre d'Irlande et de Norvegue, lesquels isles 
sont nonmé les “ Sauvages Escos ”, et ont .I. signeur 
pour euls, qui se nonme Jehans des Adultilles. Chils 
obeist au roi d'Escoce, et non a nous. Et ceste raison, 
on lor metera en termes tout premiers, car elle est 
toute clere, et bien le scevent, quoi que il en ignorent. 
Secondement, pour reconquerre ce qui est nostre, la 
chité de Bervich et tout le pais jusques a la mer c'on 
dist d'Escoce ; et se ce il nous voellent rendre debonnairement, 
et que li rois viengne a honmage au 
roi nostre sire et recongnoise l'onmage a estre lige, 
presens les barons d'Engleterre et ceuls d'Escoce, et 
que de ce soient lettres escriptes et seelees dou roi 
d'Escoce et des barons d'Escoce, il demorront ou 
paix. » Adont fu dit a messire Renault de Gobehen : 
« Sire, il plaist au roi que vous fachiés la response, car 
avés la matere toute pourveue. » Dont respondi 
messires Renauls et dist : « Je le ferai volentiers. » 
Adont furent appellé li Escot. Il vinrent avant et 
entrerent dedens la cambre, et nuls fors euls. Li 
consauls dou roi se mist sus deus eles, et les Escoçois 
enmi euls. Qant il furent tout aqoisié, messires Renauls 
de Gobehem parla et dist : « Entre vous, signeur 
d'Escoce, vous demandés a avoir response et non 
aultre cose, et vous l'averés, et bien briefment. Vous 
avés demandé a quel title nous vous volons presentement 
faire guerre. Vous le savés bien, quoi que vous 
ignorés ; mais puisque il fault que nous renouvellons 
la parole, je parole pour nostre sire le roi et pour tout 
le pais generaument d'Engleterre. Et dissons que 
vostre rois est tenus, et ont esté tout si predicessour, 
roi d'Escoce, et seront li successour, a faire honmage 
au roi d'Engleterre, a ceuls qui furent et seront. Et 
cela avoech le calenge, nous volons tenir en droit, et 
le demandons et requerons conme le bon hiretage a 
la couronne d'Engleterre. Avoecques tout ce, nous 
disons et pour ce sonmes nous logiet sus les camps, 
que vous, qui estes d'Escoce des plus grans et li 
consauls dou roi, tenés contre l'onnour et majesté 
roial dou roi d'Engleterre et de ses hoirs, la chité de 
Bervich et grant pais qui s'estent jusques a bonnes de 
la mer d'Escoce, et volés demorer en celle tenure par 
maniere de conqués. Sachiés que nostres sires li rois 
ne le peut sousfrir ne voelt. Et se il le voloit par 
auqune dissimulation, pour tant que avés mis en 
termes que il deveroit tenir en pais ce tant de petit 
hiretage que son frere le roi d'Escoce et sa serour ont, 
et tient a present, se ne le sousferroient pas si honme, 
et sont tout conforté que toutes ces coses vous remeterés 
arriere. Et fera vostres sires li rois foi et honmage 
lige a nostre sire le roi d'Engleterre, se il voelt demorer 
en paix. Et le feront aussi tout chil qui sont enexsé et 
conclavé ens es terres, qui sont et doient estre tenues 
et relevés de fois et d'onmage de nostre signeur le roi 
d'Engleterre. Et se vous estes fort, de par vostre roi et 
les vostres, de acorder toutes ces coses recordees, si 
dites » Oil «, et nous entenderons a la paix. » 
Dont respondirent li Escoçois et dissent : « Nennil, 
ne nous n'en sonmes ne cargié ne introduit. » Dont 
respondi li chevaliers englois et dist : « Vous perdés 
aultrement vostre langage ; et puisque vous volés 
proceder dou contraire, retraiiés vous viers les vostres, 
et lor dites ce que vous avés trouvé en nous, car vous 
n'en porterés aultre cose. » 

Qant li Escoçois orent entendu messire Renault de 
Gobehem ensi parler et soustenir la querelle des 
Englois par celle voie, si furent tout abus et ne sceurent 
que dire, ne que repliqier, mais il prissent congiet dou 
retraire : on lor donna. Et issirent dou chastiel, et 
retournerent la ou lor cheval estoient ; et burent .I. 
cop et mengierent, car des biens de l'ostel dou roi on 
lor envoia assés. Et puis monterent sus lors chevaus, 
et partirent de Anvuich ; et chevauchierent tant que il 
trouverent le roi et auquns des signeurs d'Escoce, par 
lequel consel il estoient venu deviers le roi d'Engleterre 
et son consel. Si lor recorderent tout au lonch quel 
cose il avoient trouvé, et la response grande et orguilleuse 
que il avoient eu des Englois, et monstroient 
bien en lor parole que li rois d'Engleterre n'avoit en 
toutes ces coses nulle poissance, et que li pais et 
roiaulmes d'Engleterre faisoit fait et partie dou 
calenge et dou proceder avant ; et avoient bien entendu 
que, se li rois d'Engleterre se voloit dissimuler, taire 
tous quois et quiter l'onmage et le calenge, se ne le 
quiteroient pas ses gens. Adont dissent ils entre 
euls : « Confortons nous et faisons dou mieuls que nous 
poons. Nous averons la gerre, et ne l'euimes onques 
si dure ne si folle que nous averons pour le present. » 
Ensi demorerent les coses en cel estat, ne depuis n'i 
ot trettié nul quelconques, pour celle saison entre 
Engleterre et Escoce ; mais se departi li rois d'Engleterre 
et toute sa poissance de Anvuich et de la environ, 
ou ses gens estoient logiés. Et venoient encores cent 
mille chevaus ; et ensi que il ceminoient, pourveances 
les sievoient a esfort, as sonmiers et a charroi. Et 
prissent li Englois pour celle fois le cemin de Rosebourch 
et de Miauros. Encores esten toute Engleterre 
jusques a la. Miauros est une abbeie de Saint Benoit, 
et la se depart, a une petite riviere qui i court, li 
roiaulmes d'Escoce d'un lés et li roiaulmes d'Engleterre 
d'aultre. La premiere ville que on trueve en 
alant en Escoce, c'est la Mourlane : la vinrent logier li 
connestables d'Engleterre, li contes de Norhanton et 
li marescal, li sires de Felleton et messires Thomas 
Wage. Qant ce vint a l'endemain, toute li hoos fu 
logie en Escoce, et laierent Bervich a la bonne main. 
Bien savoient que il i retourneroient qant il averoient 
fait lor emprise ; mais il voloient veoir se il trouveroient 
a qui parler, car il ne demandoient que la 
bataille. Si esploitierent tant li rois d'Engleterre et ses 
hoos que il foullerent grandement la plainne Escoce et 
ardirent et essillierent moult de villes et de hamiaus. 
Moult petit de villes fremees sont en Escoce : il i a 
grant fuisson de chastiaus, et non pas tant de diis fois 
que il i a en Engleterre. Et ont li Escoçois celle maniere 
et condition, qant il sentent les Englois venir a poissanche 
telle que pour lors il avoient, il tiennent les 
camps. Et ne s'encloent point li signeur en lors 
chastiaus ; et dient que uns chevaliers, qui la est 
enclos, ne puet non plus faire que un aultre honme. 
Li Englois quidierent trouver le roi en Haindebourc, 
car c'est Paris en Escoce, mais non fissent ; car il en 
estoit alés oultre et mené sa fenme sus la sauvage 
Escoce. Et li chevalier et esquier dou pais s'estoient 
requelliet et mis ensamble, et avoient fait mener tous 
lors meubles et cachier lors bestail, dont il ont grant 
fuisson, ens es forés de Gedours, qui sont inhabitables ; 
et bien scevent que les Englés ne les iroient 
jamais la querre, car point ne congnissoient les 
entrees et les issues, et sont fortes a cevauchier. 
Si vinrent li rois d'Engleterre et ses gens en la ville 
de Haindebourc, qui est grande et plentiveuse, et 
point n'est fremee. Si se loga li rois en l'abeie de 
Sainte Crois, et tout li signeur la ou le mieuls il 
peurent ; et i furent quinse jours, pour tant que on 
entendi a prendre le chastiel, liquels se rendi, salve 
lors vies de ceuls qui dedens estoient. Dont le fist li 
rois d'Engleterre remparer grandement et ravitaillier 
et rafresqir de nouvelles pourveances ; et i mist un 
chevalier a chapitainne, dou pais de Northombrelande. 
Et fu li entension dou roi et de son consel que 
il le tenroient, et en feroient frontiere contre les 
Escoçois. Aussi prissent li Englois un aultre chastiel 
fort assés, a .V. petites lieues englesces de Haindebourc, 
lequel on clainme Dalquest, et est hiretages a ceuls 
de Douglas ; et en fissent garnison, et de pluisseurs 
aultres. Et ardirent li Englois toute l'Escoce jusques 
a la ville de Saint Jehan en Escoce, ne nuls ne lor ala 
au devant ; et ne savoient chil dou pais a dire ou li 
rois et la roine estoient. 

Qant li rois d'Engleterre et ses gens orent chevauchié 
et couru toute la plainne Escoce et ars et exsillié 
tout le plat pais, et n'estoit nulles nouvelles des 
Escos qui lor contredesissent lor cemin, et il veirent 
que li iviers aproçoit, et il orent pourveu et rafresqi 
tous les chastiaus que il pensoient a tenir pour guerriier 
et heriier le demorant dou pais, il se missent tout 
souef au retour. Et fu li rois logiés en une moult belle 
petite ville, que on apelle Donfremelin. Et la a une 
abbeie de noirs monnes, qui est assés grande et belle ; 
et la dedens celle abbeie sont les sepultures conmunelment 
des rois d'Escoce. La ville fu arse, mais li rois 
desfendi a non ardoir l'abeie pour tant que il i avoit 
esté logiés. Puis se missent li rois et ses hoos au retour ; 
et ne prissent pas le cemin que il estoient venu, mais 
celi desus la marine car ce fu lor intension que de ce 
voiage il meteroient le siege devant Bervich. Et 
esploitierent tant les Englois que il vinrent devant 
Dombare qui sciet sus la mer. Et furent la et environ 
.V. jours ; et se missent en grant painne de le prendre 
et de l'avoir. Et i fissent li archier pluisseurs assaus, 
et ne le peurent avoir. Si passerent oultre et ceminerent 
tant que il vint devant la chité de Bervich. Si l'asiegierent, 
et se logierent au plus priés que il porent. 
Pour ces jours en estoit chapitainne uns vaillans 
chevaliers d'Escoce qui se nonmoit Alixandres de 
Ramesai. Et avoit avoecques lui des aultres chevaliers 
d'Escoce et esquiers, qui tout estoient vaillant honme. 
Si se logierent les Englois au lonc de la riviere de Taie, 
qui rentre en la mer desous Bervich. Et est uns 
havenes de mer, et par la par mer venoient moult de 
pourveances au roi d'Engleterre et a ses gens, dont il 
estoient tous les jours rafresqi. Et sciet Bervich en 
bon pais et pourveu de bleds, d'avainnes et d'autres 
grains et de bons fains ; et i trueve on grant fuisson 
de venissons et de volilles. Et avoit la li rois d'Engleterre 
ses chiens et ses oiziaus ou il prendoit ses deduis ; 
ne nuls ne li aloit au devant ne brisoit ses esbatemens. 
Car tous les jours, qant il voloit faire ce mestier, li 
connestables d'Engleterre, li contes de Norhanton, 
avoit bien .Vc. lances et mille archiers, qui costioient 
les bois et les rivieres toute jour, tant que li rois retournoit 
arriere. 
Comsiderés conment les saisons si portent et disferent 
de l'une a l'autre. Vous trouvés ichi desus en 
ceste histore, le roi Robert de Brus d'Escoce resgnant, 
pere a ce roi David, que il donna moult a faire as 
Englois ; et se il euist vesqu, et messires Guillaumes 
de Douglas qui fu ocis par sa vaillance en Grenade, 
et li contes Jehans de Moret, li rois d'Engleterre 
n'euist osé avoir ensi pris ses deduis de chiens ne 
d'oisiaus en Escoce, ne chevauchiet sans avoir eu des 
grans rencontres. Mais les Escoçois conmençoient a 
doubter ce roi Edouwart. Et disoient li anciien et li 
sage en Escoce que il feroit un vaillant honme, et en 
avoit bien la chiere et la maniere. Et en celle vaillance 
si honme d'Engleterre l'introduisoient et nourissoient : 
si faissoient bien, car uns rois puisqu'il voelt tenir 
terre et signourir peuple, doit estre de hardies et 
grandes anprises. 
Encores disoient les Escoçois, liquel congnissoient 
assés parfettement la nature des Englois, et l'un a 
l'autre par maniere de colation : « Et pensés vous 
pour ce, se nos rois a a fenme la serour dou roi 
d'Engleterre, que nous en doions mieuls valoir et 
estre deporté a non estre guerriiet, mais Dieus, nennil ! 
Il fault que li rois d'Engleterre obeise a son peuple, 
et face tout ce qu'il voellent. Et s'il fait le contraire, 
et qu'il fuie et hee les armes et soit precheus et endormis 
et quiere et demande ses deduis, il ne le poront 
amer, mais le disfameront et querront sur lui voies 
et adreces obliques, ja soit il preudons en consience, 
par quoi il le destruiront. Et trop grans perils est en 
Engleterre d'un roi qui vient en la posession dou 
roiaulme, qant il avera eu un vaillant predicessour 
devant lui, car se il n'ensieut ses oevres, il est tous 
les jours en peril et en aventure d'estre mors de son 
peuple meismes, ensi conme il en est esceu et pris au roi 
Edouwart, pere de cesti qui resgne en present, que si 
honme ont fait morir de male mort ens ou chastiel 
de Bercler, et ont son fil couronné a roi. Ce sont 
grant exemple pour lui, et pour tous les rois qui par 
succession pueent avenir et venir a la couronne 
d'Engleterre. » 
Ensi disoient li Escoçois, et non pas euls tant seullement, 
mais toutes aultres nations, qui congnoissent 
la nature et condition des Englois ; car desous solel, ne 
sont gens plus perilleus ne mervilleus a tenir, ne plus 
divers que sont Englois. Il sont de belles acquintises 
et de biau samblant, mais nuls qui sages est, n'i doit 
avoir trop grant fiance. 

Tant fist li rois Edouwars en celle saison, devant 
la chité de Bervich, que par poissance il les constraindi 
et mena si avant que messires Alixandres de Ramesai, 
qui chapitainne en estoit, entra en trettiés deviers euls, 
c'est a entendre deviers le roi et son consel ; car il vei 
que secours ne confors ne li apparoit de nulle part ; 
et estoient fort amenries lors pourveances et lors 
artellerie, pour les grans assaus que on lor avoit 
bailliet et livrés, car priés que tous les jours i estoient 
avenu fait d'armes et escarmuces ; et en avoit parlé a 
ses compagnons, car sans l'acort et consentement de 
euls, il n'en euist jamés riens fait. Si se porta tretiés 
que il avoient trieuves .XV. jours, et dedens ce terme, 
il devoient envoiier deus de lors cevaliers deviers le 
roy d'Escoce et son consel pour compter lor estat ; 
et se li rois d'Escoce voloit la venir, si poissans que 
pour lever le siege, la chité de Bervich li demoroit ; 
et se dedens les .XV. jours il ne venoit, il se devoient 
rendre au roi d'Engleterre, et de ce jour en avant 
demorer bon Englois ; et se pooient chevalier et 
esquier qui dedens estoient, partir segurement sans 
riens perdre dou lour ; et devoient li manant de 
Bervich demorer en bonne paix sans estre foullé ne 
pressé, ne avoir auqune violense de lors corps et de 
lors biens. Les trieuves furent bien tenues ; ne onques, 
tous les .XV. jours il n'i eut assaut ne escarmuce. Et 
envoia messires Alixandres de Ramesai deviers le 
roi d'Escoce et son consel, qui se tenoit en Abredane 
et la environ sus la sauvage Escoce, deus chevaliers. 
Je les vous nonmerai : messire Guillaume de Glandiguin 
et messire Robert Bourme. Chil chevalier se 
departirent de la chité de Bervich, et cevauchierent 
parmi l'Escoce, et trouvoient en cevauçant tout le 
pais ars et destruit, et ne savoient a qui parler. Tant 
esploitierent que il vinrent en la chité d'Abredane, et 
la trouverent le roi et la roine et auquns chevaliers 
d'Escoce qui lor faisoient compagnie. 
Qant li rois vei les chevaliers venus, il senti tantos 
que il aportoient nouvelles ; si leur dist : « Bien venant ! 
Conment vous portés vous dedens Bervich ? » Adont 
li recorderent li chevalier toute l'ordenance dou tretié 
ensi que il se portoit. Et qant li rois l'ot entendu, si 
pensa un petit, et vei bien que il n'i pooit pourveir, 
si dist : « Il me fault Bervich perdre, la souverainne 
chité de mon roiaulme. A ce ne puis je aidier. » Et 
puis il dist encores ensi : « Se nous le perdons pour 
ce temps, uns aultres retournera que nous le recouverons. » 
Et dist ensi as chevaliers : « Messire Guillaume 
et vous messire Robert, je vous remerchie 
grandement de ce que si vaillanment vous vos estes 
tenu en Bervich. Vous veés bien que il n'est pas en 
ma poissance que je puisse amender a ce tretié. Il 
n'i a nului en Escoce, depuis la mort de messire Guillaume 
de Douglas et dou conte Jehan de Moret ; 
il n'i a gaires de cevaliers qui se doient ne puissent 
relever contre la poissance d'Engleterre. Englois sont 
male gent. Li baron de ce pais tretiierent jadis, et n'i 
a pas encores .V. ans, dou mariage de ma fenme et 
de moi, au conte de Qent qui fu un vaillans preudons 
et a la roine Isabiel d'Engleterre, pour tant que il 
quidoient que je et toute Escoce en deuissions mieuls 
valoir, mais nennil : nous avons plus forte guerre 
assés que devant. Et chil qui s'acorderent au mariage, 
la roine, la mere ma fenme, li contes de Qent et messires 
Rogiers de Mortemer en sont venu a povre 
conclusion, et tout par envie et le mauvesté des 
Englois. Robert et vous Guillaume, vous retournerés 
et ferés dou mieuls que vous porés ; je voi bien que il 
fault que je perde Bervich. » 

Depuis ceste response que li rois David d'Escoce 
fist a ses chevaliers, il ne demorerent que deus jours 
que il se missent au retour, et ceminerent tant par lors 
journees que il vinrent a Bervich, et passerent tout 
parmi l'oost as Englois pasieuvlement, et rentrerent 
en la ville. Euls revenus, il parlerent au capitainne et 
as tous ceuls de la ville, bourgois et autres, et lor 
recorderent en general tout ce que il avoient trouvé 
ou roi d'Escoce et en son consel, et la response tele 
que faite on lor avoit ; et sur ce orent consel et avis. 
Dont dissent il l'un par l'autre : « Il n'i a aultre cose : 
il nous fault tenir le trettié tel que nous l'avons deviers 
les Englés. Aultrement ne poons nous finer. Et a tout 
comsiderer, voirement ne le puet li rois amender, car 
il n'a pas a present gens ne poissance pour combatre 
les Englois. » 
Les chevaliers d'Escoce retournés sus la fourme et 
estat que je vous di, li rois d'Engleterre et ses consauls 
vorrent sçavoir quel cose il avoient raporté. Il leur 
dissent que Bervich estoit lour, parmi les convenances 
acomplies. Li rois d'Engleterre lor tint et acompli de 
point en point. Et s'en departirent tout chevalier et 
esquier qui en garnison i avoient esté, et enporterent 
tout che qui lour estoit et sans rihote. Et li bourgois 
de la ville demorerent en paix, parmi tant que il 
jurerent solempnement a estre bons et loiaus Englois, 
a tousjours mes, et en prisent li Englois la posession. 
Et i entra li rois d'Engleterre a grant fuisson de 
trompes et de trompetes et de menestrandies. Et i tint 
son tinel et son estat, et la roine Phelippe sa fenme 
avoecques lui, laquelle estoit enchainte, et ce fu de 
Edouwart son ainné fil, qui puis fu princes de Galles 
et si vaillans homs, conme vous trouverés dedens 
ceste histore, qant temps et lieus seront a parler de 
lui. Avoecques la chité de Bervich, ot li rois d'Engleterre 
le castiel qui est biaus et fors et oevre sus les 
camps et en la ville. Et fu mis ens ou tretié dou 
rendage. Et furent la chité de Bervich et li chastiaus 
ravitailliet et rafresqi de pourveances et de gens 
d'armes et d'archiers et de bon chapitainne. Et fu 
toute la marce et la terre de la environ recargié et 
mise en garde, de la bouce dou roi, au signeur de 
Persi qui resgnoit pour ce temps. 
Toutes ces coses faites et ordonnees, li rois d'Engleterre 
conmença a donner de sa gent congiet. Et se 
departirent li plus lontain premierement. Et ils 
meismes s'en retourna au Noef Chastiel sur Thin, et 
i institua a chapitainne le signeur de Noefville ; et 
puis s'en parti, et vint .I. jour disner en .I. chastiel 
priés de la seant, et la roine aussi. Et le castel on 
l'apelle Branspes, et est dou signeur de Persi. Et 
furent la li rois et la roine deus jours. Et entrués 
passoient ses gens et se retraioient, casquns en son 
lieu. Et ou que li rois et la roine aloient, messieres 
Robers d'Artois estoit tousjours en lor compagnie. 
Qant li dis rois et la roine et ses gens, voires ceuls 
liquel estoient ordonné pour son corps, eurent esté 
en Branspes deus jours, et li sires de Persi et la dame 
les orent bien festoiiés, il prissent congiet et s'en 
departirent. Et vinrent a Durem, et la se tinrent trois 
jours ; et puis s'en departirent, et vinrent a Evruich. 
Et la furent li rois et la roine et tous li hostels un 
temps jusques a la Pasque ensievant, que on compta 
l'an de grasce mille .CCCXXXII.. Et la fist la roine sa 
jesine de Edouwart, son premier fil, qui depuis fu 
nonmés prinches de Galles et dus d'Acquitainnes, et 
qui tant fu preus et vaillans homs ensi que vous orés 
dire en l'istore. 

Qant li rois d'Engleterre et la roine Phelippe sa 
fenme et messires Robers d'Artois, qui toutdis se 
tenoit en la compagnie dou roi, furent retourné 
d'Escoce ensi que chi desus est dit et prononchiet, 
et revenu en la marce de Londres, une fois tenoit son 
hostel a Eltem, et l'autre a Windesore. Et vivoient li 
rois et la roine en grans esbatemens ; et faisoient faire 
festes, joustes et behours en Engleterre, et passoient 
ensi le temps. 
Messires Robers d'Artois qui se tenoit dalés le roi, 
et avoit ja apris a congnoistre tous les barons d'Engleterre 
ou en partie, et estoit tous aqointés de euls, ne 
pooit oubliier ne mettre arriere de son coer les despis 
et les vituperes que li rois Phelippes li faisoit et avoit 
fais : mis et bouté tous hors de ses hiretages et enprisonné 
sa fenme et ses enfans. Dont li coers moult li 
doloit. Et ne le pooit, de li ne de proçain que il euist, 
amender ; car la poissance dou roi de France est trop 
grande. Et ja avoit dit et remonstré au roi d'Engleterre 
que on li faisoit tort de l'iretage et couronne de France 
et que au jour que li rois Carles ses oncles trespassa, 
il n'i avoit au monde nul plus proçain hoir mascle 
de li. Car il estoit fils de la serour dou roi, et Phelippes 
de Valois n'estoit que cousins germains quoique li 
douse per de France l'euissent aviset et jugiet a tenir 
le couronne et l'iretage de France. Et l'en avoient 
eslongiet sans nul title de raison. Et disoit ensi et 
moult souvent li dis messires Robers d'Artois au roi 
d'Engleterre : « Monsigneur et biaus cousins, vous 
este jones et a venir : si ne vous devés pas refroidier 
de demander vostre droit et de calengier. Vous avés 
deus ou trois coses qui grandement vous i pueent 
aidier et valoir avoecques le droit. Vous avés mise et 
cavance assés, et peuple de bonne volenté, qui 
desirent les armes, et qui point ne voellent estre 
wiseus. Si avés tres grant conmencement de requerir 
et calengier ce qui est vostre. Et si vous di encores 
que vous trouverés des bons amis par dela la mer, qui 
vous aideront, conselleront et conforteront en vostre 
calenge, sitretos que vous averés conmenchié la guerre, 
se guerriier vous en fault. Car il n'est riens, en ce 
monde, que li Alemant desirent si que d'avoir auqune 
cause et title de gueriier le roiaume de France pour le 
grant orguel qui i est abatre, et pour partir a la 
riçoise. Tres chiers sires et biaus cousins, soiiés tous 
segurs : quoique Phelippes de Valois fust couronnés a 
roy de France, et que li douse per de France l'eslisirent 
et esleverent, si fustes vous bien mis en doubte ; 
et se vous l'euissiés debatu ou envoiiet debatre, ja on 
n'euist procedé ens ou couronnement. Vous en ferés 
ce que bon vous en samblera ; mais se vous perdés 
vostre hiretage par estre trop mols, vous qui estes 
a venir, vous en serés mains prisiés et doubtés ; et se 
sera a vostre grand confusion et condampnation de 
corps et d'ame. A tout le mains faites asambler vous 
honmes et vostre consel ; et euls venu, soit chi, a 
Eltem, ou ailleurs, je, en la presence de vous, leur 
remonsterai et esclarchirai de point en point le droit 
que vous avés a la couronne de France. Se orés quel 
cose il en diront et responderont, qant vous demanderés 
a avoir consel sur ce, par quoi il ne puissent dire 
ou temps a venir que vous ne vos soiiés aquités de 
euls remonstrer le droit que vous avés au calenge de 
France. Car se vous estiiés de vostre peuple reprociés 
que, par defaute de corage et par paour, vous averiés 
laissiet aler le vostre, et vous seriés endurchis en ce 
pechiet, il le vous tourneroient en grant prejudisce et 
lasqueté de coer et diroient que vous ne seriés pas 
dignes de porter couronne ; et demorriés tousjours, le 
demorant de vostre vie, soupeçonnables deviers euls 
et en grant peril encores. Se par tant vous poiiés issir 
de ce dangier. » 
Tant dist, tant promeut et tant esploita messires 
Robers d'Artois que li jones rois d'Engleterre ouvri les 
orelles et se resvilla, et entendi a ce que il li disoit et 
remonstroit. Et voellent bien li auqun dire que il ne 
l'osa laissier, car ja grande murmuration se montoit 
en Engleterre de nobles et dou menu peuple, et 
disoient : « Nostres sires, li rois, a trop grant droit a 
l'iretage et couronne de France. Et messires Robers 
d'Artois li a bien sceu dire, remonstrer et esclarcir 
de point en point, conment, par droite succession et 
menbres d'iretage, il deveroit estre rois de France, 
dont on l'a arrieré a fraude et par cautele, car il est 
fils de la serour le roi Carle de France ; et celi que il 
eut couronné a roi, Phelippe de Valois, n'est que 
cousins germains. Nous verons que il en vodra dire. 
Se le demande et calenge demeure en sa preece, et 
que il s'aherde a wiseusses, ensi que fist ses peres, il 
vivera en peril et en haine deviers nous ; et se il ahert 
de bon corage son droit a poursievir, nous l'aiderons 
de nostres corps et dou nostre. » Si fu dit fiablement 
au roi : « Sire, ensi dient li noble de ce pais et li 
peuples ; il fault que vous aiiés avis. Conmune renonmee 
qeurt par toutes vos signouries d'Engleterre que 
vous devés estre rois de France, se en vous wiseusses 
ne demeure. Et sont toutes gens, asquels les paroles 
viennent, esmervilliet pourquoi vous detriiés tant que 
vous n'en faites vostre devoir, puisque vous en estes 
soufissanment enfourmés. » 
Adont li jones rois d'Engleterre, qui veoit le bonne 
volenté de ses honmes, par le bon consel qu'il ot, fist 
une grande assamblee a Londres pour avoir .I. parlement, 
au palais de Wesmoustier, des prelas, des nobles 
et des consauls des bonnes villes d'Engleterre, et pour 
avoir consel sur ce, a savoir que il en poroit et deveroit 
faire. Qant tout furent venu, Londres fu moult fort 
garni de peuple ; car encores avoecques tous ceuls qui 
estoient escript et mandé, vinrent moult d'aultre 
peuple pour aprendre des nouvelles, car la matere lor 
sambloit moult grande. 
Or se fist chils consauls ou palais de Wesmoustier ; 
et fu toute la plus grant sale raemplie de prelas, de 
nobles et des consauls des chités et des bonnes villes 
d'Engleterre. Et la fist on tout honme seoir sus 
escamiaus pour casqun veoir le roi plus aise, liquels 
estoit assis en pontificalité, en draps roiiaus, et la 
couronne en chief, tenant un septre roial en sa main. 
Et plus bas deus degrés, seoient prelat, conte et baron ; 
et encores en desous avoit plus de siis cens chevaliers. 
Et de ce rieule seoient les honmes des chienq pors 
d'Engleterre, et les consauls des chités et bonnes 
villes dou pais. Qant tout furent a vue et assis par 
ordenance, ensi que le devoient estre, on fist silense. 
Adont se leva uns clers d'Engleterre licensiiés en 
drois et en lois, et moult bien pourveus de trois langages, 
de latin, de françois et dou langage englés ; et 
conmença a parler moult sagement. Et estoit messires 
Robers d'Artois dalés lui, liquels l'avoit enfourmé 
trois ou quatre jours devant, de tout ce que il devoit 
dire. Si parla atempreement et remonstra tout en hault 
et en englois, a la fin que il fust mieuls entendus de 
toutes gens, car tousjours sçut on mieuls ce que on 
voelt dire et proposer ens ou langage ou on est 
d'enfance introduit qu'en .I. aultre, tous les poins et 
les articles desquels messires Robers d'Artois les avoit, 
le roi, le clerc et auquns signeurs enfourmés ; et con 
proçains li rois, lors sires, en quelle istance il estoient 
la venu et asamblé, estoit de l'iretage et de la couronne 
de France. Et qant il ot remonstré la parole tout au 
lonc, par grant avis et par bon loisir, tant que tout 
l'avoient volentiers oi, il demanda ens ou nom dou 
roi a avoir consel de toutes ces coses. 
Li signeur et li prelat regarderent l'un l'autre, et 
fissent silense une espasse que nuls ne parloit, mais 
grande murmuration avoit entre euls. Il m'est avis 
selonch ce que je fui enfourmés, que la response a 
faire fu cargie et tournee sus le conte Henri de Lancastre 
pour le plus proçain que li rois euist la. Il qui 
fu bien avisés de respondre et tantos consilliés, dist 
ensi, en honnourant le roi et tous les signeurs, ce fu 
raison : « Je conselle de ma partie que ceste besongne 
soit mise en sousfrance tant que li rois nostres sires 
ait soufissans honmes de son roiaulme envoiiet par 
de dela la mer pour parler au conte de Hainnau, qui 
fille il a, qui pour le present est nostre chiere dame 
roine d'Engleterre, et a messire Jehan de Hainnau, 
son frere, qui sont doi prince sage, vaillant et de bon 
consel ; et tout ce que chil doi en conselleront, les 
ambassadours retournés en ce pais, et nous remis 
ensamble et la response et parole des desus dis oie, 
nous procederons sus sans nulle faute. » Qant li contes 
Henris de Lancastre au Tors Col ot parlé, il respondirent 
tout d'une vois : « Il dist bien. Il dist bien. » 
Ensi demora la cose en cel estat. 
De rechief, pour tant que tous li consauls d'Engleterre 
estoit la asamblés, li clers meismes, liquels avoit 
parlé et remonstré les besongnes qui touçoient au roi 
et au roiaulme par le conmandement et ordenance 
dou roi, parla la pour le asignation de mesire Robert 
d'Artois avoir, qui estoit li uns des plus gentils homs 
de ce monde. Et remonstra li dis clers tout au lonc 
conment Phelippes de Valois l'avoit de fait et de 
poissance banit et escachiet hors dou roiaulme de 
France. Si avoit il sa serour espousée, laquelle il 
tenoit en prison et ses enfans. Or voloit li rois d'Engleterre, 
qui l'avoit retenu et de son consel, puisque on li 
avoit osté et pris le sien en France, que en Engleterre 
il euist terre et revenue, pour lui deduire et tenir son 
estat. 
A ceste requeste et ordenance descendirent et 
s'enclinerent tout li signeur legierement. Regardé fu 
que il i avoit une conté en Engleterre qui estoit en la 
main dou roi ; et pooit par an valoir la revenue trois 
mille mars, et la conté est nonmee Beteforde. Si fu dit 
et acordé que il seroit contes de Beteforde, et enleveroit 
tous les pourfis. Messires Robers d'Artois 
remercia le roi de ce don et tous les signeurs, et devint 
la homs au roi d'Engleterre de la conté de Beteforde. 
Encores fu la avisé et regardé, avant que li consauls 
s'espardesist, liquel passeroient la mer et venroient en 
Hainnau deviers le conte et son frere pour euls demander 
consel des propositions desus dites. Il m'est avis 
que li evesques de Lincole i fu nonmés et li esleus 
d'Asquesufort, clerc en drois et en lois, mestre Robert 
Weston, avoecques euls, mesires Renauls de Gobehem 
et mesires Richars de Stanfort. Chil quatre emprisent 
le voiage a faire. Et se desrompi pour ces jours li 
consaus, et s'en ala casquns en son lieu, et se ordonnerent 
chil qui devoient passer la mer tout a loisir et 
a lor plaisance. 

Apriés ce que li rois d'Engleterre eut couru tout 
ou en partie le roiaulme d'Escoce et pris et saisis 
dedens le pais pluisseurs chastiaus et mis ens garnisons 
pour guerriier le demorant, et que il se fu partis de la 
chité de Bervich, laquelle il avoit conquis par lonch 
siege, et que il l'ot rafresqi et ravitallié de gens d'armes 
et de pourveances, et que il fu retrais en Engleterre, 
li rois David d'Escoce, qui se tenoit en la chité d'Abredane 
et sus la sauvage Escoce, demora tous esbahis 
et comsidera que de sa poissance singulere, il ne poroit 
amender les damages que les Englois li avoient fais. 
Et ja avoit il entendu, ensi que renonmee court et vole 
moult tos de pais en aultre, que mesires Robers d'Artois 
enortoit le roi d'Engleterre a calengier la couronne 
de France, et li metoit en l'orelle par ses informations 
que li roiaulmes de France li estoit devolus par la 
mort de son chier oncle le roi Carle darrain trespasset, 
et que Phelippes de Valois qui en tenoit la posession, 
n'avoit pas juste cause a l'iretage de France, selonc 
ce que messires Robers d'Artois disoit. Si n'estoit pas 
pas cose pour le roi d'Engleterre et les Englois legiere 
a esclarcir, car jamais li rois Phelippes, pour lors 
paroles, demandes ne manaces, ne s'en delairoit dou 
non tenir et remetre arriere ; ne li per et baron de 
France, qui couronné l'avoient et qui estoient si 
honme devenu, ne le sousferroient point. Li rois 
d'Escoce, imaginans ces coses, pensoit bien que, ou 
temps a venir, si li rois d'Engleterre voloit proceder 
en ces demandes, gerre s'esmouveroit entre France 
et Engleterre : pour quoi, de li et de son roiaulme, se 
bonnes aliances estoient faites entre les Escos et les 
François, ils et ses pais en seroient grandement reconfortés ; 
et aussi ceste ordenance venroit bien a point 
au roi de France et as François, car par le roiaume 
d'Escoce poroient li François aisiement entrer en 
Engleterre et faire lor gerre. 
Sus ceste imagination que li rois d'Escoce, com jones 
que il fust, ot, fist il asambler auquns prelas et barons 
d'Escoce et venir en Abredane, la ou il se tenoit et sa 
fenme ; et lor remonstra, qant chil furent venu lesquels 
il avoit mandés, moult sagement de point en point, les 
articles de ses imaginations. Qant il l'eurent oi et 
entendu, euls qui sont de nature, et ont esté tousjours 
plus enclin a estre François que Englois, respondirent 
et dissent au roi : « Sire, a toutes vos paroles nous ne 
veons que tout bien ; car, ou cas que les Englois nous 
voellent suspediter par la maniere et fourme qu'il 
monstrent, il nous fault pourveir a l'encontre de euls. 
Et creons proprement que Dieus vous a envoiiet ceste 
inspiration pour nous oster dou dangier des Englois ; 
car ja n'avenra pour retourner toute Escoce ce que 
desous est au desus, que nous aions roi qui soit homs 
au roi d'Engleterre, ne le tiengne a signeur souverain, 
ne relieuve de li ; car la couronne d'Escoce et li roiaulmes 
est de si noble condition que il est tenus de Dieu 
et de l'Eglise Saint Piere. Si ne vous volons pas brisier 
vostre imagination et pourpos de non aler en France 
veoir le roi et les estas. Vous estes jones et a venir. Si 
vous aquinterés des barons et chevaliers de France, 
et euls de vous ; et tous jours ferons nous a nostre 
pooir gerre as Englois. Il ne tenront ja journee 
pasieuvlement, en ce pais, ce qu'il i tiennent. Se nous 
l'avons perdu nous le recouverrons, uns temps venra. 
Onques nous ne peuismes amer les Englois, ne euls, 
nous ; et ont tousjours esté les terres en disferent, et 
les honmes, l'un contre l'autre, tres le premier temps 
que elles furent habitees. » 
Moult fu pour ces jours li rois d'Escoce rejois, qant 
il vei ses honmes concordans a son pourpos. Et 
ordonna ses besongnes au plus bellement et quoiement 
qu'il peut ; et fist au port de Morois en Escoce cargier 
et apparillier .I. vassiel de ce que besongnier lor 
pooit, a lui et a sa fenme et a lor estat. Et qant il fu 
tous pres, il vinrent la et entrerent dedens, ils et la 
roine, et mesires Guillaumes Douglas, neveu au bon 
messire Guillaume ; et enmena avoecques lui .XXVI. 
chevaliers et esquiers, tout de son eage ; et la roine 
aussi, des jones dames et damoiselles d'Escoce. Et 
demorerent ou pais pour le garder, messires Arcebaus 
Douglas, messires Robert de Versi, messires Alixandres 
de Ramesai et messires Simons Fressiel. Et 
nagierent li rois et la roine et lor compagnie, et orent 
vent a volenté, et costiierent Frise et Hollandes ; 
et eslongierent toutdis Engleterre, dou plus qu'il 
porent. Et s'en vinrent ferir ou havene de l'Escluse, 
et la issirent de lor vassiel. Et ne dissent pas que ce 
fust li rois d'Escoce ne la roine, mais pelerin et pelerines 
qui aloient a Saint Mor des Fosses. Et ne 
sejournerent pas longement a l'Escluse, mais vinrent 
a Bruges et tout par aige ; et furent la tant que lors 
chevaus furent amenés, car ils les avoient esqipés 
avoecques euls en lor vassiel, tous ou en partie ; et ce 
que il lor besongna, tant de monteures que d'abis, il 
s'en pourveirent a Bruges. Et puis si s'en departirent, 
et vinrent a Lille et de la a Arras, et puis a Esclusiers 
et a Lihons en Santhers et a Roie et Qanni et a Reson, 
et puis a Crai et a Luserches, et la s'aresterent. Et 
envoia li rois d'Escoce deus de ses chevaliers, pour 
segnefiier sa venue au roi de France, et pour sçavoir 
et veoir quel samblant li rois en feroit. Li chevalier 
furent messires Guillaumes Douglas et messires David 
de Lindesee, et s'en vinrent a Paris, et passerent oultre 
jusques au bois de Vicenes, car pour ces jours s'i 
tenoient li rois et la roine et li dus de Normendie leurs 
fils. Et trouverent des chevaliers dou roi qui les requellierent 
moult doucement, pour tant que il les veirent 
estrangiers ; et les menerent deviers le roi, auquel il 
compterent tout l'afaire, et conment li rois d'Escoce 
et la roine le venoient veoir, et avoient pris ombre et 
escusance de venir a Saint Mor. 
De ces nouvelles fu li rois de France trop grandement 
resjois ; et dist as chevaliers d'Escoce que il 
fuissent li bien venu, et que moult volentiers les 
veroit et tenroit avoecques li. Li chevalier d'Escoce 
disnerent a l'ostel dou Bois. Et tantos apriés disner, 
il fist monter le signeur de Montmorensi et le signeur 
de Garensieres, et leur dist : « Chevauchiés avoecques 
ces chevaliers d'Escoce et alés à Luserces querre le 
roi et la roine d'Escoce qui nous viennent veoir ; et 
les amenés ichi, sans entrer en Paris. » Li chevalier 
respondirent : « Volentiers. » Si se departirent tout 
.IIII. dou bois, et cevauchierent ensamble, et vinrent 
a Luserces. Et trouverent la le roi d'Escoce et toute 
lor compagnie, laquele n'estoit pas trop grande ; et 
leur dissent ce que li rois de France avoit ordonné. 
Sus les paroles des chevaliers de France, li rois et la 
roine d'Escoce se partirent de Luserces et cevauchierent ; 
et vinrent ce jour jesir a Saint Denis. Et a 
l'endemain, devant la messe dou roi, il furent venu au 
Bois, et mené deviers le roi, et puis deviers la roine, 
qui grandement furent resjoi de lor venue. La furent 
les aquintances de ces deus rois et de ces deus roines 
moult grandes. 
Et depuis, demorerent en France, sus le point de 
.IX. ans. Et leur fist li rois delivrer la ville et le chastiel 
de Nemouses, pour tenir lor estat. Et estoit ordonné 
de par le roi de France que, de mois en mois, il avoient 
mille esqus et bien paiiés, pour paiier lors menus frés. 
Et venoit a le fois li rois d'Escoce veoir le roi Phelippe, 
fust a Paris ou aillours, et se tenoit dalés li trois ou 
quatre jours, et se devisoient de lors besongnes. Et 
s'enamoura li rois de France dou roi d'Escoce, et li 
rois d'Escoce de lui. Encores n'estoit il nulles nouvelles 
en France que li rois d'Engleterre vosist renvoiier 
son honmage au roi de France, ne li desfiier, 
pour faire calenge de la couronne de France. 

En ce temps, vint il en devotion au roi Phelippe 
d'aler en Avignon veoir le pape Benedich qui resgnoit 
pour ce temps, et de parler a lui, et par son consel 
entreprendre le voiage d'outre mer et conquerre la 
Sainte Terre, car pour lors il n'avoient que faire et 
ne savoient a quoi entendre, fors as joustes et as 
tournois et a tous aultres esbatemens. Et pour ce li 
rois Phelippes avoit celle devotion de convertir ces 
armes et esbatemens a aler sus les Incredules et 
conquerre la sainte chité de Jherusalem et le roiaulme 
de Surie, et tant faire par poissance que de oster 
hors des mains dou soudan et des Incredules. Et ja 
en avoit li rois de France escript au roi Robert de 
Cecille, son cousin, et priiet que il se vosist avaler en 
Prouvence dont il estoit sires, et que sans faute en tel 
temps, se li nonma, il seroit en Avignon. Les quelles 
nouvelles et segnefiances furent a ce roi Robert moult 
plaisans, car il s'escripsoit rois de Cecille et de Naples 
et de Jherusalem, dus de Puille et de Calabre et contes 
de Prouvence. Si pensoit a recouvrer son hiretage de 
la Sainte Terre par la poissance dou roi de France et 
des Crestiiens, puisque li voiages de la vermelle Crois 
seroit empris. Et se departi de Sesille et de Puille, et 
esploita tant par ses journees que il vint en Prouvence. 
Pour ces jours, estoit li rois Phelippes ja avalés 
et venus a Lion sus le Rosne. Qant on li dist que li rois 
Robers estoit en Prouvence, si se departi tantos, et 
vint tout contreval la riviere dou Rosne en une nef 
en Avignon, pour ceminer plus aise. Et li aultre, c'est 
a entendre ses gens, vinrent par terre une partie ; et se 
logierent tout a Villenove dehors Avignon, et li rois 
de France ausi. 
Li papes, li cardinal et toute li cours furent grandement 
resjoi de la venue dou roi de France et dou roi 
Robert de Cecille, qant il estoient la venu ; et furent 
graces ouvertes a tous clers qui empetrer voloient. Et 
donna li papes par pluisseurs fois a diner en son palais, 
liquels, pour le temps dont je parole, n'estoit pas si 
biaus ni si raemplis de cambres et d'edefisces conme il 
est pour le present, les deus rois, le roi de France et le 
roi de Cecille. Et la furent faites grandes predications 
et belles devant les rois et toutes touchans a la Crois 
vermelle emprendre. Et l'emprisent ou nom de Dieu 
et le jurerent et voerent a porter oultre mer en la 
Sainte Terre, en la capelle dou pape, li doi roi desus 
nonmé, li contes d'Alençon, freres au roi de France, 
li contes de Savoie, li contes d'Ermignac, li daufins 
de Viane, li daufins d'Auvergne, li dus de Bourbon, 
li contes de Forois, li cardinauls de Naples, li cardinauls 
d'Otun, li cardinaus de Melans, li cardinaus 
d'Urgel. Et tant que a ce jour, en issant dou palais, 
il furent plus de .CC. grans signeurs qui tous emprisent 
le vermelle Crois a porter ; et voerent que, au plus 
tart dedens .II. ans, il seroient en l'ille de Rodes. 
Adont fu avisé dou Saint Pere et dou colege a preechier 
celle crois parmi la crestienneté et de absorre de 
painne et de coupe, tous vrais Crestiiens qui la vermelle 
Crois encargeroient et le porteroient en devotion 
oultre mer, pour aidier le roi de France a conquerir 
la terre de Surie et la sainte chité de Jherusalem. 
Qant li doi roi desus nonmé orent assés sejourné en 
Avignon, tant que bon lor fu, il prissent congiet au 
pape et as cardinauls, et aussi li un a l'autre, et se 
departirent. Et s'en retourna li rois Robers en Cecille, 
et li rois Phelippes en France. Et fu celle crois a porter 
oultre mer preechie partout, et furent moult de peuple 
esmeu en cause de devotion d'aler oultre, se li voiages 
se faisoit. 

En ce temps, estoit avenu que messires Lois de 
Baiviere avoit tenu son siege devant la ville de Aix, en 
Alemagne, quarante jours. Et l'avoient li eslisseur 
esleu a estre empereres de Ronme ; mais le rois 
Phelippes et li signeur de France i metoient un grant 
empecement, et voloient que Carles de Boesme, fils 
au roi de Boesme et dus de Lucembourc, fust empereres. 
Li Alemant se traioient au Baivier, et ne s'acordoient 
point a Carle de Boesme. Et tres dont se conmenchierent 
a engendrer et nourir haines entre les 
Alemans et les François ; car li uns voloit d'un et li 
aultres d'aultre. Et faisoient partie avoecques le roi 
de France et les François, li Sains Peres Benedic et 
tout li cardinal. Et ne pooit Lois de Baiviere, rois 
d'Alemagne, finer que li papes envoiast a Ronme un 
cardinal en legation et li donnast poissance pour li 
comsacrer ; et s'escusoit par voies obliques. 
Qant Loys de Baiviere vei ce que il n'en averoit 
aultre cose, et que il estoit des cardinaus et dou pape 
menés d'uiseuses et de frivoles, et veoit tout clerement 
que li François s'enclinoient a Carle de Lucembourc, 
et non a lui, il i pourvei, je vous dirai conment. Il 
cevauça a poissance, et a grant fuisson de gens 
d'armes, parmi la Lombardie, et vint a Melans ; 
et fist son devoir de tout che que a roi d'Alemagne 
apertenoit a faire. Et institua l'arcevesque de Melan 
qui pour le temps resgnoit, a gouvrener Melan, et 
la visconté, parmi une sonme de florins que il en devoit 
rendre tous les ans, et puis passa oultre. Et partout 
ou il venoit, il estoit courtoisement requelliés, et 
tenoit grant estat et estofé et poissance de gens 
d'armes, par quoi il estoit le plus doubtés ; et vint 
a Ronme, et la fu recheus conme rois d'Alemagne. 
Et avoit envoiiet en Avignon, son cemin faissant, 
soufissans messages pour sonmer le pape et les cardinauls ; 
et lor segnefioit, par ses lettres et par ses 
conmissaires, que ils vosissent envoiier a Ronme un 
cardinal pour li comsacrer a empereour ; et de ce il 
supplioit affectueusement le pape et les cardinauls. 
Chil qui i furent envoiiet, fissent bien lor devoir de 
faire lor message, mais il ne pooient avoir nulle response ; 
avant estoient menet de paroles. Et tout lor 
estat et convenant, il escripsoient songneusement a 
lor signeur le roi Loys de Baiviere. Qant il vei che 
que il n'en averoit aultre cose, et que on li empeçoit 
sa comsacration, il i pourvei, car il fist un pape et 
douse cardinauls, par l'acort des Ronmains ; et se 
fist consacrer et couronner de ce pape et de ces cardinauls, 
et prononchier a estre empereres. Qant il ot 
recheu celle dignité par la voie que je vous di, assés 
tos apriés il se departi de Ronme. 
Li Alemant, qui servi l'avoient sus tout son voiage, 
et asquels il devoit grant finance, li demanderent a 
estre paiiet : il s'escusa et dist que il n'avoit point 
d'argent la aporté, fors que pour ses menus frés paiier. 
Il li dissent de rechief, tout generaument, que se il 
n'estoient paiiet, il se paieroient. Il lor acorda ; et 
n'avoit cure conment, mais que il demorast en paix 
et en lor grace. Sitos que Loys li Baiviers fu issus de 
Ronme, li Alemant demorerent derriere. Il avoient 
ordonné a courir Ronme, ensi que il fissent. Et 
pillierent et prissent li Alemant sus les Ronmains 
tant et oultre ce que on lor devoit, et n'en porent 
avoir aultre cose ; et retournerent, tout fouci d'or et 
d'argent et de jeuiauls, deviers l'empereour de Baiviere 
qui les atendoit a Viterbe. Si aquellierent li 
Ronmain ce Baivier en grant haine, et dissent que il 
lor avoit fait faire ; ne onques depuis il ne rentra a 
Ronme. Et li papes et li cardinaul qui le comsacrerent, 
n'orent point de duree, et se vinrent rendre 
au pape d'Avignon ; mais ce ne fu pas si tos. 
Loys de Baiviere qui s'escripsi, tant que il vesqi, 
rois d'Alemagne et empereour de Ronme, maugré 
tous ses malvoellans, s'en retourna en Alemagne, et 
la se tint. Et avoit a fenme madame Margerite, fille 
au conte Guillaume de Hainnau ; et en ot de li un 
grant mont de biaus enfans, fils et filles. 
Or voel je retourner as messagiers le roi d'Engleterre, 
qui furent envoiiet en Hainnau deviers le conte et son 
frere, et recorder tout au lonch de la matere conment 
il besongnierent. 

Vous devés sçavoir que li evesques de Lincolle et 
li esleus d'Asquesusfort et messire Renault de Gobehen 
et messires Richars de Stanfort se departirent 
d'Engleterre dou mieuls pourveu que il porent pour 
tant que il avoient a faire un grant message. Car ce 
estoit lor intension que, con longement que il i 
mesissent, il retourneroient pourveu de bon consel, 
a savoir conment li rois lors sires se poroit cevir de 
ce dont messires Robers d'Artois l'avoit enfourmé. 
Et monterent en mer a Douvres, et vinrent a Wissan. 
Et la issirent des vassiaus, et cevauchierent toute 
l'Aleqine ; et vinrent a Tieruane et puis a Aire, et puis 
a Bietune, a Lens et a Douai, et puis a Valenchiennes. 
Il pooient bien faire tout ce cemin sans peril ne reprise, 
car encores n'avoit entre France et Engleterre nul 
mautalent ; et joissoit casquns de ce que il devoit tenir, 
c'est a entendre li rois d'Engleterre tenoit la conté de 
Pontieu et en levoit les pourfis, et ensi en Giane. 
Qant chil ambassadour furent venu a Valenchiennes, 
il se logierent sus le marchié a leur aise 
en trois hostels : au Chine, a le Bourse et a l'ostel a 
la Clef. Pour ces jours, estoit li contes de Hainnau en 
l'ostel de Hollandes, et gissans au lit de la maladie 
des goutes. Tantos il fu segnefiiés que chil signeur 
d'Engleterre estoient venu ; si envoia deviers son 
frere qui estoit a l'ostel de Biaumont, et la se tenoit 
aussi. Pour l'amour dou conte, messires Jehans de 
Hainnau vint tantos deviers son frere, qui li dist la 
cause pour quoi il l'avoit mandé, et que il averoient 
nouvelles, car la estoient venu ambassadours d'Engleterre 
de par le roi son fil. Ensi que li contes le dist, 
en avint. Car li evesques de Lincolle et li esleus 
d'Asquesuforch et li doi baron, qant il se furent 
rafresqi et apparilliet ensi conme a euls apertenoit, 
il s'en vinrent en l'ostel de Hollandes. Si trouverent le 
conte de Hainnau, et son frere, et madame la contesse, 
et des chevaliers dou pais, qui les requellierent 
doucement, ensi que bien le sceurent faire. Et entrerent 
chil signeur d'Engleterre en la cambre dou conte, 
liquels estoit pour celle heure levés, vestis et parés 
moult ricement ; et seoit sus une chaiere moult bien 
aournee, car il ne se pooit soustenir sus ses piés. Si 
rechut ces signeurs d'Engleterre l'un apriés l'autre 
moult humlement. Et aussi tout l'enclinerent et li 
fissent la reverense, et a la contesse aussi et a mesire 
Jehan de Hainnau ; et puis monstrerent les lettres de 
creance que il avoient aporté. Li contes les fist lire 
devant li par un sien clerc ; et qant il ot oy la creance, 
il fist toutes gens widier hors de la cambre, reservé 
son frere et les Englés. Et qant il furent a lor requoi, 
il lor dist : « Or sus, dites ce dont vous estes cargiés, 
et vous serés oy. » 
Li evesques de Lincolle conmença a parler pour 
tous, et dist : « Tres chiers sires, nous sonmes chi 
envoiiet de par vostre fil le roi d'Engleterre et son consel, 
a savoir que vous dirés de une nouvelleté qui est 
promeue en l'ostel d'Engleterre, et que vous en 
consellerés a faire. Li rois, nostres sires, est enfourmés 
moult avant et tout acertes de mesire Robert d'Artois, 
qui pour le present se tient et demeure dalés le roi en 
Engleterre, que de la couronne de France et de l'iretage, 
il deveroit estre escauciers, qui droit et raison 
li feroit. Et les poins de la proimeté, il sont tout cler, 
ensi que bien les savés, car li rois, vostres fils, est fils 
de la serour au roi Carle de France, darrainnement 
mort. Ensi par ce point est il son neveu, et plus proçains 
d'un degré de la couronne de France ne soit li 
rois Phelippes, fils au conte de Valois ; car il n'estoit 
que cousins germains au roi Carle, ensi que bien le 
savés. Et pour celi cause, nous sonmes envoiiet deviers 
vous, pour veoir et sçavoir que vous en responderés ; 
car vostres fils, nostres sires li rois, est consilliés et 
esmeus a mettre avant le calenge de France. Tout si 
honme li offrent corps et cavance, mais ils ne voelt 
pas emprendre si tres grant cose que de desfiier le roi 
de France et de renvoiier son honmage de terres que 
il a relevees a Phelippe de Valois conme a roi de 
France, se vous ne le consilliés, car de ce et de toutes 
coses il voelt ouvrer par vostre consel. » 

Qant li contes de Hainnau ot oy l'evesque de 
Lincole ensi parler, si feri sa main sus la poiie de la 
chaiiere sus laquelle il seoit et pensa un petit, et puis 
respondi et dist : « Vous tout ensi que chi estes, vous 
nous soiiés li bien venu. Vous demorrés dalés nous 
trois ou quatre jours, et vous rafreschirés, et nous 
penserons sus ces besongnes et regarderons en comsiderant 
toutes coses lequel en est bon a faire, et adont 
vous en serés respondu. » Il respondirent tout de une 
sieute : « Monsigneur, nous ferons vostre plaisir. » 
Apriés, il entrerent en aultres paroles ; et lor demanda 
li contes de l'estat de son fil le roi et de sa fille, et des 
ordenances d'Engleterre, et conment on s'i ordonnoit. 
A toutes ses demandes et paroles, li evesques de 
Lincole et li baron respondirent bien et sagement, et 
tant que li dis contes s'en contenta. Adont vint la 
contesse, qui estoit retraite en ses cambres, qant li 
signeur se missent ensamble pour parler de consel ; 
et honnoura moult grandement ces signeurs d'Engleterre, 
et leur demanda de son fil et de sa fille, et a tout 
il respondirent bien et a point. Et demorerent ce jour 
au disner dalés la contesse et messire Jehan de 
Hainnau, qui leur fist la et ailleurs la milleur 
compagnie que il peut ; et lor donna deus disners et 
deus soupers moult solempnes, sus chienq jours que 
il furent la. Et tous les jours, il estoient de disner et de 
souper ou avoech le conte, ou la contesse sa fenme, 
ou messire Jehan de Hainnau. 
Au .Ve. jour, il furent respondu de la bouce dou 
conte, qui leur dist apriés les requestes que fait 
avoient : « Biau signeur, vous dirés ensi a nostre fil 
d'Engleterre que nous li savons bon gré de ce que il a 
envoiiet deviers nous fiablement pour remonstrer 
l'entree de sen information ; et que il poise la matere 
et fait doubte des avenues, car ce n'est pas petite cose 
voirement a desfiier le roiaulme de France. Mais, en 
venant au fait, il est tout cler que mon fils li rois 
d'Engleterre est plus proçains, voirement un degré, de 
la couronne de France et de l'iretage ne soit Phelippes 
de Valois. Et plus chier averions ce pourfit pour 
nostre fil, qui a nostre fille, et pour ses enfans, que nous 
ne ferions pour Phelippe de Valois ; et qui onques 
riens n'emprist, riens n'achieva. Vous dirés ensi a 
nostre fil d'Engleterre, de par nous, et a son consel, 
que tout le bon droit que ils sent a avoir en l'iretage 
et couronne de France, il le demande et calenge. 
Nous le aiderons et conforterons en toutes coses. 
Nous i sonmes tenu, et le volons faire si avant que 
nostre poissance se pora estendre, mais c'est petite 
cose, de nous et de nostre pais, encontre la poissance 
dou roiaulme de France. Pour ce fault il que vostres 
sires nostres fils, avant que il entreprende si grant 
cose que de renvoiier son honmage au roi de France 
et li desfier, que il viengne par deça la mer, acompagniés 
de son consel, et il avera avoecques li Jehan 
mon frere qui le adrecera de ce que il pora ; et iront 
deviers le duc de Braibant, cousin germain a mon fil 
d'Engleterre, et a son frere de par sa serour le conte 
de Gerlles, et aussi au marqis de Jullers et aqiere 
amour et aliance a euls. Et se il puet avoir le confort 
et l'aide des Alemans avoecques la sienne, il pora bien 
adont desfiier le roi de France et demander son droit ; 
mais toutesfois nous disons et mettons avant que 
riens n'en face, si sace la volenté de ceuls que je vous 
ai nonmés. Et vela le consel et la response sus vostre 
demande, que je vous donne. » Chil signeur d'Engleterre 
generaument respondirent et dissent : « Grant 
merchis, et nous ouverrons apriés vostre consel. » 
Si prissent depuis congiet au conte et a la contesse 
et a messire Jehan de Hainnau, et se departirent de 
Valenchiennes, et retournerent arriere a la mer par le 
cemin que il estoient venu ; car on quidoit partout 
que li rois d'Engleterre les euist envoiiet en Hainnau 
pour veoir le conte, liquels n'estoit pas bien hetiés. 
Si vinrent a Wissan, et entrerent la ens es vassiaus 
d'Engleterre, qui, les atendoient ; et puis se desancrerent, 
et singlerent viers Engleterre, et furent tantos 
a Douvres. Et esploitierent tant que il vinrent deviers 
le roi et son consel ; et leur recorderent tout ce que il 
avoient oy, veu et trouvé ens ou conté de Hainnau. 

Qant li rois d'Engleterre et son consel orent entendu 
l'evesque de Lincolle et ceuls que il avoient envoiiet 
en Hainnau deviers le conte et la response que faite 
lor avoit, si en furent tout resjoy et penserent sus 
conment il poroient proceder en ces besongnes et 
regarderent, tout comsideret, que li contes lor donnoit 
bon consel. Avisé fu, telle fois fu, ou conmencement 
de lor consel, que li rois d'Engleterre passeroit la mer 
a une qantité des nobles de son pais, et venroit en 
Hainnau et en Braibant, en Gerles et en Jullers. Et 
feroit ils meismes tous ces pourças par le consel que 
il averoit de son grant signeur le conte de Hainnau. 
Et puis fu chils consauls brissiés. Et regarderent chil 
qui le consilloient, que il n'i avoit encores que faire 
jusques a tant que on averoit tretié deviers euls, et que 
on saveroit la volenté des Alemans. Si furent ordonné 
li evesques de Lincolle et li evesques de Durem, li 
contes de Sasleberi, li contes d'Arondiel, li contes de 
Northanton et li contes de Warvich, messires Renauls 
de Gobehen, messires Richars de Stanfort, li 
sires de Felleton et li sires de Sulli, a passer la mer et 
venir a Valenchiennes et parler au conte, et faire 
apriés son consel, et tretiier au duch de Braibant et a 
tous ceuls desquels il poroient estre aidié et conforté. 
Si ordonnerent tout chil signeur lors besongnes, et 
cargierent lors vassiaus sus la riviere de la Tamise de 
ce que il lor besongnoit. Et estoit lor intension que de 
prendre terre en Anwiers, car point ne voloient passer 
par France. Et enportoient chil signeur, en deniers 
tous apparilliés, cent mille florins, pour tenir lor 
estat et pour donner des dons la ou il apertenroit a 
faire, car bien savoient que Alemant sont durement 
convoiteus et ne font riens, se ce n'est pour les deniers. 
Qant toutes lors besongnes furent aparillies et li 
vassiel cargiet, il entrerent dedens et esqiperent en 
mer, et ancrerent de ceste maree devant Gravesaindes. 
Et qant la mer fu revenue, il desancrerent et se 
departirent ; et orent vent a volenté, et entrerent en 
la mer et singlerent. Et ne furent depuis que deus 
jours sus mer que il vinrent a Dourdresc en Hollandes ; 
et la issirent il des vassiaus, et furent li bien venu en la 
ville. On mist hors les chevaus petit a petit, et se 
rafresqirent en la ville de Dourdresc .IIII. jours ; et se 
pourveirent de chevaus chil qui nuls n'en avoient. 
Et qant toutes lors besongnes furent prestes, il se 
departirent en grant arroi. Et monstroient bien, a 
l'estat que il tenoient, que il avoient or et argent assés ; 
et cevaucierent a petites journees, et a grans despens. 
Et ne s'aresterent chil signeur nulle part, si furent venu 
a Valenchiennes ; car de tout ce que il avoient a faire, 
il se voloient ordonner de par le conte de Hainnau. 
Qant il furent venu a Valenchiennes, il se logierent 
a leur aise et i furent recheu a joie. Et les regardoient 
toutes gens a mervelles, pour le grant estat que il 
tenoient, car il n'espargnoient nulles riens, non plus 
que argens lor apleuist des nues, et açatoient toutes 
coses le pris que on lor faisoit. Dont il avint que, 
qant li signeur qui la ville de Valenchiennes gouvrenoient 
pour ce temps, en veirent la maniere, il missent 
par ban et sus painne a toutes coses fuer et pris 
raisonnable, et tant que li Englois s'en contenterent 
grandement. Et estoit li evesques de Lincole logiés 
as Jacobins, et li evesques de Durem as Freres 
Meneurs. 
Pour ces jours, estoit de tous poins alités li contes 
Guillaumes de Hainnau de la maladie des goutes, mais 
il avoit tous ses gens avoecques lui ; et aussi naturelment 
donnoit bon consel que onques fait il avoit en 
devant sa maladie. Et furent chil signeur d'Engleterre 
requelliet moult doucement de li et de la contesse sa 
fenme, et de Guillaume lor fil et de messire Jehan de 
Hainnau. Et aloient li dit signeur, tant des prelas 
conme des barons, veoir le conte et parler a lui des 
besongnes pour lesquelles il estoient la envoiiet. Et 
li contes les en consilloit loiaument a son pooir ; et a 
tous lors consauls estoit apellés messires Jehan de 
Hainnau ; c'estoit raisons, conme honme de fief et 
d'onmage et de foi et sierement au roi d'Engleterre. 

Pour ce temps, avoit li contes de Hainnau une 
haine couverte moult grande deviers son serourge, 
le roi Phelippe de France ; je vous dirai quelle et 
pourquoi. La terre et signourie de Crieuvecoer, en 
Cambresis, avoit couru a vendage. Et qant elle i fu 
mise, les premieres offres en furent donnees au conte 
de Hainnau, et ensi de la terre et signourie dou 
chastiel c'on dist Alues en Pailluel, seans sus la 
riviere de la Sensee, sus les frontieres d'Artois et de 
Douai. Et quidoit bien li contes de Hainnau ces deus 
terre avoir açatees ; et estoient li denier tout prest 
pour le paiier. Qant li rois Phelippes fu enfourmés de 
ceste marceandise, Jehans ses fils, qui estoit dus de 
Normendie et daufins de Viane, se traist avant et 
referi sus ce marchié par le conmandement dou roi 
son pere, et açata en l'Empire ces terres desus dittes. 
Dont li contes de Hainnau fu trop grandement 
courouchiés ; et dist et jura que, de la vilonnie que ses 
serourges li avoit fait, il l'en souvenroit et li remonsteroit 
durement qant il ceeroit a point. Et escei 
que les nouvelles de ces promotions dou roi d'Engleterre 
a calengier l'iretage de France se bouterent 
avant ; et des quelles coses on li demandoit le consel, 
en l'anee proprement, qant li vendage et li achat des 
hiretages desus dis furent fait. Si en estoit li contes 
plus tenres et plus enclins a estre tos courouciés, et 
lors secretement il remonstra son mautalent. Car se 
il euist aussi bien, ens ou conmencement de ces 
nouvelles, abatu les paroles et les oppinions des 
Englois que il les esleva, pluisseurs gens dient que, de 
la guerre de France et d'Engleterre qui tant a duret et 
coustet, riens nee n'euist esté ; mais, ensi que on puet 
dire et supposer, ce qui doit avenir, nuls ne puet 
brissier ne oster. 
Chil signeur d'Engleterre, qui estoient venu a 
Valenchiennes veoir le conte de Hainnau et qui tout 
s'ordonnoient apriés son consel, tenoient aussi grant 
estat que dont que li rois d'Engleterre i fust en propre 
personne ; et acqueroient grant grace et grant renomee. 
Et la avoit entre euls pluisseurs bacelers, liquel avoient 
casquns un oel couvert d'un petit de blance toille a 
maniere d'un plastriel, par quoi il n'en peuist veoir. 
Et disoient pluisseur gens qui les regardoient que chil 
chevalier et esquier avoient voet entre dames de lors 
pais que jamais ne veroient que d'un oel, jusques a tant 
que ils averoient fait aucunes proeces d'armes de lors 
corps ens ou roiaulme de France, les quelles coses ils 
ne voloient pas congnoistre a ceuls qui lor en demandoient. 
Qant il furent assés festoiiet et honnouret a Valenchiennes 
dou conte de Hainnau et de la contesse et de 
son fil et de mesire Jehan de Hainnau et des chevaliers 
et esquiers dou pais, et il eurent apris et retenu le 
consel dou dit conte de leur ordenance et quelle cose 
il devoient faire et conment il se maintenroient, li 
evesques de Lincole et li contes d'Arondiel et li contes 
de Norhantonne et messires Renauls de Gobehen et 
messires Richars de Stanfort et des aultres signeurs 
d'Engleterre se departirent de Valenchiennes en grant 
arroi et estat. Et s'en vinrent a Louvaing deviers le 
duch Jehan de Braibant, liquels rechut tous ces 
signeurs moult grandement et les honnoura et festoia 
a son pooir, car bien le sçavoit faire. Il li remonstrerent 
moult sagement toute la matere, pour quoi il 
estoient la venu et issu hors d'Engleterre. Li dus qui 
volentiers les oi parler, car il amoit bien son cousin 
germain le roi d'Engleterre et avoit adont entre li et 
le roi Phelippe de France un grant disferent, s'acorda 
assés legierement a che que chil signeur d'Engleterre 
requeroient. Et eut en convenant de soustenir le roi 
son cousin et toutes ses gens en son pais. Et lor offri 
et acorda que il pooient aler, venir et demorer partout 
sus le sien, armés et desarmés, toutes fois que il lor 
plaisoit ; et en oultre de servir le roi d'Engleterre, se 
en propre personne il passoit la mer a mille hiaumes 
couronnés ; et de desfiier le roi de France, aussi avant 
conme feroient nuls des aultres, se il en pooient 
avoir l'aliance parmi une certainne sonme de florins 
que il devoit avoir pour li et pour ses gens. Chil 
signeur d'Engleterre, qui poissance avoient de tout ce 
faire, car li rois lors sires lor avoit donnet, escripsirent 
et seelerent toutes ces convenances et ce que li 
dus de Braibant volt. Et retournerent en la ville de 
Valenchiennes, et recorderent au conte de Hainnau 
conment il avoient esploitié. Des quels esplois li contes 
fu tous resjois, et lor dist : « Biau signeur, puisque 
vous avés d'acord le duch de Braibant, c'est uns grans 
sires et sages, et bien amés de tous ses voisins. Je 
espoire que vous averés assés legierement le conte de 
Gerlles, le marchis de Jullers, l'arcevesque de 
Coulongne, messire Ernoul de Baquehen, le signeur 
de Fauquemont et tous les Alemans : il convient 
tretiier deviers euls. » 

A l'ordenance, consel et parole dou conte Guillaume 
de Hainnau s'aresterent chil signeur d'Engleterre, qui, 
pour ce temps en Valenchiennes se tenoient. Et 
fissent tant par lors pourças, voires moienant les 
deniers, car ce sont coses qui moult i vallent et 
pueent, que li contes Renauls de Gerles serourges au 
roi d'Engleterre, li marchis de Jullers pour li et pour 
l'arcevesque Wallerant de Coulongne son frere, 
messires Ernouls de Baquehem, li contes des Meurs, 
li sires de Fauquemont et pluisseur aultre chevalier 
desus le Rin et forte ruste vinrent a Valenchiennes 
parler a euls par devant le conte de Hainnau et 
monsigneur Jehan de Hainnau son frere. Et la ot 
pluisseurs consauls et trettiés, et tant fu pronmis et 
donné a euls que tout s'obligierent a desfiier le roi 
de France, sitos que il saveroient que li rois d'Engleterre 
l'averoit desfiiet, ou au plus tart .I. mois apriés. 
Et le serviroient casquns a une qantité de hiaumes 
couronnés, car, pour lors, on ne parloit point de 
lances ne de bachinés, fors de hiaumes. Or sont les 
coses transmuees aultrement, et encores se transmueront. 
Qant chil signeur d'Engleterre furent tout aseguret 
d'avoir en lor aliance les desus nonmés, il envoiierent 
deviers l'evesque Aoul dou Liege a savoir se il le 
poroient avoir. Mais chil, qui i furent envoiiet, 
retournerent sans riens faire. Et respondit que ja ne 
s'armeroit a l'encontre de la couronne de France. 
Qant on vei ce, on le laissa ester. Aussi fist on le roi de 
Boesme, car il estoit tant fort loiiés en France par 
mariages de li et de ses enfans que on vei bien que on 
perderoit ses painnes. Si prissent congiet chil signeur 
d'Alemagne as prelas et barons d'Engleterre et 
retournerent casquns en lors pais. 
Vous devés sçavoir, et c'est cose legiere a croire, 
que de toutes ces besongnes, de ces aliances des 
Alemans et des sejours que chil signeur d'Engleterre 
faisoient en Valenchiennes, et de l'estat que il i 
tenoient, li rois Phelippes estoit enfourmés. Mais il 
n'en faisoit compte, reservé ce que il li desplaisoit trop 
grandement de ce que li voiages d'outre mer en seroit 
retardés ; et se contentoit moult mal dou conte de 
Hainnau, son serouge, de ce que il soustenoit en son 
pais ceuls qui li voloient porter damage, et disoit bien : 
« Mon frere de Hainnau marceande de avoir son pais 
de Hainnau ars et courut. » 

En ce temps dont je parole, avoit grande dissention 
entre le conte de Flandres et les Flamens. Car chils 
contes Lois, qui eut a fenme Margerite d'Artois, ne se 
sceut onques avoir ne dissimuler, ne estre en paix 
entre ses gens en son pais ; ne ses gens aussi ne le 
peurent onques amer. Et le convint de rechief widier 
et partir de Flandres et venir en France, et la amena 
sa fenme ; et se tenoient a Paris dalés le roi, liquels les 
soustenoit de une partie de son estat. Chils contes fu 
assés chevalereus ; mais ses gens disoient que il estoit 
trop françois, et que ja nul bien ne lor feroit. 
Chil de Gaind conmencierent premierement a faire 
le mauvais et a voloir suspediter tout le demorant dou 
pais de Flandres, et avoient de lor aliance Tenremonde, 
Alos et Granmont, pour ces jours dont je parole. Et 
entrués que chil signeur d'Engleterre se tenoient a 
Valenchiennes et faisoient lors pourças, ensi que chi 
desus est dit, avoit a Gaind un bourgois qui se nonmoit 
Jaquemon d'Artevelle, hauster honme, sage et soutil 
durement ; et fist tant par sa poissance que toute la 
ville de Gaind fu encline a lui et a ses volentés. Chil 
signeur d'Engleterre qui se tenoient a Valenchiennes 
jetterent lor visee, par le consel et introduction que il 
orent dou conte de Hainnau et de son frere, que il envoieroient 
deviers che Jaquemart d'Artevelle et les bourgois 
de Gaind, a fin que il vosissent estre de l'aliance et 
acord dou roi d'Engleterre, par quoi se il li besongnoit, 
il peuist avoir, ils et ses gens, entree en Flandres. Si i 
envoiierent l'evesque de Durem et le conte de Norhanton 
et messire Renault de Gobehem. Euls venu 
a Gaind, il furent recheu tres grandement, conjoi, 
honnouré et festoiié. Et se porterent si bien li trettié 
par le moiien Jaquemon d'Artevelle, qui i rendi grant 
painne et qui haioit le conte, que chil de Gaind 
generaument s'acorderent a ce que, se li rois d'Engleterre 
passoit la mer et voloit prendre son chemin 
parmi le pais de Flandres, fust a gens d'armes ou sans 
gens d'armes, lors deniers paians de toutes coses 
desquelles on lor feroit aministration, il trouveroient 
le pais ouvert. Nequedont que chil de Bruges, d'Ippre 
et de Courtrai lor fuissent contraire et rebelle, il 
pensoient bien tant a esploitier, et dedens briefs jours, 
que li pais seroit tous en une unité. Ces aliances et 
concordances de Jaquemon d'Artevelle et de ceuls de 
Gaind plaisirent grandement bien a ces signeurs 
d'Engleterre qui la avoient esté envoiiet ; et prisent de 
toutes ces convenances lettres seelees dou seel a causes 
de la ville de Gant. Et puis retournerent a Valenchiennes, 
deviers le conte de Hainnau et lors compagnons, 
et monstrerent de parole et par les lettres que il 
avoient, en quoi et conment chil de Gand estoient de 
bonne volenté obligiet. Dont dist li contes de Hainnau 
a ces signeurs d'Engleterre : « Biaus signeurs, vostres 
besongnes s'avancent grandement, se vous avés les 
pais de Flandres et de Braibant d'acort. Dites a mon 
fil d'Engleterre que ce li sera uns grans confors et que 
sa gerre en sera plus belle. Mais il convient que il 
passe la mer a la saison qui retourne, pour aprendre a 
congnoistre les signeurs et les pais qui le vodront 
aidier et servir. Siques vous revenu en Engleterre, 
esmouvé le a ce que, a une qantité de gens d'armes et 
d'archiers, il viengne de ça la mer et face venir de la 
finance. Car Alemant sont convoitous et en font riens, 
se li deniers ne vont premierement devant, car ce sont 
gens moult convoitous. » 

Chil signeur d'Engleterre sejournoient en Valenchiennes 
si honnourablement que vous avés oy. Et 
qant il veirent que il avoient en partie achievé ce pour 
quoi il estoient venu a Valenchiennes, car il ne 
faisoient riens que ce ne fust par le consel dou conte et 
de son frere, qant il orent esté a Valenchiennes plus 
de demi an et despendut biaucop d'argent, tant en 
dons pour avoir l'amour des signeurs de l'Empire que 
en lors menus frés, il prissent congiet au conte et a son 
frere, et se missent au retour, Et vinrent a Louvain, et 
la trouverent le duch qui lor fist tres bonne chiere, et 
les tint .I. jour tout aise dalés li, et parlerent ensamble 
de biaucop de coses. Et puis s'en partirent, et vinrent 
en Anwers ; et trouverent vassiaus d'Engleterre tous 
pres pour euls, qui la les atendoient. Li plus de ces 
signeurs laissierent lors cevaus au sejour en Anwiers, 
car bien savoient que il en averoient encores a faire ; 
et li auqun passerent les lours, et li aultre les vendirent. 
Si entrerent tout ens es vassiaus, qui estoient ordonné 
pour euls ; et retournerent sans peril et sans damage 
en Engleterre, et trouverent le roi a Windesore et la 
roine. Si lor recorderent conment il avoient esploitié, 
et les bons amis que il avoient dela la mer. 
A toutes ces paroles et remonstrances estoit et fu 
toutdis messires Robers d'Artois qui trop grandement 
fu resjois de ces nouvelles, et dist ensi au roi : « Monsigneur, 
je le vous ai bien tousjours dit : vous trouverés 
plus d'amis et de bon confort dela la mer que vous ne 
quidiés, car onques Alemant ne peurent amer les 
François ; il vous feront roi de France, car chils qui 
l'est, n'i a nulle juste cause. Et les poins et les articles 
com prochains vous estes de la couronne, je vous ai 
pluisseurs fois remonstré : se les calengiés et mettés 
oultre. Puisque on vous voelt aidier a esclarcir vostre 
droit ; ne soiiés pas negligens, mais diligens a demander 
ce qui est vostre ; si en serés prisiés et amés de 
vostre peuple, car il demandent la guerre. A ce que 
je puis veoir et percevoir, en Engleterre il ne desirent 
que la gerre. Et vous avés biau et grant conmencement 
pour vous, car ja avés vous si sousmis les Escoçois 
que il ne se poront aidier ne relever en grant temps. 
Ce sont segnefiances de tous biens, et que les bonnes 
fortunes seront pour vous. » 

Ensi amonestoit messires Robers d'Artois le roi 
d'Engleterre et le resvilloit en ces besongnes et 
calenges de France. Et li rois i avoit tres bonne affection 
et disoit que il ordonneroit ses besongnes et 
passeroit la mer et amenroit la roine sa fenme 
avoecques lui et venroit veoir ses amis, le conte de 
Hainnau son biau pere, le duc de Braibant, le 
conte de Gerlles et le marqis de Jullers ses cousins, 
et conquerroit encores avant des amis. Sus ceste 
imagination, s'aresta li dis rois et aussi fissent tout 
chil qui l'avoient a consillier. Et fist faire ses pourveances 
belles et grandes, petit a petit, tant pour lui 
que pour la roine sa fenme. Tous li roiaulmes d'Engleterre 
estoit apparilliés et en tres grant volenté de li 
aidier des corps et de la cavance, li noble de li servir, 
et li marceant de taillier euls et lors biens si avant 
que il deveroit bien sousfire. 
En ce temps fu tretiés li mariages de messire Guillaume 
de Hainnau, fil au conte Guillaume, lequel li 
peres avoit fait chevalier en sa cambre meismement 
le nuit de la Nativité Nostre Signeur l'an mille 
.CCCXXXVI. en l'ostel de Hollandes a Valenchiennes, 
et le signeur d'Augimont avoecques li, le signeur de 
Lens, messire Gerart de Werchin senescal de Hainnau, 
et plus de trente jones chevaliers tous hainnuiers. 
Et tantos apriés ces chevaleries faites, fu fais li 
mariages dou dit messire Guillaume de Hainnau a la 
fille dou duch de Braibant, madamoiselle Jehane, qui 
lors estoit la plus belle, la plus gente, la plus frice et 
mieuls aians toutes nobles manieres que nulle jone 
dame dont on euist la congnissance ; et estoit en l'eage 
de quatorse ans. Et furent les noces faites en la Salle 
a Valenchiennes ; et i ot as espousailles grandes festes 
et solempneles, et grant fuisson de signeurs. Et i fu li 
contes Loois de Blois sires d'Avesnes et de Trelon, et 
dou Louvion en Tierasse, car aussi moult nouvellement 
il avoit espousé madamoiselle Jehane de Biaumont, 
fille a monsigneur Jehan de Hainnau. Et durerent 
les joustes et les festes, qui furent a Valenchiennes, 
plus de .VIII. jours. Encores i euist eu biaucop plus de 
signeurs de France que il n'i ot, mais auqunes haines 
et ranqunes se conmençoient a esmouvoir entre les 
François et les Hainnuiers, pour la cause de ce que li 
contes de Hainnau soustenoit et avoit soustenu, alant 
et venant, les Englois en son pais, quoique encores 
n'i euist nulles desfiances. Et disoient li François par 
maniere de reproce : « Li rois d'Engleterre a songniet 
que il doit estre rois de France ; or le viengne calengier 
et il vera bien quel pourfit il i prendera. Mieuls li vaudroit 
a demorer en paix que penser a telles wiseusses. 
Et aussi li contes de Hainnau est trop mal consilliés, 
qui suesfre a aler et venir les Englois en son pais, et 
a sousfers les parlemens et les trettiés de ces wiseusses 
a estre des Alemans a Valenchiennes devant lui. Uns 
jours vendra que li Hainnuier s'en repentiront grandement, 
car lors pais tout premierement en sera tous 
riflés et ne les en poront aidier li Englois. » 
Vous devés sçavoir que tout ce qui avenoit et estoit 
avenu de ces aliances dou duch de Braibant, dou conte 
de Gerlles, dou marqis de Jullers, de l'arcevesque de 
Coulongne, dou signeur de Fauquemont, de messire 
Ernoul de Baquehem et des Alemans, conment il 
s'estoient aconvenenchiet as Englois, tout estoit sceu 
en France. Et le savoit li rois Phelippes, mais il n'en 
faisoit ensi que nul compte et monstroit par ses oevres 
et paroles que il avoit aussi chier la guerre que la paix, 
et disoit a le fois au bon roi de Boesme et au conte 
d'Alençon et as ceuls qui dalés lui estoient : « Nostres 
cousins d'Engleterre, a ce que nous sonmes enfourmé, 
quiert grandes aliances en Alemagne, et nous vodra 
faire guerre et calengier nostre hiretage. Se nous avons 
la guerre, a bien viengne elle ! Aussi ne savions a quoi 
entendre, mais nous sonmes courouchié de ce que li 
voiages de la Sainte Terre de oultre la mer en sera 
retardés et occupés, et moult de bonnes devotions de 
pluisseurs vaillans honmes brisiés, et tout nous fault 
atendre et soufrir. » 
Li contes de Flandres, pour ce temps, se tenoit a 
Compiengne, et la contesse sa fenme. Si entendi que 
li Englois, li evesques de Durem et grant baron 
d'Engleterre avoient esté a Gaind et moult bellement 
recheu ; et par la promotion et enort d'un bourgois 
de Gant qui s'apelloit Jaquemart d'Artevelle, toutes 
gens, en Gant et en pluisseurs villes de Flandres, 
s'enclinoient assés a l'opinion des Englois ; et tant que 
ses rentes et revenues en estoient esconsees, et canceloient 
tous les jours. Et encores en oultre, li contes de 
Flandres fu enfourmés que uns chevaliers de Flandres, 
vaillans homs durement, et lequel li contes avoit 
tousjours tenu a loial honme et prudent, qui se nonmoit 
le Courtrissien, avoit tousjours compagniet et 
fait feste et honnour, en la ville de Gant ou sa residense 
estoit, ces signeurs d'Engleterre. Des quelles coses li 
contes de Flandres fu durement courouchiés sus le 
chevalier, tant que il li remonstra, et le manda couvertement 
en France ou il se tenoit. Li sires Courtrissiens 
ala deviers li, qui nul mal n'i pensoit. Sitos 
que li contes le tint, il li fist remonstrer en la presence 
de li ce pour quoi il l'avoit mandet. Onques li chevaliers 
ne se peut esquser, mais le fist decoler. De quoi 
tout chil de Gant furent trop grandement courouchiet 
sus le conte et son consel, mais amender ne le porent. 

Qant la congnissance dou signeur Courtrissien vint 
a Jaquemon d'Artevelle, si se doubta que li contes ne 
le fesist secretement ocire, et pour obviier a toutes 
doubtes et faire tant que il fust tous sires de Gaind 
et que il peuist tenir ses convenances aux Englés sus 
la fourme et maniere que il lor avoit pronmis, il fist 
le mestre et le signeur et volt monstrer poissance 
entre ceuls de Gand. Et avoit tous les jours entre 
cent et siis vins varlés tous armés qui le sievoient. 
Entre lesquels il en i avoit auquns qui connissoient 
sa maniere, et qant il encontroit .I. honme que il 
avoit en haine, con grans que il fust, il faisoit un 
signe ; chils homs estoit tantos ocis. Et par telles 
oevres hausteres chils d'Artevelle fu si cremeus que 
nuls ne l'osoit courouchier ne contredire de cose que 
il vosist dire et faire. Et esleva une sexste de compagnons 
en Gand, que on nonmoit les Blans Caperons, 
et en fist a tous livree, et estoient bien siis mille et 
tous les jours mouteplioient ils et portoient volentiers 
les blans Caperons. Car il avoient mieuls title de 
mal faire que li aultre qui nul n'en avoient, et n'en 
portoit nuls se il n'estoit tout fin hors mauvais. 
Li contes de Flandres se tenoit le plus dou temps 
dalés le roy de France et ne savoit conment pourveir 
a ces coses qui tous les jours mouteplioient en mal, 
et aussi li rois ne l'en savoit conment consillier. Si se 
aviserent l'un parmi l'autre, li rois et li contes de 
Flandres, que il meteroient en l'ille de Gagant devant 
l'Escluse, une garnison de gens d'armes qui la garderoient 
la mer a la fin que nuls ne venist d'Engleterre 
en Anwiers, en Hollandes ne en Zellandes, menans 
marceandise, alans ne venans, qui ne fust rués jus. 
Et i furent envoiiet de par le conte de Flandres en 
garnison pluisseurs chevaliers et esquiers de Flandres, 
toutes bonnes gens d'armes et aultres appers honmes 
des tenances de Flandres et estoient bien .V. mille. 
Et fissent moult de mauls et de destourbiers sus la 
mer avant que on i pourveist, et n'osoient li Englois 
envoiier lors marceandisses ne lors lainnes en Anwiers, 
ne passer par la ; ne aussi li Austrolin, pour le doubte 
de ce, pas n'osoient venir en Flandres, mais faisoient 
lor estaple de lors marceandises a Dourdresc. De quoi 
la marceandise de la draperie fu toute refroidie et 
perdue en Flandres un grant temps, et ne trouvoient 
les bonnes gens a quoi gaegnier, car nulles lainnes ne 
lor venoit d'Engleterre. 
De ces avenues estoit Jaquemars d'Artevelle tous 
resjois, car bien sçavoit que nuls ne les leveroit de la, 
ne deliveroit le pasage, fors la poissance dou roi 
d'Engleterre. Et dura chils affaires bien .I. an, dont 
grans murmurations estoient parmi les bonnes villes 
de Flandres, et disoient toutes gens : « Chil de Gagant 
nous ostent le pain de la main. » Jaques d'Artevelle 
faisoit semer paroles aval le pais et dire que qant il 
vodroit bien, acertes li pas seroit delivrés, et l'euist juret 
li contes de Flandres et tout chil qui l'en vodroient aidier. 
En ce temps, trespassa de ce siecle li gentils Guillaumes 
de Hainnau, vint jours ou mois de jun le jour 
de la Pentecouste, en l'an de grasce Nostre Signeur 
mille .CCCXXXVII.. Et fu et est ensepvelis en l'eglise 
des Cordeliers en la ville de Valenchiennes. Et la fu 
fais son obseque tres reveraument, et chanta la 
messe li evesques Guillaumes de Cambrai. Et ot a 
che dit sene grant fuisson de dus, de contes et de 
barons. Apriés le trespas dou gentil conte, se traist a 
l'iretage de Hainnau, de Hollandes et de Zellandes 
messires Guillaumes de Hainnau son fil. Qant li rois 
d'Engleterre et la roine furent segnefiiet de la mort 
dou conte, lor signeur de pere, si en furent grandement 
courouchié, mais passer lor convint. Et s'en 
vestirent de noir ; et li fissent faire son obseque en 
Engleterre, ens ou chastiel de Windesore, la ou il se 
tenoient. Madame Jehane de Valois, qui fenme avoit 
esté au conte de Hainnau, assés tos apriés le trespas 
de son dit signeur, se ordonna a demorer en l'abeie 
de Fontenelles dalés Valenchiennes, en cause de 
devotion, et la persevera et usa le demorant de sa vie. 

Vous savés conment li contes de Flandres avoit mis 
et establi garnison de gens d'armes en l'ille de Gagant, 
liquel fissent pluisseurs destourbiers et grans anois a 
ceuls qui voloient par mer venir prendre port a 
l'Escluse, et tant que tous li pais de Flandres s'en 
contentoit malement. Car li pourfis de la marceandise 
en estoit ensi que tous perdus, et especiaulment la 
draperie, car nulles lainnes ne venoient ne issoient 
hors d'Engleterre. Jaquemés d'Artevelle, liquels voloit 
aidier le roi d'Engleterre, et a che faire il estoit obligiés 
et avoit fait obligier generaument la ville de 
Gaind, n'estoit pas courouchiés de ce que chil qui 
herioient la ville de Bruges et le pais de Flandres se 
tenoient a Gagant ; et fist semer paroles a Brughes, a 
Ippre et a Courtrai et ou Franch de Bruges que, se 
on voloit entendre a ce que il conselleroit et tout 
acertes, on en deliveroit le pais. La ville de Bruges et 
la ville dou Dan et la ville de l'Escluse, qui trop 
grandement i perdoient, car sans la marceandise de 
la mer il ne pueent avoir cavance ne savent vivre, 
s'enclinerent a entendre a ses paroles. Et envoiierent 
casqune des dites villes de lors honmes par deviers li 
a Gant, en li priant que il i vosist pourveir et donner 
consel conment li wagnages peuist retourner en 
Flandres. Il lor respondi que aussi feroit il bien et 
volentiers ; et celle response raporterent a lors gens, 
chil qui i furent envoiiet. On s'apaisa pour veoir 
conment se feroit ce que d'Artevelle offroit. 
Jaquemés d'Artevelles, liquels fu moult soubtieus 
en son temps, envoia messages et lettres deviers le roi 
d'Engleterre et son consel ; et lor segnefia que, se il 
voloient avoir l'amour dou pais de Flandres et l'entree 
generaulment, il envoiassent delivrer le pas et l'ille de 
Gagant, que les gens dou conte tenoient a l'encontre 
de euls et des Alemans, et qui la roboient la mer ; et 
n'osoit nuls aler ne venir, ne ariver a l'Escluse. Li rois 
d'Engleterre et ses consauls regarderent a ce, et sentirent 
assés que tout ce estoit raisonnable, et que 
voirement i pourveroient il. Si fu ordonnés li contes 
Derbi a estre chiés de ceste armee a tout .VIc. lances, 
chevaliers et esquiers, et deus mille archiers. Et li fu 
dit que il s'en venist par la Tamise a toute sa carge 
a Gagant, et delivrast l'ille et le pas de ceuls qui le 
tenoient. 
Li gentils contes Henris Derbi obei a l'ordenance 
dou roi, et se pourvei de chevaliers et d'esquiers et 
d'archiers, et ordonnerent toutes lors pourveances sus 
la riviere de la Tamise a Londres. Et qant li vassiel 
furent cargiet de tout ce que il lor besongnoit, il 
entrerent dedens, et qant tout i furent entré, il desancrerent, 
et vinrent de celle maree jesir devant Gravesaindes. 
A l'endemain, il s'en departirent qant la mer 
fu revenue, et vinrent devant Mergate et la ancrerent 
et furent deus jours, car il avoient vent trop contraire 
pour entrer en la mer. Au tierch jour, li vens lor 
revint ; si desancrerent et se bouterent en la mer et 
prissent le chemin de Flandres. En la compagnie dou 
conte Derbi estoient li contes de Susforch, messires 
Renauls de Gobehen, messires Rogiers de Biaucamp, 
messires Guillaumes Fil Warine, li sires de Bercler, 
messires Gautelés de Manni, liquels estoit ja moult 
alosés et avoit fait des grans apertisses d'armes ou 
roiaulme d'Escoce, et le tenoit li contes a compagnon ; 
et estoient environ .VIc. armeures de fier et deus mille 
archiers. Et s'en vinrent tout nagant par mer a l'aide 
de Dieu et dou vent, et vinrent devant Gagant. Et 
s'ordonnerent pour prendre terre, et abaisierent les 
voilles et se missent en ordenance de bataille. Ce fu 
la nuit Saint Martin en ivier, en l'an de grace Nostre 
Signour mille .CCCXXXVII.. 

Qant les Englois veirent la ville de Gagant, ou il 
tendoient a venir et combatre ceuls qui dedens 
estoient, si comsidererent que il avoient le vent et la 
maree pour euls. Pour les quelles coses il estoient 
tout resjoi. Adont ordonnerent ils lors vassiaus et 
missent les archiers tous devant, et singlerent fors viers 
la ville. Chil qui la dedens se tenoient en garnison, 
avoient veu l'ordenance sus la mer conment la navie 
tiroit a venir sus euls, et penserent bien que c'estoient 
gens qui les venoient combatre. Si sonnerent lors 
tronpetes, et s'armerent et apparillierent toutes gens, 
et se missent en ordenance de bataille. Et la estoient 
des chevaliers de la conté de Flandres auquns et tels 
que messires Guis de Flandres freres bastars au dit 
conte, et dalés li messires Simons et messires Jehans de 
Bruquedent, messires Jehans nonmés Ducres de Halluin, 
messires Jehans de Rodais, messires Gilles de 
l'Etrief, messire Piere d'Ippre, messires Lois Vilains, 
messires Pieres d'Englemoustier, messire Bauduin 
Barnage, mesire Robert Marescal, messire Ernoul de 
Vors, et tant que il estoient euls sesse chevaliers tous 
jones, hardis et appers, et en grant volenté de euls 
desfendre et de garder le passage. Evous venus les 
Englois en ordenance de bataille, les archiers tous 
devant. Qant li vassiel aprochierent, li chevalier, qui 
dedens Gagant se tenoient, conneurent que chil qui 
les venoient combatre c'estoient Englois, car il veirent 
les banieres, les pennons et les estramieres, des lupars 
d'Engleterre qui voloient amont sus ces nefs et baulioient 
au vent. 
Qant li Englés aprochierent, il i ot grant noise de 
tronpetes et de claronchiaus. Dont conmenchierent 
archier a traire de grant randon, et ensonniier gens, et 
gens d'armes entre euls a aprochier pour prendre terre. 
La ot fort hustin et dur, et traioient arbalestrier a 
pooir, mais Englés n'en faisoient compte, car archier 
sont trop plus isniel au traire ne sont arbalestrier. Et 
furent en cel estat un grant temps, et tant que la mer 
fu toute retraite, et que les vassiaus d'Engleterre 
demorerent tout aresté sus le sabelon. Adont i ot 
grant bataille de toutes pars, et la furent li contes 
Derbi et messires Gautiers de Manni tres bons 
chevaliers et i fissent pluisseurs grans apertisses 
d'armes. 

A voloir prendre terre en l'ille de Gagant fu la 
bataille dure et fiere, car li Flamenc, qui la estoient et 
qui la ditte ville avoient en garde, s'aquoitoient 
loiaument dou desfendre, et li Englois de l'asallir. Au 
voir dire, li archier ensonnioient trop grandement les 
asallans et desfendans flamens ; et furent en cel estat 
bien quatre heures, tousjours desfendans et asallans. 
Finablement li Flamenc ne peurent porter ne soustenir 
le faix ne la force des Englois et requlerent ; et 
entrerent li dit Englois en la ville et la conquissent et 
tous ceuls qui dedens estoient ; et en i ot biaucop de 
pris et de mors. Et furent pris messires Guis de 
Flandres et jusques a douse chevaliers et bien trente 
esquiers, tous gentils honmes, que de Flandres que 
d'Artois. Et i ot grande occision des aultres honmes ; 
et les caçoient les Englois jusques a la mer et les 
faisoient sallir dedens, et plus chier ils avoient a noiier 
que a morir de glave. Ensi vont les aventures d'armes 
et les fortunes : petit recouvrier i a en gens desconfis. 
Qant les Englois furent signeur de l'ille et de la 
ville de Gagant, il le fusterent et coururent toute, et 
puis bouterent le feu dedens qant il s'en deurent partir ; 
et rentrerent en lors vassiaus, et dormirent la a 
l'ancre tant et si longement que vens lor revint. Et 
bien le savoient chil de Bruges, dou Dan et de l'Escluse, 
mais il estoient tout resjoy de che que on lor avoit 
delivré le pasage de ceuls qui trop longement l'avoient 
tenu. Qant li Englois orent vent pour ceminer, il se 
desancrerent de la et retournerent viers Engleterre, 
et enmenerent lor butin et lors prisonniers. Et fissent 
tant par l'esploit dou vent que il entrerent en la 
riviere de la Tamise, et prissent terre au Kai a 
Londres. Et acquist li jones contes Henri Derbi 
en sa nouvelle chevalerie, grant grasce et grant renonmee 
de celle besongne. Et aussi fissent tout chil qui 
avoecques li avoient esté, et par especial messires 
Gautelés de Manni. Or s'espardirent ces nouvelles en 
Flandres, en France et ailleurs, que chil qui en garnison 
s'estoient tenu un grant temps en l'ille de Gajant 
estoient tout desconfi, et la ville tellement arse que on 
ne se savoit ou retraire : li contes de Flandres en fu 
durement courouchiés, et Jaquemés d'Artevelle et 
tout chil de sa sexste resjoy. 

Pour ce, se l'ille de Gajant fu delivree des Flamens, 
chevaliers et esquiers, qui gardé l'avoient un lonch 
temps au conmandement dou conte de Flandres, ne se 
retourna pas si tos li wagnages ne la marceandise ou 
pais de Flandres, car Jaquemés d'Artevelle i mist 
empecement, je vous dirai conment. Voirs est que li 
Englois marceant, liquel avoient sus le Qai a Londres 
et ailleurs pluisseurs nombres de sas de lainnes, en 
desiroient a avoir lor delivranche, pour atraire a euls 
les deniers. Aussi li marceant de Flandres et de 
Braibant et li drapier les desiroient a avoir et a 
açater, pour faire ouvrer et mettre en la draperie, 
ensi que usages est que tout pais vivent et s'estofent 
et gouvernent l'un de l'autre. Et tout ce sentoit et 
savoit bien de la necessité Jaquemés d'Artevelle. 
Et tantos apriés la bataille de Gajant, il escripsi et au 
roi d'Engleterre et son consel que point ne se hastassent 
de envoiier en Flandres ne a l'Escluse les marceandises 
d'Engleterre ; et les tenist encores closes, jusques a 
tant que on averoit aultres nouvelles de li. Li rois 
d'Engleterre et ses consauls, qui se voloient rieuler de 
tous poins par sen ordenance, entendirent a ces lettres 
et segnefiances dou dit d'Artevelle, pour veoir quel 
cose il vodroit dire et faire. 
Qant chil de Bruges, dou Dan, de l'Escluse, d'Ipre 
et de Courtrai et dou Tieroit dou Franc veirent que 
la mer n'estoit non plus ouverte apriés la bataille de 
Gajant conme en devant, si conmenchierent a murmurer 
generaulment, et a dire li uns a l'autre, ens es 
villes : « Jaques d'Artevelle nous donnoit anten a 
entendre que il avoit le wagne de la draperie en la 
main, et le nous feroit avoir toutes fois qantes fois que 
il vodroit. Nous quidions que la maladie jessist dou 
lés deviers Gajant, et par ceuls qui la se tenoient en 
garnison. Or en est li pas delivrés, et se ne retourne 
point la marceandise en Flandres. Ce seroit bon que 
on alast a Gaind parler a lui, et savoir a quoi il 
perist. » 
Sus cel estat, tout s'acorderent. Et se quellierent 
des bonnes villes de Flandres auquns notables honmes 
et vinrent a Gaind ; et parlerent a d'Artevelle et proposerent 
toutes les paroles desus dittes. Il respondi a 
celles et dist : « Il est verité que je di ensi et encores le 
di je. Se vous volés que li pourfis et li wagnages vous 
retourne, il fault que vous aiiés aliances grandes et 
fortes au roi d'Engleterre, dont li pourfis vous puet 
venir, et qui vous a, des ennemis de la mer qui se 
tenoient a Gajant, delivré le pais. Par celle voie l'ai 
je toutdis ensi entendu et non aultrement. Et se vous, 
qui chi estes envoiiet de par la grignour partie des 
bonnes villes de Flandres, volés venir avoecques moi 
en Engleterre parler au roi et a son consel, nous 
esploiterons tellement que nous remeterons le wagnage 
et le pourfit ou pais de Flandres. » Dont respondirent 
li plus sage de la compagnie et dissent : « Sire, nous ne 
sonmes pas cargiet si avant que nous vous acordons le 
voiage. Nous retournerons casquns en sa ville, et 
meterons les bonnes gens ensamble, et leur recorderons 
ce que nous avons oy de vous ; et ce que il en vodront 
faire, on le vous segnefiera et bien briefment. » - « A 
la bonne heure, » respondi d'Artevelle. 
Il prissent congiet ; il se departirent de Gaind, et 
retournerent casquns en lors lieus. Et missent les 
consauls des bonnes villes ensamble, et remonstrerent 
tout ce que vous avés oy. Euls consilliés bien et par 
grande deliberation et pour le conmun pourfit de 
Flandres, avoecques ce que li contes estoit trop 
grandement hais ou pais, tant pour l'amour dou 
signeur Courtrissien lequel il avoit fait decoler que 
pour aultres souffissans honmes, ens es bonnes villes 
acordé et ordonné fu que, avoecques Jaquemon 
d'Artevelle, de toutes les bonnes villes de Flandres 
iroient en Engleterre .II. honmes ; et chil qui la 
seroient envoiiet, prieroient au roi d'Engleterre que 
les marceandises des lainnes, lesquelles lor sont moult 
necessaires, il vossist consentir que elles retournassent 
en Flandres, tant que il en fuissent aisiet et servi, ensi 
que dou temps passé avoient esté ; et il tenroient 
generaument par toute Flandres l'ordenance et le 
trettié que chil de Gaind avoient juret a tenir et pronmis 
par lettres et seeles a l'evesque de Durem et a ses 
conmis, qant darrainnement il furent a Gaind. 
Sus cel estat, s'ordonnerent chil qui esleu furent, 
d'aler en Engleterre avoecques Jaquemon d'Artevelle. 
Et li dis d'Artevelle estoit ja tous pourveus de son 
estat, grant et estofé aussi bien conme uns contes ; 
et s'en vint a Bruges, et fu la requelliés ensi conme 
uns sires dou pais. Tout li aultre bourgois des bonnes 
villes de Flandres vinrent a Bruges, et la s'asamblerent. 
Et qant tout furent venu, il vinrent a l'Escluse ; et 
trouverent deus vassiaus tous pres, pour euls porter, 
et deus hoquebos pour lors pourveances. Si entrerent 
ens es dis vassiaus, et se desancrerent et se departirent 
de l'Escluse ; et esploitierent tant, a l'aide de Dieu 
et dou vent, que il entrerent en la Tamise, et vinrent 
a Londres. Et issirent sus le Qai hors de lors vassiaus, 
et se logierent tout a lor aise en la rue de la Riole. 
Pour ces jours, se tenoient li rois et la roine a 
Eltem, a .VII. lieues englesces de Londres, liquel furent 
tantos enfourmé de la venue des Flamens. Li rois, qui 
desiroit a savoir lor entente et pourquoi il estoient 
venu, leur segnefia que il venissent parler a lui ; et si 
escripsi et envoia ses lettres et ses messages deviers 
son consel, et lor manda que tantos et sans delai il 
venissent a Londres. Jaquemés d'Artevelle et li 
Flamench vinrent a Eltem tout premierement veoir 
le roi et la roine, liquel les requellierent mout courtoisement. 
Et la lor remonstra li dis Jaques, en la 
presence de tous ses compagnons, ce pour quoi il 
estoient venu et la envoiiet. Et prioient les conmunautés 
des bonnes villes de Flandres que ce fust la 
plaisance et l'acort dou roi que l'estaple et la marceandise 
des lainnes peuist venir en Flandres, ensi que 
aultre fois avoit fait. Li rois respondi a ce et dist que 
il en averoit avis et consel, et en seroient de lor 
demande et requeste respondu dedens .I. jour que il 
lor nonma, et seroit la response faite ens ou palais de 
Wesmoustier. De ces paroles il se contenterent assés. 
Si disnerent ce jour tout chil Flamenc en la cambre 
dou roi et de la roine. Et lor fu monstree la plus grant 
amour conme on pot, et par especial a Jaquemon 
d'Artevelle, car bien sentoient li rois et la roine que il 
estoit tous souverains des aultres, et aussi que de 
bonne amour il les amoit. Et parla aussi li rois a li, 
a part, de pluisseurs coses. Et d'Artevelle, qui voloit 
l'aucgmentation dou roi d'Engleterre, li remonstra 
tout bellement la voie et la maniere conment il poroit 
entrer en la grasce dou pais de Flandres, avoech ce 
que il i rendoit et renderoit grant painne. Qant il 
orent assés parlé ensamble, li Flamenc prissent congiet 
pour celle heure ; et retournerent a Londres, et atendirent 
que li rois vint a Wesmoustier, et que tous ses 
consauls fu venus a Londres. Adont furent li Flamenc 
mandé au palais. Il vinrent. La furent oy de tout ce 
que il vodrent dire. Il furent respondu si courtoisement 
que il s'en contenterent, car il empetrerent tout 
ce que il vodrent avoir. Et aussi il pronmissent au 
roi la, ou cas que il vodroit passer la mer a une qantité 
de gens d'armes et d'archiers, il seroit requelliés 
en Flandres bellement et doucement. Et se li dus de 
Braibant son cousin et li contes de Gerlles son serouge 
et li marqis de Jullers et les Alemans qui avoecques 
lui s'estoient aliiet, voloient desfiier le roi de France, 
il trouveroit les conmunautés de Flandres tout apparilliet 
pour aler, fust devant Tournai ou Cambrai, la 
ou il les vodroit mener. Li rois d'Engleterre, qui tres 
grant desir avoit de faire sen emprise, les oy volentiers 
parler, et les remercia ; et lor dist que sans faute, 
dedens la Saint Jehan Baptiste, il seroit oultre la mer. 
Ensi se porterent ces ordenances. Li Flamenc eurent 
dou roi tout ce que ils desiroient a avoir, et 
retournerent arriere en Flandres et i raporterent le 
wagnage, car la mer fu ouverte. Et vinrent les lainnes 
en Flandres, a l'Escluse, au Dain et a Bruges ; et la 
les venoient querre et açater li marceant drapier de 
Braibant, et tout chil qui les voloient avoir. 

Tout cel ivier, ordonna li rois d'Engleterre ses 
pourveances grandes et grosses. Et, qant ce vint a 
l'esté que on compta en l'an de grace Nostre Signeur 
.MCCCXXXVIII., environ la Saint Jehan Baptiste, il 
prist congiet a la roine Phelippe sa fenme ; et li ot en 
convenant par sa foi que, se il veoit que sejourner le 
convenist longement par deça la mer, que il le remanderoit. 
La bonne dame s'apaissa sur ce et demora a 
Windesore, et la tint son hostel, et ja avoit son fil 
qui portoit le nom dou pere, Edouwart, et fu puis 
princes de Galles. Et demora la roine ençainte et 
priés que sus ses jours : ce fu de une fille qui ot nom 
Issabiel, et puis fu dame de Couci, ensi que vous orés 
recorder avant en l'istore. 
Qant tout chil que li rois voloit mener avoecques lui 
furent venu a Londres, et la navie toute preste, et chil 
ordonné qui garderoient le pais et la frontiere d'Escoce, 
li rois entra en son vassiel ; et tout li aultre entrerent 
ens es vassiaus, qui estoient ordonné pour euls, sus la 
riviere de la Tamise. Si leverent li maronnier les voilles 
et sachierent les ancres amont, et se departirent dou 
havene de Londres ; et entrerent dedens la mer, et 
avoient le vent et la meree pour euls. En la compagnie 
dou roi, avoit grant fuison de barons et de chevaliers 
d'Engleterre. Et i estoit messires Robers d'Artois, qui 
toutes ces coses avoit atisies et eslevees. Et esploita 
tant ceste navie que, sans peril et damage, il ariverent 
en Anwiers, la nuit Saint Jaque et Saint Cristofle. 
Sitos que les nouvelles furent sceues, evous venir 
signeurs de toutes pars deviers le roi. Et chils qui 
premierement i vint, ce fu messires Jehans de Hainnau, 
dont li rois li sceut grant gret, car par li et par son 
consel en partie il se voloit ordonner. Apriés, vint li 
dus de Braibant son cousin germain, et puis li contes 
de Gerles et li marchis de Jullers. Et tout chil signeur 
vinrent pour veoir le roi et comsiderer le grant estat 
qu'il tenoit. Qant li rois d'Engleterre ot esté assés 
festiiés et honnourés de ces signeurs, par le imformation 
de messire Robert d'Artois et de messire Jehan 
de Hainnau, il parla a euls et lor demanda qant il 
seroit heure de conmenchier ce que il avoient empris 
et dont ils estoient tout obligiet et aloiiet a lui ; et mist 
ces paroles avant pour sçavoir lor intension. Qant 
chil signeur se veirent requis de parler, il demanderent 
consel de respondre. Li rois lor donna. Il parlerent 
ensamble et respondirent et dissent ensi : « Chiers 
sires, qant nous venimes ichi, ce fu plus pour vous 
veoir que pour aultre cose, et ne sonmes pas pourveu 
selonc ce que vous nous requerés. Si nous retrairons 
sus nos lieus et nous pourverons et ferons tant que vous 
nous en saverés gré. » Dont pria li rois que il se vosissent 
delivrer et lor remonstra les grans frés que il soustenoit 
et soustenroit tous les jours. Si prissent cil 
signeur journee dou retourner deviers le roi, et se 
departirent tout bellement, li uns apriés l'autre, et 
retournerent en lors lieus et li rois demora en Anwiers. 
Qant li jours vint que chil signeur deubrent estre 
venu, li contes de Gerles, li marqis de Jullers, li sires 
de Fauquemont, li arcevesques de Coulongne, messire 
Ernouls de Baquehem et li Alemant envoiierent, 
casquns en droit de soi, a la journee euls escuser 
soufissanment. Et manderent au roi que euls et lors 
gens estoient tout prest, mais il fesist traire avant le 
duch de Braibant son cousin germain, qui se apparilloit 
assés froidement, ce lor sambloit. Qant li rois 
oy celle response, se ne li plaisi pas, mais il n'en pot 
aultre cose avoir et fist tant que il parla au duch de 
Braibant et li pria par amisté et linage que il se vosist 
avanchier et tant faire que il n'euist cause nulle a 
plaindre de li, car tout li aultre signeur s'esqusoient 
par lui. 
Li dus de Braibant respondi et dist : « Sire et biaus 
cousins, il ne sont que faire d'escuser par mi, car je 
sui tous pres ; et faites que une journee de parlement 
soit a Halle, et que tout i viengnent. Et je serai la ; 
et qant nous serons tout l'un devant l'autre, et vous 
nous requerrés que nous façons ce en quoi nous 
sonmes obligiet deviers vous, vous verés adont ceuls 
qui ont la plus grande affection a la besongne. » Li 
rois d'Engleterre s'apaisa sus ceste parole et envoia 
ses lettres et ses messages deviers ces signeurs, et leur 
pria bien acertes que il vosissent estre a Halle, a un 
parlement qui la se tenroit. Tout obeirent et i 
vinrent, et se logierent dedens la ville ou ens es 
fourbours. Qant tout furent venu, li rois d'Engleterre 
les remerchia de lor diligense. Et estoit li dis rois 
d'Engleterre logiés ou chastiel de Halle que li jones 
contes de Hainnau, son serourge, li avoit presté. 
Or conmenchierent li parlement et li consauls de ces 
signeurs, et monstroient tout en lor parole que il 
avoient tout grant volenté a desfiier le roi de France. 
Or fu la avisé et regardé entre euls que bonnement il 
ne pooient ce faire sans le conmandement de lor 
souverain, c'est a entendre dou roi d'Alemagne auquel 
devoient toute obeisance. Qant li rois d'Engleterre oy 
proposer ces paroles si vei bien que c'estoit une 
detriance, et toutesfois il li convint sousfrir car ils 
n'en pooit aultre cose avoir. Dont furent la esleu et 
ordonné li contes de Gerles et li marquis de Jullers, 
de par ceuls de l'Empire ; et li evesque de Lincole 
et messires Renauls de Gobehen et messire Richart 
de Stanfort, de par le roi d'Engleterre. Et furent carghiet 
chil signeur esleu de tant esploitier et faire 
deviers l'empereur, par priiere et par tretiés, que li 
empereres ordonneroit le roi Edouwart d'Engleterre 
a estre son vicaire ; et chils vicaires a l'empereour 
requerroit ces signours de l'Empire sus la foi et honmage 
que il ont a l'empereour, que tout li fesissent 
service. 
Ensi se fina chils parlemens et retourna casquns en 
son lieu. Li rois d'Engleterre s'en revint en Anwiers 
dalés ses gens, et la atendi tant que chil qui furent 
envoiiet deviers l'empereour retournerent, liquel le 
trouverent en Alemagne en une ville que on appelle 
Florenberghe. Lesquels signeurs il requella moult 
liement, et fist a tous feste et honnour, tant pour 
l'amour dou roy d'Engleterre que pour ce que chil 
de l'Empire estoient si honme. Il esploitierent sus ce 
voiage si bien que mesires Lois de Baiviere, rois 
d'Alemagne et emperadour de Ronme, ordonna et 
institua a estre son vicaire le roi Edouwart d'Engleterre 
par tout l'Empire ; et conmanda a tous signeurs, 
soubjés a lui, que tout obeisissent a lui conme a son 
vicaire. Et de ceste ordenance et institution furent 
ordonnees et levees lettres autentiqes seelees des 
seauls dou roi d'Alemagne et des esliseurs de l'Empire 
qui la furent present, et avoech tout ce instrument 
publique tabellionnet si fort et si bien conme faire se 
pooient. Et retournerent avoech toutes ces coses, chil 
signeur qui en legation avoient esté envoiiet, deviers 
le roi d'Engleterre qui se tenoit pour ces jours a 
Malignes ; et monstrerent conment il avoient esploitié. 
Li rois d'Engleterre, messires Robers d'Artois, messires 
Jehans de Hainnau et tous li consauls en furent 
grandement resjoy, et disent que il avoient bien 
esploitié. 
Or s'espardirent ces nouvelles partout que li rois 
d'Alemagne instituoit et ordonnoit le roi d'Engleterre 
a estre son vicaire. Qant chil de la chité de Cambrai 
entendirent ce, pour tant que Cambrai est la cambre a 
l'empereour et est terre de l'Empire, il furent tout 
abus ; et envoiierent de lors honmes deviers le roi de 
France pour recorder ces nouvelles. Pour ces jours, 
estoit li evesques de Cambrai a Paris, liquels s'apelloit 
Guillaumes d'Ausonne ; et estoit de nation de Berri 
et de la Salongne, et bons françois. Si se representa 
et ces honmes de Cambrai au roi ; et recorderent les 
besongnes, ensi que par renonmee elles se portoient 
en l'Empire, et dou roi d'Engleterre que li rois d'Alemagne 
avoit ordonné a estre son vicaire ; et faisoient 
doubte que, par ceste institution, il ne vosist venir a 
Cambrai et saisir la chité, pour faire ent frontiere et 
garnison sus le roiaulme de France. Dont lor fu 
demandé, en la presence dou roi, se il avoient bonne 
volenté de requellier en lor ville le roi d'Engleterre 
conme vicaire a l'empereur. Il respondirent que 
nennil, et que se il vosissent ou se il voloient faire ce 
tretié, il ne fuissent point la venu ; mais il remonstroient 
ce au roi conme loial et bon François que il 
sont et voellent estre ; et aussi, se li cas cheoit que il 
fuissent oppresset des Englois et Alemans, que il 
fuissent secouru et conforté des François. Li rois de 
France lor ot en convenant et bien lor tint, ensi que 
vous orés recorder avant en l'istore. 

Qant li signeur de l'Empire furent retourné deviers 
le roi d'Engleterre qui pour ces jours se tenoit en la 
ville de Malignes, uns parlemens fu convoqiés a estre 
la en la dite ville, de tous les signeurs qui convenance 
et aliance avoient au roi d'Engleterre. Et tout i vinrent, 
et aussi Jaquemés d'Artevelle ne s'i oublia point a 
estre, tant pour veoir le roi d'Engleterre, que point il 
n'avoit encores veu par deça la mer, que pour sçavoir 
de l'ordenance des signeurs ne quelle la conclusion 
dou parlement seroit. Car renonmee couroit en 
Flandres et ailleurs, quoique li dus Jehans de Braibant 
fust cousins germains au roi d'Engleterre, si se faindoit 
ils de li aidier, ensi que faire deuist, et estoit 
moult pesans a esmouvoir. Et disoient auqunes gens 
que les secrés de ces parlemens estoient par lui sceu 
en France, car il avoit un sien chevalier le plus secré 
de tous les aultres et que le plus il amoit, lequel on 
nonmoit messire Lois de Cranehen, envoiiet a Paris, 
et la se tenoit tous quois dalés le roi et les signeurs. 
Et estoit li dis messires Loys cargiés de par le duc, 
que de li esquser au roi de toutes informations 
senestres qui poroient venir. Et grandement bien s'en 
aquita li chevaliers. Et tous les jours venoient lettres 
et nouvelles dou duch de Braibant au chevalier, par 
quoi il sçavoit tous les secrés qui se faisoient en 
Braibant. 
En la ville de Malignes vinrent biaucop de signeurs, 
pour tant que li rois d'Engleterre i estoit. Or s'avisa li 
dus de Braibant, qui se voloit dissimuler de ces 
besongnes, et ordonna et i trouva une cautelle nouvelle ; 
et dist que li parlemens ne se pooit tenir, pour 
celle fois, a Malignes ne a Trec. Se euist il esté la 
moult bien, et pour l'aise des signeurs de l'Empire. 
Il li fu demandé dou roi et dou conte de Gerles où il 
voloit dont que il se tenist. Il respondi a Herkes en 
Hasbain, qui sciet priés de son pais. Pour acomplir 
les plaisances et volentés dou duc, car on ne le savoit 
conment avoir ne mener, on acorda a estre le parlement 
a Herkes. Et vinrent la tout li signeur, tant de 
l'Empire conme d'autre pais qui aliance avoient au 
roi d'Engleterre, et pluisseur de la conté de Hainnau 
qui n'i avoient que faire, fors que pour veoir l'estat. 
Qant tout furent venu, la ville fu durement plainne, 
et se logierent moult de signeurs a nu chiel, ou desous 
fuellies, et contre les haies et les buissons et ens es 
jardins au dehors de la ville. Et fu la halle de la ville 
ou on vendoit et vent encores pain et char, encourtinee 
de biaus draps et de tapisserie conme la cambre 
le roi. Et la fu li rois d'Engleterre assis, la couronne 
d'or moult rice et moult noble sus le chef, plus haut 
.V. piés que nuls des aultres sus le banc d'un bouchier 
ou il tailloit et vendoit sa char. Onques povre halle 
ne rechut si haute honnour. Et la par devant tout le 
peuple, en la presence des signeurs, furent leutes les 
lettres de l'empereour par lesquelles il constituoit le 
roi Edouwart d'Engleterre son vicaire et son lieutenant 
pour li, et li donnoit poissance de faire droit et 
loy a casqun ou nom de li, et de faire monnoie d'or 
et d'argent aussi ou nom de li. Et conmandoit li dis 
empereres par ses dittes lettres a tous les princes de 
son Empire et a tous aultres a lui soubjés que il 
obeisissent au roi d'Engleterre son vicaire conme a 
lui meismes et li fesissent feaulté et honmage conme 
au vicaire del Empire. 
Qant ces lettres furent leutes, li rois d'Engleterre 
fist faire requeste a tous les signeurs qui la estoient que 
tout fesissent feaulté et honmage. Tout chil qui requis 
en furent le fissent de tant que tenu estoient dou faire. 
Et tantos la en drois fu clamet et respondut entre 
parties conme devant l'empereur et jugiet droit a la 
semonse de li. Et fu la en droit renouvellés et affremés 
uns estatus et jugemens qui aultre fois avoit esté dis 
et fais en la court de l'empereour liquels estoit tels : 
que qui voloit autrui grever ne porter damage il le 
devoit desfiier soufissanment trois jours devant son 
fait ; et qui autrement le feroit, il devoit estre atains 
et pugnis conme de malvais fait. Chils estatus sambla 
bons et raisonnables a tout honme, mais je ne sçai 
se depuis il a esté partout bien tenus et gardés. 

Qant chils estas fu tenus, liquel vous oés recorder 
et que li vicaires de l'empereour ot fait droit et loi, et 
rendut jugement, et que li signeur qui la estoient li 
orent fait feauté et honmage, car il en furent requis 
soufissanment, et que toutes coses furent misses a lor 
devoir, en aucgmentation de title et de nom le conte 
de Gerles fu transmués en duc et li marquis de Jullers 
en conte, et puis grant temps apriés fu il nonmés dus 
de Jullers. Dont descendi li dis rois d'Engleterre 
nonmés vicaires a l'empereour. Et aussi fissent tout 
li signeur, et issirent de la halle ; et vinrent en une 
aultre place moult grande laquelle on avoit apparillie 
pour euls, et la disnerent ensamble. Et fu ordonné 
que de la on se departiroit, et retourneroit casquns en 
son lieu ; et cel ivier passet, sus l'estet, qant li vicaires 
de l'empereur semondroit ses honmes, tout se remeteroient 
ensamble et le venroient servir, et iroient 
partout ou il les menroit. Et fu adont aviset et ordonné 
que on se trairoit devant Cambrai, car li signeur 
avoient entendu que il le trouveroient rebelle a 
l'encontre de euls et close. 
Si se departirent chil signeur et prissent congiet au 
roi d'Engleterre, et li rois a euls, sus l'estat et ordenance 
que de retourner a l'estet. Et vint li rois d'Engleterre 
a Louvaing et se loga ou chastiel, car li dus son 
cousin li presta. Et manda li dis rois d'Engleterre la 
roine Phelippe sa fenme en Engleterre, laquelle fu 
moult resjoie de ces nouvelles ; et se apparilla dou 
plus tos conme elle pot. Et se mist en la mer, et monta 
ens son vassiel au palais de Wesmoustier, et tout chil 
et toutes celles qui de sa route furent. Et estoit la 
roine bien acompagnie de dames et de damoiselles 
d'Engleterre, de chevaliers et d'esquiers. Et nagierent 
tant li maronnier, a l'aide de Dieu et dou vent, que il 
vinrent en Anwiers ; et la issirent des vassiaus, et se 
missent en la ville. Si fu la roine requelloite moult 
honnourablement de ceuls de la ville. 
Les nouvelles s'espardirent tantos sus le pais que 
la roine d'Engleterre estoit venue. Si vinrent contre li, 
et pour acompagnier et amener a Louvaing deviers le 
roi, pluisseurs barons et chevaliers d'Engleterre qui 
estoient espars sus le pais de Braibant ; et entra la 
roine en Louvaing a plus de .IIM. chevaus. Se vint li 
rois contre li et le rechut liement. Si furent moult 
belles et moult amoureuses les aquintances dou roi 
et de la roine ; et se logierent ou chastiel de Louvaing 
tout cel ivier, et tinrent lor estat. Assés tos apriés ce 
que la roine fu venue a Louvaing, le vinrent veoir li 
jones contes Guillaumes de Hainnau son frere, et la 
jone contesse sa fenme. Et aussi fist madame de 
Valois sa mere, car elle l'amoit de tout son coer plus 
tenrement que nulles de ses filles. Si fu la roine visetee 
des chevaliers et des dames de Hainnau et de Braibant ; 
et elle, qui estoit pourveue toute sus, les requelloit 
liement et doucement, et les remercioit de lor 
bonne visitation. 
Vous devés sçavoir et croire legierement que li rois 
d'Engleterre gissoit a grans frés et as grans coustages 
deça la mer ; car il tenoit plus de .IIM. chevaliers et 
esquiers, et environ .VIII. mille archiers. Et tous les 
mois estoient paiiet de lors gages, sans les grans 
coustages et frés qui li venoient de costé, a tenir ces 
signeurs d'Alemagne a amour, car il n'en fesissent 
riens, ne pour linage ne autrement, se li denier 
n'alaissent toutdis devant. 
Encores se dissimuloit ce qu'il pooit li dus de 
Braibant, quel amour ne compagnie que il fesist ne 
monstrast au roi d'Engleterre son cousin. Et faisoit 
tout quoi tenir son chevalier, messire Lois de Cranehen, 
a Paris dalés le roi, qui tousjours esqusoit le duch de 
toutes imformations senestres qui venoient en la 
presence dou roi, et disoit au roi : « Sire, n'en creés 
riens, car monsigneur de Braibant, quel samblant que 
il monstre ne face a son cousin le roi d'Engleterre, ne 
vous fera ja guerre pour lui. » Et li rois de France 
le creoit, et crei tant que on en vei tout le contraire. 
De quoi li dis chevaliers prist si tres grande merancolie, 
quant li rois Phelippes li dist que il estoit mençonnables, 
et li dus de Braibant ses mestres aussi, que 
il en morut d'anoi ; ne onques depuis ne retourna en 
Braibant. 

Or passa li iviers ; li estés revint. Li rois d'Engleterre, 
toute celle saison, petit a petit, fist par deça la 
mer et par de dela apparillier ses pourveances. Et 
qant la Pentecouste fu passee, il se departi de Louvaing ; 
et laissa la la roine sa fenme. Et s'en vint logier 
a Villevort, a une lieue priés de Brousselles ; et remanda 
toutes ses gens, qui estoient espars en Hainnau et en 
Braibant. Et la furent tendu en ces biaus prees qui sont 
grant et large, au lonc de la riviere, tentes, trefs, 
auqubes et pavillons, et toutes ordenances de logeis. 
Et escripsi deviers ces signeurs d'Alemagne ; et leur 
manda conme vicaires de l'Empire et les semonst, sus 
lors fois, que tout venissent. Chil signeur s'ordonnoient 
tout par grant loisir, et ne se delivroient point, ensi 
que li rois d'Engleterre vosist, et prendoient piet 
sus le duch de Braibant. Et de ces detriances li rois 
d'Engleterre estoit tous merancolieus, et convenoit 
que il portast ce dangier. Bien sentoient et congnissoient 
li signeur d'Alemagne que li dus de Braibant 
se dissimuloit et se portoit de ces besongnes assés 
froidement. Et se savoient bien li pluisseur que il 
avoit envoiiet son chevalier, messire Lois de Cranehen, 
a Paris, deviers le roi de France, et le faisoit la tenir 
tout quoi, pour li escuser de toutes informations 
senestres qui pooient venir. Nequedent, toutes ces 
coses misses avant, il se departirent de lors lieus, qant 
il orent pourveu lors gens ; et s'en vinrent a Villevort 
deviers le roi d'Engleterre et vicaire a l'empereour. 
Et ensi que il venoient, il se logoient sus celles belles 
praiories qui sont entre Brouselles et Villevort ; et 
s'estendoient lors logeis et comprendoient bien avant 
joindant Brouselles. Et vinrent tout premierement li 
dus de Gerlles serouges dou dit roi, li contes de 
Jullers, li contes de Mons, li contes de Saumes en 
Saumois, li archevesques de Coulongne et messires 
Gallerans ses freres, li sires de Fauquemont, messires 
Ernouls de Baquehen, et pluisseur chevalier et tout 
ruste d'Alemagne. Messires Jehans de Hainnau estoit 
tousjours dalés le roi et de son consel. 
Qant il furent venu, li rois d'Engleterre lor requist 
que il vosissent escrire et seeler avoecques lui lettres de 
desfiances a Phelippe de Valois, qui se nonmoit rois de 
France. Chil signeur d'Alemagne respondirent generaument 
que il estoient tout prest, mais que li dus de 
Braibant vosist ce faire ; et bien apertenoit que il le 
fesist, car il estoit li plus proçains de sanc et de linage 
qui fust la au roi d'Engleterre. Adont requist li rois 
d'Engleterre au duch de Braibant, par honmage et par 
linage que il vosist seeler. Li dus de Braibant fu consilliés 
de respondre : si respondi et dist que point pour l'eure 
il ne escriroit ne seeleroit nulles desfiances 
avoecques euls, et pas ne s'escusoit que il ne le deuist 
faire, mais ce que fait en seroit, il le feroit de soi 
meismes sans nului mettre en sa lettre. 
Dont regarda li rois d'Engleterre sus les signeurs 
d'Alemagne et leur dist : « Biau signeur, je me tieng 
assés contens de ce que mon cousin de Braibant en 
fera. Nous sonmes en son pais ; et qant nous serons 
dehors, il avera mieuls cause de escrire et seeler les 
desfiances que il n'ait presentement. Si vous pri 
chierement que vous ne vos voelliés pas arester sus ce, 
et seelés avoecques moi. » Il regarderent tout l'un 
l'autre. Dont dist li dus de Gerlles : « Contes de Jullers 
et vous, contes des Mons biaus cousins, nous i metons 
trop de detris sans raison : il le nous fault faire, et a 
ce nous sonmes aloiiet et obligiet de trop grant temps. » 
Dont respondirent li Alemant tout de une vois : 
« Dus de Gerles, vous dittes verité. » 
La fu conclu et acordé que tout seeleroient avoecques 
le roi d'Engleterre les desfiances a Phelippe de 
Valois, ensi que il fissent. Li rois d'Engleterre en chief 
escripsi et seela, pour lui et pour tous ses tenaules 
d'Engleterre ; et puis seelerent tout li aultre, reservé le 
duch de Braibant. Chils volt faire son fait a par lui. 
Les desfiances escriptes et seelees, li evesques de 
Lincole fu cargiés de la porter et faire le message. Il 
l'emprist avoecques .I. hiraut d'Engleterre, liquels 
cevauça tout devant pour impetrer .I. sauf conduit 
pour le dit evesque alant et retournant ; et l'atendi a 
Valenchiennes. Li hiraus qui chevauça devant, 
esploita si bien que il ot le sauf conduit pour l'evesque 
de Lincolle et toute sa famille alans et retournans, et 
l'aporta a Valenchiennes la ou li evesques l'atendoit. 
Qant li dis evesques l'ot, il se departi de Valenchiennes 
et vint au Chastiel en Cambresis et puis a 
Saint Quentin et a Hem et puis a Noion ; et fist tant 
par ses journees que il vint a Paris et se loga au Chastiel 
Festu, en la rue dou Tiroi derriere les Innocens. 
Pour ces jours, estoit li rois Phelippes a l'ostel c'on 
dist de Neelle, oultre la riviere de Sainne. Et la ala li 
evesques de Lincolle faire son message et parla au roi, 
car on li fist voie, et li rois le volt veoir et oir. Si mist 
les desfiances avant : adont regarda li rois la lettre et 
les seauls qui i pendoient. Si fist dire a l'evesque que 
il pooit bien partir qant il voloit, car il se tenoit pour 
tous desfiiés. Et aussi li evesques de Lincole, pour plus 
deuement faire les desfiances, avoit rendu au roi de 
France, avant ce que il monstrast ses lettres, 
l'onmage tout entier et tel que il le tenoit de li, et li 
rois l'avoit repris. C'estoit la conté de Pontieu et en 
Giane auqunes terres, qui s'estendent entre la riviere 
de la Dourdonne et la Geronde ; car ce qui est par de 
dela, les rois d'Engleterre ont tousjours tenu quitement 
et liegement, et ensi conme l'iretage d'Engleterre. 
Qant li evesques de Lincole ot fait ce pour quoi il 
estoit venus, il se departi et retourna arriere. Et tantos 
li rois Phelippes envoia saisir la conté de Pontieu et la 
conté de Monstruel et toutes les terres que li rois 
d'Engleterre avoit relevé de la couronne de France, et 
qu'il tenoit au jour que les desfiances vinrent. Et 
transmuerent li officiier, qui conmis i furent de par le 
roi, tous officiiers, et i remissent aultres, selonch les 
ordenances des lieus ; mais il ne tint pas longement la 
conté de Pontieu, qant il le donna a mesire Jaquemé 
de Bourbon, .I. sien cousin moult proçain, et liquels 
estoit issus, et li dus Pieres de Bourbon ses freres, de 
la droite coste dou roi saint Lois de France. Et ne 
tenoit pas li dis messires Jaquemés de Bourbon, au 
jour que li rois li donna la conté de Pontieu, trop 
grant terre, et pour ce li aucgmenta il son hiretage ; 
et bien l'emploia, car li gentils chevaliers fu ausi 
pourveus de nobles conditions que nuls chevaliers 
pout estre. Or se tint li rois Phelippes pour desfiiés 
dou roi d'Engleterre et des conjoins et ahers avoecques 
li en celle gerre. 
Or vous voel recorder une grande apertise d'armes, 
et la premiere qui fu faite en France, que mesires 
Gautiers de Manni, uns bacelers et chevaliers de la 
conté de Hainnau, et tousjours vrais et loiaus Englois, 
fist sus le roiaulme de France, le roi d'Engleterre et 
ses hoos estans a Villevort. 

Sitretos que messires Gautiers de Manni peut sçavoir 
et percevoir que li rois de France fu desfiiés et 
que li evesques de Lincole se metoit au retour, il fist 
tant que il ot .XL. lances de bons compagnons Hainnuiers 
et Englois, et se departi de Braibant et chevauça 
tant de nuit avoecques l'aide dou jour que il 
vint en Hainnau. Et chevauçoient ils et ses gens a la 
couverte et ne savoient nuls de la compagnie, fors ils 
et une ghide qui les menoit, ou il voloient aler. Et se 
bouterent ens es bos de Blaton. Li gentils chevaliers 
avoit voé en Engleterre, oant dames et signeurs, et dit 
ensi : « Se la guerre s'esmuet entre le roi d'Engleterre 
mon signeur, et Phelippe de Valois qui se dis rois de 
Franche, je serai li premiers qui s'en armera et qui 
prendera chastiel ou ville sus le roiaume de France. » 
Et de ce veu point il n'en defalli, car il s'en vint de 
nuit bouter ens es bois de Wieres moult priés de Mortagne. 
Et qant il fu la venus, il dist a ses compagnons 
tout ce que il voloit faire, et se emprise il li 
acorderent. 
La ville de Mortagne sus la riviere d'Escaut, quoique 
elle soit moult priés gardee, pour ce jour fu en tres 
grande aventure de estre prise, car messires Gautiers 
de Manni et sa route vint sus l'ajournee si priés que il 
se bouterent en enbusqe ens es haies et buissons dalés 
Mortagne. Et orent pourveu cotes et abis de fenmes, 
lesquelles il prissent en .I. village sus lor cemin, et 
grans cretins plas, la ou ces fenmes qui vont au marchiet 
mettent bures, oefs et fronmages. Et abituerent 
.IIII. de lors honmes de l'abit de ces fenmes et loiierent 
entours lors testes belles blances loiures de toille, et 
prissent ces cretins couvers de blances napes, et 
monstroient que elles venissent au marchiet vendre 
lors bures et fronmages. Et vinrent sus l'eure de solel 
levant a la porte, et le trouverent close et le guichet 
entre ouvert, et .I. honme qui le gardoit ; et quida 
veritablement que ce fuissent fenmes d'un village la 
priés, qui venissent au marchiet, et ouvri le guichet 
tout arriere, pour elles entrer et lors cretins. Qant chil 
honme en abit de fenmes furent dedens, il se saisirent 
dou portier et traissent lons coutiaus que il portoient 
desous lors gonnes, et li dissent : « Se tu sonnes mot, 
tu seras mors. » L'onme fu moult esfraé et doubta la 
mort, et se tint tous quois dalés euls. 
Evous messire Gautier de Manni venu et ses compagnons, 
qui les poursievoient de lonch ; et avoient 
laissiet lors chevaus en haies et en buissons, assés priés 
de Mortagne, en la garde de lors varlés. Et veirent 
que lor compagnon estoient signeur de la porte ; 
si se hasterent dou plus qu'il porent, et entrerent 
dedens le guichet tout a lor aise. Et s'en vinrent 
deviers la tour et le dongnon, et le quidierent trouver 
mal gardee ; mais non fissent, car elle estoit fremee. 
Adont se tinrent euls tout quoi, et veirent bien que il 
avoient fali a leur entente, et que la ville, sans le 
chastiel, ne lor valloit noient a tenir. Si se retraissent 
tout le pas la par ou il estoient venu, et ne porterent 
aultre damage a la ville de Mortagne que il bouterent 
le feu en deus ou trois maisons ; et puis issirent et 
monterent sus leurs chevaus, et se departirent sans 
aultre cose faire. Moult de gens de la ville de Mortagne 
estoient encores en lors lis, et ne sceurent riens 
de celle aventure. 
Mesires Gautiers de Manni, pour acomplir sen 
emprise, ils et si compagnon, chevaucierent et rentrerent 
en Hainnau ; et passerent l'Escaut a un ponton 
au desous de Condet. Et vinrent ce jour disner en 
l'abeie de Vicongne ; et la rafresqirent lors chevaus, 
et s'i tinrent jusques a la nuit. Encores n'estoit li pais 
de riens esfraés. Et monterent sus lors cevaus a la 
vespree, et cevauchierent amont ; et passerent les bois 
de Walers, et entrerent en Ostrevant. Et avoient 
gides qui les menoient ; et vinrent entre Douai et 
Cambrai, passer la riviere de la Sensee, qui rentre en 
l'Escaut a Bouchain. Et cevauchierent tant que, sus 
l'eure de solel levant, il vinrent a un chastiel, que on 
dist Thun l'Evesque seant sus la riviere d'Escaut ; et 
si a point que les mesnies dou dit chastiel mettoient 
hors le bestail, pour pasturer ens es prees qui sont 
priés de la, et encores estoit li chastellains en son lit. 
Si entrerent dedens la porte, car il le trouverent ouverte, 
et furent signeur et mestre dou chastiel, et bouterent 
hors tous ceuls et celles que dedens il trouverent. Et 
retint li dis messires Gautiers de Manni le chastiel 
pour li, et i establi et le donna a un sien frere chevalier, 
lequel on nonmoit messire Gille de Manni ; et fist chils 
depuis en l'anee pluisseurs destourbiers a ceuls de Cambrai. 
Et qant li dis messires Gautiers de Manni ot fait ces 
emprises, il s'en retourna deviers le roi d'Engleterre son 
signeur, et fist tant que il se trouva a Malignes ; et la 
estoit li rois d'Engleterre venus et i avoit un parlement. 

Tout en telle maniere que les Englois conmenchierent 
a soutillier, qant les desfiances furent faites 
dou roi d'Engleterre au roi de France, conment il 
poroient nuire et porter damage, les François, li rois 
de France et son consel, toute la saison aussi, n'avoient 
entendu a aultre cose fors a euls pourveir par mer et 
par terre ; car par les apparans que il veoient et desquels 
il avoient oi parler, il supposoient assés que il 
averoient la guerre. Et avoient establi sus la mer une 
qantité de nefs normandes et grant fuisson de Genevois 
et de gens marins que on apelle « esqumeurs de 
mer. » Et en estoient meneur et gouvreneur, de par 
mesire Carle Grimaus amiral de France, mesires 
Hues Qierés, Bahuces et Barbevaire ; et se tenoient 
en la marce de Diepe et de Harflues. Sitretos que les 
desfiances furent venues a Paris de par le roi d'Engleterre, 
il en furent segnefiiet. Si se departirent chil dit 
esqumeur des bendes de France et ceminerent au travers 
de la mer, et vinrent, avoecques le vent et la 
maree, ou havene de Hantonne, un dimence que 
toutes gens estoient a messe. Et fu la ville si sousprise 
que il n'eurent nul loisir d'entendre a garder lor ville 
et lor havene ; et estoient bien ces dis esqumeurs vint 
mille, uns que aultres, et furent pour ce jour signeur 
de Hantonne. Et s'en fuirent honmes, fenmes et enfans 
qui fuir peurent, pour euls sauver ; et en ocirent et 
prisent biaucop, et fusterent toute la ville de ce que 
il i trouverent de lainnes et de draps. Et qant la maree 
fu revenue, il entrerent en lors nefs, mais avant il 
bouterent le feu en la ville en plus de .LX. lieus, et 
puis il issirent dou havene et entrerent en mer ; et 
s'en retournerent arriere viers Normandie et enmenerent 
biaucop de prisonniers, que depuis il 
rançonnerent. 
Ces nouvelles s'espardirent parmi Engleterre conment 
li Normant avoient esté a Hantonne et l'avoient 
prise de fait et tout reubee et pillie. Dont sentirent 
bien li Englois que la guerre estoit toute ouverte 
entre France et Engleterre. 

Li rois d'Engleterre venus estoit a Malignes a un 
parlement qui la se tint, car li Alemant, qui le roi 
d'Engleterre voloient servir, et qui desfiiet avoient le 
roi de France, s'esmervilloient grandement entre euls, 
de ce que li dus de Braibant ne se apparilloit aultrement 
pour aidier son cousin germain, le roi d'Engleterre. 
Et fu la dit, aresté et consillié que tout se departiroient 
de Villevort, ou logiet il estoient, et cemineroient 
oultre et passeroient parmi Hainnau. Tout ce 
ne pooit deveer li contes de Hainnau : puis que il en 
estoit requis dou vicaire a l'empereour, il convenoit 
que il fust en obeissance. Et fu remonstré au roi 
d'Engleterre que il s'adreceroit parmi Brousselles et 
iroit parler au duch son cousin, puisque il n'estoit 
venus au parlement a Malignes, et li remonsteroit ces 
desfautes et aultres, desquelles on estoit tout 
esmervilliet. 
Ensi se conclut li parlemens. Et retournerent li 
signeur a Villevort et se conmenchierent a deslogier 
et a tourser tentes et tres, auqubes et pavillons et 
toutes manieres de logeis portatis, et a metre sus chars 
et sus charettes. Tout fu deslogiet et mis a voie et a 
chemin ; et passerent au dehors de Brousselles. Li 
rois d'Engleterre, li dus de Gerlles, li contes de Jullers, 
li arcevesques de Coulongne, li marqis de Misse et 
d'Eurient, mesires Robers d'Artois, messires Jehans 
de Hainnau et li sires de Fauquemont entrerent en 
Brousselles, et i disnerent et jurent une nuit ; et 
entrués lors gens passerent oultre. 
Li rois d'Engleterre, en la presense de ces signeurs 
desus nonmés, demanda au duch de Braibant quelle 
estoit se intension : de venir devant Cambrai ou dou 
laissier. Li dus de Braibant se hontoia pour la cause 
des grans signeurs ses cousins qui la estoient et qui 
tout s'aquitoient loiaument enviers le roi d'Engleterre. 
Et ce que il i avoit eu de defaute et de dissimulation il 
li avoit mis, et si estoit plus tenus au roi d'Engleterre 
que nuls des autres, car c'estoit ses cousins germains. 
Si respondi et dist : « Sitretos conme je porai sçavoir 
que vous serés a siege devant Cambrai, je me trairia 
celle part a douse cens hiaumes et vint mille honmes 
des villes de Braibant. » Celle response sousfi assés 
bien au roi et as signeurs qui la estoient et qui entendu 
l'avoient. Et disnerent et souperent ce jour en grant 
reviel avoecques le duch de Braibant. 
Et au matin, il s'en departirent et vinrent ce jour a 
Nivelle et se remissent chil signeur avoecques lors 
gens ; et li rois d'Engleterre s'en vint a Mons en 
Hainnau et la trouva le jone conte de Hainnau son 
serourge, qui le rechut liement, pour deus raisons : 
la premiere estoit pour che que il avoit sa serour 
espousee ; et l'autre raison : faire li convenoit, car li 
rois d'Engleterre estoit vicaires a l'empereour, ensi 
que vous savés ; se le devoit recevoir, puisque requis 
en estoit, conme son signeur et faire toute honnour, 
reverense et obeisance. Si se rafresqirent li rois 
d'Engleterre et li signeur qui avoecques li estoient, 
deus jours en la ville de Mons ; et entrués passerent 
lors gens et li charois. Ce fu mois de septembre, et 
avoit on partout miessonné. Et s'avalerent toutes 
ces gens d'armes en la marce de Valenchiennes ; et se 
logierent en ces villages, et trouvoient des biens assés. 
Li auqun paioient moult volentiers ce que il prendoient, 
et li aultre non ; car Alemant ne sont pas trop 
bon paieur, la ou il le pueent amender. 
Li rois d'Engleterre, lui trentime de signeurs 
d'Engleterre et d'Alemagne, entra en Valenchiennes ; 
et avoit la nuit devant jeu a Saint Sauve en la priorie. 
Et la vinrent li contes de Hainnau et mesires Jehans 
de Hainnau son oncle, et pluisseur baron et chevalier 
de Hainnau, en la compagnie dou conte. Et le jour 
encores que il entra en Valenchiennes, li rois avoit 
disné a Saint Sauve, a demi lieue de Valenchiennes. 
Et entrerent li rois et li signeur en la ditte ville, par la 
porte Montoise. Et amena li contes le roi en son hostel 
que on dist en la Salle ; laquelle Salle et hostel on 
avoit ordonnet et apparilliet tres ricement, ensi que 
pour le corps le roi. 
Et avint que, en montant les degrés de la Salle, li 
evesques de Lincole qui la estoit presens, esleva sa vois 
et dist : « Guillaumes d'Ausone, evesques de Cambrai, 
je vous amoneste, conme proceur de par le vicaire au 
roi d'Alemagne et a l'empereour de Ronme, que vous 
voelliés ouvrir la chité de Cambrai, et requellier 
dedens le roi d'Engleterre, vicaire a l'empereour. » A 
ceste requeste et parole ne respondi nuls. Apriés, 
tourna li dis evesque sa parole sus le conte de Hainnau, 
et dist : « Contes de Hainnau, je evesques de 
Lincolle, procureres dou roi d'Engleterre, vous amoneste 
de par le vicaire de l'empereour que vous le 
venés servir, la partout sus l'Empire, la ou il vous 
menra, pour lui aidier a corriger les rebelles. » Li 
contes respondi et dist : « Je obeirai volentiers si avant 
que je sui tenus. » Dont respondi li rois d'Engleterre 
qui estoit d'encoste li : « Il nous soufist. » 
Apriés ces monitions et requestes, il monterent les 
degrés de la Salle. Et fu menés dou conte de Hainnau 
li rois d'Engleterre en sa cambre, et ensi tout li aultre 
signeur en lors cambres. Et fu li ostés de la Sale de 
Valenchiennes ordonnés seullement pour le roi 
d'Engleterre et son tinel. Et li contes de Hainnau et la 
contesse furent logiet a l'ostel de Hollandes. Et vint 
la jone contesse de Hainnau, bien acompagnie de 
dames et de damoiselles de son pais, veoir le roi 
d'Engleterre ; et li rois le rechut moult doucement, ensi 
que chils qui bien le sceut faire. Si fu li soupers grans 
et biaus et bien estofés, et li rois d'Engleterre grandement 
bien requelliés et honnourés dou conte son 
serouge, et des chevaliers dou pais. 
A l'endemain apriés disner, il se departi de Valenchiennes ; 
et vint a Fontenelles l'abeie, veoir madame 
de Valois sa grande dame. Et fu avoecques lui li dis 
rois bien deus heures, et la aussi estoit li contes de 
Hainnau. Si prist li rois d'Engleterre congiet a la 
bonne dame, et puis s'en departi ; et vint ce soir, au 
souper et a la giste, a Haspre. Et li contes de Hainnau 
retourna a Valenchiennes ; et ja avoit fait tous ses 
conmandemens et semons ses honmes pour venir ou 
serviche le roi d'Engleterre devant Cambrai. 

Vous savés, si conme il est contenu ichi desus en 
nostre histore, que chil de la chité de Cambrai avoient 
esté deviers le roi Phelippe pour li remonstrer conment 
il avoient entendu que li rois d'Engleterre, conme 
vicaires a Loys de Baiviere, roi d'Alemagne et empereour 
de Ronme, venroit a poissance mettre le siege 
devant lor ville ; et avoient priiet au dit roi, conme chil 
qui se voloient de tous poins tenir avoeques lui, pour 
tant que il ne se sentoient pas pourveu assés de gens 
d'armes, que ils lor en vosist envoiier. Li rois estoit 
descendus a ceste priiere et avoit envoiiet en garnison 
en la chité de Cambrai messire Amé de Geneve, le 
Galois de la Baume savoiien, messire Jehan de 
Groulee, le signeur de Vinai, messire Loys de Chalon, 
mesire Tiebaut de Moruel, le signeur de Roie, le 
signeur de Fosseur, le signeur de Biausaut, et bien 
.CC. lances de bonnes gens d'armes, chevaliers et 
esquiers ; et avoit fait pourveir et rafresqir tous les 
castiaus de Cambresis de bonnes gens d'armes, a la 
fin que il ne fuissent souspris de nulle male aventure. 
Li sires de Couci avoit envoiiet a Oisi en Cambresis 
environ .XL. lances de bons compagnons, desquels li 
sires de Clari estoit chiés. Li pais estoit tous pourveus 
sus les frontieres d'Artois, de Cambresis et de Vermendois. 
Avoecques tout ce, le rois Phelippes faisoit un 
mandement tres grant partout son roiaulme et hors, 
et prioit ses amis et conmandoit a ses subjets, car li 
intension de li estoit telle que il venroit combatre le 
roi d'Engleterre, fust devant Cambrai ou ailleurs, et 
que jamais ne retourneroit a Paris, si l'averoit 
combatu, car pour lors il se tenoit a Compiengne et 
faisoit la son mandement. 
Qant li rois d'Engleterre ot osté a Haspre deus 
jours et que ja moult de ses gens furent passet et venu 
a Nave, a Cacongle et la environ, il se departi et vint 
viers Cambrai et s'aresta a Iwis en Cambresis. Tout 
chil signeur d'Alemagne par ordenance passerent 
oultre, et vinrent mettre le siege devant Cambrai. Le 
second jour apriés vinrent li jones contes Guillaumes 
de Hainnau et messires Jehans de Hainnau son oncle a 
grant compagnie et belle de Hainnuiers. Et estoient 
plus de .Vc. lances, chevaliers et esquiers, et s'en 
vinrent logier devant Cambrai. Le sissime jour apriés 
vint li dus Jehans de Braibant, et avoit en sa compagnie 
bien .IXc. hiaumes. Si environnerent ces gens 
d'armes englois, alemans, hainnuiers, tiessons, la chité 
de Cambrai. 
Assés tos apriés ce que li dus de Braibant fu venus 
a hoost devant Cambrai, il fut priiés et requis dou roi. 
d'Engleterre que il envoiast desfiier le roi de France. 
Li dus respondi a ce et dist que il feroit tout a temps ; 
et n'en volt encores pour lors riens faire, jusques 
adont que il veroit que on vodroit chevauchier sus le 
roiaume de France. Et demora la cose en cel 
estat, mais li intension dou roi d'Engleterre estoit bien 
telle que jamais ne retourneroit arriere si averoit ars 
et brui ou roiaume de France. 
Et avoient chil de l'oost fait un pont sus la riviere 
d'Escaut pour aler de l'un en l'autre. Et couroient tous 
les jours les Englois et les Alemans ens ou Cambresis 
et jusques a Bapaumes. Tous li pais estoit avisés, 
avant ce que li sieges venist devant Cambrai. Si avoient 
retrait li plus dou peuple lors biens ens es fortereces, 
et lor bestail cachiet devant euls bien avant en Artois 
et en Vermendois, car ce qui estoit trouvé sus le plat 
pais estoit perdu. Si eut a la chité de Cambrai, le 
siege la estant, pluisseurs assaus et escarmuces, mais 
la bonne chevalerie qui dedens estoient, en songnierent 
si bien que point ni prissent ne rechurent de blame ne 
de damage. Messires Jehans de Hainnau, li sires de 
Fauquemont, et auquns chevaliers de Gerles et de 
Jullers se departirent un jour dou siege et cevauchierent 
si avant que il vinrent devant Oizi en 
Cambresis et descendirent li auqun a la barriere, et la 
ot grande escarmuce, car li chevalier et li esquier qui 
dedens estoient de par le signeur de Couci, s'i porterent 
vaillanment et n'i pirssent point de damage ; et 
retournerent en l'oost li Alemant sans riens faire. 

Encores ce siege durant devant Cambrai, vint, par 
un samedi, li jones contez de Hainnau, qui fu moult 
bacelereus a tous ceuls de son pais ou il i avoit tres 
bonnes gens d'armes, a la porte de Saint Quentin. 
Et descendirent ils et ses gens a piet. La porte desus 
nonmee estoit gardee des Savoiiens, desquels messires 
Amé de Geneve et li Galois de la Baume estoient 
souverain ; et la ot tres grande escarmuce et dure, et 
fait pluisseurs apertisses d'armes. A une aultre porte 
que on dist la porte Robiert, estoient aussi en armes li 
dus de Jullers et li dus de Gerles et lor gens. En la 
garde de la porte, estoient li sires de Vinai et messires 
Lois de Chalon et lors gens, et fissent contre ces 
Alemans a la desfense tamainte apertisse d'armes. 
A la porte de Douay, estoient li sires de Roie et 
messieres Tiebaus de Moruel ; et eurent l'asaut de 
mesire Jehan de Hainnau et dou signeur de Fauquemont 
et de messire Weri de Wallecourt. Et furent ce 
jour tres vaillans gensli assallant et li desfendant, et 
tant que point ne prissent de damage. 
Li hoos dou roi d'Engleterre et des signeurs qui la 
estoient, n'avoient nulle defaute de vivres ne de 
pourveances ; car il lor en venoit grant fuisson pour 
euls rafresquir, et tous les jours, de la conté de Hainnau 
et de Braibant, car chil pas la lor estoient ouvert. 
Qant li signeur veirent que riens il ne faisoient devant 
Cambrai et que li iviers aproçoit et les longes nuis, 
si se aviserent que il se departiroient de la et cevauceroient 
en France, et bouteroient le duch de Braibant 
en la guerre qui encores n'avoit desfiiet le roi de 
France ; et puisque il estoit si avant venus, blame trop 
grant li seroit, se il ne faisoit ensi que li aultre. Toutes 
ces coses furent remonstrees a part au roi d'Engleterre 
et a mesire Robert d'Artois et a mesire Jehan de 
Hainnau par les quels consauls il s'ordonnoit le plus. 
Et tout respondirent que ce seroit bon de faire ensi ; 
mais tout comsideré, il apertenoit que li dus de 
Braibant en fust segnefiiés, afin que il euist pourveance 
de desfiier le roi : a tout le mains on oroit sa response, 
et veroit on quelle chiere il en feroit. 
Si manda li rois d'Engleterre en sa tente tous les 
chiés de signeurs, et leur fist dire que il voloit avoir 
parlement a euls. Tout i vinrent. Qant tout furent 
venu, li dis rois d'Engleterre les remercia des services 
que il li faisoient ; et puis entra en la matere moult 
sagement et leur dist : « Biau signeur, je ne sui pas venus 
en ce pais et faire les frés et les coustages si grans que 
vous veés que je fac et ai fais jusques a chi, pour 
tenir le siege devant Cambrai. C'est li intension de 
moi et de ceuls qui ont desfiiet le roi de France que 
nous nos departirons de chi dedens quatre jours, et 
chevaucerons en France, et verons se nostre adversaire 
Phelippe de Valois venra sus les camps a 
l'encontre de nous ; siques, biaus cousins de Braibant, 
vous n'avés pas encores desfiiet le roi de France, et 
toujours avés vous dit que vous le desfierés tout a 
temps. Je le vous remonstre, car il est heure que 
vous le desfiés, se le desfiier le devés. » 
Li dus de Braibant se vei pris en parole ; et convenoit 
que il respondesist, ne plus ne pooit requler ne faire 
nulle disimulation ; et si estoit li plus proçains que li 
rois d'Engleterre euist la. Et li fu avis trop grant 
blame li seroit de dire non. Si respondi et dist si hault 
que tout l'oirent : « Che que je me sui sousfers jusques 
a chi a non desfiier le roi de France, la cause principaus 
estoit tele que je quidoie et supposoie tous les jours 
que auquns bons moiiens se deuissent ensonniier de 
ceste guerre apparant entre France et Engleterre, par 
quoi casquns des rois euist eu son droit. Et puisque 
li contraires est, et que vous, biaus cousins d'Engleterre, 
volés proceder en la gerre, je escrirai et penderai 
a mes lettres mon seel et ferai pendre les seaus de 
tous les barons de ma tere, certefians la desfiance qui 
s'adrecera a Phelippe de Valois qui se dist rois de 
France. » Tout respondirent : « C'est bien dit et bien 
parlé, et nous demorrons tout avoeques vous. » 

Ensi s'espardi chils parlemens, liquels fu en la tente 
dou roi d'Engleterre devant Cambrai. Et escripsi li 
dus de Braibant unes lettres de desfiances au roi de 
France, et seela et fist seeler avoecques le signeur de 
Quq, li signeur de Berghes, li signeur de Baudresen, 
le signeur de Pietresen et tous les barons de son pais. 
Et furent ces lettres, escriptes et donnees devant 
Cambrai, aportees a Pieronne en Vermendois ou li 
rois de France se tenoit, et faisoit la son mandement 
de toutes parties de son roiaulme. 
Qant la congnisance des desfiances vinrent au roi 
de France, il n'en fist nulle compte et dist que 
il n'en atendoit aultre cose ; mes il demanda : « Ou 
est li chevaliers de mon cousin de Braibant qui 
tousjours l'a si loiaument escusé, Loys de Cranehen ? » 
On li dist : « Sire, il est demorés a Paris. » Adont 
ordonna li rois un de ses cevauceurs et dist : « Va a 
Paris et porte ces lettres a Lois de Cranehen. » Li 
varlés les prist et monta a ceval et ne cessa, si vint a 
Paris et trouva le chevalier a son hostel. Si fist son 
mesage bien et a point, ensi que cargiet li estoit. 
Qant mesires Lois de Craneson vei che, si fu si confus 
que il en entra en merancolie et maladie, et en morut : 
en si grant virgongne prist il ce que son signeur li dus 
de Braibant l'avoit fait mençonnable. 
Or retournons au siege de Cambrai et comptons 
conment depuis les desfiances faites et envoiies au duch 
de Braibant, le troisime jour apriés, tout se deslogierent 
et requellierent tentes et trefs, et mist on tout 
a charoi et a voiture. Et s'en vint li rois d'Engleterre 
logier au Mont Saint Martin, une abbeie de blans 
monnes, laquelle est moult belle et moult bien edefiie. 
Et la prist congiet li jones contes Guillaumes de 
Hainnau au roi d'Engleterre, et dist que il ne voloit 
point passer la riviere d'Escaut ne entrer ou roiaume 
de France, car il estoit homs au roi de France ; 
voirement estoit de la terre d'Ostrevant, de laquelle 
madame sa mere estoit doee, se ne li voloit faire point 
de gerre. Li rois d'Engleterre s'en contenta assés et ne 
le pressa plus avant, et le remerchia des services que 
ils et ses gens li avoient fait jusques a ces jours. 
Ensi se departi li contes de Hainnau a tout ses Hainnuiers : 
de tant fu afoiblie li hoos le roi d'Engleterre ; 
et rentra en son pais et s'en vint a Valenchiennes dalés 
madame sa fenme. Et li rois d'Engleterre se tint en 
l'abeie dou Mont Saint Martin, et ses gens estoient 
logiet tout au tour de li sus les villages. 

Entrués que li rois d'Engleterre se tenoit en l'abeie 
dou Mont Saint Martin, li fourageur de l'oost fouragoient 
la environ, et n'i avoit nului espargniet, et 
tenoient les camps messires Jehans de Hainnau, li 
sires de Fauquemont, li sires de Quq, messires Henris 
de Flandres, messires Gerars de Baudresen, et estoient 
bien .Vc. armeures de fier. Et vinrent ces gens d'armes 
a Honnecourt ; c'est une abbeie, mais il i a une petite 
ville bien fremee de portes, de murs et de fosses ; et 
dedens la ville de Honnecourt estoient requelliet 
moult de gens dou plat pais, et avoient mis et bouté 
le leur. Chil signeur, qui desiroient a faire auquns 
esplois d'armes, s'en vinrent broçant a l'esporon 
jusques a la et descendirent de lors chevaus, et se 
missent tout en ordenance pour assallir. Et vinrent 
tout a piet et le pas, tenans lors glaves en lors poins 
jusques as barrieres et la s'aresterent, car il les trouverent 
closes et bien gardees. Pour ce jour, avoit 
dedens Honnecourt .I. abbet de grant emprise, de bon 
sens et de grant hardement ; et avoit fait remparer et 
fortefiier la ville, car bien supposoit que de ce 
voiage il averoit auqunes nouvelles. Li abbés avoit 
fait armer tous ses honmes, voires ceuls dont on se 
pooit aidier ; et avoit mandé a Saint Quentin des 
arbalestriers a ses deniers, pour aidier a garder la ville. 
La conmença as barrieres de Honnecourt li escarmuce, 
et lançoient et poussoient chil assallant sus 
ceuls de dedens, et li arbalestrier traioient qui faisoient 
requler les assallans. La ot dur assaut et fort et bien 
continué. Et avint que messires Henris de Flandres, 
qui pour ce temps estoit jones chevaliers et aventureus 
et qui la voloit monstrer ses apertisses, tenoit son 
glave a un petit pennon de ses armes, et le lançoit a la 
fois dedens et puis le retiroit a lui. Qant dan abbé en 
vei la maniere que li chevaliers se metoit en painne de 
euls adamagier, si s'avança et apuigna la glave dou 
dit chevalier, si fort et si roit parmi le trellis de une 
porte coullans que on avoit avalé, que li dis mesire 
Henri n'en fu pas mestres. Car li abbés estoit fors des 
bras durement et poissans et durs homs ; et demora la 
glave a l'abé, dont messires Henris de Flandres fu 
moult courouchiés se amender le peuist. Et tinrent 
tout ce fait de l'abé a grant vaillance, et chil de 
dehors et chil de dedens. Chils assaus dura bien trois 
heures, et n'i fissent riens li assallant fors euls travillier. 
Qant il veirent ce, il sonnerent la retrete et se departirent 
de l'assaut ; et retournerent a lors chevaus et 
monterent sus, et s'en vinrent en lors logeis. 
Aussi ot en ce jour un grand assaut au chastiel de 
Ronsoit, liquels est a l'entree de Vermendois et sus le 
pasage de Saint Quentin en biau plain pais, dou 
conte de Warvich, connestable d'Engleterre. Et est 
li dis chastiaus au signeur de Fosseur, voires estoit 
pour le temps ; et i eut des bleciés des Englois asallans, 
et aussi ot de chiaus de dedens. Et s'en departirent li 
Englois sans riens faire, et retournerent a lors logeis. 

Tous les jours ooit nouvelles li rois de France, qui 
se tenoit a Pieronne en Vermendois, dou convenant 
des Englois ; et avoit intension tres grande et affection 
que il les combateroit, ne jamais ne retourneroient 
sans estre combatu. Et sus cel espoir, li rois avoit fait 
estendre ses mandemens par tout son roiaulme, et 
asambloit grant gens d'armes. Et en estoient li camp 
tout cargiet entre Saint Quentin et Pieronne, et entre 
Bapaumes et Lihoms en Santhers, et tout au lonch de 
la riviere de Sonme. Li rois d'Engleterre et toutes ses 
gens se deslogierent dou Mont Saint Martin et de la 
environ, et cevauchierent en trois batailles moult 
ordonneement, la bataille des mareschaus premiere, 
et puis le roi et le duch de Braibant et messire Robert 
d'Artois, apres, le duch de Gerlles, le conte de 
Jullers, l'arcevesque de Coulongne et mesire Gallerant 
son frere. En l'arriere - garde estoient li marqis de Misse 
et d'Eurient, li marqis de Blanquebourc, li contes de 
Mons, li contes des Eles, li contes de Mours, li contes 
de Saumes, messires Jehans de Hainnau, li sires de 
Fauquemont, li sires de Quq, messires Ernouls de 
Baquehem, messires Guillaumes de Duvort. Et 
estoient bien en l'aide dou roi d'Engleterre .XLM. 
homnes, toutes gens de fait et d'emprise, a ce que il 
monstroient. Et ardoient li coureur le pais, et vinrent 
chil de l'avant - garde courir devant les portes de Saint 
Quentin. Et pour tant que li François savoient bien 
que li voiages des Englois se tailloit et ordonnoit a 
passer par la, la ditte ville estoit pourveue de bonnes 
gens d'armes. Et s'i tenoient li sires de Couchi, li 
contes de Danmartin, li sires de Montmorensi, li 
sires de Hangiers, li sires de Qanni, li sires de Saucourt 
et tant que il estoient bien .Vc. armeures de fier. Et 
passerent les batailles dou roi d'Engleterre a Foursonme, 
et costiierent Saint Quentin ; et s'avalerent a 
Oregni Sainte Benoite, pour venir sus la riviere d'Oise. 
Ces nouvelles vinrent a Pieronne en Vermendois, ou 
li rois Phelippes se tenoit et tous li mondes de gens 
d'armes avoecques lui, que li Englois, a ce que il 
monstroient, s'en raloient, et que point il ne se 
logoient ne logeroient devant Saint Quentin, et ne 
faisoient autre esploit que de ardoir le plat pais. Dont 
dist li rois Phelippes : « On face conmandement 
de par nous que tout honme soient prest, car nous 
volons aler combatre ces Englois. » Chils conmandemens 
s'estendi partout les lieus ou li François 
estoient logiet ; si ordonnerent tantos pour mettre au 
cemin. Et se departi li rois de Pieronne en grant arroi, 
et cevauça viers Saint Quentin. 
Et li rois d'Engleterre s'avala sus la riviere d'Oise, 
et vint passer a un village que on dist Brenot ; et li 
avant - garde et messires Jehans de Hainnau et li sires 
de Fauquemont et lors routes, ou bien avoit deus 
mille armeures de fier, s'en vinrent a Oregni Sainte 
Benoite. L'abesse d'Oregni et les dames, qui sentoient 
la venue des Englois, estoient retraites en la forte 
ville de Ribeumont qui sciet a une lieue de la ; et 
avoient fait mener et chariier tout lor reliquaire et 
les biens de l'abeie ; aultrement il euissent esté tout 
perdu. Li avant - garde dou roi d'Engleterre entrerent 
en Oregni et passerent oultre, mais a lor departement 
elle fu toute arse ; et par le grant feu qui fu en la ville, 
li abbeie d'Oregni et la mantion des dames prist 
grant damages, et fu priés li moustiers tous ars. Chil 
de l'avant - garde passerent oultre et cevauchierent 
jusques a Ribeumont, et l'aprochierent de si priés que 
li signeur vinrent devant les barrieres ; mais point n'i 
aresterent ne asallirent, car il veirent bien que il perderoient 
lor painne, car la dedens s'estoient requelliet 
auqun chevaliers et esquiers dou pais, pour garder la 
ville et la tour et lors corps meismes. Si furent tous les 
fourbours de Ribeumont ars. Il n'i prisent aultre 
damage. Et ne passerent point oultre Ribeumont li 
Englois ; mais retournerent viers Behories ou li rois 
d'Engleterre estoit logiés en l'abeie proprement, et 
li dus de Braibant a Waudaincourt, et tout li signeur 
la environ selonch la riviere d'Oise. 
Li sires de Fauquemont, messires Ernouls de 
Baquehem, messires Guillaumes Duvort, et une route 
d'Alemans ou il i avoit bien .Vc. armeures de fier, 
s'en alerent a Tupegni, et livrerent uns grant assaut 
au chastiel. Mais li sires estoit dedens et avoit des 
bons compagnons avoecques lui, qui li aidierent a 
desfendre et a garder, si bien que il n'i prisent point 
de damage. Et n'i fissent aultre cose li asalant fors 
que travillier lors corps, car li chastiaus est biaus et 
fors, mais la basse cours fu toute arse et la ville osi, 
Si s'en departirent li desus dit Alemant, qant il orent 
fait lor envaie ; et s'en vinrent a une ville assés priés 
de la que on dist Esqielles, seans sus la riviere d'Oise. 
Et encores se tenoit li rois d'Engleterre a Behories, 
car ses gens avoient trouvé l'abeie garnie et pourveue 
de tous vivres, vins et chars, assés fains et avainnes 
pour lors chevaus batus et a batre, car ceste cevauchie 
se fut en la plus plentieveuse saison de l'an, ou mois 
de octenbre. 

Le roi d'Engleterre estant a Behories, li avant - garde 
estoit logié oultre le roi une grande lieue. Si 
s'en vinrent a Guise. Et la en celle cevauchie estoient 
messires Jehans de Hainnau, li sires de Fauquemont, 
li sires de Quq et mesires Ernouls de Baquehem. Pour 
lors la ville de Guisse, reservé le chastiel, n'estoit 
fremee que de palis et de bailles. Et se confioient chil 
de la ville sus lor dame la contese de Blois, pour tant 
que elle estoit fille a messire Jehan de Hainnau, que 
il ne deuissent point estre assalli, mais si furent. Car 
qant chil de l'avant - garde et li chevalier desus nonmé 
furent venu devant les barrieres, il missent tout piet 
a terre et prissent les lances, et s'en vinrent asallir a 
ceuls qui as barrieres estoient ; et tantos furent conquisses, 
car la force des desfendans n'estoit point 
parelle as asallans, et toutesfois il s'i porterent assés 
bien, et se retraissent petit a petit dedens le fort, et ne 
prissent point trop grant damage. Tant que de lors 
honmes, fenmes, enfans et tous lors meubles, il avoient 
tout retrait ou fort, et tout le bestail cachiet oultre 
viers Saint Goubain et en la terre de Couchi. 
La contesse de Blois entendi que son signeur de 
pere estoit en celle cevauchie : si quida trop bien 
besongnier, et que pour l'amour de li, son pere 
deuist respiter de non ardoir la ville de Guise. Si 
descendi aval dou chastiel, et vint a la premiere porte ; 
et fist tant par priieres et par paroles que messires 
Jehan de Hainnau son pere vint parler a lui ; et li 
demanda tout ireusement : « Que voes tu monsigneur ? 
Que ceste ville soit deportee de non estre 
arse, cela poés vous bien faire, et tout pour l'amour de 
moi qui sui vostre fille. » - « Et pour ce que tu es ma 
fille, respondi mesires Jehans de Hainnau, sera elle 
arse. Et remonte la sus en dongnon, que la fumiere 
ne te face mal. » La contesse de Blois n'en pot aultre 
cose avoir, car la ville de Guise fu arse. 
D'autre part, li evesques de Lincolle et li marescal 
d'Engleterre et messires Gautiers de Manni a bien 
.Vc. lances, entrués que li rois d'Engleterre estoit a 
Behories, cevauchierent oultre viers Venduel et ardirent 
Clari, sus la riviere d'Oise, Moy et Venduel, le Fere 
et un grant mont de villages la environ, et la ville de 
Saint Goubain, mais au chastiel ne porterent il nul 
damage. Et s'en vinrent courir jusques a Vaus desous 
Laon, et l'ardirent et Bruieres, car pour lors il n'i 
avoit nulle fremeté, et s'en retournerent par Cresci 
sus Sele et l'ardirent, et le Pont au Nouvion, et tous les 
hamiaus de la environ, et la ville de Marle. Et li rois 
d'Engleterre et toute li hoos, celle cevauchie faisant, 
se departirent de Waudaincourt et de Behories et de 
l'Esqielle, et s'en vinrent viers Femi l'abeie et viers 
la Capielle en la Tierasse et la Flamengrie. 
Et li rois de France se departi de Saint Quentin a 
toutes ses hoos et avoit plus de cent mille honmes ; et 
metoit grande entente que il peuist trouver les Englois, 
car il les voloit combatre. La vint deviers le dit roi de 
France li jones contes de Hainnau son neveu a bien 
.Vc. lances de Hainnuiers et de Hollandois pour servir 
son oncle, car il estoit mandés. Mais qant il fu venus 
et il se representa, on ne li fist pas si bonne ne si belle 
requelloite, ce fu avis a lui et a ceuls de son consel, 
que on li deuist avoir fait ; si s'en merancolia. Et la 
cause estoit pour tant que il avoit requelliet le roi 
d'Engleterre et les Englois en son pais et les avoit 
servis devant Cambrai. 
Une route d'Alemans, desquels li sires de Fauquemont 
estoit chiés et conduisiriés, chevauchierent 
devant hors de l'avant - garde, car il ne trouvoient 
nului qui lor contredesist lor cemin. Et vinrent sus 
un vilage que on apelle Iron et le pillierent et ardirent, 
et puis Bouwés ; et chevauchierent oultre jusques au 
Louvion en Tierasse, car on lor avoit dit que il i 
avoit un gros village et rice, liquels estoit hiretages 
au conte de Blois. Qant il furent venu jusques a la il ne 
trouverent a qui parler. Car toutes gens estoient 
retrait en la haie dou Louvion et avoient la mené a 
sauveté, et copé et haiiet le bois de tel maniere que on 
ne pooit venir a euls fors a grant malaise. Mais 
quoique il se fuissent ensi fortefiiet, pour ce ne se 
abstinrent pas les Alemans que il ne les alaissent veoir, 
ensi que gens convoiteus qui sont tousjours enclin au 
gaegnier. Messires Ernouls de Baquehem et sa route 
avoient chevauchiet d'un aultre lés ; si trouverent le 
signeur de Fauquemont et ses gens en la ville dou 
Louvion qui mengoient et buvoient, car des vins et 
des pourveances il avoient trouvé assés. Siques par 
acord il dissent que il iroient ens ou bois et escarmuceroient 
cheuls qui i estoient retrait et lor torroient 
ce que il i avoient porté. Tant fissent que il trouverent 
le trace et vinrent jusques a euls et costiierent tant le 
bois haiiet et abatu, que il trouverent la voie par quoi 
il vinrent a euls. Qant il furent la venu, il asallirent ces 
honmes dou Louvion qui se missent a desfense tant 
que il porent, mais plenté ne fu ce pas. Si en i ot 
biaucop de navrés et de bleciés, et s'en fuirent et 
s'espardirent parmi le bois, li uns cha et li aultres la. 
Chil Alemant ne les poursievirent point plenté, mais 
prissent et tourserent tout ce de bon que dou lour il 
trouverent. Et retournerent arriere et poursievirent 
l'oost le roi d'Engleterre qui estoit logiés a la 
Flamengrie. 

Li rois de France, qui issus estoit de Saint Quentin, 
poursievoit durement les Englés en grant desir que 
dou trouver et dou combatre ; et toutdis li croissoient 
gens. Et tant s'esploitierent li dis rois et toutes ses 
hoos que il vint a Buironfosse, et la s'aresta et conmanderent 
si marescal a toutes gens logier et a arester ; 
et fu li intension dou roi que il combateroit les 
Englois et tous lors aloiiés. Et li rois d'Engleterre, 
et ses gens estoient logiet et requelliet a la Flamengrie 
et a la Capelle en Tierasse. Entre ces deus hoos 
n'avoit que deus petites lieues, et tout plain pais. 
Li rois Phelippes de France avoit la tout le monde de 
gentils honmes ; et furent nombrés les baneres en son 
hoost a .CC. et .LX. barons. 
Et avint un jour une aventure au signeur de Fagnuelles 
hoos estans l'une devant l'autre, telle que je 
vous le dirai. Li sires de Fagnuelles et li sires de 
Tupegni estoient pour lors deus jones chevaliers et 
de grant volenté ; et monterent .I. jour sus lors coursiers 
rades, fors et bien courans, et se departirent dou 
logeis le conte de Hainnau, avoecques lequel il estoient 
la venu. Et avoient entrepris entre euls deus d'aler 
veoir le convenant des Englois, et tout sus la fiance de 
lors bons coursiers, car il estoient trop bien monté ; 
et cevauchierent un grant temps a la couverte, toutdis 
costiant l'ost des Englois. Li sires de Fagnuelles estoit 
montés sus .I. coursier trop merancolieus et mal 
afrenet ; si s'esfrea en cevauchant, et prist son mors a 
dens par telle maniere que il s'esquella et se demena 
tant que il fu mestres dou signeur de Fagnuelles et 
l'enporta, vosist ou non, droit enmi les logeis le roi 
d'Engleterre, et chei d'aventure entre mains d'Alemans 
qui tantos congneurent que ils n'estoit pas de lors 
gens. Si l'encloirent de toutes pars et le prissent et le 
missent jus dou coursier ; et fu prisonniers a euls siis. 
Casquns i clama part, et li demanderent se il se voloit 
rançonner. Il respondi, « Oil », et se rançonna a douse 
cens florins et le cheval perdu. Dont li fu demandé 
dont il estoit. Il respondi : « De France et de Hainnau. » 
Dont li fu demandé avoecques qui il estoit la. Il 
respondi : « En la route le conte de Hainnau. » Dont li 
fu dit : « Et messires Jehans de Hainnau, son oncle, 
vodroit il point demorer pour vous ? Se il voloit faire 
fin pour vous, vous retourneriés tantos deviers vos 
gens. » Il respondi : « Si je le veoie, je l'em prieroie. » 
Dont le menerent li Alemant celle part ou logeis mesire 
Jehan de Hainnau, et le trouverent que il s'aparilloit 
pour aler deviers le roi d'Engleterre. Qant messires 
Jehans de Hainnau vei le signeur de Fagnuelles, il fu 
tous esmervilliés et li demanda dont il venoit la. Il 
respondi et li dist : « Monsigneur, par telle aventure 
et telle. » Se li recorda li chevaliers tout ensi conme 
il li estoit avenu. « Vous ne le poés amender, dist 
messires Jehans de Hainnau. Vous ont il mis a 
finance ?- « Oil. » - « Et a conbien ? » - « A douse cens florins, et m'ont demandé se vous demorriés 
pour moi. » - « Oil, dist il, et tantos se la sonme 
estoit plus grande diis fois. » La raplega messires 
Jehans de Hainnau le signeur de Fagnuelles, et li fist 
ravoir son coursier, lequel li Alemant ne li voloient 
rendre ; et disoient que il l'avoient gaegnié. Mais li gentils 
chevaliers les aparla si bellement que il li rendirent ; 
et le fist raconvoiier par ses gens meismes, jusques 
bien priés de l'oost as François. Ensi vont les aventures 
et eschei adont au signeur de Fagnuelles. 

Entre ces deus hoos n'i avoit que deus petites 
lieues de terre de une a l'autre, et monstroient li doi 
chief, c'est a entendre li rois de France et li rois 
d'Engleterre, que tout doi avoient grande affection a 
la bataille, et lors consauls non. Et par especial li dus 
de Braibant s'en dissimuloit et dissimula couvertement 
trop fort. Et furent un venredi sus les camps tous 
rengiés et ordonnés en bataille, casqune partie sus 
son lés, mais point n'aprochierent de si priés que il 
peuissent veoir l'un l'autre, se ce ne furent auqun 
jone cevalier et esquier qui chevaucierent a la descouverte 
en caçant l'un l'autre ensi que on jue as barres. 
Mais il n'i ot joustes ne escarmuce qui a recorder face. 
Che jour furent la fait des signeurs, en l'une hoost 
et en l'autre, pluisseurs chevaliers nouviaus. Et par 
especial li rois d'Engleterre fist la chevalier nouviel 
messire Jehan Camdos qui depuis fu si vaillans homs 
et fist tant de belles proeces et de grans apertisses 
d'armes, ensi que elles seront recordees avant en 
l'istore. Mais je, Froissars et acteres de ces croniques, 
oi dire plus de une fois le gentil chevalier messire 
Jehan Camdos que il fu fais nouviaus chevaliers de la 
main le roi Edouwart d'Engleterre ce venredi que li 
assamblee fu a Buironfosse ; et pour tant que il 
fu plus vaillans que nuls aultres quiconques s'armast 
de la partie des Englois, j'en fac enarration. 
Ce jour furent il sus les camps, les François d'un 
lés, les Englois et les Alemans d'aultre, si bien armé, 
si bien ordonné et en si tres biel arroi que grant biauté 
et plaisance estoit et fu dou veoir. Mais onques ne 
fissent samblant que il se vosissent combatre, et atendoient 
li François que les Englois les venissent 
requerre, et les Englois parellement les François ; 
et estoit conmandé de par les marescaus en l'une host 
et en l'autre que nuls ne se meuist ne brisast son 
arroi se les banieres des rois ne cevauçoient. Et furent 
ensi jusques a bas viespres que casquns se retraist en 
son logeis sans riens faire. 
Ce venredi au soir, il fu ordonné en l'oost le roi 
d'Engleterre que on se deslogeroit sus le point de 
mienuit, et se retrairoit ou tout bellement en Hainnau 
et en Braibant, et que pour celle saison on en avoit fait 
assés ; car au voir dire, tant que pour la bataille, la 
pareçon n'estoit pas parelle, car li François estoient 
trop plus fort et plus poissant sus les camps ne fuissent 
les Englois. Celle doubte et nulle aultre, ensi que il fu 
supposé et comsideré depuis, i missent li dus de Braibant, 
li dus de Gerles et li contes de Jullers et auquns 
aultres de lor aliance ; non li rois d'Engleterre et les 
Englois, car il se fuissent volentiers combatu et pris 
l'aventure et se tenoient a tout conforté. Mais la, 
pour celle fois, il les convint croire consel, car il 
n'estoient pas signeur des Alemans et des estrangiers. 
Sus le point de mienuit, sans faire trop grant noise, 
toutes gens en l'ost le roi d'Engleterre se deslogierent, 
et cargierent chars et charetes, tentes, tres, auqubes 
et pavillons. Tout fu mis a charoi et a voiture, et se 
missent au cemin et au retour, et furent tout rentré en 
Hainnau le samedi au matin. Et vinrent a Avesnes en 
Hainnau et la environ, et la prissent congiet li signeur 
li un a l'autre et se departirent tout li Alemant, et se 
retraist casquns en son lieu, et li rois d'Engleterre et 
li dus de Braibant se retraissent en Braibant. Et s'en 
vint li rois a Louvaing, et la trouva la roine sa fenme ; 
et s'espardirent chil signeur d'Engleterre aval Braibant, 
ensi que fait avoient en devant celle cevauchie. 
Et murmuroient li auqun Englois l'un a l'autre et 
disoient : « On fait bien le roi nostre sire despendre et 
aleuer son argent pour noient et perdre le temps : 
il nous fault faire moult de teles cevauchies avant que 
nous aions conquis le roiaulme de France. » 

Qant ce vint le samedi au matin, nouvelles vinrent 
en l'oost le roi de France que les Englois estoient 
departi et fuioient lor voie ; ne on ne savoit que il 
estoient devenu. De ces nouvelles fu li rois Phelippes 
trop durement courouchiés ; et dist que on l'avoit 
trahi, qant il n'avoit combatus ses ennemis, et que 
tout volentiers on lor avoit fait voie. Li plus hault 
baron et signeur de l'oost le rapaisierent et li dissent : 
« Sire, sousfrés vous : on fera ce povre roi d'Engleterre 
oultrequidiet tout despendre et alever le sien, et li 
tellement endebter deviers ces Alemans que jamais 
n'en se vera delivrés. Li dus de Braibant en scet bien 
jusques a la ; et oultre il le mainne et pourmainne, et 
suesfre que ses gens amendent trop grandement de 
ce roi d'Engleterre. Il ne le soustient pour aultre cose 
que pour le pourfit. Il fault ce roi d'Engleterre faire 
moult de tels cevauchies, avant que il ait conquis le 
roiaulme de France. Le quide il dont conquerre par 
feus et par fumieres ? Mes Dieus, nennil ! Mais que 
il soit retournés oultre la mer, vous ne le verés mes 
en grant temps revenir. Ou, diable, prenderoit il la 
finance pour soeler ces Alemans ? Il a esté mauconsilliés 
de vous avoir desfiiet et de renvoiier son honmage. 
Ja a il plus perdu que il ne gagnera en toute sa 
vie. Les terres que il tenoit deça la mer li estoient bien 
apertenans ; elles sont fourfaites a tousjours mais. 
Jamais n'i retournera, ne hoirs qui de li isse. » 
Ensi apaisoient li signeur de France le roi Phelippe. 
Mais nonobstant toutes ces paroles, il vosist bien 
avoir combatu le roi d'Engleterre et ses Alemans ; 
car, ensi que il disoit, il avoit gens assés pour ce faire. 
Qant il vei que il n'en averoit aultre cose, il donna 
toutes ses gens congiet de retourner, casqun en son 
lieu. Li contes de Hainnau, son neveu, vint prendre 
congiet a lui sus les camps, et li rois li donna ; et aussi 
fist li contes d'Alençon, son oncle : si s'en retourna 
li contes en son pais. Et li rois de France prist cemin 
de Saint Quentin. Ensi se desrompirent ces grandes 
cevauchies et ces assamblees. 
Or parlons dou roi d'Engleterre et comptons conment 
il persevera depuis que il fu retournés en Braibant. 
Tousjours avoit il dalés li messire Robert 
d'Artois et l'evesque de Lincole et son consel. Comsideré 
fu et avisé entre euls que, se li rois d'Engleterre 
pooit tant faire et esploitier que il euist plainnement 
l'aide et le confort des Flamens pour mener la ou il 
les vodroit avoir, sa guerre en seroit plus forte et plus 
belle, et ja avoit il l'amour et la grace de Jaquemon 
d'Artevelle et de ceuls de Gaind ; siques, pour amoiener 
toutes ces besongnes et sçavoir la pure intension de 
ceuls de Bruges, d'Ippre, de Courtrai, dou Dan, de 
l'Escluse et dou Tieroit dou Franch, .I. parlemens 
fu assis et ordonnés a estre a Brouselles devant le 
duch de Braibant en son hostel a Colleberghe. Et ot 
li dus en convenant au roi d'Engleterre, pour tant que 
il estoit grans tretiieres et bien enlangagiés, que de 
euls remonstrer et attraire il feroit son plain pooir. 
Chils parlemens fu escrips et mandés a estre a 
Brouselles, et priiés Jaquemés d'Artevelle que il i 
vosist venir et estre ; et aussi en furent priiet les consauls 
des bonnes villes de Flandres. Jaquemés d'Artevelle, 
qui jamais n'i euist defalli i rendi grant painne que 
les consauls des bonnes villes de Flandres i fuissent ; 
et i vinrent et ils meismes tout premiers avoecques 
ceuls de Granmont et de Gant en grant arroi. A 
parlement qui fu en la ville de Brousselles ot pluisseurs 
coses dittes et devisees. Et requist li rois 
d'Engleterre, par le consel qu'il ot, a ceuls de Flandres 
generaulment que il li vosissent aidier a parmaintenir 
sa guerre et desfiier le roi de France et aler avoecques 
lui partout ou il les vodroit mener : et la ou il vodroient 
ce faire il lor en saveroit gré et se tenroit moult tenus 
a euls et leur aideroit a recouvrer Lille, Bietune et 
Douai, et toutes les apendances. Ceste parole entendirent 
li Flamench volentiers, mais de la requeste que 
li rois leur faisoit, il demanderent a avoir response 
et consel de respondre. Li rois lor acorda. Si se 
consellierent a grant loisir, et qant il furent tout 
consilliet, il respondirent et dissent : « Chiers sires, 
aultres fois nous avés vous fait tels requestes, et 
sachiés veritablement que se nous le poions nullement 
faire pour nostre honnour et nostres fois garder, 
nous le ferions. Mais nous sonmes obligiet par foi et 
sierement et sus grant painne de florins et sus sentense 
de pape, que nous ne poons esmouvoir gerre au roi 
de France sus encourir en celle painne. Si avons 
regardé et avisé un moiien trop grant. Se vous volés 
encargier avoecques le calenge que vous faites dou 
roiaulme de France, le nom de roi de France et les 
armes et vous esquarteler d'icelles, nous obeirons a 
vous conme au roi de France. Et nous quiterés conme 
rois de France absoluement toutes ces painnes et ces 
argens et nos fois jurees et obligies, et vous demanderons 
quitances de toutes ces coses et vous les nous 
donrés. C'est la voie par laquelle vous poés venir a 
vostre entente : nous n'i veons aultre. Si vous consilliés, 
sire rois, et nous en faites response. » 

Qant li rois d'Engleterre eut oy ce point et la 
requeste des Flamens qui li sambla grande assés, il ot 
besongne d'avoir bon consel, car pesant cose li estoit 
de prendre les armes et le nom de ce dont il n'avoit 
encores riens et ne sçavoit a quelle conclusion il en 
venroit, ne se conquerre le poroit. Nequedent, tout 
comsideré, il refusoit envis le confort et l'aide des 
Flamens qui plus le pooient aidier a sa besongne que 
tous li demorans dou siecle. Si se consella au duch de 
Braibant, au duch de Gerlles, au conte de Jullers, a 
mesire Robert d'Artois, et a mesire Jehan de Hainnau 
qui estoient la, et la furent entre ces signeurs pluisseurs 
paroles retournees avant que response en 
fust faite. Toutesfois finablement peset, aviset et 
comsideret le mal contre le bien, li rois d'Engleterre 
respondi as Flamens, par l'information faite et donnee 
des signeurs desus dis, que se il li voloient jurer et 
seeler que il li aideroient a parmaintenir sa gerre, il 
entreprenderoit tout ce de bonne volenté, et aussi il 
lor jurroit a aidier a recouvrer Lille, Douai et Bietune. 
Il respondirent et dissent tout : « Oil. » 
Dont fu pris et asignés uns certains jours a estre a 
Gaind, liquels jours se tint. Et i fu li rois d'Engleterre, 
li dus de Braibant, li dus de Gerlles, li contes de Jullers, 
li contes des Mons, li archevesques de Coulongne, 
messires Jehans de Hainnau, li sires de Fauquemont 
et pluisseurs aultres de l'Empire ; et la furent 
tous les consauls des bonnes villes de Flandres. A ce 
parlement furent proposees et remisses sus et avant 
toutes les paroles et convenances faites et emprises a 
faire, ainsi que dittes, ordonnees et convenenchies 
avoient esté au parlement en la ville de Brousselles. 
Et tout ce que il fu dit, acordé et proposé, fu escript 
et seelé notablement, et en furent levé et pris instrument 
publique ; et encarga li rois d'Engleterre les 
armes de France et les esquartella de France et 
d'Engleterre, et prist le nom et le title de roi de France 
et d'Engleterre. De toutes ces coses se contenterent 
grandement li Flamench. Et fu la et adont dit et aresté 
que a l'esté qui retourneroit, il feroient tres grande 
gerre et asegeroient la chité de Tournai, et proposoient 
bien a prendre puisque il avoient l'acord et l'aliance 
des Flamens. 
Et la prist li rois d'Engleterre congiet a ces signeurs 
de retourner en son pais, car il n'i avoit esté puis 
priés d'un an. Si apertenoit que il i alast pour veoir 
conment les coses s'i portoient, et pour remonstrer 
ses besongnes et empetrer de la finance. Tout che li 
acorderent li signeur legierement, et dissent que ce 
seroit bien fait. Dont li requissent li Flamenc que il 
establesist en Flandres, de par lui et ou nom de li, 
deus ou trois vaillans honmes et gens d'armes et 
archiers, qui li aidaissent a garder la frontiere et euls 
consillier, se il besongnoit. Et li rois d'Engleterre leur 
respondi que aussi feroit il. Et en oultre il dist a 
Jaquemon d'Artevelle et a ceuls de Gaind, conme ses 
bons amis, que il lor lairoit la roine sa fenme, jusques 
a son retour, et tout son hostel. De ce furent li Gantois 
tout resjoy. 
Dont se departirent chil signeur et s'en retournerent 
casquns en lors lieus. Et la roine d'Engleterre vint a 
Gant, et estoit pour ces jours ençainte ; et avoit un fil, 
liquels avoit esté nés en Anwiers, que on nonmoit 
Lion. Qant li rois d'Engleterre se departi de Gand, a 
la requeste des Flamens, il institua le conte de Sasleberi 
et le conte de Susforch a demorer en Flandres, a 
deus cens lances et .Vc. archiers. Et puis prist congiet 
a la roine sa fenme, et s'en vint en Anwiers ; et trouva 
tous pres ses honmes, lesquels il en voloit mener, et 
sa navie toute preste. Si entrerent en lors vassiaus, et 
issirent dou havene d'Anwiers, et entrerent dedens la 
mer ; et nagierent tant viers Engleterre que il vinrent 
a Orvelle, et la issirent des vassiaus. Et fissent tant li 
signeur par hagenees et chevaus, que il vinrent en 
la chité de Londres. Si furent li Englés par toutes les 
parties d'Engleterre moult grandement resjoi de la 
venue dou roi, car moult li desiroient. Et ensi que 
prelat, signeur et comsauls des chités et bonnes villes 
le venoient veoir et conjoir, ensi que on doit faire son 
signeur, il leur recordoit doucement et bellement 
toutes ses aventures, et conment ils avoit esploitié, 
et les amis et aliiés que il avoit acquis oultre la mer ; 
et par especial des Flamens il faisoit tres grant compte, 
et aussi faisoient ses gens. 

Or retournons au roi Phelippe de France, liquels 
estoit revenus en la marche de Paris et avoit donné 
congiet a toutes ses gens d'armes, car il veoit bien que 
il n'en avoit que faire. Et fist renforchier la navie sus 
mer, de laquelle Barbevaire, Bahuces et messires Hues 
Qieres estoient souverain et capitainne, car il avoit 
entendu que li rois ses adversaires estoit retrais en 
Engleterre. Et fist li rois de France moult fort garder 
la mer, car il voloit donner et mettre empecement sus 
le retour dou roi d'Engleterre. Et se rafresqissoient 
chil esqumeur de mer normant, genevois et piqart, 
qant il voloient, une fois a Calais, l'autre a Wisan, et 
puis a Boulongne, au Crotoi, a Saint Walleri, a 
Diepe, a Harflues et la partout ou il voloient. Et 
estoient si fort sus la mer que les Englois les doubtoient 
grandement ; et venoient moult souvent sus les 
bendes d'Engleterre courir devant Douvres, a Rie, a 
Wincenesel devant Plumude, Wesmude, Dardemude, 
et ne lor aloit encores nuls au devant, mais on gardoit 
partout les pors et les havenes d'Engleterre. Et 
ardirent chil esqumeur en l'ille de Wisque et fissent 
celle saison pluisseurs damages sus mer as Englés, et 
conquissent, en cel ivier, sus les Englois la belle nefs 
qui se nonmoit Cristofle, qui estoit malement grande, 
toute cargie de lainnes, lesquelles on amenoit en 
Flandres ; mais li Normant en furent mestre et signeur, 
et tous les Englois qui dedens estoient, il jetterent 
tout a bort. Et amenerent les lainnes a Calais. La estoit 
lors souverains retours. 
Qant li cevalier, voisin a celle Tierasse, sceurent et 
entendirent que ces gens d'armes englois et alemans 
estoient retrait, tels que li sires de Couchi, li sires de 
Vrevins, li visdames de Caalons, li sires de Presegni, li 
sires de Lore, li sires de Clari, li sires de la Bove, li 
sires de Loques, et chil liquel avoient eu lors villes 
arses des Englois et des Alemans ; et messires Jehans 
de Hainnau avoit aussi esté en auqunes de ces cevauchies, 
il ne s'en pooit escuser ne voloit, car il li convenoit 
servir le roi d'Engleterre, puisque il prendoit ses 
deniers.... 

Ces gens d'armes fissent lor quelloite de compagnons, 
et tant que il furent environ mille armeures de 
fier. Et plus en euissent eu, se il vosissent ; mais il lor 
sambla que il estoient gens assés, pour brisier la terre 
mesire Jehan de Hainnau. Li sires de Couchi i envoia 
auquns de ses honmes, mais il n'i volt point estre 
pour une si petite contrevengance. 
Ces gens d'armes fissent lor assamblee secretement, 
et passerent de nuit les bos que on dist la Tierasse ; et 
vinrent, sus le point de solel levant, ou sart de Chimai. 
Les bonnes gens n'estoient encores de riens en doubte, 
et ne quidoient point comparer les chevauchies que 
lors sires, messires Jehans de Hainnau, avoit fait en 
France, en servant le roi d'Engleterre ; mes si fissent. 
Car, qant il orent passé les bois de Tierasse et la haie 
de Cimai, il entrerent ou plain pais, et s'en vinrent 
courir devant Chimai. Tantos la ville fu esfraee. Si 
cloirent les bonnes gens lors portes, et monterent as 
desfenses. Pour le temps d'adont, les fourbours de 
Cemai estoient grant, et moult de rices gens et de 
grans noureqiers i demoroient. Il furent pris en lors 
lis : ewireus qui se peut sauver. Ces gens d'armes 
françois aquellierent grant proie, tant que ens es 
fourbours de Cimai que ailleurs environ Chimai, ens 
es villages de la priés ; et leverent ce jour plus de 
.XIIM. blances bestes, .M. pors et .Vc. vaces et buefs, 
car c'est une marce moult raemplie de bestail et de 
noureçons. 
Et qant il orent tout levet et requelliet et mis 
ensamble, il conmenchierent a ardoir. Et premierement 
il ardirent tous les fourbours de Chimai ; et 
abatirent les moulins, qui estoient hors de la fremeté. 
Et coururent tout le pais de environ, et ardirent 
Virelle, Loncpret, Vaus, Bailleus, Bourlers, Forges, 
Pos, Villers, Biaurieu, Saint Remi, Sainte Geneviere, 
Salles, Ballevres, Walers, Ebretres et Montmegnies, 
et toutes les villes dou sart de Chimai ; et se requellierent 
a Selongne. Et qant il s'en departirent, il bouterent 
le feu dedens ; riens n'i ot deporté. Et enmenerent, 
avoecques la proie, biaucop de prisonniers, qui 
depuis il rançonnerent bien et acertes. Ce despit et 
contrevengance fissent il a messire Jehan de Hainnau ; 
et s'en retournerent a Aubenton. Et la departirent ils 
lor butin, et puis s'en rala casquns en son lieu. 
Messires Jehans de Hainnau se tenoit pour lors a 
Mons en Hainnau, dalés son cousin le conte. Qant 
ces nouvelles li vinrent que les François avoit ars et 
robee toute sa terre de Chimai, reservé la forterece, 
si en fu durement courouchiés, et a bonne cause. Et 
parla a son cousin li conte, liquels li respondi et 
consilla que son damage il le portast au plus bellement 
que il peuist, car pour lors il n'en averoit autre 
cose. 
De rechief, en ceste meisme sepmainne, il avint que 
li saudoiier françois, liquel se tenoient en la chité de 
Cambrai, issirent hors et vinrent devant le castelet de 
Relenghes, que messires Jehans de Hainnau faisoit 
garder par .I. sien fil bastart, qui se nonmoit Jehans 
et estoit chevaliers ; et avoit avoecques lui environ 
quarante compagnons. Chil saudoiier françois livrerent 
grant asaut un jour au chastiel de Relenghes, et ne le 
porent avoir, et se retraissent en Cambrai. Chil de 
Relenghes aviserent ce soir lor maison et veirent 
bien que il ne le poroient soustenir longement contre 
les Cambrissiens. Si prissent ce de bon que dedens 
avoient et l'emporterent avoecques euls, et puis 
bouterent le feu dedens et s'en departirent et s'en 
vinrent a Valenchiennes. A l'endemain, chil de 
Cambrai retournerent a Relenghes. Si trouverent que li 
compagnon qui gardé l'avoient, s'en estoient departi 
et avoient bouté le feu dedens. Si le parabatirent et 
desemparerent de tous poins. Et de tous ces damages 
fu enfourmés mesires Jehans de Hainnau, et les porta 
une espasse au plus bellement qu'il pot, ensi que il 
fault faire a le fois. 

Vous avés moult bien ichi desus oi recorder conment 
messires Gautiers de Manni prist le chastiel de 
Thun l'Evesque, et mist dedens en garnison .I. sien 
frere chevalier, lequel on nonmoit messire Gille 
Grignart de Manni. Chils et si compagnon travilloient 
durement ceuls de Cambrai, et les tint toute une 
saison si clos que tousjours estoient il en doubte ; 
car moult souvent qant il ne s'en donnoient garde, il 
couroient devant lors barrieres. Or avint .I. jour que 
ils et si compagnon s'en vinrent courant devant la 
porte et fissent lor monstre et furent la une espasce, et 
puis se retraissent moult bellement et en bonne ordenance 
sus les camps. Pour ce jour, estoit renforchie la 
garnison des Cambrissiens, siques, qant il veirent ces 
compagnons, lesquels il nonmoient les Hainnuiers, 
qui si fort les adaioient et herioient, il se quellierent 
et se trouverent environ .CC. armeures de fier. Si se 
armerent et monterent as chevaus, et fissent ouvrir la 
porte c'on dist Robert et avaler le pont, et se missent 
sus les camps. 
En la compagnie des Cambrissiens avoit .I. jone 
baceler, gentilhonme et chanonne de Cambrai et de 
nation gascon, appert honme durement et de grant 
volenté, et bien le monstra, ils qui bien estoit montés 
sus flour de coursier. Qant il se vei sus les camps, 
abaissa son glave et se joindi dedens son esqut et feri 
cheval des esporons. Messires Gilles Grignars de 
Manni, qui estoit aussi moult bacelereus et desiroit a 
faire armes, abaissa son glave et s'en vint au ferir des 
esporons contre li. Et se consievirent si justement que 
droit enmi les esqus. Li chanonnes, qui se nonmoit 
Guillaumes Marchans, feri le chevalier de tele maniere 
que il li percha l'esqut et le cote de fier et la plate 
d'achier qui estoit desus, et li bouta le fier en la poitrine 
bien un demi piet, et l'enpoindi fort et le reversa 
a terre. Tantos si compagnon Cambrissien vinrent et 
environnerent l'abatu, et Guillaumes Marchans de 
son tour retourna sus euls. Tout li compagnon de 
Thun l'Evesque furent si esbahi, qant il veirent celle 
dure aventure avenir sur lor chapitainne, que depuis 
il ne tinrent point de conroi, mais se missent au 
retour. Auquns appers compagnons de Cambrai, 
liquel estoient bien monté, se missent en cace, et en i 
eut des pris et des retenus jusques a .IX. ; et li aultre 
se sauverent et se bouterent dedens Thun l'Evesque. 
Messires Gilles Grignars de Manni fu pris et retenus 
et portés a Cambrai, trop durement navrés, et mis en 
mains de surgiien et de medecin, et l'euist on volentiers 
sauvé se on peuist ; mais on ne peut, et morut li chevaliers 
dedens Cambrai. Si doi frere, Jehans et Terris, tretiierent 
viers ceuls de Cambrai pour ravoir le corps. 
Il furent consillié dou renvoiier ; et l'alerent requerre 
en Cambrai doi frere cordelier de Valenchiennes. On 
lor delivra. Si fu li corps mis sus un kar vesti de noir, 
et aportés a Valenchiennes, et ensepvelis en l'eglise 
de Saint François, et la gist. Ensi vont les aventures 
d'armes. Depuis demora li chastiaus de Thun l'Evesque 
en la garde des deus freres de Manni, Jehan et Tieri. 

Chil de la garnison de Cambrai procurerent tant 
deviers le baillieu de Vermendois que il orent congiet 
d'entrer et ardoir en Hainnau, et de faire bonne 
guerre. Et avoient proposet ensi li Cambrisien que li 
Hainnuier leur avoient fait et porté plus de damages 
que li Englois ne Alemant n'euissent ; et s'esmervilloient 
pourquoi on les deportoit a non estre en la 
guerre. 
Et fu ce remonstré au consel dou roi de France que 
li contes de Hainnau, li peres et li fils, avoient tousjours 
fait partie a l'encontre dou roiaulme de 
Franche, et porté a lor pooir contraire et damage, 
et avoient soustenu tousjours couvertement les 
Englois ; et se il euissent abatu otant les errederies, 
demandes, requestes, calenges et oppinions dou roi 
d'Engleterre que il les ont eslevé, de la guerre n'euist 
riens esté ; et estoient tenu en Hainnau de comparer 
tous ces cas, car trop bien l'avoient li Hainnuier acquis. 
Tant fu parlé, proposé et remonstré a l'encontre dou 
conte de Hainnau et de son pais, sans ce que li dis 
contes fust mandés, pour oir ses escusances, que il fu 
acordé et ordonné que li compagnon saudoiier françois, 
qui en la chité de Cambrai se tenoient, venroient 
en Hainnau et i bouteroient le feu et conmenceroient 
la gerre, car il ne desiroient aultre cose. 
Si se ordonnerent a ce faire, et issirent de la chité 
de Cambrai .I. samedi, par nuit, environ .LX. lances. 
Et les conduisoient mesires Tiebaus de Moruel, messires 
Renauls de Trie, mesires Drues de Roie, et li 
sires de Mellincourt. Et grant gent ne lor convenoit 
point pour faire lor emprise, car li pais de Hainnau 
n'estoit en nulle doubte ne point desfiiés. Et vinrent 
ces gens d'armes et biaucop de compagnons de piet 
de Cambrai, environ deus heures en la nuit, en la 
ville de Haspre, laquelle estoit tout desfremee et est 
encores ; et prissent les gens en lors lis. Et pour esbahir 
ceuls de la ville, il fissent bouter, par ces honmes de 
piet qui les sievoient, en .V. ou en .VI. lieus, le feu en 
la ville. 
Li haros et li cris s'esleva. Tantos, gens, honmes, 
fenmes et enfans s'esfreerent ; et veirent bien que il 
estoient atrapé, et que c'estoient lor voisin, li saudoiier 
de Cambrai, qui les resvilloient, et qui ce damage lor 
portoient. Si se conmenchierent toutes gens a demuchier 
et a fuir cha et la. Toutesfois, il en i eut grant 
fuisson de pris et de ocis, et encores en i euist plus eu, 
se il vosissent ; mais il entendirent au pillier la ville et 
a rompre escrins, et a cargier chars et charetes et 
chevaus que il avoient fait venir avoecques euls ; et 
meismes chil de piet estoient si cargiet de draps et de 
jeuiaus que plus ne pooient. 
En l'eglise de Haspre, on aoure de saint Aqaire, 
liquels est uns moult cruels sains, et que on doit 
resongnier ; et dou dit saint il ont la dedens l'eglise qui 
est une prouvosté et gouvrenee par les monnes de 
Saint Vast d'Arras. Li dis provos, pour ces jours, 
n'i estoit point ; et avoit esté si avisés que la fiertre de 
saint Aqaire et le reliquaire et les plus rices aournemens 
de l'eglise, il avoit fait venir et amener avoecques li a 
Valenchiennes. Cela fu sauve ; aultrement tout euist 
esté perdu, car la ville et l'abeie et tout fu si netement 
pilliet et robet que riens n'i demora, dont on peuist 
faire argent, et la ville toute arse et les moulins ars et 
abatus. 
Ces nouvelles vinrent a Valenchiennes dou plus tos 
com pot a cours de cevaus. Pour ces jours, li contes 
Guillaumes de Hainnau s'i tenoit et la contesse a lor 
hostel que on dist a la Sale, et i estoit messires Henris 
d'Antoing et messires Gerars de Werchin, senescal de 
Hainnau, li sires de Wargni, messires Henris de 
Husfalise, li sires de Gonmegnies, li sires de Vertain 
et pluisseur aultre chevaliers et esquiers de Hainnau 
qui la se tenoient pour l'amour dou conte. Qant les 
nouvelles furent venues jusques au conte, il estoit 
tantos couchiés : il salli sus et s'arma legierement et 
envoia par ses varlés resvillier cevaliers et esquiers 
parmi la ville. Li contes monta a ceval et se departi 
de la Sale a petite gens, mais casquns se mist a voie 
apriés li. Qant il vint ou marchiet de Valenchiennes, 
il i avoit gardes qui gettoient au berrefroi ; si dist 
tout hault : « Sonnés, sonnés les cloces ! Esmouvés la 
ville ! » On fist son conmandement, les cloces furent 
sonnees a esfort ; toutes gens sallirent sus sans ordenance, 
car on avoit mervelles quel cose ce voloit estre a 
celle heure la, et alerent as armes, et se traist casquns 
ou marchiet. Li contes issi hors par la porte Cambrisienne 
et se mist sus les camps. Toutes gens le sievirent 
a ceval et a piet. Et passa Fontenelles ; et droit a 
Monchiaus, nouvelles li vinrent, et li fu dit que il 
n'avoit que faire plus avant ; car li François et li 
Cambrissien estoient retrait et ralé lor voie. 
Adont retourna li contes et s'en vint a Fontenelles 
veoir madame sa mere qui ja estoit enfourmee de tout 
ce fait ; et rapaisa son fil au plus bellement que elle 
pot, et voloit de ce fait esquser son frere le roi de 
France ; mais li contes ne voloit pas prendre en pasience 
celle escusance et disoit que ce seroit amendé. 

Qant li jones contes de Hainnau se fu tenus environ 
une heure dalés madame sa mere et il se fu un petit 
rapaisiés, il prist congiet et s'en retourna a Valenchiennes. 
Lui la venu, il mist clers et messagiers en 
oevre, et manda partout les chevaliers de Hainnau 
que tout vosissent, ces lettres veues, venir en la ville 
de Mons. Nuls ne desobei, et tous li premiers, ce fu 
son oncle messire Jehan de Hainnau qui ja estoit 
enfourmés dou despit que on avoit fait a son cousin ; 
mais de ce estoit il tous resjois. Sitretos que il vei le 
conte, il li dist : « Or en avés vous de la guerre et de 
l'amour des François ! Il vous rendent les services que 
vous lor avés fais. Je n'en atendoie aultre cose. » 
- « Biaus oncles, dist li contes, vous avés raison de 
cela dire. Il ont tel cose esmeu qui me coustera et euls 
aussi, car je voel que li despis que on nous a fait, vous 
et moi, soit contrevengiés, et bien hasteement. » - « Vous 
avés cause de ce dire, respondi ses oncles, et li sera. » 
A ce parlement, qui fu en la ville de Mons en Hainnau, 
ot pluisseurs paroles proposees et remonstrees, 
et voloient li auqun baron dou pais que on envoiast 
soufissans honmes deviers le roi de France, a savoir 
si de li venoit li conmendemens d'avoir ars en le conté 
de Hainnau sans desfiier. Et auqun autre chevalier 
voloient et proposoient tout le contraire et disoient 
que ce seroient voies perdues, mais, se on lor avoit 
fait un despit, que on s'en contrevengast dou plus 
que on peuist. Et fu dit : « Nulle gerre couverte ne 
vault riens. Messires Jehans de Hainnau a desfiiet le 
roi de France, et li a fait gerre avoecques le roi d'Engleterre, et aussi ferés vous, sire. Vous le desfiierés, et 
nous tout qui sonmes vostre honme ; et puis li ferons 
bonne gerre, car nous ne volons point porter ce despit 
pasieuvle. » 
A ce pourpos s'aresterent li contes de Hainnau et 
tout chil qui la estoient, et fu a la plaisance messire 
Jehan de Hainnau qui avoit grande affection a lui 
contrevengier. Et fu la esleus et ordonnés de porter la 
desfiance li abbés de Crespin, qui resgnoit pour ce 
temps et lequel on nonmoit Tiebaut ; et ordonna et 
avança ses besongnes et parti de Hainnau et porta les 
desfiances a Paris au roi. Li rois Phelippes n'en fist 
que rire et dist que son cousin estoit uns fols et que il 
avoit marceandé d'ardoir et essillier son pais. 
L'abet de Crespin alant a Paris et faisant son message, 
li contes de Hainnau et messires Jehans ses 
oncles se pourveirent de toutes coses pour faire une 
bonne guerre. Et chevalier et esquier de Hainnau 
estoient tout resjoi de ce que il averoient la gerre. 
Or retourna dans abbés et recorda conment il avoit 
esploitié et la response que on li avoit fait a Paris et 
conment li François maneçoient le conte de Hainnau. 
Or fu avisé et regardé premierement ou il conmenceroient 
a entrer ou roiaume. Messires Jehans de Hainnau, 
qui premiers avoit eu les damages et despis, 
tretta tant et fist que on s'acorda a ce que il averoit les 
premieres contrevengances ; et fu avisé que de passer 
les bois de la Tierasse et aler devant Aubenton et 
en la terre le signeur de Vrevins et de mesire Jehan 
de Beumont, qui avoient ars la terre de Chimai. 

Bien se doubtoient chil de la ville d'Aubenton dou 
conte de Hainnau et de son oncle, pour tant que li 
chevalier et li esquier de la environ avoient fait lor 
quelloite et requelloite en Aubenton. Si avoient mandé 
au baillieu de Vermendois que il lor vosist envoiier 
gens assés de sens et de desfense, pour aidier a garder 
lor ville. 
Li dis bailleus escripsi au signeur de Vrevin, a 
mesire Jehan de Beumont, au signeur de Craulé, au 
signeur de Lore et a pluisseurs chevaliers et esquiers 
de la environ que il se vosissent traire en Aubenton 
et entendre a garder la ville. Chil signeur de la environ 
de celle Tierasse obeirent au dit bailleu, car il avoit 
conmission de par le roi de France de ce faire et plus 
grant cose. Si s'en vinrent bouter en Aubenton et le 
remparerent a lor pooir. 
Li contes de Hainnau fist sen assamblee et sen amas 
de gens d'armes a Mons en Hainnau ; et escripsi et 
pria a auquns chevaliers, en Braibant et en Habehain, 
que il le vosissent venir veoir et servir, pour contrevengier 
les despis que li François li avoient fait. 
Pluisseurs chevaliers vinrent et ne se vodrent pas 
esquser. Et par especial li sires de Fauquemont, 
qui fu moult bacelereus, vint servir le conte a deus 
cens armeures de fier, li sires d'Augimont a grant 
gent, li sires de Montjardin et moult de aultres, et 
tant que il se trouverent, qant il furent tout assamblé, 
bien diis mille armeures de fier. Si cargierent chars et 
charettes de pourveances et d'artellerie, de tentes et 
de tres et de ce que il lor besongnoit. Et se departirent 
de Mons en Hainnau, et cevauchierent viers Maubuege, 
et esploitierent tant que il passerent les bos de 
la Tierasse, et entrerent en France. Et ardirent li 
coureur, qui cevauçoient devant a destre et a senestre, 
Segni le Grant, Segni le Petit, Marcellies, Renierwes, 
Maubert Fontainnes et tout le plat pais de la environ, 
sans nul deport. Et s'en vinrent devant Aubenton, et 
l'environnerent tout autour, car bien estoient gens 
pour ce faire. 
Qant li chevalier qui dedens estoient, veirent 
l'ordenance si grande de ces Hainnuiers, si se doubterent 
plus que en devant, et vosissent bien li auqun 
estre en lors maisons. Mais puisque il estoient la 
dedens venu, pour aidier et consillier la ville, il convenoit 
que il s'aquitassent, ensi que il fissent. Si 
ordonnerent moult bellement lors pareçons, et la 
ou il devoient entendre. Si ot a Aubenton en .V. jours 
que li Hainnuier furent la, pluisseurs assaus et escarmuces, 
et des navrés et bleciés de une part et d'aultre. 
Et se porterent moult vaillanment a tous les assaus li 
chevalier et esquier françois qui dedens estoient ; et 
se la ville d'Aubenton euist esté fremee d'aultre cose 
que de palis, elle n'euist eu point de damage ; mais 
contre tant de bonnes gens d'armes que li Hainnuier 
estoient, mervelles fu conment elle se peut tant tenir 
que elle fist. 
Entre les assaus qui furent fait et livret a Aubenton, 
il en i ot un le samedi que on dist des Brandons, mallement 
grant ; et i furent moult d'onmes bleciés de 
ceuls dedens par le tret des arbalestres. Et fu, ce jour, 
Bauduins de Biaufort uns esquiers de Hainnau et de 
la terre de Binch, moult vaillans homs a l'asaut et 
asalloit a une porte, de quoi en assallant et en faisant 
grant fuisson d'armes, un piere d'amont li fu jettee 
sus le brac et li rompi l'os, et ne s'en pot aidier depuis 
en grant temps. 

Ce samedi que on dist la nuit des Brandons, fu 
moult fors li assaus a la ville d'Aubenton et bien 
continués, et orent li assallant et li desfendant grant 
painne au voir dire. La vile n'estoit pas si forte que 
elle fu bien desfendue, car li gentilhonme qui dedens 
estoient, le soustinrent un grant temps. Trop s'esmervilloient 
li Hainnuier de ce que elle lor duroit tant a 
la desfense, car elle n'estoit close ne fremee que de 
palis. On dist, et verité est, que continuance esforce 
bien grant force. Li Hainnuier, ce samedi, entendirent 
si fort a asallir que il esforcierent les desfendans et 
rompirent les palis et entrerent dedens. 
Qant li gentilhonme veirent ce que desfense ne lor 
pooit plus riens valoir, si se requellierent li auqun, et 
non pas tous, devant le moustier en une place qui la 
est ; et li auqun avoient lors chevaus tous ensellés, si 
monterent sus et s'en issirent par une porte et prissent 
les camps. Ce furent par especial messires Jehans de 
Beumont et messires Thomas, sires de Vrevins. Li 
visdames de Chaalons et uns siens fils jones, qui fu la 
fais chevaliers, demorerent et requellierent lors gens 
en la place devant le moustier. Nouvelles vinrent a 
messire Jehan de Hainnau que li sires de Vrevins 
estoit partis et issus hors de la ville et s'en aloit viers 
Vrevins a quoite d'esporon. Tantos messires Jehans 
de Hainnau demanda son coursier ; on li amena dou 
plus tos que on pot. Qant il fu montés, il dist a ses 
gens : « Or tos, sievons ce chevalier ! Il le me fault 
avoir mort ou vif. C'est chils qui plus a porté de 
contraire et de damage a ma terre de Cimai. » Dont 
veissiés chevaliers et esquiers monter apertement et 
sievir lor signeur et sa baniere, laquelle messires 
Thieris de Senselles portoit, et prissent les camps. 
Li sires de Vrevins estoit bien montés et sus flour de 
coursier, et avoit bien demi lieue d'avantage. Ses gens 
le sievoient a l'esporon, que mieuls mieuls. Si en i 
avoit en la compagnie des mauls montés. Chil furent 
rataint qui ne peurent aler avant. Si en i ot des mors 
et des pris sus le chemin. Li sires de Vrevins esploita 
si bien que, maugré tous ses ennemis, il se sauva et 
entra dedens sa ville. 
Qant mesires Jehans de Hainnau vei que point ne 
l'averoit et li estoit escapés, si retourna arriere, et 
ses gens aussi, qui ramenoient biaucop de prisonniers. 
Qant il furent revenu, il trouverent tout achievé : le 
visdame de Chaalons pris et .I. sien fil jone chevalier, 
et deus ocis et moult d'aultres bleciés. Ensi avint ce 
jour a Aubenton. La ville fu prise par la maniere 
que je vous di et toute pillie et robee et puis arse. 
Et qant li Hainnuier orent ensi esploitié, il s'en 
departirent et s'en retournerent viers Chimai, et la 
demora messires Jehans de Hainnau. Li sires de 
Fauquemont et li sires d'Augimont s'en alerent viers 
Dignant. Et li contes de Hainnau et li sires d'Enghien 
et li aultre chevalier retournerent avoecques le conte 
a Mons en Hainnau, et qant il furent la venu, il donna 
a toutes gens d'armes congiet et retourna casquns en 
son lieu. 
Et furent li Hainnuier sus lor garde et pourveirent 
lors fortereces, car bien supposerent que la cose ne 
demorroit point ensi : puisque la gerre estoit entamee, 
li François les venroient veoir. Li contes de Hainnau 
fu consilliés que d'aler en Engleterre et remonstrer au 
roi son serouge ses besongnes, et de faire aliances a 
lui, et d'avoir conmandement de par li, conme 
vicaires a l'empereour, que li signeur d'Alemagne, qui 
tout li devoient obeissance et qui service li avoient 
fait devant Cambrai, fuissent apparilliet de aidier le 
dit conte a parmaintenir sa gerre, car il estoit en tres 
bonne et grande volenté de guerriier le roiaume de 
France, sans li point refroidier. Sus ce pourpos et 
consel il persevera, et fist une asamblee des nobles de 
son pais et des consauls des bonnes villes, a Mons en 
Hainnau. Et la institua il et ordonna, en la presence 
de tous, messire Jehan de Hainnau, son oncle, a estre 
bauls et regars en Hainnau et gouvreneres, jusques a 
tant que il retourneroit ; et pria a tous que casquns 
vosist obeir a lui conme a soi meismes, se il estoit 
presens. Tout li orent en convenant de bonne volenté, 
car il sentoient et congnisoient le dit mesire Jehan de 
Hainnau si vaillant et si prudent que il ne lor requerroit 
cose qui ne lor fust raisonnable. 
Qant li jones contes de Hainnau ot ordonné toutes 
ses besongnes, et pris congiet a sa dame de mere et a 
la contesse sa fenme, il parti dou Kesnoi ou il tenoit 
son hostel, et vint a Mons en Hainnau, et la trouva 
son oncle. Si fu encores un jour dalés li, pour mieuls 
estre avisés et enfourmés de ses besongnes ; et puis 
s'en parti, et vint a Hale, et a Brouselles. Et la trouva 
le duch de Braibant, qui fille il avoit a fenme, qui li 
fist tres bonne chiere ; car li dus l'amoit de tout son 
coer, otant que nuls de ses enfans. Li contes se complaindi 
a lui des despis et damages que li François li 
avoient fais : « Aussi, biaus fils, respondi li dus, lor 
en avés vous fait ; vous vos estes contrevengiés. La 
cose ne demora pas en ce point, car li François sont 
grant et orguilleus, et marcissent a vous. Tous les 
jours pueent il entrer en vostre pais et porter damage. 
Il vous en fault atendre l'aventure. Si vous tieng pour 
bien consillié et avisé de ce que vous fortefiiés a 
l'encontre de vostres ennemis ; car plus grant et plus 
fort de li, on doit doubter. Soiiés tous confortés que 
je demorrai dalés vous. » Li contes respondi et dist : 
« Grant merchis ! » 
Qant li contes de Hainnau ot esté avoecques le duch 
de Braibant un jour et plus, et il li ot remonstré toutes 
ses besongnes et recargies, il prist congiet et se departi 
de li et de Brousselles ; et se mist au cemin et vint a 
Gaind veoir sa serour, la roine d'Engleterre. Se li 
remonstra le voiage que il avoit empris de faire, d'aler 
en Engleterre. La roine en fu grandement contente, 
et li dist que il faisoit bien. Si escripsi la ditte roine, 
par son frere le conte, a son signeur le roi d'Engleterre. 
Avoecques tout ce, li contes de Hainnau parla a 
Jaquemon d'Artevelle, qui estoit pour lors en la conté 
de Flandres li plus grans qui i fust ; et li remonstra 
toutes ses besongnes, ensi que ils avoit fait au duc de 
Braibant, son grant signeur. Jaquemés d'Artevelle i 
entendi de bon coer, et dist au conte : « Sire, tenés 
vous pour tous confortés, que li pais de Flandres vous 
sera ouvers et apparilliés ; et dites au roi d'Engleterre, 
vostre biau frere et mon compere, que il se delivre de 
mettre a point et ordonner ses besongnes par de 
dela la mer, et se mete au retour dou plus tos que 
il puet. Car, li revenu par de deça, sus la fourme et 
estat que nous estions, et que nous, les Flamens, Alemans 
et li, fumes d'acort, nous ferons une tres belle 
et forte gerre, et tant que il nous devera bien sousfire 
et a vous, a qui on a fait contraire et damage. » 
Li contes de Hainnau respondi et dist : « Jaquemart, 
je ne li oublierai riens a dire. » Adont prist il congiet 
et se departi de la roine, sa serour, de d'Artevelle et 
de la ville de Gant, et s'en vint en la ville d'Anwers, et 
trouva sa navie toute preste et ses gens aussi. Si entra 
en son vassiel et, cesquns de ses honmes en ceuls ou il 
devoient entrer par ordenance. Si se desancrerent et 
passerent le havene d'Anwiers, et entrerent dedens la 
mer, et singlerent viers Engleterre ; et orent vent a 
volenté, et vinrent a Orvelle. 
Nous nos sousferons un petit a parler dou conte de 
Hainnau et parlerons dou roi de France et des avenues 
qui avinrent en Hainnau, entrués que li contes fu hors. 

Vous devés sçavoir que li rois Phelippes de France 
fu enfourmés moult dur et tres fellement et estragnement 
de son cousin le conte de Hainnau et des Hainnuiers, 
de la cavauchie que il fissent a Aubenton 
et en la Tierasse. Et l'en fu repris assés plus que il 
n'en avoit esté, et tant que li rois dist que il i pourveroit, 
et s'enfellonnia tres grandement et bien acertes 
sus son cousin le conte de Hainnau. 
Li contes Loeis de Flandres et la contese Margerite 
sa fenme se tenoient pour lors a Paris dalés le roi ; et 
convenoit de pure necessité que li rois les aidast a 
soustenir lor estat, car des rentes et revenues de 
Flandres il n'avoient nulles. Toutes estoient tournees 
a la volenté Jaquemon d'Artevelle, poursievoites et 
recheues par recheveurs qui en rendoient compte au 
dit d'Artevelle et as aultres honmes deputés a ce oir 
et ordonner, bourgois de Gant, de Bruges, d'Ippre et 
de Courtrai. Et toutes ces revenues recheutes estoient 
misses et tournees en seqestre, afin, se li pais avoit a 
faire, que on trouvast cel argent apparilliet, ou que li 
contes lors sires vosist retourner avoecques euls, et 
estre bons et loiaus Flamens sans nulle dissimulation, 
car ce que Jaques d'Artevelle aleuoit et despendoit 
et tenoit son estat, estoit pris par asignation sus certainnes 
tailles, lesquelles estoient faites et ordonnees 
a paiier toutes les sepmainnes. Li contes de Flandres 
poursievoit le roi de France et son consel trop fort, 
que il vosist rendre painne a ce que li Flamenc fuissent 
obeisant a lui ; et la ou il ne le vodroient estre, que la 
painne ou il s'estoient obligiet par sentense de pape, 
fust donnee sus euls. 
Li rois de France, qui comsideroit toutes ces coses, 
et qui veoit que li Flamenc estoient trop fort rebelle a 
lui, et qui queroient aliances estragnes as Alemans, as 
Braibençons, as Hainnuiers et as Englois, et tout 
estoit en euls fortefiant et a l'encontre de li, les euist 
volentiers ratrais par douces et amiables paroles, se 
ils peuist, non par rigeur ne par manaces. Si envoia 
son connestable le conte Raoul d'Eu et de Ghines, le 
signeur de Montmorensi et le signeur de Saint Venant, 
et de prelas l'evesque de Paris et l'evesque de Chartres 
en la chité de Tournai, pour tretiier as Flamens. Et 
fissent tant chil signeur, conmissaire de par le roi de 
France, que les consauls des bonnes villes de Flandres 
vinrent parler a euls a Tournai. La ot grans tretiés 
et lons et pluisseurs paroles proposees et remonstrees ; 
mais li Flamenc qui a Tournai estoient, avoient lor 
carge tele que d'Artevelle lor avoit bailliet, et metoient 
en termes que, qant li rois Phelippes lor renderoit 
Lille, Douai et Bietune et les apendances, et li pais de 
Flandres en seroit remis en posession, il entenderoient 
a ses tretiés et non aultrement. Chil conmissaire 
n'avoient pas lor carge si avant que de respondre au 
ferme de ceste matere. Et pour ce fallirent li tretié, et 
retournerent li signeur en France. 
Qant li rois vei que il n'en averoit aultre cose, il 
envoia deviers le pape Clement .Vme., qui pour ce 
temps resgnoit, unes lettres moult fortes ens esquelles 
tous li pais de Flandres estoit logiés, loiiés et obligiés 
et sus sentense de pape ; et prioit li rois que il 
vosist proceder sus. Li papes Clemens vei que li rois 
de France le requeroit de raison. Si jeta sentense 
generale et puble sus les Flamens et sus toute Flandres, 
et envoia ses bulles d'esqumenication as diocesains, 
tels que l'evesque de Cambrai, l'evesque de Tournai 
et l'evesque de Tieruane. Et n'osa, uns lonch temps, 
nuls prestres par tout le pais de Flandres chanter 
messe, sus privation de benefice et estre encourus en 
sentense de esqumenication. Qant Jaquemés d'Artevelle 
et li pais de Flandres veirent ce, il escrisirent 
deviers le roi d'Engleterre le dangier ou tous li pais de 
Flandres estoit ; et li priierent que, qant il retourneroit 
deça la mer, que il vosist amener en sa compagnie des 
prestres d'Engleterre, par quoi Diex fust servis en 
Flandres, maugré le pape d'Avignon et le roi Phelippe. 
Li rois d'Engleterre entendi a ceste priiere trop 
volentiers, pour complaire as Flamens ; et ne vosist 
point que les coses se portaissent aultrement en 
Flandres ; et lor remanda, par ceuls meismes qui ces 
lettres avoient aporté, que il ne fuissent en nul soussi : 
il lor en menroit assés. Ensi s'apaisierent li Flamenc ; 
et se passerent au mieuls que il porent d'aler au moustier, 
tant que li rois d'Engleterre fu retournés en 
Flandres. Et estoient li prestre moult courouchiet en 
Flandres de ce que point ne chantoient, car il perdoient 
les offrandes. 

Chil qui se tenoient en garnison en la chité de 
Tournai de par le roi de France, tels que li sires de 
Trie, marescaus de France, mesires Mahieus de Roie, 
messires Godemars dou Fai, li sires de Chastellon, 
mesires Lois de Chalon et pluisseur aultre orent un 
conmandement secré et especial de par le roi de France 
que il fesissent as Flamens tous les contraires et despis 
que faire lor pooient, puisque ils ne voloient retourner 
a raison. Chil signeur et chevalier françois obeirent 
et se pourveirent ; et furent bien .Vc. lances, parmi le 
signeur de Wauvrin, capitainne de Douai, et la chapitainne 
de Lille, et .CCCC. arbalestriers et bien siis 
mille honmes de piet. Et se departirent, .I. soir apriés 
souper, de Tournai et ceminerent tout le pas et les 
chemins couvers et vinrent sus un ajournement devant 
Courtrai. Et se quatirent tant que les bonnes gens de 
la ville orent mis hors lor bestail, vaces, pors, buefs et 
brebis. Adont envoiierent chil François courir devant 
la ville, et vinrent li coureur jusques as barrieres et 
fuissent bien entré dedens la porte qui sciet ou cemin 
de Tournai, se il vosissent. Mais il ne vorrent, car il 
doubterent a estre enclos dedens. Il ocirent et mehagnierent 
auquns honmes qui se tenoient ens es fourbours 
et prisent honmes, fenmes et enfans, et cachierent 
tout devant euls, et fissent par lors varlés bouter le 
feu ens es fourbours ; et furent tout ars et la proie 
aquellie. Et se missent li François tout souef au 
retour, et tout caçoient devant euls, et vinrent a 
Dotegnies, et fu la ville toute arse. Et revinrent chil 
François, au soir, en la chité de Tournai et amenerent 
bien diis mille bestes et bien .Vc. honmes, que fenmes, 
que enfans, qui depuis furent rançonné ; et auquns 
on laissa aler pour l'amour de Dieu. 
Ces nouvelles vinrent a Jaquemon d'Artevelle qui 
se tenoit en Gaind. Si en fu durement courouchiés, et 
li tourna a grant blame, ce li fu avis, pour tant que il 
avoit le souverain regart de Flandres. Si escripsi tantos 
et seela et envoia ses lettres et ses messages a 
Ippre deviers le conte de Sasleberi et le conte de 
Susforch qui la se tenoient en garnison ; et leur 
manda que, sus un tel jour que il i asist, il fuissent et 
lors gens a Courtrai, car il s'esmouveroit le pais de 
Flandres et venroit mettre le siege devant Tournai. 
Qant chil doi conte desus nonmé entendirent ces 
nouvelles qui lor venoient de Gaind et d'Artevelle, si 
furent tout resjoi pour la cause de ce que il avoient la 
sejourné .I. lonch temps sans riens faire. Si ordonnerent 
lors besongnes a partir et a chevauchier la 
ou il estoient mandé, et monterent .I. jour a cheval et 
pooient estre environ chienqante lances. Car il avoient 
envoiiet de lors gens a Popringhe, a Miessines, a 
Berghes, a Cassiel, a Bourbourc, a Vorne, au Noef Port, 
a Dunqerque et a Gravelines, pour faire frontiere 
contre les François qui se tenoient a Saint Omer, a 
Tieruane, a Aire, a Saint Venant. Et tout faisoient 
frontiere et euissent fait des grans damages et contraires 
au dit pais de Flandres, se il ne sentesissent les Englois 
ens es garnisons desus nonmés. Chil doi conte d'Engleterre 
et lor route se missent au cemin, et m'est avis 
que il devoient costiier la ville de Lille en laquelle 
il i avoit de par le roi de France bien .CC. lances, 
savoiiens et bourgignons. Et la estoient mesire Amé 
de Geneve, mesire Huge de Chalon, li Galois de la 
Baume, li sires de Villars et li sires de Groule. Et 
furent ces gens d'armes qui se tenoient a Lille segnefiiet, 
je ne sçai conment ou par espies ou aultrement, 
que li doi conte englois, qui se tenoient a Ippre en 
garnison, devoient cevauchier et venir viers Audenarde 
contre Jaquemon d'Artevelle qui les avoit 
mandés. 
Qant chil desus dit chevalier en furent enfourmé, si 
se consillierent ensamble, a savoir quel cose en seroit 
bonne a faire. Euls consilliet, il regarderent que trop 
grant blame lor seroit, se lor ennemi pasoient si priés 
de euls que a une lieue ou la environ, et il ne les aloient 
veoir, qant il se trouvoient gens assés parmi l'aide de 
ceuls de la ville. Dont s'armerent il et monterent a 
chevaus et fissent armer tous les arbalestriers de Lille 
et bien mille honmes avoecques euls. Et qant il furent 
tout issu, chil chevaliers françois demanderent se li 
Englois pooient faire plus d'un cemin. Chil qui 
congnissoient le pais, respondirent : « Oil, il i a deus 
voies : li une trait a la bonne main, et li autre a la 
senestre. » Qant il oirent ces paroles, il partirent lors 
gens en deus, et fissent deus enbusqes. Evous les 
Englois qui chevauçoient et ne se donnerent de garde, 
si furent enbatu en une enbusque. Et trop bien lor 
avoit dit un chevaliers françois et hainnuiers, qui se 
nonmoit messires Wauflars de la Crois et s'estoit 
tenus a Ippre toute la saison avoecques les Englois 
pour herriier et guerriier les bourgois de la ville de 
Lille, car il avoit la guerre et la haine a euls : « Biau 
signeur, nous cevauçons follement. » On li avoit 
demandé pourquoi. « Nous aproçons Lille de trop 
priés, et sachiés que dedens a garnison assés, car elle 
n'est onques despourveue. » On li avoit respondu : 
« Wauflart, vous avés paour : pour ce en faites vous 
doubte. Retournés a Ippre, se vous vos doubtés. » 
- « Je ne sçai, ce avoit il dit et respondu, quel cose 
j'en ferai. Voirement ne sui je pas bien assegurés, car 
se je estoie pris, ma raençon est paie : c'est sus la vie 
que je chevauce ; mais vous, vous seriés mis a courtoise 
finance, vous n'averiés nul mal de vostre corps. » 
Ensi que il se devisoient, il ne se donnerent de garde. 
Si trouverent, au tournant de une longe haie, l'une 
des enbusques ou gens avoit assés pour euls atendre 
et combatre. Sitos que messires Wauflars de la Crois 
en vei la maniere, si requla et ne cevauça plus avant. 
Et fist son cheval sallir oultre .I. fosse de .XII. piés de 
large et puis feri cheval des esporons et se mist a sauveté. 
Li aultre ne fissent pas ensi, mais furent enclos 
de lors ennemis. 
Qant les Englois veirent que combatre les convenoit, 
il se missent tout a piet et prissent les glaves et 
les apuignierent et conmenchierent a pousser de 
grant maniere, et li Savoiien et Bourgignon sus euls. 
La eut fort pousseis et fait tamainte apertisse d'armes, 
mais finablement les Englois ne porent sousfrir ne 
porter le faix, car il lor estoit trop pesans. Si furent 
pris : petit en i ot de mors. En lor compagnie avoit 
.I. jone esquier de Limosin, neveut dou pape Clement, 
mais au prendre il fu ocis. Li auqun dient que ce fu 
par envie ou pour ses belles armeures pour la convoitise 
de l'avoir, car il estoit armés tres ricement ; et 
tous pris il fu ocis, dont depuis François et Englois 
furent moult courouchiés. Et euist paiiet quarente 
mille florins de raençon, se on le peuist avoir tenu en 
vie. 
Si furent li contes de Sasleberi et li contes de 
Susforc pris et amenés en la ville de Lille et bien gardé, 
tant que la connissance en vint au roi Phelippe. Qant 
il le sceut, il fu grandement resjois de lor prise, et les 
desira a veoir et les manda. On li envoia. Si furent 
amené a Paris et recreu sus lors fois : il n'orent nulle 
vilainne prison. 
Qant les nouvelles vinrent a Jaquemon d'Artevelle 
qui se tenoit sus un pas que on dist le Pont de Fier 
sus la riviere dou Lis et avoit fait son mandement 
pour assegier Tournai, si fu durement courouchiés ; 
et i prist si grant desplaisance que il en brisa son fait 
et contremanda tous ceuls que mandé avoit. Or 
retournons au roi de France et as besongnes de 
Hainnau. 

Li François ne pooient oubliier la cevauchie que 
li contes de Hainnau et mesires Jehans de Hainnau 
son oncle avoient fait en la Tierasse, pris et ars la 
ville d'Aubenton Maubert Fontainnes, Vimi et bien 
quarante villes la ens ou pais. Et disoient li François 
que ce ne faisoit point a sousfrir ne a consentir que 
il ne fust amendé. Tant fu parlé et remonstré au roi 
et a son consel que ordonné fu que li dus de Normendie, 
li ainnés fils dou roi Phelippe, a une qantité de 
gens d'armes, s'avaleroit et venroit en la conté de 
Hainnau pour ardoir et bruir tous le pais et contrevengier 
les arsins que li contes de Hainnau et ses oncles 
et li Hainnuier avoient fait en la Tierasse et en Cambresis. 
Sitretos que li dus de Normendie fu esleus a 
estre chiés de ceste cevaucie, tout chevalier et esquier 
de Vermendois, d'Artois et de Piqardie en furent 
resjoi, car euls se desiroient a armer, et a porter 
contraire et damage les Hainnuiers. 
Et fist li dus de Normendie son mandement a estre 
a Saint Quentin. Tout s'asamblerent, et vinrent a 
Saint Quentin grant fuisson de nobles signeurs, tels 
que le conte Raoul d'Eu et de Ghines, connestable 
de France, le duch Piere de Bourbon, mesire Jaquemé 
de Bourbon, son frere, le duch d'Athenes, le conte 
d'Auçoire, le conte de Sansoirre, le conte de Widimont 
et de Genville, le conte Roussi, le conte de 
Porsiien, le conte de Brainne, le conte de Dreus, le 
signeur de Couci, le signeur de Montmorensi, le conte 
de Grantpret, le signeur de Castellon, le signeur 
d'Esconflans, marescal de Campagne, le conte de 
Harcourt, le conte d'Aumale, le signeur d'Estouteville, 
le signeur de Graville et moult d'autres, et tant 
que il estoient bien quatre mille esporons dorés et 
douse mille armeures de fier, sans les Genevois arbalestriers. 
Et ne fissent pas celle asamblee si grande 
pour la cause des Hainnuiers que pour ce que il 
savoient bien que li Alemant, li Braibençon et li 
Hollandois, Zellandois et li Flamenc estoient tout 
aloiiet avoecques les Hainnuiers, et de rechief que li 
contes de Hainnau estoit alés en Engleterre au secours. 
Se voloient li François monstrer poissance a l'encontre 
de tous ceuls qui poroient venir. 
Qant toutes ces gens d'armes et aultres furent venus 
a Saint Quentin et la environ, et li dus de Normendie 
qui chiés estoit de celle armee, et li charois fu tous 
aroutés, on se departi. Et cevauchierent devant li 
connestables et li marescal de France, et puis li dus de 
Normendie et sa route, et derriere li avant - garde ; et 
s'en vinrent logier sus la riviere de Selles autour dou 
Chastiel en Cambresis. Li dus de Normendie et son 
hostel s'en vinrent logier sus la dite riviere a Montais 
dehors le Chastiel ; et n'avoit doubte de nului, dont 
il l'en fu priés mesceu. 

Pour ce temps, i avoit en Hainnau un senescal qui 
se nonmoit Gerars et estoit sires de Werchin et de 
pluisseurs aultres villes. Chils senescaus fu moult 
vaillans et bacelereus, et bien le monstra adont. Et 
se tenoit en son chastiel a Werchin, mais sitretos que 
il sceut que li François aproçoient pour entrer en 
Hainnau, il s'en departi et s'en vint au Kesnoi et quella 
sus heure ce que il pot avoir de chevaliers et esquiers. 
Et fu enfourmés, je ne sçai se ce fu par espies ou 
aultrement, que li dus de Normendie estoit logiés a 
Montais, au dehors dou Chastiel en Cambresis. Sus 
le tart, il se departi dou Kesnoi, et pooit avoir environ 
siis vins lances, chevaliers et esquiers, et qant 
il issirent hors dou Quesnoi, nuls ne sçavoit que li 
senescaus voloit faire ne ou aler, fors ils meismes. 
Dou Quesnoi a Montais a quatre petites lieues ; si 
furent tantos la. Qant il deubrent aprochier, il s'aresterent 
tout en .I. biau camp et missent lors armeures a 
point et recenglerent lors chevaus, et la se descouvri 
li dis senescaus et leur dist as chevaliers et esquiers : 
« Li dus de Normendie est logiés en celle ville des 
Montais, et je vous ai amené jusques a chi pour faire 
auqune emprise d'armes. Si soiiés tous avisés. Et 
qant nous enterons en la ville, criiés : Hainnau au 
senescal ! et, Werchin a la retraite ! Et ne vous faindés 
pas de euls porter contraire et damage, se vous poés, 
car qant il enteront en nostre pais, il ne nous espargneront 
point. » 
La parolle dou senescal fu oie et requelloite, et 
s'enclinerent tout chil qui la estoient, a bien faire la 
besongne. La estoient li sires dou Sart, messires 
Oulfart de Ghistelles, mesires Henris d'Usfalise, li 
sires de Wargni, Tieris et Ostes de Soumain, Bauduin 
de Biaufort, Gerars de Vendegies, li sires de Montchiaus 
et pluisseurs aultres. La fu li pennons au 
senescal de Hainnau desvolepés et le porta uns esquiers 
qui se nonmoit Robers de Wargni. Et cevauchierent 
tout serré et s'avalerent en la ville des Montais. Li 
dus de Normendie et chil qui la estoient logiet, se 
tenoient pour tout aseguret, et ne quidoient pas estre 
ensi resvillié et que li Hainnuier lor fuissent si apparilliet. 
Tout entrerent en la ville et conmenchierent a 
criier : « Hainnau au senescal ! » Et descendirent li 
auqun, chil qui ordonné i estoient, et entrerent dedens 
un hostel et quidierent que li dus de Normendie fust 
la logiés, mais non estoit, dont bien l'en chei. En cel 
ostel estoit logiés li sires de Brimeu, et des compagnons 
françois biaucop avoecques lui. Li cris et li 
haros commença a monter et a eslever moult grans, et 
chevaliers et esquiers a euls resvillier, car ja en i avoit 
grant fuisson de couchiés. Celle nuit, faisoit le gait 
uns chevaliers de Normendie qui se nonmoit Guillaumes, 
sires de Gauville, et avoecques li mesires 
Pieres de Praiaus. Et estoient establi en lor ordenance 
environ cent armeures de fier. Et trop bien chei a 
point au duch de Normendie et as signeurs qui la 
estoient logiés ; car, si le gais ne fust tantos trais avant, 
li Hainnuier euissent porté grant damage as François. 
Mais li chevalier dou gait se traissent tantos 
avant, et vinrent devant l'ostel le duch de Normendie, 
et se missent en bonne ordenance. Qant li seneschaus 
de Hainnau vei que heur en fu de departir et que li 
hoos estoit bien estourmie, voires chil qui estoient 
logiés a Montais, car partout tant que avoecques le 
duch n'avoit que .VIII. banerés et lors gens, .XXVI. 
chevaliers en tout, dont se requellierent li Hainnuier 
moult sagement et criierent : « Werchin a le retraite ! » 
Chil qui entrerent dedens l'ostel le signeur de Brimeu 
en furent mestre et l'esforchierent ; et fu pris et 
fianciés prisons li sires de Brimeu et auquns de ses 
honmes. Ce fait, li Hainnuier qui descendu estoient, 
monterent a cheval et se departirent tout ensamble, 
sans damage nul avoir de lors honmes, et se missent 
sus les camps et chevauchierent viers le Quesnoi dont 
il estoient parti, et retournerent la au point dou jour. 
De ceste emprise acquist grant grasce li seneschaus 
de Hainnau. 

Li dus de Normendie ne sceut riens de ceste avenue 
jusques au matin. Si fu moult courouchiés qant on li 
ot dit, et que li sires de Brimeu et li sires de Bailluel 
en Normendie et li sires de Briauté estoient pris. Dont 
dist li dus : « On ne le puet amender. Li Hainnuier ont 
volé et pris, et puis se sont retrait qant il ont fait lor 
emprise. Aussi nous fault il voler et prendre : si sera 
prise contre prise. » 
Qant ce vint au matin, les tronpetes de deslogement 
sonnerent de toutes pars ; dont se deslogierent signeur 
ou que il fuissent logiet. Et furent ordonné .CC. lances 
de coureurs pour descouvrir le pais, tous appers 
chevaliers et esquiers, et en estoient conduiseur et 
meneur, li Galois de la Baume, mesires Milles de 
Mirepois, messires Tiebaus de Moruel, li sires de 
Rainneval, li sires de Noiiers, li sires de Saint Pi, 
messires Jehans de Landas, messires Authones de 
Qodun, li sires de Loques, messires Tristrans de 
Magnelers et pluisseur aultre, et estoient bien deus 
cens compagnons, tous jones et appers bacelers et en 
grant volenté de porter damage a la conté de Hainnau. 
Et cevauchoient chil tout devant et avoient lors honmes 
qui les sievoient et qui boutoient le feu. Apriés 
cevauçoit li avant - garde, ou li connestables de France 
et li marescal estoient, et la avoit bien .IIM. armeures 
de fier ; et puis cevauçoit li dus de Normendie, li dus 
d'Athenes et la grose route des gens d'armes. Apriés 
venoit li arriere - garde, que li sires de Couchi, li sires 
de Castellon, li sires de Montmorensi, li sires d'Estouteville 
et pluisseur aultre menoient ou bien avoit 
.II. mille armeures de fier. 
Au voir dire, il estoient gens assés pour combatre 
tous cheuls de Hainnau, grans et petis. Et ensi que 
chil coureur chevauçoient devant, il ardoient le pais, 
sans ce que les batailles dou duch s'en ensonniassent 
ne desroiassent en riens ; et vinrent ardoir Bavai, 
Mieqegnies, Obies, Gonmegnies, Frasnoit, Wargni, 
Villiers, et vinrent courir devant le Quesnoi, mais 
point n'i aresterent. Et fust volentiers li seneschaus de 
Hainnau issus hors, se il euist eu gens assés. Et s'en 
vinrent ces coureurs a Bermerain et l'ardirent, et 
Vertain et Vertegnuel et tous les villages de la environ. 
Et en avoloient les flamesches jusques dedens la ville 
de Valenchiennes. 
Et vint li dus de Normendie et toute li hoos, ce 
second jour, logier a Haussi, a Sausoit, a Solemes et 
tout au lonc de la riviere de Selles jusques a Haspre ; 
et menoient moult grant charoi. Honmes et fenmes et 
enfans avoient esté de lonc temps avisé de la venue des 
François ; siques il s'estoient tout pourveu a l'encontre 
de ce ; et avoient amené et achariiet lors millours 
meubles a Valenchiennes, a Maubuege, au Quesnoi 
et a Bouchain. Li François trouvoient fourages assés 
pour lors cevaus et nulles aultres pourveances. 

Li sires de Fauquemont nonmés Wallerans, pour 
ces jours, estoit gardiiens et chapitainne de la ville de 
Maubuege, et la institués et ordonnés de par messire 
Jehan de Hainnau, et avoit cent lances alemans et 
hainnuiers avoecques lui. Qant il vei et entendi que 
les François cevauçoient et ardoient le pais, se li 
tourna a grant desplaisance, et monta a cheval et fist 
monter ses honmes et issi de Maubuege et vint a Pons 
sus Sambre. Et trouva les honmes moult esfraés, car 
li François avoient esté a Miequegnies et la priés, et 
avoient ars tout le pais de la environ. Encores en 
veoit on les fumieres. Il cevauça tousjours costiant la 
forest de Mourmail et passa a Robertsart et n'atendoit 
aultre cose que le logeis des François dou vespre. Qant 
ce vint sus le soir, li dus de Normendie et toute li hoos 
estoient logiet a Hausi et a Sausoit, et tout jusques a 
Haspre sus la riviere de Selles. Qant ce vint sus l'eure 
de mienuit et que tout estoient en l'oost aserisiet, 
evous le signeur de Fauquemont venant et sa route a 
frapant de l'esporon, son pennon tout devant, et 
entrant ens ou logeis des François sans sonner mot et 
conmenchierent a taillier et a decoper cordes de tentes 
et de trefs et a abatre et a blecier et mehagnier honmes 
a pooir et a porter grant damage avant que on i peuist 
pourveir. Celle nuit faisoient le gait li contes d'Auçoirre, 
li sires de Noiiers et li sires d'Authi, Artissiens, 
et avoient bien .CCC. combatans sus lor gait. Li 
Hainnuier et li Alemant n'entrerent point de ce lés ou 
li gais estoit, mais bien en sus. Et cheirent sus le logeis 
le signeur de Piquegni, liquels salli tantos sus que il 
oy la friente, et s'arma et se mist a desfense moult 
vaillanment ; mais il ot si grant qoite de li armer que 
point il n'estoit armés de plate fors de une cote de 
fier, laquelle fu perchie tout oultre de une roide espee 
et li corps dou chevalier, et morut de celle plaie. La 
furent pris assés priés de li, li viscontes des Qesnes 
et li Borgnes de Rouveroi et moult fort bleciés mesires 
Authones de Qodun et pluisseurs aultres qui se missent 
a desfense. Qant li Hainnuier perchurent que li 
hoos s'estourmissoit, quoique il se tenissent tout 
ensamble, sans euls desrouter, il criierent : « Fauquemont 
a la retraite ! » et se retraissent bellement et 
sagement et se missent sus les camps et se trouverent 
tout, sans ce que il euissent riens perdu ; et la s'aresterent 
un petit, car bien veirent que point ne seroient 
poursievoit. Et la fist li sires de Fauquemont bonne 
compagnie as deus chevaliers françois, lesquels il 
enmenoit prisonniers, le visconte de Qesnes et le 
Borgne de Rouveroi, car il les recrut sus lors fois a 
venir a Mons en Hainnau tenir lors corps prisons, 
qant il en seroient requis, quinse jours apriés la 
semonse. Si retournerent li chevalier en l'oost et 
compterent lor aventure. Et li sires de Fauquemont 
et sa route cevaucierent tout le pas et vinrent au Qesnoi. 
Si entrerent dedens la ville et si rafresqirent, euls et 
lors cevaus, et puis retournerent sus le soir a 
Maubuege. 

Ensi fu, la seconde nuit que li dus de Normendie 
se loga en Hainnau, li hoos des François resvillie des 
Hainnuiers, liquel avoient tout ce fait, sans porter 
point de damage a euls et a lor conpagnie. De quoi li 
dus de Normendie en dist au matin, qant il en fu 
enfourmés : « Ces Hainnuiers sont de grant corage 
et de bonne emprise. Nous n'avons que deus nuis 
dormi en Hainnau ; mes toutdis nous ont il resvillié : 
chi apriés, il seront resvilliet aussi. » 
Li sires de Piquegni, liquels estoit navrés tout 
parmi le corps, fu mis en une litiere et portés a Cambrai, 
pour saner et medeciner ; mes onques de la 
navreure, ils ne pot avoir garison et morut. Si retourna 
la terre de Piquegni a .I. sien fil, jone enfant que on 
nonmoit Jehan et qui depuis fist moult de mauls en 
France, voires a Amiens et la environ, ensi que vous 
orés recorder avant en l'istore. 
Qant ce vint au matin, on se desloga, et sonnerent 
les tronpetes parmi l'oost. Tout s'armerent et monterent 
a chevaus et se traissent sus les camps. Ce jour 
fist il moult biel, moult cler et moult joli, ensi que 
il fait ou mois de mai, et fu la nuit de une asention. 
Li dus de Normendie ordonna a traire viers Valenchiennes. 
Dont cevauchierent les batailles moult 
ordonneement, et n'aloient que le pas et costiierent 
Werchin, mais point n'asallirent au chastiel, mais la 
vile fu arse. Et s'en vinrent tout li François arester 
et faire lor monstre sus le mont de Castres ; et veoient 
Valenchiennes tout au plain devant euls. Et la ordonnerent 
trois batailles, tout arme au cler. Ce estoit une 
grande biauté que de euls veoir, les armes, hiaumes de 
quoi on s'armoit adont, banieres et pennons resplendir 
au solel. Et se tenoient li signeur tout quoi, atendans 
que on les venist combatre. 
Li jone chevalier de France et li esqier, qui desiroient 
les armes, ne se pooient tenir que il ne cevauçassent. 
Et s'en vinrent li marescaus de Mirepois, li 
sires de Noiiers, li Galois de la Baume, messires 
Tiebaus de Moruel, li viscontes d'Aunai, li sires 
d'Englure, li sires de Trainiel, messires Tristrans de 
Magnelers, li sires d'Aubegni, li sires de Fransures, 
li chastelains de Biauvais et pluisseur aultre, tout de 
grant volenté. Et estoient .CCCC. d'emprise et de fait 
et bien montés, et vinrent courir devant le Kesnoi ; 
et s'aresterent sus les camps, et monstroient que on 
les venist combatre. Li marescaus de Hainnau et 
bien .L. lances de bons Hainnuiers estoient la dedens. 
Pour ces jours, li Qesnois n'estoit point si bien fremee 
conme elle estoit .LX. ans apriés, et tous les jours elle 
amendoit en fremeté. 
Li compagnon comsideroient trop bien l'ordenance 
des François, conment il freteloient sus lors cevaus et 
faisoient courner lors menestrels et monstroient que 
on les alast veoir et escarmuchier, mais il n'estoient 
pas gens assés. Si se tinrent tout quoi et pourveu de 
euls desfendre, se on les euist assallis. Qant il veirent 
ce que nuls ne saudroit, il s'en departirent et cevauchierent 
viers Villers. Et menoient ces gens d'armes, 
boutefeus, avoecques euls, qui couroient de ville en 
ville, et boutoient le feu dedens, et ne s'en departoient 
si estoit la ville tout embrasee. Si ardirent de celle 
empainte Genlain, Curgies, Sautain, Presiel, Marec, 
Aunoit, Biauvoir, Fielainnes, Escaillon et Faumars. 
Et voloient les flamesques et les fascons en la ville de 
Valenchiennes, et li rai dou solel en estoient tout 
encombré. Et s'avalerent auqun François dou mont 
de Castres et vinrent ardoir les Marlis, et bouterent 
le feu ens es fourbours de la porte Cambrisienne. 
Pour ces jours estoit chapitainne et gardiiens 
de la ville de Valenchiennes institués et ordonnés de 
par mesire Jehan de Hainnau, mesires Henris d'Antoing, 
quoique li senescaus de Hainnau et aultres 
chevaliers fuissent en la ville ; mais il en avoit la souverainne 
aministration. Et se tenoit a la porte Cambrisienne, 
et la estoit trop fort heriiés et pressés d'auquns 
fos outrageus et outrequidiés, qui voloient issir et 
euls aler perdre. Et bien leur disoit et remonstroit li 
chevaliers que point n'estoit heure de issir : « Sousfrés 
vous, bonnes gens : la poissance des François est trop 
grande maintenant. Atendés que vous aiiés vostre 
signeur dalés vous : si en serés plus fort et mieuls 
consilliés. Il m'est desfendu que nuls ne isse, car se 
vous receviés blame ne damage, je n'en poroie estre 
escusés. » Ensi a grant mescief les amoderoit et 
refroidoit de lors folies li sires d'Antoing. 
Encores, en ce meisme jour, par le consentement 
dou connestable de France et des marescaus, se departirent 
dou mont de Castres auqun jone chevalier et 
esquier françois et cevauchierent as aventures. Et 
tout estoit fait pour atraire les Valenchiennois hors 
de lor ville, et furent de une sorte environ .CC. lances. 
Et les menoient li sires de Craan, li sires de Maulevrier, 
li sires de Partenai, li sires de Tors et li sires de 
Matefelon, et s'avalerent dou mont de Castres a Fontenelles, 
et vinrent a Main. Et la avoit une tour belle 
et bonne et encores a, laquelle pour ce temps estoit a 
un bourgois de Valenchiennes qui s'apelloit Jehan 
Bernier, et puis fu elle transmuee a autres hoirs. Chil 
chevalier de France et lor route vinrent la et l'environnerent 
et le fissent asallir. La tour estoit forte 
assés, environnee de fosses et pourveue d'artellerie ; 
car on i avoit envoiiet des arbalestriers de Valenchiennes, 
pour le desfendre et garder. La ot grant 
asaut, mais li François n'i peurent riens faire. Avant 
en i ot des blechiés dou tret. Si passerent oultre et 
vinrent a Trit. Li honme de la ville avoient le pont 
desfait. Si ne peurent passer oultre par ce pas la ; 
mais il trouverent un des honmes dou pais meismes 
qui les mena autour a plances a Povri. Si passerent 
la l'Eschaut et retournerent a Trit. Et fu la ville toute 
arse et li moulin abatu, et ensi a Povri et a Rouvegni. 
Et refissent li François le pont a Trit, et ardirent 
Wercinniel, Bourlain et Infier, et tant que les fascons 
en avoloient a grant volees a Valenchiennes. Et 
retournerent chil François et s'en ralerent en lor hoost, 
c'est a entendre sus le mont de Castres, avoecques les 
aultres. 
Ce jour s'estoient aussi parti de lors arrois, troi 
jone chevalier de Poito : li uns fu nonmés messires 
Bouchicaus, li autres messires Jaques de Surgieres et 
li tiers messires Guis Poteron ; et avoient passet 
l'Escaut au pont a Trit, car il estoit refais des plances 
meismes que chil de Trit en avoient osté. Et les avoient 
les François rasisses, pour passer et rapaser a lor 
volenté. Chil troi chevalier et lor route pooient estre 
jusques a .XXV. lances, et passerent le pont a Trit, et 
vinrent courir viers Hurtebisse ; et fissent bouter le 
feu dedens, tant que on le veoit tout clerement de 
Valenchiennes, car il n'i a que une petite lieue. Li 
senescaus de Hainnau, qui se tenoit adont a Valenchiennes, 
entendi que auquns François estoient avalé 
et passé oultre l'Escaut au pont a Trit, et couroient 
sus ces biaus plains desus un moustier que on nonme 
Saint Vast, et ne lor aloit nuls au devant. Si parla au 
signeur de Berlainmont, a messire Henri d'Usfalise, a 
messire Oulefart de Ghistelle, au signeur de Biellain 
et a auquns chevaliers qui en Valenchiennes estoient 
enclos avoecques lui : « Je vous pri que nous montons 
sus nos chevaus et alons veoir viers Saint Vast quel 
sont chil qui i chevaucent. Espoir, poront estre tel 
que il paieront nostre escot. » Tout s'acorderent a la 
volenté dou senescal, et monterent environ cent 
compagnons tout bien armés et estofés, et prist casquns 
son glave ; et fissent ouvrir les deus portes 
d'Anzain, la grande et la petite. Et se missent sus les 
camps et si a point que, droit au desus d'un moustier 
que on dist de Saint Vast, il vont trouver ces chevaliers 
poitevins qui avoient pris lor tour viers Bellain 
et Ierin et avoient fait bouter le feu dedens, et s'en 
retournoient pour passer a Trit, et avoient gides 
propement dou pais qui les menoient. Qant li seneschaus 
de Hainnau les vei et sa route aussi, qui estoient 
monté sus bons coursiers et bien alans, si lor vinrent 
au devant et escriierent : « Hainnau ! » et abaissierent 
les glaves. Li seneschaus de Hainnau fu li premiers 
qui asambla a messire Bouchicau, qui estoit pour lors 
jones chevaliers, et fu depuis uns moult vaillans 
homs. Il le feri a plainne targe un si grant cop, avoecques 
ce que il estoit fors chevaliers et bien montés, que 
il le bouta jus et passa oultre. Li sires de Berlainmont 
consievi parellement mesire Gui Poteron et le reversa 
jus a terre. Chil Hainnuier se fraperent en ces François 
et en abatirent jusques a sept. Entrués que il 
entendirent a euls fianchier et faire rendre, mesires 
Jaquemés de Surgieres et bien .XII. des leurs retournerent 
sus frain et prissent le cemin viers un village 
que on appelle Ierin ; mais avant que il i parvenissent, 
pour euls sauver, il se bouterent ens es bois d'Aubri, 
et ne savoient ou il aloient, car point ne connisoient le 
pais. Qant li seneschaus de Hainnau vei que chil François 
prendoient le cemin dou bois, si fist doubte que li 
François n'euissent la jetté une enbusqe, et que chil 
qui pris estoient et qui fuioient, n'euissent esté la 
envoiiet tout de fait pour descouvrir et pour faire 
sallir hors de Valenchiennes auquns gentils honmes 
qui s'i tenoient. Si fist cesser ses gens de non aler plus 
avant et non cachier. Et se retraissent tout le pas viers 
Valenchiennes, et enmenerent les deus chevaliers prisonniers, 
messire Bouchicau et mesire Gui Poteron, 
poitevins, et jusques a diis de lors compagnons. Dont 
li senescaus acquist grant grasce des Valenchiennois. 
Et messires Jaquemés de Surgieres et li autre, qui se 
bouterent ens es bos d'Aubri, se tinrent la et quatirent 
tout bellement jusques a tant que li viespres fu venus, 
et puis issirent hors et vinrent tout droit a Hurtebise, 
et de la au pont a Trit, et rapasserent l'Escaut. Et 
qant ils furent venu en l'oost, il compterent lor aventure, 
et conment messire Bouchicau et mesire Gui 
Poteron estoient demoré et pris dou senescal de 
Hainnau. 

Vous devés sçavoir que li dus de Normendie et li 
signeur de France qui avoecques lui estoient et lors 
gens se tinrent tout ce jour de l'Asention sus le mont 
de Castres a demi lieue de Valenchiennes en bataille 
ordonnee, ensi que pour entrer tantos en bataille, 
banieres et pennons ventelans. Grant biauté estoit 
que de euls veoir. Che qui avint au senescal de Hainnau, 
li sires d'Antoing n'en sceut riens, se fu li dis 
senescaus retournés en Valenchiennes, car se il l'euist 
sceu, il li euist destourné a cevauchier, ne il ne laissoit 
nul honme issir. 
Qant vint sus la remontiere, et que li signeur 
estoient tout hodé et lassé de tant estre sus lors cevaus, 
car ce jour il avoient bien petit beu et mengié fors sus 
lors cevaus, il se departirent de la et vinrent logier a 
Fontenelles et a Main, en ces biaus prés. Madame de 
Valois, ante dou duch de Normendie, n'estoit point 
pour ces jours a Fontenelles, mais se tenoit a l'ostel 
a Hollandes a Valenchiennes, et toutes les dames dou 
dit monastere ; et la avoient amené toutes lors coses, 
car en gerre et en hainne n'a nulle segurté. Celle nuit 
fist on en l'oost le dit duc, tres grant get, pour la cause 
de ce que il logoient priés de Valenchiennes et fissent 
doubte que il ne fuissent resvilliet, mais non furent. 
Qant ce vint au matin, on sonna les tronpetes de 
deslogement. Tout se deslogierent et se missent au 
cemin. A lor departement, la ville de Maing fu toute 
arse et la mantion de l'abeie de Fontenielles aussi. 
Li hoos prist le cemin de Cambrai. Chil qui cevauçoient 
devant et sus les costes, ardoient villes et 
hamiaus, et ardirent en lor venant Monchiaus, Thians, 
Douci. Et partout il abatirent les moulins, car ces 
villes sont seans sus riviere. Et cevauchierent tant ce 
jour li François que il aprochierent Nave et Iwis. Et 
vint li dus de Normendie mettre son siege devant le 
chastiel d'Escauduevre, seant sus la riviere d'Escaut. 
Chil de la garnison d'Escauduevre avoient, tout 
l'ivier et le temps moult cuvriiet et herriet ceuls de 
Cambrai. Pour celle cause, s'enclina li dus a venir la 
et metre i le siege, pour plus complaire a ceuls de 
Cambrai. De la garnison d'Escauduevre estoit capitainnes 
uns chevaliers de Hainnau qui s'apelloit 
messires Gerars de Sasegnies, lequel on avoit 
veu loial et preudonme, ne nulle defaute en lui. On 
se puet esmervillier qui li avint ne conment il fu 
enchantés, car li dus de Normendie et li François 
n'orent point sis ne esté devant Escauduevre sept 
jours, qant li chastiaus fu rendus sains et entiers et 
bien garnis de pourveances. De quoi tous li pais fu 
moult esmervilliés, et en furent acusé de trahison li dis 
mesires Gerars et uns siens esquiers qui s'apelloit 
Robers Mariniaus. Et qant il furent venu en Hainnau, 
li saudoiier meismes qui en Escauduevre s'estoient 
tenu avoecques euls, les prisent au conmandement 
messire Jehan de Hainnau qui se tenoit en la ville de 
Mons, et furent amené devant lui et acusé de traison. 
Onques il ne s'en porent escuser de la mise ne delivrer, 
mais en morurent honteusement en la ville de Mons 
meismes. Et chil de la chité de Cambrai abatirent le 
chastiel d'Escauduevre, et en fissent mener et achariier 
grant fuisson de la piere dou dit chastiel et en 
fissent remparer la porte Robert et lor ville. 
Et vint li dus de Normendie en Cambrai, et la se 
tint et donna biaucop de ses gens d'armes congiet et 
en envoia une qantité en garnison en Lille et en Douai, 
pour faire frontiere a la conté de Hainnau ; et n'i 
sejournerent pas longement qant il vinrent ardoir en 
Hainnau, en ce plain pais d'Ostrevan, et n'i demora 
ville ne hamiel, reservé le chastiel de Bouchain, qui 
ne fust tout ars et mis a seqution, ne nuls ne lor ala 
au devant. Les bonnes gens dou pais d'Ostrevant 
estoient retrait en Valenchiennes, et la avoient amené 
une partie de lors biens, et les bestes cachiés ens es 
bois ou fait venir ens es praiories de Valenchiennes et 
de Condet et la les tenoient pour eslongier lors 
ennemis. 

Ens ou chastiel de Landrecies se tenoit li sires de 
Potelles en garnison, la establis de par messire Jehan 
de Hainnau. Quoique la ville de Landrecies et 
Avenes fuissent au conte de Blois, se les avoit li 
contes de Hainnau saisies et les faisoit garder. Chils 
sires de Potelles estoit uns moult appers chevaliers et 
bacelereus. En la Malemaison, une lieue en sus de la, 
avoit des Alemans en garnison que li evesques de 
Cambrai i avoit envoiiet et establis. Et en estoit 
capitainne uns esquiers qui se nonmoit Albrest Qose 
de Coulogne. Chil Albrest et li sien vinrent un jour 
courir viers Landrechies et o Mont, et enmenerent et 
quellierent toute la proie. Les nouvelles en vinrent au 
signeur de Potelles que la garnison de la Malemaison 
enmenoient la proie. Il monta tantos a cheval et fist 
monter ses gens et dist que il ne l'enmenroient point 
ensi ; et issirent hors de Landrechies et se missent as 
camps et ferirent a l'esporon apriés, le signeur de 
Potelles tout devant, Albrest. Chils Alemans regarda 
que li Hainnuiers venoient a la resqouse et lor voloient 
oster la proie. Il se retourna et prist son glave et 
l'abaissa et feri cheval des esporons et avisa le signeur 
de Potelles qui venoit tout devant, et aussi li sires de 
Potelles, li. Et se consievirent sus les targes, mais il 
avint que li Alemans ataindi le signeur de Potelles si 
acertes qu'il li perça la targe, la plate d'achier, 
l'auqueton, et li bouta tout oultre et le reversa a terre 
navré a mort. Dont vinrent li compagnon hainnuier 
qui estoient issu hors avoecques le signeur de Potelles, 
li sires de Bousies, Gerars de Mastain et Jehans de 
Mastain et pluisseur aultre, et envairent ces François 
alemans et les assallirent de grant volenté, et se porterent 
si bien li Hainnuier que la proie fu rescouse, et 
Albrest pris et auquns des aultres, et chil qui se sauverent 
furent cachiet jusques ens es portes de la 
Malemaison. Si raporterent li compagnon le signeur de 
Potelles tout mort a Landrechies. Depuis fu il envoiiés 
a Valenchiennes sus .I. char et en .I. linsiel et ensevpelis 
en l'eglise des Cordeliers de Valenchiennes. Ensi se 
portent les aventures d'armes : tels se lieuve au matin, 
qui ne scet qui li avenra. Et fu depuis li sires de Floien 
gardiiens et chapitainne de Landrecies. Et cevauçoient 
moult souvent li Hainnuier sus ceuls de Bohain et de 
la Malemaison ; une fois gaegnoient, et l'autre perdoient : 
ensi estoit tous li pais entouelliés. 

Le duc de Normendie estans et sejournans en la 
chité de Cambrai, il fu priiés moult doucement de 
l'evesque dou lieu et des Cambrisiens que il vosist 
entendre a che que il vosist tant faire, fust par siege 
ou par autre moiien, que li chastiaus de Thun 
l'Evesque, liquel li Hainnuier tenoient et avoient 
emblet, fust raquis, car il lor estoit trop proçains et ja 
li compagnon qui l'avoient en garde lor avoit fait 
moult de destourbiers. Li dus i entendi et fist son 
mandement tres grant en Artois, en Vermendois, en 
Amiennois, en Bar et en Lorrainne. Et retournerent 
deviers li grant fuisson de signeurs qui avoient esté 
en sa cevauchie, et vinrent en Cambrai ou la priés. 
Avoecques tout ce, li Cambrisien fissent en grant 
haste ouvrer et carpenter enghiens et bricoles pour 
jeter au chastiel et abatre les tois et les manandies. 
Et se departi, un jour li dus de Normendie en grant 
arroi de Cambrai et s'en vint mettre le siege devant 
Thun l'Evesque ; et furent logiet, tentes et trefs, 
auqubes et pavillons au lés deviers le pais d'Ostrevan, 
et furent drechiet les enghiens pour jeter au chastiel 
et pour tout abatre. Jehans de Manni et Tieris son 
frere, qui chapitainne en estoient, se reconfortoient 
en ce que il estoient bien pourveu, et aussi que lors 
sires li contes de Hainnau queroit aide et aliances 
partout, et que de poissance li sieges seroit levés. Si 
ne se esbahirent point li Hainnuiers, quoique li enghien 
jetaissent continuelment qui lor rompirent tous les 
tois dou dit manage. 
Ce siege estant devant Thun l'Evesque, chil de la 
garnison de Bouchain issirent une fois hors, et vinrent 
au matin cevauchier jusques a Esqerchin, et trouverent 
les honmes en lors lis et prissent desquels que 
il vodrent. Et puis se missent au retour et bouterent 
le feu en Esqerchin et ardirent Lambres et les fourbourgs 
de Douai et tout ce qui de France se tenoit, 
et rentrerent dedens la garnison de Bouchain, sans 
prendre nul damage. Ensi couroient les garnisons, 
l'un sus l'autre et faisoient les armes. 

Chil de la conté de Hainnau s'esmervilloient trop 
fort que lors sires estoit devenus, car il n'en ooient 
nulles nouvelles. Et en parloient li chevalier et li 
esquier et li consaus des bonnes villes a messire Jehan 
de Hainnau, et li disoient : « Sire, c'est trop mal fait 
que vous n'envoiiés plus especiaulment deviers nostre 
signeur le conte, par quoi il soit bien acertes segnefiiés 
de l'estat de son pais. Il i a ja plus de siis sepmainnes 
que il se parti, et si n'en ot on nulles nouvelles. Se 
vous les avés, si n'en avons nous nulle congnissance. » 
Mesires Jehans de Hainnau respondoit a ces paroles, 
et disoit : « Il n'a pas tenu en ma negligense que je ne 
m'en soie bien acquités. Mon signeur de Hainnau a 
esté en Engleterre, et li a li rois d'Engleterre fait tres 
bonne chiere et li a proumis, selonch che que il m'a 
escript et segnefiiet par ses lettres, que il sera dedens 
le jour Saint Jehan, a poissance de gens d'armes et 
d'archiers, en la ville de l'Escluse. Et sur ce, monsigneur 
mon cousin est departis d'Engleterre, et monta en 
mer a Orvelle la ou il ariva qant il vint ou pais, et a 
pris terre a Dourdresc en Hollandes. Et tous enfourmés 
de l'estat de son pais, et pour resister a l'encontre 
de la poissance dou duch de Normendie et des François, 
il est alés deviers le roi d'Alemagne au seqours, 
et semonre tous les aloiiés. Et temprement vous le 
verés revenu en ce pais, et gens d'armes a pooir 
avoecques li. » 
A ces paroles se contentoient et apaisoient li Hainnuier, 
et se tenoient tout sus lor garde en atendant lor 
signeur. Et li sieges se tenoit devant Thun l'Evesque 
et avoient li François siis grans enghiens jettans a la 
forterece qui moult les greva, car avoecques tout ce 
que la poissance et continuance des enghiens avoient 
abatu les tois et esfondut les planciers des tours et 
moult adamagiés les murs, leur jetoient chil de l'oost 
a lors enghiens, pour euls enpunasier, mors chevaus 
et mortes bestes. Ce lor faisoit a un avenant plus de 
mal que les pieres. 
Dedens Thun l'Evesque, avoecques les enfans de 
Manni et les compagnons, avoit un chevalier d'Engleterre 
qui se nonmoit Richars de Limosin, vaillant 
honme et sage en armes durement, et auquel tout li 
conpagnon se raportoient, et ouvroient par son 
consel. Li chevaliers comsidera que longement il ne 
pooient sousfrir ne porter la painne de celle puasine 
et que chil enghien les menroient a fin et a destruction. 
Si i convenoit pourveir, car il ne loisoit mie 
a lui faire perdre, mais i devoit on obviier qant on 
voit que li besoings touce. Il respondirent et dissent : 
« Sire, c'est verité. I avés vous pensé et regardé ? » 
- « Oil, respondi il, et vechi conment : nous treterons 
d'avoir .I. respit a durer .XV. jours tant seullement, et 
se la en dedens nostres sires, li contes de Hainnau, ne 
vient si fors que pour combatre les François et lever 
le siege, nous renderons la forterece. Aussi n'i avons 
nous ja ensi que riens, puisque il nous fault demorer 
ens es celiers et que chil enghien nous travellent ensi 
que il esfondrent couvretures et planciers. » Tout li 
compagnon respondirent et dissent que chils avis 
estoit bons. Dont fu tretié deviers le dit duch de 
Normendie que il lor vosist donner trieuwes quinse 
jours, et se la en dedens il n'estoient secouru, il renderoient 
la forterece ; et de ce deliveroient ils bons 
pleges. 
Li auqun qui comsideroient le dangier ou li Hainnuier 
estoient, opposoient au tretié et disoient : 
« Pourquoi lor donroit on jour ? Il ne se pueent plus 
tenir. Le chastiel est nostre, se monsigneur le voelt 
avoir et nous aussi. » Nequedent toutes ces paroles 
remonstrees, li dus de Normendie s'enclina a douçour, 
non a rigeur, et entendi a lor trettié. Et i furent 
recheu, et livrerent pleges Gillion de Soumain et 
Tieri de Soumain son frere, Robert de Villers et 
Hueon d'Aunoit. Et cesserent li enghien, et se rafresqirent 
li compagnon, pour lors deniers, de vivres et 
de vins, et vinrent en l'oost veoir le duch qui les vei 
volentiers, et lor fist donner de son vin bien et 
largement. 
Et la avoit dedens la forterece une damoiselle gentil 
fenme, qui enclose s'i estoit pour l'amour de son ami 
Jehan de Manni ; et se nonmoit Kateline de Wargni 
et estoit des damoiselles de l'abeie de Denain. Et 
estoit si enchainte que sus ses jours et moult avoit esté 
destourbee et travillie dou ject des pieres des enghiens, 
tant que tout li compagnon en avoient eu grant pité. 
Si fu menee a sauveté a Bouchain, et en fu grant 
nouvelle en l'oost des François, car par lor dangier 
et congiet, le convint passer et aler en la garnison de 
Bouçain. 

Les trieuwes durant entre le duch de Normendie et 
ceuls de Thun l'Evesque, li contes Guillaumes de 
Hainnau retourna en son pais et vint en la ville de 
Mons, et la trouva le signeur de Biaumont et de 
Chimai, son oncle, qui li recorda tout l'estat de son 
pais et conment on s'i estoit porté depuis son departement. 
Li contes en savoit ja partie et assés par lettres 
et par messagiers, et avoit si bien esploitié et avanchié 
ses besongnes que toutes gens d'armes d'Alemagne, 
liqel estoient aloiiet et ahers en la gerre avoecques le 
roi d'Engleterre, le sievoient et par l'ordenance et 
conmandement de Lois le Baivier, roi d'Alemagne et 
empereour de Ronme. Et s'en vint li dis contes a 
Valenchiennes ou il fu requelliés a joie, et fist son 
mandement et sus heure, des chevaliers et esquiers de 
son pais et des conmunautés des villes ; et pour mieuls 
monstrer que la besongne li touçoit, il se departi de 
Valenchiennes, bien acompagniés de chevaliers et 
d'esquiers, et s'en vint passer a Haspre, et vint a 
Nave et a Iwis. Et la furent tendus sus les camps tentes, 
trefs, aucubes et pavillons et toutes manieres de logeis, 
et se logierent tout signeur entre lors gens et par 
bonne ordenance. Et vinrent chil de Valenchiennes et 
des bonnes villes de Hainnau a grant charoi et pourveu 
de toutes coses ; et estoit dalés le conte de Hainnau et 
de sa delivrance li contes Jehans de Namur, bien 
acompagniés de chevaliers et esquiers de son pais. 
Puis vint li dus de Gerles a bien .CCC. lanches de 
Gerlois, li contes de Jullers et li contes des Mons a 
bien .Vc. lances, li sires de Fauquemont a bien .C. 
lances, mesire Ernouls de Baquehen a bien .C. lances, 
li marqis de Mise et d'Eurient a .CC. lances, li marqis 
de Blanquebourc a .CC. lances. Li dus de Braibant fu 
li darrains venans et amena bien .VIc. lances. Et se 
logierent toutes ces gens d'armes entre Cambrai et 
Nave sus la riviere d'Escaut contre les Franchois. 

Qant chil signeur se furent logiet, ensi que vous 
avés entendu, sus la riviere d'Escaut et mis entre Nave 
et Iwis, deus villages les plus proçains de Thun 
l'Evesque, li dus de Normendie estoit d'aultre part la 
riviere, et fu moult esmervilliés qant il vei si belle gent 
d'armes et tant de logeis que les hoos de son cousin 
le conte de Hainnau comprendoient, car ensi que il 
entendi par ses gens meismes, tous les jours li croissoient 
gens. En l'oost le conte de Hainnau avoit 
.XXVc. hiaumes. Et vinrent les conmunautés de 
Brousselles, de Louvain et de Malignes. Et vint 
Jaquemés d'Artevelle et amena de Flandres bien 
.LXM. honmes, et passerent par Audenarde et par 
Ronais et par Leuse et par Condet et par Valenchiennes. 
Et tout se logierent devant l'oost le duch de 
Normendie. Et estoient en l'oost le conte de Hainnau 
plus de cent mille honmes. On envoia escarmuchier 
ceuls de Valenchiennes as François, et entrués que on 
les ensonnia, mesire Richars de Limosin et li compagnon 
qui en Thun l'Evesque s'estoient tenu, issirent 
hors et s'en vinrent en l'oost. Or i ot maniere a ravoir 
les quatre esquiers ostagiers que chil de Thun l'Evesque 
avoient delivré au duch de Normendie. Li contes de 
Hainnau, qui chiés estoit de toute cel hoost, qant il 
fu bien consilliés, envoia .I. hiraut deviers le duch de 
Normendie, qui li remonstra conment chil dou castiel 
de Thun avoient bien tenu lor convenante et que, 
dedens les .XV. jours que mis i avoient, secours lor 
estoit venus, pour quoi ils voloient ravoir lors ostages. 
Et en oultre mandoit li contes de Hainnau, se li dus 
de Normendie et li François voloient avoir la bataille, 
il estoient tout apparilliet que pour le livrer et le faire. 
Li consauls dou duch de Normendie respondi a ce et 
dist que, des ostages renvoiier, il estoient consilliet 
que il les renvoieroient volentiers, car voirement il 
n'avoient nulle cause dou retenir ; mais tant que 
d'acorder la bataille, il n'avoit pas mis encores son 
consel ensamble, et que il en averoit avis de respondre. 
Li hiraus retourna sus ce et fist sa response. 
Li ostage furent renvoiiet, et demora li chastiaus de 
Thun l'Evesque ensi tous deschirés. Li Hainnuier n'en 
fissent compte, mais il tinrent a grant vaillance ce que 
Richars de Limosin et li enfant de Manni l'avoient 
si bien tenu contre les François. 
Vous devés sçavoir que li contes de Hainnau gissoit 
la devant les François a grans coustages, et vosist bien 
avoir eu la bataille et le manda par pluisseurs fois, 
mais li François n'estoient point consilliet dou combatre, 
et demora la cose en cel estat uns temps. Et le 
faisoient li François tout volentiers pour faire le conte 
de Hainnau aleuer son argent, et li bouter en une 
grande debte encontre les Alemans qui ne sont pas 
trop legier a rapaisier. Nous nos sousferons un petit 
a parler dou conte de Hainnau et dou duch de Normendie, 
et parlerons dou roi d'Engleterre. 

Li rois Edouwars d'Engleterre avoit, tout l'ivier et 
le temps, entendu a ses besongnes et priiet chevaliers 
et esquiers en son pais et quelliet, par priiere et par 
ordenance de don, que son peuple li avoit une aide 
fait moult grose, grant argent. Car il esperoit que sus 
l'esté il feroit un grant fait ; et sus cel estat, il estoit 
departis des Alemans. Et avoit li dis rois d'Engleterre 
fait ses pourveances moult grandes et moult groses 
sus la riviere de la Tamise en la chité de Londres ; et 
la avoit fait son mandement et assamblé 
grant fuisson 
de nobles, chevaliers et esquiers et archiers. 
Qant tout fu prest, et la navie cargie, li rois d'Engleterre 
entra en son vassiel. Toutes ses gens entrerent 
et monterent, ensi que ordonné estoit, et se desancrerent 
dou Qai de Londres, et singlerent aval la 
Tamise et vinrent de celle maree devant Gravesaindes ; 
de la seconde maree devant Mergate, et puis entrerent 
en mer ; et pooient estre environ .VIxx. vassiaus, nefs, 
balengiers et passagiers, .IIIIM. honmes d'armes, 
chevaliers 
et esquiers et douse mille archiers. Et 
avoient 
li rois et ses gens la mer et le vent pour euls, et 
nagierent a pooir viers la ville de l'Escluse en 
Flandres. Et ne savoient riens les Englois des Normans 
qui se tenoient devant l'Escluse bien quarante mille, 
et atendoient le retour et venue dou roi d'Engleterre. 
Bien sçavoient les Englois que les Normans esqumeurs 
estoient sus la mer, mes il ne les quidoient pas 
trouver a l'Escluse. Et tout che lor faisoit faire li rois 
de France qui lor voloit brisier lor voiage. 
Et estoient li Normant, parmi les Genevois et Piqars 
bien .XL. mille honmes, desquels mesires Hues Qieres 
damiennois, Barbevaire et Bahuces estoient chiés. Et 
avoient bien .CC. vassiaus parmi ceuls des pourveances, 
et avoient ensi que assis la ville de l'Escluse ; 
et n'i pooit nuls entrer ne issir, fors par lor congiet. 
Or avint que, la vegille de la Saint Jehan Baptiste que 
on compta pour lors en l'an de grasce Nostre Signeur 
mille trois cens et quarante, li rois d'Engleterre et sa 
navie vinrent devant l'Escluse, c'est a entendre pour 
prendre port et terre priés de Blanqueberghe, a deus 
lieues de l'Escluse, et trouverent la navie des Normans. 
Des mas qui dreçoient contremont, ce sambloit 
un grans bois. Qant li rois d'Engleterre et les Englois 
orent congnissance que li Normant estoient devant 
l'Escluse, et ne pooient prendre terre fors par lor 
dangier, si jetterent lors ancres et se tinrent tout quoi 
pour entendre a lors besongnes et ordonner lors 
batailles. Lors fist li rois d'Engleterre pluisseurs chevaliers 
nouviaus, car bien veirent generaument que 
combatre les convenoit. Qant la mer fu revenue, il 
desancrerent et ordonnerent tous lors vassiaus ; et 
missent les plus fors devant, et les armerent et pourveirent 
d'archiers. Entre deus nefs d'archiers avoit 
une nef de gens d'armes. 
Qant tout furent ordonné, li vassiel le roi d'Engleterre 
aprocierent. Che estoit biautés et grant plaisance 
au veoir, ces banieres et ces estramieres armoiies 
des armes des signeurs. Et a ce que li Normant 
monstrerent, il desiroient a avoir la bataille as 
Englois. Car, sitretos que il les veirent aprocier, il 
avoient croisiet tous lors vassiaus, il traisent les ancres 
amont, et laissierent les voilles aler, et s'en vinrent 
tout de grant volenté sus la navie des Englois. Et 
ordonnerent a aler tout devant Cristofle, le grant 
vassiel, lequel en celle meisme anee il avoient conquis 
sus les Englois. Qant Englois et Normans s'encontrerent, 
il i ot grant hustin ; et a l'entrer l'un dedens 
l'autre, il abaisierent tous lors voilles. 
Ou grant vassiel de Cristofle qui se remonstroit 
desus tous les aultres, avoit bien .CCCC. Genevois 
arbalestriers, liquel conmenchierent a traire moult 
roit et moult dur a l'aprocier. Li Englois recongneurent 
bien que c'estoit Cristofle, le vassiel qui 
avoit esté conquis sus euls. Si furent plus desirant dou 
reconquerre, et l'environnerent de tous lés. Et conmenchierent 
archier a traire de grant randon, et a 
aprochier ce vassiel Cristofle et les Genevois qui dedens 
estoient. Vous savés que archier de l'arc a main sont 
trop plus isniel que ne soient arbalestrier. Chil archier 
d'Engleterre par ouniement traire fort et roit ensonniierent 
tellement ces Genevois que il furent mestre 
et signeur de euls, et entrerent dedens Cristofle et le 
conquissent et missent a mort et a bort tous les 
Genevois que il i trouverent. En ce vassiel pooient bien 
mille honmes. Tantos il fu pourveus d'archiers et de 
gens d'armes, liquel porterent grant contraire as 
aultres. 
Li rois d'Engleterre, li contes de Pennebruq, li 
contes de Honstidonne et leur bataille bien ordonnee 
et acompagnie de gens d'armes et d'archiers, avoient 
asamblé la ou mesires Hues Qieres et Bahuces estoient, 
bien acompagniés aussi de Normans et de Genevois. 
Et la fu la bataille tres grande et tres perilleuse ; car 
chil Normant et chil Genevois estoient tout esqumeur 
et coustumier de la mer, et trop bien en pooient la 
painne, car en tout lor vivant il n'avoient fait aultre 
cose que poursievir les aventures d'armes sus la mer. 
Aussi au voir dire, Englois sont bonnes gens de mer, 
car il en sont fait et nouri, et trop bien en pueent la 
painne. C'est trop dure bataille sus mer, et trop 
perilleuse, car il fault atendre l'aventure, ne on ne 
poet fuir. 
Ceste bataille dont je vous parole, fu durement 
bien combatue et longement dura ; et conmença la 
nuit de la Saint Jehan Baptiste au matin, ensi que a 
.VIII. heures ; mais elle dura jusques a .V. heures 
apriés nonne et que la mer fu ralee et revenue. 
Comsiderés se la, en ce terme et espasce, il n'i peurent 
pas avenir des grans fais d'armes : oil, car il estoient 
tout resvillié et ordonné a ce faire, tant li Englois 
conme li Normant. 

Ceste bataille dont je vous parole, fu tres felenesce 
et moult orible. Et ce qui donna tres grant avantage 
as Englois, ce fu ce que ens ou conmencement de la 
bataille, il conquissent Cristofle le grant vassiel ; et 
qant il l'orent conquis, il le pourveirent d'archiers, et 
en i entra plus de mille. Et chil archier avoient tres 
grant avantage de traire au lonc et de ensonniier Normans, 
liquel n'estoient pas de si grant valleur as armes, 
ne de desfense conme estoient les gens d'armes 
d'Engleterre. 
Pour lors li rois d'Engleterre estoit en la flour de 
sa jonece, et point ne s'espargnoit, mais s'aventuroit 
en la bataile aussi aventureusement conme nuls de ses 
chevaliers, et monstroit bien en faisant armes que la 
besongne estoit sienne. Li rois estoit en .I. vassiel 
moult fort et moult biel qui avoit esté fais, ouvrés et 
carpentés a Zandvich, et estoit armés et parés de 
banieres et d'estramieres tres rices, ouvrees et armoiies 
des armes de France et d'Engleterre esquartelees ; et 
sus le mast amont avoit une grande couronne d'argent 
doree d'or, qui resplendisoit et flambioit contre le 
solel. D'encoste le roi estoient li contes Henri Derbi, 
son cousin germain, li contes de Norhantonne et li 
contes de Herfort, et avoit quatre chevaliers ses cambrelens, 
mesires Jehans Camdos, mesire Richars la 
Vace, messire Richars de Pennebruge et mesire 
Richars Sturi, tout quatre honmes de grant vaillance. 
Les nefs estoient acroqies et atachies les unes as 
aultres, et ne se pooient departir. Et la avoit dure 
bataille et dedens les nefs fait tamainte apertise 
d'armes. Finablement li Englois obtinrent la mer et 
la place. Et furent chil esqumeur normant, piqart, 
genevois, bidau et prouvenciel desconfi ; et trop petit 
s'en sauverent, car a la desconfiture, il ne porent. 
Cause pourquoi, je le vous dirai. 
Les Englois en venant les avoient enclos entre euls 
et l'Escluse. Se ne pooient requler, fors sus lors ennemis, 
ne aler avant ne rompre la navie d'Engleterre qui 
avoient pourpris tout le pasage de la mer. Chil et 
auqun, qui se quidierent sauver pour venir a l'Escluse, 
furent mort d'avantage. Car li Flamenc, qui avoient 
grant haine a euls, pour tant que toute la saison il 
avoient cuvriiet et heriiet le pasage a l'Escluse, et robé 
et pilliet sus la mer, et n'avoient eu cure a qui, les 
tuoient otant bien sus la terre que en la mer, et n'en 
avoient nulle pité. Et vinrent la, que de Bruges, que de 
Ardenbourc, que de Otebourch, de Blanqueberghe et 
dou Dam, a l'Escluse, plus de .VIIIM. honmes qui 
rafresquirent grandement les Englois et parfissent la 
desconfiture des Normans. Barbevaire fu mors et jetés 
de son vassiel en la mer. Aussi mesires Hues Qieres 
ot la teste copee sus le borc de une nef et fu reversés 
en la mer. Bahuces fu pris en vie ; et pour tant que il 
avoit esté tousjours fors lerres et roberes sus la mer, 
li amirauls de la mer d'Engleterre le fist sachier amont 
a une polie et pendre a .I. mas et estrangler. 

Qant ceste victore fu ensi avenue au roi Edouwar - d'Engleterre 
et que la mer fu delivree de ces esqut 
meurs, li rois et toutes ses gens demorerent la nuis 
Saint Jehan et a l'endemain jusques a .IX. heures su - la 
mer, et menant grant noise et grant joie des instrut 
mens que il avoient. Et amenoit li rois d'Engleterre en 
sa compagnie bien .CCC. prestres, lesquels il avoit mis 
hors d'Engleterre, pour celebrer et faire l'office de 
Dieu en Flandres, car papes Clemens .Ves., resgnans 
pour ce temps, a la requeste et ordenance dou roi 
de France, avoit jetté une sentense d'esqumenication 
par toutes les parties de Flandres. Et n'estoit nuls 
prestres flamens, sus estre encourus en sentense 
esqumenicative, qui osast canter ne faire le divin 
office, ou estre privés de son benefisce, se il le tenoit. 
Et pour che, a la requeste et priiere dou pais, avoit li 
rois d'Engleterre amené tant de prestres, et pour faire 
canter en Flandres. 
Ces nouvelles s'espardirent moult tos partout le pais 
que li rois d'Engleterre avoit pris terre a l'Escluse 
en Flandres et desconfis les Normans et tous mis a 
bort. Si en furent tout chil qui l'amoient et qui le 
mieus de sa venue valoir quidoient, resjoy. Le jour 
Saint Jehan au matin, furent ces nouvelles sceues et 
publiies devant Thun l'Evesque, tant en l'oost dou 
conte de Hainnau conme dou duch de Normendie. 
Par aparant li François ne fissent point trop grant 
compte de ces Normans, et dissent li auqun : « On n'a 
riens perdu, se chil esqumeurs de mer sont mort et 
peri. Il n'estoient que larron : il ne laisoient point de 
poisson venir par de deça, nous n'en poions point 
avoir pour euls. Li rois de France a a lor mort gaegniet 
.CC. mille florins. On lor devoit lors gages de 
.IIII. mois, et si en est la mer delivree. » Ensi, ne 
aultrement ne les plaindoient moult d'onmes en l'oost 
le roi de France et le duch de Normendie. Et li auqun 
disoient : « Puisque li rois d'Engleterre a eu celle 
premiere aventure de desconfire les Normans et les 
Genevois, et que les victores le conmencent a agratiier, 
il en avera encores des aultres. » Et bien le dist li 
rois Robers de Cecille, de Naples et de Jherusalem, 
que li senglers de Windesore ficeroit encores ses dens 
moult parfont ens es portes de Paris ; et chils Edouwars 
est li senglers de Windesore, ensi que dient les 
prophesies de Merlin selonch le livre de Bructus. 

Le jour Saint Jehan Baptiste, en l'an de grasce 
desus dit, et sus le point de .IX. heures, issi li rois 
d'Engleterre de la navie qui estoit a l'ancre devant 
l'Escluse, et li signeur d'Engleterre aussi ; et vinrent en 
la ville de l'Escluse, et la furent recheu a grant joie. 
Et but et menga li rois un petit, et puis tout de piet il 
vint a Ardenbourc veoir le ymage de Nostre Dame, en 
cause de devotion, et la fu tout le jour. Et la le vinrent 
veoir li bourgois de Bruges qui li recorderent des 
besongnes de Flandres, et conment Jaquemés d'Artevelle, 
ses grans amis, estoit avoecques le conte de 
Hainnau et le duch de Braibant et les Alemans, a 
bien .LXM. Flamens, a l'encontre dou duch de Normendie 
logiés, et couroit renonmee que il i averoit 
bataille. Ces paroles entendi li rois d'Engleterre 
volentiers, pour tant que d'Artevelle estoit si bien en 
la grasce des Flamens que il les menoit ou il voloit. 
Si mist tantos li dis rois clers en oevre et messagiers, 
et escripsi au conte de Hainnau et a ces signeurs le 
duch de Braibant, le duch de Gerles, le conte de Jullers 
et tous les aultres, son estat et la maniere de l'estat 
et victore que il avoit eu sus mer a l'encontre des 
Normans. Et qant il ot fait ce pour quoi il estoit 
venus a Nostre Dame d'Ardenbourch, ils et auquns 
signeurs monterent sus chevaus que on lor amena de 
Bruges, et cevauchierent et vinrent a Gant, et trouverent 
madame la roine Phelippe, qui nouvellement 
estoit relevee d'un biau fil, liquels avoit a nom Jehans, 
contre le duch Jehan de Braibant, et puis fu dus de 
Lancastre. 
Li rois et la roine qui estoit logié en l'abeie de 
Saint Piere se conjoirent, ce fu raisons, ensi que gens 
qui s'entramoient grandement. Si se tint la li rois et 
s'i rafresqi. Et aussi fissent li signeur d'Engleterre et 
lors gens, et s'espardirent petit a petit parmi le pais 
de Flandres, ens es bonnes villes et aillours, et estoient 
partout conjoi et requelliet liement, car il paioient 
bien tout ce que il prendoient. 
Qant li signeur d'Alemagne, qui gisoient devant 
Thun l'Evesque, furent segnefiiet dou roi d'Engleterre 
que il estoit a Gant et que la les atendoit, si en furent 
grandement resjoy, et orent la consel l'un par l'autre 
que il se deslogeroient et iroient veoir le roi a Gant. Si 
se deslogierent et se departirent, premierement toutes 
les conmunautés de Flandres, de Hainnau et de 
Braibant, et retournerent en lors villes. Ensi se desronpi 
ceste grande assamblee. Et li dus de Normendie 
se retraist en Cambrai, et donna grant fuisson de ses 
gens d'armes congiet, et les envoia par garnisons, et 
par especial en Lille, en Douai et en Tournai, sus les 
frontieres de Flandres. Et pour ce que renonmee 
couroit que li rois d'Engleterre et li aloiiet venroient 
mettre siege devant la chité de Tournai, on i envoia le 
conte de Fois et le conte de Conmingnes, le visconte 
de Bruniqiel, le visconte de Talar, le visconte de 
Villemur et le visconte de Nerbonne, a bien .Vc. 
armeures de fier, de bidaus et de Foisois. Et encores 
furent envoiiet en Mortagne, seans sus l'Escaut, li 
sires de Biaujeu a tout grant fuisson de Bourgignons 
et de Biaujolois. En la ville de Saint Amant en Peule 
furent envoiiet biaucop de bidaus a dardes et a pavais, 
desquels mesires Pieres de Carchasonne uns moult 
jentils cevaliers, estoit capitainne. Toutes les garnisons 
françoises de la environ furent pourveues de ce que il 
lor besongnoit, pour atendre l'aventure et passer la 
saison. Et se tint li dus de Normendie a Cambrai un 
lonch temps, et li rois de France se tenoit a Pieronne 
en Vermendois, et donnoient saudees a tous Genevois 
et Prouvenchiaus arbalestriers ; et qant il estoient 
paiiet pour trois mois, on les envoioit oultre sus les 
pasages et frontieres, la ou on supposoit que il 
besongnoient. 
Qant li contes de Hainnau et li baron d'Alemagne 
et li dus de Braibant se departirent de l'oost de devant 
Thun l'Evesque, il se traissent a ce retour a Valenchiennes, 
et toutdis Jaquemart d'Artevelle en lor 
compagnie, ne on ne faisoit riens sans lui, pour tant 
que toute Flandres estoit en sen obeissance, et tenoit 
.I. estat aussi estofé conme li dus de Gerles, et plus 
grant. Et par especial li contes de Hainnau et li dus 
de Braibant le tenoient grandement a amour, pour 
tant que lor pais marcissent a Flandres : si en pooient 
estre aidié dou jour a l'endemain. Li contes de Hainnau 
et la contesse sa fenme requelli ces signeurs en 
Valenchiennes moult grandement, et lor fist des biaus 
dsners et soupers, .V. jours que il i furent. Et la preeça 
li dis d'Artevelle enmi le marchiet, et estoit montés en 
la hale des Signeurs, la ou on anonce les bans, et fu 
volentiers ois, car il avoit grant sens et bielle parleure. 
Et remonstra quel droit li rois d'Engleterre avoit au 
calenge de la couronne de France, et ausi quele poissance 
li trois pais avoient, Flandres, Hainnaus et 
Braibant, qant il estoient conjoint ensamble et d'un 
acord et aliance. Chil Jaquemés d'Artevelle parla si 
proprement a la plaisance dou peuple, qui la estoit 
asamblés pour oir ce que il voloit dire, que qant il 
conclut son sermon, une vois generaus et murmurations 
se esleverent en disant : « D'Artevelle a bien 
parlé et par grande experiense, et est dignes de gouvrener 
et excerser le pais de Flandres. » 
Apriés toutes ces coses faites et dictes, li signeur 
liquel estoient a Valenchiennes, prissent congiet l'un 
a l'autre, et eurent ordenance de estre dedens siis jours 
apriés a Gant deviers le roi d'Engleterre, et i furent. Et 
les rechut li rois d'Engleterre et la roine liement et 
doucement, et la parlementerent ensamble. Et fu la 
acordé que li rois d'Engleterre venroit a Villevort, ou 
autrefois avoit esté, et la seroient li signeur, tout chil 
qui presentement estoient a Gant, et pluisseur aultre 
qui point n'estoient la. Dont se departirent dou roi 
d'Engleterre et s'en retournerent li dus de Braibant 
en son pais, et li contes de Hainnau a Valenchiennes 
ou la contesse sa fenme se tenoit. Mais li signeur 
d'Alemagne demorerent a Brouselles et a Malignes 
et a Louvaing, pour estre plus apparilliet au jour de 
ce parlement ; et li dis Renauls de Gerles, serouges 
au roi d'Engleterre, demora a Gant, et vint a Villevort 
avoecques le dit roi. 
A ce parlement furent tout li signeur qui i devoient 
estre et qui aliance avoient au roi et principaument 
Jaquemés d'Artevelle conme chiés de Flandres, et de 
toutes les bonnes villes de Flandres .IIII. honmes 
notables ensi de Braibant et de Hainnau. 
A ce parlement qui se tint a Villevort, fu acordé et 
determiné, juret, escript et seelé que les trois pais, 
c'est assavoir Flandres, Braibans et Hainnau, faisoient 
certainnes aliances ensamble, et proumetoient et 
juroient les chiés des signeurs, Jaquemés d'Artevelle, 
conme souverains de Flandres, et toutes les bonnes 
villes des trois pais, que ils demorroient en une unité 
ensamble, et seroient aidant et confortant l'un l'autre 
et aideroient le roi d'Engleterre a mettre a chief de 
sa gerre. Et prissent de toutes ces paroles, ordenances 
et convenances, li signeur et les bonnes villes, lettres 
seelees et instrumens publiques a tenir ferme et estable 
a tousjours mes, sus painne de encourir en contredit 
de Ronme et sentense d'empereur. Et fu la aresté 
et ordonné avoecques toutes ces devises que casquns 
sires selonch sa poissance, venroient et seroient, 
dedens le jour de la Magdelainne ou la environ, 
avoecques le roi d'Engleterre devant Tournai, et le 
tenroient le siege tant que ordenance dou tenir se 
porteroit, sans fraude, mal enghien ne dissimulation. 
Sus cel estat se departirent li signeur l'un de l'autre 
et retournerent ens lors lieus et fissent lors pourveances. 
Et li rois d'Engleterre et Jaquemés d'Artevelle 
retournerent a Gant. 
Trois jours apriés la revenue dou roi d'Engleterre a 
Gant, s'acouça la fenme de ce d'Artevelle d'un fil, et 
ot nom Phelippes contre la roine Phelippe d'Engleterre, 
et le tinrent a fons li rois d'Engleterre et la roine. 
Chils enfes, nonmés Phelippes, fu depuis moult sages 
et bacelereus, et obtint tout le pais de Flandres a 
l'encontre dou conte et des signeurs et dou roi de 
France, ensi que vous orés recorder avant en l'istore. 

Toutes les paroles, devises, ordenances et convenances 
qui a ce parlement a Villevort furent dites, 
proposees et acordees, sceut li rois Phelippes qui se 
tenoit a Pieronne en Vermendois et estoit tenus, ou la 
environ, depuis que son fil le duc de Normendie avoit 
fait sa cevauchie ens ou pais de Hainnau. Si s'avisa 
sur ce et fu se intension que si ses adversaires d'Engleterre 
venoit devant Tournai, il le conbateroit, et tres 
bonne volenté il en avoit. 
Or vint li termes que li signeur de l'Empire desus 
nonmé se deubrent trouver devant Tournai. Li bleds 
et les avainnes as camps conmençoient a meurer, et 
li fain estoient fené et les auquns a fener, et c'est li 
temps que les gens d'armes demandent pour euls et 
pour lors cevaus. Li rois d'Engleterre qui chiés estoit 
de la besongne, volt monstrer meute pour esmouvoir 
tous les aultres, et avoit requelliet tous les Englois qui 
espars estoient en Flandres, en Hainnau et en Braibant, 
et se departi de Gant en grant arroi de charroi 
et d'ordenance. Et estoient en sa compagnie wit 
contes, deus prelas, .CCCC. chevaliers et douse mille 
archiers. En ces .CCCC. chevaliers estoient vint et wit 
banerés, tous grans signeurs, et les contes doubles 
banerés, et menoient casquns de ces signeurs grant 
arroi. Et estoit mesires Robers d'Artois ou nombre 
de ces contes, car on le nonmoit le conte de Ricemont ; 
et pooit celle terre de Ricemont valoir en 
revenue par an environ siis mille florins. Et li avoit 
li rois donnee pour tenir son estat, car conment que 
messires Robers d'Artois fust banis et escachiés de 
France, ensi que ichi desus est dit, il estoit li uns des 
plus nobles de sanc et des gentils honmes des crestiiens, 
et issus de la droite generation dou roi saint 
Lois. 
Li rois d'Engleterre et toute sen hoost passerent 
parmi Audenarde et passa la l'Eschaut, et s'en vint 
logier devant Tournai a la porte que on dist de saint 
Martin, ou cemin de Lille et de Douai. Assés tos 
apriés vinrent tout li signeur, car il avoient ordonné 
et prefichié le jour que il devoient estre devant Tournai. 
Et tout premierement vint li dus de Braibant, ses 
cousins germains, et amena bien vint mille honmes, 
sans chevaliers et esquiers, dont il ot plus de quatre 
cens. Et se loga li dus devant Tournai, et comprendoit 
son hoost grant qantité de terre, et estoient Braibençon 
logiet au Pont a Ries contreval l'Escaut mouvans 
de l'abeie Saint Nicolai, revenans viers le Pire et la 
porte valenciennoise. Tantos vint aussi li contes Guillaumes 
de Hainnau et amena grant fuisson de cevaliers 
et d'esquiers de Hainnau et de Hollandes ; et 
estoient li contes et ses gens logiés entre l'oost le duch 
de Braibant et le hoost le roi d'Engleterre. Apriés 
vint Jaquemés d'Artevelle a plus de soissante mille 
Flamens, et se logierent a la porte c'on dist Sainte 
Fontainne, et avoient li Flamenc fait un pont sus 
l'Escaut de nefs et de cloies, bon et fort pour 
aler et venir sus a leur aise et chariier sans peril ; et 
aussi li Braibençon, liquel estoient logiet sus le Pire 
ensi que li Escaus entre en la chité de Tournai, avoient 
parellement fait .I. tel pont. Li dus de Gerles, li 
contes de Jullers, li contes des Mons, li marqis de 
Misse et d'Eurient, li marqis de Blanquebourc, li 
sires de Fauquemont, messires Ernouls de Baquehen, 
messires Guillaumes de Duvort et li Alemant estoient 
logiet devant les Marvis au lés deviers Hainnau ; et 
comprendoient lors logeis jusques a la porte de 
Sainte Fontainne. Ensi estoit la chité de Tournai qui 
est de grant cirquité environnee de tous lés, ne riens 
n'i pooit issir ne entrer sans le sceu et dangier de 
ceuls del oost. 
Li contes de Namur s'estoit esqusés deviers le 
conte de Hainnau, de qui il relieuve sa terre et l'en 
doit service, pour tant que il n'estoit pas chiés de la 
besongne, mais li rois d'Engleterre ; et ne se voloit 
pas armer li dis contes le roiaulme de France. 

Ce siege fait et aresté devant la belle et bonne chité 
de Tournai, ensi que vous poés oir, dura longement. 
Et estoient tout chil qui assegiet l'avoient, bien pourveu 
et avitailliet de tous vivres et a bon marchiet, car 
il lor venoient de Flandres, de Hainnau et de Braibant. 
Et i eut, le siege tenant et durant, la environ fait 
pluisseurs belles et grandes appertisses d'armes et 
cevauchies desquelles nous ferons mention. Et plus en 
fissent li Hainnuier que nuls des aultres, car li contes 
de Hainnau qui estoit jones, hardis et entreprendans, 
et messires Jehans de Hainnau, son oncle, avoient si 
fort encargiet ceste guerre, et pris en si grant desplaisance 
et despit la cevauchie que li dus de Normendie 
avoit fait en Hainnau, que il ne le pooient ne voloient 
oubliier. Et se departirent li dis contes et ses oncles 
une matinee de l'oost a plus de .Vc. armeures de fier 
et passerent costiant la ville de Lille et a la veue de 
chiaus qui dedens estoient, et vinrent ardoir Habourdins 
et Seclin, Ronchins et tous les villages de la 
environ, et la ville et abbeie de Chisoing et Baissi et 
tout le pais jusques au Pont a Raisse a une lieue de 
Douai, et puis s'en retournerent viers Landas et viers 
Orchies et les ardirent. Riens n'estoit deporté derriere 
euls et devant euls. Et qant il orent fait celle envaie, 
il s'en retournerent en l'oost. 
D'autre part li Flamenc qui estoient logiet a la 
porte de Sainte Fontainne, ne se tenoient point quoi, 
mais faisoient tous les jours deviers lors lés a la chité 
de Tournai assaut et escarmuce, et ensonnioient 
moult les Tournissiens. Et entre les assaus que li 
Flamench fissent, il en i ot .I. qui dura .I. jour tout 
entier, et la ot tamainte grande apertisse d'armes 
faite, car tout li chevalier qui en Tournai estoient 
furent pour cel assaut ensonniiet. Et estoient Flamens 
en grandes nefs armees et apparillies a ce pour assallir, 
et avoient en ces nefs arbalestriers qui traioient a 
ceuls de dedens, lesquels il convenoit estre bien 
pavesciés ou il euissent trop grandement perdu. Et la 
ot a cel assaut biaucop de honmes navrés et bleciés, 
qant ce vint au soir, li assaus cessa et retournerent 
Flamens a lors logeis. 

Le siege estant devant Tournai, issirent hors de 
Saint Amant li saudoiier qui la estoient, et vinrent a 
Hanon a une petite lieue de la, et passerent les bos. Si 
ardirent la ville et violerent l'abeie, et le destruisirent 
et le moustier aussi ; et en porterent et menerent tout 
ce que de bon il i trouverent. Mais en devant ce, li 
abbés de Hanon et li monne avoient amené lor fietre 
et lors jeuiauls et les reliques a sauveté en la ville de 
Valenchiennes. 
Qant li saudoiier de Saint Amant orent ce fait, il 
s'avalerent parmi les bois que on dist de Rainmes, et 
vinrent a l'abeie de Vicongne, et ardirent l'ostel dou 
Pourcelet et abatirent le conduit de une fontainne qui 
la estoit, et vinrent a la porte de l'abeie de Vicongne 
et le conmenchierent a asallir. Pour cez jours, il i 
avoit un abbet, mout vaillant honme, qui se nonmoit 
Godefroi. Qant il comsidera le peril de ces bidaus, il 
fist monter .I. varlet a ceval, et se parti de l'abeie par 
derriere, et vint au ferir des esporons a Valenchiennes 
et au sequours. Pour ces jours estoit 
prevos de Valenchiennes uns moult vaillans homs qui 
se nonmoit Jehans de Baisci qui entendi as requestes 
que dans abbés de Vicongne faisoit, car moult l'amoit 
et l'abeie aussi. Si ordonna tantos, arbalestriers et 
honmes bien .Vc. a partir et a aler a Vicongne pour 
aidier a l'abeie. Chil qui furent esleu se departirent 
tantos, et prissent le cemin de Rainmes. Et bien lor 
besongna que il se delivrassent dou venir au seqours 
pour l'abeie, car li saudoiier de Saint Amant avoient 
fait un grant feu devant la porte de l'abeie, pour le 
ardoir et entrer dedens ; mais li abbés desus nonmés, 
qui bien se doubtoit de tout ce, avoit fait armer et 
vestir la porte de quirs de vaces a tout le poil, par 
quoi li feus ne se peuist legierement prendre ne atachier 
a la porte. 
De ces bidaus qui la estoient venu, en i avoit auquns 
qui en estoient alé et parti de lors compagnons pour 
pillier a Rainmes. Chil de la ville de Rainmes avoient 
relevé les fosses a deus costes deviers le bois, et fait a 
desfense unes grandes bailles, et la ot grande escarmuce, 
et tant que li arbalestrier de Valenchiennes 
aprocierent. Chil bidau les veirent venir sus la caucie 
et lor baniere tout devant ; et avoec ce il oirent dire 
ces gens de Rainmes qui la se desfendoient et escarmuçoient : 
« Veci seqours qui nous vient ; vechi les 
Valenciennois. » Ces paroles oies et les arbalestriers 
veus, chil bidau se missent tantos au retour, et entrerent 
ens es bos de Saint Amant, et se sauverent, et retournerent 
en la ville. 
Et li Valenchiennois vinrent jusques a Vicongne, et 
estindirent le feu qui estoit devant la porte. Li abbés 
Godefrois les remercia grandement de ce seqours, et 
fist tourner un tonniel de vin sus le fons et lor fist 
boire, et puis retournerent a Valenchiennes. Et li 
abbés de Vicongne fist tantos coper les bos tout 
autour de son abbeie et devant aussi, par quoi on ne 
peuist chevauchier ne venir aisiement jusques a la. 

Nouvelles vinrent en l'oost devant Tournai au 
conte de Hainnau, que li saudoiier de Saint Amand 
estoient issu et avoient ars la ville de Hanon et l'abeie. 
Et encores avoecques tout ce il estoient retourné par 
Vicongne et avoient ars la maison dou Pourcelet et 
abatu le moulin et la fontainne, et s'estoient mis en 
grant painne de destruire et ardoir la belle abbeie de 
Vicongne, mais li Valenchiennois l'en avoient sauvé 
et respité par le secours de .Vc. compagnons que il i 
avoient envoiet. Dont crola li contes de Hainnau la 
teste et dist : « Chil de Saint Amant sont trop reveleus : 
il les nous fault aler veoir, et ceuls de Mortagne aussi, 
mais ce sera plus proçainnement que il ne quident. » 
Si se departi un jour li contes de l'oost, et son oncle 
en sa compagnie, et avoient bien Hainnuiers et 
Alemans .VIIc. lances et s'en vinrent devant Mortagne. 
Qant il furent la venu, li dis contes envoia a Valenchiennes 
et leur manda que il venissent pourveu et 
estofé de toutes coses ensi que pour assalir Mortagne. 
Chil de Valenchiennes, le mandement dou conte 
veu et oi, il s'ordonnerent a ce et cargierent enghiens 
sus chars, tentes et trés, pourveances et artelleries. Et 
se departirent de Valenchiennes bien douse mille 
honmes. Et les conduisoient li doi prevost de la ville, 
Jehans de Baisci et mesire Gilles li 
Ramonniers. Et 
vinrent paser a Condet les deus rivieres, la Hainne 
et l'Eschaut, et ceminerent a piet et a ceval tant que il 
furent devant Mortagne, et trouverent la le conte qui 
fu moult resjois de lor venue. Si se logierent et fu 
avisé conment on poroit Mortagne assallir et porter 
contraire ; car li contes de Hainnau avoit grande 
affection dou prendre, et disoit bien que se il l'avoit 
pris et que il en tenist la posession, jamais ne le 
remeteroit arriere. 
De Mortagne estoit pour lors chapitainne uns moult 
vaillans chevaliers, liquels se nonmoit Edouwars sires 
de Biaugeu, et avoit avoecques lui des Bourgignons 
et des Savoiiens biaucop et toute flour de gens d'armes. 
Li sires de Biaugeu avoit fait pilloter l'Escaut 
avant que li Hainnuier venissent la, de bien .XIIc. pillos, 
afin que on ne peuist amener nulle nefs sus la 
riviere pour euls assallir, et avoit grandement remparet 
et fortefiiet le ville de Mortagne ; car li François 
esperoient bien que il averoient l'asaut, puis que li 
sieges seroit devant Tournai. Pour ce ne demora pas 
que li contes de Hainnau ne venist de l'un des costés 
avoecques ses Hainnuiers et Hollandois, et li Valenchiennois 
d'autre part, et fu Mortagne assallie a deus 
portes et a deus lés. Li sires de Biaugeu estoit au plus 
foible, au lés deviers Mande, a la porte qui oevre sus 
le Scarp ; et ses cousins li sires de Saint Gorge estoit 
a la porte d'Escaut, par ou on va a Antoing et en 
Hainnau. Chil de Valenchiennes avoient fait lever .I. 
grant enghien et deus espringalles : li enghiens jettoit 
pieres de fais dedens la ville ; et les espringalles, groses 
plonmees. La estoient li arbalestriers de Valenchiennes 
arouté, et traioient a pooir sus les desfendans, dou 
quel trait il en blechierent pluisseurs. Li sires de 
Biaugeu fu uns grans et fors chevaliers, preus et hardis 
as armes, et tenoit une lance enferree d'un bon fier, 
et au fier avoit .I. crocet par quoi, qant il pooit, en 
lançant, assir le croq et atachier, il tiroit a lui par 
telle maniere, car il avoit fors bras, que il convenoit 
que il s'en alast deviers lui. Et par celle ordenance fist 
li sires de Biaugeu ce jour tamainte apertise d'armes, 
et n'i avoit honme qui ne le doubtast. 
Li Hainnuier furent devant Mortagne trois jours et 
trois nuis, et petit i reposerent que tousjours il n'i 
euist assaut ou escarmuce, car se elle fu bien assallie, 
ele fu bien desfendue, ensi que il i apari. Car li Hainnuier 
n'i porent riens conquerir, ne pour enghien que 
il amenaissent de Valenchiennes ne pour aultre cose ; 
avant i ot plus de lors gens navrés et bleciés que des 
François. Car, a parler par raison et a comsiderer 
toutes coses, Mortagne dalés Tournai est trop forte 
place ; et pour ces jours elle estoit pourveue de bonnes 
gens d'armes, sage et conforte et pourveue, et fust a 
garder plus perilleuse forterece assés de desfense que 
ceste ne soit. 

Qant li contes de Hainnau et son oncle et lors 
consauls veirent que il perdoient lor painne a asallir 
Mortagne et que point ne faisoit a prendre ne a 
conquerre, si se ordonnerent au departir et de aler 
d'aultre part viers Saint Amand. Si se departirent de 
la et se retraissent tout gens d'armes et de piet viers 
Saint Amant. 
Pour ces jours, n'estoit Saint Amant fremee que de 
palais, et avoient li signeur de France envoiiet .I. 
chevalier a chapitainne, qui se nonmoit mesire Piere 
de Charcasonne. Li chevaliers, qant il fu la venus, 
avisa et comsidera la force et l'ordenance de Saint 
Amant, et qant il l'ot bien avisé, il en dist son entente 
que Saint Amant n'estoit pas une ville a tenir contre 
poissance de gens d'armes et gens de piet qui se 
vodroient loiaument acquiter de l'asallir : « Nequedent, 
dist li chevaliers, on m'a chi envoiiet ; mais je i 
entenderai volentiers au desfendre et garder et atenderai 
l'aventure telle que elle pora avenir. » Tout 
respondirent : « C'est bien dit. » 
Sitos que li Hainnuier furent venu devant Saint 
Amant, il s'i logierent, li Valenchiennois au lés deviers 
euls, et li contes et sa chevalerie au costé deviers 
Mortagne. Et i livrerent de toutes pars grans assaus, 
dont il i ot grant fuisson de bleciés et de navrés de 
une part et d'aultre. Chil bidau saudoiier qui en Saint 
Amant se tenoient, estoient moult orguilleus et ne 
faisoient compte des Hainnuiers, et par especial des 
Valenchiennois. Et lor disoient en asallant par 
maniere de reproce : « Alés boire vostre goudalle, alés ! 
Nous n'avons garde de tels assaus que vous nous 
faites. » Li Valenchiennois estoient moult courouchiet 
de tels paroles et se logierent une nuit devant Saint 
Amant. A l'endemain au matin, il livrerent grant 
assaut, mais ce n'euist riens esté se li contes de Hainnau 
et li chevalier hainnuier et les gens d'armes, liquel 
estoient d'aultre part la ville, n'euissent trouvé la 
maniere et pratique par quoi chil de Saint Amant 
furent desconfit. Li gentil honme, liquel estoient au 
lés deviers l'abeie, fissent aporter par lors varlés gros 
mairiens et puis hurter contre le mur a force de bras 
et de gens. Et tant i hurterent et bouterent que il 
perchierent le mur et trauerent en pluisseurs lieus, et 
entrerent par derriere en l'abeie. Car, sitos que li mur 
furent perchiet, on fu en l'abeie et en la ville. 
Qant la chapitainne mesires Pieres de Charcasonne 
et li gentilhonme veirent ce que il estoient conquis par 
derriere et assalli des Valenchiennois par devant, si se 
requellierent et se missent tout ensamble enmi la 
place devant l'abeie et monstrerent desfense. Evous 
les Hainnuiers venus qui entré estoient en l'abeie 
par deriere, et trouverent ce chevalier desus nonmé 
et son pennon et toutes gens bidaus et aultres qui la 
estoient, requelliet et mis en bonne ordenance. La 
furent ils assalli des Hainnuiers moult aigrement qui 
crioient « Hainnau ! » a plainne bouce, et chil aussi se 
desfendirent asés bien sans nulle faintise, tant que 
durer il porent. Toutesfois la bataille et li hustins 
mouteplia tant et la force des Hainnuiers qui tousjours 
croissoit, car chil qui entré estoient, entrués que li 
premier se conbatoient, alerent ouvrir les portes de 
la ville. Si entrerent ens li Valenchiennois, et tout chil 
qui entrer i vodrent, par le pont de Scarp, et li aultre 
par la porte de Tournai. Qant la ville fu prise et 
esforcie des Hainnuiers et des Valenchiennois, nulle 
desfense n'i valli riens, et par especial on n'avoit nulle 
pité de ces saudoiiers bidaus, mais estoient ocis la ou 
partout il estoient tenu et trouvé. Et furent tout chil 
qui requelliet s'estoient en la place devant l'abeie, 
mort et pris, et par especial la capitainne messire 
Piere de Charcasonne i fu mors ; dont il en desplaisi 
grandement au conte de Hainnau, et euist volentiers 
veu que on l'euist pris sus et retenu en vie. 
Ensi ala de ceuls de Saint Amant. Il i ot ce jour 
ocision de honmes et s'en sauverent pluisseurs qui se 
bouterent par derriere en le Scarp en nefs et en 
batiaus, et lors fenmes et lors enfans, et s'en vinrent 
a sauveté a Mortagne. Qant li contes de Hainnau et 
li chevalier orent acompli lor desirier de Saint Amand, 
il s'en retournerent et vinrent au siege de Tournai ; 
et li Valenchiennois, qui demorerent derriere en 
Saint Amant, fusterent toute la ville et le parardirent, 
et abatirent et destruisirent biaucop des offecines et 
mantions de l'abeie, et descouvrirent le moustier qui 
tout estoit couvers de plonc, et rompirent le clochier 
et abatirent et brisierent les cloces qui estoient excellentement 
bonnes, et tout cargierent sus chars et sus 
charetes. Et apriés tous ces desrois il se retraissent a 
Valenchiennes. 

Ensi se portoient les aventures dolereuses pour les 
marces voisines et frontieres de France et de Hainnau, 
le siege estant devant Tournai. Et devés sçavoir que li 
rois Phelippes et li dus de Normendie, ses fils, et li 
signeur de France, estoient enfourmé de la grignour 
partie de ces fais et prissent grant desplaisance a la 
destruction de Saint Amant, et estoit li intension dou 
roi et de son consel que il pourveroient. Et se departirent 
li rois et li signeur d'Arras la ou il avoient fait 
lor mandement, pour venir viers Tournai, et s'en vint 
li rois de France logier a toutes ses hoos au pont a 
Bouvines. Et estoient li François plus de cent mille 
honmes, et tousjours lor croissoient gens et venoient 
de tous lés. Et estoit li intension dou roi Phelippe que, 
jamais ne retourneroit en France, si averoit conbatu 
les Englois et les Alemans. 
En ce temps que ces gerres estoient si caudes et si 
fortes et que li sieges se tenoit devant Tournai, estoient 
troi chevalier alemant en garnison en ou chastiel de 
Bouçain, et tout troi avoient nom Conrart. Li doi de 
ces chevaliers avoient affection de venir au siege de 
Tournai veoir l'estat, et priierent a lor compagnon 
que par grace il vosist entendre a garder la forterece 
jusques a lor retour, et il l'en saveroient gré. Il lor 
acorda. Si se departirent de Bouchain et cevauchierent 
tant que il costiierent Valenchiennes, et voloient venir 
a Condet pour la passer les rivieres de la Hainne et 
de l'Escaut. Ensi que il cevauçoient, euls vintime tant 
seulement, et estoient entre Frane et Escaupons, deus 
villages qui sont entre Valenchiennes et Condet, il 
regarderent sus les camps et veirent gens fuians, et 
monstroient que il estoient en grant esfroi. Si cevauchierent 
au devant et leur demanderent pourquoi il 
fuioient. Il respondirent : « Nous fuions a sauveté, 
car chi en ce village sont entré auqun compagnon 
françois, et creons bien que il sont issu de Mortagne, 
et requellent la proie et l'asamblent ; et avoecques 
tout ce il ont ja pris honmes et fenmes que il en voellent 
mener. » Qant chil chevalier entendirent ces paroles : 
« Retournés, bonnes gens, nous irons veoir que c'est. 
Et sont il grant fuisson ? » - « En non Dieu, signeur, 
respondirent il, il sont plus de cent. » Dont demanderent 
li chevalier : « Et conment appelle on celle ville 
a ce grant clochier ? » Il respondirent : « Frane. » 
- « Or alés celle part, dissent li chevalier, et esmouvés 
les honmes de Frane et faites recoper les cloces, par 
quoi tout s'esmuevent fenmes et honmes de la ville. 
Et les faites tous issir hors, car nous les poursieverons 
et meterons en enbusque au lonc de celle haie, et 
verons quels gens il sont, et lors calengerons lor 
proie. » Il le fissent tout ensi et vinrent a Frane et 
trouverent les honmes de la ville qui gardoient lor 
moustier. Se lor dissent ces nouvelles. 
En celle prope heure vint la li sires de Frane qui 
venoit de Valenchiennes, et estoit la establis pour 
aidier a garder la ville et ja savoit que il i avoit pillars 
venus a Bruel et a Escaupons, et avoient aquelliet la 
proie des praiories. Si voloit, selonc sa poissance, 
desfendre et garder ses gens et sa ville ; et estoient diis 
lances et vint arbalestriers. Qant il oi ces nouvelles 
de ceuls de la garnison de Bouçain, si en fu tous 
resjois, car il les sentoit moult vaillans honmes. Et 
requella tous les honmes aidables de sa ville et fist 
ensi que li premier li avoient dit. 
Ces saudoiiers de Mortagne, qant il orent fait lor 
quelloite, il missent ensamble bien .CC. bestes et 
prissent lor retour, et les fissent cachier devant euls. 
Et tout ce veirent chil qui estoient en enbusque, et les 
laisierent passer et aler tout oultre, et ja estoient ou 
bois, qant chil de Frane vinrent. Qant il furent tout 
ensamble, il se missent au cemin le bon pas et poursievirent 
ceuls qui enmenoient la proie et biaucop de 
prisonniers, et ne pooient tos aler pour la cause dou 
bestail. 
Ensi que assés priés de Nostre Dame ou Bos, il 
raconsievirent ces pillars, voires li honme de ceval 
premierement, et conmenchierent a escriier : « Hainnau ! » 
et abaisierent les glaves, et se bouterent entre 
euls, et en ruerent jus de lors cevaus de premieres 
venues .VII.. Li aultre se missent a desfense, car il i 
avoit des gentilshonmes qui la estoient venu pour 
gaegnier, ensi que auqun baceler s'avancent. La ot 
bon hustin et dur, et monstrerent li François desfense, 
mais chil Alemant estoient droite gens d'armes, et 
bien usé et coustumé de tels besongnes. Et avint que 
avoecques le confort des gens de piet, arbalestriers 
et aultres qui les sievoient, la proie fu rescouse, et tout 
chil et celles qui pris estoient, delivret ; et en i ot des 
François mors jusques a .XV. et pris plus de .XXV., et li 
autre se bouterent ou bos et se sauverent. 
Ce service fissent li doi chevalier alemant qui issu 
estoient de Bouçain, a ceuls de Bruel et d'Escaupons, 
et furent li prisonnier menet a Valenchiennes, a 
Condet et a Mons en Hainnau. Si furent li varlet 
pendu et noiiet et li gentilhonme rançonnet. Et li 
doi chevalier alemant et li sires de Frane en lor compagnie 
vinrent au siege devant Tournai, et trouverent 
le conte de Hainnau qui lor fist bonne chiere. 

Ensi avenoient les armes ens es frontieres de Hainnau 
et de Tournesis, le siege estant devant Tournai. 
Et qant li Hainnuier entendirent que li rois de France 
estoit logiés au pont a Bouvines, sus l'enort et esmouvement 
messire Wauflart de la Crois qui congnissoit 
le pais, se mist une cevauchie sus, ou il pooit avoir 
environ siis vins compagnons chevaliers et esquiers, 
et fissent de messire Guillaume de Bailluel lor chief 
et se devoient tout raloiier a sa baniere. Et prissent lor 
cemin viers le Pont a Tressin ou cemin de Lille et de 
Tournai, et moult i a biau pais et plain, et passerent 
Froiane et Basien et cevauçoient as aventures, ensi 
que compagnon font qui se desirent a avanchier et 
avoir bonne renonmee. 
Ce prope jour cevauçoient Liegois et Hasbegnons 
et estoient departi dou logeis l'evesque Aoul de Liege, 
qui la estoit avoecques le roi de France. Et avoient 
chil compagnon fait lor chapitainne de mesire Robert 
de Bailluel, frere au dit mesire Guillaume, et ne 
savoient ces cevauchiies riens li uns de l'autre. Et 
avoient li Liegois et li Hasbegnon qui s'estoient levé 
bien matin, ja passé le Pont a Tresin, et chevauçoient 
en ce plain pais de Tournesis, et voloient as aventures 
ensi que li Hainnuier qui cevauçoient, et riens nee ne 
trouvoient. 
Et fist celle matinee si grant bruine que on ne pooit 
veoir .I. demi bonnier de terre lonch ne en sus de li ; 
et passerent li Hainnuier le Pont a Tresin, pour aler 
viers Lille. Qant il furent oultre, messire Wauflars de 
le Crois ordonna mesire Guillaume de Bailluel et sa 
baniere a demorer au pont et la atendre au pasage, 
et dist : « Nous quatre chevaliers, Rasses de Monchiaus, 
Jehans de Sorre, Jehans de Wargni et je, irons 
descouvrir. Entrués s'apaisera li airs et cera la bruine. » 
Il fu acordé, et passerent chil quatre chevalier oultre 
et cevauchierent fort, car il estoient bien monté ; et 
furent decheu par le bruine, car il ne veoient point 
lonch ne autour de euls, et ne se donnerent de 
garde. Si furent enbatu ou logeis le roi de Boesme et 
de l'evesque de Liege. En celle prope heure, li sires de 
Rodemac et ses gens s'aparilloient pour cevauchier 
et aler fouragier, et estoient ja le plus monté a chevaus. 
Il veirent et oirent l'esfroi de ces quatre chevaliers qui 
ja estoient entré en lors logeis et se metoient au retour, 
car il veoient bien que il s'estoient mesfais. Li sires de 
Rodemac avoit demandé : « Quels gens sont qui 
cevaucent ? » On li avoit respondu et dit que c'estoient 
Alemant ou Hainnuier. Si dist a celi qui portoit sa 
baniere : « Baniere avant ! Apriés ! Apriés ! » Dont se 
missent en cace li sires de Rodemac et ses gens et 
poursievirent fort les .IIII. chevaliers desus nonmés, 
qui retournerent au Pont a Tresin et trouverent lors 
gens. Ausi tos i vinrent li François conme il fissent. 
La conmença li hustins et li rencontres durs et fiers, 
et toutdis croisoient gens au signeur de Rodemac, car 
il estoient estourmi en lors logeis. 
La furent faites pluisseurs apertises d'armes, et s'i 
porterent moult vaillanment li Hainnuier, mais la 
force des Lucembrins et des Liegois les sourmonta. 
Et fu la baniere a mesire Guillaume de Bailluel 
conquise. Dont fu consilliés li dis messires Guillaumes 
que il rapasast le pont, siques tout en combatant et 
faisant armes, il le rapasa et ses gens aussi, et avoient 
biaucop de painne. Qant il fu oultre le pont, il fu qui 
li dist : « Sire, sauvés vous, car la journee est contre 
nous. » Il tint ce consel et se ala et pasa tant de l'un 
a l'autre que il s'embla et feri ceval des esporons, et 
deus de ses honmes tant seullement : chil se sauverent. 
Messires Wauflars de la Crois se quida sauver ausi, 
et se departi en enblant dou puigneis et se mist sus 
les camps et avisa un flasciet ou dedens avoit grant 
fuisson de rosiaus ; il se bouta la. Et ja avoit il laissiet 
aler son ceval ; il ne voloit sauver que son corps, car 
trop resongnoit a estre pris pour les haines que chil 
de Lille avoient sur lui. 
Encores se combatoient les gens a mesire Guillaume 
de Bailluel dedens la ville dou Pont a Tresin, li uns 
ça et li aultres la. Et avint que, tantos apriés ce que 
messires Guillaumes de Bailluel fu departis, mesires 
Robers de Bailluel ses freres et ses gens qui retournoient 
de fouragier, vinrent a broçant de l'esporon au 
Pont a Tresin et trouverent les combatans, les desfendans 
et les assallans. Li Hainnuier veirent la baniere 
de mesire Robert de Bailluel que Jaques de Forvie 
portoit, et quidierent que ce fust la baniere de mesire 
Guillaume de Bailluel, lor chapitainne. Car la brisure 
des deus freres estoit moult petite, et crioient tout doi : 
« Moriaumes ! » Si se conmenchierent a raliier viers la 
baniere, et qant il estoient la trait et venu, il estoient 
de rechief combatu, car il trouvoient lors ennemis qui 
bien les congnisoient et euls n'en congnissoient nuls. 
Par ce parti d'armes et la dure aventure, furent au 
Pont a Tresin ruet jus li Hainnuier, et ceuls qui acompagniet 
avoecques euls estoient. Petit s'en sauverent, 
qui ne fuissent mort et pris. La furent mort troi bon 
chevalier de lor costé, mesires Jehans de Wargni, 
messires Gontiers de Pontelarce, et messires Guillaumes 
de Pipenpois et pluisseur aultre bon esquier 
et honmes d'armes, dont ce fu damages, et pris 
mesires Jehans de Sorre, messire Daniauls de Bleze, 
messires Rasses de Montchiaus et mesires Lois de 
Jupeleu et pluisseur aultre. Des .VIxx. qui parti au 
matin estoient de l'oost le conte de Hainnau, il n'en 
retournerent que .XII., que tout ne fuissent mort ou 
pris. Toutesfois messires Guillaumes de Bailluel se 
sauva et s'en retourna en l'oost, dont tout li compagnon 
hainnuier orent grant joie. Mais li contes de 
Hainnau et ses oncles furent moult courouchié de la 
mort et de la prise des aultres chevaliers et esquiers, 
qant il le sceurent ; mais amender ne le peurent et lor 
convint passer. Et fu grant nouvelle en l'oost de 
France et en l'oost des Hainnuiers de ceste aventure 
et de mesire Robert de Bailluel qui avoit ruet jus son 
frere. 
Or avint a mesire Wauflart de la Crois ce que je 
vous dirai. Il s'estoit repus et quatis entre rosiaus, 
ensi que dit vous ai, et se fust la volentiers tenus 
jusques a la vespree. Mais il ne peut, car li sires de 
Saint Venant et ses gens le trouverent en la rosiere 
ou il reclamoient un faucon que il avoient perdu. 
Si se rendi messires Wauflars au signeur de Saint 
Venant qui le prist sus pour son prisonnier, et l'euist 
volentiers sauvé se il peuist ; mais il ne peut, car les 
nouvelles de l'escarmuce et de sa prise s'espardirent 
en l'ost. Et qant li bourgois de la ville de Lille 
le sceurent, si fissent generaument une requeste et 
priiere au roi que il le peuissent avoir a faire lor 
volenté en cause de remuneration de ce que il avoient 
pris le conte de Sasleberi et le conte de Susfort. Li 
rois de France descendi legierement a lor priiere et 
recongneut le service que il li avoient fait. Si lor fist 
baillier et delivrer mesire Wauflart de la Crois. Qant 
chil de Lille le tinrent en lor baillie, il l'enmenerent 
en lor ville, et le tinrent en prison tant que il vesqi. 
Ensi se porterent les besongnes, et li sieges se tint 
devant Tournai. 

Assés tos apriés li contes de Hainnau et ses oncles 
se departirent dou siege de Tournai a bien .Vc. 
armeures de fier, et s'en vinrent a Marchiennes et 
ardirent la ville. L'abeie estoit fortefie grandement 
de fosses et de palais, de gens d'armes et d'arbalestriers 
de Douai que on i avoit envoiiet. Mesires Amés 
de Warnans en estoit chapitainne, et estoient ils et 
les arbalestriers en la premiere porte et l'avoient bien 
pourveu de toutes desfenses. La ot grant assaut et dur 
et bien continue, et s'en acquiterent grandement li 
monne de la dedens dou bien desfendre. Et estoient li 
fosse grant et large et bien parfont, liquel estoient 
imposible a passer sans batiaus, mais li Hainnuier qui 
perchurent l'afaire, fissent tant que il en orent. Si 
entrerent dedens et avoient amené des arbalestriers 
et des Hollandois piquenaires, liquel sont et vaillent 
moult a un assaut. Chil qui estoient ens es batiaus, 
sus l'aige qui venoit de la riviere de Scarp qui vient 
de Douai et qui la qourt, se missent sus la cauchie 
qui va de la porte a l'abeie, et petit a petit tant passerent 
que il furent plus de cent parmi les arbalestriers. 
Dont fu la porte assallie de toutes pars et par aige et 
par terre et esforchie maugré tous les desfendans. Et 
se rendi messires Amés de Warnans prisonniers au 
dit conte, et aucun gentilhonme qui la estoient, et li 
monne aussi ; mais le demorant il furent ochis ou 
jetté en la riviere. Ensi ala de l'abeie de Marchiennes. 
Elle fu toute arse et essillie, dont ce fu damages ; mais 
en gerre il n'i a nulle pité ne merchi ; et li varlet qui 
poursievent les gens d'armes, font plus a la fois, qant 
il se voient au desus de lor emprise, que on ne lor 
conmande. 
Apriés la destruction de Marchiennes retournerent 
li Hainnuier devant Tournai en l'oost et estudioient 
nuit et jour conment il peuissent faire auqun esploit 
d'armes honnourable, au damage de lors ennemis. 
Et estoient moult courouchiet en coer et en parloient 
souvent ensamble dou rencontre liquels avoit esté fais 
au Pont a Tresin, la ou mesires Robers de Bailluel et 
li sires de Rodemac ruerent jus messire Guillaume de 
Bailluel et lors gens, et disoient que volentiers se 
contrevengeroient. 
Et avint que auquns chevaliers et esquiers alemans 
de la ducé de Gerles et de la conté de Jullers 
s'aloiierent avoecques auquns chevaliers de Hainnau. 
Et la furent li sires de Gonmegnies, li sires de Mastain, 
li sires de Vertain, messires Henris de Husfalise, et 
Gilles et Tieris et Ostelars de Soumain. De Gerles et 
de Jullers i furent li sires de Randerodene et Ernouls 
ses fils, messires Jehans de Godebourch, messires 
Ernouls de Baquehen et Jehans ses freres, messires 
Renault de Sconnenvort, messires Conrars de Lensemuch, 
messires Conrars d'Asqe. Ce furent li doi 
chevalier qui estoient parti de Bouçain, ensi que chi 
desus est dit, et qui ruerent jus entre Frane et Nostre 
Dame ou Bos, avoecques le signeur de Frane, les 
saudoiiers de Mortagne. Encores furent en celle 
cevauchie des Alemans : messires Stramen de Vevone, 
messires Bastiiens de Barsies et Candochers ses 
freres ; et de Hainnau il furent encores messires Baras 
de la Haie, messires Oulefars de Ghistelle et Robers 
de Glennes, esquiers de la conté de Los. 
Et se trouverent sus les camps, qant il se furent tout 
requelliet, .CCC. armeures de fier, toutes gens de fait 
et d'emprise. Et cevaucierent le bon matin tout sagement 
pour venir au Pont a Tresin, car par la convenoit 
passer qui voloit trouver les François, et passerent 
oultre le dit Pont a Tresin. Qant il furent oultre et 
sus les camps, il ordonnerent le signeur de Randerodene 
et Ernoul son fil, messire Henri de Qenqeren, 
miessenaires, messire Tielemant de Sansi, mesire 
Henri d'Usfalise, mesire Oulefart de Ghistelle, alemant, 
bastart de Hainnau, et Robert de Glennes et 
Jaquelot de Thians a estre coureur et descouvreur 
et chevaucier jusques a tentes des Liegois françois. Et 
tout li aultre chevaliers et esquiers qui bien estoient 
.CCC. armeures de fier et droite gent d'armes, demoroient 
au pont et gardoient le pasage pour le desfendre 
as aventures des sourvenans. 
Ensi et sus cel estat se departirent li coureur, et 
pooient estre environ .XL. tres bien montés sus flour 
de roncins et de coursiers, et cevauchierent de premiers 
tout bellement tant que il vinrent en l'oost le 
roi de France. Et se bouterent dedens et conmenchierent 
a decoper cordes et paissons et a reverser et 
abatre tentes et trefs et a faire .I. grant desroi, et 
François a euls estourmir. 
Celle nuit, avoient fait le gait doi grant baron de 
France, li sires de Montmorensi, mesires Carles, et li 
sires de Saint Sauflieu, et estoient encores sus lor 
garde a l'eure que li Alemant et li Hainnuier vinrent. 
Qant il oirent la noise et l'esfroi, si tournerent celle 
part et fissent cevauchier lors banieres et lors gens. 
Li coureur se conmenchierent a retraire viers lor 
enbusqe et li François a euls asievir. La ot bonne 
cace, car li descouvreur se hastoient pour venir au 
pont a lors compagnons, et aussi faisoient li François 
qui les voloient retenir. En celle cace fu pris et retenus 
des François mesires Oulefart de Ghistelle, car ses 
chevaus li falli, et doi esquier Jehans de Mont d'Orp 
et Jaquelot de Thians. Et cevauçoient li François 
d'un lés et li Hainnuier d'autre, et lor voloient li François 
tolir le pont et pas ne savoient de la grose enbusque 
qui la estoit et qui les atendoit tout ordonné en bataille 
au Pont a Tresin. Adont fu dit au signeur de Randerodene : 
« Sires, avisés vous : li François nous voellent 
tollir le pont. » Dont respondi li chevaliers : « Se il 
sevent .I. cemin, j'en sai un aultre. » Et tourna sus 
frein une voie assés antee, mais il ne pooient passer 
pour les marescages et la parfonde aige, la ou nuls ne 
puet aler ne cevauchier se ils ne se voelt perdre ; et 
les convint retourner au pont. Et toutdis les costioient 
les François qui avoient grande entente de euls clore 
la voie dou pont. 

Qant li François orent tant cevauchiet que il furent 
venu priés au pont et il veirent la grose enbusce qui 
la estoit au devant dou pont toute armee et ordonnee 
et qui les atendoit en tres bon convenant, si furent 
tout esmervilliet, et dissent entre euls li auqun qui 
regarderent la maniere : « Nous caçons trop follement. 
A aler avant, nous porons plus perdre que gaegnier. » 
Dont retournerent li auqun et par especial la baniere 
le signeur de Saint Sauflieu, et li sires aussi dont il 
fu depuis moult blamés, qant il laissa son compagnon, 
messire Carle de Montmorensi, liquels et sa baniere 
cevauchierent toutdis avant et ne volt onques retourner, 
mais s'en vint assambler as Alemans et li Alemant 
a lui. La ot de premieres venues et encontre tres fortes 
joustes, et euls tamains reversés a terre. Ensi que il 
asamblerent, li coureur desus nonmet qui costiiet 
les avoient, s'en vinrent ferir sus ele et se fraperent ens 
de plains eslais. 
La fist une grande appertise d'armes messires 
Renauls de Sconnevort. Ils qui estoit fors chevaliers et 
rades et en la flour de sa jonece, broça cheval des esporons, 
lequel il avoit assés a main, et ronpi la presse et 
ne cessa si vint au signeur de Montmorensi qui se 
tenoit desous sa baniere. Et prist li sires de Sconnevort 
par le frain le cheval au dit signeur, et puis feri son 
ceval des esporons et le bouta hors de la presse par 
force de bras et de ceval. Si crioit on a tous lés : « Sire 
Dieus, aie au signeur de Montmorensi ! » Et se metoient 
li François en painne dou resqourre, mais tout maugré 
euls, mesires Renauls de Sconnevort enmena le signeur 
de Montmorensi et le creanta prison. 
De celle aventure furent li François si esbahi que il 
perdirent lor arroi, et n'avoient pas gens parellement 
as Alemans et Hainnuiers, car la grignour partie 
sievirent la baniere le signeur de Saint Sauflieu qui 
se mist au retour. Et furent les gens le signeur de 
Montmorensi tout espars ; petit en i ot de mors, mais 
li Alemant et li Hainnuier en menerent que fiancierent 
bien quatre vins prisonniers. Et furent rescous messires 
Oulfars de Ghistelle et li doi esquier qui pris estoient ; 
et retournerent en l'oost devant la chité de Tournai. 
Si furent moult resjoi de ceste avenue tout li 
Hainnuier. 

Ensi se porterent les cevauchies et les enbusqes 
et rencontres entre ces deus hoos, le siege estant 
devant Tournai. Et pour ce que Jaques d'Artevelle, a 
poissance de Flamens, se tenoit devant Tournai 
avoecques les aultres signeurs, nouvelles vinrent en 
l'ost, qant li rois de Franche fu venus a Bouvines, que 
les gens d'armes qui estoient establi ens es garnisons 
de Saint Omer, d'Aire, de Tieruane et des frotereces 
françoises marcissans sus les frontieres de Flandres, 
enteroient en la vallee de Cassiel, et destruiroient le 
pais, Berghes, Bourbourc, Miessines, Werevi, Popringhe 
et tout le plat pais de la environ, se il n'estoit 
que on lor fust au devant. Pour ce, furent ordonné 
messires Robers d'Artois et mesires Henris de 
Flandres a partir de l'oost, et a prendre vint mille 
Flamens, et aler ou val de Cassiel, et requellier encores 
tous honmes portans armes dou Tieroit dou Franc et 
de Flandres, car tout n'estoient pas au siege de Tournai. 
Si en seroit li pais plus fors et plus doubtés. 
Sus cel estat, li dis mesires Robers d'Artois et 
mesires Henris de Flandres s'en vinrent en la valee de 
Cassiel, et la se logierent ; et fissent un arriere mandement 
qui s'estendi par tout le pais de Flandres, et 
pour garder les entrees de Flandres. Si vinrent de tous 
lés la Flamens et se logierent, et se trouverent bien 
quarante mille et plus. 
Avint ensi que compagnon, en une hoost qui 
sejourne, sont de grant volenté ; il se quellierent et 
missent ensamble bien trois mille Flamens, et sus 
l'entente que pour gaegnier et aler fuster le pais 
environ Aire, Tieruane et Saint Omer ; et se departirent 
de l'oost et des aultres une vespree sans point 
parler a lors chapitainnes ; et vinrent sus .I. ajournement 
ens es fourbours de Saint Omer et les ardirent, 
et abatirent les moulins qui estoient au dehors. Chil 
qui estoient dedens Saint Omer s'estourmirent, et la 
se tenoient bonne chevalerie d'Auvergne et de Limousin. 
Premierement le conte Beraut daufin d'Auvergne, 
et le conte de Clermont son frere, le signeur de 
Merquel, le signeur de la Tour, le signeur de Montgascon, 
le signeur d'Achier, le signeur d'Acon, le 
signeur d'Alaigre, le signeur de Saint Aupisse, le 
signeur de Piere Bufiere ; et se trouvoient bien .CCC. 
lances, chevaliers et esquiers. Si s'aviserent que il se 
meteroient sus les camps et poursieveroient ces 
Flamens, et manderoient ceuls qui estoient en garnison 
en Tieruane que il leur venissent au devant, 
entre Aire et Arques, et aussi a ceuls de la garnison 
d'Aire et de Saint Venant, que il isissent et se mesissent 
sus les camps, et qant il seroient tout ensamble, il 
courroient sus a lor avantage ces Flamens. 
Tout ensi conme il le proposerent, il le fissent, et 
s'asanblerent dedens Saint Omer, et s'armerent et 
monterent as cevaus, et enmenerent les arbalestriers 
et bien .M. aultres honmes avoecques euls, et issirent 
hors de Saint Omer, et prissent a la couverte le cemin 
dou mont de Herfaut. Qant li chevalier et li esquier 
qui en Tieruane se tenoient furent segnefiiet de ceuls 
de Saint Omer, li sires de Brimeu, li sires de Bouberc, 
li sires de Saint Pi, li sires de Reli, li sires de Santi et 
pluisseur aultre qui la se tenoient, il s'armerent et 
monterent as chevaus, et issirent de Tieruane, et se 
missent sus les camps. Li Flamenc, qui ne voloient 
aultre cose que pillier le pais, et puis retourner et estre 
au soir en l'oost de lors gens, vinrent a Arques, une 
grosse ville a demi lieue de Saint Omer, et le pillierent 
et roberent toute et se cargierent de ce que il i trouverent 
de dras et de jeuiaus ; et puis a lor departement, 
il bouterent le feu dedens, et en ardirent plus de la 
moitié, et abatirent les moulins. Et tout ce veoient li 
François qui estoient sus les camps, et avoient ja 
trouvé l'un l'autre chil de Saint Omer et chil de 
Tieruane, et se trouvoient .CCCC. lances et .XIIc. 
honmes de piet. 
Chil Flamenc, qui avoient ceminet toute la nuit et a 
l'endemain jusques a haute tierce, estoient tout lasset, 
et vinrent sus .I. village que on appelle la Cauchie et 
la s'aresterent ; et dissent que il mengeroient et se 
reposeroient, et puis il se retrairoient viers Cassiel, 
car il ne se sentoient de nului poursievi. Qant il furent 
la venu ou dit village, li pluisseur se desarmerent et se 
traissent par ostels, et se bouterent en gragnes, en 
maisons et en jardins, et n'estoient en doubte de nului. 
Evous venus ces François en deus batailles, et avoient 
wuit banieres, et ordonnerent lors arbalestriers tout 
devant, et s'en vinrent en cel vilage que on dist la 
Cauchie a frapant a l'esporon. Et trouverent ces 
Flamens, les auquns sus la rue, les aultres tous 
desarmés, et les pluisseurs qui buvoient et mengoient. 
Qant chil chevalier et esquier furent la venu, et 
casquns escria son cri, chil Flamenc furent si esbahi 
que onques il ne tinrent conroi ne ordenance, mais 
tournerent tous les dos, et se sauverent qui sauver se 
peurent ; et en i ot bien ocis en village que en cace sus 
les camps .XVIIIc., et li demorans retournerent a grant 
mescief tout desbareté. 
Qant mesires Robers d'Artois et mesires Henris de 
Flandres sceurent conment il avoient esté desconfi, il 
n'en furent point trop courouchié pour tant que il 
avoient fait lor emprise et envaie sans leur sceu et 
congiet. Assés tos apriés avint en l'oost de ces Flamens 
une trop estragne et mervilleuse cose : on n'a 
point oi parler de la parelle. Ensi que il se dormoient 
en lors lis, un petit apriés l'eure de mienuit, chil 
Flamenc tout generaument en lor host se resvillierent 
en tel esfroi, paour et hisdeur, que il ne quidierent ja 
a temps estre levé. Et euls levé en grant haste, il 
fissent grans feus et alumerent fallos les auquns et 
n'entendirent a aultre cose fors en grant haste euls 
deslogier et requellier tentes et trefs et cargier chars 
et charettes et partir soudainnement et aler leur voie 
et euls mettre au retour et au cemin, casquns viers sa 
ville et sans atendre l'un l'autre. Ces nouvelles 
vinrent a mesire Robert d'Artois et a mesire Henri 
de Flandres, lors chapitainnes, et lor fu dit : « Hastés 
vous, montés as cevaus et alés au devant de ces Flamens. 
Il se deslogent et toursent tout et s'en fuient, 
et nuls ne les caça. » Chil doi signeur qui moult furent 
esmervilliet de cel affaire, monterent en grant haste 
sus lors chevaus et fissent porter fallos devant euls et 
s'en vinrent sus les camps et trouverent en verité ce 
que on lor avoit dit conment chil Flamench s'en 
fuioient et ne savoient que il se demandoient. Si conmencierent 
a criier a euls et a dire : « Bonnes gens, 
arestés ! Parlés a nous ! Que vous fault ? Quel cose 
vous est avenue ? Pourquoi vous desroiiés vous ensi ? 
Nous vous conmandons, qui sonmes vostres chapitainnes, 
sus la painne de perdre la teste, que vous 
retournés. » 
Je croi assés que li auqun ooient et entendoient bien 
ce que li signeur leur disoient et anatissoient. Nient 
mains, tousjours il tenoient lor rieule sus la fourme 
que dit vous ai ; et n'i demora, avant que il fust jours, 
ville ne hamiel a deslogier. Et se trouverent li doi 
chevalier, un petit apriés solel levant, ensi que tout 
seuls, sus les camps. Qant il veirent ce, il fissent 
tourser lor harnois et requellier tentes et trefs et tout 
ce qui lor estoit, et puis se missent au retour et au 
cemin, et s'en vinrent devant Tournai. Et recorderent 
au roi d'Engleterre, au duch de Braibant, au duch 
de Gerlles, au conte de Hainnau et as signeurs le cas 
pour quoi il estoient retourné, douquel on fu trop 
grandement esmervilliet et a bonne cause. Car on 
n'avoit point oi parler de la parelle avenue. 

Li sieges devant la chité de Tournai dura assés longement, 
onse sepmainnes trois jours mains, et tous les 
jours i avoit fais d'armes ou escarmuce, au quel lés 
que ce fust. Par dedens avoit avoecques messire 
Godemar dou Fai, qui un lonch temps en avoit eu 
le gouvrenement, bonne chevalerie et sage, tels que 
le conte de Fois, le conte de Conmingnes, le conte 
d'Ermignach, le signeur de Labret, le conte de Qarmain, 
le signeur de Copane, le signeur de Qorasse, le 
signeur de Qoo, le signeur de Barruge, le signeur de 
Taride, le signeur de Pincornet et maint aultre, Gascons, 
Foisois, Bernés et Labrisiens. Et chil signeur 
avoient la souverainne ordenance de la chité ; et n'en 
songnoient les prevos et les jurés et les honmes de la 
ville ensi que noient, car la aministration de toutes 
coses estoit reservee a ceuls desus dis. 
Li rois d'Engleterre, a grant poissance et grant 
coustage, tenoit la son siege car li Alemant n'en 
faisoient riens fors que pour l'argent et voloient estre 
paiiet de quinzainne en quinzainne ; et estoient la 
contournees et enbutes toutes les rentes et revenues 
d'Engleterre, tant en l'estat dou roi tenir que en paiant 
les Alemans. Li contes de Hainnau, li dus de Braibant 
et li dus de Gerles servoient le roi d'Engleterre a leurs 
coustages, et messires Jehans de Hainnau aussi ; mais 
tout li aultre, reservé les Flamens, voloient bien sçavoir 
pourquoi et conment il estoient la venu. Et convint 
le roi d'Engleterre, ensi que je fui enfourmés, enprunter 
a Jaquemon d'Artevelle, son compere, et a tout 
le pais de Flandres chienqante mille mars, monnoie 
d'Engleterre, avaluee au paiement de Flandres et 
d'Engleterre : ce furent deus cens mille florins ; et tout 
fu contourné en son estat et au paiier ses saudoiiers. 
Et de l'enprunt que li rois d'Engleterre fist et dou 
prest aussi, il bailla lettres autentiques, seelees dou 
seel le roi et de pluisseurs barons d'Engleterre qui la 
estoient, en tesmongnant et en aprouvant les lettres 
a veritables ; mais Jaquemés d'Artevelle, qui avoit 
toute la poissance de Flandres en sa main, i estoit 
tous pour le roi d'Engleterre ; et ne li prioit en secré 
et en especialité d'aultre cose que il se vosist tenir 
tous quois, sans partir en Flandres, et vivre des rentes 
et revenues dou pais et des aides que on li feroit, et 
espargnier les revenues d'Engleterre pour poursievir 
sa gerre. Et qant li rois d'Engleterre remonstroit ces 
proumesses a son consel que Jaques d'Artevelle et li 
pais de Flandres de bonne volenté li offroient, li plus 
de son consel s'enclinoient a ce que il le presist, et 
que sa gerre en seroit plus forte et plus belle. Et qant, 
sus cel estat, li rois d'Engleterre en parloit au duch de 
Gerlles, son serourge, au duch de Braibant, son cousin 
germain, et au conte de Hainnau, son frere, il li 
consilloient tout le contraire et li remonstroient par 
pluisseurs raisons que il se meteroit en grant aventure 
et peril ; car qant il quideroit estre le mieuls d'euls, 
uns rumours et uns debas s'esmouveroit a Bruges ou 
a Gant ou a Ippre de ses gens as Flamens, selonc ce 
que Flamenc sont chaut et merancolieus : « Il ociroient 
tout soudainnement et vous aussi, et puis remanderoient 
lor signeur. Il vous soufisse a avoir ce que 
vous en avés. Tenés les a amour et ce Jaque d'Artevelle, 
entrués que il est en sa poissance. Vous les 
averés millours a estre en sus de vous que si proçains, 
et si serés hors dou peril, car nuls sires ne se doit 
trop comfiier en conmun estragne. De trop petit on 
piert lor grasce et lor amour. Encores vit lors sires 
et a .I. fil. Par ce fil, mais que li rois de France lor 
voelle renvoiier, se porent il un de ces jours retourner 
et ocire ce d'Artevelle ; et trop de soutilleté il a en 
France. Mais qui poroit faire une cose : vous avés une 
file, Isabiel ; se li Flamenc pooient tant faire par sens 
et par pratique que il reuissent lor fil et puis uns 
mariages se fesist de vostre fille a ce fil, les aliances 
dou mariage poroient estre bonnes et moult vous 
deveroient valoir ou temps a venir. » Li rois d'Engleterre 
s'enclina a ce consel et ne prist nul aultre. 

Or vous voel je nonmer les contes et les barons qui 
furent au siege de Tournai avoecques le roi d'Engleterre, 
et liquel passerent la mer avoecques li : 
premierement les prelas, l'evesque de Lincole et 
l'evesque de Durem ; le conte Derbi, le conte d'Arondiel, 
le conte de Norhantonne, le conte de Herfort, le 
conte de Warvich, le conte de Douvesiere, le conte 
d'Ormant et le conte de Wincestre ; 
barons, le signeur de Persi, le signeur de Lusi, le 
signeur de Noefville, le signeur de Helinton, le signeur 
de Felleton, le signeur de Braseton, le signeur Espensier, 
mesire Renault de Gobehen, mesire Richart de 
Stanfort, mesire Thomas de Hollandes, le signeur de 
Basset, le signeur de Bercler, le signeur Fil Warin, le 
signeur de Fil Watier, le signeur de Biaucamp, mesire 
Jehan de Biaucamp, mesire Rogier de Biaucamp, le 
signeur de Hastinges, le signeur de Ferrieres, le signeur 
de Moutbrai, le signeur de Multon, le signeur de Ware, 
le signeur de Lanton, le signeur de Graa, messire 
Richart la Vace, le signeur de Courtenai, le 
signeur de Illecombe cornillois, le signeur de Talebot, 
et tant que il estoient .XXVIII. barons et diis contes, 
car je n'ai pas nonmé le conte de Pennebruq et le 
conte de Heustidonne qui ausi i estoient. 
Encores avoecques tout ce, se la bataille euist esté 
devant Tournai des .II. rois et de lors aliiés, ensi que 
on esperoit que elle deuist estre, il estoient issu hors 
d'Engleterre avoecques le roi pluissours chevaliers et 
signours qui euissent bouté lors banieres hors et 
avoient lor estat tout pourveu grant et estofé, et ne 
desiroient aultre cose. Aussi tout li signeur, qui la au 
dit roi d'Engleterre compagnie faisoient, au plus 
estofeement conme il pooient, il i estoient, tant de 
banieres, de pennons, de monteures, de trefs, de 
tentes, de carroi et de toutes coses qui a une hoost 
apertient et est necessaire as gens d'armes. 

Encores sans comparison estoit trop plus grans li 
estas dou roi Phelippe de France, car la estoient 
quatre rois qui tout li faisoient compagnie et service : 
li rois de Boesme, li rois de Navare, li rois d'Escoce 
et li rois de Maiogres. Et comprendoient les logeis 
des François trois lieues tout a l'environ. Et fu 
raporté par les hiraus que avoecques le duc de Normendie, 
le duch de Bretagne, le duch de Bourgogne 
et le duch de Lorrainne, il i avoit en son hoost .XVII. 
contes, .CC. et .LXIX. baneres, et estoient bien tout 
honme de desfense cent et chienqante mille. 
Comsiderés le peuple qui la estoit assamblés, tant 
pour l'un roi que pour l'autre, car li rois d'Engleterre, 
parmi les Flamens, avoit plus de cent .M. honmes. 
Grant ocision et grande mortalité de peuple i euist 
esté, se par bataille il fuissent venu ensamble. On en 
fu sus le point, mais li dus de Braibant, qui cousins 
germains estoit dou roi d'Engleterre, et qui la estoit 
moult poissanment venus, acompagniés de barons et 
de chevaliers de son pais et des conmunautés, des 
honmes de Brousselles, de Malignes et de Louvaing, 
brisoit et brisa toutdis couvertement la bataille, 
avoecques un grant moiien qui la estoit pour tretiier 
paix, trieuwes ou respit : madame Jehane de Valois 
qui contese avoit esté de Hainnau, et qui serour germainne 
estoit dou roi Phelippe et dou conte Carle 
d'Alençon, et qui avoit la son fil, le conte de Hainnau. 
Avoecques la bonne dame s'ensonnioit de traitiier et 
d'aler de l'un a l'autre uns moult sages chevaliers qui 
se nonmoit mesires Lois d'Augimont ; et avoit si belle 
parleure et si aournee et de si grande prudense plainne 
que il estoit tres volentiers ois entre toutes les parties, 
tant de France conme de l'Empire. Et, quoique pour 
le roi d'Engleterre tout chil signeur de son lés fuissent 
la asamblé, il n'en estoit pas en li dou dire et dou 
faire, mais convenoit que le plus il s'ordonnast et 
gouvrenast par ceuls de l'Empire et especiaulment par 
le duc Jehan de Braibant, son cousin germain, car 
desus tous il avoit la grignour vois et audiense. Et 
monstra par couvreture que a la priiere madame 
Jehane de Valois il s'enclinoit a ce que bon seroit que 
on entendesist a auquns trettiés de paix et de trieuves, 
car on devoit la moult faire pour la bonne dame qui 
la avoit ses freres et ses enfans. Et fu donné a entendre 
au roi d'Engleterre que li iviers aproçoit et les longes 
nuis et froides, que toutes gens resongnent de jesir 
as camps et que, pour celle saison, on en avoit assés fait. 
Li rois d'Engleterre, pour ce temps, estoit jones, et 
pas ne congnissoit encores le malisce et pratique dou 
monde et des grans signeurs de l'Empire qui despendoient 
son argent et vosissent que la gerre durast 
toutdis, car il estoient bien paiiet. Li contes de Hainnau 
et messires Jehans de Hainnau, ses oncles, avoient 
cler enghien assés pour comsiderer toutes ces coses, et 
veoient bien les dissimulations qui estoient entre ces 
signeurs de l'Empire et le plus deviers le duch de 
Braibant, mais il n'en osoient parler et se sousfroient, 
et ne se vodrent onques ensonniier de nul trettié, mais 
en laissierent convenir le duch de Braibant, le duch 
de Gerles et le conte de Jullers, de la partie le roi 
d'Engleterre. Madame Jehane de Valois et messires 
Lois d'Augimont procurerent tant deviers le roi 
de France que li rois de Boesme, li contes d'Alençon 
et li contes de Flandres furent esleu pour estre a ces 
parlemens et tretiés a l'encontre de ces signeurs desus 
nonmés. Et fu ordonné que chil signeur, qant on ot 
pris asegurances que il pooient aler et venir et lors 
gens sans nul peril et retourner casqun en son hoost, 
tenroient lors parlemens et lors trettiés en une chapelle 
que on dist a Esplecin, et est asisse enmi les 
camps, ensi que en un chemin. Et venoient la chil 
signeur tantos apriés messe et boire, et se metoient 
dedens la chapelle, et la desus ditte dame, madame 
Jehane de Valois, avoecques euls ; et i furent trois ou 
quatre fois que riens n'i faisoient. Dont i revinrent 
dou costé le roi d'Engleterre li evesques de Lincolle 
et messires Jehans de Hainnau ; et de la partie le roi 
de France, li evesques de Liege et li contes d'Ermignach. 
Par le moiien de ceuls qui adrechierent as 
besongnes, avoecques les paroles et priieres de celle 
bonne dame, madame Jehane de Valois, se ouvrirent 
et avancierent li trettié. Et regarderent li signeur, qui 
moult honnouroient l'un l'autre, qant il entroient 
dedens la capelle, que unes trieuwes seroient bonnes 
prises a durer tant seullement .I. an entre toutes les 
parties par mer et par terre, et dedens cel an li rois 
d'Engleterre envoieroit nobles honmes et prelas de 
par lui en la chité d'Arras en Piqardie, qui averoient 
plainne poissance de faire paix et acord a l'entente 
des deus rois ; et aussi li rois de France parellement i 
envoieroit de par li nobles honmes et prelas qui 
averoient plainne poissance d'acorder tout ce que dit 
et parlementé seroit pour le millour. Avoecques tout 
che, li doi roi supplieroient benignement a nostre Saint 
Pere le pape que il i vosist envoiier deus cardinauls 
en legation, pour aidier a adrecier a ces besongnes. 
Sus cel estat et ordenance se conclut li parlemens, et 
donna on a entendre au roi d'Engleterre que par ce 
parlement qui seroit asignés a Arras, il averoit en 
pareçon grant part dou roiaulme de France : dou 
mains toute la ducee de Normendie, qui jadis avoit 
esté as rois d'Engleterre, li seroit rendue, et la conté 
de Pontieu et celle de Monstruel, et tous coustages et 
frés que fais avoit, li et ses gens, depuis que il passa 
la mer en la cause dou calenge. Ces proumesses ou la 
environ et encores plus grandes que li dus de Braibant 
remonstroit a son cousin le roi d'Engleterre, 
l'apaisoient grandement et li brisoient ses abusions, 
et aussi a ceuls d'Engleterre, et s'acorda assés doucement 
a la trieuve. Si furent lettres escriptes, seelees 
et donnees, et en prist cascuns des rois ou de lors 
honmes a ce conmis dou recevoir, les copies. Et 
estoient donnés les trieuwes, et ensi furent elles causees 
et conditionnees et publiies ens es deus hoos et dedens 
la chité de Tournai, pour resjoir la conmunauté de la 
ville, a durer jusques au premier jour dou mois de 
marc, lequel on atendoit, que on compteroit l'an 
.MCCCXL. et .I., jusques au marc ensievant l'an 
.MCCCXLII.. Et avoient li pluisseur la en dedens 
esperance de paix. A toutes ces coses rendi especiaulment 
grant painne madame de Valois. 

Tantos que ces trieuwes furent donnees et publiies, 
li sieges de devant Tournai se desfist et se deslogierent 
toutes manieres de gens et prissent li chief des signeurs 
congiet au roi d'Engleterre. Li rois lor donna moult 
doucement et les remerchia dou service que fait li 
avoient. De rechief, il se offrirent a lui et se representerent 
pour aler partout la ou il les manderoit, car il 
les avoit bien paiiés. Ensi se departirent tout chil signeur 
d'Alemagne et retournerent casquns en lors lieus. 
Li dus de Braibant retourna dedens son pais ; li 
contes de Hainnau et messires Jehans de Hainnau 
fissent compagnie au roi d'Engleterre jusques en la 
ville de Gant, et la prissent il congiet a lui et a la roine, 
et puis retournerent en Hainnau par Brousselles ; car 
la ot une grande feste de joustes que li dus de Braibant 
et li chevalier de Braibant fissent a lor retour. Et la 
jousterent li contes de Hainnau et ses oncles et en ot 
le pris de ceuls de dehors li contes de Hainnau, et de 
ceuls de dedens li sires de Destre ; et des esquiers de 
dehors, Willaumes de Mastain, et de ceuls de dedens 
Pieres de Pietresen. Et la furent a ces joustes de 
Brousselles noncies et criies unes joustes de trente 
chevaliers et de trente esquiers a estre a Mons en 
Hainnau. Et se tint la feste grande et belle, et enporta 
le pris des chevaliers de dehors li contes de Namur, 
et de ceuls de dedens mesires Gerars de Werchin, 
senescal de Hainnau, mais il i fu si travilliés que 
depuis il ne vesqi point longement, et morut jones, 
dont ce fu damages ; et des esquiers de dehors, Thieris 
de Brederode, et de ceuls de dedens Ansiaus de Sars. 
Et se continuerent ces festes en bien, en joie et en reviel. 
Et les povres gens dou pais de Hainnau, liquel 
avoient perdu le lor a ce conmencement par la gerre 
et ars lors hostels et lors maisons, s'aherdirent au 
labourer et au gaegnier dou nouviel. Aussi fissent chil 
de France des marces et frontieres de Tournesis, de 
Lille et de Douai. 
Et li rois d'Engleterre et la roine sa fenme ordonnerent 
lors besongnes, et prissent congiet a lor compere 
Jaquemon d'Artevelle, mais il les amena et 
aconvoia jusques a Bruges et de la a Dunquerque. 
Et la estoient lor vassiel tout prest, et entrerent dedens, 
et traverserent la mer et vinrent a Zandvich ; et ja 
estoient departi grant fuisson de lors gens par l'Escluse 
et par Anwiers et retourné en Engleterre. 
Et li rois Phelippes aussi avoit donné congiet a 
toutes gens d'armes et remerciiet les lontains. Et estoit 
venus jeuer et esbatre en la ville de Lille, et la le 
vinrent veoir les bonnes gens de Tournai ; il les vei 
volentiers. Et les representerent mesires Godemars 
dou Fai et li signeur qui dedens avoient esté le siege 
durant, et se loerent grandement de euls. Li rois oy 
volentiers ces loenges, et rendi a ceuls de Tournai lor 
loi, laquelle il avoient perdu un grant temps ; et estoient 
menet, jugiet et ordonné par un gouvreneur. 
Apriés toutes ces coses faites et acomplies, li rois 
s'en retourna en France, et ot une tres grande feste a 
Compiengne ; et fu uns tournois, liquels fu criiés et 
publiiés en moult de pais, et en fu chiés li bons rois de 
Boesme, et ot a ce tournoi plus de .VIIc. hiaumes. 

Vous avés bien ichi desus oi recorder conment 
devant Tournai et sus quel fourme les trieuves furent 
donnees et acordees, et que li doi roi, c'est a entendre 
de France et d'Engleterre, devoient envoiier en la 
chité d'Arras prelas et signeurs nobles de lors pais 
pour tretiier paix et acord entre les deus rois, se on li 
pooit trouver. L'ordenance qui prise estoit, li doi roi 
et lors consauls ne vodrent pas ignorer, et priierent 
au pape Clement qui resgnoit pour ce temps, qui se 
nommoit Clemens li .Ves., que il i vosist envoiier en 
legation deus cardinauls ensi qu'il fist. Et i furent 
envoiiet de par le pape et le colege qui pour lors se 
tenoient en Avignon, li cardinauls de Naples et li cardinauls 
de Clermont. Li rois de France i envoia son 
frere le conte d'Alençon, le duch de Bourbon, le conte 
de Flandres et le conte de Blois ; et de prelas, l'arcevesque 
de Sens, l'evesque de Biauvais et l'evesque 
d'Auçoirre. De par le roi d'Engleterre furent envoiiet 
de prelas, li evesques de Lincolle et li evesques de 
Durames ; et des signeurs, messires Robers d'Artois 
contes de Ricemont, li contes de Warvich ; et en furent 
priiet li contes de Hainnau et messires Jehans de 
Hainnau et messires Henris de Flandres. Li contes de 
Hainnau s'escusa, mais son oncle et messire Henris i 
furent. 
Qant chil prelat et chil signeur furent tout venu en 
la ville et chité d'Arras, li estat i furent tres grant et 
tres estofé et s'esforçoient tout l'un pour l'autre. Lors 
se conmencierent li trettié et li parlement a entamer, 
et durerent bien .XV. jours, ne on n'i pooit trouver 
nulle voie d'acord, car les Englois demandoient trop 
avant a l'entente des François, et li François offroient 
trop petit a l'entente des Englois, et ne porent li trettieur 
venir a aultre effect ne conclusion de tretié et de 
parlement que unes trieuwes furent reprises a durer 
deus ans par mer et par terre. Et sus cel estat se departirent 
tout li signeur, et retournerent en lors lieus. 
Mais li contes de Hainnau avoit fait priier par 
son oncle le cardinal de Naples, son cousin, que il 
vosist venir et descendre en son pais en Hainnau. Li 
cardinauls, a la priiere dou conte et de son oncle, 
obei et descendi et vint en Hainnau, et entra en 
Valenchiennes par la porte d'Anzain. Et ala li contes 
sus les camps a l'encontre de li a plus de .Vc. chevaus, 
et l'amena moult honnourablement en Valenchiennes, 
et de la en son hostel que on nonme la Salle ; et fu 
trois jours a Valenchiennes et deus jours au Kesnoi, 
et puis retourna li dis cardinaus a Cambrai, et de la 
a Amiens, ou il trouva le cardinal de Clermont qui la 
l'atendoit ; et puis s'en alerent tout doi ensamble a 
Paris deviers le roi et les signeurs. 
Nous nos cesserons a parler dou roi d'Engleterre, 
tant que temps et lieus retourneront que il en apertenra 
a parler, et enterons en la matere des gerres de 
Bretagne, qui furent moult grandes et moult fortes, 
et qui durerent moult longement et par lesquelles 
moult de mauls et de violenses sourdirent ; et compterons 
par quelle incidense et matere premierement 
elles conmenchierent. 

Vous sçavés, sicom ichi desus est dit, que li rois 
Phelippes de France, qant il vint au Pont a Bouvines 
a l'encontre dou roi d'Engleterre, liquels avoit assis et 
environné la chité de Tournai, et i fist son mandement 
parmi le roiaulme de France, il n'oublia pas a mander 
le duch de Bretagne, liquels le vint servir plus poissanment 
que nuls des aultres prinches de France ; car 
il ot en sa compagnie et delivrance trente trois banerés 
dou pais de Bretagne, et bien .VIIc. chevaliers et 
esquiers, tous gentilshonmes. 
Qant tout li signeur se departirent dou roi et l'un 
de l'autre, et que casquns s'en retourna viers son pais, 
et il orent donné tous lors honmes congiet, car en grant 
temps ils n'en pensoient a avoir a faire pour tel cas, 
chils dus de Bretagne, qui pooit estre de l'eage de 
.LX. ans ou environ, s'en retournoit viers son pais a 
tout son estat tant seullement. Maladie le prist et 
aherdi sus son cemin, de laquelle il s'acouça au lit 
en la chité de Chartres, et en morut. Ce duch mort, 
de li ne demora fils ne fille, car nul enfant il n'ot 
onques eu de sa fenme. Chils dus avoit eu .I. frere 
germain de pere et de mere, lequel on avoit nonmé 
mesire Jehan de Bretagne. De ce frere au duc estoit 
demoree une belle jone fille, nonmee Jehane, et contesse 
de Pentevre de par sa dame de mere. Chil doi 
duc, c'est a entendre le duc qui fu devant Tournai, 
et mesires Jehans de Bretagne son frere et conte de 
Pentevre, avoient un frere de par lor dame de mere, 
non de par lor pere, car lor mere estoit remariee au 
conte de Montfort. Chil contes avoit eu ce fil, qui se 
nonmoit contes de Montfort, de la dame qui duçoise 
avoit esté de Bretagne, vivant le duch de Bretagne son 
mari tant seullement. Li dus de Bretagne qui fu devant 
Tournai et ses freres avoient tenu ce conte de Montfort 
a frere, pour tant que il estoit fils de lor mere et 
non de lor pere, ensi que vous le devés entendre. Chils 
contes de Montfort avoit a fenme la soer au conte 
Lois de Flandres. Li dus de Bretagne qui fu devant 
Tournai, avoit la fille de son frere germain mariet a 
messire Carle de Blois, fil au conte Gui de Blois et 
frere au conte Lois de Blois et neveut dou roi Phelippe 
de France, fil de sa serour ; car vous savés, ensi que 
il est dit et escript ichi desus, que li contes de Hainnau, 
li contes Guis de Blois et mesires Robers d'Artois 
eurent les trois serours dou roi Phelippe. Chils dus 
de Bretagne qui fu devant Tournai, avoit tousjours 
fait doubte que li contes de Montfort, son frere de 
remariage, ne vosist, apriés son dechiés, esforchier sa 
cousine la droite hiretiere de Bretagne, et bouter hors 
de son hiretage ; et pour ce l'avoit il mariet et donnet 
a mesire Carle de Blois, que li rois Phelippes de France 
et li contes d'Alençon, si oncle, et li dus de Normendie, 
ses cousins germains, li aidaissent a soustenir et desfendre 
son hiretage de Bretagne, se li contes de 
Montfort, qui riens n'estoit issus de Bretagne, le 
voloit esforchier et oster son droit, par quelconques 
cautelle que ce fust. 
Et ce en avint que li dus de Bretagne pensa et 
imagina en son temps. Car sitos que li contes de 
Montfort peut sçavoir que li dus de Bretagne, ses 
freres, fu mors, il s'en vint a Nantes, qui est la souverainne 
chité de Bretagne, et fist tant as bourgois et 
a ceuls dou pais entours que il le rechurent a signeur 
et li fissent feaulté et honmage, et toutes les solempnités 
auteles conme elles apertiennent a faire as dus 
de Bretagne, sans nulles excepsions ne reservations ; 
et tantos ala a Rennes, qui est la grignour chité apriés. 
Chil de Rennes le rechurent parellement. Aussi fissent 
chil de Vennes, de Camperle, de Camper Correntin, 
de Dol, de Saint Bru de Vaus, de Hainbon, de Lanbale 
et de toutes les chités et villes de Bretagne, 
reservé Braist et auquns fors chastiaus et les signeurs 
qui ne vodrent pas sitos obeir ; car il sentoient que 
mesires Carles de Blois avoit a fenme la droite hiretiere 
de Bretagne, et s'esmervilloient conment les 
bonnes villes et les chités de Bretagne estoient sitos 
rendues a lui ; mais mesires Hervis de Lion, un grant 
baron de Bretagne, i avoit fort aidié. Et la partout ou 
li contes de Montfort aloit et cevauçoit, et a toutes 
ces receptions il menoit la contesse sa fenme, laquelle 
avoit coer d'onme et de lion. Et s'aviserent li contes 
et sa fenme, qant il orent chevauciet par toutes les 
chités et bonnes villes de Bretagne, que il ordonneroient 
une feste a tenir tres grande en la chité de Nantes. Si 
fu la feste prononchie et publiie partout, et li jours 
asignés que la feste se tenroit. Si furent les pourveances 
faites tres grandes et groses de toutes coses que 
a la feste pooit ou devoit apertenir. 
Li contes de Montfort, qui soubtieus et imaginatis 
estoit, se departi de Nantes et laissa la la contesse sa 
fenme, pour ordonner de celle feste, et cevauça a 
poisance de gens d'armes viers la chité de Limoges, 
dont li dus, son frere, avoit esté sires et contes ; et 
bien savoit que son grant tresor estoit la, et de lonch 
temps l'avoit assamblé. Qant il fu venus jusques a 
Limoges, on n'euist nul contredit a lui recevoir, car 
renonmee couroit ja, et bien le remonstroit, que chil 
de Nantes, de Rennes et de Vennes et des chités et 
bonnes villes de Bretagne l'avoient receu a duch et a 
signeur, et ce coulouroit grandement son fait. Et li 
fissent toutes les solempnités les eglises et les bourgois 
de Limoges que on doit faire a son signeur ; et prist et 
saisi le grant tresor : en or et argent avoit sans sonme 
que li dus son frere avoit assamblé, car ce fu uns sires 
de bon gouvrenement et de grant espargne. Chils 
contes de Montfort prist tout ce tresor et le carga et 
toursa et en ordonna ensi conme sien, et s'apensa que 
il li venroit bien a point pour renforcier son estat, 
acquerre des bons amis et destruire ses ennemis. 
Qant il ot pris la posession de Limoges et de Limosin 
de ce que a son hiretage apertenoit, il ordonna 
partout gens et officiiers de par lui et se mist au retour, 
et vint a Nantes. Et trouva que les pourveances pour 
la feste que il voloit tenir estoient toutes prestes, 
dont il fu moult resjois, car il atendoit les nobles et les 
prelas de son pais ; je di de « son pais », c'est a entendre 
selonch le droit que il se disoit a avoir. A celle feste 
qui fu tenue a Nantes, vinrent des chités et des bonnes 
villes de Bretagne les consauls et les honmes que il 
avoit creés et pourveus en office, mais des barons 
nuls n'i vinrent, fors mesires Hervis de Lion, dont il 
fu moult pensieus et esmervilliés. Bien est verité que 
auquns chevaliers et esquiers, le plus Bretons bretonnans, 
i vinrent, liquel n'estoient pas encores bien 
enfourmé de la matere. Et a tous ceuls qui furent a sa 
feste, il donna et departi de ses biens si largement que 
tout s'en contenterent, et acquist la grasce et l'amour 
d'euls, car il n'est riens que dons ne qassent. 

Qant li contes de Montfort vei que pluisseur baron 
et chevalier de Bretagne refusoient a ses mandemens, 
et que point n'estoient venu a sa feste, si en fu tous 
merancolieus. Et pour ce ne laissa il pas a fester et a 
faire bonne chiere a tous ceuls qui venu estoient. Et 
avant que la feste fust esparse, il demanda conment 
il se ceviroit de ceuls qui le voloient adoser. Il fu 
consilliés que il semonsist tous ses honmes, et priast 
ses amis et presist saudoiiers de toutes pars, car il 
avoit bien de quoi faire, et cevauçast a poissance de 
gens d'armes en Bretagne, et conquesist de fait les 
rebelles et fesist venir a obeissance, et tout premierement 
il alast devant Braist et fesist tant que il en fust 
sires, car pas n'est dus de Bretagne, qui n'est sires de 
Brest. Li contes de Montfort crei ce consel et semonst 
tous ceuls qui feaulté li avoient fait, et desquels il 
pensoit a estre aidiés, et retint saudoiiers a tous lés, 
et les paia bien et largement, tant que casquns le vint 
volentiers servir. 
Qant li contes de Montfort vei que il avoit gens 
assés pour cevauchier avant en Bretagne, et pour 
aprendre a congnoistre liquel et lesquels vodroient 
faire partie a l'encontre de li, et dire que il ne fust de 
son droit dus et hiretiers de Bretagne, li intension de 
li et de son consel estoit telle que il les radreceroit, 
vosissent ou non, a raison. Si se departi de Nantes 
en grant arroi, et se mist au chemin pour venir et aler 
devant Brest. Vous devés sçavoir, avant que il venist 
a Brest, il avoit ja le plat pais de Bretagne et moult 
des grosses villes si contrains a lui et mis en son obeisance 
que toutes gens le sievoient a cheval et a piet, 
les uns par renonmee, que on disoit : « Vechi nostre 
signeur le duch », les aultres par cremeur, que il n'en 
osoient faire le contraire. Et tant esploitierent li contes 
de Montfort et toutes ses routes, que il vinrent devant 
Brest. 
Dou chastiel de Brest, pour ces jours, estoit gardiiens 
et chapitainne uns vaillans et sages chevaliers, 
qui se nonmoit messires Garniers de Cliçon, cousins 
germains au signeur de Cliçon. Li contes de Montfort 
le manda que il venist parler a lui sus asegurances ; il 
vint. Qant il fu venus, il li demanda pourquoi il clooit 
les fortereces de Bretagne a l'encontre de li, qant 
bien il savoit que il en estoit dus et sires, et que les 
chités et bonnes villes de Bretagne l'avoient recheu a 
signeur. Il respondi a ce, et dist : « Sire, je tieng clos 
et tenrai le chastiel de Brest, tant que il me sera aparant 
que il i avera un duch en Bretagne, qui recheus 
i sera de tous les barons et fievés. ensi conme il apertient 
a estre recheus, et que chils dus avera fait son 
devoir deviers son naturel et souverain signeur, le roi 
de France, et que li rois l'avera recheu a honme liege, 
de foi et de bouce. Et qant ce me sera apparant clerement, 
je obeirai : ce sera raisons. » Dont dist li contes 
de Montfort : « Garnier, vous veés mesire Hervi de 
Lion qui est uns des grans barons de Bretagne, qui 
est venus a obeisance a moi, et aussi sont pluisseur 
noble prelat et gentilhonme et toutes les chités et 
bonnes villes de Bretagne. Si ne me devés pas estre 
rebelles, ne aleghier dou contraire, que je ne soie dus 
de Bretagne, car la succesion m'en vient de par 
monsigneur mon frere le daarain mort. » - « Sire, 
respondi li chevaliers, je ai esté moult de jours et de 
nuis dalés monsigneur vostre frere, de qui vous parlés, 
et se li ai oy dire et affremer, que a la ducee de Bretagne 
vous n'avés nul droit, mais l'a mesires Carles 
de Blois en l'oqison de madame sa fenme qui fille fu 
a mesire Jehan de Bretagne, conte de Pentevre et frere 
germain au bon duc darrainnement mort. Et qant les 
raisons seront esclarcies et determinees, la ou lieu 
ou elles le doient estre, c'est a Paris devant le roi de 
France et les douse pers, puisque vous en volés faire 
question, je ouverai le chastiel de Brest, et jusques 
adont, non. » - « Garnier, Garnier, respondi li contes 
de Montfort, nous ne volons pas tant atendre. Or vous 
en retournés, vous avés assés parlé, et sachiés que nous 
i enterons qant nous porons. » A tant rentra mesires 
Garniers de Cliçon ens ou chastiel, et li contes de 
Montfort fist ordonner et apparillier enghiens et 
bricoles pour assallir, et dist : « Brest est la clef de 
Bretagne, mais par celle clef je voel entrer en 
Bretagne. » 

Li contes de Montfort prist en grant desplaisance 
ce que messires Garniers de Cliçon li avoit dit et 
respondu, et dist que ja mes il n'entenderoit a aultre 
cose, si averoit pris le chastiel de Brest. Le second 
jour apriés, il fu consilliés de faire ce que je vous dirai : 
de mettre une enbusqe sus au plus priés dou chastiel 
conme il poroit par raison et puis deslogier de la mal 
ordonneement ensi que gens font qui ne sevent que 
c'est de gerre, pour traire hors dou chastiel messire 
Garnier et les siens ; et qant il seroient hors, li enbusqe 
saudroit avant et les encloroit entre le chastiel et 
l'oost. Aultrement ne les pooit on avoir. Ensi conme 
il fu consilliet, il fu fait, et li enbusqe asisse et mise 
couvertement desous le chastiel. Qant ce vint au 
matin, chil de l'oost se conmencierent a deslogier, et 
a euls departir par fouqiaus et a tourser tentes et 
trefs et a metre sus chars et a voiture. Messires Garniers 
de Cliçon et li compagnon qui ens ou chastiel de Brest 
estoient, perchurent ce convenant, si dissent : « Sallons 
hors et nous frapons en la qeue de ces alans. Nous lor 
porterons damage et ramenrons des prisonniers. » 
Il le fissent, et issirent hors et n'eslongierent point de 
trop lonch le castiel, car les gens de Montfort estoient 
logiet moult priés ens es courtils, devant les fosses. 
Qant il furent issu, les lances ens es poins, et tous 
apparilliés pour faire armes et ferir en la qeue des 
Montfortois, et ja il escarmuçoient, evous l'enbusque 
venant tout le pas autour dou chastiel, et trouverent 
ceuls qui gardoient la porte. Qant il perchurent lors 
ennemis, il furent tout esbahi, et toutesfois il se missent 
a la desfense moult vaillanment. Mesires Garniers et 
li sien oirent le hustin. Si laissierent lor emprise et 
retournerent viers le chastiel, et envairent moult 
vaillanment lors ennemis. A grant mescief porent il 
rompre la presse des assalans, car li pons estoit avalés 
et la porte ouverte ; si se esforçoient de entrer dedens. 
La ot fort hustin et dur, et moult d'armes et d'apertises 
i fissent chil dou chastiel, et par especial messires 
Garniers de Cliçon, car il se tenoit derriere tous les 
siens et les remetoit par apertisses d'armes dedens la 
porte. Chil qui estoient amont traioient et jettoient 
as assallans et les faisoient requler. Et toutesfois li 
pons et la porte euissent esté esforchie, con grande 
vaillance que il i euist ou chevalier et en ses gens, se 
chil qui estoient amont ne se fuissent delivré de lever 
le pont et d'abatre la porte couleice. 
Qant il orent ce fait, il laissierent une petite plance 
aler, sus laquelle lors gens montoient un a un et 
rentroient ens ou chastiel. La estoit mesires Garniers 
de Cliçon tout devant, et faisoit voie a ses gens et les 
remetoit dedens a son pooir, et fist ce jour d'armes ce 
que uns vaillans homs doit faire ; mais il fu navrés 
moult durement et a grant painne fu il remis dedens 
la garnison. Et la ot ce jour a celle escarmuce grant 
fuisson de bleciés des uns et des aultres. Li contes de 
Montfort et ses gens se retournerent tous en lors 
logeis conme en devant. Et qant chil dou chastiel de 
Brest veirent ceste ordenance, il perchurent bien 
que il estoient decheu, et encores furent ils plus 
courouchié car mesires Garniers de Cliçon ne pot 
avoir dedens la forterece ce que il li besongnoit, pour 
entendre as plaies que il avoit ou chief et ou corps, 
et morut dedens trois jours, dont furent tout li compagnon 
desbareté et esbahi, qant il veirent mort lor 
chapitainne. De la mort mesire Garnier fu enfourmés 
li contes de Montfort. Si en fu tous resjois, car bien 
veoit que point n'averoit la forterece, tant que messires 
Garniers fust en vie. Il fist trettiier par mesire Hervi 
de Lion as compagnons de Brest, et leur fist dire que 
il lor pardonroit tous mautalens, se il li voloient rendre 
la forterece. Chil qui dedens estoient, qui veoient 
mort lor chapitainne, et ne lor apparoit seqours de 
nul costé, se doubterent de lors corps et de lors biens 
a perdre. Si rendirent Brest au conte de Montfort, 
salve lors corps et lors biens. 
Ensi eut li contes de Montfort le chastiel de Brest, 
et le rafresci de nouvelles gens et de pourveances, et le 
bailla en garde et sus son honnour un gentil honme des 
siens, ouquel il avoit bonne fiance. Et puis se desloga 
de la et s'en ala devant Auroi, lequel chastiel Julles 
Cesars fist fonder. Li contes esploita si bien que li 
chastiaus li fu rendus, car c'est dou domainne des 
dus de Bretagne. Et puis cemina oultre et vint devant 
Goy le Forest ; il i fu requelliés, et puis au Suseniot, 
a trois lieues de Vennes, qui est un biaus 
chastiaus et cambre des dus de Bretagne. On le rechut 
dedens tout debonnairement, et fu la, ne sçai qans 
jours, et puis ala a Vennes et la se tint, et tousjours 
mesire Hervi de Lion dalés lui et grant fuisson d'aultres 
chevaliers et esquiers de Bretagne. Et les tenoit, par 
les dons que il lor donnoit, en amour, et les bonnes 
villes aussi, et tenoit grant estat et estofet. Et faisoit 
partout paiier bien et largement sans riens acroire, 
tant que toutes gens se contentoient de li et des siens 
et dissoient : « Nous avons bon signeur a ce que il 
monstre : il ne voelt que tout bien, mais que Dieus 
consente que il nous demeure pasieuvlement. » 

On se puet esmervillier, selonch le intitulure et le 
introduction de ceste matere qui represente les fais de 
Bretagne, a quoi mesires Carles de Blois pensoit, qui 
tenoit a avoir a fenme et a espouse la droite hiretiere 
de Bretagne, et qui estoit si grans de linage en France 
que neveus au roi Phelippe et au conte d'Alençon et 
freres au conte de Blois, que il ne se traioit avant, 
mais laisoit convenir le conte de Montfort et prendre 
les chités et bonnes villes et les chastiaus de Bretagne, 
et point ils n'aloit au devant ne n'i envoioit. Et prendoit 
partout la sasine et posession, et i ordonnoit et 
establissoit honmes favourables et agreables a lui, et 
acqueroit l'amour des cevaliers et esquiers de Bretagne, 
car bien avoit de quoi faire grans largeces, car 
il avoit saisi deviers li le grant tresor qui avoit esté a 
son frere et lequel il avoit trouvé en le chité de Limoges, 
ensi que chi desus est dit. 
Aussi s'en esmervilloient moult pluisseurs chevaliers 
et esquiers de Bretagne qui savoient bien que c'estoit 
son droit a estre dus de Bretagne en l'oqison de sa 
fenme ; mais puis que il le sousfroit et vouloit, ensi que 
il disoient l'un a l'autre qant il s'en devisoient, il ne 
pooient pas de lor poissance singulere, faire fait ne 
partie pour lui. Et tant demora a venir en Bretagne 
et a demander son droit que trop, car li contes de 
Montfort se fortefia tant en toutes manieres et acquist 
tant d'amis que trop forte cose euist esté a bouter 
hors de sa posession, car trop vault la condition dou 
premier posessant. 
Il ne puet estre que messires Carles de Blois, qui se 
tenoit a Paris, ne fust enfourmés de toutes ces accedenses, 
et que ils n'en parlast a ses oncles le roi de 
France et le conte d'Alençon et a son cousin germain 
le duch de Normendie qui moult l'amoit, mais il 
estoit servis et respondus de douces paroles et de belles 
en disant : « Biaus cousins, ne vous sousiiés de riens : 
laissiés ce conte de Montfort aler et venir et espardre 
cel argent que il a trouvé dou duch son frere. Il 
convient, quoi qu'il face ne ait fait jusques a chi, que 
il viengne deviers nous pour relever la ducee de 
Bretagne ; et les barons et chevaliers et fievés de 
Bretagne ne sont pas si fol ne si ignorant que il le 
doient recevoir a signeur, sans nostre sceu. Il seroient 
tres mal consilliet et le comparroient chierement ; 
pour quoi, biaus cousins, ne vous sousiiés de riens. Il 
fault que tout retourne par deviers nous. Vous estes 
dus de Bretagne, et ja l'avés vous relevé de nous, et 
vous en tenons a duch et a hiretier, et qui vodra dire 
dou contraire, nous le verons, et le vous aiderons a 
desfendre et a garder contre tout honme ; car nous i 
sonmes tenu, et le monsterons de fait. » 
Ensi estoit mesires Carles de Blois rapaisiés de 
paroles, et se confioit sur ce que on li disoit et proumetoit ; 
et entendoit a aucgmenter son estat, et avoit 
mis jus l'armoierie de Chastellon et pris et encargié 
celle de Bretagne. Et estoient ouvrier trop grandement 
ensonniiet parmi Paris de faire banieres, pennons, 
cambres, courdines et toutes coses qui apertiennent 
d'armoierie, en l'ordenance d'un signeur et de une 
dame, et ja se escripsoit : « Carles de Chastellon, 
dus de Bretagne et sires de Guise. » Et li contes de 
Montfort entendoit d'aultre part a acquerre amis de 
toutes pars, tant que en Bretagne et ens es marces 
voisines, dont il pensoit le mieuls a valoir, et avoit 
encargiet plainnement le nom et les armes de Bretagne 
et s'escripsoit : « Jehans, dus de Bretagne, contes de 
Montfort et de Limoges. » Ensi et par tele incidense se 
conmencierent a entouellier li disferent en Bretagne, 
qui i furent si grant et si orible ; que les gerres et les 
malefisces qui s'en esleverent et engendrerent, i furent 
si grant que a painnes i peut on onques trouver 
moiienne conclusion pour les apaisier. 

Li contes de Montfort, qui se veoit en posession 
dou tout ou en partie de la ducee de Bretagne et n'i 
sentoit nuls rebelles ne contraires dont il fesist trop 
grant compte, car petit a petit tout venoient a obeisance, 
entendi et senti de costé, par ses amis lesquels 
il avoit en France, et par especial le conte de Flandres 
son serouge, que mesires Carles de Blois se nonmoit 
et escripsoit dus de Bretagne, et en avoit avoecques 
le title encargiet l'armoierie, et l'avoit relevé en foi et 
en honmage dou roi de France auquel li reliés en doit 
apertenir ; et s'ordonnoit li dis mesires Carles pour 
venir en Bretagne et calengier l'iretage conme sien et 
de son droit, et li rois de France conme son signeur 
naturel souverain l'en devoit aidier ; et que sus ce il 
euist bon avis et bon consel. Pensa et imagina sus, et 
vei et congneut bien que point n'en joiroit pasieuvlement ; 
si se consilla a ceuls ou il avoit la grignour 
fiance. Consilliet et dit li fu : « Sire, de vostre singulere 
poissance, vous ne poés constrester contre la poissance 
dou roi de France, car elle est trop grande. Et si avera 
vostres adversaires Carles de Blois trop d'amis et de 
confort, car li rois de France et li contes d'Alençon 
sont si oncle. Mais vous ferés une cose : vous vos 
ordonnerés a l'encontre de ce et conforterés grandement, 
se vous alés en Engleterre et relevés la ducee 
de Bretagne en foi et en honmage dou roi d'Engleterre 
et en devenés son honme, par condition telle que contre 
tout honme, soit roi de France ou aultre, il le vous 
aidera a desfendre et a tenir. Et ce marchiet il fera 
trop volentiers, car d'Engleterre, il avera trop belle 
entree de venir en Bretagne et de Bretagne en France, 
et pora laisier ses honmes en garnison en Bretagne et 
rafresqir ; et tousjours, conment que la querelle se 
porte, i averés vous des bons amis. Et se vostre cousine 
la fenme a Carle de Blois moroit, ensi que les 
aventures aviennent, vous demorriés pasieuvlement 
dus de Bretagne, ne nuls ne nulle ne le vous debateroit 
jamais. » 
Li contes de Montfort ouvri ses orelles a ce consel 
et s'en resjoi grandement, car il li sambla bons et 
pourfitables. Et ordonna ses besongnes a ce que pour 
aler en Engleterre, et monta en mer a Vennes, assés 
bien acompagniés de chevaliers et d'esquiers. Et 
enporta avoecques lui grant fuisson de biaus jeuiauls 
qui tous venoient dou tresor de Limoges son frere 
le duc de Bretagne, pour donner et departir la ou il 
les veroit bien a emploiier et pour acquerre amis ; et 
prist terre en Engleterre a Plumude et avoient cargiet 
des chevaus. Qant il furent trait hors ces nefs, il 
monterent sus, li contes et ses gens, et chevauchierent 
viers Londres, et tant fissent que il parvinrent et 
demanderent dou roi. On lor dist que il estoit a Windesore 
et que la conmunement il s'i tenoit plus que 
ailleurs, et la roine ausi. Qant li contes de Montfort, 
qui se nonmoit dus de Bretagne, se fu rafresqis un 
jour a Londres, ils et ses gens monterent et chevauchierent 
viers Windesore, et vinrent disner a Bramforde, 
et puis vinrent a Windesore et trouverent le roi 
et la roine qui ja estoient enfourmé de lor venue. Si 
furent requelliet des chevaliers dou roi moult grandement, 
et puis mené deviers le roi. Tant que des 
aquintances dou roi et dou conte, je n'ai que faire de 
plenté parler, fors que de venir au fait pour quoi li 
contes de Montfort estoit la venus. Il remonstra ses 
besongnes bien et sagement, et li rois les oy et i 
entendi volentiers, et li respondi par le consel que il ot 
de monsigneur Robert d'Artois, qui tousjours se 
tenoit avoecques le roi, et li dist : « Biaus cousins, vous 
vos retrairés deviers Londres ; et dedens quatre jours, 
je serai la et averai de mon consel, tant que vous serés 
respondus de tout ce que de vostres requestes je 
vodrai faire. » Li contes de Monfort se contenta de 
ceste response. Et qant il ot la esté le jour et la nuit 
a Windesore, et soupé avoecques le roi et la roine, a 
l'endemain il s'en departi et vint a Londres ; et se tint 
la avoecques ses gens tant que il fu mandés, de par le 
roi et son consel, ens ou palais de Wesmoustier et la 
dedens la cambre dou consel. Qant li prelat et li baron 
qui la estoient, l'orent honnouré et fait seoir jus, il fu 
moult sagement examinés, pour quoi il estoit la venus, 
et requis que il le vosist dire, quoi que tout en savoient 
ja assés, car li rois et messires Robers d'Artois qui 
enfourmé estoient de la matere, avoient prononciet 
le fait. Il parla et dist que, conme drois hoirs et dus de 
Bretagne par la mort et succession de la mort dou 
duch de Bretagne darrainnement mort, il s'estoit trais 
a l'iretage de Bretagne et mis en posession, et nuls ne 
li avoient encores debatu ; mais il faisoit doubte que 
on ne li deuist debatre, car Carles de Blois avoit a 
fenme et a espouse une sienne niece, fille dou conte de 
Pentevre, qui disoit a avoir droit de par sa fenme a 
l'iretage de Bretagne, et ja l'avoit relevé de Phelippe 
de Valois qui se disoit rois de France : « Et pour ce 
que le roi mon signeur, qui chi est, calenge la couronne 
de France et s'en escript et nonme rois, et pour ce 
aussi que j'en soie soustenus, portés et desfendus en 
toutes actions, je m'adrece a lui et voel devenir 
son honme de foi et de bouce, et relever et tenir 
la ducee de Bretagne de li ; et qant ce je averai fait 
et il m'avera recheu a honme, je parlerai encores 
avant. » 
Sus ceste parole li signeur, prelas et barons qui la 
estoient, regarderent tout l'un l'autre, sans riens 
respondre. Adont parla mesires Robers d'Artois et 
dist : « Biaus cousins, vous isterés un petit hors de la 
cambre, et tantos serés rapellés. » Il le fist. Li contes 
de Montfort issi hors, et li signeur demorerent 
avoecques le roi qui lor requist que, sus ces paroles 
dites et offertes, il le vosissent consillier. Li consauls 
ne fu pas lons, la matere estoit toute clere a savoir 
que li rois en feroit ; ce n'estoit pas cose ne requeste 
a refuser. Car ensi que ja il avoient imaginé et comsideré 
l'estat et l'afaire dou roi et l'ordenance de sa 
guerre, et conment li dus de Braibant ses cousins 
germains, li dus de Gerlles son serouge et les Alemans 
l'avoient mené et pourmené ja par deus saisons 
et fait despendre son argent si grandement que 
encores il s'en trouvoit derriere et veroit un lonch 
temps ; et si n'avoit riens fait fors que travilliet son 
corps et ses gens, et courut une petite escroe dou 
roiaume de France, et tenu sieges devant Cambrai et 
Tournai ; et que par ensi faire et croire les Alemans, 
qui sont convoiteus, il ne venroit a son entente, mais 
par le pais de Bretagne qui li estoit une belle entree et 
requelloite pour cevauchier en France, i pooit il bien 
venir, et si en seroit sa gerre plus forte et plus belle 
avoecques aultres accedens qui legierement poroient 
avenir. 
Adont fu li contes de Montfort appellés ; il vint. Li 
venu en la cambre, il li fu dit que li rois estoit consilliés 
a ce que il le receveroit conme son honme liege as 
mains et a la bouce, et il li jurroit a estre son honme 
liege a tousjours mais, et a tenir la ducee de Bretagne 
dou roi presens et des rois d'Engleterre qui apriés li 
descenderoient. Li contes de Montfort mist ses mains 
entre les mains le roi d'Engleterre, et puis fu introduis 
de l'evesque de Londres a parler, et parla mot a mot 
tout ce que li evesques li faisoit dire, et fist honmage 
de foi, de mains et de bouce. Et furent toutes les 
paroles, que il dist la et rechita mis en l'entente des 
prelas et signeurs d'Engleterre, qui la estoient ; et en 
furent lettres levees et instrumens publiques escrips 
et grossés. Et aussi li contes de Montfort, qui se nonmoit 
dus de Bretagne, qant il ot fait honmage au roi, 
et il fu recheus a toutes les solempnités qui i apertenoient 
a estre et a faire, et il se fu en ce loiiés et 
obligiés, il requist au roi conme a son signeur liege 
que, se li rois Phelippes qui se disoit rois de France 
ou aultres voloient entrer a poissance en Bretagne 
et calengier l'iretage ou nom de mesire Carle de Blois 
et de sa fenme qui s'en disoit hiretiere, et que il i 
venissent si fort que de poissance singulere il ne peuist 
resister a l'encontre, que il fust aidiés et secourus en 
la fourme et maniere que uns sires doit aidier son 
honme. Li rois li ot en convenant ; et de tout ce fissent 
les lettres et instrument mention. Et furent les lettres 
apertenans au conte de Montfort, lesquelles il enporta 
avoecques li, seelees dou seel dou roi d'Engleterre 
et des seauls des barons d'Engleterre qui a toutes ces 
paroles, devises et ordenances furent presens. 
Tout ce fait et acompli et dou plus hasteement c'om 
pot, car li contes voloit sus brief terme retourner en 
Bretagne dont il se nonmoit dus, il prist congiet au 
roi et as signeurs et fist partout compter et paiier. Et 
se departi de Londres et chevauça viers Plumude ou 
sa navie estoit qui l'atendoit, et le trouva toute 
preste et vent bon assés pour retourner en Bretagne. 
Si entrerent li contes et ses gens en lors vassiaus, et 
singlerent tant que il retournerent a Vennes dont il 
estoient parti et la ancrerent ; et si se rafresqirent en 
la chité, car elle et tous li plas pais estoit pour li. Et 
puis au second jour monterent as chevaus et vinrent 
a Nantes, et la trouverent la contesse qui se nonmoit 
duçoise, qui requelli son mari et toute la compagnie 
moult liement, et li demanda des nouvelles. Et li 
contes l'en dist assés et toute l'ordenance des trettiés 
conment il se portoient, et se looit dou roi d'Engleterre 
et des prelas et barons d'Engleterre, lesquels il 
avoit veus. 

A painnes est riens fait qui ne soit sceu : nouvelles 
vinrent a Paris deviers messire Carle de Blois et les 
signeurs que li contes de Montfort avoit priés conquis, 
tant par force que par trettiés, toute la ducee de 
Bretagne, et avoit esté en Engleterre et relevé la ducee 
de Bretagne dou roi d'Engleterre, et en estoit devenus 
son honme. Tantos ces nouvelles vinrent au roi. Qant 
li rois les oy, se ne li furent pas plaisans, et manda les 
.XII. pers de France, ceuls que pour lors il pot avoir. 
Qant il les vei en sa presence, si lor demanda quel cose 
estoit bonne a faire de tel cose. On li dist et consilla 
que chils contes de Montfort fust mandés, et que 
trop on avoit atendu. Si furent ordonné pour le aler 
querre li sires de Montmorensi et li sires de Saint 
Venant. Chil doi baron se departirent de Paris a plus 
de .LX. chevaus, et chevaucierent tant que il vinrent a 
Nantes, et trouverent le conte de Montfort et la 
contesse qui faisoient une grande feste des chevaliers 
et esquiers, des dames et damoiselles dou pais de 
Bretagne. Il requella grandement et liement ces 
signeurs, car il se tenoit de lor linage. Chil doi baron, 
qui sage et pourveu estoient, se couvrirent moult 
bien deviers li de dire. Pluisseurs paroles disoit on de 
li en France et a Paris, mais s'en dissimulerent, et li 
priierent que il vosist descendre celle premiere fois a 
la plaisance dou roi, et venir a Paris. Il dist que il s'en 
conselleroit. Il s'en consella a auquns de son consel 
et a la contesse sa fenme, laquelle li desconsilloit que 
point n'i vosist aler, et que il n'i avoit que faire ; et li 
aultre li consilloient et disoient que si avoit, et que 
nullement il ne se pooit esquser ne passer que il 
n'alast en Franche, et que il ne relevast la ducee de 
Bretagne dou roi. Lors respondi il a ces paroles et 
dist : « Je l'ai relevé dou roi d'Engleterre : il doit sousfire. 
Je ne doi ne puis faire que un seul honmage. » 
Lors li fu dit : « Et se vous trouvés le roi de France si 
amiable que il reçoive vostre honmage, vous venrés 
legierement jus deviers le roi d'Engleterre. Il a assés 
a faire a entendre aillours. Il ne vous boutera pas 
hors de Bretagne et espoir es çou pour aultre cose 
que li rois vous mande. » 
Finablement li contes de Montfort fu a ce consilliés 
et enortés que il ordonna ses besongnes, et se departi 
de Nantes en la compagnie des deus barons desus 
nonmés, et ossi des chevaliers de Bretagne ; et fist 
tant que il vint a Paris et se loga, et toutes ses gens 
ossi. Qant on sceut que il fu venus et mis a hostel, on 
fu tous resjois de sa venue. Li contes de Flandres, 
son serourge, le vint veoir, et li fist bonne chiere, et 
li contes de Montfort li, liquels se tint le jour que il 
vint et la nuit ensievant tous quois a son hostel. Et a 
l'endemain, a heure de tierce, il se departi de son 
hostel a plus de cent chevaus en sa compagnie, et 
chevaucierent viers le palais et descendirent la ; car 
li rois de France i estoit, et a painnes tout li noble 
prelas et barons dou roiaulme de France. Li contes 
de Montfort monta les degrés dou palais et ala tout 
devant li que il trouva le roi et les signeurs en une 
grande cambre, toute paree et couverte de tapiserie 
moult belle et moult rice, et la estoit atendus li contes 
de Montfort. 
Qant il entra en la cambre, il fu moult fort regardés 
de ceuls qui onques ne l'avoient veu, et par especial li 
rois de France jetta trop fort ses ieuls sur li. Li contes 
de Montfort se mist en genouls devant le roi et dist 
moult humlement : « Monsigneur, vous m'avés mandé, 
et je sui venus a vostre mandement. » Li rois respondi 
et dist : « Contes de Montfort, de che vous sai je bon 
gré, mais je m'esmervelle grandement pourquoi ne 
conment vous avés osé entreprendre de vostre volenté 
la ducee de Bretagne, ou vous n'avés nul droit, car 
il i a plus proisme de vous qui vous volés deshireter ; 
et pour vous mieuls esforchier, vous estes alés a 
nostre adversaire le roi d'Engleterre et l'avés de lui 
relevet, et fait feaulté et honmage, ensi que on nous 
a dit. » Li contes respondi a che et dist : « Ha ! Monsigneur, 
ne le creés pas, car vraiement vous estes de 
ce mal enfourmés, je le feroie moult a envis ; mais de 
la proismeté dont vous me parlés, m'est avis, Monsigneur, 
salve soit vostre grace, que vous mesprendés, 
car je ne sçai nul si prochain dou duch de Bretagne, 
mon frere darrainnement mort, que moi ; et se jugiet 
et declaret estoit par droit que aultres i fust plus 
proismes de moi, je ne seroie pas honteus ne virgongneus 
de moi ent deporter. » A ceste parole respondi 
li rois et dist : « Contes, vous en dittes assés, mais je 
vous conmande sur qanq que vous tenés de nous, ne 
que tenir en poés ne devés, que vous ne vos departés 
de la chité de Paris jusques a .XV. jours, que li baron 
et li per jugeront de celle proismeté. Si saverés adont 
quel droit vous i avés ; et se vous le faites aultrement, 
vous nous couroucerés. » Li contes respondi et dist : 
« Monsigneur, a vostre volenté. » Dont se leva il et 
prist congiet au roi et as prelas et hauls barons qui la 
estoient, et les enclina tous autour, et euls li. Et issi 
hors de la cambre et s'en retourna avoecques ses gens 
a son hostel et entra dedens une cambre ; et conmença 
moult fort a busiier et merancoliier, et a imaginer son 
afaire et son estat. A painnes pot il disner, tant fu 
pensieus, et ne volt que nuls entrast en sa cambre 
fors si varlet. 

A ce que li contes de Montfort pensoit, je le vous 
dirai : il se repentoit trop fort de ce que il estoit venus 
a Paris et mis ens es dangiers dou roi et de ses contraires, 
et disoit en soi meismes : « Se je atens le jugement 
des .XII. pers, il n'est riens si certain, on me 
retenra et serai mis en prison. Et tout au mieuls venir, 
se je voel avoir ma delivrance, il faudra que je remette 
arriere tout ce dont je sui en saisine, et que je rende 
compte dou tresor le duch mon frere que je pris et 
levai a Limoges, douquel je me sui aidiés. Avoecques 
tout ce, on trouvera en verité que j'ai esté en Engleterre, 
et que j'ai relevé la ducee de Bretagne dou roi 
d'Engleterre, dont je me sui trop fourfais, et ne sai 
que li .XII. per de France de la correction en vodront 
dire. Briefment, tout comsideré, je ne puis veoir que 
li demorer chi et atendre la quinsainne me soit 
pourfitable. » Tout comsideré et bien examiné ses 
besongnes, il dist que il se departiroit de Paris et 
retourneroit en Bretagne ; et se on le voloit la venir 
querre, on le venist, car on le trouveroit pourveu, et le 
pais tout clos a l'encontre des venans ; et se manderoit 
le roi d'Engleterre qui li avoit juré toute loiauté, et li 
aidier, fust contre le roi de France ou autrui. 
Ce pourpos et ceste imagination conclut li contes de 
Montfort en soi meismes et se ordonna a partir. Je 
vous dirai conment : il prist l'abit a l'un de ses menestrels, 
et dou soir il monta a ceval, et le varlet dou 
menestrel avoecques lui, et isi de Paris. Et quidoient 
ses gens, voires fors chil qui le devoient sçavoir, que 
il fust encores en ses cambres, car si cambrelent 
disoient que il estoit malades et gissans au lit, qant il 
estoit en Bretagne. Et vint a Nantes de nuit et ala 
deviers sa fenme la contesse qui point de premiers ne le 
recongnissoit en cel estat ; et qant elle l'ot ravisé, si 
pensa tantos que la besongne aloit mal. Li contes li 
compta tout l'estat et l'ordenance de son voiage, et 
pourquoi il estoit ensi revenus. « Monsigneur, dist la 
contesse, je n'en pensoie point mains. Vous n'i aviés 
que faire. Selonc ce que vous avés conmenchié et 
entrepris, vous averés la gerre : il n'est riens si vray. 
Si vous pourveés et ordonnés selonc che, et tenés en 
amour les bonnes villes de Bretagne et les signeurs 
qui sont de vostre partie. » Li contes respondi et dist 
que aussi feroit il. 

Vous devés sçavoir que li rois de France et li contes 
d'Alençon son frere et li dus de Normendie et messires 
Carles de Blois furent moult courouchiet et tout 
chil de sa partie, qant la congnisance lor vint que li 
contes de Montfort s'estoit enblés et partis de Paris. 
Et en fu li contes de Flandres soupeçonnés que il ne 
li euist consilliet a faire, pour tant que il avoit sa 
serour a fenme ; mais li contes se osta de la soupeçon 
et s'en escusa grandement et tant que on le tint bien 
pour escusé. 
Toutesfois, conment que li contes de Montfort 
euist fait et se fust departis et enblés de Paris, ensi 
que vous avés oy, li quinze jour se tinrent que li douse 
per de France devoient rendre lor jugement de la 
ducee de Bretagne. Si le jugierent dou tout a mesire 
Carle de Blois, et en osterent le conte de Montfort 
par deus raisons : l'une par tant que la fenme a mesire 
Carle de Blois qui fille estoit dou frere germain le 
duch de Bretagne qui mors estoit, de par le pere dont 
la ducee lor venoit, estoit plus proçainne que ne fust 
li contes de Montfort qui descendoit d'un aultre pere 
qui onques n'avoit esté dus de Bretagne. L'autre 
raison si estoit telle que, se li contes de Montfort i 
euist auqun droit, se l'avoit il fourfait par deus raisons : 
l'une par tant que il l'avoit relevet de aultre 
signeur que dou roi de France de qui on le devoit 
tenir en fief ; l'autre raison pour tant que il avoit 
fourpasset le conmandement de son signeur le roi 
et brisiet son arest, et partis sans congiet. 
Qant chils jugemens fu rendus par plainne sieute 
des prelas et des barons qui a ce estoient et sont 
deputé et ordonné dou faire, li rois appella son 
neveu messire Carle de Blois et li dist : « Biaus niés, 
vous avés jugement pour vous de biel hiretage et 
grant. Or vous hastés et vous penés dou reconquerre 
sur celi qui le tient a tort et priiés tous vostres amis 
que il vous voellent aidier a ce besoing, et je ne vous 
i faudrai pas, mais vous aiderai de gens et de finance, 
et dirai a mon fil le duch de Normendie que il face 
chief avoecques vous. Et vous hastés, car se li rois 
d'Engleterre, nostre adversaire, de qui chils contes 
de Montfort a relevé la ducee de Bretagne, venoit 
en Bretagne ou envoioit ses gens, et chils contes les 
mesist ens es bonnes villes et ens es chastiaus qui sont 
dou demainne de Bretagne, nous ne les en osterions 
pas aise, et nous poroient porter trop grant damage, 
car les Englois ne poroient avoir plus belle entree 
pour venir en France que par Bretagne. » Mesires 
Carles de Blois et li contes de Blois son frere, liquel 
estoient en genouls devant le roi, le remerciierent 
humlement de toutes ces paroles. Lors se leverent ils 
en piés et alerent autour priier lors amis, premierement 
lor oncle le conte d'Alençon, et puis lor cousin germain 
le duch de Normendie, le duch Oede de 
Bourgongne et mesire Phelippe de Bourgongne son 
fil, le duch Piere de Bourbonn et messire Jaqueme 
de Bourbon conte de Pontieu son frere, le conte d'Eu 
et de Ghines connestable de France, le conte de 
Vendome, le conte de Danmartin, li signeur de Chastellon 
et grant fuisson de barons de lor linage. Et tout 
de bonne volenté se offrirent a faire service et plaisance 
a mesire Carle de Blois, et aler a lors coustages 
avoecques li en Bretagne. Si se ordonnerent et apparillierent 
dou plus briefment que il peurent ; et fissent 
lor mandement a estre a Chartres et atendre l'un 
l'autre en la chité del Mans ou d'Angiers. 

Qant tout chil signeur, liquel s'en devoient aler 
avoecques monsigneur Carle de Blois ens ou pais de 
Bretagne pour li aidier a recouvrer son hiretage, 
furent prest et lors gens venus, il se departirent de 
Paris li auqun, et li aultres de lors lieus. Et en alerent 
les uns apriés les aultres et si se asamblerent la grignour 
partie en la chité du Mans et la environ ; puis 
s'avalerent jusques en Anghiers, et la trouverent le 
duch de Normendie qui chiés se faisoit de ceste 
cevauchie. Et vinrent toutes ces gens d'armes en 
Ancheni sus la frontiere et entree de Bretagne, et la 
sejournerent trois jours, en atendant encores l'un 
l'autre, et pour ordonner lor charoi et lors conrois. 
Qant il orent ensi fait, il se missent par ordenanche 
au cemin et chevaucierent pour entrer en Bretagne, et 
comsidererent lor pooir et estimerent lor hoost a 
.V. mille armeures de fier, sans les Genevois qui 
estoient environ troi mille. Et les conduisoient doi 
chevalier de Genneves ; si avoit nom li uns mesire 
Ortho Doriie, et li aultres, mesires Carles Grimauls. 
Et se i avoit grant fuisson de bidaus et d'arbalestriers 
que li Galois de la Baume conduisoit, uns chevaliers 
savoiiens. 
Qant toutes ces gens d'armes et aultres arbalestriers 
et bidaus as lances et a pavais se trouverent sus les 
camps, ils se departirent d'Ancheni, et prisent le 
cemin par deviers un tres fort chastiel, seant sus une 
montagne, et desous court une riviere. Et le chastiel 
on l'apelle Chastonseal, et est la clef et li entree de 
Bretagne a ce lés la, et estoit pourveus et garnis de 
bonnes gens d'armes. Et en estoient chapitainne et 
gardiien doi chevalier de Lorrainne, dont li uns avoit 
nom mesires Milles et li aultres messires Wallerans. 
Qant li dus de Normendie, qui estoit chiés de ceste 
cevauchie, et li aultre signeur de France veirent le 
chastiel si fort, il orent consel que il le assegeroient, 
car se il passoient oultre et il le laisoient derriere, il 
le poroit porter damage a euls et a lors gens et as lors 
pourveances. Si le assegierent dou plus priés que il 
porent, et i fissent pluisseurs assaus. Meismement li 
Genevois, qui sont bons arbalestriers, si abandonnoient 
a le fois assés follement et tant que il i perdirent 
de lors compagnons a lors assaus, car chil dou 
chastiel se desfendoient vaillanment. Adont imaginerent 
chil signeur de France que il convenoit emplir 
les fosses pour aprochier de plus priés ; si furent 
envoiiet querre et amené tout li honme paisant dou 
plat pais, et lor fist on coper baus et mairiens, a porter, 
a trainer et a chariier et jeter en ces fosses. Et tant 
fissent par la grant diligense que il i rendirent, que il 
furent raempli la en cel endroit ou il avoient mieuls 
l'avantage del asallir. Et entrués que on entendi a 
raemplir ces fosses, li signeur de France fissent faire 
et carpenter un chastiel de bois sus douse roes et 
tout couvert et garité, ouquel pooient bien .CC. honmes 
d'armes et cent arbalestriers. Si fu a force d'onmes 
chils chastiaus, pourveus de gens d'armes et d'arbalestriers, 
amenés assés priés dou mur ; et avoit ou dit 
chastiel trois estages : ou premier hault estoient les 
gens d'armes, ou second les arbalestriers, et ou tierc 
estage tout bas, piqetour pour piqueter au mur et 
tout destruire et abatre. 
Le jour que li enghiens et li chastiaus fu boutés 
avant, ot a Chastonseal trop orible asaut, et moult 
de honmes mors et bleciés de ceuls dedens et de ceuls 
de dehors. Et aleverent chil dedens toute lor artelerie 
au traire ; et par trois fois furent rafresqi chil qui ou 
chastiel estoient. Qant messires Milles et messires 
Wallerans veirent que si continuelment on les assalloit, 
et que moult de lors honmes estoient blechiet, 
et se ne lor apparoit confors de nul costé, il se 
doubterent que de force il ne fuissent pris ; si entrerent 
en trettiés deviers le duch de Normendie a qui on 
parloit de toutes coses. Trettiés se porta que il rendirent 
le chastiel, salve lors vies et lors biens. Ensi 
orent li François le chastiel de Chastonseals ; si le 
remparerent et rafresqirent de toutes coses. Et fu 
rendus li dis chastiaus dou duch de Normendie a 
mesire Carle de Blois conme hiretiers et dus de Bretagne. 
Et puis passerent oultre et ceminerent viers 
Nantes, ou li contes de Montfort se tenoit, qui bien 
estoit enfourmés de la venue de ces signeurs de 
France. Si se pourveoit selonch ce, et avoit envoiiet 
sa fenme et .I. sien jone fil a Vennes, et monstroit 
bonne ordenance de li desfendre et garder. 

Sus le cemin de Nantes trouverent li François une 
bonne ville et grose, fremee de fosses et de palis tant 
seullement, et est nonmee Quarquefoure. Li marescal 
de l'oost et chil de l'avant - garde, qant il furent venu 
devant, l'asallirent fortement. Ichil de dedens estoient 
gens de petite desfense et foiblement armés ; si ne 
porent durer contre ces arbalestriers genevois et ces 
gens d'armes. Si fu la ville conquise et toute robee, et 
plus de la moitié arse, et toutes gens que on pot 
ataindre, mis a l'espee, dont ce fu pités. 
Li signeur logierent celle nuit la environ ; et a 
l'endemain il s'ordonnerent pour venir devant la 
chité de Nantes, car il n'i a de Quarquefoure que 
quatre lieues. Et envoiierent premierement l'avant - garde 
courir devant Nantes et ordonner ou li signeur 
se logeroient. Si se logierent chil de l'avant - garde. 
Et puis vinrent li dus de Normendie et tout li signeur 
et le charoi. Et se logierent tout en bonne ordenance, 
et fissent tendre tentes, trefs et pavillons. 
La chité de Nantes est grande, et la riviere de Loire 
qui court parmi, moult large. Se ne le porent pas li 
signeur de France toute environner, car trop il faudroit 
de peuple qui vodroit ce faire. Et se chil de 
dedens se fuissent tenu tousjours enclos en lor ville 
sans point issir, et entendu as escarmuces tant seullement 
et a desfendre lors barrieres, il ne lor convenoit 
aultre cose ; et euissent la tenu les signeurs de France 
tout le temps. Car il avoient la riviere pour euls, 
laquelle on ne lor pooit oster, et si estoient bien 
pourveu de toutes coses que il lor besongnoit ; mais 
orgoels et outrequidance les dechut, ensi que je vous 
dirai. 
Messires Hervis de Lion, qui fu assés chevalereus 
et estoit tous li consauls dou conte, chevauça une 
matinee et issi hors de Nantes a tout .CC. armeures de 
fier, car dou soir il avoient en lor ville requelliet une 
espie qui lor avoit dit que quinse sonmiers cargiés de 
pourveances venoient en l'oost, et lor avoit ensengniet 
le cemin que il tenoient, et n'estoient conduit que de 
euls soissante lances. Pour quoi messires Hervis de 
Lion, pour porter a ceuls de l'ost contraire et damage, 
esmeut les compagnons saudoiiers et auquns jones 
honmes bourgois de Nantes. Et sallirent hors a une 
ajournee par la posterne de Ricebourc et se missent 
sus les camps, et cevauchierent a la couverte, ensi que 
li varlés les avoit ensengniet. Et trouverent sus un 
viés chemin et encontrerent ce charoi et ces sonmiers 
et ceuls qui les conduisoient, qui estoient tout pesant 
et sonmilleus, car il avoient la nuit moult petit dormit. 
Chil .CC. de la route et compagnie messire Hervi de 
Lion furent tantos au desus de ce charoi et de ces 
sonmiers et de ceuls qui les conduisoient. Et en i ot 
que mors que bleciés plus de la moitié ; et li demorans 
fui en voies deviers l'ost en faisant grant noise. 
Encores estoient chil dou gait de la nuit sus les 
camps ; si s'adrechierent celle part ou la noise estoit 
et li debas, et aussi li hoos se conmença fort a 
estourmir. 
Qant mesires Hervis de Lion et ses gens veirent venir 
l'esfort, si se retraissent fort viers la chité et deviers la 
porte, et cachierent lor proie dedens. Et fuissent bien 
rentré dedens et a petit de damage, se il vosissent ; 
mais orgoels et outrequidance les amonesta de demorer 
et faire armes. Et tant se moutepliierent li hustin 
que chil de l'oost les sourmonterent, et en abatirent 
et mehagnierent biaucop et prissent au voloir rentrer 
en la ville. Et fu la porte sus le point de estre 
gaegnie des François, et convint priés estre armé 
tous ceuls de la ville pour euls bouter hors. Et la fu 
tres bons chevaliers messire Hervi de Lion, et moult 
i fist de grandes et de belles apertises d'armes. Toutesfois, 
par bien combatre et par l'esfort qui i sourvint 
de la chité, li François furent requlé, et la porte 
reclose, et li pons levés, et la grignour partie de la 
proie conquise. Més trop lor cousta et par especial 
des bourgois de la ville, car il en i ot grant fuisson de 
mors et de pris et de bleciés, dont li pere et li frere 
et li linages de ceuls en furent durement courouchiet. 
Et disoient li auqun en derriere que ce avoit esté une 
issue sans raison et hors de ordenance, car il n'avoient 
en Nantes aultre cose a faire que de garder lor vile. 
Li contes de Montfort, qui estoit en son hostel, ne 
sçavoit au matin, qant il fu levés, encores riens de 
ceste avenue. Et qant il en fu enfourmés, et il oy les 
complaintes de ses honmes et des bourgois de la ville, 
conment il avoient perdu lors fils, lors freres et lors 
amis et par celle escarmuce, laquelle a la vois de ceuls 
de Nantes avoit esté faite sans raisons, si en fu 
durement courouchiés. Et qant messires Hervis de 
Lion vint en sa presence, il l'en blama et reprist 
aigrement de crueuses paroles, et tant que messires 
Hervis s'en merancolia et prist les paroles en grant 
virgongne et desplaisance. Et pour ce que li contes li 
dist si generaulment devant tous ceuls qui le porent 
oir, et se retraist li dis mesire Hervi de Lion en son 
hostel en la ville, et laissa le conte ens son chastiel, 
sans plus aler viers lui. 

Or avint que, trois jours apriés ce que ceste avenue 
de la porte des bourgois et des saudoiiers de Nantes 
fust avenue, uns grans meschiés sourvint au conte de 
Montfort ; et orent les honmes de la ville trettiés 
secrés et couvers au duch de Normendie et as signeurs 
de France, tels que je vous dirai. Il laissierent une 
matinee la posterne que on dist de Sauve tout ouverte, 
et par la entrerent grant fuisson de gens d'armes 
dedens la chité sans contredit ; et ne fissent onques 
mal a honme ne a fenme de la ville, ne a mesire Hervi 
de Lion ne a sa famille. Et alerent ces gens d'armes 
au chastiel dou conte, et rompirent les portes et 
entrerent dedens ; et trouverent le conte de Montfort 
en sa cambre qui se armoit. Il le prissent en cel estat. 
Et l'enmenerent quatre chevalier de France en la 
tente dou duch de Normendie, liquels fu moult resjois 
de celle prise et li dist : « Contes de Montfort, vous 
nous avés fait painne. Il vous faudra, voelliés ou non, 
retourner a Paris, et oir la sentense qui a esté rendue 
et donnee sur vous. » - « Monsigneur, respondi li 
contes, ce poise moi. Je me confioie en ma gent, et il 
m'ont trahi. » 
La fu li contes pris et menés d'autre part, et livrés en 
bonnes gardes de vaillans honmes, chevaliers et esquiers 
et moult proçains de linage a mesire Carle de Blois. 
Tout ce fait, li dus de Normendie et tout li signeur 
de France entrerent dedens Nantes a grant solempnité 
et a grant fuisson de tronpes, de tronpetes et de 
claronchiaus et descendirent ensi au palais, et la 
tinrent li signeur lor estat. Et fu messires Hervis de 
Lion delivrés de prison, et devint homs a mesire 
Carle de Blois, et li jura foi et loiauté a tenir de ce 
jour en avant ; et on n'i vei onques depuis le contraire. 
Et furent delivré tout chil qui prisonnier estoient. 
Et par ces apparans doit on bien supposer que la 
chité de Nantes et li dis messire Hervi furent en 
trettié deviers le duch de Normendie et les signeurs 
de France. Ce fu la nuit de une Tousains que on 
compta l'an de grasce mille trois cens .XLI.. Et le jour 
de la Tousains tint li dus de Normendie court pleniere 
de tous les signeurs ens ou chastiel de Nantes, et la 
rendi li dis dus a mesire Carle de Blois la chité de 
Nantes. Et le rechurent a duch et a signeur tout li 
bourgois de la ville et li fissent feaulté et honmage, et 
tout li baron et chevalier de la environ, mesires 
Oliviers de Cliçon, li sires d'Ansenis, li sires de 
Biaumanoir, li sires de Malatrait et bien .XL. cevaliers 
de Bretagne, qui tout furent a la feste ce jour de la 
Toussains. Et durerent les festes en Nantes quatre 
jours. Et encores venoient toutdis chevaliers et 
esquiers fievés, dames et damoiselles fievees, qui 
relevoient lors hiretages a mesire Carle de Blois, et le 
tenoient a signeur et le nonmoient duch. 
Mais encores demoroient grant fuisson de chités, 
de villes et de chastiaus et de signouries qui tenoient 
le fait contraire, et le tinrent toutdis a l'encontre de 
messire Carle de Blois ; car li dus de Normendie et la 
poissance de France se departirent trop tos de Nantes 
et dou pais. Car se il se fuissent la ivrené, et euissent 
laissiet lors gens convenir, et cevauchiet sus le pais, il 
euissent petit a petit raquis le pais, et osté les coers 
et les opinions de ceuls et de celles qui tenoient a 
bonne la querelle au conte de Montfort. Et pour ce 
que riens n'en fu fait, s'esleverent les gerres en Bretagne 
par le confort et aide que li rois d'Engleterre 
fist a ceuls et a celles qui tenoient la partie dou conte 
de Montfort, et qui s'estoient aloiiet et aconvenenchiet 
a li, et se tenoient pour tout enfourmé et certefiiet 
que sa querelle estoit bonne, pour tant que li dis 
contes avoit esté freres dou duch de Bretagne. 
Qant li dus de Normendie et li signeur se furent tenu 
a Nantes jusques as octaves de la Saint Martin que li 
iviers venoit, si eurent consel que il retourneroient 
en France, car il n'estoit nul apparant que chil de 
Bretagne se vosissent mettre ensamble ne faire gerre, 
mais se tenoient en lors garnisons. 
En ce sejour que li signeur fissent en Nantes, 
escripsi mesires Carles de Blois, conme dus de Bretagne, 
a ceuls de la chité de Rennes, de Vennes, de 
Camperle, de Camper Correntin, de Hainbon, de 
Lambale, de Ghinghant, de Dignant, de Dol, de 
Saint Mathieu, de Saint Malo et de toutes les marces 
et limitations de Bretagne, que il se vosissent traire 
viers Nantes et venir a obeisance et faire ce que tenu 
estoient. Li auqun i venoient et li autre non, et disoient 
et rescripsoient a mesire Carle de Blois que point 
n'estoient consilliet de ce faire. 
Car la contesse de Montfort, qui bien avoit coer 
d'onme et de lion, aloit trop fort au devant et avoit 
un petit fil del eage de sept ans, que on nonmoit 
Jehan, moult biel enfant ; et au jour que son mari fu 
pris par la condicion et maniere que dit vous ai, elle 
estoit a Vennes et ou chastiel que on dist la Mote. 
Ceste contesse prist le frain a dens et ne fu noient 
esbahie, et manda tantos chevaliers et esquiers et 
ceuls dont elle pensoit a estre amee, aidie et servie. 
Et qant il furent venu, elle lor remonstra en plorant 
la fraude, la traison et mauvesté, ensi conme elle 
disoit, que on avoit fait a son mari, et puis reprendoit 
ses paroles sus tel fourme en disant : « Biau signeur et 
bonnes gens, je compte Monsigneur pour mort, mais 
vechi son fil, son hiretier et vostre signeur, qui vous 
est demorés et qui vous fera encores biaucop de biens. 
Se li voelliés estre bon et loial, ensi que toutes bonnes 
gens doient estre a lor signeur. Et je vous serai bonne 
dame et courtoise, et querrai a mon fil, vostre signeur, 
bon manbourc, pour aidier a soustenir, a desfendre 
et a garder nostre droit et son hiretage. Si vous prie 
cierement, conme une dame veve et orfene de mari, 
que vous aiiés pité de moi et de l'enfant, et le tenés 
foi et loiauté et a moi aussi, ensi que vous avés fait 
jusques a chi a son pere et mon mari. » 
La avoient toutes gens, barons, chevaliers et esquiers 
nui tenoient sa partie, grant pité de la dame et de 
l'enfant, et le reconfortoient et disoient : « Dame, ne 
vous esbahissiés en riens ; nous demorrons dalés vous, 
puisque obligiet et aconvenenchiet i sonmes, tant que 
nous averons les vies ou corps. » Et elle leur disoit : 
« Grans merchis. » Et ensi la contesse de Montfort, a 
plus de .Vc. lances, chevauça de forterece en forterece 
sitos que les nouvelles li vinrent de la prise a son mari, 
et rafresqi chités, villes et chastiaus, et fist toutes ses 
besongnes bonnes. 

Qant chil signeur de France se deubrent departir 
de mesire Carle de Blois, il li consillierent que il se 
tenist en la chité de Nantes, et fesist l'ivier tout bellement 
ses provisions, et laisast convenir ses gens et 
guerriier des garnisons ; et qant le temps d'esté 
retourneroit, se il li besongnoit, il retourneroient 
aussi. Et disoient que il estoit au desus de ses besongnes, 
puis que il estoit sires de Nantes et de la plus 
sainne partie de Bretagne, et que li contes de Montfort 
ne li porteroit jamés contraire. Messires Carles de Blois 
s'enclinoit assés a tout ce que il li disoient. Et demorerent 
dalés lui auquns vaillans honmes de son linage 
pour li aidier a consillier. Et puis retournerent li dus 
de Normendie et tout li signeur en France, et s'en ala 
casquns en son lieu. Mais qant li rois Phelippes vei le 
present que li dus de Normendie li fist dou conte de 
Montfort, il en fu trop grandement resjois. Et fu li 
contes moult fort ranpronnés de ce que il estoit 
partis de Paris sans congiet. Li contes qui se veoit 
pris, ne savoit que dire, mais s'umelioit dou plus que 
il pooit, et n'esperoit pas a jamais estre delivrés de 
ce dangier. Et son esperance fu veritable, car on 
l'envoia en prison ens ou chastiel dou Louvre. Et 
furent misses sus li bonnes gardes, liquel avoient 
gages et pension toutes les sepmainnes, pour lui garder 
de jour et de nuit, et en estoient bien paiiet. Ensi 
demora li contes de Montfort en ce dangier et en la 
prison dou Louvre et tant i fu que il i morut. 
Or vous voel je parler et recorder de la contesse de 
Montfort, conment elle se ordonna et persevera. Elle 
qui ot tout jours corage de honme et de lion, ne 
s'esbahi noient, mais ordonna et entendi a ses 
besongnes mettre en bon point. Et pour ce que elle 
sentoit bien que le premier siege que ses adversaires 
messires Carles de Blois et li François feroient, 
il seroit devant Rennes, si fist entendre a pourveir la 
ditte chité de tous poins et a rafresqir, et i establi a 
chapitainne un vaillant chevalier et de bon consel et 
segur honme, et qui moult avoit amé son mari et li, 
que on nonmoit messire Guillaume de Quadudal, 
breton bretonnant ; et ensi pourvei toutes les aultres 
fortereces de gens d'armes et d'arbalestriers, et se 
consilla a mesire Amauri de Cliçon, que elle tenoit 
tousjours dalés lui, se elle envoieroit en Engleterre au 
seqours. Li chevaliers respondi a celle parole et dist 
que il n'estoit encores nulle besongne, et que elle 
n'avoit que faire de travillier le roi d'Engleterre ne les 
Englois, jusques a tant que elle seroit plus constrainte 
que elle n'estoit, et que tous les jours sus heure, on 
pooit aler de Bretagne en Engleterre, car encores 
avoit elle cel avantage que li pors et les havenes de 
Bretagne estoient pour lui. Si demora la cose en cel 
estat ; et n'avinrent tout cel ivier nuls fais d'armes 
en Bretagne, qui a recorder facent. 

Qant ce vint sus le printemps, et que la douce 
saison fu retournee, messires Carles de Blois envoia 
ses messages en France, et par especial le signeur de 
Biaumanoir deviers le roi son oncle, pour priier que 
il li vosist envoiier gens qui li aidassent a reconquerir 
le demorant dou pais de Bretagne. Li rois s'enclina a 
celle priiere et manda au conte Raoul d'Eu, son 
connestable, et au conte de Ghines, son fil, que il 
fesist son mandement de gens d'armes et d'arbalestriers, 
et s'en alast en Bretagne. Li dus de Bourbon, 
messires Jaquemés de Bourbon, li contes de Blois, 
li contes de Vendome, mesires Loois d'Espagne, li 
sires de Chastellon, li sires de Couchi, li sires de 
Montmorensi, li sires de Saint Venant et grant fuisson 
de la baronnie et chevalerie de France se ordonnerent 
et se missent au cemin. Et esploitierent tant 
que il vinrent en la chité de Nantes, et se trouverent 
sus .XV. jours bien .VIM. honmes d'armes et .XIIM. 
honmes a lances et as pavais, parmi les arbalestriers 
genevois, desquels mesire Oste Dorie estoit chapitainne, 
et avoecques li messires Carles Grimaus. 
Et se departirent un jour de Nantes en grant 
arroi et poissance, et prissent le cemin de Rennes, et 
fissent tant que il i parvinrent et bastirent la lor siege 
tout a l'environ. 
Pour ces jours avoit grans fourbours a Rennes, 
mais li chapitainne de Rennes et li saudoiier qui 
dedens estoient, qant il sentirent que on les venoit assegier, 
les ardirent et avoient fortefiiet grandement lor 
ville de toutes pars. Par devant Rennes ot grant siege 
et lonch, et qui moult avant dura en l'esté, et fait 
tamainte escarmuce et maint assaut. Et moult bien 
s'i porterent chil de dedens, voires li gentilhonme, 
messires Guillaume de Quadudal et li aultre ; et 
avoient tousjours regart sus les bourgois de Rennes 
que il ne fesissent auqun vilain tretié a ceuls de l'oost. 
La contesse de Montfort, qui se tenoit a Vennes, 
n'estoit pas forte assés pour lever le siege, et dist a 
son consel : « Il me fault envoiier au secours en Engleterre. 
Je poroie bien trop atendre. » Son consel fu 
d'acort a tout ce faire, et priiés de par li messires 
Amauris de Cliçon que il i vosist aler. Li chevaliers 
ne l'euist jamais escondit et s'ordonna a partir. Et 
qant il ot ses lettres adreçans au roi d'Engleterre et a 
mesire Robert d'Artois et a auquns barons et chevaliers 
d'Engleterre, il entra en un vassiel ou havene 
de Vennes meismes, et se departi et singla tant par 
mer, a l'aide de Dieu et dou vent, que il vint a Pleumude. 
Et la s'aresterent et ancrerent li maronnier, 
puis issi li dis messires Amauris de son vassiel et sa 
famille ; et se rafresqirent dedens la ville et pourveirent 
des chevaus. Et qant il furent tout apparilliet, 
il monterent et chevaucierent viers Londres, et tant 
fissent que il i parvinrent. Pour ces jours, li rois et la 
roine et mesires Robers d'Artois estoient en la marce 
de Bristo : si lor fu painne. Toutesfois il ceminerent celle 
part, et trouverent le roi et la roine qui festioient 
le conte de Saslebrin et le conte de Susforch, qui 
nouvellement estoient issu hors de la prison de 
France, et s'estoient rançonné li doi conte a vint 
mille nobles. 
Qant mesires Amauris de Cliçon fu venus deviers 
le roi, on li fist voie. Il se mist en genouls ; il bailla 
ses lettres. Li rois les prist et les lissi ; et portoient 
creance. Adont fu trais a part dou roi mesires Amauris 
de Cliçon, et encores en ce consel li rois apella 
mesire Robert d'Artois. Et la parla li dis chevaliers 
et compta tout l'estat de Bretagne, et conment on s'i 
portoit et de la chité de Rennes conment elle estoit 
assegie. Et prioit li chevaliers au roi, de par la contesse, 
que il i vosist entendre, pour aidier a desfendre 
et garder le pais, car sans sen aide la poissance de la 
dame estoit moult petite, car si ennemi tenoient les 
camps. Li rois respondi et dist : « Mesire Amauri, 
vous nous estes li bien venus ; et dedens quinse jours, 
nous serons en la marce de Londres, et averons une 
partie de nostre consel, et la serés vous expediiés de 
toutes coses ; mais nous sonmes pour le present sus 
nostres deduis. Si ne poons pas entendre a tels coses 
ne faire response telle que li chas demande ; car nous 
avons trieuves, ensi que vous savés, a nostre adversaire 
Phelippe de Valois. Si nous convient bien avoir 
consel conment nous nos ordenerons de la gerre de 
Bretagne. » Messires Amauris de Cliçon se contenta 
assés de ceste response et se departi dou roi et de 
mesire Robert d'Artois, et s'en retourna a Londres. 

Qant ce vint au jour que li rois deubt estre a 
Londres, il i fu et ja avoit il escript et mandé son 
consel, celi que il voloit avoir. Et tout furent a Wesmoustier, 
et la vint messires Amauris de Cliçon. Si fu 
appellés en la cambre dou consel, et la en la presence 
dou roi et dou consel, il remonstra ce pour quoi il 
estoit venus, et prioit que il fust briefment respondus, 
et la contesse de Montfort, sa dame, secourue. On 
fist issir le chevalier de la cambre tant que li consauls 
dou roi euist parlé ensamble. 
La ot en ce consel pluisseurs coses et paroles 
retournees, car li rois d'Engleterre ne voloit nullement 
enfraindre ne brisier les trieuves qui donnees 
estoient, jurees et seelees a tenir deus ans entre li et 
Phelippe de Valois. Et ossi il convenoit que la contesse 
de Montfort fust aidie et confortee dou roi et 
des Englois puisque on avoit la ducee de Bretagne 
relevé de li, et que on le tenoit et voloit tenir 
en foi et en honmage de la couronne d'Engleterre. 
Or fu avisé que on feroit une cose raisonnable, sans 
ce que li rois s'en ensonniast en riens. Puisque la 
contesse de Montfort mandoit secours, on l'en 
envoieroit pour ses deniers, tant conme elle en vodroit 
avoir et poroit paiier. Ce point ne li pooit on oster. 
Et qant les trieuves seroient fallies entre France et 
Engleterre, li rois averoit aultre consel. Dont fu 
apellés messires Amauris de Cliçon, et li fu dit conment 
pour celle fois il convenoit que il ouvrast. Qant 
il vei ce, il comsidera raison et se delivra dou plus 
tos que il pot, et quist gens d'armes et archiers ; et li 
signeur d'Engleterre li aministrerent lesquels il prenderoit 
pour bien faire sa besongne. 
Tout nouvellement estoit retournés dou roiaulme 
d'Escoce messires Gautiers de Manni, .I. jones 
chevaliers de Hainnau, qui trop vaillanment s'i estoit 
portés en tous les fais d'armes ou on l'avoit veu et 
trouvé, et tant que il en avoit souverainnement la 
grace et la renonmee. Si fu retenus de mesire Amauri 
de Cliçon et pour estre saudoiiers a la contesse de 
Montfort et chapitainne de tous les aultres, et ot de 
sa carge .CCC. lances et deus mille archiers. Et fu 
tout de fait aviset si grande la carge d'archiers pour 
raemplir les garnisons. Si ordonnerent lors pourveances 
et lors navies a Pleumude, et qant tout fu 
prest, et chil venu qui devoient passer oultre en Bretagne, 
il entrerent en lors vassiaus. Si se desancrerent 
dou port de Plemude et entrerent en mer. Avoecques 
messire Gautier de Manni, qui souverains fu de ceste 
armee, estoient doi chevalier frere, Lois et Jehans de 
Leinendale, mesires Hubiers de Frenai, le Hazle de 
Braibant, mesire Gerart de Brandresen, mesires 
Alains de Sirehomde, mesires Lois Clambo, mesires 
Edouwars de Lanton, messire Guillaumes Touchet, 
mesires Hues de Ferrieres, Guillaume Penniel, Thomas 
Paule, Jehan et Guillaume Clinqueton et pluissour 
aultre ; et singlerent par mer et tournerent viers 
Bretagne. Mais qant il furent en mi cemin de la mer, 
il orent fortune moult grande et vent si contraire que 
il furent sus le point de estre tout perdu ; et les bouterent 
chils vens et celle fortune en la mer d'Irlande. 
Et furent plus de .XV. jours avant que il peuissent 
retourner sus lor cemin, et vinrent prendre terre a lor 
retour de la mer d'Irlande en l'ille de Breha, c'est des 
tenures de Bretagne ; et la se rafresqirent quatre jours. 
Et puis rentrerent en lors vassiaus, et prissent la mer 
pour venir a Hainbon la ou la contesse de Montfort 
les atendoit, a laquelle nous retournerons .I. petit ; 
et parlerons dou siege de Rennes. 

Messires Carles de Blois et li signeur de France 
desus nonmet tinrent le siege assés longement devant 
la chité de Rennes, et i livrerent pluisseurs assaus, 
tant que li bourgois de Rennes se tenoient a moult 
cargiet dou dit siege, et euissent volentiers entendu a 
auquns trettiés deviers messire Carle, se il euissent 
osé ; mais il doubtoient lor chapitainne et les saudoiiers, 
et disoient entre euls : « Nous sonmes plus 
que fol, qui nous faisons guerriier et destruire pour 
la contesse de Montfort, et tenons sen opinion a 
bonne. Si en perdons nos biens as camps et nos hiretages, 
et en sonmes tous les jours en aventure d'estre 
mort par les assaus et escarmuces que chil de l'ost 
nous font. Et ne nous est apparans nuls confors de 
nul costé, car celle contesse a la longe ne puet durer 
contre la poissance de France. » 
Tant parlerent et murmurerent secretement entre 
euls chil de Rennes que de un conmun acord une 
nuit il prissent lor chapitainne messire Guillaume de 
Quadudal et l'emprisonnerent en une tour, et des 
saudoiiers auquns, liquel estoient a lor avis li plus 
poissant, par quoi il fuissent mieuls au desus de lor 
emprise. Et puis il trettierent deviers mesire Carle de 
Blois et les François. Et se rendirent par condition 
telle que ceuls que il avoient pris, il les deliveroient 
quites et delivres, et les lairoient aler euls et le lour 
deviers la contesse de Montfort, se aler i voloient ; et 
euls aussi et le lour demoroient en segur estat, et il 
devenoient bons François, et recongnissoient messire 
Carle de Blois a lor signeur et a duc de Bretagne. 
On entendi volentiers a lors trettiés, et lor furent 
acordé, juré et tenu, tout ensi conme il le vodrent 
avoir. Et se partirent mesires Guillaumes de Qadudal 
et tout li compagnon que la contesse i avoit envoiiet, 
car jamais ne se fuissent tourné François, de la chité 
de Rennes, et cargierent toutes lors coses, sans riens 
laissier derriere, et s'en alerent a Hainbon deviers la 
contesse, qui fu moult courouchie de ces nouvelles et 
ot pluissours imaginations, pour tant que elle n'ooit 
nulles nouvelles de mesire Amauri de Cliçon, et faisoit 
doubte que il ne pooit esploitier, pour tant que son 
mari estoit tenus des François, et ne savoit se il estoit 
mors ou vifs. 

Ensi eurent messires Carles de Blois et li François 
la chité de Rennes, et entrerent dedens a grant joie. 
Et rechurent li bourgois le dit mesire Carle a duch et 
a signeur et le menerent a l'eglise, et la jura solempnelment 
sus Saintes Ewangilles que il les tenroit as us 
et as coustumes brettes ; et tout devinrent si homne. 
Si se rafresqirent quatre jours en la chité des biens 
qui lor vinrent de sus le pais, et que il i trouverent. 
Et orent la li signeur consel ensamble ou il se trairoient, 
ou devant Vennes ou devant Hainbon la ou 
la contesse de Montfort estoit. Consilliet fu que il 
iroient devant Hainbon, et encloroient la contesse la 
dedens ; et se il le pooient conquerir, lor guerre seroit 
finee. Si se departirent un jour de Rennes en grant 
conroi, et s'en vinrent a Hainbon ; et l'asegierent par 
terre et environnerent si avant que il porent, car au 
lés deviers la mer il ne pooient bastir nul siege. 
La contesse estoit bien pourveue de ses amis, de 
chevaliers et d'esquiers et de bonnes gens d'armes, 
lesquels elle tenoit a ses gages a Hainbon, a ville et 
chastiel. La contesse se tenoit au chastiel, et ses gens 
en la ville. Avoecques la contesse de Montfort, qant li 
François vinrent la, estoient mesires Ives de Tigeri, li 
sires de Landreniaus, li chastellains de Ghigant, li doi 
frere de Quirich, messires Henris de Pennefort et 
messires Oliviers, son frere, et li evesques de Lion en 
Bretagne, douquel messires Hervis de Lion, qui se 
tenoit avoecques messire Carle de Blois, estoit oncles. 
Entrués que li François se logoient, li Genevois et li 
Espagnols, desquels mesires Loys d'Espagne, marescal 
de l'oost messire Carle, estoient chapitainne, voires 
avoecques lui mesires Othes Dordene, alerent escarmuchier 
as barrieres. Et la vinrent chil de la garnison, 
qui vaillanment s'i porterent ; et dura li escarmuce 
jusques au soir que tout se retraissent as lors logeis. 
A l'endemain, de rechief on vint as bailles lancier 
et escarmuchier ; et en i ot biaucop de bleciés de une 
part et d'aultre. Et entrués que li escarmuce estoit, on 
assalloit as murs priés que de toutes pars, et chil de la 
ville se desfendoient vaillanment. La contesse de 
Montfort, qui avoit coer d'onme et de lion, estoit 
armee et montee sus .I. coursier, et amonestoit ses 
honmes de bien faire. Et cevauçoit de rue en rue, et 
faisoit par les fenmes et les enfans desfaire les cauchies, 
et porter la piere et les cailliaus sus les murs, et servir 
ceuls qui se desfendoient. Encores s'avisa celle contesse 
de une tres grande emprise que on li doit bien tourner a 
vaillance, car elle fist environ deus cens honmes des 
siens monter as cevaus, et puis fist ouvrir une porte 
ou nuls n'asalloit. Et se partirent, elle et ses gens, et 
s'en vinrent par derriere bouter et fraper ens es logeis 
des François, qui n'estoient pour l'eure gardé que de 
varlés et garçons, car tout honme d'armes entendoient 
a l'asaut ou ils les regardoient. Qant la contesse 
fu la venue, elle fist bouter le feu en plus de trente 
lieus. Li feus et la fumiere s'esleverent ; la noise et li 
cris conmenchierent a lever. Chil qui asalloient, 
laissierent tout quoi ester les assaus, et s'esmervilloient 
que ce pooit estre. Et perdirent li signeur, par celle 
emprise et par ce feu, grant fuisson de lors chevaus 
et de lors pourveances. 
Messires Lois d'Espagne, marescaus de l'oost, fu 
auques li uns des premiers qui retournerent sus les 
logeis, et entendi que la contesse de Montfort avoit 
fait celle emprise. Il ne fu pas si courouciés dou 
damage que il fu resjois de ce que la contesse estoit 
hors de la garnison, et cria en hault : « Or, tos as 
chevaus ! Celle fenme et sa route soient poursievoit ! 
Jamais ne renterront en Hainbon ne en forterece 
qui soit en Bretagne : il sont nostre. Aultrement ne 
poons nous avoir fin de gerre. » Lors veissiés toutes 
gens haster et monter sus chevaus, et euls asambler 
dalés le marescal qui faisoit sonner ses tronpetes a 
grant esfort pour requellier ses gens ; et prendoient le 
pas de la ville pour enclore la contesse au dehors, ensi 
que il fissent. La contesse perchut bien que point ne 
poroient rentrer en Hainbon. Si prist les camps et 
dist a ses gens : « Chevauçons viers Brest. La garnison 
est pour nous. La serons nous receu. » Il fissent ensi 
que elle ordonna, et prisent le cemin de Brest, et 
estoit ja moult eslongiet avant que on s'en perçuist 
en l'oost ; car messires Lois d'Espagne et li François 
avoient clos les pas et les rentrees en Hainbon, a la 
fin que il fuissent au desus de la contesse et de ses gens. 
On vint dire et nonchier a mesire Lois : « Sire, vous 
arestés ichi pour noient ; la contesse et ses gens s'en 
vont viers Brest. » 
Qant messires Lois d'Espagne oi ces nouvelles, si 
dist : « Apriés ! Apriés ! » Lors veissiés toutes gens 
desrouter et ferir a l'esporon apriés la contesse. Ce 
jour furent li François bien ensonniiet, car li auqun 
entendoient au cachier, et li aultre a estaindre le feu 
qui se mouteplioit ens es logeis, qui lor fist grant 
damage de lors chevaus, de lors harnas et de lors 
pourveances. Meismement li auqun François disoient 
l'un a l'autre : « Vesla vaillant contesse et qui bien scet 
guerriier et a fait aujourd'ui une grande emprise, 
issu de la ville de Hainbon, ars nostres logeis, fait 
cesser l'asaut de devant Hainbon ; et encores s'en va 
elle a Brest, et tout acomplira ces emprises sans son 
damage. » Il disoient verité, car onques mesires Lois 
d'Espagne ne sa route ne le peurent rataindre ; mais 
s'en vint bouter ou chastiel de Brest. Il i eut bien 
auquns de ses honmes mal montés qui furent raconsievi 
sus le cemin et chil la demorerent prisonnier et 
en la volenté de lors ennemis. 

Trop fu mesires Lois d'Espagne courouchiés qant 
il vei que la contesse de Montfort li estoit escapee et 
entree ou chastiel de Brest. Si s'en retourna tout le pas. 
Tant estoient lor ceval essouflé que jusques a la grose 
alainne. Et vinrent li François as logeis et trouverent 
que on estoit moult ensonniiet de remetre a point 
tentes et trefs, et de faire nouviaus logeis de fuellies, 
et de envoiier as pourveances a Rennes et sus le plat 
pais, car les lors estoient moult adamagies. Messires 
Lois d'Espagne, qant il fu descendus et desarmés, il 
se traist devers la tente de mesire Carle de Blois. Et 
la estoient li contes de Blois, li dus de Bourbon, li 
contes de Pontieu, li contes d'Eu connestables de 
France, et li sires de Chastellon ; et ne se pooient taire 
a parler de ceste contesse de Montfort, de la hardie 
et outrageuse emprise que elle avoit fait. Et qant 
messires Lois d'Espagne fu venus, encores li demanderent 
il de la cace et conment elle li estoit escapee. 
Il respondi bien : « Elle s'est sauvee, et ses gens aussi, 
et bouté dedens le chastiel de Brest. » - « Or bien, 
respondirent il, puisque elle est la, elle s'i tenra ; et 
de tant est la garnison de Hainbon afoiblie de force 
et de consel, car elle en a mené avoecques lui biaucop 
de bonnes gens. » Ensi se apaisierent il en l'oost et 
passerent la nuit. Et avoient esté le jour lassé et 
travilliet, tant pour le assaut qui fu grans, que de la 
cace que il avoient fait apriés la contesse, que de ce 
que il avoient esté trop destourbé des logeis auquns 
que on lor avoit ars ; et ne se doubtoient de nului, car 
il sentoient la contesse a Brest, siques sus la fiance de 
ce il dormirent la nuit et la matinee plus longement. 
Se la contesse de Montfort avoit fait ce jour que 
elle issi hors de Hainbon, une hardie emprise, et que 
elle vint en Brest, encores fist elle parellement une 
aultre moult aventureuse. Et li signeur de France ne 
furent pas bien consellié qant il sentoient que elle 
estoit hors, et il ne missent enbusques sur li, dont 
depuis il s'en repentirent. Je vous dirai cause pour 
quoi. Qant la contesse fu venue en Brest, elle et ses 
gens mengierent et burent moult legierement, et dormirent 
environ trois heures. Et qant il se furent rafresqi 
euls et lors chevaus, la contesse les fist resvillier et 
apparillier et armer, et prist encores jusques a cent 
compagnons de ceuls de Brest, et fist la laissier tous 
les foibles cevaus et revouveller d'aultres. Et partirent 
de Brest, la contesse tout devant, sus le point de 
mienuit ; et chevauchierent les bons galos le cemin de 
Hainbon. Et disoit ensi la contesse en cevauchant : 
« Ma bonne gent de Hainbon sont, je le sçai bien, a 
grant malaise de moi. Il fault que je les reconforte 
et que nous rentrons en la ville, et je vous aprenderai 
conment. Qant nous deverons aprochier la ville et 
l'oost, li une part des nostres iront estourmir et resvillier 
l'oost, et li aultre s'adrecera droit a Hainbon 
et fera ouvrir les bailles, avaler le pont et ouvrir la 
porte. Et sitos que li hoos se conmencera a estourmir, 
il se retrairont tout bellement, et nous les atenderons 
devant les barrieres ; et ensi petit a petit il renteront, 
et nous aussi, dedens Hainbon. » 
Ensi que la contesse de Montfort ordonna il fu fait. 
Qant il orent cevauchiet depuis que il se furent departi 
de Brest, il vinrent droit sus le point dou jour assés 
priés de l'oost et de Hainbon. Il ordonnerent messire 
Guillaume de Qadudal et mesire Ivon de Tigri, a 
.CC. honmes, aler escarmuchier et resvillier l'oost ; et 
la contesse et le demorant venroient, entrués que on 
ensonnieroit les François, as bailles et les feroient 
ouvrir. Lors s'en vinrent li doi chevalier et lor route 
sus l'oost ; et entrués la contesse et li aultre prissent 
un viés chemin herbu, qui s'adreçoit droit sus les 
fosses. Ces deus coses furent faites tout a une fois. 
Li hoos resvillie a l'un des corons, et entrués que li 
estourmie se conmença a eslever, chil dedens orent 
congnisance que lor dame estoit a la porte, car celle 
nuit tout chil de Hainbon velloient et estoient trop 
esbahi et desconforté de lor dame la contesse. Qant il 
entendirent que elle estoit si priés de euls, si furent 
resjoi grandement, et avalerent le pont et ouvrirent 
la porte et puis les barrieres. Tout descendirent et 
missent lors chevaus dedens la ville, et puis s'ordonnerent 
en atendant lors gens qui revenoient et qui 
avoient estourmi l'oost ; et ne furent adont de nului 
poursievi, et rentrerent tout dedens la ville et le chastiel 
de Hainbon. Qant ce vint au matin, li François 
orent bien congnissance que la contesse de Montfort 
estoit retournee ; si tinrent son fait et son emprise a 
tres grant vaillance. Et dissent li signeur entre euls 
que li diables portoient celle contesse. 

Qant messires Carles de Blois vei que riens il ne 
conqueroient a asallir Hainbon, si en fu tous merancolieus. 
Et furent li signeur ensamble en consel conment 
il se maintenroient. Consilliet fu que il departiroient 
lor hoost en deus parties : li une des pars 
demoroit devant Hainbon ; et li aultre, en la compagnie 
de mesire Carle, iroient metre le siege devant 
Auroi. Si se departirent en la route et compagnie de 
mesire Carle tout chil qui nonmet i furent, et vinrent 
devant Auroi et l'asegierent. Mais li chastiaus est 
fors, et ne fait pas a prendre par assaut ; et pour lors 
il estoit bien pourveus de chapitainne et de bons 
compagnons que la contesse i avoit envoiiés, liquel 
n'avoient nulle volenté de rendre par trettié ne 
aultrement. 
A quatre lieues de la sciet la chité de Vennes, qui 
est forte assés, et toute en l'obeissance de la contesse. 
Et en estoit pour lors chapitainne, messires Jeffrois de 
Malatrait ; et li sires de Malatrait, ses cousins, estoit 
en la route de mesire Carle de Blois. 
D'autre part sciet la vile de Dignant en Bretagne, 
qui pour lors n'estoit fremee que de fosses et de palis ; 
et en estoit chapitainne li chastelains de Ghinghant, 
mais pour lors il n'i estoit point. Avant se tenoit en 
la garnison de Hainbon avoecques la contesse, mais 
il avoit sa fenme et ses filles et son hostel laissiet en la 
ville de Dignant ; et avoit un fil a chevalier que on 
nonmoit mesire Renault, et estoit de sa jonece moult 
vaillans homs. Entre ces deus villes de Vennes et de 
Dignant a un fort chastiel, lequel on nonme Roceperiot ; 
et se tenoit pour lors a mesire Carle de Blois, 
liquels l'avoit pourveu de bons compagnons bourgignons. 
Et en estoit chapitains uns esquiers de Bourgongne 
que on clamoit Gerart de Malain, et avoit 
avoecques lui un chevalier que on nonmoit messire 
Piere Portebuef. Chils Gerars de Malain et li chevaliers 
avoecques lors compagnons honnisoient tout le 
pais, et chevauçoient priés que tous les jours une 
heure a destre, l'autre a senestre. Et ne pooient pour 
euls pourveances nulles entrer ne venir a Vennes ne 
a Dignant, que chil qui les menoient, ne fuissent 
rués jus, et les pourveances conquises. Dont moult 
en anoioit au jone chevalier mesire Renault de 
Ghingant ; et li tournoit, ce li estoit vis, a grant 
blame, pour tant que il avoit la carge de la garde de 
la ville de Dignant. Et tant pensa sus que il i pourvei. 
Et prist .I. jour, par une enbusque que il pourjeta 
sus les camps, le dit Gerart de Malain et .XXV. Bourghignons, 
et les enmena prisonniers en la ville de 
Dignant, et rescoui quinze marceans que li Bourgignon 
enmenoient prisonniers en la Roceperiot. Et de 
ce fait fu li dis messire Renauls moult loés et moult 
prisiés. 
Je me tairai un petit de ces Bourgignons et de 
mesire Carle de Blois qui avoit assegiet le chastiel 
d'Auroi, et parlerai de mesire Lois d'Espagne et de 
ses gens, liquel avoient assis, ensi que vous savés, la 
contesse de Montfort dedens Hainbon. Et avoient li 
François fait carpenter et ouvrer grans enghiens, et 
fait venir aultres enghiens de Rennes et de Nantes 
et drechiet devant la ville de Hainbon, liquel continuelment 
jettoient contre les murs, les tours et les 
portes, pieres de faix, et travilloient durement ceuls 
de Hainbon. De quoi chil qui dedens estoient, li 
auqun se conmenchierent a esmaiier, car seqours ne 
lor aparoit de nul costé. Dont la contesse de Montfort 
estoit en grande angousse de coer, et menoit ses 
gens de douces paroles, et lor prioit pour Dieu que 
il ne fesissent nul trettié senestre, car disoit la contesse : 
« Bonnes gens et mi bon ami, li corages me dist que 
nous averons proçainnement bonnes nouvelles 
d'Engleterre ; et retourné messires Amauris de Cliçon, 
qui amainne le secours que nous desirons tant a avoir 
et a veoir. » 
Nonobstant toutes ces douces paroles et amiables 
que la contese lor disoit et remonstroit, li evesques 
de Lion en Bretagne, qui se nonmoit messires Guis, 
et qui estoit oncles a mesire Hervi de Lion liquels 
estoit au siege la devant Hainbon, parla un jour sus 
asegurances a son neveu. Et se porterent lors tretiés 
que ils et auquns chevaliers et esquiers qui la dedens 
estoient enclos, se departiroient de la contesse, et se 
venroient rendre a mesire Lois d'Espagne qui representoit 
pour lors le corps a mesire Carle de Blois. 
La contesse, qui vivoit en grant angousse de coer 
ot double anoi, qant elle senti que ses gens qui loiaument 
l'avoient servi jusques a chi, voloient faire 
auquns mauvais trettiés a ses ennemis. Et issi hors de 
son chastiel, et vint en la ville parler a euls, et lor pria 
en plorant que il ne vosissent avoir nul pactis as 
François. Li auqun en orent pité et dissent : « Dame 
ce que nous l'avons, c'est pour ce que nous faisons 
doubte que vous n'aiiés nuls seqours d'Engleterre, 
ou que il ne soit mesceu a mesire Amauri de Cliçon, 
par quoi il n'a point fait vostre mesage, car il sourviennent 
sus la mer trop de perils et de fortunes. Et 
quel trettié que nous faisons ne ferons, nous vous 
jurons que vous serés gardee de vostre corps, et 
demorrés chi en ce chastiel ou ailleurs en plus forte 
place, la ou il vous plaira, et au sourplus nous vous 
donnons pourveance chienq jours. La en dedens 
pueent avenir moult de coses. » - « Vous dites verité, 
respondi la contesse, et grant merchis. » Dont retourna 
elle amont ens ou chastiel moult angousouse de coer, 
et bien i avoit raison. 

Avint que, au tierch jour apriés que ces paroles 
orent esté, la contesse estoit levee moult matin. Si 
regarda en la mer un petit apriés solel levant, et vei 
flamboiier grant fuisson de voilles en nefs, et c'estoit 
la navie d'Engleterre qui venoit. Et plus atendoit la 
contese, et plus aproçoient ces nefs et ces balenghiers ; 
et qant elle vei ce et ces banieres et ces estramieres 
flamboiier et venteler, de joie elle se laissa 
ceoir. Ses gens qui estoient dalés li, le releverent. Et 
qant elle parla, elle dist : « Or tos descendés en la 
ville ; nonchiés ces nouvelles a ces chevaliers. Vechi 
le secours d'Engleterre qui nous vient. » Tantos on 
fist le conmandement de la contesse. 
Qant li chevalier furent enfourmé de ces nouvelles, 
il monterent amont et veirent tout clerement que 
c'estoit verité, et que bien avoit .VIxx. voilles en la 
compagnie. La gette dou chastiel d'amont conmença 
de la trompete a mener noise et grant solas, et 
tant que chil de l'oost s'en perchurent. Li chevalier 
et li esquier qui en tretié estoient deviers les François, 
dissent a l'evesque Gui de Lion : « Sire, vous avés 
mené les trettiés et les paroles a ceuls qui nous ont 
asegiés. Confors nous vient d'Engleterre, et nous 
avons nos fois et nos sieremens enviers madame ; se 
li tenrons. Regardés quel cose vous volés faire, car il 
est heure que vous i renonchiés, ou que vous i faites 
renoncier. » Li evesques s'estoit si fort loiiés par les 
paroles de son cousin, mesire Hervi de Lion, enviers 
les François que il ne pooit requler, ne ne voloit aussi ; 
si dist : « Signeur, je ne irai point parler a euls sans 
vous, car ce que j'en ai fait, vous estes tous participant ; 
et de vous viennent otant bien li trettié que il 
font de moi. » - « Mesire Gui, respondirent li chevalier, 
vous dites verité. Mais quoique fait en a esté, 
encores i poons nous bien renonchier. Et de chi en 
droit nous i renonçons, et nous volons tenir dalés 
madame qui tant de biens nous a fais et fera encores. 
Et sa querelle est grandement enbellie, puisque li 
seqours d'Engleterre li sera venus. » 
Qant li evesques de Lion les vei en celle volenté, il 
ne dist pas tout ce que il pensoit, quoique ce fust li 
plus grans de euls tous et li mieuls enlinagiés ; car il se 
doubtoit, puisque li secours d'Engleterre venoit a la 
dame, que de fait elle ne le fesist detenir et metre en 
prison. Si parla au plus courtoisement conme il pot, 
tant que il fu hors de la ville. Et qant il fu venus as 
logeis des François et il ot parlé a mesire Lois d'Espagne 
et a son cousin, et ils se fu rendus, et il ot dit que 
il voloit estre de lor opinion, et que trop longement 
avoit esté rebelles et mal consilliés, et que plus ne le 
voloit estre, il prist un hiraut et l'endita et enfourma ; 
et l'envoia dedens Hainbon parler a la contesse de 
Montfort, et li renvoia son honmage et le desfia de 
ce jour en avant. A l'eure que li hiraus vint, la contesse 
estoit avallee jus dou chastiel en la ville, pour ordonner 
les logeis de ces signeurs chevaliers d'Engleterre, 
qui ja estoient entré ou havene de Hainbon. Si estoit 
si resjoie que elle ne fist compte des desfiances messire 
Gui, et dist que elle avoit gens assés sans li. Or 
retourna li hiraus en l'oost, qant il ot fait son mesage. 
Et la contesse et si chevalier demorerent, et furent tant 
sus le havene que les nefs prisent terre. Et issi hors 
tout premierement messires Amauris de Cliçon. La 
dame qui le connisoit, le ala enbrachier et baisier 
moult doucement, et li dist : « Ha ! Amauri, que vous 
avés tout demoret, et que je vous ai tout desiré ! » 
- « Madame, respondi li chevaliers, je ne l'ai pout 
amender. ç'a esté en partie par les fortunes de la 
mer, car nous deuissions chi avoir esté, passet sont 
trois sepmainnes. Li rois d'Engleterre vous salue et 
vous envoie a ce premier .CCC. honmes d'armes et 
deus mille archiers. » Dont dist la dame : « Il soient li 
bien venu, et nous en avons grant joie. » Dont issirent 
li chevalier, messires Gautiers de Manni tous premiers, 
qui pooit estre en l'eage de trente sis ans, biaus chevaliers 
et vremauls et douls et plaisans a regarder, de 
tous menbres bien façonnés. Messire Amauris de 
Cliçon li dist : « Dame, vechi le capitainne et est 
nonmés ensi et uns chevaliers ou li rois d'Engleterre 
et li signeur de son consel ont grant fiance. » Adont se 
traist la dame a mesire Gautier et l'enbraça moult 
doucement et le baisa, et puis apriés tous les aultres. 
Et qant elle ot alé tout autour et fait celle requelloite, 
elle les enmena amont ou chastiel, pour euls aisier et 
rafresqir tant que lors gens fuissent tout issu et apparilliet 
lors besongnes ; et fist casqun chevalier logier 
assés aisiement et restraindre ses honmes. Et dignerent 
tout li chevalier avoecques la dame. 

Messires Lois d'Espagne et li viscontes de Rohem 
et messires Hervis de Lion sceurent tantos que 
secours d'Engleterre estoit venus a la contesse, car li 
evesques de Lion lor dist ; et aussi fissent aultres 
honmes bretons, qui estoient alé sus le havene et veu 
la navie entrer. Si en furent tout pensieu ; nequedent 
il ne vorrent pas brisier lor siege pour cela, mais 
fissent les enghiens cargier qui avoient sejourné 
.IIII. jours, et jetter pieres de faix en la ville, tant que 
li Englois, qui point n'avoient encores apris tels 
coses, en furent ensi que tout esfree. Messires Gautiers 
de Manni, qant ce vint apriés disner, et ils et si compagnon 
furent rafresqi, il traist a part mesire Ivon de 
Tigri et mesire Guillaume de Qadudal et le chastellain 
de Ghinghint ; et lor demanda de l'estat de la ville 
et de la poissance de ceuls de l'oost, et se mesires 
Carles de Blois estoit en personne au siege. A toutes 
ces coses respondirent li chevalier, et dissent que 
messires Carles de Blois n'estoit point presens, mais 
tenoit son siege devant Auroi. Tant que de l'estat de 
la ville, estans la le siege qui moult les avoit constrains, 
elle estoit bien pourveu, car li vivre qui lor 
venoient par mer les confortoient grandement ; et 
estoient la dedens bien .Vc. combatans. « Dont, dist 
messires Gautiers de Manni, je voel, ja sus l'eure dou 
souper aler veoir ce grant enghien. Faites appariller 
vos gens, et je averai tous pres les nostres, et nous 
meterons en painne de l'abatre et dou decoper, car 
il ne nous laisseroit dormir. Il demainne trop grant 
hustin, et se nous est trop proçains. » Li chevalier 
breton respondirent et dissent : « Sire, a vostre ordenance 
il sera fait. » Sus cel estat, il s'ordonnerent et 
reposerent ; et se rafresqirent les Englois un petit, 
car il avoient esté travilliet de la mer. 
Qant ce vint sus l'eure de vespres, Breton et Englois 
s'armerent et furent environ .Vc., et otant ou plus 
d'archiers, et fissent ouvrir la porte qui estoit la plus 
proçainne de cel grant enghien et avaler le pont ; et puis 
issirent tout souef desous le pennon a messire Gautier 
de Manni, et fissent passer tous lors archiers devant. 
Et s'en vinrent tout le pas jusques a l'enghien ; et la 
avoit environ cent armeures de fier et cent arbalestriers 
genevois qui le gardoient. 
Qant il veirent ces gens d'armes et ces archiers 
venir, tous ordonnés et apparilliés pour combatre, il 
furent tout esbahi et tournerent en fuies deviers l'ost. 
Droit a la flece de ce grant enghien s'aresterent les 
Englois et les Bretons ; et avoient amené ouvriers et 
carpentiers, qui tantos entendirent a decoper cel 
enghien, et le missent tout par pieces a terre. Les 
nouvelles vinrent en l'oost par les fuians qui n'avoient 
osé demorer dalés lor enghien, car il n'estoient pas 
fort assés pour resister as gens la contesse, que li 
grans enghiens estoit conquis, abatus et desfaçonnés. 
Dont fissent li signeur sonner les tronpetes, et armer 
toutes gens et traire sus les camps, et casquns desous 
la baniere de son signeur. Se ne fu pas sitos fait, mais 
fu tantos tart. Et entrués que il s'ordonnoient en 
l'oost et mettoient ensamble, messires Gautiers de 
Manni et ses gens passerent encores plus avant autour 
de la ville, et abatirent deus enghiens, et missent tous 
en pieces li carpentier qui la estoient. La contesse de 
Montfort estoit en son chastiel et veoit tout cel 
esbatement ; si en avoit grant joie. Adont se missent 
au retour les Englois et les Bretons et les archiers sus 
costiere. Et les François, qui estoient ordonné en une 
belle bataille ou plus avoit de deus mille honmes sans 
les Genevois, les poursievirent jusques as barrieres ; 
mais point n'i eut d'escarmuce, car la vespree vint. 
Si rentrerent en Hainbon li Englois et li Breton, sans 
nul damage. La contesse de Monfort lor vint au devant 
et les remerchia grandement de lor emprise, et de ce 
que il l'avoient apaisie de ces enghiens. 

Qant ce vint a l'endemain, messire Lois d'Espagne 
appella le visconte de Rohem, l'evesque de Lion, 
mesire Hervi de Lion et le mestre des Genevois, pour 
avoir consel et avis conment il se deduiroient, car il 
veoient la ville de Hainbon tres forte et rafresquie de 
bonnes gens d'armes et d'archiers, par lesquels de 
nuit il pooient estre fort travilliet, et recevoir plus de 
blame et de damage que de pourfit. Tout comsideret, 
consilliet fu que ils se deslogeroient et se retrairoient 
deviers mesire Carle de Blois et les aultres barons de 
France, et metteroient les deus hoos en une. Si se 
deslogierent et requellierent tentes et trefs, et missent 
tout a voiture et bouterent le feu en lors fuellies. 
Qant chil de la garnison de Hainbon veirent ce 
convenant, si dissent entre euls : « Nostre ennemi s'en 
vont ; il se deslogent. » La i ot auquns compagnons 
aventureus qui sallirent dehors pour gaegnier, mais il 
furent rebuté et remis en la forterece a lor damage. 
Et en i ot des mors et des pris, car au deslogement il 
s'ordonnerent tout et missent en une belle bataille, 
et onques ne se desrouterent ; et atendirent tout l'un 
l'autre et lor charroi et lors pourveances, et vinrent 
ensi, banieres desploiiés devant Auroi. 
Qant messires Carles de Blois et les signeurs les 
veirent venus, si s'esmervillierent pour quoi il avoient 
brisié lor siege. Messires Lois d'Espagne lor recorda 
conment grans secours estoit venus a la contesse 
d'Engleterre : « Et ont a chapitainne .I. chevalier de 
Hainnau moult vaillant honme, a ce que il monstre et 
a ja conmenchié, car le jour meismes que il ariva a 
Hainbon, ils et une partie des siens issirent hors de la 
forterece, entrués que nous estions au souper, et 
vinrent abatre et decoper nos enghiens. Je tieng 
ce fait a grant apertise d'armes, et est li chevaliers 
nonmés messires Gautiers de Manni. » - « En non 
Dieu, respondi messires Carles de Blois, c'est uns 
vaillans homs ; j'en ai bien oi parler. Ensi se renforce 
nostre gerre. » Adont laissierent ils a parler de ce et parlerent 
de l'evesque Gui de Lion, liquels avoit laissiet la 
contesse de Monfort, et estoit venus servir messire 
Carle et soi rendre a lui. Messires Carles de Blois fu 
tous resjois de sa venue et rechut l'evesque a honme, 
et demora depuis tousjours dalés messire Carle de 
Blois. 
Or fu ordonné, en ce jour meismes que mesires 
Lois d'Espagne fu la venus, que ils et tous ceuls que 
amené il avoit, en iroirent metre le siege devant la ville 
de Dignant, et se meteroient en painne de le prendre. 
Si ne reposerent en l'oost que une nuit. A l'endemain 
il se missent tout sus les camps, reservé l'evesque Gui 
de Lion, qui demora avoecques messire Carle de 
Blois. Et estoient bien .XXVc. armeures de fier et 
.CCC. arbalestriers genevois. Ensi que li dis messires 
Lois d'Espagne et ses gens ceminoient deviers Dignant, 
il trouverent sus lor cemin un chastiel qui se tenoit de 
la contesse, que on nonmoit Conquest. Et en estoit 
gardiiens et chastellains uns chevaliers de Lombardie 
que on nonmoit messire Mansion, et avoit pluisseurs 
saudoiiers avoecques lui. Si se traissent messires Lois 
et toutes ces gens devant le dit chastiel, et le assallirent 
fortement, et i livrerent li arbalestrier genevois 
tres grant assaut. Li compagnon qui dedens estoient, 
se desfendirent moult bien et tant que ce premier 
jour li François i conquesterent moult petit, et se 
logierent la pour celle nuit. 
A l'endemain, il retournerent tout a l'asaut et 
quissent voie et enghien par quoi il l'adamagierent ; 
car a l'endroit ou li arbalestrier traioient et ensonnioient 
ceuls dou fort, il ronpirent le mur et i fissent 
un grant petruis et entrerent dedens a force, car il 
estoient grant gent. Qant li compagnon se veirent en ce 
parti, il se vodrent rendre salve lors vies, mais nuls n'i 
volt entendre. Avant furent il pris par force et tout 
mort sans merchi, reservé le chevalier. A cesti on 
sauva la vie, et demora prisonniers. Qant il orent ensi 
conquis le chastiel de Conquest, il s'aviserent que il 
le tenroient, et i establirent un autre chastellain bon et 
segur, et .LX. compagnons avoecques lui, liquel prissent 
le chastiel en garde sus lor peril et le remparerent, pour 
ce que il avoit esté desemparés a l'asallir. Et puis 
passerent oultre, et s'en vinrent mettre le siege devant 
la ville de Dignant, de laquelle messires Renauls, fils 
au chastellain de Ghinghant, estoit chapitainne. 
Nouvelles vinrent ens ou chastiel de Hainbon que 
messires Lois d'Espagne estoit arestés devant le 
chastiel de Conquest. Si ot messires Gautiers de 
Manni grant desir de traire celle part, et le dist a 
messire Ivon de Tigri et as aultres : « Il nous fault 
cevauchier deviers Conquest, et conforter ceuls qui 
sont dedens. Se nous poions ruer jus messire Lois 
d'Espagne, nous ferions un bon esploit. » A ceste 
parole s'acorderent tout li compagnon, et furent 
tantos apparilliet, et lors chevaus refierés a ceuls 
asquels il besongnoit. Chils jours passa. Qant ce vint 
a l'endemain, les tronpetes des chevaliers sonnerent. 
Lors s'armerent li compagnon et monterent as chevaus. 
Et se departirent de Hainbon environ .Vc. armeures 
de fier et .Vc. archiers, et chevauchierent viers le 
chastiel de Conquest, et ne savoient pas que il fust ens 
ou parti ou il estoit ; mais furent moult courouchié 
qant il trouverent que li François l'avoient conquis et 
rafresqui de nouvelles gens. Toutesfois, il l'aviserent 
et dissent entre euls que il estoit bien prendables. 
Si s'aresterent la tout autour et envoiierent a Hainbon 
apriés lors pourveances. Si furent misses a voiture 
pour amener devant Conquest. Trois jours furent li 
Englés et li Breton devant le chastiel de Conquest, et 
tous les jours i livrerent il assaut grant et fier mervilleus. 
Il i avoit dedens Espagnols qui trop vassaument 
se desfendoient et faisoient grans apertisses 
d'armes, et tant que il en blechierent pluisseurs des 
assallans. Au daarain assaut qui fais i fu, il se pourveirent 
de cloies renforchies que li archier faisoient 
porter devant euls pour le get des pieres qui venoient 
d'amont. Et qant il furent targiet, il aprochierent dou 
plus priés les murs qu'il peurent, et puis s'esforchierent 
au traire de telle ordenance contre mont que 
nuls ne s'osoit a monstrer as desfenses, se il ne voloit 
estre enfillés de une flece tout parmi la teste ou le 
brac ou le corps. Et entrués que les archiers ensonniierent 
ensi ceuls d'amont, il i avoit Bretons qui 
entendoient a petruissier le mur, et trouverent le 
petruis refait par ou les François avoient entré dedens. 
Si le repetruissierent et le desemparerent a force de 
pils et de haviauls, et par la meismes entrerent il ou 
chastiel. Et fu ensi pris et conquis, et tout li Espagnols 
qui dedens estoient, mort, reservet le chapitainne, 
liquels se nonmoit Pieres Ferrans de Tudesque, et 
auquns gentils honmes de son pais et de sa delivrance, 
pour lesquels il demora, se raençon les convenoit 
paiier. Et desemparerent les Englés le chastiel de 
Conquest, et dissent que point il ne faisoit a tenir ne 
a garder, et s'en retournerent arriere a Hainbon et 
enmenerent lors prisonniers. 

Or voel je parler de messire Lois d'Espagne, qui 
fist logier son hoost tout autour de la ville de Dignant 
en Bretagne, et fist tantos pourveir petis batiaus et 
nacelles pour assallir la ville de toutes pars par terre 
et par iaue. Qant li bourgois de la ville veirent ce, si se 
doubterent ; et ja amoient il plus assés les François et la 
partie mesire Carle de Blois que la contesse de Montfort. 
Si tretiierent deviers messire Lois d'Espagne a 
euls rendre, salve lors biens et lors corps. Messires 
Lois entendi volentiers a ce tretiés. Messires Renauls 
de Ghinghant, lor chapitainne, entendi que il tretioient 
pour euls rendre. Si en fu durement courouchiés 
et maneça les plus grans mestres de la ville a faire 
coper les testes, et les appella fauls, mauvais et 
traittes, dont il furent moult courouchiet, et se 
doubterent de lui que de fait il ne vosist essequter, 
ensi que il le disoit. Paroles se moutepliierent entre 
messire Renault et euls, et tant que de fait et en 
meslee il l'ocirent ; et puis manderent a mesire Lois 
d'Espagne que il venist, on li ouveroit les portes. 
Messires Lois fu moult resjois de ces nouvelles, et 
entra dedens Dignant a grant compagnie. Et a ce jour 
i estoient la fenme et les enfans, deus filles et deus 
jones fils, au chastellain de Ghinghant. Auqun 
Breton et François il disoient que il les retenist a 
prisonniers et prisonnieres, mais il n'en volt riens 
faire. Avant lor fist grasce, et les delivra euls et le leur, 
et les fist mettre hors de la ville et convoiier jusques a 
Hainbon, dont on tint che fait a grant courtoisie. Messires 
Lois d'Espagne prist la posession de Dignant de 
par mesire Carle de Blois, et i ordonna chapitainne et 
gens d'armes por le desfendre et garder, et s'i tint 
quatre jours. Et fu delivrés Gerars de Malain et tout 
li compagnon, lesquels messires Renauls de Ghinghant 
avoit pris, ensi conme il est ichi desus dit ; et fist 
meismes chapitainne de Dignant Gerart de 
Malain et mesire Piere Portebuef avoecques lui. 
Puis s'en ala li dis messires Lois d'Espagne a tout 
son hoost deviers une grose ville seant sus la mer que 
on clainme Garlande, et le assega par terre ; et n'estoit 
pas adont trop fort fremee et est uns havenes de mer, 
uns des biens hantés de toute Bretagne, et ville 
durement. Si trouverent li François ou havene de 
Garlande auquns vassiaus, ens esquels il i avoit des 
vins de Poito et de Saintongle et de la Rocelle, et 
gissoient la a l'ancre pour estre vendu ; mais il furent 
pris et levé, et en traist on hors des vassiaus biaucop 
et furent cargiet sus chars et envoiiet en l'oost devant 
Auroi, et en retinrent une partie pour euls pour lors 
pourveances. 
La ville de la Garlande fu assallie et conquise par 
force, car il n'i avoit que les homnes de la ville, et si 
est une ville de grant garde ; si fu violee et courue et 
toute robee, et i trouverent grant avoir. Et i ot .V. 
eglises arses, dont Loys d'Espagne, qui estoit conduisieres 
de l'oost, fu durement courouchiés, et fist 
pendre ceuls qui le feu i avoient bouté. La orent li 
François grant conquest, car la ville estoit durement 
riches, et pris des bons marceans pour euls rançonner. 
La ordonna mesires Lois d'Espagne a retourner en 
l'oost le visconte de Rohem et grant fuisson des 
aultres, et ne retint non plus que .CC. compagnons 
genevois et espagnols ; et dist que il se meteroit sus la 
marine, ensi que ses corages li aporta ; dont il fist 
une grant folie, et l'en deubt estre priés malvenu, ensi 
que je vous recorderai assés briefment. 

Qant li viscontes de Rohem et li aultre chevalier de 
France et de Bretagne furent retourné devant Auroi, 
il recorderent a messire Carle de Blois tout le voiage 
que il avoient fait, la prise de Dignant et de la ville de 
Garlande ou il avoient bien trouvé a pillier, et conment 
messires Lois d'Espagne en estoit alés sus la marine 
en la compagnie de Othon Doriie et de Toudal, grans 
esqumeurs de mer, et n'enmenoient fors que Genevois 
et Espagnols. De toutes ces coses se contenta grandement 
messires Carles de Blois. 
A l'eure que li viscontes de Rohen fu la venus 
devant Auroi, vinrent aussi grans gens de France que 
li rois Phelippes i envoioit, car il estoit enfourmés que 
grans confors de gens d'armes et d'archiers estoit 
venus a la contesse desus dite et issu hors d'Engleterre. 
Se ne voloit pas que ses cousins fust si despourveus 
que il ne peuist tenir les camps a l'encontre 
de ses ennemis, puisque il li avoit convenancé de 
aidier. 
Qant messires Lois d'Espagne fu montés en la navie 
a Garlande, en la compagnie de Toudou et de mesire 
Othe Doriie, mestre des Genevois, et pooient estre 
.CCCC. honmes en tout, il sievirent la bende de la mer, 
et prissent terre assés priés de Camperle. Si fissent 
par lors sievants ardoir tout le plat pais ; et tout ce que 
il trouvoient de bon, il estoit porté en la navie. Si 
conquissent moult grant avoir sus ce voiage, voires se 
il lor fu demoré, mais nennil. Car nouvelles vinrent 
a mesire Gautier de Manni et as chevaliers, qui 
dedens Hainbon se tenoient, que messires Lois 
d'Espagne estoit alés en Garlande, et l'avoit ars et 
tout le pais de la environ, et avoit renvoiiet une partie 
de ses gens, et ne pooient estre en sa compagnie non 
plus de .CCCC. honmes. Evous ces chevaliers et gens 
d'armes de Hainbon resvilliés ; si s'armerent et apparillierent 
tantos, et entrerent dedens nefs et barges et 
balengiers environ .CCCC. honmes d'armes et mille 
archiers. Et se departirent dou havene et singlerent 
en mer, costians les terres pour venir a Garlande, et 
avoient le vent et le maree pour euls, et vinrent a 
Garlande. Si trouverent encores que les maisons et les 
eglises fumoient dou feu que li François i avoient fait, 
et les povres gens dou pais qui lor vinrent au devant 
en criant et en braiant et en disant : « Ha ! chier 
signour, li larron nous ont ars et pris et desrobé le 
nostre, et s'en vont selonch la marine. » 
Qant messires Gautiers de Manni et ses gens 
entendirent ces nouvelles, sans point issir de lors 
vassiaus, il se missent au chemin et en la route pour 
euls trouver, et veoient de lors nefs et balengiers ou 
il ceminoient sus la marine, les fumieres que il faisoient 
sus le plat pais. Et tant alerent que il ariverent assés 
priés de Camperle, ou havene meismes ou la navie 
estoit toute cargie de ce que li François avoient trouvé 
sus le pais, et par especial en Garlande ou il orent trop 
grant avoir. Sitos que il furent venu ou havene de 
Camperle, ces nefs furent conquises, et tout mort ou 
jeté a bort cheuls qui les gardoient ; et entendirent par 
les gens dou pais qui estoient tout esfraé, que li François 
couroient, et avoient li pluisseur trouvé des chevaus 
et roboient le pais. 
Adont messires Gautiers de Manni et tout chil qui 
en sa route estoient, gens d'armes et archiers, se 
missent tout a terre et se ordonnerent en trois batailles, 
et fissent les deus reponre et muchier en .I. petit 
bosqet qui la estoit, afin que mesires Lois d'Espagne 
et ses gens, a leur retour, ne se tenissent a trop cargiet, 
car bien savoient que par la il les convenoit retourner. 
Tout ce fait et ordonné, casquns burent et mengierent 
un petit, et puis s'asissent sus l'erbe et sus le sabelon, 
attendans le retour des François qui faisoient bien lor 
besongne sus le pais, car nuls ne lor aloit au devant. 
Qant les gens a mesire Lois d'Espagne orent cargiet 
chars et charetes de tous meubles et pourfis que il 
ramenoient a lor navie, et tenoient a avoir fait lor 
voiage, pour euls mettre au retour viers la navie, ensi 
que il venoient et aproçoient la mer, il voient une 
bataille d'archiers sus une elle, et un petit en sus gens 
d'armes et les pennonchiaus venteler. 
Dont s'aresterent li François tout quoi, et s'esmervillierent 
quels gens ce pooient estre, qui la se tenoient ; 
et quidierent de conmencement que ce fuissent chil de 
Camperle qui les venissent combatre, et qui se fuissent 
la requelliet. Si fissent monter deus honmes d'armes, 
tout doi de Piqardie. Li uns avoit nom Tassart de 
Ghines, et li aultres Hues de Villers, et tout doi 
estoient esquier d'onnour a mesire Carle de Blois ; 
mais pour lor avancement il estoient acompagniet 
avoecques mesire Lois d'Espagne. Et chil doi esquier 
avoient tant fait que il estoient assés bien monté. 
Si lor dist : « Mesires Lois Tassart et vous, Hues, 
chevauchiés avant et aprochiés ces gens de plus priés, 
par quoi nous aions la connissance, assavoir quels 
gens ce sont. » Il respondirent : « Volontiers. » Il 
cevauchierent devant, car il avoient deus bons 
ronchins, et vinrent si priés des Englois et des Bretons 
que li archier euissent bien tret jusques a euls, se il 
vosissent. 
Chil doi esquier desus nonmé congneurent plainnement 
que c'estoient lor ennemi. Si retournerent et 
dissent : « Sire, ce sont Englois et Breton, car nous 
avons veu et congneu le pennon a mesire Gautier de 
Manni : il est de geulles a trois noirs qievirons, et ce 
sont archier d'Engleterre que vous veés la. Regardés 
que vous volés dire et faire. » Respondi messires Lois : 
« Il nous fault combatre. Nous ne poons fuir : il sont 
signeur de nostre navie. Nous avons trop demoré sus 
terre. Alons avant ou nom de Dieu et de saint Gorge : 
il nous fault prendre l'aventure. » Adont fit il sa baniere 
passer avant, et le portoit uns esquiers qui se nonmoit 
Robers de Santi. La fist li dis mesire Lois un sien neveu 
chevalier, qui se nonmoit l'Aufour d'Espagne. Il 
ordonnerent les Genevois et les Espagnols, et les 
missent tout devant, et conmenchierent la bataille dou 
tret, et puis aprochierent les gens d'armes et se 
bouterent l'un dedens l'autre. Et se porterent li 
François a ce conmencement si bien que, se il n'euissent 
eu aultre faix, il se fuissent bien delivré de ces premiers, 
et les requlerent sus la marine. 
Adont vinrent les aultres deus batailles, qui estoient 
en enbusqe, et encloirent les François. La ot dur 
hustin, et vaillanment s'i porterent les gens a mesire 
Lois, mais les Englois et les Bretons estoient trop 
grant fuisson. Et fu abatue la baniere a mesire Lois, 
et chils mors qui le portoit, et mesire Aufour d'Espagne 
mort. A grant painne, se sauverent mesire Lois 
d'Espagne et Toudou et mesire Othon Doriie. 
Mais qant il veirent que li faix estoit trop pesans pour 
euls, il entendirent a recouvrer lors cevaus que lors 
varlés tenoient sus les eles de la bataille, car se ils 
n'euissent eu lors cevaus tous pres, jamés ne s'en 
fuissent parti, sans estre mort ou pris. Il prissent sus 
la desconfiture, le cemin de la mer, et pooient estre 
environ soissante. Nuls ne les poursievi, car Englois et 
Breton n'avoient nuls cevaus, et aussi il entendirent 
au garder ce que il avoient conquis. 
Messires Lois d'Espagne et chil qui escaperent de le 
bataille trouverent en un regot de mer une grose barge 
de Camperle, que li maronnier avoient la bouté et 
repus, et n'estoient osé aler avant pour la doubtance 
des François. Qant il le veirent la arester a l'ancre, il 
se traissent de celle part et trouverent trois Bretons qui 
le gardoient. Il furent mestre de euls et de la barge et 
entrerent dedens non tous, car il ne peuissent, pour 
tant que il enmenoient en la barge lors cevaus 
avoecques euls. Tassars de Ghines et Hues de Villiers 
et auquns Bretons qui connissoient le pais, cevauchierent 
tant de jour et de nuit que il vinrent a Rennes ; 
et la s'aresterent pour oir nouvelles de mesire Lois 
d'Espagne et de lors compagnons qui nagierent toute 
la nuit et vinrent ariver a Grede, au plus proçain port 
de Vennes et de Rennes. 
Et li Englois et li Breton cargierent lors vassiaus des 
meubles et pourfis que li François amenoient, et puis 
rentrerent en lor navie a tout ce conqués et retournerent 
a Hainbon, et recorderent a la contesse et a 
lors compagnons conment il avoient esploitié. Si en 
furent tout resjoi, ce fu raison, car il en estoient 
departi a lor honnour et pourfit. Ensi vont les aventures 
d'armes et les fortunes : a le fois on quide avoir 
tout gaegnié et on a tout perdu. 

Assés tos apriés avint que messires Gautiers de 
Manni et auqun Englois qui desiroient les armes se 
se departirent de Hainbon et cevauchierent as aventures 
viers Roceperiot. Qant il furent venu jusques a la, 
messires Gautiers de Manni dist : « Avant que nous 
chevauçons plus avant, je voel que nous alons assallir 
ce chastiel, et veoir se nous i porions riens conquester. » 
Tout respondirent : « A la bonne heure ! » Il missent 
tantos piet a terre et aprochierent le chastiel, et 
conmenchierent a monter la roce et a livrer grant 
asaut. Pour ces jours i estoit Gerars de Malain, li 
esquiers de Bourgongne, qui avoit esté pris et rescous 
a Dignant, et avoit avoecques lui des bons compagnons 
qui tout se missent a desfense. Li dis Gerars de Malain 
n'espargnoit point, mais se desfendoit de grant volonté 
et par bonne ordenance. Englois sont chaut et boullant, 
et est vis as auquns que tantos il doient avoir conqueste, 
soit bataille ou asaut, qant il i sont venu. 
Et la ot des lours qui s'avancierent follement, auquns 
bleciés, et par especial deus bons chevaliers, dont 
li uns fu nonmés messires Jehans li Boutelliers et li 
aultres messires Hubiers de Frenai. Et furent tellement 
tapés sus lors bachinés dou jet de deus pieres que il 
rendoient sanch par la bouce et par les orelles ; et les 
convint porter hors et en sus de l'asaut en une pree et 
desarmer, et furent si estonnet que on quidoit bien que 
il deuissent morir. 
Chils Gerars de Malain avoit un frere, hardit 
honme et conforté durement, que on nonmoit Renier 
de Malain ; et estoit chapitainne et chastellains de un 
aultre petit fort, seans assés priés de la Roceperiot, 
et le fort on clainme Fauet. Qant cils Reniers entendi 
que Englois et Breton livroient assaut a la Roceperiot, 
de la quelle garnison ses freres Gerars estoit chastellains 
et gardiiens, il fist armer de ses compagnons 
jusques a quarante, et issi hors de Fauet, et cevauça 
viers la Roceperiot en istance de ce que pour conforter 
son frere, en auqune maniere se il pooit ; et sourvint 
a l'aventure sus ces deus chevaliers englois bleciés, 
liquel estoient en une pree en sus dou hustin, car la 
noise lor faisoit mal, et ne trouverent dalés euls que 
varlés qui les gardoient. Il veirent tantos que il 
estoient des lors ennemis, et que on les avoit la 
amenés pour euls rafresqir. Il environnerent ces varlés 
et ces prisonniers et les prisent tous, et fissent les 
chevaliers monter sus lors chevaus et les varlés venir 
et sievir a piet, tant que il furent eslongiet une grose 
demi - lieue en sus de la Roceperiot, et puis lor donnerent 
congiet. Chil varlet de piet se tinrent pour tous 
resjois qant il se sentirent delivret, et vinrent a fuiant 
devant la Roceperiot, et se traissent deviers messire 
Gautier de Manni et les aultres et lor dissent : « Signeur, 
rescoués mesires Jehan le Boutellier et messire Hubert 
de Frenai, que chil de la garnison de Fauet 
enmainnent. » 
Sus ces paroles, tout laissierent l'assaut, et monterent 
as cevaus et ferirent a l'esporon, casquns que mieuls 
mieuls, pour raconsievir ceuls de la garnison de 
Fauet ; mais il estoient ja entré dedens, et tout mis a 
sauveté, prisonniers et euls, et relevet le pont et trait 
les barrieres avant, et avoient encores eu loisir de boire 
un cop et de euls rafresqir. Evous venu messire 
Gautier de Manni et les Englois et les Bretons a 
l'esporon et missent tantos piet a terre, et approchierent 
le chastiel et conmencierent a asallir, con 
lassé que il fuissent, et continuerent l'asaut jusques a 
la nuit ; car tantos fu tart. Il regarderent quel cose il 
feroient ; car il n'avoient tentes, ne trefs ne nulles pourveances, 
fors petit. Mesires Gautiers de Manni dist : 
« Nennil, il nous fault ravoir nos compagnons : 
aultrement nous receverions trop grant blame, et se 
sera tantos jours. Une nuit est tantos passee ; il fait 
biel et chaut. Nostres chevaus se passeront bien 
meshui de ce que nostres varlés trouveront. » Chils 
consauls fu creus. Et se logierent ces Englois et ces 
Bretons a l'environ de Fauet ; et lor varlet alerent 
fouragier et se passerent la nuit de ce que il trouverent. 

Gerars de Malain, qui se tenoit en Roceperiot 
entendi que li Englois et li Breton estoient devant 
Fauet. Si s'apensa que il conforteroit son frere et li 
remunerroit le service que fait li avoit ; si se departi de 
Roceperiot et vint a Dignant. D'aventure estoient la 
venu li sires de Chastellon, li viscontes de Rohem, li 
sires d'Anboise et autres chevaliers de France, lesquels 
mesires Carles de Blois i avoit envoiiés pour conforter 
la ville, pour tant que il avoit entendu que li Englois 
cevauçoient ; et estoient bien trois cens lances et deus 
cens Genevois. Li esquiers bourgignons lor recorda le 
fait pour quoi il estoit la venus, et de son frere qui 
estoit assegiet ou chastiel de Fauet, et convenoit que 
il fust secourus, ou il seroit pris, et li doi chevalier 
que il tenoit prisonniers, rescous. Ces gens d'armes ne 
furent onques si resjoi, a ce que il monstrerent, qu'il 
furent, et s'ordonnerent toute la nuit au partir au point 
dou jour, et s'armerent et fissent armer tous les 
honmes aidables de Dignant. Et furent ou gouvrenement 
de messire Piere Portebuef ; et puis, a l'aube 
dou jour, il se departirent de Dignant, et ne pooient 
tos aler pour la cause de ceuls de piet qui les sievoient. 
Messires Gautiers de Manni et chil qui estoient devant 
Fauet, furent segnefiiet que François venoient esforciement. 
Si n'orent pas consel de l'atendre, et s'en 
departirent et retournerent viers Hainbon ; siques, qant 
li François furent jusques a la venu, il ne trouverent a 
qui parler. Ensi demora pour ces jours Fauet en paix. 
Et conforterent li doi frere l'un l'autre et li doi chevalier 
prisonnier : dont moult en anoia a mesire Gautier 
de Manni, mais amender ne le pot pour l'eure. 
Qant mesires Gautiers de Manni et sa route se furent 
departi de Fauet, ensi que vous avés oi, il n'alerent pas 
le droit cemin pour retourner a Hainbon, mais 
s'adrechierent viers Goi le Forest, un chastiel assés 
fort, qui se tenoit a mesire Carle de Blois. Messires 
Gautiers de Manni, qui estoit encores tous merancolieus 
des deus chevaliers, messire Hubert de Frenai 
et messire Jehan le Boutillier, qui estoient demoret 
derriere et prisonnier ou chastiel de Fauet, qant il fu 
venus devant le chastiel de Goy la Forest, il dist a ses 
compagnons : « Il nous fault asaiier a ce chastiel, se 
jamais nous le porions prendre. » Tout furent de son 
acord et missent tantos piet a terre, et alerent asallir 
de si grant volenté, que li chastiaus fu pris, et tout chil 
mort, qui dedens estoient. Et puis passerent oultre, et 
vinrent ce jour a Hainbon ou la contesse estoit, qui 
lor fist bonne chiere. Mais messires Gautiers ne pooit 
oubliier la prise des deus chevaliers et doutoit messire 
Lois d'Espagne que il ne les fesist morir, en contrevengant 
la mort de son neveu, messire Aufour 
d'Espagne, liquels avoit esté ocis en l'ille de Camperle. 

Tant tint son siege messires Carles de Blois devant 
le chastiel d'Auroi, que chil qui dedens estoient, 
furent si constraint de famine que il se rendirent, et 
demora li chastiaus et toute la signourie a mesire 
Carle et en prist la posession et puis passa oultre et 
vint devant Vennes et i mist son siege. De la chité de 
Vennes estoit chapitainne messires Joffrois de 
Malatrait. 
Qant les bourgois de Vennes veirent que il avoient le 
siege, et que tous li pais se rendoit a mesire Carle de 
Blois et ne lor apparoit seqours de nul costé, et que li 
François tenoient les camps, vosissent ou non lor 
chapitainne, il se rendirent a mesire Carle et devinrent 
si honme et li fissent feaulté et honmage. Mais messires 
Joffrois de Malatrait eut grace et conduit de aler 
deviers la contesse, et i ala et s'encloi dedens Hainbon 
avoecques les aultres. Si ordonna li dis messires 
Carles chapitainne a Vennes et bonnes gens d'armes 
pour le garder, et puis se traissent devant la ville de 
Craais, qui aussi sus quatre jours entra en trettiet et 
se rendi. Et de la il vinrent devant Hainbon, et se 
requellierent toutes les gens d'armes et les capitains 
françois de tout le pais, qui pour lors se tenoient a 
mesire Carle de Blois, et vinrent tout au siege de 
Hainbon. 
Chil de la garnison de Hainbon estoient durement 
fortefiiet. Et bien lor besongnoit, car toute la flour de 
la chevalerie estoit par devant la venue et arestee de 
France ; ne on ne savoit adont ou querre les armes fors 
en Bretagne. 
Un jour vint messires Lois d'Espagne en la tente 
mesire Carle de Blois, et li demanda un don, present 
fuisson de grans signeurs de France qui la estoient ; 
et fu li dons demandés en remunerant les services que 
fais li avoit. Messires Carles ne savoit pas quel don il 
li voloit demander, car se ils le seuist, jamais ne li 
euist acordé ; et li otria sa demande legierement, car 
il se sentoit moult tenus a lui. Qant li dons fu otroiiés, 
mesires Lois dist : « Monsigneur, grant merchis ! Je 
vous demande les deus chevaliers englois, qui sont 
prisonnier ens ou chastiel de Fauet, et que Reniers de 
Malain garde. » - « Volentiers, respondi mesire Carle ; 
je les vous donne. » Et pensoit que il les vosist avoir 
pour ses prisonniers, et pour rançonner a finance, pour 
tant que il avoit moult perdu en l'ille de Camperle. 
Il furent envoiiet querre, et amené par l'esquier 
meismes qui pris les avoit. Qant mesires Carles les vei, 
il dist a Renier de Malain : « Renier, chil doi chevalier 
sont vostre. Je les vous demande, et qant il venra a 
point, il vous vaudront bien aussi grant don. » 
- « Monsigneur, dist Reniers, je les vous donne. » 
- « Grant merchis, dist messires Carles. Et je les vous 
donne, dist il a mesire Lois, qui demandé le mes avés. 
Quel cose en volés vous faire ? » - « Sire, dist il, vous 
les mes avés donnés, et ce sont mien. C'est li intension 
de moi, car je ai par euls pris et recheu si tres grant 
damage que mes gens mors et ocis, et par especial 
Aufour, mon neveu, que je amoie otant que moi 
meismes, que il morront aussi. » Dont regarda messires 
Carles sus messires Lois, et se repenti trop fort 
de ce que il li avoit donné et acordé les deus chevaliers, 
et li dist : « Cousins, se vous faissiés ce que vous dittes, 
vous en seriés trop grandement blamés, et si seroit 
trop grant cruaultés. Se li chevalier servent le roi 
d'Engleterre et il soient pris par bataille, son service 
faisant, ils n'ont pas pour ce deservi mort, mais tenés 
les et si les rançonnés courtoisement, ensi que gentilhonme 
font l'un l'autre, car sus celle entente et pour 
ensi a faire, les vous ai je donnés. » - « Sire, respondi 
li dis messire Lois, li chevalier sont mien, si en ferai 
ma volenté ; et se vous les mes ostés, jamais jour ne 
vous servirai. » Li dis mesire Carle de Blois vei son 
cousin courechiet et enflamet en air et ne le voloit 
pas perdre, car de tous ceuls de l'oost il estoit chils 
qui plus loiaument se acquitoit en ses armees et cevaucies ; 
se li dist : « Cousins, nous nos disnerons, et apriés 
disner vous averés avis quel cose vous ferés. » Li 
intension de messire Carle de Blois estoit telle que il 
feroit priier tant de signeurs a messire Lois d'Espagne, 
pour sauver les deus chevaliers, que point ne morroient. 
Et fist couvrir les tables en sa tente, et manda 
son frere le conte de Blois et ses cousins de Bourbon, 
le signeur de Chastellon et aultres, et lor donna ce 
jour a disner, et retint messire Lois d'Espagne dalés 
li et les deus chevaliers d'Engleterre qui avoient oy 
toutes ces paroles et ces manaces. Si n'estoient pas 
bien aseguré, mais grandement il se contentoient de 
monsigneur Carle de Blois, et veoient bien que en li 
il avoient un bon moiien. 

Toutes ces paroles furent sceues en la garnison de 
Hainbon et dittes et comptees a messire Gautier de 
Manni, qui tantos sus heure fu consilliés et dist a ses 
compagnons : « Biau signeur, il nous fault rescourre 
les deus chevaliers. » - « Et conment ferons ce ? » 
respondirent li aultre. « Je le vous dirai, dist messires 
Gautiers, nous ferons armer tous ceuls de ceste garnison, 
et une partie demorer pour garder la porte et 
le pont. Et vous, messire Ive de Tigri, messire Guillaume 
de Qadudal, li sires de Landreniaus, li chastellains 
de Ghinghant, li doi frere de Pennefort, prenderés 
.CC. compagnons et .Vc. archiers, et saudrés hors 
sus le point dou disner, et irés escarmuchier et estourmir 
l'oost. Et je et mes compagnons, lequels je ai mis 
hors d'Engleterre, a .Vc. archiers, saudrons hors par 
la posterne et cevaucerons tout droit la ou li doi 
chevalier prisonnier sont, et ferons nostre pooir dou 
conquerre et dou ramener. Li coers me dist que nous 
les raverons, et ce seroit grant defaute pour nous, 
qant nous les savons en tel parti, si nous ne faisions 
nostre diligense de euls delivrer. » Tout furent de son 
acort et s'armerent et apparillierent, et monterent as 
cevaus ceuls qui monter i devoient. Et fu ouverte la 
porte et li pons avalés, et sallirent hors les .CC. armeures 
de fier, tous Bretons, et les .Vc. archiers, et s'en vinrent 
escarmuchier et estourmir l'oost. Et fu sus le point dou 
disner, dont oissiés tronpetes et claronciaus retentir 
et bondir et criier alarme, et toutes gens sallir sus 
et euls armer. Meismement messire Carles de Blois 
et tout li signeur qui en sa tente estoient, sallirent sus 
et bouterent les tables jus et s'armerent et ordonnerent, 
et ne vodrent pas estre souspris a leur disner, 
et se departirent et se traissent casquns viers l'escarmuce. 
Et mesires Lois d'Espagne meismement, et 
ot si grant quoite de li armer et d'aler a l'escarmuce, 
que il ne li souvint de ses deus chevaliers englois prisonniers, 
et les laissa en la tente a mesire Carle de Blois, 
en la garde des varlés d'offisce qui la estoient. 
Qant la cose fu bien estourmie, evous messire 
Gautier de Manni venu et issu hors de Hainbon par 
une posterne qui regardoit sus la mer, ferant a l'esporon 
tout au tour des logeis et ses compagnons. Et 
estoient bien .CC. armeures de fier et .Vc. archiers, et 
bien avoient qui les menoit ; et s'adrecierent droit au 
logeis a messire Carle de Blois, et n'entendirent a aultre 
cose faire que de venir en la tente dou dit messire 
Carle. Et ne trouverent que varlés qui la estoient, qui 
tantos s'enfuirent, li uns cha et li aultres la, et laissierent 
les deus chevaliers qui furent moult resjoi qant 
il veirent messire Gautier et lor route. Tantos il furent 
monté sus deus chevaus, et se missent au retour messire 
Gautiers et ses gens par le cemin meismes ou il 
estoient venu, et n'eurent encontre ne destourbier nul, 
et rentrerent en Hainbon. 
Encores se combatoient et escarmuçoient les François 
et les Englois et les Bretons sus les fosses, et 
lançoient et traioient li un a l'autre, et faisoient des 
grandes escarmuces d'armes ; et pluisseurs belles apertisses 
i ot la faites. Nouvelles vinrent as signeurs de 
France qui la estoient a l'escarmuce, que les Englois 
en remenoient les deus chevaliers prisonniers. Evous 
sonner tronpetes et claronchiaus de retrete, pour 
retourner en l'oost. Car qant ils oirent dire, « Les 
Englois sont venus et entré ens es tentes, » il quidierent 
rechevoir plus grant damage que il n'eurent, et que les 
Englois deuissent bouter le feu ens es logeis et ardoir, 
ensi que il avoient fait aultre fois, mais non fissent : 
il n'entendirent a aultre cose que de ravoir lors prisonniers 
et de euls mettre a sauveté. 
Ensi se cessa li escarmuce, car chil qui estoient sus 
les fosses, ne sievirent point, mais se retraissent tout 
bellement en la forterece. Et ot en Hainbon grant joie, 
qant il sentirent les deus chevaliers resqous et delivré 
de dangier. Messires Lois d'Espagne fu trop durement 
courouchiés de ce que, tantos que li chevalier li furent 
donné et delivré, que il ne les avoit fait decoler, et 
moult de aultres signeurs de l'oost tous resjois de ce 
que on les avoit rescous. Et en disoient li un a l'autre : 
« Il est bien emploiiet, car mesires Lois d'Espagne 
estoit tres mal avisés et consilliés de euls faire voloir 
morir. » Et furent moult loees et reconmendees dedens 
et dehors les appertisses et vaillances a messire Gautier 
de Manni, car par li et par ses emprises avoit esté 
tout fait. 

Trois jours apriés ceste avenue, tout chil signeur de 
France se traissent en la tente de messire Carle de 
Blois. Et qant il furent tout assamblé, ils parlementerent 
ensamble pour sçavoir conment il s'ordonneroient, 
car il veoient et sentoient que li iviers aproçoit, et que 
dedens Hainbon il estoient pourveu et rafresqui de 
bonnes gens d'armes et d'archiers, et estoit la ville 
et li chastiaus tres fort, et lor pooient venir tous les 
jours pourveances par mer, lequel pas on ne lor pooit 
clore, se force de navie ne le faisoit sus la mer. Avoecques 
tout ce, li fourageus françois ne savoient ou fouragier, 
car li plas pais estoit tous gastés, et n'avoient 
vivres fors a grant dangier. Si fu dit et consilliet 
a messire Carle de Blois que il se departesist ses gens 
et pourveist fortereces et garnisons de gens d'armes, 
et mesist et establesist partout bons capitainnes, vaillans 
honmes segurs et sages, et les laiast convenir cel 
ivier et guerriier par garnisons, se guerriier voloient ; 
ou se bonnes gens moienant ceste gerre se voloient 
ensonniier de tretier unes trieuves jusques a la Saint 
Jehan Baptiste que li pais se peuist un petit rencrassier 
et repourveir, on consilloit a messire Carle de Blois 
que ils s'i acordast legierement, par quoi a l'esté qui 
retournoit, li cheval trouvaissent a fouragier sus les 
camps. Chils consauls fu tenus : on se desloga. Au 
deslogement que li signeur de France fissent, il missent 
une grose enbusque sus, par quoi chil dou chastiel et 
de la ville de Hainbon ne lor peuissent porter damage. 
Et avint que qant les Englois et les Bretons qui en 
Hainbon se tenoient, veirent le deslogement, li auqun, 
par convoitise de gaegnier, sallirent hors et se bouterent 
sus les deslogans, mais il alerent trop avant, car 
li enbusque, laquelle messire Lois d'Espagne gouvrenoit, 
salli avant, et la furent rebouté chil de Hainbon 
moult durement. A tres grant meschief peurent il 
rentrer en la ville, et demorerent dehors .II. chevaliers 
par lor vaillance, qui desfendoient les rentrans. Ce 
furent li sires de Landreniaus et li chastellains de 
Ghinghant, et furent pris et environ .X. honmes 
d'armes et menet en voies. Ensi ala de celle escarmuce. 
Trois jours apriés ceste avenue, vinrent nouvelles ens 
ou chastiel de Hainbon a la contesse de Montfort, et 
as chevaliers d'Engleterre et de Bretagne, que li doi 
chevalier desus nonmet, mesires Carles de Blois et les 
signeurs sejournans a Rennes, estoient tournet françois 
et devenu honme a mesire Carle de Blois et fait 
feaulté et honmage : dont on fu moult esmervilliet, 
car la contesse lor avoit fait moult de biens, et lor 
convint passer, ne avoir n'en porent aultre cose. 

Ensi se desfit li sieges de Hainbon en celle saison, 
environ le Saint Luch, l'an de grasce mille .CCCXLII. 
que li iviers et les longes nuis aproçoient. Et 
pourvei et rafresqui messires Carles de Blois toutes les 
chités, les villes et les chastiaus que il tenoit en Bretagne, 
de nouvelles gens d'armes et de pourveances. 
Et remercia les signeurs qui l'estoient venu servir ; et 
leur sambla que moult bien il avoient esploitiet pour 
une saison et se departirent de Bretagne et retournerent 
en lors contrees. Et mesires Carles s'en vint a 
Nantes dalés sa fenme et la se tint. 
En cel ivier se tourna la ville de Craais a la contesse 
de Montfort, je ne sçai par quel trettiet. Qant les 
nouvelles en furent venues a mesire Carle de Blois qui 
se tenoit a Nantes, il en fu durement courouchiés, et 
dist et jura que jamais n'entenderoit a aultre cose si 
averoit esté devant Craais ; et l'asegeroit et point n'en 
partiroit, se trop grant poissance contre li ne l'en 
levoit. Ce fu entre le Noel et la Candelor, et manda a 
tous ceuls qui de li tenoient en Bretagne. Et vint 
asseoir Craais par bastides, car il faisoit trop froit et 
trop lait pour tendre tentes, trefs et pavillons ; et 
voloit ceuls de Craais constraindre a tollir lor pourveances, 
et puis, tantos le printemps venu, aprochier 
dou plus priés conme on pooit. 
En ce termine avint que uns bourgois et rices marceans 
de la ville de Jugon, qui se tenoit pour la contesse 
de Montfort et faisoit en partie toutes ses pourveances, 
fu encontrés et trouvés sus les camps de 
messire Robert de Biaumanoir, marescal de l'oost 
messire Carle. Si fu pris et amenés devant Craais ou 
logies dou dit messire Carle. Chils bourgois estoit 
moult amés et creus en la ville de Jugon, qui est 
moult fortement fremee et sciet tres noblement. 
Aussi fait li chastiaus, qui est biaus et fors, et se 
tenoit de la partie la contesse desus ditte. Et en estoit 
chastellains, de par la contesse, uns chevaliers qui se 
nonmoit messires Gerars de Rocefort. Chil bourgois 
de Jugon qui ensi fu pris et amenés a mesire 
Carle de Blois, eut grant paour de morir. Pour tant 
que il estoit si proçains de la contesse de Montfort, 
fu examinés et enquis des uns et des aultres si avant 
que il s'acorda a ce et se fist fors de livrer et rendre la 
ville de Jugon a mesire Carle de Blois ou a ses conmis 
dedens .I. jour qui ne fu pas trop lontains apriés sa 
delivrance. Et pour acomplir celle convenance, il en 
bailla un sien fil en pleges, et sus cel estat on le laissa 
aler et retourner a Jugon ; et donnoit a entendre que 
il estoit rançonnés a .Vc. florins, et bien en estoit 
creus. On n'avoit nulle soupeçon de lui, et gardoit les 
clefs de l'une des portes de Jugon. 
Au jour qui mis et ordonnés i estoit, mesires Carles 
de Blois en prope personne i vint a tout .Vc. lances et 
laissa mesire Lois d'Espagne devant Craais a tout le 
demorant de sen hoost. Ensi que li bourgois de Jugon 
avoit en convenant il fist, et desfrema la porte de 
laquelle il gardoit les clefs. Sus .I. ajournement, 
messires Carles et ses gens entrerent a poissance dedens 
la ville. La gette dou chastiel se perchut que gens 
d'armes entroient en la ville. Si s'esforça de corner : 
« Trahi ! Trahi ! » Dont se resvillierent li chevaliers et 
li saudoiier qui dedens le chastiel estoient, et coururent 
as armes et as garites d'autour dou chastiel, et requellierent 
les bonnes gens qui fuioient dedens le chastiel. 
Li bourgois meismes, qui la trahison avoit faite, fui 
dedens avoecques euls par couvreture. Messires Carles 
et ses gens se saisirent de la ville, et trouverent les 
maisons drues et raemplies, car chil dou plat pais s'i 
estoient retrait sus la fiance dou fort lieu, et i avoient 
amené lors biens. Mesires Carles et ses gens laissierent 
toutes gens aler pasieuvlement viers le chastiel et 
raemplir, car bien savoient, plus en i averoit, plus se 
tenroient chil dou chastiel a cargiet, et plus tos se 
renderoient. Messires Gerars de Rocefort, qui chastellains 
en estoit, fist enqueste par ou ne conment la 
ville estoit prise. On li dist : « Par la porte dont tels 
homs gardoit les clefs. » Li uns fu pris tantos, car il 
s'estoit la dedens enclos avoecques euls. Il fu questionnés 
et si bien examinés que il congneut toute la 
trahison. Adont li compagnon de la dedens le prisent 
par le conmandement dou chastellain et le pendirent 
as crestiaus dou chastiel, veant tous ceuls qui veoir 
le pooient. Ce fu le paiement que il en ot. 

Pour ce ne se departirent pas mesires Carles de 
Blois et ses gens de la ville, mais s'i tinrent et environnerent 
le chastiel, et n'i vodrent onques livrer assaut ; 
car bien savoient que longement il ne se pooit tenir 
selonch le peuple qui estoit dedens, et furent en cel 
estat quatre jours. 
Li chastelains ot pité des honmes et des fenmes et 
des enfans de la ville qui la dedens s'estoient bouté a 
nulles pourveances, et que ce ne se pooit longement 
soustenir, et veoit bien par les apparans des François 
que point de la ne se departiroient, si averoient tout, 
et il en estoient assés au desus puisque il avoient la 
ville, et ne lor apparoit confors de nul costé ; si eurent 
consel de trettiier deviers messire Carle. Et tretiierent 
par celle maniere que la ville et li chastiaus se renderoient 
a lui, parmi tant que les hostels et maisons qui 
fustees estoient, seroient restaulies au plus priés conme 
on poroit, et raveroit casquns et casqunes ses coses. 
A ce trettié entendi messires Carles de Blois volentiers, 
et lor tint si avant conme il pot, et fist faire un ban et un 
conmandement : quiconques avoit riens pris ne levé 
en la ville de Jugon, tout fust restitué et mis arriere 
sus une painne que on i asist. Chils bans ne fu pas bien 
tenus, et par especial de ceuls qui avoient l'argent 
trouvé et levé : jamais ne l'euissent remis arriere. 
Ensi ot en celle saison mesires Carles de Blois la 
ville et le chastiel de Jugon, et en fist une bonne garnison, 
et n'i mist autre chapitainne que mesire Gerart 
de Rocefort, depuis que il se fu rendus a lui, et que il 
li ot fait feaulté et honmage, et prist aussi la feauté 
et honmage des bourgois, et puis s'en parti et retourna 
devant Craais. De l'avenue de Jugon furent la contesse 
de Montfort et tout chil de sa partie courouchié, mais 
sousfrir lor convint tant que pour celle fois, car 
amender ne le porent. 
Assés tos apriés se ensonniierent bonnes gens entre 
messire Carle de Blois et la contesse de Montfort, pour 
donner une trieuves en Bretagne tant seullement. Si 
furent donnees et jurees entre toutes parties, a durer 
jusques a la Saint Jehan Baptiste prochain venant, et 
tenoit casquns et casqune ce que il devoit tenir sans 
mal enghien. Ensi se desfist li sieges de Craais. Et 
retourna mesires Carles de Blois a Nantes, et se 
departirent toutes gens d'armes, et se retraist casquns 
en sa garnison. 
En ce terme que les trieuves durerent, fu la contesse 
de Montfort consillie de par les Bretons et les Englois, 
que elle se presist priés d'aler en Engleterre veoir le 
roi et les barons et euls remonstrer ses necessités : 
elle ne pooit faire milleur esploit. Si se acorda a ce et 
prist son estat au plus courtois que elle pot, et monta 
en mer en Hainbon meismes, et enmena avoecques lui 
messire Amauri de Cliçon pour tant que ja il i avoit esté 
et congnissoit le roi d'Engleterre et les barons, et aussi il 
le congnissoient. Encores enmena la contesse de Montfort 
en Engleterre deus enfans que elle avoit, fil et fille. 
Nous laisserons un petit a parler de la ditte contesse de 
Montfort et de son arroi, et parlerons dou roi d'Engleterre 
et des besongnes qui avinrent en ce termine. 

En ce temps dont je parole que les trieuves duroient 
entre les deus rois, remanderent li baron d'Escoce, 
le roi David lor signeur qui un lonch termine s'estoit 
tenus en France ; et li segnefiierent ensi, par lettres 
et par deus chevaliers que il envoiierent a Paris, que 
les besongnes d'Escoce estoient assés en bon point, et 
que tous li pais le desiroit a ravoir, et que la ville de 
Haindebourc et li chastiaus et aussi li chastiaus de 
Struvelin et pluisseur aultre estoient repris, et les 
Englois, qui les tenoient, bouté hors. Li rois d'Escoce 
entendi a ces nouvelles volentiers et prist congiet au 
roi de France, auquel il remonstra ses besongnes ; et 
le regracia de ce que si doucement et si courtoisement 
il l'avoit recheu. Si ordonna li dis rois d'Escoce ses 
besongnes et vint a Boulongne, et la roine sa fenme en 
sa compagnie, et la trouva sa navie toute preste qui 
l'atendoit ; si entrerent dedens. Et avoecques li roi 
d'Escoce en alerent en sa compagnie dou roiaulme de 
France li sires de Rambures, messires Guis Qieres, li 
viscontes des Qesnes, li sires de Chipoi, li sires de 
Saint Pi, li sires de Briauté et pluisseur aultre, plus de 
.LX. chevaliers et esquiers. Si orent vent a volenté, et 
ne furent que trois jours sus mer, que il ariverent ens 
ou havene de Haindebourc. Puis isirent hors, et 
vinrent en la ville, et de la ou chastiel a grant joie ; 
et trouverent messire Guillaume Douglas, mesire 
Robert de Versi, messire Simon Fresiel, messire 
Alixandre de Ramesai et les barons et les chevaliers 
d'Escoce, qui tout les requellierent a grant joie. Si 
viseta li rois d'Escoce son pais, et mena ces chevaliers 
et ces esquiers de France partout avoecques lui, pour 
euls monstrer le roiaulme d'Escoce. Si veoient un 
povre pais raempli de bois et de bruieres ; si s'en 
truffoient et rioient li un a l'autre, et disoient : « Il ne 
puet estre riches homs qui est sires d'un tel pais.
En ce temps estoit publiie une tres grose feste que 
devoit estre en la chité de Londres de .XL. chevaliers 
et de .XL. esquiers dedens, parmi le roiaume d'Engleterre 
et aussi en Alemagne, en Flandres, en Hainnau 
et en Braibant. Et avoient tout chevalier et esquier 
qui venir i voloient, de quelconques pais que il fuissent 
sauf alant et retournant, et estoit la feste ordonnee 
a la relevee de la roine Phelippe d'Engleterre d'un fil 
que elle avoit eu : siques auquns de ces chevaliers qui 
estoient venu de France en Escoce, s'en retournerent 
par Londres arriere en lor pais sans peril et sans 
damage. 
A celle feste vinrent de Hainnau li contes Guillaumes, 
freres a la roine Phelippe, et messires Jehans 
de Hainnau son oncle, li sires d'Enghien, li sires de 
Ligne, li sires de Haverech, li sires de Gonmegnies et 
pluisseurs chevaliers de Hainnau et de Hollandes. 
Et durerent les festes .XV. jours. Et vinrent dedens les 
festes la contesse de Montfort, qui amena Jehan son 
fil et sa fille. Dont li rois ot grant joie et dist a la 
contesse : « Ma cousine, vous me laisserés ces deus 
enfans, et je lor serai peres. » - « Monsigneur, respondi 
la contesse, pour ce les ai je amenés, et je les 
vous donne. » Li rois les mist tantos avoecques la 
roine sa fenme. Li fils avoit .IX. ans et la fille .IIII. ans. 
Celle feste fu bien joustee et bien festee. Et en ot 
le pris des chevaliers de dehors li contes de Hainnau, 
et de ceuls de dedens messires Renauls de Gobehen ; 
et des esquiers d'Engleterre Jehan de Qopelant ; de 
ceuls de dedens, et de ceuls de dehors, uns esquiers 
de Flandres qui se nonmoit Franqe de Halle, et adont 
le retint li rois d'Engleterre, et devint son honme li 
dis esquiers. 
La feste se fust bien portee, mais il avint de cas de 
fortune que mesires Jehans de Biaumont d'Engleterre, 
ainnés fils a messire Henri de Biaumont, fu mors a 
ces joustes, dont on fu durement courouchié. 
A celle feste furent ordonné de par le roi et son 
consel liquel iroient en Gascongne, a Bourdiaus et a 
Baione, et liquel en Bretagne avoecques la contesse 
de Montfort, et liquel iroient tenir la frontiere 
d'Escoce, car li rois d'Escoce estoit retournés de 
France en son pais ; siques on supposoit en Engleterre 
que il vodroit guerriier : pour tant i voloient les 
Englois pourveir. Si i furent ordonné d'aler tenir la 
frontiere a l'encontre des Escoçois et demorir en la 
bastide de Rosebourch messires Guillaumes de Montagut 
qui depuis fu contes de Sasleberi ; et aussi d'aler 
tenir la frontiere contre les Irlandois, furent ordonné 
li contes d'Ormont et li contes de la Marce. Ces festes 
pasees, tout li signeur estrangier prissent congiet au 
roi et a la roine et se departirent d'Engleterre, et 
retourna casquns en son pais. Li contes de Hainnau 
et mesires Jehans de Hainnau son oncle monterent 
au porq a Ourvelle et ariverent a Dourdresc en Hollandes. 
Si demora li contes ens ou pais de Hollandes, 
et aussi fist son oncle, qui sires estoit de Sconenehove 
et de la Gode, et li Hainnuier retournerent en Hainnau. 
Ensi furent faites ces departies. 

Mesires Carles de Blois fu enfourmés de verité que 
sen adversaire, la contesse de Montfort, estoit alee 
en Engleterre au seqours, et i avoit mené ses enfans 
pour la demorer dalés le roi. Si pensa sus li dis messires 
Carles moult longement, et puis apella son cousin 
mesire Lois d'Espagne, ouquel ils avoit moult 
grant fiance, et li dist : « Biaus cousins, ce seroit bon, 
se vous l'acordiés, que une armee de gens d'armes de 
Genevois et d'Espagnols fust mise sus en la mer, et la 
waucrast, en attendant le retour et la revenue de celle 
contesse de Montfort qui est alee en Engleterre. Se 
nous le poions atraper, nostre gerre en seroit 
plus belle. » A ce pourpos respondi li dis messires Lois 
et dist : « Vous dites verité, et il en sera ce que vous 
vodrés, car je sui tous pres a faire vostre plaisir. » 
- « Grant merchis », respondi messires Carles. Depuis 
ne demora gaires de temps que mesires Lois d'Espagne, 
qui bien savoit les usages et coustumes de la mer, se 
pourvei de barges et de balengiers, et mist sus la mer 
sen armee, ou bien avoit deus mille honmes parmi les 
Genevois et les Espagnols, et disoit que ceuls de sa 
partie n'avoient donné nulles trieuves sus mer, fors 
que sus terre. Qant la contesse de Montfort ot ordonné 
toutes ses besongnes en Engleterre, elle sceut quels 
gens elle averoit : .Vc. honmes d'armes et .Vc. archiers, 
et les devoient conduire messire Robers d'Artois et li 
contes de Pennebruq ; en lor compagnie devoient 
estre li jones sires Espensiers, messires Edouwars, 
messires Guis de Briane, mesires Thomas de Walquefare, 
li sires de Tallebot, li sires de Boursier, mesires 
Robers de Noeville, messires Jehans Paule, mesires 
Lois Clifort, mesires Guillaumes Chifeton, mesire 
Richart de Pont Cardon et pluiseur aultre ; et se 
ordonnerent et atendirent tout l'un l'autre a 
Pleumude. 
Qant tout furent venu, gens d'armes et archiers, qui 
compagnier devoient mesire Robert d'Artois et la 
contesse de Montfort, il entrerent en lors vassiaus et 
puis se desancrerent et se missent en mer, et orent si 
bonne aventure que onques ne veirent ne trouverent, 
ne encontrerent la navie des Genevois et des Espagnols, 
desquels mesires Lois d'Espagne estoit chiés et conduisieres, 
dont depuis il furent moult esmervilliet : 
et la cause pour quoi ce fu, je le vous dirai. .I. petit 
avant ce que mesires Robers d'Artois et la contesse 
de Montfort se departesissent dou havene de Plumude, 
uns grans tourmens se mist sus mer, qui 
espardi tous ou en partie les vassiaus a mesire Lois 
d'Espagne et a Othon Doriie et a Toudou, et furent 
plus de .XV. jours waucrant sus la mer et prendans 
terre de isle en isle, avant que il se peuissent tout 
remetre ensamble. Et en celle espasce la contesse de 
Montfort et mesire Robers d'Artois entrerent en 
Bretagne, et prissent terre ou havene de Brest et de 
Hainbon, pour estre mieuls logiet a lor aise, dont 
messires Gautiers de Manni et tout li compagnon 
orent grant joie de lor revenue. 

En celle prope sepmainne que li armee d'Engleterre 
ariva en Bretagne, fallirent les trieuwes entre mesire 
Carle de Blois et la contesse de Montfort. 
Qant li dis mesire Carles, qui se tenoit en Nantes, 
sceut la verité de la venue des Englois que ils estoient 
arivet en Bretagne, il pensa bien que il averoit la gerre. 
Si envoia tantos a tous lés, sus la mer, pour oir nouvelles 
de son cousin messire Lois d'Espagne. Et fu 
trouvés a le Bai en Bretagne, et ja savoit il que la 
contesse estoit passee et retournee en Bretagne. Si 
fist tant li dis mesires Lois que il vint a Rennes et 
trouva la mesire Carle de Blois, qui i estoit venus a 
grant gent d'armes. Si ordonna tantos et pourvei li 
dis mesires Carles gens d'armes par toutes ses fortereces, 
et senti bien que pour celle saison les Englois 
tenroient les camps, se poissance de France ne li 
venoit trop grande. Et pour ce que la besongne se 
tailloit que tout premierement li sieges se meteroit 
devant Vennes, messires Carles de Blois i envoia en 
garnison .CC. lances, et en fist chapitainnes mesire 
Olivier de Cliçon et mesire Hervi de Lion. Et ensi de 
garnison en garnison il envoia ses chevaliers, et puis 
s'en retourna a Nantes. Et manda et escripsi tout 
l'estat de Bretagne a son oncle le roi Phelippe et a 
son cousin le duch de Normendie, et a son frere le 
conte de Blois et a ses cousins, ceuls de Chastellon. 
Droit as octaves de la Saint Jehan Baptiste s'en 
vinrent la contesse de Montfort, messires Robers 
d'Artois, messires Gautiers de Manni et li chevalier 
de Bretagne et d'Engleterre mettre le siege devant la 
chité de Vennes, et l'environnerent si avant que assegier 
le porent, car bien estoient gens pour ce faire. Cil 
de la chité se confioient grandement en la bonne 
chevalerie qui dedens estoient, et a bonne cause ; 
car c'estoient tous vaillans honmes et de grant prudense. 
Euls venu devant Vennes, il i fissent pluisseurs 
assaus as portes et as barrieres. Et moult vaillanment 
asalloient li Englois ; et aussi li chevalier et li esquier 
qui dedens estoient, par grande apertise d'armes se 
desfendoient. 
Mesires Carles de Blois mettoit grande entente a ce 
conment il peuist avoir tant de gens d'armes et de 
Genevois que il peuist lever le siege, et resister contre 
la poissance de la contesse, et avoit ses messages alans 
et cevauçans en France nuit et jour deviers le roi 
Phelippe et les signeurs. Mais pour lors la cours dou 
roi de France estoit si raemplie d'uiseuses et si lontainne 
en esplois, que a painnes pooit on avoir nulle 
delivrance, ne on ne pooit avenir jusques au roi, car 
tousjours estoit il en ses deduis. Et ja se tenoient li 
tresorier de France tout hodé et moult acargiet dou 
fait de la guerre de Bretagne, car trop d'or et d'argent, 
a ce que il faisoient entendant au roi et a son consel, 
reversoient la. Dou conmencement de ces gerres de 
Bretagne, li rois Phelippes de grant volenté aida son 
cousin a continuer la gerre et a lui envoiier gens 
d'armes et saudoiiers. Et puis que les gerres furent 
escaufees, et que les Englois s'en ensonniierent, il 
s'en refroida, a ce que on vei les apparans, dont les 
besongnes en furent plus laides pour messire Carle de 
Blois. 
Or retournions au siege de Vennes. Messires Robers 
d'Artois et messires Gautiers de Manni rendoient 
grant painne a ce que il peuissent conquerir la cité de 
Vennes, pour faire garnison et frontiere contre le 
demorant dou pais. Bien savoient que par trettié jamés 
ne le raveroient, car elle estoit garnie et pourveue de 
vaillans honmes et grans signeurs de Bretagne et 
bien amis a mesire Carle de Blois, qui jamais n'entenderoient 
a nul trettiet. Et lor estoit avis que, se il 
pooient avoir Vennes et conquerir, il seroient grant 
signeur sus la frontiere, car il averoient Vennes, 
Hainbon et Brest, et tout seant sus la mer. Et poroient 
ces trois garnisons sans dangier conforter l'un l'autre 
et retraire au besoing, se poissance de gens d'armes 
lor croissoit dou roiaume de France. Pour ce soutilloient 
ils nuit et jour conment il le poroient avoir, et 
tant i viserent et soutillierent que il vinrent a lor 
entente. 

Entre les asaus que les Englois et les Bretons fissent 
a la chité de Vennes, il en i ot un grant et bien continue, 
car il dura un jour tout entier, et se ensonniierent 
priés toutes les gens d'armes de l'oost et chil de 
dedens. Qant ce vint sus le soir, tout se retraiierent 
dedens et dehors a lor logeis. Messires Robers d'Artois 
et les Englois et Bretons d'un lés souperent bien 
briefment, et point ne se desarmerent, et reposerent 
un petit. Et tantos apriés mienuit, il sallirent sus, 
sans faire grant noise, et s'ordonnerent en pluisseurs 
routes, et s'en vinrent pour assallir Vennes. Et fissent 
alumer grant fuisson de feus de busce au plus hault 
de la ville au dehors et au desus dou vent, et dou plus 
priés de la ville que il porent. 
Chil qui faisoient le gait pour la nuit dedens Vennes, 
veirent les feus eslever contremont a celle heure la. Si 
furent tout esmervilliet, et quidierent de premiers 
que li feus fust en la ville. Si vinrent celle part ; si 
conmenchierent a faire grant noise et a resvillier ceuls 
qui dormoient. Chevalier et esquier sallirent sus 
apertement, et quidoient que la ville fust prise. Et 
ensi que il issoient hors de lors hostels, et il veoient 
les feus et les fumieres au dehors, il quidoient que ce 
fuissent les maisons de Vennes qui ardissent, et estoient 
tout esfraé. 
A celle heure i avoit trés grant assaut a deus portes 
de Vennes ; et pour ce que li hus et li cris estoient la, 
toutes gens d'armes s'i traioient. D'autre part, mesires 
Robers d'Artois, mesires Gautiers de Manni et une 
bataille d'Englois et de Bretons estoient aviset de lor 
fait et pourveu d'escelles de cordes, et alerent tout a 
l'oposite de l'asaut et dou hustin, la ou nuls n'estoit 
ne n'entendoit. Et jetterent lors escelles a cros de fier 
et les atachierent as murs, et puis monterent amont, 
sans estre oi, sceu ne veu, car li aultre menoient si 
tres grant hustin, qui asalloient et qui se desfendoient, 
que on n'ooit de nulle part goute pour euls. Par celle 
maniere entrerent en la chité de Vennes plus de 
.CC. honmes d'armes, mesires Robers d'Artois et sa 
baniere et li sires Espensiers et sa baniere, li sires de 
Fil Watier et son pennon, mesires Gautiers de Manni 
et son pennon : et fu chils qui tous premiers i entra. 
Et qant il furent tout dedens, il se missent en bonne 
ordenance et arroi, et descendirent tout parmi une 
rue, en escriant lors cris, et en abatant tous ceuls que 
il encontroient. Li François estoient et furent soudainnement 
si esfraé et en tel desroi que il conmencierent 
a fuir, li uns cha et li aultres la, sans mettre nulle 
desfense en euls. Toutesfois, li sires de Cliçon, mesires 
Hervis de Lion, mesires Guis de Lohiac et li chevalier 
qui en garnison la dedens estoient, se sauverent et 
monterent sus lors chevaus et laissierent tout lor arroi. 
Onques riens n'enporterent, et quidierent bien estre 
trahi. Les portes, au lés ou les Englois et li Breton 
asalloient, furent ouvertes et entrerent dedens tout 
abandonneement. Ensi fu Vennes prise de par mesire 
Robert d'Artois et mesire Gautier de Manni ; mais 
trop furent les Englois courouchié que li quatre baron 
qui dedens estoient, lor estoient ensi escapet, et li 
aultre chevalier de Bretagne et de France ; car bien i 
avoit de prisonniers pour cent mille florins. 

Pour la prise et la perte de la chité de Vennes fu 
li pais de la environ tous esmeus et courechiés. La 
contesse de Montfort i entra a grant joie. Et furent 
pris auquns bourgois de la ville et mis en prison, et 
corrigiet les auquns de lors vies et de lors cavances, 
pour tant que l'autre fois si legierement il s'estoient 
rendu et tourné a mesire Carle de Blois. Si se tint la 
contesse la, je ne sçai qans jours, et puis s'en retourna 
a Hainbon et laissa mesire Robert d'Artois et mesire 
Gautier de Manni convenir de sa gerre. 
Mesires Oliviers de Cliçon, mesires Hervis de Lion, 
mesires Guis de Lohiac et li sires de Tournemine et 
chil qui sauver se porent, au departement de Vennes, 
s'en vinrent a Rennes et trouverent la mesire Carle 
de Blois et sa fenme et les signeurs. Si recorderent les 
aventures qui avenues lor estoient, et conment Vennes 
estoit perdues. En parlerent li signeur en pluisseurs 
manieres. Li auqun disoient que il i avoit eu trahison, 
et li aultre, non. Meismement chil qui en retournoient, 
n'en savoient point parler bien proprement, 
et disoient li auqun en requoi que Vennes avoit 
esté perdue par simplece et povre garde et negligense 
de mesire Olivier de Cliçon et de mesire Hervi de Lion. 
Et tant monterent les murmurations que li doi chevalier 
en furent enfourmé ; et leur fu dit de ceuls qui les 
amoient que la vois dou pais parloit vilainnement sus 
lor partie. Et qant il oirent ce, si furent moult courouchié 
et a bonne cause, et jurerent que jamais 
n'entenderoient a aultre cose si averoient repris la 
chité de Vennes ou il i metteroient les vies. Et se 
ordonnerent a ce faire et priierent tous lors amis 
dont il avoient grant fuisson, et toutes les chapitainnes 
des fortereces de Bretagne ; et s'estendoient les 
priieres et mandemens ensi que sus un jour que il i 
ordonnoient, il fuissent tout la ou il les voloient 
avoir. Tout i furent, et i ot a lor priiere grant asamblee 
de gens d'armes ; et s'en vinrent de fait et sus un jour 
mettre le siege devant Vennes. La contesse de Montfort 
s'en estoit partie un petit devant et retraite en 
Hainbon, mais messires Robers d'Artois et grant 
fuisson de bonnes gens d'armes d'Engleterre et 
d'archiers i estoient demoret. Si se trouverent les 
François et les Bretons, qant il furent la tout assamblé, 
plus de douse mille et ne sejournerent point longement 
devant, qant il le conmenchierent a asallir. 

Qant mesires Robers d'Artois se vei assegiés dedens 
Vennes, si ne fu pas trop esbahis de soi tenir vassaument 
et de desfendre la chité. Li Breton qui devant 
estoient, conme tout foursenet de ce, ce lor sambloit, 
que perdu l'avoient si simplement, s'aventuroient 
durement a l'asallir courageusement ; et se doubtoient 
que par force de gens d'armes et d'archiers, fust de 
nuit ou de jour, on ne venist lever le siege. Pour ce se 
delivroient il de faire lor empainte dou plus tos que 
il pooient, et estoient priés nuit et jour toudis en 
armes. Et par especial il i ot un assaut si dur et si 
fort et si bien continuet que, de force et par biau fait 
d'armes, les bailles de l'une des portes furent conquises 
et copees. Adont vinrent toutes gens d'armes si 
esforciement a la porte ou li Englois estoient, qui 
ouverte l'avoient, pour livrer desfenses as bailles, que 
de fait et de force il esforcierent les Englois ; et entrerent 
li asallant en Vennes, vosissent ou non li desfendant. 
Si estoient la present messires Robers d'Artois et sa 
baniere, li sires Espensiers et sa baniere ; mais on voelt 
dire que chil de la ville rendirent grant painne a ce 
reconqués, et se tournerent avoecques les François. 
La furent navré durement li sires Espensiers, et aussi 
fu mesires Robers d'Artois et biaucop d'aultres. Et la 
furent pris mesire Richars de Stanfort et mesires 
Jehans de Lille, et aussi fu messires Edouwars li 
Espensiers. A grant meschief se sauverent mesires 
Robers d'Artois et li aultre, et issirent par une posterne 
et vinrent a Hainbon. 
De ces nouvelles et dou reconqués de la chité de 
Vennes furent la contesse et tout chil de sa partie 
courouchié et a bonne cause, mais amender ne le 
porent. Li sires Espensiers, tous prisonniers a mesire 
Hervi de Lion, des plaies que il ot morut. Mesire 
Robers d'Artois onques ne pot estre bien sanés de 
une plaie que il ot ou chief, et li prist volenté de 
retourner en Engleterre, et ot un sauf conduit de 
mesire Carle de Blois, lui dousime de chevaliers. 
Si monta en mer li dis mesires Robers, bien acompagniés 
de chevaliers et d'esquiers, dont il fist folie, car 
encores n'estoit il pas bien sanés. Et sus la mer, pour 
la marine, ses plaies s'esmurent tellement et si le 
ragreverent que, li retourné en Engleterre, il ne vesqui 
point depuis longement, mais morut. De laquelle 
mort li rois d'Engleterre fu moult courouchiés, et 
s'en vesti de noir, et ses ainnés fils li princes de Galles 
et li contes Derbi ; et fu ensepvelis moult solempnement 
as Augustins en la chité de Londres, et la li 
fist on son obseque moult reveranment. Et i furent 
li rois et la roine d'Engleterre et leurs fils li princes, 
et tout li prelat et li baron d'Engleterre, qui pour ces 
jours estoient en Engleterre. Assés tos apriés fu fais 
aussi li obseques dou signeur Espensier, messire 
Edouwars ; et demorerent de li quatre fils, Edouwars, 
Hues, Thomas et Henris. Et furent depuis li troi, 
chevaliers, et Henris, evesques de Nordvich ; et fu lor 
mere fille au signeur de Ferrieres d'Engleterre. 

Moult fu li rois d'Engleterre courouchiés de la 
mort mesire Robert d'Artois, et dist et jura que jamés 
n'entenderoit a aultre cose si averoit esté en Bretagne, 
car li contes de Montfort avoit relevé la ducee de 
Bretagne de li, lequel a tort et a pechié, ensi que on 
l'avoit enfourmé, li rois Phelippes et li François 
avoient enprisonné a Paris ou chastiel dou Louvre 
et la tant tenu que il i estoit mort ; et ausi il avoit eu 
en convenant a la contesse de Montfort, que il le 
reconforteroit, puisque il li besongnoit. Et fist faire 
tantos grant amas de naves et de vassiaus et de nefs 
passagieres, et traire viers les pors de Pleumude, de 
Wesmude et de Dardemude, et fist un moult grant 
mandement de gens d'armes et d'archiers. 
Entrués que li rois d'Engleterre ordonnoit ses 
besongnes et asambloit ses gens, li Englois qui estoient 
demoret en Bretagne dalés la contesse de Montfort, 
s'en vinrent mettre le siege devant la chité de Rennes, 
et encloirent dedens des bons chevaliers et esquiers 
qui vaillanment s'i porterent. 
Li rois d'Engleterre entra en mer a deus mille honmes 
d'armes et .VI. mille archiers. Et se departirent tout 
d'une maree et des havenes desus nonmés ses gens, et 
singlerent viers Bretagne et costiierent Normendie et 
les isles de Grenesee et de Breha, et vinrent tout de une 
flotte moult priés de Hainbon et de Vennes, dont 
tout chil qui tenoient la partie la contesse de Montfort, 
furent tout resjoi, et chil de par mesire Carle de Blois 
tout courechié, car il estoit venus a si grant poissance 
que pour tout cachier devant lui. Et ariva li dis rois 
d'Engleterre a Hainbon. La contesse de Montfort 
vint a l'encontre de li et le rechut ensi que on doit 
recevoir son signeur, et le mena logier ou chastiel. 
Li dis rois d'Engleterre demanda a la contesse de ses 
chevaliers ou il estoient, pour ce que nuls n'en veoit 
ne trouvoit. Elle respondi et dist que tout estoient 
alé, bien avoit .I. mois, au siege devant Rennes. De ce 
se contenta li rois et respondi que il faisoient bien, 
car gens d'armes en pais de gerre ne doient point 
estre wiseus. 
Si issirent les Englois petit a petit des vassiaus et se 
rafresqirent ou pais de la contesse. Et puis se ordonnerent 
par le conmandement dou roi, et se departirent 
.I. jour, et vinrent tout ensamble mettre le siege devant 
la chité de Vennes ; et encloirent dedens bien .CC. cevaliers 
et esquiers, desquels mesires Oliviers de Cliçon, 
mesires Hervis de Lion, mesires Joffrois de Malatrait, 
li viscontes de Rohen et li sires de Roce Tison estoient 
chapitains et gardiiens. Si constraindirent li Englés et 
li Breton moult fort la chité de Vennes, et moult 
songneusement l'asallirent le terme que il furent par 
devant ; mais elle estoit si bien pourveue et garnie de 
bonnes gens d'armes et de vaillans honmes les chapitains, 
que petit i conquissent. 
Qant li rois d'Engleterre vei che que point ne 
conquerroit la chité de Vennes legierement, et entendi 
que li pais de environ Vennes estoit si gastes et si 
mengiés que on ne trouvoit riens sus les camps, ne li 
coureur et varlet ne savoient ou aler fouragier, et se 
tenoit la une moult grande hoost, il eut consel que il 
laisseroit la devant Vennes une partie de ses gens pour 
tenir le siege, et ils et li demorans de son hoost chemineroient 
oultre, et iroient mettre le siege devant la 
chité de Nantes et la enclore mesire Carle de Blois : 
si se departi un jour de devant Vennes et i laissa a 
siege le baron de Stanfort, mesire Gautier de Manni 
et pluisseurs aultres. Et estoient chil qui demorerent 
environ .Vc. lances et .XIIc. archiers. Et puis se departi 
li rois o le demorant de sen hoost, et estoient environ 
.XIIc. lances et .XXVc. archiers. Et ceminerent tant 
avant et arriere que il vinrent devant Nantes, la ou 
mesires Carles de Blois et sa fenme et si enfant estoient, 
et grant fuisson de bonne chevalerie de Bretagne, qui 
tenoient sa partie, de France et de Normendie, qui 
l'estoient venu servir. 
Si mist la li rois d'Engleterre le siege et le asega 
d'un lés, car toute la chité de Nantes ne pooit il pas 
enclore, pour la cause de la riviere de Loire. Trop i 
faudroit de peuple, qui tout ce vodroit faire. Et avoient 
li Nantois et li François, qui la dedens se tenoient, lor 
issue et entree, toutes fois que il voloient, au lés deviers 
Poito ; et par la estoient il rafresqi de pourveances 
et de gens d'armes et de tout ce que il lor besongnoit. 

Ensi se tint en celle saison li rois d'Engleterre 
devant la bonne chité de Nantes, et mesires Carles de 
Blois estoit dedens, et estoit bien .Vc. armeures de 
fier. Et encores i retournerent mesires Lois d'Espagne, 
mesires Carles Grimaus, mesire Othon Doriie et 
Toudou, qui toute la saison s'estoient tenu sus la mer 
et riens n'i avoient fait, fors desrober les marceans, 
otant bien ceuls de lor costé conme les aultres, qant 
il les avoient trouvé sus la mer, car Espagnols, Genevois, 
Bretons et Normans, esqumeurs de mers, n'ont 
nulle consience a mal faire. 
Mesires Lois d'Espagne et chil de sa route estoient 
arivé et venu en Garlande, et par les terres deviers 
Poito entré en la chité de Nantes. Et trop bien vinrent 
a point pour aidier a desfendre et garder Nantes des 
grans assaus et envaies que les Englois et les Bretons, 
qui tenoient la partie de la contesse de Montfort, i 
faisoient, car tous les jours continuelment i avoit 
assaut ou escarmuce. 
Mesires Carles de Blois escripsoit et segnefioit 
souvent son estat a son chier oncle, le roi de France, 
et a son cousin germain, le duch de Normendie, qui 
moult l'amoit, et a son oncle, le conte Carle d'Alençon. 
Chil troi entendoient bien as lettres et priieres 
que mesires Carles leur faisoit, mais pour ce temps 
la cours dou roi de France estoit si lontainne en tous 
esplois que on n'en pooit avoir nulle delivrance, ja 
seuissent ils, li rois et ses consauls, que ses adversaires 
li rois d'Engleterre estoit, a poissanche de gens 
d'armes et d'archiers, en Bretagne, et que sa venue 
et son afaire pooit trop grandement adamagier le 
roiaulme de France. Siques ordonné fu et conmandé 
de la bouce dou roi que son fils, li dus de Normendie, 
fesist son amas et assamblee de gens d'armes et se 
mesist a poisance sus les camps et alast au devant 
des Englois qui estoient venu en Bretagne. 
Li dus Jehans de Normendie, de bonne volenté, 
obei a l'ordenance dou roi son pere, et fist son mandement 
partout le roiaulme de France a estre a tel 
jour qui nonmés estoit a Angiers et au Mans ; et 
s'estendoient li mandement que li rois de France 
mandoit, pour estre plus diligent de venir. Si se apparilloient 
toutes gens d'armes des lontainnes marces de 
Flandres, de Hainnau, de Tournesis, d'Artois, de 
Vermendois, d'Amiennois, de Biauvesis, de Pontieu, 
de Corbiois, de Normendie et de toutes les marces et 
limitations de France, de Bar, de Lorrainne, de Bourgongne, 
de Campagne, de Berri, de Poito et de 
Tourainne ; et tout s'avaloient sus les basses marces 
viers le Mans et viers Angiers. Si ne furent pas si tos 
venu ne asamblé. 
Et entrués avinrent pluisseurs avenues et fais d'armes 
en Bretagne. Car, qant li rois d'Engleterre vei que 
point il ne venroit a son entente de la chité de Nantes, 
et que trop fort elle estoit pourveue de gens d'armes, 
et se ne lor pooit on oster l'entree et l'issue de Poito, 
de Saintonge et de la Rocelle, par le quel lés il estoient 
dedens Nantes tousjours rafresqi, il eut consel que il 
lairoit la le conte Derbi, le conte de Honstidonne, le 
signeur de Bercler, mesire Thomas de Hollandes et 
.Vc. armeures de fier et .XVc. archiers qui tenroient le 
siege avoecques les Bretons de lor partie, et il s'en 
iroit a tout .Vc. armeures de fier et .XIIc. archiers 
esbatant parmi Bretagne et veoir ses gens devant la 
chité de Rennes, et sentir d'autre part se riens il poroit 
conquerre, car trop li anoioit a estre longement sus 
une place et riens faire. Et se secours ou gens d'armes 
venoient de France et s'avaloient en Bretagne pour li 
conbatre, de ce seroit il tous resjois et averoit tantos 
toutes ses gens remis ensamble. Et tout ce li consilloient 
ausi a faire chil qui li estoient le plus proçain. 
Si se departi li rois d'Engleterre de devant Nantes 
en l'estat et ordenance que je vous di, et se mist au 
cemin pour venir devant Rennes veoir ses gens. Et 
tant esploita que il i vint, et le veirent volentiers tout 
chil qui la estoient, ce fu raisons ; et se tint .V. jours 
devant la chité de Rennes, et au sisime il s'en departi 
et s'en vint mettre le siege devant Dignant en 
Bretagne. 
Ensi tint li rois d'Engleterre en celle saison quatre 
sieges en Bretagne, a Nantes, a Vennes, a Rennes et a 
Dignant ; et a casquns de ces sieges i avenoient tous 
les jours escarmuces, envaies ou assaus. 

Entrués que li rois d'Engleterre aloit, venoit et 
cevauçoit le pais de Bretagne, ses gens qui se tenoient 
devant la chité de Vennes, i livroient et faisoient la 
tous les jours tamains assaus, car moult le convoitoient 
a gaegnier par fait d'armes, pour tant que li chevalier 
qui dedens estoient, l'avoient en celle meisme saison 
reconquis sus euls. 
Dont il avint un jour, le siege pendant, que a l'une 
des portes uns tres grans assaus se fist, et se traissent de 
celle part toutes les bonnes gens d'armes de l'un costé 
et de l'autre. Et la ot tamainte belle apertisse d'armes 
fait, car chil de Vennes avoient, conme vaillans gens 
et qui desiroient les armes, ouvert la porte ; et estoient 
issu et venu as barrieres, et la se tenoient pour la 
cause de ce que il veoient les banieres dou conte de 
Warvich et dou conte d'Arondiel et dou baron de 
Stanfort et de mesire Gautier de Manni qui se abandonnoient, 
ce lor estoit avis, assés follement. De quoi 
li sires de Cliçon et mesires Hervis de Lion et li 
aultre chevalier de lor costé plus corageusement s'en 
aventuroient. La i furent faites tant de belles apertises 
d'armes que mervelles seroit a recorder. Les 
Englois, qui veoient la porte ouverte, le tenoient en 
grant orguel et presomption, et li aultre le tournoient a 
grant vaillance. La ot lanciet, pousset, ferut, batut et 
escarmuchiet, d'un lés et del aultre moult longement. 
Et se porterent ces envaies de premiers tellement que 
li Englois furent reboutet et reculet. Et li auqun 
voellent dire que il le fissent par malisce pour metre 
les François hors de lors pas et laisier les bailles et 
avaler aval. Et en avint que, en boutant et en requlant 
les Englois, il eslongierent si lors bailles que, qant il 
vodrent retourner et monter amont, on les carga d'un 
trop grant faix, car mesires Gautiers de Manni et li 
aultre qui la estoient, s'esforchierent tout de grant 
volenté. Et vinrent une route d'Englois sus le costé et 
se bouterent entre les bailles et les François qui estoient 
trop avant passé. La eut tres dur hustin et grande 
escarmuce. Li visconte de Rohem et mesires Guis de 
Lohiac, mesires Joffrois de Malatrait et li sires de 
Tournemine estoient as barrieres et les desfendoient et 
gardoient moult vaillanment. Et qant il veirent venir 
sus euls l'esfort qui rendoient grant painne a conquerir 
les barrieres, il se doubterent que il ne fuissent esforchiet ; 
Si cloirent lors barrieres, et se tinrent entre la 
porte et la barriere. Encores avoecques le signeur de 
Cliçon et mesire Hervi de Lion, qui faisoient ces 
apertises d'armes, en i avoit de lors gens enclos plus 
de soissante qui moult vaillanment se conbatoient. 
Qant li Englois veirent que les barrieres estoient 
fremees, et li sires de Cliçon et mesires Hervis de Lion 
enclos entre euls et les barrieres, si rendirent grant 
painne au bien combatre, et dissent entre euls : « Nous 
serons lasques gens et mal conbatant, se chil doi baron 
de Bretagne ne nous demeurent, qant nous avons si 
grant avantage sus euls. » Adont les envairent ils de 
grant corage, et furent par force d'armes lors banieres 
conquises et abatues, et li doi chevalier pris et 
fianchiet de mesire Gautier de Manni. Il ot en sa 
pareçon le signeur de Cliçon ; et li contes de Warvich, 
mesire Hervi de Lion ; et li François devant les barrieres 
prissent le baron de Stanfort et mesire Jehan 
de Lille. Ensi se porterent les pareçons. Et soustinrent 
la li François un grant faix contre les Englois 
et se departirent del assaut, et se retraist casquns 
deviers ses gens a tout lors prisonniers ; et entendirent 
a metre a point les bleciés, dont il en i ot grant fuisson, 
tant des François conme des Englois. 

Depuis n'i ot fait nul si grant asaut a la chité de 
Vennes que chils fu, tant que ce siege durant, car li 
Englois estoient courouchiet pour le baron de Stanfort 
et mesire Jehan de Lille et aultres honmes des 
lours que il avoient perdus. Et li François aussi 
estoient grandement merancolieus pour le signeur de 
Cliçon et mesire Hervi de Lion que li Englois tenoient 
a prisonniers. 
Les nouvelles vinrent au roi d'Engleterre, qui se 
tenoit devant Dignant, que li sires de Cliçon et mesires 
Hervis de Lion, qui tant avoient porté de contraire a 
la contesse de Montfort et plus que tout li chevalier 
de Bretagne, estoient pris. De ces nouvelles fu li rois 
d'Engleterre tous resjois, et rescripsi a ses gens 
devant Vennes de son estat et leur manda que point li 
sires de Cliçon et mesires Hervis de Lion ne fuissent 
mis a finance, car il les voloit avoir. On obei au roi, 
ce fu raison. Et se tint li sieges devant Vennes et aussi 
fist il devant Nantes et Rennes et Dignant. 
Qant li rois d'Engleterre qui se tenoit devant 
Dignant, et ses gens orent avisé la maniere dou lieu, 
si lor sambla que elle estoit bien prendable, car elle 
n'estoit pour lors fremee que de palis et de fosses 
grans et larges, et en esquels on pooit bien naviier. Si 
fissent querre et pourveir grant fuisson de nacelles, et 
entrer dedens archiers, et naviier jusques a ces palis. 
Li Breton qui dedens Dignant estoient veoient bien 
le convenant des Englois, conment il aproçoient et 
venoient pour asallir. Si se ordonnoient ausi de grant 
volenté a euls desfendre par l'avis et ordenanche de 
mesire Piere Portebuef, lor chapitainne. Li assaus 
conmencha grans et fors par les archiers qui estoient 
entré en ces nacelles, qui traioient si ouniement, qant 
il furent venu jusques a ces palis, que chil de dedens 
ne s'osoient amonstrer ; et se il s'amonstroient, il 
estoient enpallé tout oultre de ces saietes barbees 
d'Engleterre ; et pluisseurs de bleciés et de navrés i ot 
par le tret. Mesires Pieres Portebuef estoit montés 
sus un petit cheval moult tos alant, et cevauçoit tout 
autour de la ville et amonestoit les honmes qui estoient 
as desfenses, de euls bien desfendre, et il en faisoient 
leur devoir. Mais li archier et aultres gros varlets, qui 
portoient hapes et quignies, aprocierent de si priés que 
il vinrent jusques as palis et rompirent les aix et 
coperent le mairien et les reverserent en l'aige. Dont 
vinrent gens d'armes a esfort de celle part qui estoient 
pourveu de batiaus et de nacelles, et vinrent la ou li 
palis estoient fauset. Tous les premiers qui dedens 
entrerent, ce furent mesires Bietremieus de Brues et le 
signeur de Bercler et lors pennons. Sitretos que les 
honmes de Dignant veirent ce mescief que la ville 
estoit gaegnie par les palis, si ne tinrent nul arroi, mais 
s'en fuirent, li uns ça et li aultres la. Mesires Pieres la 
chapitainne, conme vaillans chevaliers, se retraii viers 
le marqiet et mist la son pennon, et requella ses gens 
de desfense. Et se missent tout ensamble et ne daignierent 
fuir, car bien veoient que fuirs ne lor pooit riens 
valoir : si avoient plus chier atendre l'aventure honnourablement 
que faire cose, dont il euissent reproce. 
Les Englois, qui estoient entré par les palis en la 
ville, entendirent a ouvrir la porte ; et dont entrerent 
dedens toutes gens d'armes et d'archiers qui entrer i 
vodrent. Et s'espardirent li pluisseur parmi la ville qui 
estoit grande durement et raemplie de biens. Et li 
aultre s'en alerent deviers mesire Piere Portebuef et 
les compagnons, liquel s'estoient requelliet tout 
ensamble et mis en bon convenant. Ces Englois 
vinrent sus euls et les asallirent, et i ot la un petit de 
belle meslee, mais elle ne dura point longement, car 
li François furent tantos ouvert et espars, mors et 
pris. Mesires Pieres Portebuef fu pris d'un jone 
chevalier qui se nonmoit mesires Jehans de Boursier. 
La ville de Dignant fu courue et robee toute, et moult 
d'onmes de la ville il i ot mors ; car qui ceoit ens es 
mains de ces Englois routiers, il estoit mors. Et aussi 
moult de honmes et de fenmes se sauverent par deus 
portes qui furent ouvertes, et s'en alerent li fuiant viers 
Ghingant. Et qant les Englois orent fait lors volentés 
de Dignant en Bretagne et toute courue et pillie, et 
mis le conqués et le pillage a voiture, il s'en departirent 
et le laissierent tout vage. 
Et chevauça li rois d'Engleterre et s'en vint au siege 
devant Vennes, et la se tint. Et envoia dire a ceuls qui 
tenoient le siege devant Nantes, que il fuissent sus lor 
garde, et a ceuls de Rennes aussi ; car il avoit entendu 
que li dus de Normendie devoit, a poissance de 
gens d'armes, venir en Bretagne, pour lever ces sieges 
et combatre le roi d'Engleterre. Et tout ce estoit 
verités, car li mandemens qui fais avoit esté dou roi de 
France a estre en la chité dou Mans et en la chité d'Angiers 
s'estoient tenu ; et venoient gens d'armes de tous 
costés ens ou service dou roi et dou duch de Normendie. 
Et estoit li intension des François que jamais ne retourneroient 
en France, si averoient combatu les Englois. 

Li dus de Normendie et li contes d'Alençon, son 
oncle, estoient venu en la chité de Angiers et la 
tenoient lor estat. Toutes gens d'armes venoient a 
tous lés et se logoient, ou il passoient oultre par 
l'ordenance des marescaus et dou mestre des arbalestriers. 
Qant il furent tout venu, il se missent au 
cemin moult ordonneement, ensi que gens d'armes 
doient aler. La estoient li contes d'Eu et de Ghines, 
connestables de France, li contes de Blois, freres a 
mesire Carle de Blois, li dus Pieres de Bourbon et li 
contes de Pontieu, son frere, le conte de Savoie et 
mesire Lois de Savoie, son frere, le conte de Geneve, 
le conte de Forois, le conte de Clermont et daufin 
d'Auvergne, le conte de Harcourt, le conte de Vendome, 
le conte de la Marce, le conte de Roussi, le 
conte de Porsiien, le conte de Wedimont et de Genville, 
li conte d'Auçoire, le conte de Sançoirre, le conte 
d'Aumale, le signeur de Couchi, le signeur de Biaugeu, 
le signeur de Craan, le signeur d'Anboise, le 
signeur de Saint Venant, et tant de hauls barons et de 
chevaliers que jamais je ne les averoie tous nonmés. 
Et estoient bien siis mille chevaliers et en compte 
toutes gens d'armes, quarante mille honmes ; et avoient 
charoi et pourveances a grant fuisson qui les 
sievoient. 
Les nouvelles vinrent devant Nantes as chevaliers 
d'Engleterre qui tenoient la le siege, que trop grant 
poissance de France venoit sus euls et ou pais. Si 
orent consel de deslogier et retraire viers Vennes, et se 
deslogierent et laissierent Nantes en cel estat. Et ensi 
fissent chil qui seoient devant la chité de Rennes, et se 
retraissent tout devant Vennes et se missent ensamble 
en fortefiant lor hoost. Et pooient entre Englois 
et Bretons de une aliance .IIII. mille honmes d'armes 
et .IXM. archiers, et estoient tout conforté d'atendre 
la bataille et de combatre as François. Et aussi li 
François, a ce que renonmee couroit, et que on en 
veoit les apparans, ne demandoient aultre cose. 
Tant esploitierent les hoos au duc de Normendie que 
il vinrent en la marce de Nantes. Mesires Carles de 
Blois, qui s'escripsoit et nonmoit dus de Bretagne 
et en portoit en ses armoieries les plainnes armes, 
issi hors de Nantes a bien .CCCC. lances, messire Lois 
d'Espagne son cousin en sa compagnie, et s'en vint a 
l'encontre de son oncle le conte d'Alençon et dou duc 
de Normendie et de son frere le conte Lois de Blois 
et contre tous les signeurs. Et les conjoi et requella 
l'un apriés l'autre moult liement, et les remercia dou 
service que il li faisoient. Et en mena une grant partie 
des chiés des signeurs logier en la chité de Nantes et 
euls rafresqir ; et furent la .IIII. jours. Au .Ve., il s'en 
departirent et se missent tout au cemin, pour venir 
viers la chité de Vennes. De Nantes jusques a la, puet 
avoir .XX. lieues. Il i missent siis jours au venir, et 
s'en vinrent li François a toute la poissance de laquelle 
vous oés parler, logier sus uns biaus plains a l'encontre 
del hoost le roi d'Engleterre. Ensi furent ces deus 
hoos l'une devant l'autre. Et n'i esperoit on aultres 
coses que la bataille, et i euist esté sans nulle defaute. 
Mais papes Clemens .Ves., qui resgnoit pour ce 
temps, i avoit envoiiet deus cardinauls en 
legation, le cardinal Pennestres et le cardinal de Clermont. 
Liquel cardinal trettoient et parlementoient 
entre ces parties paix ou concordance se il peuissent ; 
mais il les trouvoient si durs et si hausters et si mal 
entendans a lors remonstrances et volentés que il n'i 
veoient moiien ne conclusion. Et tenoient li dus de 
Normendie et li François, le roi d'Engleterre et les 
Englois pour tous asegiés, car pourveances de nul costet 
ne lor pooient venir, se ce n'estoit par mer ; et la 
mer estoit moult bien gardee de par les François. Et 
n'avoient les Englois nuls vivres, fors escarsement et a 
grant dangier ; et estoit li intension des François que 
la il les afameroient et feroient tous morir sans cop 
ferir. D'autre par, la saison estoit si fresce et si plouvieuse 
que nuit et jour il plouvoit si ouniement que 
on ne pooit logier as camps, fors en grant painne et 
povreté, car les nuis estoient longes et froides, ensi 
que elles sont en novembre et en decembre. Et 
convint le duch de Normendie et toute sen hoost 
deslogier de la piece de terre ou logiet estoient, et 
traire d'autre part plus en sus pour le plueve et le 
frés temps. Avoecques tout ce, lor ceval moroient 
tout de froit et de famine, car li varlet des François 
ne savoient ou aler pour fouragier se ce n'estoit vint 
lieues ou environ lonch et en sus de l'oost. Et furent en 
ce dangier plus de siis sepmainnes, et tous les jours on 
disoit ens es deus hoos : « Nous nos combaterons 
demain. » Et monstroient li François par lors paroles 
et apparans que il faisoient, que il estoient en bonne 
volenté de combatre. Et les Englois n'avoient point 
trop grande affection a la bataille, car il ne se veoient 
point tant de gens d'armes de trop que li François 
estoient ; si consentoient assés les trettiés que li doi 
cardinal faisoient. 
Tant fu alé, parlementé et trettié entre ces parties 
que unes trieuves furent prisses a durer trois ans, 
c'est a entendre, entre mesire Carle de Blois, ses 
aidans et confortans, et la contesse de Montfort, qui 
chief se faisoit de la gerre pour son fil, car son mari 
estoit mors en la prison de la tour dou Louvre a 
Paris ; et tant que, en aidant l'une partie et l'autre, 
li rois d'Engleterre et li dus de Normendie, representans 
la personne dou roi son pere, juroient les 
trieuves a tenir les trois ans. Mais les marces et frontieres 
de Giane et de Gascongne estoient reservees ; et 
se pooient la traire toutes manieres de gens d'armes, de 
l'un coté et de l'autre. Ensi se departi cete grande assamblee 
par le moiien des deus cardinauls desus nonmés. 
Et demoroit casquns et casqune en sa tenure, ce que 
mesires Carles de Blois tenoit pour lui, et ce que la 
contesse de Montfort aussi avoit pour li en Bretagne. 
Et se leverent chil doi siege, dont pluisseurs gens furent 
resjoi, car il avoient passé le temps en grant povreté. 
Si donna li dus de Normendie congiet a toutes gens 
d'armes et s'en vint a Nantes ; et la se rafresqirent li 
signeur, et puis prisent congiet a mesire Carle de Blois 
et s'en retournerent, casquns en son lieu. Et li rois 
d'Engleterre s'en retourna et vint a Hainbon ou la 
contesse se tenoit. Adont furent fait li escange des 
prisonniers, et fu delivrés li sires de Cliçon pour le 
baron de Stanfort, et mesires Jehans de Lille pour 
mesire Guillaume d'Ansenis. Et demora mesires 
Hervi de Lion en la prison dou roi Edouwart, et dist 
li rois que il l'enmenroit en Engleterre. 

Ensi se porterent, en che temps dont je parole, 
les querelles en Bretagne, et se desrompirent ces grans 
assamblees sans bataille et sans riens faire. Et prist li 
rois d'Engleterre congiet a la contesse de Montfort, et 
puis entra en sa navie et retourna en Engleterre, et en 
remena toutes ses gens. Et esploita tant, par le plaisir 
de Dieu et dou vent que sa navie sans peril et sans 
damage, prissent terre a Pleumude en Engleterre. Et 
estoit conme prisonniers en la compagnie dou roi 
messires Hervis de Lion, et fu amenés en Engleterre ; et 
qant il fu la venus, recreus courtoisement sus sa foi et mis 
en la chité de Londres, et pooit partout aler et venir a 
sa plaisance. Aultre constrainte de prison ne li fu faite. 
Qant ces coses furent apaisies, et tout chil signeur 
retrais en lors lieus, et se tenoient bien ces trieuves en 
Bretagne entre mesire Carle de Blois et la contesse et 
lors gens, ne nuls ne les enfraindoit ne brisoit, grandes 
nouvelletés et pités et grans rachines de tous mauls 
avinrent ou roiaulme de France. Pluisseur hault baron 
et chevalier de Bretagne et de Normendie, et qui loiaument 
s'estoient acquité et porté ens es gerres de 
Bretagne de la partie des François, a l'avis et renonmee 
de tous ceuls qui ensonniiet s'en estoient ne qui parler 
en savoient, furent acuset de trahison, de la quelle accusation 
on ot grant mervelle. Et ne s'en porent onques chil 
escuser ne purgier qui accuset furent, et les en convint 
morir honteusement. Dont tous li linages de ceuls en 
furent grandement courouchiet, et premiers, li sires 
de Cliçon, liquels fu en son temps uns vaillans et 
loiaus chevaliers, et ne l'avoit on veu en nulle defaute. 
Mais, pour le temps dont je parole, li cours de 
France estoit si perilleuse a poursievir que li signeur ne 
s'i savoient conment avoir ; et se laisoient li rois 
Phelippes et son fil, li dus de Normendie, trop legierement 
enfourmer. Et pour ce temps, il i avoit .I. roine 
en France, mere dou roi Jehan et qui fille avoit esté 
dou duch de Bourgongne, trop crueuse fenme, car 
qui que elle encargoit en haine, il estoit mors sans 
merchi. Et son fil, li dus Jehans de Normendie, qui 
puis fu rois de France, tint assés de ses oppinions et 
resgna hausterement, et fist faire moult de crueuses 
justices en son temps. Par quoi li roiaulmes de France, 
par toutes ses parties, en fu si grevés et si batus et si 
persequtés, que .CC. ans a venir les traces i parurent, 
ensi que vous orés recorder avant en l'istore. 
Avoecques le signeur de Cliçon qui fu decolés a 
Paris, et voellent bien li auqun maintenir que ce fu 
par envie pour tant que li rois d'Engleterre l'avoit 
delivré de prison, et il avoit retenu mesire Hervi de 
Lion, furent accuset de traison et mort et exequté a 
Paris li sires de Malatrait et ses fils, li sires d'Avaugor 
et ses fils, mesires Tiebaus de Montmorillon et jusques 
a diis chevaliers que barons de Bretagne ; et avoecques 
ceuls, quatre moult hauls gentils honmes de Normendie, 
et liquel estoient aussi de grant linage en Bretagne, loist 
a savoir mesire Henri de Malatrait, messires Guillaumes 
Bacons, li sires de Roce Tison et li sires de Montboucier. 
Et n'i eut baron ne chevalier en France, de leur linage, 
qui osast aler au devant ne dire « C'est mal fait », tant 
estoient adont les coses crueuses et felenesces. 

En ce temps vint en pourpos et en volenté au roi 
d'Engleterre de faire redefiier le grant chastiel de 
Windesore, lequel li rois Artus fist jadis faire et fonder, 
et la ou premierement la Table Reonde fu conmenchie, 
dont tant de bons et vaillans chevaliers issirent et 
travillierent en armes et en proeces par le monde ; 
et feroit li dis rois une ordenance de chevaliers de li 
et de ses enfans et des plus preus et renonmés d'Engleterre 
et d'autres pais aussi, qui estoient en son service, 
et seroient en sonme jusques a quarante, et seroient 
nonmé li chevalier dou Bleu Gertier, et porteroient 
tousjours continuelment en lor senestre jambe une 
ordenance dou Bleu Gertier ; et feroit faire et edefiier 
en l'onnour de Dieu et de saint Gorge une capelle ou 
chastiel de Windesore, et le jour Saint Gorge seroient 
tout li chevalier a la feste qui bonnement i poroient 
estre, et la averoit douse chanonnes bien aprouvendés 
qui feroient le service de Dieu et priieroient pour les 
chevaliers de l'ordenance dou Bleu Gertier. Qant la 
promotion de ceste feste faire vint en avis au roi 
d'Engleterre, il manda une partie des nobles de son 
roiaulme, et qant il furent venu, il leur dist son 
intension : « Il me vient en plaisance et en devotion, de 
faire une ordenance en l'onnour de Dieu et de saint 
Gorge, par tele et tele maniere. » Et se leur compta 
tout au lonc la matere et ordenance de l'emprise, 
ensi que ichi desus vous l'avés oi. Li baron et li 
chevalier, qui la estoient a ce recort, s'i acorderent et 
dissent que che seroit bien fait. Ensi fu la feste de 
saint Gorge en ou chastiel de Windesore edefiie et 
conmenchie, et la capelle des .XII. chanonnes tantos 
pourjettee. Et ausi fu li grans ouvrages dou chastiel de 
Windesore et conmenchiés et pourjettés a maniere de 
un grant palais de salles, de cambres et de toutes 
ordenances, si plentiveusement que pour logier le 
roi et son estat, et la roine et son estat, et les prelas, 
barons et chevaliers d'Engleterre, et tout a lor aise. 
Et encores demoroient tout li viel ouvrage entier, qui 
comprendoient grant fuisson, le dongnon de Windesore 
et les cambres et le grande sale ou li rois Artus 
faisoit au temps de son resgne son tinel et tenoit son 
estat de chevaliers aventureus, de dames et de 
damoiselles. 
Et pour avanchier les ouvrages de Windesore, qui 
furent empris pour faire et conmenchiet, l'an de grace 
mille .CCC. et .XLIII., ouvrier furent envoiiet querre 
parmi tout le roiaulme d'Engleterre, et mis en oevre et 
paiiet et delivret au samedi. Et eurent chil ouvrier un 
clerc qui entendoit sus euls et qui les faisoit paiier, 
lequel on appella Willaume Wiqam. Et chils fu depuis 
si grans mestres en Engleterre que evesques et canceliers, 
et se passoient toutes coses par lui, et fu 
tellement en la grace dou roi que par lui, son temps 
durant, fu tout fait en Engleterre et sans li n'estoit 
riens fait. 

En celle edification de feste qui fu emprise sus la 
fourme que je vous di, eut ou chastiel de Windesore 
joustes solempneles de chienqante chevaliers et de 
chienqante esquiers dedens. Et fu la feste prononchie 
et criie et segnefiie par hiraus ens ou roiaulme 
d'Escoce, en Alemagne, en Flandres, en Hainnau, en 
Braibant et ens es marces d'Aquitainnes. Et fu la 
roine Phelippe d'Engleterre, acompagnie de deus cens 
dames nobles, parees et bien vesties si ricement 
conme elles pooient estre. 
Et avoit pour lors li fils dou roi Edouwart d'Engleterre, 
Edouwars, li ainnés de tous ses enfans, trese ans 
d'eage ou environ et fu la a celle feste creés et nonmés 
prinches de Galles ; et l'en fu baillié la signourie et 
aministration, et en tint et entra lors en l'estat, et sera 
en avant nonmés prinches de Galles. 
Li contes de Hainnau et son oncle, li sires de 
Biaumont, furent mandé et priiet pour estre a celle 
feste et de l'ordenance dou Bleu Gertier, mais point 
n'i furent, car il estoient ensonniiet aillours ; mais li 
sires d'Enghien, li sires de Haverec et li sires de 
Gonmegnies, messires Oulfars de Ghistelles et pluisseur 
aultre i furent. Et furent ces festes continuees en 
joies et en esbatemens, en dons et en largueches, car 
li rois Eouwars d'Engleterre et la roine Phelippe sa 
fenme, en lors temps furent moult large en dons et 
courtois et plentiveus dou lour, et sceurent moult bien 
acquerir l'amour et la grace de toutes gens. 
En ceste feste durant, vinrent au roi d'Engleterre 
les certainnes nouvelles de la mort le signeur de Cliçon, 
et des aultres chevaliers desus nonmés, accusés en 
France de fauseté et de trahison. De ces nouvelles fu 
li rois d'Engleterre durement courouchiés, et li sambla 
que li rois de France l'euist fait en son despit, et tint 
que parmi ce fait les trieuwes acordees et donnees 
devant Vennes en Bretagne estoient enfraintes et brisies. 
Si eut en pensee et imagination de faire le parel 
fait dou corps mesire Hervi de Lion, que il tenoit pour 
son prisonnier ; et fait l'euist en sen irour et tantos, se 
n'euist esté son cousin li contes Derbi, qui l'en reprist 
durement et li remonstra devant son consel tant de 
belles raisons pour son honnour garder et son corage 
affrener, que riens n'en fu fait. Mais avint que tantos 
apriés la feste passee, et les signeurs et les dames 
retrais et retournés en lors lieus, li rois d'Engleterre 
vint a Wesmoustier, car la ot un grant parlement des 
nobles de son pais pour avoir consel sus l'estat de ses 
besongnes. 
Ce parlement seant, li rois d'Engleterre, en la 
presence des signeurs, fist venir mesire Hervi de Lion 
devant lui, et li dist ensi : « Ha ! messire Hervi ! messire 
Hervi ! mon adversaire, Phelippe de Valois a monstré 
sa felonnie trop crueusement qant li a fait morir 
vilainnement tels chevaliers que le signeur de Cliçon 
et tels et tels - et li nonma par noms, ensi conme il 
en estoit enfourmés - la quelle cose me desplaist 
grandement, et samble a auquns de ma partie, et a moi 
aussi, que il l'a fait en mon despit. Et se je voloie 
regarder a sa felonnie, je feroie de vous le samblable 
cas, et trueve bien qui le me conselle ; car vous m'avés 
fait plus de contraires en Bretagne, et a mes gens, que 
nuls aultres chevaliers. Mais je m'en sousferai et li laisserai 
faire ses volentés, et li osterai ce point inraisonnable 
et garderai mon honnour, et vous laisserai passer 
parmi courtoise raençon et legiere, selonch vostre estat, 
pour l'amour de mon cousin le conte Derbi, qui chi est, 
qui en a priiet bien acertes, mais que vous voelliés faire 
ce que je vous dirai. » Li chevaliers fu tous resjois et se 
reconforta en soi meismes, qant il entendi que il 
n'averoit garde de mort. Si respondi en li humeliant : 
« Tres chiers sires, je ferai a mon pooir loiaument tout 
ce que vous me conmanderés. » Lors dist li rois : 
« Mesire Hervi, je sçai bien que vous estes uns des 
rices chevaliers de Bretagne et que, se je vous voloie 
presser, vous paiieriés bien trente mille ou quarante 
mille esqus. Je vous dirai que vous ferés. Vous irés 
deviers mon adversaire Phelippe de Valois et li dirés 
de par moi que, pour tant que il a mis a mort vilainne 
si vaillans chevaliers et si gentils que chil estoient, 
de Bretagne et de Normendie, en mon despit, je di et 
voel porter oultre que il a enfraint et brisiet les trieuves 
que nous avions ensamble : si i renonche de mon costé 
et le desfie de ce jour en avant. Et parmi tant que vous 
ferés ce mesage, je vous laisserai passer sus diis mille 
esqus que vous paierés ou envoierés en la ville de 
Bruges, .V. mois apriés ce que vous averés rapasset 
la mer. » 
Li chevaliers remercia le roi de ceste parole et le 
tint a grant courtoisie, et ordonna ses besongnes 
dou plus tos qu'il peut, et se departi de Londres et 
vint a Douvres. Et la monta en mer et prist le cemin 
pour venir a Boulongne ; mais sus la mer li vens li fu 
si contraires, et ot ils et sa compagnie tant de fortunes 
et de tempestes, que il furent .V. jours sus la mer. Au 
sisime il prissent terre au Crotoi, et de la il vinrent a 
Abeville. Mesires Hervis de Lion fu si grevés de la 
mer que il ne pot sousfrir le cevauchier, et fu mis en 
une litiere et ensi amenés a Paris. Li la venu, il ala 
deviers le roi Phelippe, et fist le message dont il estoit 
cargiés : point n'i ot de defaute, et s'aquita deviers le roi 
d'Engleterre de tous poins. Et au retour il s'alita a 
Angiers et la morut. Ensi avint de mesire Hervi de 
Lion. 
Li sires de Cliçon, qui fu decolés a Paris, avoit fil 
et fille. Li fil, on l'envoia en Engleterre, et le retint li 
rois et le mist avoecques le jone conte de Montfort. Et 
tout doi furent de la delivrance et ordenance dou conte 
Derbi, car li rois de France, avoecques ce que il osta la 
vie au signeur de Cliçon, il saisi tous ses hiretages de 
Bretagne et de Poito et les donna et departi aillours a sa 
plaisance. 

En celle grande feste, qui fu a Windesore le jour 
Saint Gorge en l'an desus dit, furent de Gascongne 
auquns barons, tels que li sires de Labreth, li sires de 
Ponmiers, li sires de Mouchident et li sires de Copane. 
Et les avoit conjois et honnourés li rois d'Engleterre 
de tout son pooir, et aussi avoit fait la roine d'Engleterre, 
sa fenme, et li baron et dames d'Engleterre. Et 
avoient requis chil signour au roi que il vosist de la en 
Giane envoiier auqunes gens d'armes et archiers de 
par li, pour tenir et faire frontiere a l'encontre d'auquns 
rebelles barons et chevaliers dou pais, qui constraindoient 
ses honmes et ses obeissans ou pais de Bourdelois, 
d'Auberoce, de Bregerac et de la Riole, par 
quoi on euist vraie connissance en Giane que li rois 
d'Engleterre estoit lors sires. Li rois d'Engleterre avoit 
respondu a ces barons de Gascongne et dit ensi que 
volentiers il i envoieroit, car il i estoit tenus et voloit 
conforter ses bonnes gens des lontainnes marces aussi 
bien que les prochainnes. Or estoient chil signeur parti 
dou roi d'Engleterre tout content et retourné en lor 
pais, et recordé as chevaliers et esquiers des frontieres 
de Bourdiaus des nouvelles. Et assés tos apriés lor 
departement il ordonna, par deliberation de son consel, 
gens d'armes et archiers pour aler en Gascongne et 
viseter les fortereces, et nonma son cousin, le conte 
Derbi, a chapitainne et souverain de toutes ces gens 
d'armes, et avoecques li le conte de Pennebruq, le 
conte de Kenfort, le baron de Stanfort, mesire Gautier 
de Manni, messire Franqe de Halle, messire Jehan de 
Lille, messire Jehan de Grea, mesire Jehan de la Souce, 
mesire Guillaume Penniel, mesire Huge de Hastinges, 
mesire Thomas Kok, le signeur de Ferrieres, les deus 
freres de Lindehalle, mesire Richart de Hebedon, 
mesire Normant de Senefroide, mesire Estievene de 
Tombi, mesire Robert d'Eltem, mesire Jehan de 
Nordvich, mesire Richart de Rocleve, mesire Robert 
de Qantonne, mesire Ainmon dou Fort, et pluisseurs 
aultres, et furent bien .CCC. chevaliers et esquiers, siis 
cens honmes d'armes, et deus mille archiers. 
Tout chil signeur fissent lors pourveances de ce que 
il lor besongnoit, a Pleumude et a Dardemude, et la 
se traissent petit a petit et trouverent navie toute preste 
que li rois lor delivroit. Si entrerent dedens, qant 
toutes lors pourveances furent prestes, et se desancrerent 
et tournerent lors singles deviers Gascongne. Et 
costiierent Bretagne, Rocelle et Poito, et entrerent 
ens ou havene de la Geronde, et vinrent a Bourdiaus 
et la ancrerent, et puis issirent des vassiaus. Li seneschaus 
dou lieu pour le temps, mesire Thomas Fouque, 
et li maires de la ville et tout li honme bourgois de la 
chité de Bourdiaus les requellierent doucement et 
liement, et lor amenistrerent ce que il lor besongnoit. 
Si missent hors des vassiaus lors pourveances et tout 
ce que passet avoient. Et tout furent logiet en la chité 
de Bourdiaus et s'i rafresqirent. Et se pourveirent de 
chevaus ceuls qui nuls n'en avoient, et fissent remetre a 
point lors selles et lors harnois et lors armeures. 

Qant li contes Derbi ot sejourné en la chité de 
Bourdiaus environ .XV. jours, il li prist volenté de 
cevauchier. Si le fist segnefiier par ses hiraus a tout 
honme, et que casquns fust prés : il le furent et se 
departirent .I. jour de Bourdiaus en grant arroi, et fist 
marescal de son hoost messire Gautier de Manni. Et 
prissent le cemin de Bregerach, et n'i a que .IIII. lieues 
de Bourdiaus, et vinrent a un chastiel seans a une 
lieue priés, lequel on nonme Montquq. Et se tenoit 
pour euls et en estoit chapitainne et gardiiens, uns 
chevaliers de Gascongne qui se nonmoit mesires 
Rainmons de Copane, qui rechut les Englois liement 
et lor amenistra tout ce que il lor besongnoit. Si se 
reposerent la les Englois .I. nuit. 
Et a l'endemain li contes Derbi envoia courir par 
mesire Gautier de Manni et mesire Franq de Halle, a 
tout .CC. lances et .CCC. archiers, devant Bregerach et 
lever la proie. Et rebouterent toutes gens dedens ; ne 
nuls de ceuls qui dedens estoient, ne s'oserent bougier 
ne issir pour resqourre la proie. Qant mesires Gautiers 
de Manni et li Englois orent fait lor emprise, il retournerent 
a Montquq et se traissent les chapitainnes 
deviers le conte Derbi. La dist messires Gautiers de 
Manni une chevalereuse parole : « Se nous estions bien 
preu, et se nous faisions nostre devoir, ensi que gens 
d'armes doient faire, qant il sont venu en .I. pais pour 
guerriier, nous souperions encor a nuit en Bregerach 
dou vin de ces François ». Li contes Derbi rechut ceste 
parole en grant joie et dist : « En moi ne demorra pas 
que nous n'en faisions, Gautier, Gautier, nostre 
acquit. » 
Adont fist li contes sonner les tronpetes et aparillier 
tout honme, armer et monter a cheval. Et issirent de 
Montquq gens d'armes et archiers, et ceminerent 
viers Bregerach, et tantos i furent. Si s'aresterent 
devant la ville, qui est fort assés et doit estre par raison, 
car la riviere de la Dourdonne qui vient la d'amont de 
Roergue, de Qersi et des frontieres d'Agen et de 
Limosin, rentre la en la Geronde. 
Li gentilhonme, qui pour lors estoient en Bregerach, 
orent consel de widier lor ville et de euls rengier et 
ordonner devant les barrieres et escarmuchier et 
asaiier la poissance des Englois. Et avoient fait 
carpenter une bastide ou il pooient bien .V. cens 
honmes, et ja i estoient il entré pour desfendre le cemin, 
et quidoient faire mervelles. Mais sitos que les Englois 
furent venus, chil de Bregerach ne tinrent nuls conrois ; 
car les Englois vinrent, lances abaisies, et conmencierent 
a asallir ces François et ces bidaus qui la 
estoient, et archier a traire d'autre part. Tantos la 
bastide fu delivree et maint honme mort et blechiet et 
reversé par terre. 
Li gentilhonme se retraissent deviers les barrieres, 
qui estoient toutes ouvertes, pour euls requellier, mais 
au rentrer dedens, li mesciés i fu trop grans pour les 
rentrans ; car les Englois qui s'avanchierent, 
s'esforchierent tellement que il conquissent les bailles 
et la porte dou pont, et monterent sus avoecques euls 
et passerent tout oultre. Et la sus le pont de Bregerach, 
furent pris li viscontes de Qarmaing et mesires Rainmons 
son oncle, et plus de .XIII. chevaliers ; et li autre 
qui sauver se porent, widierent hors par une porte qui 
lor fu ouverte ; si prissent les camps et le cemin de la 
Riole. Et pluisseurs honmes et fenmes de Bregerac 
entroient en batiaus et en nacelles sus la Dourdonne 
et sauvoient lors vies. Ensi fu Bregerach prise, et i 
conquissent les Englois grant butin, car pour ces jours 
elle estoit moult riche. Et la au souper ramentut li 
contes Derbi a mesire Gautier de Manni les paroles, 
lesquelles il avoit dit a Monquq, que, se il estoient 
bien vaillant, il averoient a lor souper dou vin des 
François. Voirement en orent il, dont il se tinrent tout 
aise. 

Qant li contes Derbi ot pris la sasine et posession 
de Bregerach et l'onmage et feauté des honmes de la 
ville, et il i ot renouvellé officiiers et mis capitainne de 
par le roi d'Engleterre, car il avoit poissance et conmission 
de ce faire, il se departi de la en grant arroi et 
bonne ordenance. Tous li pais conmença a trambler 
pour la venue des Englois, car il ne savoient la pour 
ces jours que c'estoit de gerre, ne de trop lonch temps 
point n'en avoient eu. Si en estoient les villes et les 
chastiaus plus legier a conquerir. 
Qant il furent issu de Bregerach, il vinrent devant 
un chastiel et une ville que on apelle Lango. La 
bataille des marescaus qui faisoient l'avant - garde, 
laquelle mesires Gautiers de Manni et messires 
Franqe de Halle gouvrenoient, cevauchierent tout 
devant et s'aresterent la, et se missent en ordenance 
pour asallir. Qant chil de Langho veirent que il 
averoient l'asaut, si se doubterent de tout perdre, et se 
rendirent salve le lor et lors vies. Ensi fu Langho 
englesce, et s'i rafresqirent li contes Derbi et ses gens, 
et puis cevauchierent oultre. Et ensi que il cevauçoient 
et venoient devant une ville que on appelle le Lac, il 
encontrerent les honmes de la ditte ville qui se venoient 
rendre ; si furent recheu. Et puis vinrent les Englois 
devant le chastiel de Maudurant, et fu pris d'asaut et 
tous desemparés, et le laissierent derriere en cel estat, 
et puis vinrent devant Lamontgis. Il se rendirent et 
ne se vodrent point faire asallir. Et puis chevaucierent 
oultre et vinrent devant une petite fremee 
de palis se nonmoit la Lienne. Il le conquissent et 
i trouverent grant fuison de vin, car elle sciet en biaus 
vignobles ; si en orent a lor volenté. Et puis passerent 
oultre et vinrent a Fronsac et le gaegnierent, et puis 
la Tour de Prudaire et le conquissent aussi. 
Et puis s'en vinrent devant une bonne ville que on 
apelle Biaumont en Laillois, et se tenoit dou conte de 
Laille, un moult vaillant honme. Et avoit chils contes 
esté mestres dou douch Jehan de Normendie, et 
l'avoit instruit et doctriné en sa jonece. Pour ces jours, 
li contes de Laille n'estoit pas la, mais dedens Auberoce 
avoecques auquns barons et chevaliers de Gascongne 
et dou pais, et laissoient les Englois convenir, car il 
tenoient les camps. 
Qant li contes Derbi et ses gens furent venu devant 
Biaumont en Laillois, il s'aresterent. Dedens avoit .I. 
chevalier a chapitainne qui se nonmoit mesires Jourdains, 
assés vaillant honme, et ne volt pas rendre la 
ville de Biaumont legierement, pour tant que li contes 
estoit son cousin et li avoit bailliet en fiance. Si fu la 
ville assallie de grant maniere. Et li chevaliers et chil 
qui dedens estoient en garnison, se desfendirent 
vaillanment ; et n'i conquissent riens les assallans, mais 
i ot grant fuisson des Englois bleciés. Adont se 
logierent il, et dissent que jamais de la ne partiroient, 
si l'averoient a lor volenté. Il n'en defallirent point, 
mais il i furent .IIII. jours, avant que il le peuissent 
avoir. Toutesfois par force d'asaut, il le conquisent et 
i entrerent. Et fu li chevaliers mesires Jourdains pris 
et moult bleciés, et se rendi a mesire Gautier de Manni 
qui tantos le recrut sus sa foi, pour tant que il estoit 
trop fort bleciés, pour tant que il voloit que il se 
fesist aidier de sa navreure, ensi que il fist, car li 
chevaliers ala a Thoulouse et la se fist medeciner. La 
ville de Biaumont en Laillois fu prise et courue ; et i 
trouverent les Englois grans conqués, car tous li plas 
pais s'i estoit retrais sus la fiance dou lieu. Et i ot 
grande occision des honmes de la ville, et le laissierent 
les Englois toute vage, et en fu bien la moitié arse ; 
et puis passerent outre et vinrent devant Montagrec ; 
si fu prise la ville d'asaut et toute destruite. 
Et puis vinrent devant Laille, la souverainne ville 
dou conte. Si le trouverent les Englois pourveue de 
gens d'armes et de cheuls dou pais qui retrait i estoient. 
Si l'environnerent et bien le aviserent, et lor fu avis que 
elle estoit prendable. Si se missent en ordenance pour 
le assallir, et fissent traire lors archiers avant et 
aprochier jusques as barrieres, et conmenchierent 
l'escarmuce. Et tout ce fissent les Englois pour veoir 
le convenant de ceuls de la ville, et fu avis a gens 
d'armes que il se desfendoient simplement. Qant ce 
vint au second asaut, toutes gens d'armes se traisent 
avant et conmenchierent en quatre lieus a asallir la 
ville, et la ot assaut moult dur et moult fort et bien 
continué. Et voellent bien li auqun dire que les Englois 
euissent conquis la ville, se il euissent perseveret ; mais 
qant li bourgois de Laille se veirent en si dur parti, et 
que point a la longe il ne poroient resister a la poisance 
des Englois, si parlerent ensamble et disent que mieuls 
lor valoit a euls rendre que estre pris a force et tout 
mort ou en partie et destruit, et lor ville arse. Si 
envoiierent tretier deviers le conte Derbi et les signeurs ; 
mais lor chapitainne, uns chevaliers cousins au conte 
de Laille, ne volt onques estre a nuls de lors trettiés. 
Avant se parti a toutes gens par une posterne que il 
fist ouvrir, et se mist sus les camps et s'en ala viers 
Auberoce, ou li contes de Laille se tenoit ; et li compta 
conment sa ville estoit en peril de estre perdue, et que 
li honme de Laille se voloient rendre. 
De ces nouvelles fu li contes tous courouchiés, mais 
amander ne le pot et porta ses anois assés bellement. 
Si honme de Laille pour celle saison se tournerent 
Englois, et se missent en l'obeissance dou roi d'Engleterre. 
Et pour estre mieuls aseguré de euls, li contes 
Derbi prist .XII. bourgois de la ville tous les plus notables, 
et les envoia conme ostages en la chité de Bourdiaus, 
afin que point ils ne se retournaissent. Ensi 
furent les Englois signeur de la ville de Laille en 
Laillois et le rafresqirent et repourveirent de gens 
d'armes et d'archiers, et i establirent un chevalier 
d'Engleterre a chapitainne, qui se nonmoit mesires 
Estievenes de Tombi, vaillant honme et sage 
durement. 

Apriés toutes ces ordenances faites, li contes Derbi 
et ses routes se departirent de Laille, et prissent le 
cemin de la Riolle, mais avant il vodrent aler devant 
Pieregorth, ensi que il fissent ; et entrerent en la terre 
le conte de Pieregorth, et le conmenchierent a essillier 
et a prendre gens et a rançonner. Tant ceminerent que 
il vinrent devant Pieregort. Par dedens estoient li 
contes de Pieregorth et mesires Rogiers de Pieregort 
son oncle, et grant fuison de chevaliers et de 
esquiers de lor linage, qui la s'estoient retrait sus la 
fiance dou fort lieu et pour avoir consel l'un a l'autre 
conment il se maintenroient. Qant li contes Derbi et sa 
route par furent venu jusques a la, il l'aviserent et 
imaginerent conment ne par quelle maniere, il le 
poroient asallir pour plus tos avoir, et mieuls a lor 
avantage. Tout comsideret, il ne peurent veoir que 
par nul asaut legierement il le peuissent conquester, 
et trop lor cousteroit de lors gens. Si passerent oultre 
sans riens faire, et vinrent devant Bonival ; et la ot 
grant asaut et dur, et pluisseurs honmes bleciés. 
Finablement les Englés le prisent et en fissent lors 
volentés. Et puis passerent oultre et vinrent logier 
sus une petite riviere, et se tinrent la une nuit. 
Et a l'endemain, il vinrent devant le chastiel de 
Pellagrue ; mais la nuit devant, il lor estoit avenu ce 
que je vous dirai. Li contes de Pieregorth et ses oncles 
et li chevalier, qui en Pieregort estoient, sceurent bien 
ou les Englois estoient alé logier. Si se aviserent de 
euls resvillier, car Gascons sont moult convoitous et 
se prendent priés de euls aventurer pour gaegnier. 
Sus le point de mienuit, il se departirent de Pieregort, 
environ deus cens lances tous bien montés, et s'en 
vinrent ferir ou logeis des Englois a cel endroit ou li 
gais n'estoit point. Et esceirent sus le logeis le conte 
de Qenfort et conmenchierent a abatre et a mehagnier 
gens, et vinrent sus le conte et le prissent et 
.IIII. chevaliers, aultrement il euissent esté mors, et 
auquns honmes d'armes ; et les monterent, et puis se 
missent au retour. Avant que toute l'oost fust resvillie, 
ne montet as chevaus, il furent moult lonch et 
rentrerent en Pieregorth a tout ce conqués. Dont les 
Englois furent tout merancolieus, et ne le sceurent 
conment amender pour l'eure. Et vinrent devant la 
ville et le chastiel de Pellagrue, et le conmencierent 
de fait a asallir moult fortement, et ceuls de dedens a 
euls desfendre. 

La ville et li chastiaus de Pellagrue estoient fort 
assés. Si i furent les Englois siis jours avant que il en 
peuissent estre signeur, et conquisent la ville par asaut, 
et fu toute courue. Apriés se rendi li chastiaus, et le 
veirent les Englois fort assés. Se le retinrent pour euls 
et le rafresqirent de nouvelles gens et de pourveances. 
Et puis passerent oultre et vinrent devant Auberoce. 
Qant il furent venu devant, il s'i logierent et establirent 
aussi faiticement de tous poins que pour 
demorer une saison, car c'est une ville seans sus la 
riviere de la Dourdonne qui porte la navie et va ferir 
en la Geronde qui court devant Bourdiaus. Pour tant 
que la ville d'Auberoce estoit adont a l'arcevesque de 
Toulouse, li chevalier de Gascongne n'en faisoient pas 
trop grant compte, et n'i avoit dedens que les honmes 
de la ville. A l'un des lés, a .I. biel chastel et fort assés, 
et chils estoit gardés de gens de l'arcevesque. Qant les 
honmes de Auberoce veirent les Englois venus devant 
euls, si les doubterent grandement, pour tant que, en 
venant jusques a la, il avoient conquis par force ausi 
forte ville que la lour estoit. Et sentoient bien que de 
lor signour il n'averoient nul confort, car il se tenoit 
en Avignon dalés le pape Clement .Ve. qui resgnoit 
pour ce temps. Et ne se veoient pas gens de desfense 
contre gens d'armes et archiers d'Engleterre, et ne 
voloient pas le lour perdre, la ou il le peuissent 
amender, car il estoient gens qui vivoient de labour et 
de marceandise. Si trettierent deviers le conte Derbi, 
et fissent tant que il demorerent en paix, et jurerent foi 
et loiauté a tenir au roi d'Engleterre. Et entrerent les 
Englois dedens Auberoce sans faire ne porter damage 
ne contraire, ne violense a honme ne a fenme qui 
i fuissent. Qant il furent dedens, il s'en tinrent a tout 
resjoi, et envoiierent tretier a ceuls qui ou chastiel 
estoient, et fissent grant apparant de euls asallir. Chil 
qui se veoient la dedens enclos, n'estoient point a lor 
aise et n'atendoient seqours ne confort de nul costé. 
Si entendirent as tretiés dou conte Derbi et se rendirent, 
salve lors vies et lors biens, et se departirent. Ensi 
orent les Englois Auberoce, ville et chastiel, et entendirent 
tantos au fortefiier et au remparer, et le fissent 
trop plus forte que devant. Et qant il orent ensi fait, li 
contes Derbi ot consel que il se retrairoient viers 
Bourdiaus. Si ordonna a demorer en garnison dedens 
Auberoce, messire Fanqe de Halle, mesire Alain de 
Sinefrode et mesire Jehan de Lindehalle, et avoecques 
ceuls .LX. lances et .CC. archiers. Et puis s'en departirent 
li contes Derbi et ses gens, et retournerent en 
la bonne chité de Bourdiaus pour euls aisier et 
rafresqir. Nous parlerons dou conte de Laille et des 
Gascons qui se tenoient en la Riole et estoient tenu 
tout le temps, entrués que li contes Derbi avoit fait 
ses cevauchies. 

Sitos que li contes de Laille et chil signeur de 
Gascongne sceurent que li contes Derbi et les Englois 
estoient retrait a Bourdiaus, et que il s'espardoient par 
garnisons, ce n'estoit pas signes que pour celle saison 
il en vosissent plus faire. Si escripsirent li uns a l'autre 
que il se meteroient ensamble o toute lor poisance, et 
venroient reconquerir les villes et les chastiaus que les 
Englois avoient conquis. En la fourme et maniere que 
ils le proposerent, il le fissent et se missent tout 
ensamble ; et se trouverent trois mille honmes d'armes 
et .VM. honmes de piet, as lances et as pavais, et s'en 
vinrent mettre le siege devant Auberoce. 
Qant chil de la ville veirent que il avoient le siege, 
si furent tout esbahi et se voloient rendre et tourner, et 
l'euissent fait, se li gentilhonme ne fuissent alé au 
devant et lor dissent : « De quoi estes vous esbahi ? 
Vous n'avés garde de siege que vous aiiés devant 
vostre ville. Nous sonmes fort assés et pourveu contre 
euls, et si manderons le conte Derbi qui se tient a 
Liebourne. Tantos que il en avera nouvelles, il metera 
ses gens ensamble et venra conbatre ces François et 
lever le siege. » Ces paroles retarderent les honmes 
d'Auberoce a faire lor emprise. 
Chil signeur, chevalier et esquier, qui la tenoient le 
siege conmenchierent a asallir ceuls d'Auberoce et 
euls a desfendre, car li gentilhonme qui dedens se 
tenoient, estoient droites gens d'armes. Qant chil 
signeur gascon veirent que par asaus il ne faisoient 
riens, mais se travilloient et estoient lors honmes 
bleciés, si envoiierent querir des enghiens en la Riole. 
Qant il furent amené et drechiet, il conmenchierent a 
jetter pieres de fais en la ville contre le castiel, dont 
honmes et fenmes furent moult esbahi. Et toutdis li 
gentilhonme les recomfortoient, et fissent couvrir les 
maisons de cloies et d'estrain et de terre, pour brisier le 
ject des pieres qui ceoient sus les tois. 
Et s'esmervilloient moult de ce que il n'ooient 
nulles nouvelles de lors gens. Et escripsirent lettres 
pour envoiier au conte Derbi, et prisent un varlet et li 
baillierent les lettres, et le missent hors sus le tart. Li 
varlés quida passer parmi l'oost sans estre aperceus, 
mais non fist, car il fu pris dou gait et gardés jusques a 
l'endemain que li signeur furent levet et mis ensamble. 
Li varlés fu amenés devant euls en la maniere que 
il l'avoient pris et la lettre leue. Qant il l'orent entendu, 
il conmenchierent a rire, et puis a avoir consel quel 
cose il en feroient. Consilliet fu que on le loia en un 
moncelet, et li fu la lettre toute ouverte loiie au col, et 
en cel estat par un enghien il fu jectés en la ville. Il cei 
sus un toit couvert d'estrain et de terre. On i ala 
veoir ; on le trouva mort et la lettre loiie au col. Si 
fu nonchié li affaires as chevaliers, liquel furent moult 
courouchiet de ceste avenue ; en ne trouverent onques 
depuis honme ne varlet qui se vosist ne osast mettre en 
mesage. Si lor convint atendre l'aventure. 

En ce prope jour que ceste avenue dou varlet et de 
la lettre, passerent parmi l'oost pelerins de Flandres, 
liquel retournoient de Saint Jaque en Galise. On ne 
lor fist nul mal, mais toute courtoisie pour l'amour dou 
pelerinage ; et orent a boire et a mengier en la tente 
dou conte de Laille, car ce fu uns moult vaillans 
preudoms, et qui moult amoit saint Jaque. Chil 
pelerin oirent parler dou varlet et de la lettre, et 
conment un enghien il l'avoient renvoiiet en la ville : 
on ne se donnoit garde de euls. 
Qant il orent beu et mengié, il passerent oultre et 
vinrent ce soir jesir a Pellagrue qui estoit englesce. On 
ne lor demandoit partout riens, pour tant que il 
estoient pelerin de Saint Jaqueme. La chapitainne de 
Pellagrue lor demanda des nouvelles, pour tant que il 
avoient passet parmi l'oost devant Auberoce. Chil 
pelerin, qui nul mal n'i pensoient, il recorderent tout 
ce que il avoient veu et oi ; et qant il li orent dit, il 
prist congiet a euls. Et tantos au matin il monta a 
ceval et cevauça tant celle journee que il vint a 
Liebourne, ou li contes Derbi se tenoit, qui fu moult 
esmervilliés de sa venue, et pensoit bien que il i avoit 
nouvelles. La capitainne de Pellagrue li recorda de 
point en point toutes les avenues, et conment elles 
avoient alé, et des trois chevaliers que on avoit 
laissiet en Auberoce, qui n'estoient pas bien a lor 
aise. Qant li contes entendi ce, si appella mesire 
Gautier de Manni, liquels estoit li plus proçains de son 
consel, et li recorda ces nouvelles et li demanda quel 
cose en estoit bonne a faire : « Quel cose, sire ? respondi 
mesires Gautiers, il fault a quelle fin que ce soit, que il 
soient conforté. Aultrement vous feriés vostre blame 
trop grandement, et ne trouveriés chevalier nul qui 
vosist demorer en garnison sus frontiere des ennemis ; 
et aussi vous lor euistes en convenant, qant vous 
partesistes de la et de euls. Se leur tenés vostres 
convenances, je le vous conselle pour vostre honnour. » 
- « En non Dieu, respondi li contes Derbi, mesire 
Gautier, vous parlés bien, et ensi sera fait. » 
Adont et tantos, li contes Derbi mist clers et varlés 
en oevre et envoia partout a ses gens qui estoient 
espars sus le pais, et leur manda que tantos et sans 
delai, ces lettres veues, il venissent a Lieborne, et que 
la les atenderoit. Tout vinrent ; et encores sejourna il 
un jour oultre sen ordenance et volenté, atendans le 
conte de Pennebruq, qui point ne venoit. Et qant il 
vei ce que point ne venroit sitretos, il ne le volt plus 
atendre, mais se departi avoecques ce de gens d'armes 
et d'archiers que ils avoit, et se missent au cemin 
pour venir devant Auberoce. Et volt li contes Derbi 
faire celle cevauchie si secretement que li Gascon qui 
la estoient au siege, n'en seuissent riens, et cevauchoient 
a la couverte. Avoecques le conte Derbi estoient 
des chevaliers d'Engleterre, mesires Gautiers de 
Manni, mesires Richars de Stanfort, mesires Huges de 
Hastinghes, messires Estievenes de Tombi, li sires de 
Ferrieres et tout li cevalier qui passet avoient la 
mer avoecques li, reservé le conte de Qentfort, et 
ceuls qui avoient esté pris dou conte de Pieregort et 
de son oncle, et li contes de Pennebruq ; mais il le 
souratendoient et atendirent encores sus les canps ; 
et fuissent plus tos venu devant Auberoce que il ne 
vinrent, se ce ne fust pour celle cause. 
Et cevauchierent tant que ils aprochierent Auberoce 
a deus petites lieues, et se bouterent dedens .I. bois. Et 
descendirent de lors cevaus et les aloiierent as arbres et 
as chenes, et les laiierent la prestre jusques a haute 
nonne. Et se disnerent entre euls de ce que il avoient 
aporté et non d'aultre cose, car nulle part il n'envoiierent 
fourer, que il ne fuissent sceu et apercheu. Qant 
il veirent que li contes de Pennebruq ne venroit point, 
et se tournoit li solaus sus l'eure de vespres, et 
n'avoient de quoi passer la nuit, si se consillierent li 
signeur ensamble, et dissent : « Ou il nous fault aler 
combatre nos ennemis ou retourner, car nous ne 
poons chi passer la nuit, nous et nostre cevaus. » 
La dist messires Gautiers de Manni une parole qui fu 
bien oie et entendue : « Qant nous sonmes venu 
jusques a chi, blames et reproces nous seroit trop 
grans au retourner. Cevauçons avant, ou nom de Dieu 
et de saint Gorge ! Se la journee doit estre nostre, 
nous ne le perderons ja pour le conte de Pennebruq 
- ou espoir pora il aussi a temps venir - que dont 
que ils fust presentement en nostre compagnie. Car 
chil qui viennent a une bataille sus le tart, reconfortent 
les lassés. » Dont dist mesires li contes Derbi : 
« Messires Gautiers de Manni parole bien, et nous 
ferons apriés son consel. » 
Adont reprist casquns son cheval, et le recengla a 
l'estroit ; et se missent tout a point, tant d'armeures 
que d'aultres coses. Et monterent et estoient tous a 
cheval, archiers et aultres ; et puis chevauchierent et 
tourniierent le bois, dont li une des qoues dou bois 
est et estoit a demi lieue priés d'Auberoce. Qant il 
furent la venu, il veirent devant euls les logeis des 
François et les fumieres des feus que il faisoient en 
moult de lieus, car il apparilloient le souper. Evous 
ces Englois venans, et tout premiers les gens d'armes, 
et missent derriere euls tous lors archiers. Et lor dissent 
li signeur : « Vous n'avés que faire de traire avant 
sitretos. Tenés vous sus ele, et traiiés a pooir sus ceuls 
qui saudront hors de lors logeis, car nous les alons 
envair et conmenchier la bataille. » Li archier adont 
se traissent d'un lés et laissierent passer les gens 
d'armes, liquel, lances abaisies, s'en vinrent frapant en 
ces logeis, boutans tentes et trefs par terre, mehagnans 
et ocians honmes et metans en grans meschiés ; car 
li François gascon ne se donnoient de garde de celle 
embusque. Li signeur de l'oost, c'est a entendre, li 
contes de Laille, qui chiés en estoit, li contes de 
Pieregort, mesire Rogiers de Pieregorth son oncle, li 
viscontes de Bruniqiel, li viscontes de Villemur, li 
viscontes de Talar, li viscontes de Murendon et bien 
.LX. signeurs estoient logiet entre lors gens. Si se 
conmenchierent a estourmir et euls armer et mettre 
en arroi, qant la noise et li effrois conmenchierent ; 
mais il furent soudainnement si souspris que 
li pluiseur n'avoient loisir de euls armer, mais 
montoient as chevaus et se departoient des logeis, et 
rendoient grant painne a euls sauver. Or i avoit un 
grant mescief pour euls, car il trouvoient sus les 
camps les archiers qui les atendoient, et qui traioient 
sus euls et sus lors chevaus, et les enferoient siques il 
ne pooient aler avant. La furent chil Gascon tourné 
en grant mescief, mort ou pris ; petit s'en sauverent. 
Et i furent pris .LX. viscontes et bien .CC. chevaliers, 
ne il n'i avoit Englois qui n'euist un prisonnier ou 
deus ou trois ; et se la vespree ne fust venue, tout i 
fuissent demoret. Messires Franqes de Halle et chil 
de la garnison d'Auberoce issirent hors, et vinrent 
aidier a parfurnir la bataille. 
Qant ce vint sus le nuit, et que tout estoit retrait 
et apaisiet, et seoient au souper, et donnoient les 
Englois a souper ces signeurs et chevaliers dou lour 
meismes ens es logeis, li contes de Pennebruq vint a 
bien deus cens lances et trois cens archiers ; et avoit 
encontré biaucop de fuians qui compté li avoient 
l'afaire de la besongne, et conment elle s'estoit 
portee, et pour ce s'estoit il moult hastés. Qant il 
vint devant le conte Derbi qui seoit a table, et biaucop 
de ces signeurs prisonniers gascons avoecques li, li 
contes Derbi li dist tout en riant : « Cousins de Pennebruq, 
bien venant ! Vous venés tout a point pour espardre 
de la benite iaue sus les mors. » Li contes de Pennebruq 
entendi bien que li contes Derbi le galoit ; si se 
hontoia un petit, et puis s'escusa. Ensi se passa ceste 
journee et la nuitie. Et qant ce vint a l'endemain, chil 
signeur d'Engleterre se delivrerent de lors prisonniers, 
je vous dirai conment. Les auquns, il missent a finance 
courtoise, et les aultres il recrurent simplement sus 
lors fois, et lor donnerent jours de retourner a Bourdiaus 
ou a Bregerach. Ensi se porta ceste besongne, qui 
fu en l'an de grace Nostre Signeur .MCCCXLIIII., 
l'endemain dou jour Saint Leurens en auvoust. 

La perte et le damage que les Gascons prissent 
devant Auberoce, lor fu moult grande, et ne s'en 
porent passer ne retourner en trop grant temps, car 
en raençons et racas de prisonniers il i ot bien pour 
trois cens mille florins, sans les aultres pertes et damages 
qui monterent grant finance. Qant tout fu apointiiet 
et casquns sceut quel cose il devoit faire, tout se 
departirent li un de l'autre. Et demorerent mesires 
Franqes de Halle et si compagnon chapitainne de 
Bregerach ; et puis se missent au retour li signeur 
viers la chité de Bourdiaus. Sus ce cemin fu fais uns 
escanges dou conte de Pieregorth et de messire 
Rogier son oncle et de auquns chevaliers de lor pais, 
a l'encontre dou conte de Qentfort et de .IIII. chevaliers 
englois qui estoient prisonnier au dit conte ; et encores 
avoecques tous ces escanges, il paiierent diis mille 
esqus, et les deubrent envoiier en la chité de Bourdiaus 
dedens le jour dou Noel. Point n'oy parler dou 
contraire que il ne le fesissent. Or retournerent chil 
signeur d'Engleterre a grant joie et a grant pourfit en 
la chité de Bourdiaus, et i furent de toutes gens recheu 
et requelliet a grant joie. Si s'en retourna cascuns en sa 
garnison, ensi que il estoit ordonné, et eurent consel 
que il se tenroient la sus le pais, tout quois. Et lor fu 
avis que il en avoient assés fait pour celle saison, et 
que au lonc dou temps il atenderoient lors raençons ; 
et, tantos la Pasqe passee, il se remeteroient sus 
les camps et feroient bonne gerre. 
Vous devés sçavoir que grandes nouvelles furent en 
France de celle bataille d'Auberoce, et trop petite 
plainte avoient li Gascon des François. Et disoient li 
auqun, l'un a l'autre : « Ha ! Dieus ! Laissiés aler. Ces 
Gascons sont Englois a moitiet ; il ne desirent a avoir 
aultre signeur que le roi d'Engleterre. » Qant chil 
signeur de Gascongne, qui a la bataille d'Auberoce 
avoient esté pris, vinrent en France pour remonstrer 
au roi et a son consel conment les besongnes de 
Gascongne se portoient mal et porteroient, car les 
Englois tenroient les camps, qui ne lor iroit au devant, 
et voloient ossi estre auqunement aidiet de lors 
raençons, nuls ne voloit a euls entendre, ne il ne 
pooient avoir point d'audiense. Mais les faisoit on la 
croupir et seoir au palais ou ailleurs, tant que il 
estoient tout lasset et tout hodet, et encores, avoecques 
tous les damages que il avoient eus, despendre lors 
deniers et laissier lors gages ou lors gens en crant aval 
Paris ; ne il ne pooient veoir le roi ne parler a lui, ne 
il ne se savoient a qui traire, pour avoir responses de 
lors requestes. Et se il faisoient auqunes supplications, 
et il les poursievissent et ceuls a qui il les avoient 
baillies, on lor disoit : « Retournés demain ou apriés. » 
Et chils « demain » ne venoit onques. Tous les jours 
estoit ce a reconmenchier. Dont ce venoit et tournoit 
a ces barons et chevaliers de Gascongne, a trop grande 
desplaisance, et maudisoient l'orgoel de France, et 
l'aise et le sejour ou li rois et si consilleur estoient, et 
se departoient de Paris malcontent et plus endebté 
assés que qant il i estoient venu pour esploitier. 

Qant la douce saison d'esté fu revenue et le mois de 
mai, que les blés as camps et les herbes conmencent 
a monter et que il fait bon hostoiier, que on compta 
en l'an de grace mille .CCC. et .XLV., li contes Derbi qui, 
un temps s'estoit tenus a Lieborne, s'en retourna a 
Bourdiaus, et la fist son mandement de toutes ses gens, 
liquel s'estoient ivrenet et passet le temps tout aise de 
ces racas et raençons et dou conqués qui lor estoit 
venus de la bataille d'Auberoce, et avoech tout ce, 
ordonné et apparilliet tant d'abis, d'armeures et de 
monteures que grant plaisance estoit au veoir et 
comsiderer. Tout vinrent au mandement dou conte 
Derbi ; ce fu raisons, car il estoit lors souverains 
chapitains ; et charroi et sonmiers furent tout mis a 
voiture. Il issierent un jour de Bourdiaus en grande 
ordenance, et se trouverent .XIIc. lances et .XXVc. 
archiers, et les garnisons que conquis avoient la 
saison devant, assés pourveues par raison. Et tout 
estoient as chevaus, archiers et gens d'armes, et 
cevauchierent. 
La premiere ville que il trouverent, ce fu Sainte 
Basille, et n'estoit fremee que de palis. Les honmes de 
la ville n'oserent atendre la venue des Englois, car il 
n'estoient pas fort assés, et alerent au devant de euls 
tretiier, et se rendirent salves lors corps et lors biens. 
Si entrerent auquns des signeurs dedens, et i dormirent 
pour celle nuit. Tout ne s'i porent pas logier, mais il 
orent des vins et des biens de la ville assés et largement. 
Qant ce vint a l'endemain, apriés messe et boire, les 
tronpetes de departement sonnerent. Si se missent tout 
au cemin, et prissent les camps pour aler devant 
Montsegur, une bonne ville fremee de murs et de 
fosses. Et l'avoit li sires, qui se nonmoit Guillaumes, 
remparee et fortifiie assés et pourveue d'arbalestriers, 
qui li estoient venu de Toulouse a ses coustages. 
Tant esploitierent les Englois que il vinrent devant 
Montsegur, et la s'aresterent et se logierent tout a 
l'environ, et furent la .XV. jours. Et devés sçavoir que 
tous les jours il i avoit assaut et escarmuce. Et avoient 
les Englois fait drechier des enghiens qui brisoient et 
confroissoient murs et tours : ce fu la cause qui plus 
esbahi ceuls de la ville. Qant li chevaliers qui dedens 
estoit, vei que point li Englois ne se departiroient point 
de la, ne se cesseroient de lors assaus, et que secours ne 
li apparoit de nul costé, si tretia deviers le conte Derbi. 
Trettiés se porta que il se mist, et toute sa terre, en 
l'obeisance dou roi d'Engleterre, et jura a demorer 
homs et feauls au dit roi. Et parmi tant, il vint a paix 
as Englois, et demora en sa ville, et fist remparer ce que 
desemparet estoit. Adont se deslogierent li Englois, et 
chevauchierent viers la ville et le chastiel d'Agillon. 

Tant s'esploitierent les hoos au conte Derbi que il 
vinrent assés priés d'Agillon. Li chastiaus, pour ces 
jours, estoit en la garde d'un chastellain, qui n'estoit 
point trop vaillans homs. Et bien le monstra, car sitretos 
conme il senti que les Englois venoient, il lor vint 
au devant et lor aporta les clefs de la ville et dou chastiel, 
et se mist en l'obeisance dou roi d'Engleterre. Li 
contes Derbi reçut le dit chastelain en paix, et se saisi 
de la garnison d'Agillon, et i mist gens et gardes de 
par lui pour estre plus a segur, car il n'avoit pas trop 
grant fiance ou chastellain, qui le rendage en avoit 
fait. Et puis passa oultre et s'en vint de che voiage 
devant la Riole, et le assega de tous costés. 
Dedens la Riole avoit un chevalier de Prouvence 
pour chapitainne, vaillant honme, qui se nonmoit 
mesires Agos des Baus, et avoecques lui pluisseurs 
bons compagnons. Devant la Riole i furent pluisseurs 
escarmuces et envaies as portes et as barrieres et grans 
assaus, car chil qui dedens estoient, tant que as 
desfenses et en toutes coses, se monstroient a estre 
droites gens d'armes. Et qant les Englois veirent que 
par asallir et escarmucier, il n'averoient point la ville, 
il fissent faire et ouvrer par carpentiers deus bierefrois 
de gros mairiens a trois estages, et seans casqun 
bierefroi sus .IIII. roes. Et estoient chil bierefroit, au 
lés deviers la ville, tout couvert de quir boulit, pour 
desfendre dou trait et dou feu, et avoit en casqun 
estage cent archiers. Et amenerent li Englois a force 
d'onmes ces deus bierefrois jusques as murs ; car 
entrués que on les avoit ouvrés et carpentés, il avoient 
fait emplir les fosses si avant que pour conduire tout 
aise lors bierefrois devant euls. Et conmenchierent li 
archier, qui estoient entré en ces estages, a traire 
fortement a ceuls qui se tenoient as desfenses ; et 
traioient si roit et si ouniement que a painnes ne se 
osoit nuls amonstrer, se il n'estoit trop fort paveschiés. 
Entre ces deus bierefrois qui estoient arestés devant 
les murs, avoit .CC. compagnons a tout haviaus et 
grans pils de fier pour esfondrer le mur ; et ja en avoient 
des pieres assés ostees et rompues, car li archier qui 
estoient hault ens es estages, les desfendoient de ject 
et de tret. 
Par cel estat et asaut euist esté la ville de la Riole 
prise, et de fait il n'i avoit nul retour, qant li bourgois 
de la ville vinrent a mesire Agoth, lor chapitainne, qui 
point ne s'esfreoit de cose que il veist, et li dissent : 
« Sire, aiiés avis de nous. Se ces Englois nous prendrent 
de force, nous sonmes tout mort et nostre ville courue. » 
- « Et quel cose volés vous que j'en face ? », respondi 
li chevaliers. « Nous volons que vous faites cesser 
l'asaut et que vous tretiiés a euls, par quoi nous 
demorons en paix, car il ne nous apert confort de nul 
costé ; et se ce ne volés faire, retraiiés vous dedens 
le chastiel : il est fors assés. Et faites vostre gerre a par 
vous, car nous ferons fin a la nostre. » Qant mesires 
Agos les entendi, si lor respondi et dist : « Biaus 
signeurs, grans merchis. Vous me presentés courtoisie, 
et voirement me retrairai je ou chastiel. Je ne me 
voel pas encores rendre. » Adont se departi li dis 
mesires Aghos de lor compagnie, et retraii tous les 
compagnons de sa carge. Et li bourgois se missent en 
trettiet deviers le conte Derbi. 
Qant li contes Derbi vei que li bourgois de la Riole 
trettoient, et li chevaliers ne s'ensonnioit point de lors 
trettiés, si demanda : « Et ou est vostre capitainne ? 
Pourquoi ne vient il avant en non Dieu ? » - « Sire, 
il est retrais dedens le chastiel, et ne voelt point estre 
a nostre trettiés. » - « Voires, respondi li contes. 
Voelt il dont faire sa gerre a par lui ? Jamais n'en 
avera si bon marchié que il euist eu avoecques vous ; 
et puisque nous avons la ville, nous averons le chastiel, 
quoique il doie couster. » Chils trettiés se passa, 
et orent les Englois la ville de la Riole, et puis asegierent 
le chastiel, liquels est biaus et fors, et mesire 
Agot des Baus dedens, et tous ses compagnons qui 
estoient prouvenciel. Et fu li sieges lons et grans, car 
li chastiaus pour lors estoit de bonne garde et 
belle desfense, et si i avoit dedens chevaliers d'onnour 
et de vaillance. Or vous recorderai de une aventure 
que il avint la a mesire Gautier de Manni, entrués que 
il seoient devant le chastiel de la Riole. 

Il i eut jadis un evesque a Cambrai qui fu gascons, 
dou linage de ceuls de Beu et de Mirepois. Avint que 
dou temps cesti evesque uns tres grans tournois se fist 
devant Cambrai, et i furent bien .Vc. chevaliers tournoians. 
Et la ot li dis evesques un sien neveut, jone 
chevalier tourniant, ricement armé et monté. Chils 
s'adreça a mesire le Borgne de Manni, pere a mesire 
Gautier et a ses freres, liquels fu en son temps chevaliers 
durs, fors, rades et bien tournians. Et fu li jones 
chevaliers gascons tellement menés et batus que 
onques depuis il n'ot santé, mais morut. 
Li sires de Manni, qui riens n'i pensoit, ne au penser 
apertenoit selonch l'estat et ordenance d'armes et 
l'usages des tournois, ne sai qans ans apriés, il li prist 
devotion d'aler ou voiage de Saint Jaqueme en Galise, 
et i ala et prist un aultre cemin au retour que il n'euist 
alé. Et entendi que li contes de Valois, freres jadis au 
biau roi Phelippe et peres a madame de Valois qui 
fenme fu au conte Guillaume de Hainnau, tenoit son 
siege devant la Riole, car pour ces jours elle estoit 
englesce. Et faisoit guerre li biaus rois Phelippes as 
Englois en Giane pour auqunes disentions de terres, 
lesquelles estoient en debat des deus rois ensamble. 
Chils sires de Manni vint veoir le conte de Valois 
qui li fist bonne chiere. Au departement, il li demanda 
se il voloit riens mander ne escrire en Hainnau a sa 
fille. Li contes de Valois dist oil, et escripsi. Li sires 
de Manni, nonmé le Borgne, prist congiet et se departi. 
En cel estat que il fu la, et sejourna un jour, il fu avisés 
dou linage de ceuls de Mirepois et de Beu et dou jone 
chevalier qui mors avoit esté, ensi que on disoit, par 
sa coupe ; et l'atendirent au dehors des logeis et 
l'asallirent et ocirent : dont li contes de Valois fu trop 
durement courouchiés et en calenga tout le linage et 
mist en termes que il l'avoient mourdrit. Et en 
furent en grant dangier de lors corps tout chil qui 
fait l'avoient, et encores euissent il esté en plus grant, 
se li enfant les euissent poursievois par parlement de 
Paris, quoi il mesissent en termes que il l'avoient fait 
de bonne gerre ; mais pour lors, messires Gautiers de 
Manni et si frere estoient jone, et aussi vous savés que, 
qant il vinrent en congnisance d'onme, la guerre 
s'esmeut entre France et Hainnau, et depuis entre 
France et Engleterre, par quoi li enfant dou dit 
Borgne de Manni n'eurent nulle action de proceder 
en plait a l'encontre des Gascons, fors a l'espee, car 
il tinrent l'opinion le roi d'Engleterre. 
Au retourner au pourpos de la matere desus dite, li 
contes de Valois, pour l'amour de gentillece, fist 
ensepvelir le dit Borgne de Manni en une eglise, au 
dehors de la ville de la Riole, et li fist faire son obseque. 
Trop bien savoit tout ce messires Gautiers de Manni, 
que il estoit mis et ensepvelis en terre sainte en la 
Riole ou la priés, mais il convenoit que il fesist enqueste 
a ceuls dou pais, ou on l'avoit mis. Si le fist et tant en 
enquist que li anciien honme, qui avoient esté de ce 
temps, li ensengnierent et le menerent droit sus le 
lieu ou il avoit esté ensepvelis. Se le fist desfouir et 
prendre les os et mettre en un sarqu et aporter en 
l'eglise des Cordeliers, que on dist Saint François, 
a Valenchiennes, et de rechief la ensepvelir moult 
reveranment, et encores en voit on les ensengnes. 

Tant tint li contes Derbi son siege devant le chastiel 
de la Riole, que messires Agos des Baus falli a ses 
ententes, car il quidoit que poissance de par le roi de 
France deuist la venir pour lever le siege, mais non 
fist ; car ensi que je vous ai ja dit, li orgoels et la negligense 
estoient si grandes en l'ostel dou roi Phelippe, 
pour ce temps, que on ne faisoit compte de tels coses, 
ne del aler ne del envoiier. Et pour le temps d'adont, li 
saudoiier estoient si mal paiiet en France que nuls 
estrangiers ne s'i traioit volentiers pour demander saudees, 
ne ossi parellement chil dou roiaulme. Encores 
estoient li peril si grant, pour les nobles dou roiaulme 
qui de la gerre se ensonnioient, que, qant il avoient 
l'aventure de perdre une journee a l'encontre de lors 
ennemis, renonmee puble parmi le roiaume de France 
couroit sus euls, que il estoient traite, et que par traison 
il avoient perdu la journee. Et mieuls lor valoit a morir 
sus la place que estre pris ne retourner ; car qant il 
retournoient, il estoient pendu conme traitte. Et par 
tels violenses et amises de traisons avinrent depuis 
moult de mesciés ens ou roiaulme de France et par 
tous ses menbres, ensi que vous orés recorder avant 
en l'istore. 
Qant messires Aghos des Baus vei que nuls secours 
ne li venroit de France, et si amenrissoient grandement 
ses pourveances, il traitta deviers ces signeurs d'Engleterre. 
Trettiés se porta que ils et li sien se departirent 
sauvement, et en pooient porter ce qui lour estoit, 
voires seullement devant euls et non autrement. Si se 
departirent et se traissent viers Toulouse. Et de la 
mesires Agos s'en retourna en Prouvence et n'osa 
venir en France, tant doubta il les crueuses justices 
que on i faisoit a petite oqison. Si se tint en Prouvence 
et sus le sien, et bien vei et senti que les envies dou 
roiaulme de France estoient trop grandes et que il n'i 
faisoit nul. 
Ensi eut li contes Derbi la ville et le chastiel de la 
Riolle et le pourvei et rafresci de gens d'armes et 
d'archiers et de pourveances, et i laissa messire Jehan 
de la Souce a chapitainne. Et puis s'en departirent les 
Englois et ceminerent deviers Montpesas. Elle n'estoit 
fremee que de pallis. Si comsiderent chil qui dedens 
estoient, la poissance des Englois, et conment il 
avoient pris plus fortes villes que la lour ne fust vint 
fois. Si envoiierent tretier deviers le conte Derbi, 
avant que il parvenist a la ville, et se rendirent, salves 
lors corps et lors biens. Et puis passerent oultre, et 
vinrent devant Villefrance en Agenois. Elle se rendi 
tantos. Et puis cevauchierent oultre et vinrent devant 
Miremont : elle se rendi aussi. 
Et puis s'en vinrent devant la ville de Blaves, 
laquelle pour lors estoit françoise, et sciet a .VII. 
lieuves d'aige de la Geronde de la cité, priés de 
Bourdiaus : il n'i a que la riviere entre deus. Si bastirent 
la les Englois lor siege, et dissent que point ne s'en 
partiroient si l'averoient a lor volenté, se poisance de 
roi de France ne venoit si grande que il ne peuissent 
constrester a l'encontre. Tant furent les Englois devant 
Blaves que chil qui dedens estoient, se tanerent, car il 
estoient asegiet par terre et par la riviere de la Geronde, 
laquelle bat et fiert as murs de la ville ; si se tourna 
englesce, et se missent en l'obeisance dou roi d'Engleterre. 
Ensi eurent les Englois Blaves, dont il furent 
moult resjoy, car elle lor avoit porté moult de contraire 
et portoit encores tous les jours, jusques a tant que 
elle fu pour euls. Si ordonna li contes Derbi, avant que 
il s'en partesist, bon chapitainne, gens d'armes et 
archiers pour le garder. Et puis ils et ses gens, petit a 
petit rapaserent as barges et a batiaus la riviere de la 
Geronde et retournerent a Bourdiaus, et la se tinrent 
et s'i rafresqirent. Et lor fu avis que, pour celle saison, 
il avoient assés fait et se tenroient la, jusques a tant 
que il oroient aultres nouvelles. Si envoia li contes 
Derbi ses honmes par les garnisons, tant pour entendre 
as lieus remparer que pour garder les frontieres, et que 
nuls mauvais trettiés ne se fesist des villes et des 
castiaus que conquis avoient as François. Nous nos 
sousferons un petit a parler de euls et parlerons 
d'aultres avenus qui avinrent en France et en Flandres. 

En che temps et en celle meisme saison eschei en 
le indination et haine trop grandement dou roi de 
France, messires Godefrois de Harcourt, li uns des 
grans barons de toute la Normendie, freres au conte 
de Harcourt et sires de Saint Salveur li Visconte et 
de pluisseurs villes en Normendie. Et ne vous sçai 
pas a dire la cause pour quoi la haine vint, mais elle 
fu si grande que, se li rois de Franche l'euist tenu en 
son air, il l'euist fait morir honteusement. Et convint 
le dit mesire Godefroi tapir et fuir et issir hors dou 
roiaulme de France. Et ala en Engleterre deviers le 
roi Edouwart, et se offri a lui et mist en obeisance 
ensi conme messires Robers d'Artois avoit fait jadis, 
ne nuls ne li pot onques faire sa paix. Li rois d'Engleterre 
le rechut et le retint dalés lui, et li donna assés 
pour tenir son estat. 
En ce temps resgnoit encores ou pais de Flandres, 
en grande prosperité et poissance, chils bourgois de 
Gaind, Jaquemés d'Artevelle, liquels tenoit a amour 
le roi d'Engleterre, ce que il pooit, car tousjours se 
doubtoit il des Flamens, car il les sentoit muables. A 
comsiderer raison, il acquist la povre conclusion que 
il ot ensi que je vous dirai. Il voloit de tous poins 
deshireter de la conté de Flandres, le conte Lois 
l'escachiet et Lois de Male, son fil ; et voloit le roi 
d'Engleterre metre en l'iretage de Flandres. Et disoit 
chils Jaquemés d'Artevelle que on feroit de Flandres 
une ducé, et en seroit dus, li princes de Galles. 
Et sus cel estat en ce temps, il fist venir le roi 
d'Engleterre, son chier compere, a l'Escluse ; et 
qant li rois fu la venus, point n'issi de ses vassiaus. 
Les bonnes villes de Flandres, c'est a entendre les 
consauls, l'alerent veoir a l'Escluse et conjoir, et li 
offrirent tout le pais ouvert a li et a ses gens a son 
conmandement ; et li priierent que il vosist venir a 
Bruges et a Gaind, et que partout on li feroit bonne 
chiere. Li rois, en euls remerchiant, respondi a ce 
moult doucement et dist que, pour l'eure, il n'estoit 
point venus pour descendre a terre. A toutes ces paroles 
estoit chils Jaquemés d'Artevelle. 
Assés tos apriés, se fist uns parlemens ens ou vassiel 
dou roi, qui estoit moult grans et moult biaus, que on 
nonmoit Cristofle, et furent la tous les consauls des 
bonnes villes de Flandres. La promeut Jaquemés 
d'Artevelle les paroles desus dittes et remonstra par 
pluisseurs raisons, aournees de biaus langage, que 
cose utille estoit de recevoir le prince de Galles a 
signeur, et que de Flandres on feroit une ducee, et se 
tenroit li dis dus et princes ou pais et gouvreneroit la 
terre et le pais de Flandres en tous bons usages, et 
tenroit justice et raison a tout honme ; et prioit 
Jaques d'Artevelle que de ce, les bonnes villes qui la 
estoient se vosissent consillier et faire ent response. 
Adont regarderent ils tous li uns l'autre, et ne sceurent 
que dire. Toutesfois il demanderent consel de parler 
ensanble ; on lor donna. Il parlerent tout a un, et fu 
la response telle : « Jaquemés, nous avons bien oi ce 
que vous avés dit ; et qant nous venimes ichi, nous ne 
savions pas que vous nous deuissiés aparler de ceste 
matere, et nous est assés nouvelle. Et nous ne poons 
pas faire cechi de nous tant seullement : il convient 
que tous li pais de Flandres s'i asente ; et qant la sera 
venu, que on voie et congnoise les rebelles qui a ce 
ne se vodront acorder, et que il soient bani publiquement 
et perdent ce que ou pais de Flandres a present 
il i tiennent, sans esperance de jamais ravoir ne i 
retourner. Ensi se pora faire chils hiretages segurement, 
car, tant que avons qui chi sonmes, nous volons 
bien a signeur, puisque il est a ce promeus, le prinche 
de Galles, sauf et reservé les conditions desus dittes. » 
Ceste response sousfi tres grandement au roi et a 
son consel ; mais il fu demandé as bonnes villes de 
Flandres qui avoient respondu, qant li rois se poroit 
certefiier de la response. Euls par acord prissent un 
mois de jour ; on lor donna. Et disnerent avoecques 
le roi en son vassiel meismes, et puis se departirent 
et retournerent, casquns sus son lieu, les auquns tous 
abus et courouchiés de ces nouvelletés que il avoient 
oy, quoique il euissent respondu a la plaisance dou 
roi et de d'Artevelle. Et leur sambloit dure cose et 
estragne de deshireter lor signeur ; et se il faisoient ce, 
a tousjours mes, il seroient tenu et reputé pour traittes 
et infames. Nequedent, d'Artevelle estoit tant doubtés 
et cremeus ou pais de Flandres que, au fort, nuls ne 
l'euist osé courouchier ne desdire de ses volentés. 
Encores demora Jaques d'Artevelle dalés le roi sus 
sa navie a l'Escluse depuis que li aultre furent parti. 

Or monterent grandes murmurations parmi la 
conté de Flandres, qant les nouvelles s'espardirent 
que Jaquemés d'Artevelle avoit jeté sa visee a ce que 
li princes de Gales seroit sires de Flandres, et que on 
en feroit une ducee. Li auqun disoient, qui amoient 
le roi d'Engleterre : « Ce sera bien fait. » Et li aultre 
disoient le contraire, et que ce seroit damages, blames 
et traison trop grande a deshireter son signeur. Et en 
avoient les bonnes gens pité, et plus pour la cause 
dou fil, le conte Lois de Male, que il n'euissent pour 
le pere, car ils lor avoit esté crueuls, hausters, durs et 
mervilleus. Et pour tels causes l'avoient ils bouté hors 
de Flandres, mais ils gardoient Lois, le jone fils, et 
disoient que il le nouriroient a lor maniere, et seroit 
mieuls abuvrés de conditions flamenges que son pere 
n'euist esté. 
Li dus Jehans de Braibant, pour le temps d'adont, 
avoit une jone fille a marier, siques conme sages et 
imaginatis que il fu et moult soubtieus, il avoit jetté 
sa visee a che que uns mariages seroit trop bien pris 
et fais de sa fille et dou fil le conte de Flandres. Et le 
concordoit assés le conte de Flandres, mais il n'estoit 
pas sires ne mestres de son fil : ançois le tenoient et 
gardoient li Flamenc, et le nourissoient sus bonnes 
gardes et ne le laissoient point issir de la ville de Gant. 
Li dus de Braibant comsideroit bien les coses a venir, 
et conment Jaquemés d'Artevelle pour ces jours 
estoit si grans en Flandres que par lui estoit tout fait, 
et sans lui n'estoit riens fait ; et fu enfourmés de ces 
nouvelles conment li rois d'Engleterre estoit a l'Escluse 
et gissoit la a l'ancre, et procuroit, et Jaquemés 
d'Artevelle pour lui, que ses fils, li princes de Galles, 
fust dus de Flandres. Si se doubta li dis dus de Braibant 
que toutes ces coses n'avenissent, qui trop legierement 
pooient avenir, et avisa que il i meteroit un 
tel touel que il romperoit et briseroit tout. 
Et de ce qui avint en la ville de Gant, les jours 
courans que li rois d'Engleterre se tenoit en sa navie 
devant l'Escluse, et atendoit la response de ceuls dou 
pais de Flandres : une disension s'esmeut tres grande 
en la ville de Gant, des tisserans de draps a l'encontre 
de Jaqueme d'Artevelle, et tout par le promotion et 
esquoel de lor doiien qui se nonmoit Tomas Denis. 
Et voelt on bien dire que li dus de Braibant fu cause 
de ceste aventure, car chil tisserant, par l'information 
de lor doiien, vinrent un jour plus de .CCCC. devant 
l'ostel d'Artevelle, et l'environnerent devant et derriere, 
et monstrerent que de force il voloient entrer 
dedens. Qant les varlés de ce d'Artevelle les veirent 
ensi venus, si furent tout esmervilliet que il demandoient, 
car il n'avoient point a coustume que chil de 
Gaind, ne aultres gens venissent ensi de fait et en cel 
estat parler a lor mestre et voloir esforchier la maison. 
Si conmenchierent a parler rudement a euls et voloir 
metre hors a force, mais il ne peurent ; avant furent 
batu et vilené et blecié. 
Jaques d'Artevelle estoit enclos en sa cambre, et 
avoit oy la grignour partie des paroles et dou hustin. 
Si vint a une fenestre qui regardoit sus une rue ou 
toutes ces gens estoient asamblé : se lor demanda : 
« Bonnes gens, quel cose vous fault ? Pourquoi estes 
vous si esmeus ? » Il respondirent : « Nous volons parler 
a vous. Venés ça jus. » Dont respondi Jaques et dist : 
« Et se je estoie la, que voriiés vous dire ? » - « Nous 
volons que tu nous rendes compte dou grant tresor 
de Flandres, que tu as eu et levé, depuis sept ans, a ta 
volenté, et nous di quel cose tu en as fait ne ou tu 
l'as mis. » Dont respondi Jaquemés d'Artevelle, qui 
bien comsidera que les coses aloient diversement et 
hors des rieulles a coustumes, aultrement que il ne 
soloient estre, et les quida apaisier de douces 
paroles et dist : « Bonnes gens, retraiiés vous casquns 
en son hostel, et dedens trois jours je vous appellerai 
et serai pourveus de vous rendre si bon compte, que 
vous en serés tout content. » Il respondirent de une 
vois : « Nous ne volons point tant atendre, mes vieng 
hors de ton hostel compter a nous. » 
Jaquemés d'Artevelle comsidera bien tantos que les 
coses aloient mal, et que il estoit en peril de sa vie. Si 
dist : « Signeur, signeur, tenés vous la, je irai tantos 
parler a vous. » A ces mos il se tinrent tout quoi, et il 
issi hors de sa cambre et vint viers son estable et ses 
cevaus, et quida monter sus et partir par derriere et 
aler sa voie, mais il ne pot. Car l'ostel estoit si environnés 
de tous lés que tantos il fu aperceus et veus 
quel cose il voloit faire ; et fu acusés de ceuls qui gardoient 
l'uis a ceuls qui estoient a la porte devant. 
Dont s'esleva grans tumultes entre iaus et ronpirent 
de force les huis et passerent tout oultre, et vinrent 
en l'estable et trouverent Jaquemon d'Artevelle qui 
s'ordonnoit pour monter et aler sa voie. Tantos de 
fait il l'asallirent, et li donna chils Thomas Denis, li 
doiiens des tisserans, le premier cop de une hace, en 
la teste, par quoi il l'abati. Se li avoit Jaques d'Artevelle 
fait pluisseurs biens et l'avoit mis en l'office dou 
doiainné des telliers, et si estoit son compere. Nequedent 
toutes ces coses et afinités furent oubliies et 
misses arriere. Et fu la ochis Jaques d'Artevelle mesçanment, 
qui tant avoit eu d'estat, d'onnour et de 
prosperités en Flandres ; ne on ne trouva onques en 
Gant honme ne justice qui en vosist prendre ne lever 
amende. Ensi vont les fortunes de ce monde ; ne nuls 
ne se puet ne doit confiier, se sages est, trop grandement 
ens es prosperités de ce monde. 

Qant li rois d'Engleterre, qui se tenoit a l'Escluse 
en sa navie et estoit tenus tout le temps, attendans la 
response des consauls des bonnes villes de Flandres, 
entendi que chil de Gant avoient ocis Jaquemon 
d'Artevelle, son grant amic et son chier compere, vous 
poés bien croire et sçavoir que il fu courouciés et 
sancmouçonnés oultre mesure. Et fist tantos desancrer 
sa navie et tirer les voilles amont, et se departi de 
devant l'Escluse ; et rentra en mer en maneçant 
grandement les Flamens. Et dist et jura que jamais il 
n'entenderoit a aultre cose, si lor averoit si remonstré 
acertes que il lor en souvenroit a tousjours mais, et 
retourna arriere en Engleterre. 
Qant les nouvelles furent esparses parmi le pais et 
les bonnes villes de Flandres que d'Artevelle estoit 
mors, et que chil de Gant l'avoient ocis, si en furent 
li pluisseur moult tourblé pour le pourfit conmun dou 
pais de Flandres, et imaginerent que li rois d'Engleterre, 
outre mesure, seroit moult courouciés et que li 
pais de Flandres le poroit bien trop cierement comparer ; 
si regarderent que generaument il s'envoieroient 
escuser, ensi que il fissent. Et passerent .XII. 
honmes notables oultre en Engleterre, et fissant tant, 
parmi un bon moiien que il trouverent ou consel dou 
roi, que li rois s'apaisa et mist en oubli d'Artevelle, 
car il fu ensi dit au roi : « Sire, vous n'avés que faire 
de gerriier pour ce d'Artevelle. Vous avés gerre assés 
aillours. Soufisse vous, qant les bonnes villes de 
Flandres s'esqusent et voellent demorer avoecques 
vous en vostre gerre ; car se il vous clooient les pas 
en Flandres et les entrees, vous en seriés plus foibles 
et averiés plus d'ennemis, et remanderoient tantos 
le conte de Flandres et le remeteroient ou pais, et ensi 
averiés vous perdu tout ce que vous avés mis en 
Flandres a conquerir l'amour des Flamens jusques a 
chi. Pour tant vous fault oubliier d'Artevelle et refaire 
un nouvel. Et encores i a un point qui i fait grandement 
a comsiderer pour vous. Les Flamens gardent 
et tiennent dalés euls moult priés Lois, le fil dou conte, 
qui vendra tout a point au mariage de Issabiel, vostre 
fille. Ensi demora tousjours li pais de Flandres a vos 
enfans. Si les tenés a amour ce que vous poés, car il 
vous besongne. » 
Li rois d'Engleterre entendi bien a toutes ces paroles 
et les comsidera, et persevera sus, et fist bonne chiere 
a ces .XII. bourgois que li pais de Flandres avoit la 
envoiiés, et les tint bien pour esqusés ; et retournerent 
a joie en Flandres. Et demora li pais en paix. D'Artevelle 
fu oubliiés ; li rois d'Engleterre tint a amour les 
Flamens et ne lor osta nulles des grasces faites ne 
donnees en devant, mais les amplia tousjours en bien 
pour euls tant que il ot cause dou retraire ensi que 
vous orés recorder avant en l'istore. 

En ce temps, et en celle meisme saison que on 
compta en l'an de grasce .MCCC. et .XLV., seoit li contes 
Guillaumes de Hainnau, de Hollandes et de Zellandes 
et sires de Frice, devant la chité de Utret ; et tant i sist 
que il le mist a raison et en ot en partie ses volentés. 
Tantos apriés, li dis contes, qui fu moult entreprendans, 
fist une asamblee et une priiere de gentils 
honmes assés grande pour aler en Frise, car li Frison, 
pour lors, ne voloient, par lor orguel et presomption, 
obeir au conte de Hainnau. Et pour euls metre a raison, 
li dis contes fist sa carge a Doudresc en Hollandes, 
de naves, de barges et de vassiaus, et se 
departi de belle maree et de bon vent et a grant 
chevalerie de Hainnau, de Hollandes, de Flandres, 
de Braibant, de Gerlles, de Jullers, de Namur et de 
Hasbaing. Et s'adreça ceste navie viers Frise et une 
ville et abbeie que on apelle Stales. Li Frison estoient 
segnefiiet de la venue dou conte et de ses gens, siques 
pour euls requellier, il s'estoient grandement fortefiiet 
a l'encontre dou dit conte et de sa venue, et mis 
ensamble priés que tous li pais. 
Chils contes qui fu de grande volenté, hardis et 
entreprendans oultre mesure, et pour lors en la flour 
de sa jonece, et qui petit amiroit et prisoit la poissance 
des Frisons contre la sienne, prist terre assés priés de 
Stales, de sa volenté et sans atendre mesire Jehan de 
Hainnau son oncle, liquels avoit bonne chevalerie 
avoecques lui. Li Frison atendirent trop bien que li 
contes et ses gens, ce que pour lors en avoit en sa 
conpagnie, euissent pris terre ; et qant il furent oultre, 
tout comsideré il n'estoient que une puignie de gens 
ens ou regart des Frisons. Nonobstant tout ce, li 
contes les ala assallir et envair, et aussi fissent ses gens. 
Et la ot grant bataille et dure et fort combatue ; mais 
li Frison estoient, a parler par raison, vint contre .I.. 
Si tourna li mesciés sus le conte et ses gens, et furent 
la tout ocis, mais moult lor cousta de lors honmes. 
Petit s'en sauverent en la navie, se ce ne furent varlés. 
Car encores avoit li contes fait une ordenance, a fin 
que ses gens ne pensaissent au requler et trouver la 
navie apparillie, et conmandé as navieurs sus la teste 
que nuls ne traisist avant, mais rentraissent en la mer. 
Par ce point perdirent moult li Hainnuier, et furent 
tout mort chil qui avoecques le dit conte avoient 
pris terre. Messires Jehans de Hainnau et sa carge 
prissent terre d'aultre part ; et se li contes euist creu 
son oncle, la besongne fust aultrement tournee que 
elle ne fist, et pour ce que point ne le crei, il l'en 
mescei, dont ce fu damages et pités pour tous ses pais. 
Les nouvelles vinrent presentement a mesire Jehan 
de Hainnau, et estoit sus terre des Frisons, que son 
cousin li contes estoit perdus. Ils qui fu de ces nouvelles 
tous foursenés, parellement se voloit aler perdre ; 
mais ses gens le prisent a force et l'enporterent a sa 
navie, ensi que tout maugret li. Et l'encarga, a force 
de bras, uns siens esquiers, fors homs durement, qui 
se nonmoit Robers de Ghines, et le mist au vassiel. 
Encores i ot la grant peril pour les Hainnuiers et 
grant hustin au rentrer ens es vassiaus, car li Frison 
ensi que tout foursené, entroient en la mer, li pluisseur 
jusques a la boudine, et venoient en cel estat combatre 
les Hainnuiers ; et en ocirent et noiierent auquns, et 
retinrent des barges et des hoquebos qui furent peri 
et perdu et chil qui dedens estoient, et fu ceste bataille 
environ le Saint Luch, l'an .MCCCXLV.. 
Et demorerent li Frison en paix par celle desconfiture 
jusques en l'an de grace .MCCC. quatrevins et 
.XVI., que uns jones homs qui se nonma Guillaumes, 
fils ainnés au duch Aubert, conte de Hainnau, de 
Hollandes et de Zellandes, et ce Guillaume desus dit 
nonmet conte de Ostrevant, vivant son pere, et gouvreneres 
de tout le pais de Hainnau, emprist le voiage 
a faire a tout bonne chevalerie de Hainnau et de 
Hollandes, de France et d'Engleterre, et ariva en 
Frise et desconfi les Frisons sus une marce que on 
dist le Viés Clostre. Et depuis i retournerent li contes 
d'Ostrevant et li Hainnuier et Hollandois par pluisseurs 
fois, au damage et confusion des Frisons et de 
lor pais. Et contrevennga grandement chils contes 
d'Ostrevant nonmé Guillaumes, la mort de son grant 
oncle le conte Guillaume de Hainnau, et fu plus avant 
en Frise en son temps que nuls sires en devant euist 
esté, ensi que il vous sera compté et esclarci ensievant 
en l'istore, se je Froissars, acteres et cronisieres de 
ces croniques, puis avoir le temps, l'espasce et le 
loisir dou faire, et que je m'en puisse veoir justement 
enfourmés. 

Qant mesires Jehans de Hainnau fu retournés en 
Hainnau et chil qui revenu et escapé estoient de Frise 
en sa compagnie, onques depuis il n'orent parfaite 
joie, car trop de priés lor touça la mort dou gentil 
conte le signeur desus dit, et par especial a un gentil 
chevalier qui se nonma messires Henris de Husfalise, 
et vosist bien estre demorés en Frise avoecques son 
signeur, ce disoit il. 
Vous savés que li contes Lois de Blois, sires d'Avesnes 
et dou Louvion, avoit a fenme et a espouse la fille 
a mesire Jehan de Hainnau, qui tousjours s'estoit 
armés pour la partie dou roi d'Engleterre, et avoit de 
celle dame trois fils, Lois, Jehan et Gui. Par le moiien 
de ce conte de Blois et aultres chevaliers qui s'en 
ensonniierent, li sires de Fagnuelles et li sires de Barbençon 
et li sires de Senselles et messires Wallerans 
de Lini plus que nuls, li rois Phelippes de France fist 
traitiier deviers mesire Jehan de Hainnau pour li 
tourner françois. Envis relenqisoit pour sen honnour 
li dis chevaliers le roi d'Engleterre, car il l'avoit 
trouvé bon et courtois, et paiement apparilliet. 
D'autre part, il veoit que si hiretier, les enfans dou 
conte de Blois, seroient de tous poins françois, et que 
lors peres, li contes de Blois, estoit neveus dou roi 
Phelippe et dou conte d'Alençon. Si comsidera toutes 
ces coses et plus le temps a venir que le temps present, 
siques par les raisons desus dittes, il renvoia son 
honmage au roi d'Engleterre et devint homs au roi 
de France. Et li rois de France li restitua et donna 
otretant et plus que sa pension par an montoit, qui li 
venoit d'Engleterre, et fu asignés sus la terre de Vellis, 
et la paiiés d'an en an tant que il vesqui. Nous nos 
sousferons a parler de ces coses, et retournerons as 
besongnes de Gascongne. 

Bien estoit enfourmés li rois Phelippes de France 
des cevauchies et conqués que li contes Derbi, ses 
cousins, avoit fait ou desus dit pais de Gascongne, et 
des prises et rendages, chités, villes et chastiaus, et le 
pais durement foulé et apovri. Et fu consilliés a ce que 
on i pourveroit. Si fist faire un tres grant mandement 
de gens d'armes a estre, les Normans, les François et 
les Piqars en la chité d'Orliiens, et la faire lor monstre 
a .I. jour qui nonmés i fu, et les Lorrains, Barrois et 
Bourghignons a Lions sus le Rosne, et les Prouvenciaus 
et ceuls de la Lange d'Oc a estre a Montpellier ; 
et institua de toutes ces gens d'armes estre souverains 
son fil le duc de Normendie. Et mist li dis rois Phelippes 
en sa compagnie le duc Oede de Bourgongne et mesire 
Phelippe de Bourgongne son fil, le duch de Bourbon, 
mesire Jaqueme de Bourbon, le conte d'Eu, le conte 
daufin d'Auvergne, le conte de Forois, le conte de 
Vendome, le conte d'Auçoire, le conte de Sansoirre, 
le signeur de Chastellon et grant fuisson de barons et 
de chevaliers de tous pais. Et qant ces gens se furent 
tous remis ensamble, il se trouverent siis mille honmes 
d'armes et .XL. mille d'autres honmes as lances et 
as pavais, lesquels on nonme pour le temps present 
« gros varlés. » Et furent tout, environ le Noel l'an 
desus dit, en la chité de Toulouse, et la tint li dus de 
Normendie sa feste. Et avant que li dus de Normendie 
se departesist de Toulouse, li revinrent grans gens 
d'armes que li connestables de France, li contes d'Eu 
et de Ghines, li amena. 
Si se departirent tantos apriés les festes dou Noel, 
et se traissent tout premierement devant le castiel de 
Miremont que les Englois tenoient. Et estoient 
marescal de l'oost le duc de Normendie, li sires de 
Saint Venant et li sires de Biaugeu ; et vinrent tout 
premiers mettre le siege devant Miremont, car il gouvrenoient 
l'avant - garde. Et sourvint messires Lois 
d'Espagne en l'oost des marescaus, en sa conpagnie 
.Vc. arbalestriers genevois et espagnols. Si asallirent le 
chastiel de Miremont ces gens d'armes et ces arbalestriers, 
et le prissent de force ; et ocirent tous ceuls qui 
dedens estoient, hors mis le capitainne et .V. ou .VI. 
gentilshonmes qu'il retinrent pour prisonnier, et puis 
passerent oultre et laisserent le chastiel tout vage, et se 
traissent devant la chité d'Angouloime et la missent 
le siege. Et la vinrent li dus de Normendie et tout li 
signeur de France qui en sa compagnie estoient et 
l'environnerent de toutes pars. 

Qant li contes Derbi, qui tenus s'estoit une espasse 
de temps en Liebourne et retournés a Bourdiaus, 
entendi que li dus de Normendie, a si grant poissance, 
estoit entrés en la Lange d'Och pour reconquerir che 
que conquis avoient sus deus ans a si grant painne 
et si bonne diligense, si se avisa que il esparderoit ses 
chevaliers et esquiers et ses gens d'armes, et envoieroit 
au devant pour rafresqir les garnisons et les fortereces 
qui obeisoient a lui. Et regarda sus mesire Thomas Kok 
et li dist : « Tomas, quel cose faites vous chi ? Je vous 
avoie ordonné a estre chapitainne de Villefrance en 
Agenes. Et je entens ensi que li François l'ont prise 
et sont venu devant Angouloime ; mais tant i a 
de bien pour nous : il ont laissiet le chastiel et n'en 
ont fait compte. Se voel que vous et des nostres, tant 
que il devera sousfire, s'en voisent bouter dedens le 
chastiel et le facent remparer. Il sciet sus marce de 
pais : si pora porter as François moult grant contraire. » 
Messires Thomas Kok respondi ensi et dist : « Sire, je 
ferai vostre conmandement. Et qant je vins deviers 
vous, je quidoie plus tos retourner que je n'aie fait. 
Car sus l'estat que je vous remonstrai, vous me 
deuissiés avoir delivret plus vous n'aiiés fait, car 
Villefrance estoit mal pourveue de toutes coses, et 
pour ce a elle esté perdue. » Respondi li contes Derbi : 
« Il fault perdre, il fault gaegnier. Nous avons tenu les 
camps deus saisons, et li François les tenront ceste 
saison, car il sont trop poissant contre nous, se li 
rois d'Engleterre, nostres sires, ne vient par deça a 
poissance de gens d'armes et d'archiers. Je li segnefierai 
proçainnement nostre estat, et sur ce il avera 
consel. » 
Adont se departi messires Thomas Kok a tout cent 
armeures de fier et .CC. archiers. Et chevauchierent a 
la couverte, et s'en vinrent de nuit bouter ens ou chastiel 
de Villefrance en Agenois ; et le fissent tantos 
remparer et le pourverent de vins, de chars et de grains 
et de toutes coses necessaires. Et en fissent une tres 
bonne garnison et qui depuis fist et porta moult de 
contraires as François, car il n'osoient aler fouragier, 
fors en grans routes, pour la garnison de Villefrance. 
En ces meismes ordenances, instituta li contes Derbi 
le conte de Pennebruq a estre chapitainne de la ville et 
chastiel de Agillon ; et ordonna et nonma de la aler 
avoecques li, mesire Gautier de Manni, mesire 
Franqe de Halle, mesire Jehan de Lille, mesire Robert 
de Noefville, messire Jehan de la Souce, mesire 
Richart Rocleve, messire Phelippe de Biauvers et 
pluisseurs aultres chevaliers et esquiers, tant que il 
furent trois cens armeures de fier parmi les archiers. 
Et s'en vinrent bouter dedens le chastiel d'Agillon et i 
trouverent bien siis vins compagnons que li contes 
Derbi i avoit laissiés, qant il s'en departi et il l'eut 
conquis. Si entendirent ces gens d'armes dou remparer 
et pourveir grandement, et coururent tout le pais 
d'autour et bouterent tout la dedens, et avoient les 
camps et la riviere a lor volenté. Et vinrent les Englois 
en Agillon ensi estofeement, pour la cause de ce que 
bien pensoient que il averoient le siege ; et par l'estat 
dou siege qui se tenroit devant Agillon, se romperoient 
trop de cevauchies et de pourpos des François, qui 
estoient fort assés pour tenir les camps. Et entrués se 
poroit aviser li rois d'Engleterre et venir a Bourdiaus 
a poissance de gens d'armes et d'archiers et 
conbatre le duch de Normendie et les François. 

Les nouvelles vinrent en l'oost le duch de Normendie, 
qui tenoit son siege devant la chité d'Angouloime, 
que li Englés estoient venu a Villefrance et 
avoient trouvé le chastiel tout vage et sans garde, et 
s'en estoient saisi et l'avoient remparet et repourveu 
de toutes coses ; et ne faisoit point a reprendre presentement 
que trop il ne deuist couster. Si en furent 
grandement blamé li doi marescal del hoost, qant 
par lor negligense li chastiaus estoit repris, qui lor 
poroit porter grans contraires et damages, ensi que 
il fist toute la saison a lors fouragiers. Li marescal 
s'escuserent au mieuls que il sceurent ne porent, et 
demora la cose ensi et li sieges devant Angouloime. 
La chité estoit bien pourveue de gens d'armes et d'archiers, 
par quoi elle en estoit plus tenable et de millour 
garde, car onques les François ne venoient as barriers 
que il ne fuissent requelliet, fust au traire ou au lanchier, 
et moult d'apertisses d'armes i furent faites. 
Le siege estant devant Angouloime, vint un jour 
devant le duch de Normendie li seneschaus de Biauqaire, 
uns moult vaillans homs, et li dist : « Sire, je 
sçai bien toutes les marces de ce pais. Se il vous 
venoit a point ensi et a vostre consel, que vous vosissiés 
faire cevauchier avoecques moi .Vc. armeures de 
fier, je les conduiroie en tel lieu ou vous averiés honnour 
et pourfit. » - « Et conment seroit ce, seneschaus ? 
Monstrés nous ent la maniere. » - « Volentiers, 
monsigneur, respondi il. Vous savés que vostre hoost 
est grande, et que il i fault grant bestail pour le pourveir. 
Et, a ce que j'ai entendu, nous en averons tantos 
defaute. Siques, avant que li cas aviengne et que les 
honmes dou pais ou je menrai vos gens, destournent 
la proie, bon seroit que vous en soiiés saisis : si en sera 
vostre hoost plus plentiveuse. » - « Seneschaus, respondi 
li dus, vous parlés bien et sagement, et nous 
ferons apriés vostre ordenance. » 
Dont fist li dus venir le connestable de France et les 
mareschaus, et lor remonstra l'ensengnement le 
senescal de Biauqaire. Tout s'i acorderent et ordonnerent 
tantos .Vc. armeures de fier, bien montés et 
plains de bonnes emprises, et se departirent un soir 
de l'oost ou conduit dou dit senescal, et cevauchierent 
toute celle nuit. Sus le point dou jour, il vinrent assés 
priés de une bonne ville fremee qui se nonme Anthenis, 
et estoit nouvellement rendue as Englois, et la 
dedens avoit grant garnison de gens d'armes et d'archiers. 
Et avoient les Englois requelliet tout le pais 
autour de euls, et fait venir le bestail de tous lés, et 
asamblé ens es praiories desous Antenis. Et tout ce 
savoit bien li dis seneschaus, et la poissance des Englois 
qui dedens estoient. Il i pooit avoir environ cent 
armeures de fier et cent archiers. Si dist li seneschaus 
au duch de Bourbon et a mesire Jaqueme de Bourbon 
son frere qui la estoient et as marescaus : « Signeur, 
nous trouverons la proie ja sus l'eure de prime, que 
chil de la ville bouteront hors ens es praiories ; et 
qant nous saudrons avant, il n'est riens si vrai que les 
Englois, qui sont chaut et hastieu, se bouteront hors 
pour le rescourre. Si nous fault avoir avis sur che et 
jeuer de l'enbusque, par quoi il soient atrapé et la 
ville prise. Vela un petit bois : nous nos meterons 
dedens, et envoierons .CC. des nostres lever la proie, 
et verons conment les Englois s'en maintenront. » 
Chil signeur françois s'ordonnerent ensi que li 
seneschaus parla, qui fu uns moult vaillans homs. Et 
envoiierent .CC. armeures de fier tous bien montés, 
qant la proie fu toute issue hors de la ville et avallee 
ens es praioiries, courir celle part ; et le demorant se 
missent en enbusqe, ensi que dit estoit. Qant chil qui 
ces bestes gardoient ens es praiories, veirent ces gens 
d'armes venir en une brousse, si furent tout esbahi et 
tournerent en fuies, les auquns deviers la ville ; et les 
aultres des fuians de paour se boutoient ens es haies 
et buissons. Li hus et les cris monta tantos en la ville. 
Evous ces Englois courir as armes, monter as chevaus 
et issir de la ville, et euls mettre en cace apriés ces 
François qui enmenoient la proie et l'avoient ja 
aquelliet. Qant chil qui estoient en l'enbusque veirent 
le convenant, si sallirent hors a quoite d'esporons, et 
se missent entre la ville et les Englois. Or furent il 
enclos devant et derriere. Car chil qui la proie avoient 
aquelliet, veirent lors gens venir ; il retournerent sus 
les Englois et les envairent. Qant les Englois 
se veirent en ce parti, et ensi asalli, devant et derriere 
et de droite gens d'armes, si furent tout esbahi, et 
toutes fois, conme gens de vaillance, il monstrerent 
desfense tres bonne ; mais il ne porent durer longement, 
car les François entrerent tantos en euls et les 
espardirent. La furent il tout mort ou pris. Petit s'en 
sauverent, tant que on les peuist veoir ne percevoir. 
Et de recief les François vinrent a Anthenis et entrerent 
dedens et le conquissent, et prissent les honmes 
de la ville a merchi ; et i furent un seul jour, et i ordonnerent 
chapitainne de par euls et gens pour le garder, 
et puis s'en departirent et enmenerent lors prisonniers 
et la proie que conquis avoient et vinrent devant 
Angouloime. De ceste emprise ensi achievee rechut li 
dis seneschaus de Biauqaire grant grace et renonmee 
de tous ceuls del hoost. Et finerent li prisonnier englois 
qui pris estoient au mieuls que il porent, et i ot fait 
des escanges des uns as aultres. 

Ensi se tint li sieges des signeurs de France, un 
grant temps, devant la chité d'Angouloime et cevauçoient 
ou pais que li Englois avoient conquis les 
saisons devant, et le metoient en grant tribulation. 
Qant la chapitainne d'Angouloime, qui se nonmoit 
Jehans de Nordvich, vei et comsidera que li dus de 
Normendie n'avoit nulle volenté de li deslogier, et 
sentoit que les pourveances de la dedens afoiblissoient, 
et que li contes Derbi ne faisoit nul apparant 
de lever le siege, et si veoit, d'aultre part, que chil 
de la ville s'enclinoient trop fort a estre françois, et 
plaindoient lors biens que il avoient sus le plat pais 
que il veoient perdus et ou dangier des François ; si se 
avisa que a toutes ces coses il pourveroit. Si se avisa de 
une grande soutillece, et avint la nuit de la Purification 
Nostre Dame. Il vint sus les crestiaus de la ville, et 
fist signe de son caperon que il voloit parler et trettier 
de auqunes besongnes. Sitos que on vei ce signe, 
on envoia deviers li sçavoir que il voloit. Il dist que il 
parleroit volentiers au duc de Normendie, se il li 
plaisoit. On li demanda qui il estoit, qui voloit parler 
au duc. Il respondi que il estoit Jehans de Nordvich, 
capitainne de Angouloime de par le conte Derbi. 
« Bien, respondirent chil qui la estoient, on le dira a 
monsigneur. » On le dist au duch. Li dus fu consilliés 
de soi meismes que il monta a cheval et vint jusques a 
la, et fist dire a ce Jehan que il venist parler a lui as 
barrieres. Jehans descendi des murs et vint as barrieres 
et trouva le duch. Li dus li demanda : « Que voes tu 
dire ? » - « Sire, dist il, je vous demande, moi et les 
miens, trieuves meshui et demain pour la reverense 
et solempnité dou jour Nostre Dame. » - « Et ne voes 
tu autre cose ? », dist li dus. « Mes Dieus ! non. » - 
Et je le te acorde meshui et demain, et encores le 
tierch jour apriés. » Li dus retourna ; Jehans de 
Nordvich demora. 
Qant ce vint le jour de la Purification, Jehans de 
Nordvich s'arma et fist armer tous ses compagnons 
englois qui en la garnison estoient, et monter as 
chevaus, et puis fist ouvrir la porte. Il sallirent tout 
hors, et dist au departement a ceuls de Angouloime : 
« Faites dou mieuls que vous poés et savés, car je m'en 
vois sans retourner. » Qant chil de l'oost veirent venir 
les Englois ensi sus euls, si quidierent de conmencement 
que il venissent la pour euls envair. Si criierent 
a l'arme, et s'estourmi li hoos, et s'armerent et vinrent 
contre ces Englois. Jehans de Nordvich ne fu de riens 
esfraés, mais vint contre euls et dist tout quoi : 
« Signeur, nous avons trieuwes meshui, tout le jour, 
et demain aussi, de l'acort et parole vostre signeur le 
duch de Normendie. » Li François auquns qui la 
estoient savoient bien que il estoit ensi. Si se astinrent 
et les laissierent passer pasieuvlement. Les nouvelles 
vinrent au duch, conment les Englois s'en aloient. 
Dist li dus : « Il ne pooient plus demorer. Et se il 
m'euissent requis : nous en volons aler salve nostres 
cors et le nostre, je lor euisse bien fait celle grace et 
legierement. Car ce sont cas d'armes que on doit faire 
l'un a l'autre a ceuls qui tiennent garnisons sus les 
frontieres. » 
Les Englois partis et mis au cemin par la maniere 
que je vous di, li dus de Normendie envoia ses mareschaus 
parler et tretiier a ceuls d'Angouloime pour 
sçavoir quel cose il voloient dire et faire. Les bourgois 
de la chité et toute la conmunauté, qui avoient assés 
affection as François, se rendirent incontinent ; et i 
entrerent li signeur ce meisme jour, et i souperent a 
grant joie. Ensi orent il Angouloime et se rafresqirent 
la, je ne sçai qans jours, et puis jetterent lor visee que 
il iroient devant le chastiel d'Agillon et metteroient la 
le siege. Si se ordonnerent pour che faire, et se departirent 
de la chité d'Angouloime et grant estat et arroi ; 
et ceminerent viers Agillon, et tant fissent que il i 
parvinrent. 

Qant li signeur et li grant baron de France, qui en 
la compagnie dou duc de Normendie estoient, furent 
venu devant Agillon, il regarderent premierement et 
comsiderent que il ne pooient parvenir a la forterece, 
se il ne passoient la riviere, qui est large, longe et 
parfonde, et lor convenoit faire un pont pour le passer. 
Si ordonna et conmanda li dus que li pons fust fais, 
qoique il coustast. Et vinrent pour ce pont ouvrer 
grant fuisson de carpentiers, et i ouvroient nuit et 
jour. Qant li chevalier qui dedens Agillon estoient 
veirent que chils pons estoit fais et carpentés et menés 
jusques a la moiienne de la riviere, il fissent armer et 
apparillier trois naves, et entrerent dedens a fuisson 
d'archiers et cachierent ces ouvriers en voies et les 
gardes aussi, et desfessent tantos et sans delai tout ce 
que fait avoient et carpenté a grant painne et mis un 
lonch temps. 
Qant li signeur de France veirent ce, si furent durement 
courouchié, et fissent apparillier aultres naves 
et batiaus, et amener sus la riviere a l'encontre de 
ceuls, et missent dedens grant fuisson de gens d'armes 
et d'arbalestriers. Et conmanderent li signeur les 
carpentiers a ouvrer sus la fiance de lors gardes. Qant 
li ouvrier orent ouvré un jour, messires Gautiers de 
Manni, sus l'eure de nonne, entrerent, ils et ses 
compagnons, en lors nefs, et courirent sus ces ouvriers 
et lors gardes, et en i ot des mors et des bleciés, et 
convint de rechief les ouvriers laissier oevre et retourner 
arriere. Et fu adont tout desfait qanqque fait 
avoient. Ces debas et ces rihotes reconmençoient 
casqun jour. 
Qant li signeur de France veirent ce, si en orent 
grant virgongne, et i vinrent en la parfin si estofeement 
et si bien garderent lors ouvriers, que li pons fu fais 
biaus et fors. Si passerent adonc li signeur et toute 
l'oost oultre, armé et ordonné par maniere de bataille 
et asallirent, a ce dont, le chastiel d'Agillon, fortement, 
sans euls espargnier. Et i ot ce jour maint 
honme blechiet, car chil qui dedens estoient, se desfendirent 
si vassaument que mervelles seroit a 
recorder. Et dura chils assaus un jour tout entier, mais 
riens n'i conquissent que painne et travel, cops et 
horions ; et retournerent au soir a lors logeis pour 
euls reposer et aisier, car il avoient bien de qoi. 

Qant ce vint a l'endemain, chil signeur de France 
se remissent ensamble pour avoir consel conment, ne 
par quel art ne maniere, il poroient le mieuls esploitier 
pour grever lors ennemis. Et aviserent que il departiroient 
lor hoost en quatre parties, desquelles la premiere 
partie asaudroit dou matin jusques a prime, la 
seconde de prime jusques a midi, la tierce de miedi 
jusques a vespres, et la quarte des vespres jusques a la 
nuit ; car il pensoient que li desfendant ne poroient porter 
si grant faix que pour soustenir la painne toute jour 
ajournee, et pour estre en armes sans reposer, boire 
ne mengier, ne euls rafresqir. Au voir dire, li avis fu 
moult soubtieus pour donner as Englois moult a faire 
et grant contraire. 
Et furent ordonné ou premier assaut, dou matin 
jusques a prime, les Espagnols et les Genevois, les 
Prouvenchiaus et les Savoiiens et Bourgignons ; et 
estoient de celle route, parmi les signeurs et lors 
honmes qui s'en ensonnioient et s'i boutoient bien 
.VIIIM. de prime. Sitos que chil cessoient, entroient en 
l'asaut chil de Nerbonne, de Montpellier, de Besiers, 
de Montroial, de Fougans, de Limous, de Cabestain. 
de Saint Ubere, de Olimpi et de Carchasonne. De 
miedi jusques a vespres, rentroient en l'asaut chil de 
Toulouse, de Roerghe, de Qersi, d'Angenois et de 
Bigorre. De viespres jusques a la nuit, tous frés et tous 
nouviaus, entroient en l'asaut li Limosin, chil de 
Villai, de Cevaudem, d'Auvergne, de Poito et de 
Saintonge, Et s'aquitoient toutes gens tres loiaument. 
Et continuerent ces assaus par siis jours, mais riens 
n'i gaegnierent fors que de lors gens mors et bleciés 
grant fuisson ; car chil dou chastiel ne furent onques 
si las, quoique il fuissent travilliet oultre mesure, que 
il ne s'abandonnassent au desfendre si vaillanment que 
li signeur de l'oost meismement s'en esmervilloient 
conment il pooient sousfrir et porter celle painne. 
Et les reputoient pour vaillans gens, quoique ce 
fuissent lor ennemi ; ne il ne porent onques pour tous 
ces assaus parvenir jusques au conqués dou pont, qui 
estoit devant le chastiel, tant il estoit bien gardés, 
desfendus et soustenus. Qant li signeur de l'oost 
veirent ce, il se cesserent et entendirent a mettre a 
point les navrés et les bleciés. 

Par devant Agillon ot le plus biau siege qui onques, 
les gerres durant de France et d'Engleterre, euist 
esté fait ne tenu ens ou roiaulme de France, et fait la 
grignour plenté d'apertisses d'armes. Et dura moult 
longement de l'entree de march jusques en la fin dou 
mois d'aoust ; et furent devant bien soissante mille 
honmes. Comsiderés les grans coustages qui en 
nasqirent. Il me fu dit et recordé, et ce fait assés a 
croire, que on euist fait, fondé et ordonné sus noient 
deus milleurs chastiaus plus biaus et plus fors que 
Agillon n'est, des deniers qui despendu, en tenant les 
saudoiiers, i furent. 
Qant li signeur de l'oost veirent que par ces assaus 
que il faisoient, il ne pourfitoient riens, si en furent 
tous abus et esmervilliet. Bien savoient que par dedens 
estoient droite flours de gens d'armes, et bien le 
monstroient, car il ne s'esbahissoient de nulles nouvelletés 
que on lor fesist. Et orent li signeur un aultre 
consel, car il envoiierent querre a Thoulouse .VIII. les 
plus grans enghiiens qui i fuissent. Et encores en 
fissent il faire et carpenter quatre plus grans assés, 
et fissent, sans cesser, ces douse enghiens jetter nuit 
et jour par dedens la fortereche ; mais chil dou 
chastiel estoient si bien garitté et par si bonne ordenance 
que onques piere d'enghien ne les greva, fors 
a tois des manandies. Et avoient chil dou chastiel 
bons enghiens qui debrisoient tous ceuls de dehors, 
et sus vin jours il en rompirent et brisierent jusques a 
.VI., dont chil de l'oost furent tres courouchiet, et 
avisoient toutdis nouvelles soutilletés par grant art et 
avis, conment il les peuissent le plus adamagier. 

Ensi que je vous recorde, estoit li chastiaus d'Agillon 
et chil qui le desfendoient, asalli par pluissours 
manieres et ordenances, car priés toutes les septmainnes 
on i trouvoit et avisoit auqune cose de 
nouviel. Et aussi chil dou chastiel, pour euls garder et 
desfendre, contrepensoient a l'encontre tousjours. 
Le siege durant devant Agillon, il avint par pluisseurs 
fois que messires Gautiers de Manni s'en issi 
hors a tout cent ou siis vins compagnons, et en 
aloient par oultre la riviere de lor costé fourer, et 
ramenoient, voiant ceuls del hoost, souvent grant 
proie, dont li François avoient grant anoi. Et avint 
un jour que mesires Carles de Montmorensi et li sires 
de Saint Venant cevauçoient et avoient en lor route 
bien .Vc. compagnons, et ramenoient grant proie en 
l'osst, laquelle il avoient requelliet sus le pais pour 
avitaillier l'oost. Si se encontrerent les François et les 
Englois desous Agillon. Messires Gautiers ne volt pas 
refuser, conment que il euist le mains de gens, et se 
ferirent ils et li sien en ces François et li François 
entre euls. La ot dur hustin et fort, et maint honme 
reversé, blechiet et mort, et fait pluisseurs grans apertisses 
d'armes. Toutesfois les Englois n'en avoient pas 
la millour pareçon et euissent perdu, mais cils rencontres 
avint si priés dou chastiel que li contes de Pennebruq 
et mesires Jehans de Lille et li compagnon qui ou 
chastiel estoient, les veirent. Si salirent hors et vinrent 
tout a temps a la meslee. Et trop a point fu secourus 
messires Gautiers de Manni, car il le trouverent enclos 
entre ses ennemis, et entendoient moult fort a lui 
prendre, qant chil Englois, fresc et nouviel, se bouterent 
dedens euls et les requlerent moult avant, en sus 
de mesire Gautier de Manni et le remonterent. Entrués 
que ces François et Englois se combatoient et entendoient 
a conquerir par armes l'un sus l'autre, la 
proie que li François menoient fu tousjours cachie des 
gros varles avant, et missent a sauveté au pourfit des 
François ; les Englois n'orent aultre cose que l'esbatement 
des armes. Et se departirent les Englois et les 
François casquns l'un de l'autre. Messires Gautiers dit 
de Manni et li compagnon d'Agillon rentrerent en la 
garnison, et li François retournerent en l'oost. Et ne 
savoient chil qui parloient de ce rencontre a qui donner 
l'onnour de la journee, ou as François ou as Englois. 

De tels rencontres et de tels hustins i avenoient 
souvent, le siege tenant, sans les assaus et les escarmuces 
qui estoient priés que tous les jours a chiauls 
dou chastiel. Et ce estoit grandement en la desplaisance 
le duch de Normendie et des signeurs de France. 
Et seoient la plus par erredrie que pour cose que li 
chastiaus vausist quatre fois, ne toutes les signouries 
qui au chastiel apendoient, mais tous les jours il le 
quidoient avoir a volenté et ceuls qui dedens estoient. 
Ce estoit la cause pour quoi tant il s'i tenoient, ne 
point il ne s'en voloient partir, ne aler avant, non que 
le chastiaus de Agillon demorast derriere a lor contraire ; 
car avis lor estoit, se il le laissoient derriere, 
et elle lor fust ennemie, elle lor torroit lors pourveances 
par terre et par aige. Pour ce et pour lor honnour, 
rendoient ils grant painne a l'avoir. Et de ce se 
arguoit durement li dus de Normendie que tant se 
tenoient, et que si vaillanment les Englois, qui dedens 
estoient se portoient. Et avoit juret li dus de Normendie 
que le siege d'Agillon ne leveroit par nulle 
condition que ce fust, se li rois son pere ne le remandoit, 
si averoit les Englois qui dedens Agillon estoient 
enclos, a sa volenté. 
Or aviserent li François une autre maniere d'asaut, 
et fist on armer .I. jour tous ceuls del hoost ; et qant 
il furent armé, li signeur ordonnerent que chil de 
Toulouse, de Carcasonne, de Biauqaire et tout li 
honme des senescaudies desus dittes qui la estoient, 
fesissent assaut dou matin jusques a midi, et chil de 
Bighorre, de Roergue, de Qersi et d'Aginois, a lor 
retraicte, jusques a viespres, et chils qui premierement 
poroit conquester le pont averoit cent esqus. Li dus 
de Normendie, pour mieuls furnir cel assaut, fist 
venir et asambler sus la riviere grant plenté de nefs et 
de calans. Li pluisseur entrerent dedens pour passer la 
ditte riviere, et li auqun passerent au pont que il 
avoient fait. Qant chil dou chastiel veirent l'ordenance 
del assaut, si furent tantos apparilliet pour desfendre. 
Lors conmença uns trop plus fiers assaus que il n'i 
euist encores eu. Qui veist la gens abandonner vies et 
corps, et aprocier le pont pour la convoitise des cent 
esqus gaegnier, et presser l'un sus l'autre ensi que par 
envie, et qui veist aussi cheuls dou chastiel euls 
desfendre vassaument, de toutes ces coses il se peuist 
grandement esmervillier. Finablement, au fort de la 
besongne, auqun appert compagnon se missent en un 
batiel desus la riviere, et vinrent desous le pont et 
jetterent grans gros cros et havés de fier au dit pont 
leveis, et puis tirerent si fort que de force il rompirent 
les chainnes qui le pont portoient et tenoient, et 
l'avalerent jus par force. Et qui adont veist gens 
lancier sus ce pont et tresbuchier l'un sus l'autre, 
diis ou douse en un mont, et qui veist ceuls de la 
porte d'amont, as desfenses, jetter pieres et blechier 
honmes, il peuist de toutes ces coses avoir grant 
mervelle ; et moult en i ot de trebusciés en l'aige. 
Toutesfois li pons fu conquis par force, mais il cousta 
grandement des François plus que il ne vausist. Qant 
li pons fu gaegniés, chil del hoost, eurent plus a faire 
que devant, car il ne porent aviser voie conment il 
peuissent gaegnier la porte. Si se retraissent a lors 
logeis, car ja estoit tart, et avoient li plus bien mestier 
de reposer. Qant il furent retrait, chil dou chastiel 
issirent hors et tantos il entendirent au pont refaire et 
le refissent plus fort que devant. 

A l'endemain vinrent doi mestre des enghiens que 
li dus de Normendie avoit mandés et fait venir de 
moult lonc a grant coustages. Et dissent au duch et 
as signeurs : « Faites nous delivrer bois et ouvriers, et 
nous ferons et ordonnerons quatre enghiens que on 
nonme kas, et les ferons hauls et fors et bien batilliés, 
et sus quatre fortes nefs, que on menra jusques as 
murs dous chastiel ; et seront si tres hault que il 
sourmonteront les murs. Et avera en ces kas, estages 
ou gens d'armes se meteront, et se combateront, 
main a main, a ceuls de dedens ; et par cel assaut, se 
jamais il doivent estre conquis, il le seront. » 
A ces paroles entendirent li dus de Normendie et li 
signeur volentiers, et leur sambla raisonnable. Et 
furent tantos ouvriers mis en oevre, bos amenés et 
achariiés, et estoient bien .CC. carpentiers ouvrans. Et 
furent fait chil enghien, nonmés kas, sus quatre 
grosses nefs, a la devise et ordenance des deus 
mestres enghienneours qui menoient les ouvriers. 
Qant chil enghien nonmés kas furent parfait, et les 
gens d'armes dedens entré qui a ceuls dou chastiel 
devoient combatre, et il orent passet la moitiet de la 
riviere, chil dou chastiel fissent descliqier quatre 
martinés que il avoient nouvellement fait faire, pour 
remediier contre les quatre kas desus dis. Chil quatre 
martinet jetterent grosses pieres et si souvent sus ces 
kas que il furent bien tos tous confroissiés et debrisiés, 
que les gens d'armes qui dedens estoient et chil qui les 
conduisoient, ne se peurent garandir. Si les convint 
retraire arriere, avant que il fuissent oultre la riviere. 
Et en fu li uns effondrés au fons de l'aige, et la plus 
grant partie de ceuls qui dedens estoient, noiiet : dont 
ce fu pités et damages, car il i avoit des bons chevaliers 
et esquiers, qui grant desir avoient de lors corps, 
pour lor honnour, avanchier. 

Qant li dus de Normendie et li signeur de France 
veirent le grant mescief, et que par ce il ne pooient 
venir a lors ententes, il furent moult courouchiet, et 
fissent les aultres trois nefs et les kas cesser et retraire. 
et issir hors tous ceuls qui dedens estoient. Si ne 
pooient li signeur plus aviser voie, maniere ne enghien 
conment il peuissent le chastiel de Agillon avoir et 
destruire. Et se n'i avoit prince ne baron, tant fust 
grans sires ne proçains de linages au duc de Normendie, 
qui osast parler dou deslogier ne aler d'aultre 
part entendre, car il dus en avoit parlé moult avant que 
point de la ne se departiroient, si averoit le castel a sa 
volenté et ceuls qui dedens estoient con longement que 
il i deuist mettre, non se li rois son pere ne le remandoit 
Si aviserent li signeur que li contes de Ghines connestables 
de France et li contes de Tanqarville se 
departiroient dou siege et s'en retourneroient en France, 
pour remonstrer au roi l'estat de son fil, le duch de 
Normendie, et dou siege qui tant avoit cousté et 
coustoit encores tous les jours. Si se departirent de 
l'oost chil doi conte desus nonmé, assés par le gré et 
congiet dou dit duch, et cevauchierent tant par lors 
journees que il vinrent a Paris, et trouverent le roi et 
la roine et la duçoise de Normendie et les dames. Si 
furent chil signeur conjoi et requelliet liement dou roi 
et de la roine, de tous et de toutes ; et demanderent de 
l'estat dou duch et dou siege. Il lor en compterent 
assés. Si demora la cose ensi et li sieges devant Agillon. 
Nous nos sousferons a parler dou duch de Normendie, 
et parlerons dou roi d'Engleterre. 

Bien avoit li rois d'Engleterre oy recorder que li 
François tenoient les camps en Gascongne, et que li 
dus de Normendie, a poissance de gens d'armes, seoit 
devant Agillon. Et tout l'estat dou pais, ses cousins li 
contes Derbi li avoit escript, et que sur ce il euist avis 
et consel, car ensi que li pais avoit esté gaegniés, il se 
perderoit se on n'i pourveoit. Et se il estoit perdus, ce 
ne seroit point a recouvrer en grant temps ou espoir 
jamais ; car les villes se fortefieroient et garniroient 
aultrement et plus fort que il n'euissent esté en devant. 
Et aussi li chevalier dou pais qui tourné françois 
estoient, se par force on les reconqueroit, jamais ne 
retourneroient en l'obeissance dou roi d'Engleterre ; 
et tout li aultre, qui espoir poroient venir a celle 
volenté, n'i prenderoient point bon exemple. 
Toutes ces coses comsidera bien li rois d'Engleterre. 
Si eut avis et volenté que, a poissance de gens d'armes 
et d'archiers, il passeroit la mer, et s'en iroit prendre 
terre a Bourdiaus sus la Geronde et lever le siege de 
devant Agillon ; a tout le mains, il en feroit son 
acquit. Si fist un mandement et semonse de gens 
d'armes a estre a Londres as octaves de la Saint 
Jehan Baptiste. Tout i furent, chil qui mandé et escript 
estoient. Et se departi li dis rois dou chastiel de 
Windesore, et vint a Cenes, et de la a Eltem, et 
toutdis estoit la roine en sa compagnie. Qant li rois 
d'Engleterre ot tout son estat ordonné, et ses pourveances 
furent prestes, et sa navie toute ordonnee, tant 
a Wesmude, a Pleumude et a Dardemude, il fist traire 
ses gens petit a petit de celle part, et cargier la navie, 
et puis prist congiet a la roine, et le reconmanda en la 
garde des Londriiens. Et puis se departi et enmena 
avoecques lui son fil le prince de Galles, Edouwart, 
l'ainnet de tous ses enfans, et pooit avoir pour lors 
environ .XV. ans. 
Avoecques le roi et moult proçains de li, se tenoit 
mesires Godefrois de Harcourt, liquels estoit banis et 
escaciés dou roiaulme de France, ensi que vous savés 
et que dit est en l'istore ichi desus. Chils Godefrois 
de Harcourt fu uns chevaliers de grant corage, et 
moult vaillans de consel et d'armes, selonch sa poissance, 
car il fu boisteus moult fort. Mais pour ce ne 
demora mies que il ne fust hardis et entreprendans, et 
ne daigna onques fuir en bataille ; et avoit pris ce que 
on l'avoit escachiet hors de France et bani, en grande 
ingratitude et desplaisance. Et proposoit que, par 
envie, fraude et mauvesté, on li avoit fait ce blame, et 
que tout estoit pour garder et tenir en droit et soustenir 
les coustumes et libertés normandes. Et pour ce 
que trop avant il en avoit parlé a l'encontre de la 
majesté roiale, on l'avoit pris en indignation, siques 
trop volentiers il en veroit, ce disoit il au roi d'Engleterre 
et a auquns barons d'Engleterre, son coer 
esclarchi et sa contrevengance. Et rendoit grant painne 
a ce, et consilloit que li rois d'Engleterre et sa navie 
presissent terre en Normendie ; et leur disoit que trop 
bien il les menroit et ou millour pais, plus rice, plus 
cras et mieuls pourveus de tous biens qui fust ou 
monde. Et disoit ensi : « Sire, de une maree, nous i 
serons et ne trouverons honme qui nous contredie. » 
Li rois d'Engleterre entendoit bien as paroles messire 
Godefroi de Harcourt et les sentoit et concevoit 
assés, et trouvoit bien dalés li qui li consilloit a faire ; 
mais son corage s'enclinoit a ce que ses gens, qui 
estoient enclos dedens le chastiel d'Agillon, fuissent 
reconforté, car il gissoient la en peril et en dangier. 
Et respondoit a ce, et disoit : « Godefroi, je sçai assés 
que vous me consilliés loiaument, mais il faut premierement 
entendre au plus dissetous ; et nous esté 
par de dela et viseté Bourdiaus et le pais, jamais en 
Engleterre ne retournerons, si averés vous une partie 
de vostre desir. » 
Ensi se devisoient li rois d'Engleterre et messires 
Godefrois de Harcourt ensamble. Et tant vinrent que 
il se trouverent a lor passage, ou toutes les nefs 
estoient apparillies et cargies, ensi que conmandé et 
ordonné estoit. Et euls venu, il n'i sejournerent point 
longement, car il avoient tout pourveu, et vent a 
volenté. Si entrerent tout generaulment en lors vassiaus, 
et se desancrerent et entrerent en la mer, et 
leverent les voilles amont. Et estoit li intention dou 
roi de prendre la mer pour aler en Gascongne et a 
Bourdiaus, mais qant il furent en la mer et il quidierent 
esploitier et avoir le vent pour euls, ils l'orent tantos 
si contraire que il ne pooient aler avant. Et les convint 
jesir a l'ancre a l'encontre des isles de Normendie, et 
tant que li rois en estoit tous anoieus. Adont li dist 
messires Godefrois de Harcourt : « Sire, soiiés tous 
certains que Dieus voelt que nous alons en Normendie. 
Si vous pri que vous creés Dieu et le vent, et 
vous verés proçainnement que vostres besongnes en 
vaudroit mieuls. » - « Godefroi, respondi li rois 
d'Engleterre, se li chastiaus d'Agillon et chil qui sont 
dedens enclos, estoient en Normendie, je seroie bien 
tos consilliés de traire celle part, mais il fault et si 
apertient que nous alons a plus digeteus devant, et 
reconfortons ceuls qui gissent en dangier et en peril. » 
A ces paroles respondi messires Godefrois de Harcourt 
et dist : « Sire, conment les poés vous faire plus grande 
aie que de entrer dedens le roiaulme de France et 
tantos, et faire forte gerre ? Vous chevaucerés et tout 
vostre hoost jusques ens es portes de Paris, et ja ne 
trouverés qui vous empece ne contredie vostre cemin. 
Et par le voiage que vous ferés ensi parmi le roiaulme 
de France, se levera li sieges de devant Agillon ; car 
toutes gens d'armes, ou que il soient, seront mandé 
pour venir a l'encontre de vous et vous combatre. 
Et li dus de Normendie et li grant baron de France, 
qui seent devant Agillon, ne seront pas oubliié ne 
mis derriere que il ne soient remandé. » 
Adont regarda li rois d'Engleterre sus le conte de 
Warvich et le conte de Arondiel, qui estoient dalés li, 
et lor demanda : « Que vous en samble de ce que Godefrois 
de Harcourt conselle ? » Il respondirent : « Sire, 
nous n'i veons que tout bien, et voirement dist il 
verité de une cose : li voiages est lons de chi en Gascongne, 
et si avons le vent contraire pour nous, et 
vous ne poés aler avant ne esploitier fors que par le 
vent. Et se vous prendés terre en Normendie, et 
cevauchiés avant ou roiaulme de France, de legier, 
ensi que il dist, se leveront chil qui tiennent siege 
devant Agillon. » Adont dist li rois : « Or avant, faites 
tourner deviers Normendie, car nous volons prendre 
et aler ce cemin, et Dieux soit sus nostre voiage ! » 
En ce jour estoit amirauls de la mer et institués de 
par le roi et son consel, li contes de Warvich, et 
connestables, li sires de Biaucamp, et marescauls, 
mesires Thomas de Hollandes, et mestres cambrelens 
d'Engleterre, li contes de Honstidonne. Et avoit li 
rois d'Engleterre en celle flote et route .IIIIM. honmes 
d'armes et douse mille archiers. Adont furent les nefs 
tournees au conmandement et ordenance dou roi, 
au lés deviers Normendie ; et tantos il orent si plain 
vent que a droit souhet il euissent assés perdu. Et 
prissent terre en l'ille de Coustentin, en la Hoge Saint 
Vast. Dont messires Godefrois de Harcourt estoit si 
resjois de ce que il veoit que il enteroient en Normendie, 
que de joie il ne s'en pooit ravoir, et disoit 
bien : « Nous enterons ou plus cras pais dou monde, 
et ou plus plentiveus, et si en ferons nostre volenté, 
car ce sont simples gens, qui ne scevent que c'est de 
gerre. » 

Qant li rois Edouwars d'Engleterre, qui pour lors 
estoit en la flour de sa jonece, ot pris terre en la Hoge 
Saint Vast en l'ille de Coustentin, et que toute la navie 
fu aroutee, et toutes gens issoient de lors vassiaus et 
saloient sus le sabelon, car la mer estoit retraite, li 
rois qui estoit de grant volenté, mist son piet sus le 
bort de la nef et salli oultre sus la terre ; et a ce que il 
fist son sault, li piés li gliça et chei si roit sus le sabelon 
que li sans li vola hors dou nefs a grant randon. 
Dont dissent li chevalier qui dalés li estoient : « Sire, 
retraiiés vous en vostre navie. Vechi un povre et petit 
signe. » - « Pourquoi ? respondi li rois, mais est li 
signes tres bons, car la terre me desire. » De ceste 
response se contenterent et resjoirent moult grandement 
tout chil qui l'oirent. 
Et issirent, petit a petit, les Englois hors de la 
navie, et se logierent la environ au mieuls que il porent. 
Et qant toutes les nefs furent descargies, li rois 
d'Engleterre eut consel que on les garniroit de gens 
d'armes et d'archiers, et poursievroient tousjours la 
marine ; et puis orent consel conment il chevauceroient. 
Il ordonnerent lors gens en trois batailles, 
de quoi li une cemineroit d'un lés, costiant la marine, 
et la bataille de l'avant - garde chevauceroit sus le pais 
a destre, et li rois en milieu de ces batailles ; et devoit 
toutes les nuis, la bataille des marescaus retraire ou 
logeis dou roi. Si conmencierent a cevauchier et a 
aler ces batailles, ensi que ordonné estoient. Chil qui 
s'en aloient par mer, selonch la marine, prendoient 
toutes les naves petites et grandes que il trouvoient, 
et les enmenoient avoecques euls. Archiers et honmes 
de piet aloient costiant la mer, et prendoient et 
enportoient devant euls tout che que il trouvo ent. 
Et tant alerent et chil de mer et chil de terre, que 
il vinrent a .I. bon port de mer et une forte ville que 
on clainme Barflues, et entrerent dedens ; car li 
bourgois se rendirent pour la doubtance de mort, 
mais li chastiaus n'eut garde, car il est trop fors. Et 
pour ce ne demora pas que la ville ne fust courue et 
reubee de tout ce de bon que il i trouverent, et i 
trouverent or et argent a grant plenté, et de lor 
butin et pillage, il cargoient lors vassiaus, et fissent 
entrer en lors vassiaus tous les honmes aidables de la 
ville, et les enmenerent avoecques euls, afin que ils 
ne se requellaissent et mesissent ensamble et les 
poursievissent. 

Apriés ce que la ville de Barflues fu prise et robee 
sans ardoir, il s'espardirent parmi le pais, selonch 
la marine, et i fissent grant partie de lors volentés, car 
il ne trouvoient honme qui lor deveast ; et ceminerent 
tant que il vinrent jusques a une bonne ville, grose et 
rice, et port de mer, qui se nonme Chierebourch. Si 
en ardirent et reuberent une partie, mais dedens le 
castiel il ne peurent entrer, car il le trouverent trop 
fort et bien pourveu de bonnes gens d'armes et 
arbalestriers, qui s'i estoient bouté pour le garder, de 
la conté d'Evrues, qui pour lors estoit hiretages au 
roi de Navare. Si passerent oultre les Englois et 
vinrent a Montbourch, de Valongne. Si le prisent et 
roberent toute, et puis l'ardirent et parellement grant 
fuisson de villes et de hamiaus en celle contree, et 
conquissent si fier et si grant avoir, que mervelles 
seroit a penser. 
Et puis vinrent a une aultre bonne ville, seans sus 
mer, que on dist Quarentin, et i a bon chastiel et tout 
au roi de Navare et de la conté d'Evrues. Qant il 
parfurent venu jusques a la, il trouverent la ville 
close et assés bien fremee et pourveue de gens d'armes 
et de saudoiiers. Si se ordonnerent les Englois pour le 
asallir, et i livrerent de venue tres grant assaut. Qant 
li bourgois de Quarentin veirent ce, il orent grant 
paour de perdre corps et avoir. Si se rendirent salve 
lors corps, lors fenmes et lors enfans, vosissent ou non 
les gens d'armes et les saudoiiers qui dedens estoient, 
liquel se retraissent ou chastiel, et la dedens s'encloirent. 
Les Englois entrerent en la ville de Quarentin 
et s'i rafresqirent, et ne vorrent pas laissier le 
chastiel derriere, mais le alerent tantos asallir de grant 
volenté, et furent deus jours par devant. Qant li compagnon 
qui ou chastiel estoient, veirent que point 
les Englois ne passeroient oultre, et mettoient lor 
entente a euls prendre de force, et ne veoient secours 
ne delivrance de nulle part, si doubterent a tout perdre 
et tretierent as Englois, et le rendirent, salve lors 
corps et lors biens. Qant li signeur se veirent au desus 
de Quarentin, de la ville et dou chastiel, il regarderent 
que il ne le poroient tenir. Si le ardirent et desemparerent 
tout, et fissent les honmes aidables et de desfense 
de Quarentin entrer en lor navie, ensi que ceuls 
de Barflues, et les enmenerent avoecques euls, par 
quoi il ne se aunassent sus le pais et lor portaissent 
damage. Et ensi avoient il pris les honmes de Chierebourc, 
de Montebourc et des aultres villes voisines. 
Et fu tous li pais pilliés, courus et robés, selonc la 
marine, et avoient cargiet lor navie de si grant avoir 
de draps, de pennes, de lainnes, de filles et de vassielle 
que mervelles estoit a penser. Or parlerons nous otretant 
bien de la cevauchie le roi d'Engleterre, que nous 
avons parlé de ceste. 

Qant li rois d'Engleterre ot envoiiet ses gens costiant 
la marine, par le consel de mesire Godefroi de 
Harcourt, et chil se furent mis au cemin, assés tos 
apriés il se departi de la Hoge Saint Vast, la ou il 
avoit pris terre, et fist monsigneur Godefroi de Harcourt 
conduiseur de toute son hoost, pour tant que il 
savoit les entrees et les issues de la ducee de Normendie. 
Liquels messires Godefrois, conme uns des 
marescaus, se departi dou roi, a .Vc. armeures de fier 
et deus mille archiers, et chevauça bien siis ou sept 
lieues en sus del hoost le roi, ardant et essillant le 
pais. Se le trouverent cras, et plentiveuse la contree 
de toutes coses, les gragnes plainnes de bleds, les 
hostels raemplis de toutes riçoises, buefs et vaces les 
plus cras et mieuls nouris dou monde, brebis, moutons 
et pors aussi. Tant trouverent a fouragier que il n'en 
savoient que faire. Si prendoient les Englois de tous 
ces biens a lor volenté et le demorant laissoient, et 
s'esmervilloient des grans riçoises et des biens que il 
trouvoient pres ; et de ce bestail il en avoient assés tant 
que il voloient, et en envoioient encores grant fuisson 
en l'oost le roi, dont il estoient servi. Ensi cevauçoit 
messires Godefrois de Harcourt, casqun jour, dou 
costé le grant hoost le roi, au destre costé, et revenoit 
le soir et toute sa compagnie, la ou il sçavoit que li 
rois devoit logier ; et tele fois estoit que il demoroit 
deus jours, qant il trouvoit bien a fourer. 
Et prist li rois son charoi et son cemin deviers Saint 
Lo le Coustentin, mais ançois que il parvenist jusques 
a la, il se loga trois jours sus une riviere, atendans ses 
gens qui avoient fait la cevauchie sus la marine, ensi 
que vous avés oy. Qant il furent revenu et il orent tout 
lor avoir mis a voiture, li contes de Susforc, li contes 
de Warvich, messires Renauls de Gobehen et messires 
Thomas de Hollande reprissent le cemin a senestre, 
ardans et essillans le pais, ensi que messires Godefrois 
de Harcourt faisoit a destre. Et li rois chevauçoit entre 
ces deus eles, et tous les soirs se trouvoient ensamble, 
et ceminoient a si grant loisir que il n'aloient le jour 
que deus ou trois lieues dou plus. 

Ensi en ce temps dont je parole, que on compta en 
l'an de grasce .MCCC. et quarante siis, fu gastés et 
essilliés li bons pais et li cras de Normendie, de quoi 
les plaintes grandes et dolereuses en vinrent au roi 
Phelippe de Valois, qui se tenoit ens ou palais a Paris. 
Et li fu dit : « Sire, li rois d'Engleterre est arivés en 
Coustentin a poissance de gens d'armes et d'archiers, 
et vient tout essillant et ardant le pais, et sera temprement 
a Kem, et tout ce cemin li fait faire messires 
Godefrois de Harcourt. Il fault que vous i pourveés. » 
- « Par m'ame, et par mon corps, respondi li rois, 
voirement i sera pourveu. » Lors furent mis clers en 
oevre pour lettres escrire a pooir, et sergans d'armes 
et messagiers envoiiés partout deviers signeurs et 
tenaules de la couronne de France. Li bons rois de 
Boesme ne fu pas oubliiés a mander ne mesires Carles 
ses fils, qui ja s'escripsoit rois d'Alemagne, quoique 
Lois de Baviere fust encores en vie. Mais par la 
promotion de l'Eglise et auquns eslisseurs de l'empire 
de Ronme, on avoit esleu Carle de Boesme a estre 
rois d'Alemagne et empereres de Ronme, car li Baiviers 
estoit ja tous viels, et aussi il n'avoit pas fait a la 
plaisance des Ronmains, ensi que il est escript et 
contenu ichi desus en l'istore. Si furent mandé li dus 
de Lorrainne, li contes de Salebruce, li contes de Namur, 
li contes de Savoie et messires Lois de Savoie son 
frere, le conte de Geneve et tous les hauls barons, 
dont li rois devoit ou pensoit a estre servis ; 
et aussi as honmes des chités, des bonnes villes, des 
prevostés, bailliages, chastelleries et mairies dou 
roiaulme de France, que tout honme fuissent prest. 
Et lor estoient jour asignet, la ou casquns se deveroit 
traire et faire sa monstre ; car il voloit aler combatre 
les Englois, liquel estoient entré en son roiaume. 
Tout chil qui mandé et escript furent, se pourveirent 
et s'estoferent de tout ce que a euls apertenoit, et ne 
fu pas si tos fait. Avant eurent les Englois cevauchiet, 
ars et essilliet moult dou roiaulme de France. 
Si furent ordonné de par le roi et son consel, sitos 
que les nouvelles furent venues, que li rois d'Engleterre 
estoit arivés en Coustentin, mesires Raouls, contes 
d'Eu et de Ghines et connestables de France, et li 
contes de Tanqarville, cambrelenc de France, a 
cevauchier quoiteusement en Normendie, et li traire 
en la bonne ville de Kem, et la asambler sa poissance 
de gens d'armes et faire frontiere contre les Englois. 
Et lor fu dit et conmandé, tant que il amoient lor 
honnour, que il se pourveissent tellement que les 
Englois ne peuissent passer la riviere d'Ourne qui 
court a Kem et s'en va ferir en la mer. Chil signeur 
obeirent et dissent que il en feroient lor pooir et lor 
devoir, et se departirent en grant arroi de Paris et s'en 
vinrent a Roem, et la sejournerent .IIII. jours, en atendant 
gens d'armes qui venoient de tous lés, et puis s'en 
departirent ; car il entendirent que li rois d'Engleterre 
estoit venus jusques a Saint Lo le Coustentin. Et 
cevauchierent oultre et vinrent a Kem, et la s'aresterent 
et fissent lors pourveances telles que elles apertiennent 
a faire a gens d'armes qui se voellent acquiter 
et combatre lors ennemis. 
Encores fu escrips et mandés dou roi Phelippe 
messires Jehans de Hainnau, qui s'estoit tournés 
françois, ensi que vous savés. Si vint servir le roi 
moult estofeement, et bien acompagniés de chevaliers 
et d'esquiers de Hainnau et de Braibant et de Hasbain, 
et se contenta grandement li rois Phelippes de sa venue. 
Si venoient et aplouvoient gens d'armes de toutes 
pars, pour servir le roi de France et le roiaulme, les 
auquns que il i estoient tenu par honmage, et les aultres 
pour gaegnier lors saudees et deniers. Si ne porent pas 
si tos chil des lontainnes marces venir que fissent li 
proçain, et les Englois ceminoient toutdis avant. 

Vous avés ichi desus bien oi recorder l'ordenance 
des Englois et conment il chevauçoient en trois batailles, 
li marescal a destre et a senestre en deus eles, et 
li rois et li princes de Galles ses fils en la moiienne. 
Et vous di que li rois cevauçoit a petites journees, et 
aussi faisoient toutes ses batailles. Et estoient logiet 
toutdis entre tierce et midi, car il trouvoient tant a 
fourer et si plentiveus pais et raempli de tous biens, 
les plus cras buefs dou monde, vaces, pors et oilles 
et tant que il n'en savoient que faire ; et estoient tout 
esmervilliet des biens que il trouvoient. Il prendoient 
desquels que il voloient, et le demorant laissoient aler. 
Et ne brisoient point les Englois lor ordenance, et ne 
tournerent point adont viers Coustances, mais prissent 
le cemin de Saint Lo le Coustentin, une grose 
ville, qui pour lors estoit durement rice et pourveue 
de draperie. Et bien i avoit .IX. ou .XM. bourgois, 
gens de tous mestiers, mais la grignour partie s'estofoient 
tout de la draperie. Qant li rois d'Engleterre 
fu venus assés priés, il se loga dehors et envoia ses 
marescaus et ses gens d'armes et archiers devant, pour 
escarmucier et veoir quel cose chil de la ville voloient 
dire et faire, tant que au desfendre lor vile. Il furent 
tantos conquis et desconfi et caciet en fuites, et entrerent 
les Englois dedens, et en fissent toutes lors volentés. 
Et orent li pluisseur pité des honmes, fenmes et 
enfans qui ploroient et crioient a haus cris, et les 
laissoient passer et widier la ville legierement ; 
mais il widoient les maisons des riches biens que il i 
trouvoient et ne faisoient compte que d'or et d'argent. 
Et n'avoit si petit varlet en la compagnie, qui ne fust 
tous ensonniiés d'entendre au grant pourfit que il 
veoient. 

Qant li rois d'Engleterre et ses gens orent fait lors 
volentés de la ville de Saint Lo le Coustentin, il s'en 
departirent et prissent lor cemin pour venir deviers 
une plus grose ville trois fois que Saint Lo ne soit, qui 
se nonme Ken en Normendie. Et est priés aussi 
grose, et aussi rice estoit pour lors, que la chité de 
Roem, plainne de draperie et de toutes marceandises, 
rices bourgois et bourgoises et de bon estat, aournee 
de belles eglises et par especial de deus nobles abbeies 
durement belles et riches, seans l'une a l'un des cors 
de la ville et l'autre a l'autre. Et est appellee li une de 
saint Estievene, et l'autre de la Trenité, le une de 
monnes, celle de saint Estievene, et en celle de la 
Trenité, dames, et doient estre siis vins dames a plainne 
prouvende. D'autre part, a l'un des cors de la ville, 
sciet li chastiaus, qui est uns des biaus castiaus et 
des fors de Normendie. Et en estoit pour lors chapitainne, 
uns bons chevaliers, preus, sages et hardis, 
qui se nonmoit messires Robers de Wargni, et avoit 
avoecques lui dedens le chastiel en garnison bien trois 
cens Genevois. Dedens la ville estoient logiet li connestables 
de France, li contes de Tanqarville et plus 
de .CC. chevaliers, tout au large et a leur aise ; et 
estoient la venu et envoiiet pour garder et desfendre 
Kem et faire frontiere contre les Englois. 
Li rois d'Engleterre estoit tous enfourmés de mesire 
Godefroi de Harcourt que la ville de Kem estoit 
durement rice et grosse, et bien pourveue de bonnes 
gens d'armes. Si chevauça celle part et tout sagement, 
et remist ses batailles ensamble, et se loga celle nuit 
sus les camps a deus petites lieues de Kem. Et toutdis 
le costioit et sievoit sa navie, laquelle vint jusques a 
deus lieues priés de Kem sus la riviere de Iton qui se 
rentre en la mer, et sus un havene que on nonme 
Austrehem, et la riviere Ourne, et court a Ken ; et 
estoit de la ditte navie conduisieres et paterons li 
contes de Honstidonne. 
Li connestables de France et li aultre signeur, qui 
la estoient, fissent celle nuit grant gait, car il sentoient 
les Englois moult priés de euls. Qant ce vint au matin, 
li connestables de France et li contes de Tanqarville 
oirent messe. Et aussi fissent tout li signeur qui la 
estoient, ou grant fuisson de chevalerie avoit. Et 
avoient consilliet le soir que de issir hors et combatre 
les Englois. Si sonnerent les tronpetes dou connestable 
moult matin, et s'armerent toutes manieres de 
gens de armes, et les bourgois meismement de la ville. 
Et widerent hors de la ville et se traissent sus les camps, 
et se missent tout en ordenance de bataille. Et monstrerent 
tout par samblant et par parole que il avoient 
grant volenté de combatre les Englois, dont li connestables 
de France estoit moult resjois. 

En ce jour se leverent aussi les Englois moult 
matin. Et oirent li rois messe et tout li signeur, et puis 
se apparillierent et missent en ordenance et au cemin 
pour aler a Kem. Si se traissent tout souef, lors 
batailles rengies, les banieres des marescaus tout 
premiers, et aprochierent la ville de Ken. Ces gens 
d'armes de France, chevaliers et esquiers, estoient 
tout tret sus les camps, et mis en bonne ordenance de 
bataille, et d'autre part aussi tout li honme bourgois 
de Kem ; et monstroient par samblant que il attenderoient 
les Englois et les conbateroient. Mais 
qant il les veirent venir a cevauchant en ordenance 
de bataille, et tout en une brousse, banieres et pennons 
ventellans, ce que a coustume il n'avoient pas de 
veoir, si se conmencierent a esfraer, et encores plus 
qant ces archiers conmenchierent a traire et il sentirent 
ces saietes ; et se desconfirent si de euls meismes 
que tout chil dou monde ne les euist mies retenus 
qu'il ne se fuissent mis a la fuite. Adont peuist on 
veoir gens fremir et esbahir, et celle bataille rengie 
desconfire a peu de fait, car casquns se pena de 
rentrer dedens la ville a sauveté. La ot grant encauch 
et maint honme reversé et bouté jus a terre, et ceoient 
a mons l'un sus l'autre, tant estoient il fort eshidé. 
Li connestables de France et li contes de Tanqarville, 
li sires de Graville, li sires d'Estouteville, li sires 
de Saqenville, li sires de Coursi, li sires d'Iveri, qui 
veirent ce grant meschief apparant et ces honmes et 
bourgois de Kem ensi fuir et ceoir l'un sus l'autre, 
s'en retournerent casquns que mieuls mieuls, sans 
arroi et ordenance. Et monterent amont en une porte 
sus l'entree dou pont et se quidierent la sauver. Et 
estoient, n'i avoit baron ne chevalier, tout esbahi 
dou mescief que il veoient, car les Englois estoient ja 
entré dedens la ville bien avant. Et ensi que il entroient, 
il se rengoient et ordonnoient sus les caucies, ne nuls 
n'entendoit a lui desfendre, mes au fuir et a lui sauver, 
et gissoient li mors et les ocis sus les caucies a mons. 
Auqun chevalier et esquier qui savoient le cemin viers 
le castel et meismement des honmes de la ville se 
destournerent et se missent hors dou fouleis et de la 
voie des Englois, et se retraissent et bouterent ou 
chastiel. Tout chil et celles qui peurent avoir celle 
aventure d'entrer ens ou chastiel furent sauvé. Moult 
de honmes, de fenmes et d'enfans widoient aussi par 
les portes qui estoient ouvertes et prendoient les camps 
et eslongoient ce mescief, et ne faisoient compte de 
cose qui demorast derriere. Bien sçavoient que tout 
estoit perdu : encores ewireus qui se pooit sauver par 
ce parti. Englois, gens d'armes et archiers qui encauçoient 
les fuians, faisoient grans occisions, car honme 
n'estoit espargniés qui ceoit en lors mains. 
Et avint que li connestables de France et li contes 
de Tanqarville, qui monté estoient en celle porte au 
pont, regarderent au lonc, tant en la ville que dehors 
la ville, car tousjours entroient Englois ; et veirent 
devant euls sus les rues si grans oribletés et pestilenses 
que grans hisdeurs seroit et estoit de le oser regarder. 
Si se doubterent de euls meismes de esceir en ce dangier 
et entre mains d'archiers qui point ne les congneuissent. 
Ensi que il regardoient aval, en grant 
doubte, ces gens ocire et abatre, il perchurent un gentil 
chevalier englois, qui n'avoit q'un oel, lequel on nonmoit 
mesire Thomas de Hollandes, et .V. ou .VI. chevaliers 
avoecques lui et desous baniere. Et par la baniere 
que uns chevaliers portoit toute droite, il le raviserent, 
car bien l'avoient veu aultrefois, et bouterent hors 
deus de lors pennons par les fenestres de la porte, 
et conmenchierent a criier et a huier et a faire signe 
que on parlast a euls. Tantos chil gentilhonme englois, 
qui estoient avoecques mesire Thomas de Hollandes, 
entendirent ce signe et li dissent : « Monsigneur, 
arestés vous. La sus sont retrait grant fuisson des 
barons de France, qui ne sont pas bien asegur de lors 
vies. Montons amont, car il vous demandent et se 
voellent rendre. Vous poriés par ce parti moult tos 
avoir une bonne journee. » Mesires Thomas et sa 
baniere s'aresta ; et descendirent de lors chevaus 
et monterent les degrés de la porte. Ensi que il montoient, 
li doi conte de France lor vinrent au devant 
et li dissent : « Messires Thomas de Hollandes, entendés 
a nous et nous prendés a prisonniers, et nous 
sauvés les vies de ces archiers. » - « Qui estes vous ? », 
dist mesires Thomas. « Nous sonmes Raouls, contes 
d'Eu et de Gines, connestables de France, et je 
Jehans de Melun, contes de Tanqarville et canbrelens 
de France. » Qant messires Thomas de Hollandes les 
entendi, si senti et congneut tantos que il avoit bien 
volé, et fu tous resjois pour deus raisons : li une estoit 
pour tant que il avoit bons prisonniers, dont il poroit 
avoir cent mille moutons ; l'autre pareçon, pour tant 
que il lor sauveroit les vies, car il gissoient la et 
avoient esté en grant peril pour les archiers et les 
Gallois, car ils sont si divers que il ne voellent nului 
congnoistre. Tantos chil doi conte fiancierent lors 
fois a mesire Thomas de Hollandes, et aussi fissent 
tout li aultre baron et chevaliers qui dedens la porte 
estoient. Comsiderés la bonne estrine et aventure que 
mesires Thomas de Hollandes ot d'avoir si bons 
prisonniers qui li ceirent ens es mains. Tantos, il 
ordonna trois de ses chevaliers et de ses honmes a 
demorer la d'encoste ses prisonniers, et mist son 
pennon en la porte. Ce estoit segnefiance que la porte 
estoit a lui, et tout chil qui dedens estoient ; et puis 
descendi aval et monta a ceval, et se remist en ordenance 
avoecques les autres au cevauchier et a aler 
toutdis avant ; mais toutes gens fuioient devant les 
Englois. 
Si est la ville de Kem grande et poissans et estendue 
durement et fort peuplee. Et cei adont si bien as 
Englois que sans le dangier de passer au pont, il 
passoient et rapasoient ensi que il voloient, la riviere 
de Ourne, car la mer estoit si basse pour celle heure 
que il n'i avoient nul empecement de passer, et par 
ce point fu la ville plus tos conquise. 

Ensi ot et conquist li rois d'Engleterre la bonne 
ville de Kem, et en fu sires ; mais aussi il li cousta 
moult de ses honmes, car chil qui estoient montés 
ens es loges et sus les tois, par jetter pieres et baus et 
autres coses, en mehagnierent et ocirent assés. Et fu 
dit au roi d'Engleterre au soir et raporté de verité que 
il avoit perdu bien .Vc. honmes, dont li rois fu si courouchiés 
que il ordonna et conmanda que a l'endemain 
tout fust mis a l'espee, et la ville contournee en 
feu et en flame. A ces paroles dire, estoit messires 
Godefrois de Harcourt presens, qui amoit la ville de 
Kem, quoique il fust la en la compagnie des Englois, 
et ala au devant et rafrena le corage dou roi, et li 
remonstra ensi, en disant : « Chiers sires, soufisse vous, 
se vous avés les biens de la ville sans essillier. Encores 
est la ville moult peuplee, et se sont repus et muchiés 
moult de gens en cambre, en soliers, en tours et en 
celiers, qui se meteront a desfense, se il voient que on 
les voelle tous metre a l'espee. Et ce vous poroit grandement 
couster de vos honmes, et vous en avés bien 
a faire, avant que vous soiiés au cor de vostre voiage ; 
et averés des rencontres et des batailles assés, avant 
que vous soiiés venus devant Calais, ou vous tendés 
a venir ; mais faites a savoir et criier par toute la ville 
que casquns se loge et se tiengne en sa paix, car ja ont 
vostres gens tant conquesté que tout li plus povre sont 
rice. » Li rois se rafrena et se ordonna par le consel 
Godefroi de Harcourt. 

Li rois d'Engleterre et ses gens furent signeur de la 
ville de Kem trois jours, et ne fissent a honme ne a 
fenme mal, depuis que mesires Godefrois de Harcourt 
en eut priiet et parlet. Mais ja avoient les Englois pris 
et levés tant de biens et de bons meubles, que bien lor 
devoient sousfire ; et tant en avoient amené des aultres 
villes conquises et dou plat pais que tout en estoient 
cargiet et soelet. Et orent ordenance et avis, en ces 
trois jours, que tout lor butin et lor conqués et les 
prisonniers que pris avoient, il les envoieroient en 
Engleterre par la mer, et en lors vaissiaus qui gissoient 
a l'ancre, assés priés de Kem, en la riviere de Ourne. 
Se ne fissent li plus de ces Englois que porter, mener 
et chariier toutes bonnes coses, draps, toilles, pennes, 
lis, cambres ordonnees, et tous bons meubles. De 
menues coses et petites, il ne faisoient compte, et 
vendoient bien li un a l'autre lor pillage et lor conqués, 
et en donnoient tres grant marchiet, et lors prisonniers 
aussi, et tout estoit remis a cariage et voiture et 
porté en la navie. Li connestables de France et li 
contes de Tanqarville furent rendu et livré de mesire 
Thomas de Hollandes au roi d'Engleterre. Et furent 
tant que dou rendage et de la prise bien d'acort 
ensamble, et des aultres chevaliers qui pris avoient 
esté en la ville de Kem prissonniers. Et toutes coses 
furent tout mis ens la navie, et li contes de Hostidonne, 
a tout .CC. honmes et .CCCC. archiers, ordonnés a 
estre capitains et conduisieres de la navie, pour mener 
en Engleterre. Et fissent ce les Englois a celle intension 
et ordenance que il ne voloient point estre cargiet, sus 
le grant cemin que il avoient a faire, de nulle cose qui 
lor donnast empecement. 
Au quatrime jour, li rois d'Engleterre et les Englois 
issirent de Kem ; et qant il monta a ceval il i avoit 
autour de li grant fuisson de honmes et de fenmes, qui 
venu l'estoient veoir. Se lor dist li rois tout hault : 
« Entre vous qui chi estes, de la courtoisie que je vous 
fac, remerciiés vostre bon amic Godefroi de Harcourt, 
car par li estes vous deporté de non estre ars. » 
Tout et toutes s'engenoullierent adont devant le roi 
et dissent de une vois : « Tres chiers sires, Dieus le vous 
puist merir, et a li ossi. » Adont cevauça li rois oultre, 
et li princes de Galles ses fils ; et grant fuisson de 
claronchiaus et de tronpetes et de menestrels cevauçoient 
devant et faisoient lor mestier ; et chevaucierent 
en cel estat tout au lonch de la ville de Kem, et missent 
priés d'un jour au widier, avant que li arriere - garde 
fust hors. Et prissent tout le cemin de Louviers, et se 
logierent oultre Kem, celle premiere journee puis lor 
departement, une lieue ou chemin de Louviers. 
Et li contes de Honstidonne a toute sa carge a flun 
de la mer se desancra, et vint celle premiere maree 
jessir a l'ancre en l'abouqure de la mer. Et enmenoit 
si grant avoir ja conquis en Normendie que mervelles 
seroit a penser, et bien .Vc. prisonniers, tous rices 
honmes des viles ou il avoient passet, et le conte d'Eu 
et de Ghines, connestables de France, et le conte de 
Tanqarville, et bien soissante chevaliers et esquiers. 
Et esploitierent tant depuis, a l'aide de Dieu et dou 
vent, que il prissent terre en Engleterre. Si fu tous li 
pais resjois de lor venue, et par especial la roine Phelippe 
d'Engleterre, et conjoi ces chevaliers prisonniers ; 
et furent envoiiet et mis ens ou chastiel de Londres, 
tout au large et a lor aise, car li rois en avoit ensi 
escript et segnefiiet a la roine. Se tint la bonne roine 
l'ordenance dou roi, ne jamais ne l'euist brissiet. 

Tant cevauchierent li rois d'Engleterre et ses gens, 
depuis que il se furent departi de la bonne ville de 
Kem, que il aprochierent Louviers, une bonne ville, 
et ou on faisoit grant fuisson de draperie, et estoit 
pour lors rice et plentiveuse de tous biens. Les Englois 
entrerent dedens a peu de fait, car pour lors et en 
devant, elle n'estoit noient fremee. Si fu la ville courue 
et reubee, mais il ne prendoient que toutes bonnes 
coses, et ne se voloient mais cargier de si grant meuble 
que il avoient fait en devant, pour tant que lor navie 
ne les sievoit plus. Nequedent ne se pooient ils tenir 
de pillier et de rompre huges et escrins et de prendre 
or et argent, qant il le trouvoient. Et qant il avoient 
assamblé des draps, des lainnes et des biaus jeuiauls 
a grant fuisson, il apactissoient les honmes dou pais 
qui se boutoient ens es fors. Et tenoient trop bien lors 
pactis, et lor vendoient tout ce de gros que pris et 
pilliet avoient ; et donnoient pour cent florins ce qui 
en valloit mille, et ensi orent il moult de finance sus 
le cemin. 
Qant il orent fait lors bons et lors volentés de 
Louviers et il s'en departirent, li darrainnier bouterent 
le feu dedens ; et puis entrerent en la conté d'Evrues 
et l'ardirent toute, reservé les fortereces. Et passerent 
Pasci et au Pont a l'Arce et aprocierent la chité de 
Roem, qui pour lors estoit moult bien garnie de gens 
d'armes et de signeurs ; mais chil qui dedens estoient, 
n'avoient nulle volenté de issir, car il avoient bien oi 
dire que la ville de Kem estoit perdue par l'orguel et 
beubant des bourgois de la ville qui vorrent issir. Et 
la estoient en garnison li contes de Harcourt freres a 
mesire Godefroi, et li contes de Dreus, mais sa ville 
fu arse. Li avant - garde ne se peurent tenir, c'est a 
entendre chil qui le gouvrenoient, que il n'aproçassent 
Roem, et en ardirent les fourbours. Li rois d'Engleterre 
et sa bataille passerent ensi que a une lieue priés, 
et se rengierent et ordonnerent a la veue et monstre 
de ceuls qui en Roem estoient, et lor manderent la 
bataille par un hiraut ; mais ne s'i acorderent. 
Si tournerent les Englois deviers Vrenon, ou il i a 
bon chastiel et fort, auquel il ne fissent nul samblant 
de l'asallir, mais il ardirent la ville, et puis Vrenuel et 
tout le pais de environ Roem et le Pont de l'Arce. Et 
vinrent ensi tout ardant le pais, a destre et a senestre, 
et devant euls jusques a Mantes et Meulent. Et passerent 
assés priés dou fort chastiel de Roleboise, mais 
point n'i assallirent. Et partout sus la riviere de Sainne 
trouvoient il les pons desfais. Et tant ceminerent que 
il vinrent a Poissi, et trouverent le pont desfait ; mais 
encores estoient les escaces dou pont et les gistes en 
la riviere. Si se aresta la li rois et toute li hoos, et i 
sejournerent .V. jours. Et entrués entendirent les 
Englois carpentiers, que il avoient amené en lor 
compagnie, au pont refaire. Et couroient li fourageur 
tout le pais, tant que, des feus que il faisoient ou plat 
pais, les fumieres estoient veues de Paris. 

Li rois Phelippes et li signeur de France, qui se 
amassoient a Paris et venoient de tous costés, avoient 
grant mervelle de ce que les Englois faisoient. Et 
disoient ensamble li auqun : « Mervelles est dou voiage 
des Englois. Que pensent il a devenir, ne ou quident 
il passer la riviere de Sainne ? » Disoient li aultre 
qui respondoient a ce pourpos : « Il iront passer en 
Bourgongne, qui ne lor ira aultrement au devant. » 
- « Que on conmence dont ! respondirent li aultre, 
il n'est point en lor poissance de faire ce voiage : il 
seront avant conbatu quatre fois. » Or fu on moult 
esmervilliet a Paris, qant les nouvelles i vinrent que 
les Englois avoient refait le pont a Poisi, et estoient 
tout passé la riviere de Sainne. Dont fu conmune 
renonmee que les Englois venroient devant Paris. 
Dont se departi li rois Phelippes a toute sa cevalerie 
que il avoit tres grande, et s'en vint a Saint Denis. 
De quoi les bourgois de Paris furent tout esbahi, 
mais il leur fist dire et semer paroles que il se departoit 
pour aler au devant des Englois et euls combatre ; et 
parmi tant li peuples de Paris s'apaisa. Et li rois 
d'Engleterre se tint a Poissi .V. jours, et fu la le jour 
de la Nostre Dame mi auoust, et tint court solempnele 
en l'abeie des Dames de Poisci et scist a table en draps 
vremauls d'escarlate fourés d'ermine, et en sourcot 
sans mances, et tint son estat roial de toutes coses, 
aussi bien ou mieuls que il fust en Engleterre. 

Qant li rois d'Engleterre ot esté a Poisci les Dames 
.V. jours, et ils et ses gens s'i furent rafresqi, il s'en 
departirent et cevauchierent oultre en aproçant Paris. 
Messires Godefrois de Harcourt, li contes de Warvich, 
messires Renauls de Gobehen et messires Thomas de 
Hollandes menoient l'avant - garde, et chevauçoient a 
tout .Vc. lances et .XIIc. archiers, et ardoient et essilloient 
tout le pais devant euls. Et avoient ars les 
Englois, estans euls a Poisci les Dames, Saint Germain 
en Laie, la Montjoie, Saint Clo et Boulongne, et 
courut jusques ens es fourbourgs de Paris. Et pour 
ce avoient esté li Parisiien si esbahi, car adont Paris 
n'estoit noient fremee fors de kainnes, et furent adont 
toutes levees et sierees, qant li rois fu partis et venus a 
Saint Denis. 
Or cevauchierent les Englois et entrerent ou pais de 
Vexsin. Et ardirent chil de l'avant - garde les fourbours 
de Pontoise et de Biaumont sus Oise et Cormelles en 
Vexsin et Sas en Vexsin et tout le pais sans nul deport, 
et prissent le cemin de Ghissors et de Gournai. Et 
ardirent les Englois Gamaces et tous les fourbours de 
Ghisors et de Gournai et tout le pais de Vexsin, et 
entrerent en Biauvoisin. Et trouverent chil de l'avant - garde 
les bourgois d'Amiens assés priés de Saint Just 
en Biauvesins, que li rois de France avoit mandés, et 
aloient passer Oize la riviere au pont a Crai. Il furent 
courut sus de ceuls de la bataille des marescaus et se 
desfendirent, car il estoient bien quatre mille. Et les 
conduisoient li viscontes des Qesnes, li sires de Biausaut, 
li sires de Sautcourt et mesires Pieres de Mellincourt, 
et furent en bon convenant et se conbatirent 
assés vaillanment ; mais finablement, il furent desconfi, 
et en i ot biaucop de mors et de pris. Li demorans 
tournerent en fuites, et se bouterent en la Herielle et 
ens es villes voisines fremees de la priés. Li quatre 
chevalier demorerent prisonnier, et plus de .CC. autres 
honmes, qui tout paiierent depuis raençon. Ce soir 
retournerent chil de l'avant - garde deviers le roi 
d'Engleterre, la ou il estoit logiés. 
A l'endemain toute li hoos passa assés priés de 
Biauvais et furent li fourbours ars, et une moult rice 
abbeie, qui est asisse assés priés de Biauvais, que on 
nomme Saint Lusiien. Et s'en vinrent logier ce jour a 
Grantvillers, et passerent la riviere de Tierain, et puis 
vinrent a Dargies, ardant et essillant tout le pais. Si ne 
trouverent chil de l'avant - garde nului qui desfendesissent 
ne gardaissent le chastiel de Dargies. Si le 
prissent a petit de fait et le des emparerent, et le 
ardirent ce que ardoir en porent ; et puis passerent 
oultre, ardant et exillant le pais a tous lés. Et vinrent 
ensi jusques a Pois, la ou il trouverent bonne ville et 
deus chastiaus, mais nuls des signeurs n'i estoient, ne 
nulles gardes n'i avoit, fors deus belles jones damoiselles, 
filles au signeur de Pois, Jehane et Marie, qui 
tantos euissent esté violees, se ne fuissent doi gentil 
cevalier d'Engleterre, asquels la congnisance vint de la 
prise, mesire Jehan Candos et mesire Renault de 
Basset, qui tantos les delivrerent, pour la cause de 
gentilece, des mains d'archiers qui les avoient, et les 
amenerent au roi : liquels rois en ot pité, et lor demanda 
ou elles vodroient estre, et elles respondirent : « A 
Corbie. » La les fist li rois mener et conduire sans 
peril. 
Et se loga li rois celle nuit en la ditte ville de Pois 
et toutes ces gens, la ou environ, au mieuls qu'il 
peurent. Et orent celle nuit parlement li honme de 
Pois et ceuls des deus chastiaus, a mesire Godefroi 
de Harcourt et au conte de Warvich qui gouvrenoient 
l'avant - garde, pour euls sauver de non estre ars 
a l'endemain, car il doubtoient ce grandement au 
deslogement dou roi, et se porta trettiés que, parmi 
une sonme de florins que il paieroient a l'endemain et 
trop bon marchiet, il seroient respité. 
A l'endemain, li rois et toute li hoos se deslogierent 
et se missent au cemin ; et demorerent derriere auquns 
honmes d'armes et archiers, pour recevoir cel argent. 
Mais qant li hoos fu eslongie environ une lieue, ces 
honmes de Pois ne vorent point paier ne nulle paction 
tenir, mais courirent sus ceuls qui demoret estoient, 
et en ocirent et mehagnierent auquns. Les nouvelles 
vinrent a ceuls de l'ariere - garde, qui cevauçoient tout 
derriere, conment li bonhonme de Pois estoient 
faussaire. On le segnefia au roi, pour sçavoir quel cose 
il en voloit faire. Li rois fist arester toute l'oost et la 
logier pour ce jour, et envoia ses marescaus de rechief 
a Pois. Qant les Englois furent retourné jusques a la, 
il trouverent ces bonhonmes qui estoient rebelles, qui 
tantos furent en voies, qant il veirent ces Englois 
venus ; mais il en i ot des atrapés biaucop, qui furent 
mors et mehagniet. Et fu la ville de Pois toute arse, et 
li doi chastiel ars et abatu ; et puis retournerent li 
marescal, la ou li rois d'Engleterre estoit logiés. 

Qant ce vint a l'endemain, li rois et toute li hoos 
se deslogierent et cevauchierent viers Arainnes, ardant 
et essillant le pais a destre et a senestre. Et vinrent a 
Arainnes environ tierce, et la s'aresterent, car il ne 
savoient la, ne ou, ne qant, il passeroient la riviere de 
Sonme. Bien lor avoit dit messires Godefrois de 
Harcourt que desous Abbeville devoit avoir un 
passage, mais que on seuist ou peuist prendre la mer 
a point. On li demanda quels li pasages estoit, et se 
point il l'avoit passet. Il respondi : « Onques ne le 
passai. Je ne le sçai fors par oir dire. Et toutesfois entre 
Amiens et Abbeville, il i a pluisseurs passages sus la 
riviere de Sonme. On deveroit envoiier taster se li 
pont sont desfait ou bien gardé. » 
Li rois i envoia ; et en furent esleu et ordonné pour 
aler, le contes de Warvich et messires Godefrois de 
Harcourt, a tout mille honmes d'armes et deus mille 
archiers, tous bien montés. Si se departirent de 
Arrainnes et cevauchierent parmi Lonchpret, et 
vinrent au Pont a Remi, et le trouverent bien 
garni et pourveu de grant fuisson de chevaliers et 
d'esquiers et des honmes dou pais qui la estoient 
assamblé. Et en estoient chapitainne li sires de Doumart, 
li sires de Havesqerqe, li sires de Brimeu, li 
sires de Boubert et li sires de Saint Pi, et avoient 
mallement fortefiiet le pont, et euls aussi. Qant les 
Englois veirent ce, il passerent oultre et vinrent a 
Fontainnes sus Sonme, une grose ville, et l'ardirent 
toute, car elle n'estoit point fremee. Et puis vinrent a 
Lonch en Pontieu, et trouverent le pont bien garni et 
pourveu de gens d'armes et d'archiers ; et estoit cose 
imposible de euls conquerre et la passer. Qant il 
veirent que tout li pasage estoient si bien pourveu et 
desfendu, il retournerent viers le roi et toute l'oost, 
qui les atendoient a Arrainnes, et li recorderent ce que 
il avoient trouvé. 
Bien avoit entendu li rois d'Engleterre et ses 
consauls, que li rois Phelippes a toute sa poissance, le 
poursievoit moult fort et estoit ja venus a Amiens, et 
que sur ce il euissent avis et consel. Si fu li dis rois 
d'Engleterre consilliés de departir d'Arrainnes et de 
aprocier Abbeville et le pasage de la Blance Taqe, ou 
il esperoient a passer, car trop mieuls lor valoit que il 
atendesissent apriés le passage que li passages atendesist 
apriés euls. Si se departirent au matin de la ville 
d'Arainnes et chevauchierent vers Abeville, ardans et 
essillans le pais. Et coururent chil de l'avant - garde 
jusques a Aumale et fu la ville arse ; et puis s'en 
retournerent viers Oizemont, ou li rois d'Engleterre et 
les Englois, pour ce jour, avoient pris lor logeis. Et 
trouverent sur lor cemin une grose ville non fremee qui 
s'apelle Senartpont et se gouverne toute de la draperie : 
si fu de l'avant - garde toute courue et arse ; et puis 
passerent oultre et vinrent a Oizemont. La trouverent 
il le roi et toute l'oost ; si se logierent pour ce jour. 

Ce jour que li rois d'Engleterre se departi d'Arainnes 
et que il vint a Oizemont, li rois Phelippes de France 
se departi de la chité d'Amiens et prist le cemin de 
Arainnes. Et estoit li intension de li, quel part quel il 
trouveroit le roi d'Engleterre et les Englois, il les 
combateroit. Et avoit envoiiet devant pour garder le 
pas a la Blance Taqe grant fuisson de gens d'armes, 
desquels messires Godemars dou Fai estoit chapitains, 
car on avoit enfourmé le dit roi que les Englois 
ne pooient avoir autre passage que par la. Qant li rois 
de France vint a Arainnes, les Englois en estoient 
parti dou matin. Encores trouverent les François 
biaucop de lors pourveances, les pains ou four, et les 
chars ens es hastiers, de quoi les pluisseurs se disnerent. 
Li rois de France se tint a Arainnes. Gens d'armes et 
arbalestriers genevois le sievoient de tous costés. 
Encores estoient a venir li contes Amé de Savoie et 
messires Lois de Savoie ses freres, et amenoient bien 
.Vc. honmes d'armes. Li bons rois de Boesme et 
mesires Carles ses fils et leurs routes sievoient le roi de 
France, et se logoient au plus priés de li que il pooient. 
Tant de peuple venoient de tous lés que mervelles 
seroit a penser ; tous les camps estoient couvers de gens 
et de charoi, qui poursievoient le roi. On disoit au roi : 
« Sire, cevauchiés par ordenance. Les Englois sont 
enclos : il ne pueent avoir nullement le pasage de la 
Blanqe Taqe si apparilliet, avoecques ce que mesires 
Godemars dou Fai et grant gent d'armes sont par de 
dela la riviere de Sonme, qui le garderont et desfenderont ; 
et vous et li vostre, lor venrés d'autre part au 
dos. Comptés ensi : il sont vostre, car il ne sont que une 
puignie de gens ou regart des vostres. A celle fois chi, 
en averés vous raison ; il ne vous pueent fuir ne 
escaper, se il ne mucent en terre. » 
Or retournons au roi d'Engleterre, qui estoit en la 
ville d'Oisemont, a quatre lieues priés d'Abeville, et 
avoit entendu, par auquns prisonniers, que ses gens 
avoient pris, que li rois de France, a grant poisance, 
estoit venus a Arainnes et le sievoit fortement. Li rois 
d'Engleterre desiroit a avoir passet la riviere de Sonme, 
avant que li François venissent sur lui. Et fu ordonné, 
la nuit que il se loga a Oisemont, que tantos apriés 
mienuit, on se deslogeroit, et fu conmandé que on 
sievist les banieres des marescaus. Tout ensi que il fu 
ordonné, il fu fait ; et sonnerent les tronpetes des 
mareschaus tantos apriés mienuit. Toutes manieres de 
gens, au son des tronpetes, sallirent sus et se resvillierent 
et armerent ; au secont son des tronpetes, on 
toursa et apparilla, et se missent toutes gens en 
ordenances des batailles, ensi que il devoient estre et 
aler. Au tier son, tout monterent a ceval et se departirent 
et prissent le cemin, et ja estoit l'aube dou jour 
apparant, et se missent sus les camps ; et ne laissierent 
nulle cose derriere, et esqieverent le cemin pour aler a 
Abeville, et prissent celi de la Blanqe Taqe. Si bien se 
esploitierent que, sus le point de solel levant, le flun 
estoit tous plains ; et qant il vinrent au pas, il trouverent 
que la mer weboit et se mettoit au retour. Dont 
dissent il : « Vechi bonnes nouvelles : avant que 
l'arriere - garde soit venue, li avant - garde passera. » 
Messires Godemars dou Fai et sa carge estoient 
d'aultre part la riviere de Sonme. Et avoient les gens 
d'armes requelliet et assamblet tout le pais et fait 
venir avoecques euls, et avoient les arbalestriers 
d'Amiens et d'Abeville, de Saint Riqier et tous les 
arbalestriers des villes la environ et les honmes de 
desfense aussi. Et estoient bien .XII. mille, et quidoient 
bien garder le pasage, mais non fissent, ensi que je 
vous recorderai ; mais avant je vous parlerai un petit 
dou roi de France. 

Qant ce vint le joedi au matin, li rois de France, qui 
logiés estoit a Arainnes, se desloga et envoia ses 
coureurs devant pour descouvrir le pais et pour avoir 
nouvelles des Englois. Et vinrent a Oizemont, et 
trouverent encores grant apparel de chars en hastiers, 
a moitié quites, la laissiés, et des pastes grant plenté 
ens es fours, et des chars en caudrons et en caudieres 
sus le feu, qui n'estoient point quites. Et disoient li 
auqun François : « Les Englois sont malescieus. Il ont 
tout volentiers laissiet ces pourveances en cel estat, 
a la fin que nous nos i ataqons. Il n'i a gaires que il se 
departirent de chi. » Les nouvelles vinrent au roi de 
France, la ou il cevauçoit entre Arainmes et Oisemont, 
et mesire Jehan de Hainnau en sa compagnie, et li fu 
dit et nonchiet le convenant des Englois. Adont fist 
li rois haster ses gens, et vint a Oisemont ensi que a 
heure de tierce ; et entra en la ville et descendi a 
l'ostel des Templiers, et la s'aresta, et toute li hoos 
aussi. Et destourserent les sonmiers et les pourveances, 
et burent et mengierent un petit, et puis 
tantos retourserent et missent a voiture. Et fu adont 
conmandé que tout voiturier et charoi et sonmiers 
presissent le cemin de Abbeville et tournaissent celle 
part, et toutes gens d'armes et de piet sievissent les 
banieres des marescaus. Ensi conme il fu ordonné, il 
fu fait. Tout se departirent de Oizemont, et n'i aresterent 
li François, depuis que il i furent venu, que une 
heure ; et se missent tout au cemin en ordenance de 
bataille et en grande volenté de trouver les Englois, a 
ce que il monstroient. 
Les Englois, qui estoient venus sus le pas de la 
Blanqe Taqe pour passer oultre, n'eurent aultre 
espasce de loisir que ce que li François missent a venir 
de Oizemont a la Blanque Taque, ou il puet avoir de 
cemin environ .V. lieues. Or vous recorderai conment 
la besongne se porta celle journee que les Englois 
vinrent pour passer la riviere de Sonme. 

Mesires Godemars dou Fai et sa poissance estoit 
d'aultre part l'aige, ens ou pais de Pontieu ; et les 
François estoient avoecques lui, tout rengiet et ordonné 
en bataille sus le rivage. Li rois d'Engleterre et ses 
gens estoient en Vismeu : ensi se nonme le pais ou il 
se tenoient. Et bien veoient François et Englois l'un 
l'autre ; et atendirent la les Englois tant que la riviere 
fu bien ravalee. Mais les Englois, qui desiroient 
a passer, le prissent moult vert, car bien sçavoient que 
les François les poursievoient, et si veoient lors 
ennemis d'aultre part la riviere. Et avint que pluisseurs 
chevaliers et esquiers, qui se desiroient a avancier et a 
faire armes, brochierent cevaus des esporons, les 
lances ens es poins et les targes au col, et entrerent en 
la riviere. D'aultre part, chevaliers et esquiers françois, 
qui veoient les Englois venir, se vorrent aussi avanchier 
et se bouterent contre euls en la riviere. Et i ot 
fait des joustes au plat de la riviere... abatus et bien 
moulliés et noiiés, qui ne les euist rescous. Finablement 
toutes manieres de gens se missent au pasage et en 
haste de passer. La convint que Englois fuissent 
bonnes gens d'armes et de grande ordenance ; car les 
François, qui estoient d'aultre part, les empeçoient et 
ensonnioient ce qu'il pooient. Et avant que les Englois 
fuissent tout passet, il i ot grande escarmuce et maint 
honme reversé. 
Toutesfois li Englois passerent oultre, a quel 
mescief que ce fust ; et ensi que il passoient, il prendoient 
terre et s'ordonnoient sus les camps. Sitos que 
ces bonhonmes dou pais, que messires Godemars 
avoit amené pour li aidier a garder et a desfendre le 
pasage, sentirent les saiettes de ces archiers, et que il 
en furent enfillé, il se desrouterent tout, et ne tinrent 
point de ordenance et de conroi, mais tournerent les 
dos et laissierent les gentilshonmes combatre et faire 
ce que il pooient. Se les Englois euissent aussi bien 
entendu au cachier et au prendre prisonniers, que il 
entendirent a lor charoi et sonmiers a mettre hors de 
la riviere, il euissent porté plus de damage assés as 
François que il ne fissent. Qant messires Godemars dou 
Fai vei le grant mescief qui tournoit sus euls, et que 
tout li Englois estoient oultre et que, de sa poissance, 
ce n'estoit riens, car moult de ses honmes fuioient et se 
sauvoient, si s'apensa que il se sauveroit aussi, car 
point n'avoit de recouvrier. Si prist les camps et fist 
retourner sa baniere avoecques lui. Et me fu dit que 
chils qui le portoit, le bouta en un buisson, car elle 
l'ensonnioit au brocier son ceval, et que la elle fu trouvee 
en ce jour meismes des Englois. Messires Godemars, 
tous desconfis et desbaretés, et auquns chevaliers 
de sa route, s'en vinrent a Saint Riqier en Pontieu, et la 
se tinrent pour aprendre des nouvelles et ou li rois de 
France estoit. Or vous parlerons dou roi d'Engleterre, 
conment il persevera depuis que il ot conquis le pasage. 

Qant li rois d'Engleterre et ses gens furent oultre, 
et que il eurent mis en cace et desconfi lors ennemis 
et delivré la place, et que il ne veoient ne trouvoient 
mais qui lor veast le cemin, il se traissent bellement et 
ordonneement ensamble et arouterent tout lor charoi, 
et cevauchierent, banieres desploiies, li avant - garde des 
marescaus premiers, le roi et son fil le prince apriés, et 
l'arriere - garde tout derriere. Et cevauçoient ensi, par 
ordenance que il avoient fait ou pais de Vexin et de 
Vismeu, et ne se esfreoient de riens, puisque il sentoient 
la riviere de Sonme deriere euls. Il n'avoient mais 
que la riviere de Qance a passer, qui court desous la 
ville de Monstruel, et orent intension d'aler veoir 
Noielle et asallir le chastiel et logier dedens la ville. 
Mais qant il sceurent que elle estoit a madame 
d'Aumale, serour a mesire Robert d'Artois, qui 
trespassés estoit, il tournerent d'aultre part et asegurerent 
le castel et toute la ville. Mais li marescal 
cevauchierent jusques au Crotoi, et prissent la ville 
et le ardirent, mais il ne fissent riens au chastiel, car 
il est trop fors ; et chevauchierent viers Saint Esperit 
de Rue, et prissent la ville et le ardirent. Et se logierent 
les Englois la environ la Broie, et orent grant fuisson 
de bons vins, qui furent trouvé au Crotoi des marceans 
de Saintonge et de la Rocelle, qui la gissoient 
a l'ancre. Et le venredi il ceminerent tant que il vinrent 
a Creci en Pontieu et la se aresterent, et se requellierent 
toutes les trois batailles des Englois ensamble. 

Bien estoit enfourmés li rois d'Engleterre que son 
adversaire, li rois de France, le sievoit a tout son 
grant esfort, siques, qant li rois d'Engleterre se vei a 
Creci en Pontieu, il dist a ses gens : « Prenons chi place 
de terre, et attendons nostres ennemis qui nous 
poursievent. Je sui sus mon droit hiretage, qui me 
vient de par ma dame de mere. Si le vodrai desfendre 
et calengier contre ceuls qui le me vodroit debatre. » 
Dont se logierent les Englois sus les camps et missent 
en bonne ordenance, et avoient vivres et pourveances 
assés, qui les poursievoient ; et aussi li fourageur en 
trouverent assés, qant il orent passet la riviere de 
Sonme. Et fist li dis rois aviser et regarder par ses 
chevaliers les plus usés d'armes, le lieu et la place de 
terre, ou il ordonneroit ses batailles et atenderoit ses 
ennemis. Ce furent li contes de Warvich, mesires 
Renauls de Gobehen, mesire Godefroi de Harcourt et 
le conte de Susfort. Chil quatre baron, le samedi au 
matin, aviserent et considerent bien la place de terre et 
raporterent au roi : « Sire, a nostre avantage, nous 
attenderons chi nostres ennemis. » Et li rois respondi : 
« Ce soit, ou nom de Dieu et de Saint Gorge ! » Ensi se 
porterent les ordenances. 
Or parlons un petit dou roi Phelippe de France, 
liquels poursievi le joedi, qant il se departi de Oizemont, 
les Englois jusques moult priés de la Blanqe 
Taqe. On li dist sus le cemin : « Sire, les Englois sont 
oultre, et li flos de la mer conmence a retourner, Vous 
ne poés passer par la : il vous fault revenir a Abeville, et 
la passerés vous la riviere de Sonme a pont et toutes 
vostres aussi. » Li rois crei ce consel et retourna a 
Abeville, et toutes ses gens, et se logierent : ce fu le 
joedi ; et le venredi aussi, il se tint la tout le jour, 
attendans ses gens, car il en i avoit grant fuisson 
derriere. 
Ce venredi envoia li rois descouvrir sus les camps 
pour aprendre le convenant des Englois. Et raporterent 
chil qui envoiiet i furent, que les Englois avoient pris 
place et piece de terre au dehors de la ville de Creci en 
Pontieu. Et fu dit ensi au roi : « Sire, a ce que il 
monstrent et sont ordonné, il vous atenderont, et 
averés la bataille. » De ces nouvelles fu li rois Phelippes 
tous resjois, et conmanda a ses marescaus et au 
mestre des arbalestriers que il regardaissent que toutes 
gens fuissent prest et ordonné, car le samedi on iroit 
combatre les Englois. Chil obeirent au conmandement 
dou roi, et se apparillierent li signeur de France et 
lors gens de tous poins. 
La estoient logiet dedens Abbeville et venu pour 
servir le roi, premierement li rois de Boesme, mesires 
Carles de Boesme son fils, rois d'Alemagne, li contes 
de Alençon, li contes de Flandres, li contes de Blois, li 
dus de Lorraine, li contes de Harcourt, li contes de 
Namur, li contes d'Aumale, li contes de Forois, li 
contes d'Auçoire, li contes de Sansoire, le daufin 
d'Auvergne, le conte de Boulogne et tant de nobles et 
hauls signeurs que la matere en seroit trop longe au 
prononchier et au nonmer. Et estoit la ville de Abbeville, 
qui est une ville grande et estendue et bien logans, 
si raemplie de gens d'armes que tout estoit plain et 
pris, et encores tous les villages de la environ. 
Mesires Godemars dou Fai se tenoit en la ville de 
Saint Riqier et n'osoit venir a Abeville deviers le roi 
Phelippe, car il le sentoit trop crueuls, pour tant que, 
sus sa garde et carge, li rois d'Engleterre et les 
Englois estoient passet oultre a la Blanqe Taqe. Et de 
ce il estoit bien consilliés, car voirement se il fust 
venus avant deviers le roi, entrués que il estoit en son 
air, il euist fait le dit messire Godemar dou Fai 
pendre, ja ne l'en euist respité ne deporté. Et en avoit 
parlé moult hault li dis rois sus celle fourme, la ou 
mesires Jehans de Hainnau estoit presens. Encores 
atendoit li rois de France, le conte de Savoie et mesire 
Lois de Savoie son frere, qui venoient a bien .M. lances 
de Savoiiens et de Geneves. Par especial, la poisance 
dou roi de France estoit trop grande envers ceste des 
Englois, car li rois de France avoit bien .XXM. honmes 
d'armes et soissante mille honmes de piet des 
conmunautés dou roiaulme de France et bien .XXM. 
Genevois arbalestriers ; et li rois d'Engleterre .IIIIM. 
honmes d'armes et .XIIM. arciers. Nous retournerons 
au roi d'Engleterre et parlerons de son convenant. 

Ce venredi, ensi que je vous ai dit, se loga li rois 
d'Engleterre a plains camps o toute son hoost, et se 
aisierent de ce que il orent. Il avoient bien de quoi, car 
il trouverent le pais cras et plentiveus de tous vivres, 
de vins et de viandes, et estoient bien pourveu sus 
lors sonmiers, car il en avoient grant fuisson trouvé en 
Normendie, ou Vexin et en Vismeu. Ce venredi, 
donna li rois d'Engleterre a souper tous les barons et 
les capitainnes de son hoost, et lor fist bonne chiere 
et lie, et puis lor donna congiet d'aler reposer, si com 
il le fissent. Ceste meismes nuit, qant toutes ses gens 
furent departi de li, et que il fu demorés avoecques 
les chevaliers de sa cambre, il entra en son oratore, et 
fu la en genouls et en orisons devant un autel que ses 
cambrelens avoient fait, ensi que on fait et ordonne 
pour un roi, qant il est logiés as camps, et reconmenda 
a Dieu toutes ses besongnes, et li pria affectueusement 
que il peuist, a son honnour, retourner en Engleterre, 
et puis ala couchier. Le samedi au matin, il se leva et 
apparilla, et li princes de Galles son fils, et ausi 
fissent tout chil de l'oost. Et oirent messe et se confesserent 
li rois et ses fils, et la grignour partie de ceuls 
del hoost, et se aqumeniierent et missent tout en 
bon estat ; car bien sçavoient que point ne partiroient 
dou jour sans bataille. Qant tout ce fu fait, il 
fu heure de mengier et boire un cop, et puis entendre 
a li ordonner et a mettre en ordenance de bataille. 
Qant il eurent mengiet et beu a lor aise, et il se furent 
armé et mis en ordenance, il se traissent tout sus les 
camps en la propre place que il avoient le jour devant 
aviset. 
Et fist faire li rois un grant parc priés d'un bois 
derriere son hoost, et la mettre et retraire tous chars, 
carettes et sonmages, et fist encores tous les cevaus 
entrer dedens ce parc, et demorerent tout honme a piet ; 
et n'avoit en ce parc que une seulle entree. Encores la 
presentement il fist faire et ordonner par son connestable 
le conte de Herfort et de Norhanton et ses 
marescaus, trois batailles. Et fu mis et ordonnés en la 
premiere Edouwars son fil, li princes de Galles. Et 
dalés le prince furent esleu a demorer pour li garder 
et consillier, li contes de Warvich, li contes de Kentfort, 
mesires Godefrois de Harcourt, mesires 
Renauls de Gobehen, mesires Tomas de Hollandes, 
messires Richars de Stanfort, li sires de Manne, li 
sires de le Ware, li sires de Felleton, messires Jehans 
Camdos, mesires Bietremieus de Brouhes, mesires 
Robers de Noefville, mesires Thomas Clifors, mesires 
Guillaumes Penniel, mesires Jehans Hacconde, li sires 
de Boursier, mesires James d'Audelee, mesires Pieres 
d'Audelee, li sires de Basset, li sires de Bercler, li sires 
de Ponnins, li sires de Moulins et pluisseurs aultres, 
lesquels je ne puis pas tous nonmer. Et pooient estre 
en la bataille dou prince environ .XIIc. honmes 
d'armes et .IIIIM. archiers et mille Galois, trop apertes 
gens. Si se mist la bataille dou prince en ordenance 
moult proprement, tout signeur desous sa baniere ou 
son pennon. En la seconde bataille furent li contes de 
Herfort et de Norhantonne, li contes d'Arondiel, li 
sires de Roos, li sires de Lussi, li sires de Persi, li sires 
de Noefville, li sires de Braseton, li sires de Helinton, 
li sires de Multon, li sires de Fil Watier, li sires de Fil 
Warin et pluisseurs aultres et tant que il furent .XIIc. 
honmes d'armes et .IIIIM. archiers. La tierce bataille 
ot li rois pour son corps et pluisseurs bons chevaliers 
et esquiers ; et estoient en sa bataille environ .XVc. 
honmes d'armes et .VIM. autres honmes parmi les 
archiers. 
Qant ces batailles furent ordonnees et mises a lor 
devoir, et que casquns sçavoit quel cose il devoit faire, 
on amena le roi une petite blance hagenee : il monta 
sus, et puis cevauça autour des batailles en priant et 
en amonestant ses honmes que casquns vosist entendre 
a bien faire son devoir, et que tout i estoient tenu ; 
et retenoit sus son corps et se ame que pour son hiretage 
et son bon droit, que Phelippes de Valois li ostoit 
et perseveroit en ce, il avoit passet la mer et atendoit 
l'aventure de la bataille. Tout respondirent a lui, chil 
qui ses paroles entendirent, que loiaument il s'aquiteroient, 
tant que tout i averoient honnour, et il lor 
en saveroit gré. De ces responses les remercia li rois, 
et puis revint a sa bataille, et descendi de sa hagenee, 
et se mist a piet avoecques ses gens et manda son fil, 
le prinche. On li amena et fu adestrés de quatre chevaliers 
de son corps qui sont nommé ensi : mesires 
Jehans Camdos, mesires Bietremieus de Bruhes, 
mesires James d'Audelee et mesires Guillaumes Penniel. 
Li enfés se engenoulla devant son pere : li rois le 
prist par la main et le baisa et le fist chevalier, et puis 
le renvoia en l'ordenance de sa bataille, et pria et 
enjoindi as .IIII. chevaliers desus nonmés que il en 
fesissent bonne garde, et il respondirent, en enclinant 
le roi, que tout en feroient lor devoir. 
Qant ces batailles furent toutes apaisies et mises en 
pas et en ordenance, ensi que vous avés oi, on ordonna 
de par les marescaus que casquns s'aseist a terre et 
mesist son arc ou son bacinet devant lui, pour estre 
plus frés, qant on asambleroit. Tout ensi que il fu 
ordonné, il fu fait. Et se reposerent et rafresqirent les 
Englois par la fourme et maniere que dit vous ai. Or 
retournons a l'ordenance dou roi de France et des 
François qui estoient logiet dedens Abbeville. 

Ce samedi au matin, qant li rois de France ot oy 
messe en l'abeie de Saint Piere, dedens Abbeville, ou 
il estoit logiés, on fist sonner ses tronpetes, liquel 
cevauchierent en toutes les rues d'Abeville, pour resvillier 
gens d'armes, armer et traire sus les camps. Au 
son des tronpetes dou roi, se armerent et apparillierent 
tous signeurs et toutes aultres gens ; et tant 
en i avoit grant fuisson, que il missent plus de demi 
jour a widier hors d'Abeville. 
Et devés sçavoir que onques nobles gens, qui deuissent 
sentir et comsiderer que c'est de tels coses ne se 
ordonnerent pis, ne issirent de bonne ville ne ne missent 
sus les camps, que les François fissent. Li rois issi de 
Abbeville, mesire Jehan de Hainnau et le signeur de 
Montmorensi en sa compagnie, et se traist sus les 
camps. Li rois de Boesme et mesires Carles ses fils, 
issirent assés tos apriés li : et tout issoient sans ordenance, 
ne point n'atendoient l'un l'autre. Qant on ot 
un petit eslongiet Abbeville, il fu dit au roi : « Sire, ce 
seroit bon que vous envoiissiés chevauceurs devant, 
pour aviser le convenant de vostres ennemis. » Li rois 
respondi et dist : « On i envoie ! » 
Dont furent esleu quatre chevaliers usés d'armes, 
lesquels je vous nonmerai : premiers, le Monne de 
Basele, le signeur de Biaugeu, mesire Mille de Noiiers 
et mesire Loeis d'Espagne. Chil .IIII. chevalier se 
departirent dou convenant des François et cevaucierent 
sus les camps et si avant aprocierent les Englois 
que les Englois euissent bien trait jusques a euls, se il 
vosissent, mais nennil. Onques ne se desrieulerent, 
mais se tinrent tout quoi et les regarderent en seant. 
Et qant li .IIII. chevaliers les orent avisés et comsiderés, 
il se missent au retour. Et ensi que il retournoient, 
il encontroient lors gens qui ceminoient, les 
auquns a cheval, les aultres a piet et sans ordenance, 
de quoi il en fissent pluisseurs arester et demorer tous 
qois sus les camps, car il lor disoient : « Pourquoi alés 
vous avant, folle gent, sans les banieres des marescaus ? 
Vous vos alés perdre : vechi les ennemis devant 
vous. » Qant chil quatre chevalier furent venu deviers 
le roi, il s'aresterent et trouverent le roi sus les camps, 
le conte d'Alençon, le conte de Flandres, le conte de 
Blois, le duc de Lorrainne, mesire Jehan de Hainnau, 
le signeur de Montmorensi et grant fuisson de nobles 
signeurs autour de li, car tout s'arestoient, pour tant 
que il estoit arestés. Qant li rois vei les chevaliers en 
sa presence, il volt sçavoir quel cose il avoient veu et 
trouvé, ce fu raison. Li chevalier regardoient l'un 
l'autre, et ne voloient nuls parler premiers. Dont 
regarda li rois sus le Monne de Basele et li dist : 
« Monnes, parlés, je vous voel oir. » Li Monnes enclina le 
roi et dist : « Sire, volentiers, puisque vous le conmandés, 
et ce sera par l'amendement et correttion de mes 
signeurs et compagnons. » 

« Nous avons cevauchiet si avant que nous avons 
veu et comsideré le convenant des Englois. Il sont mis 
et ordonné en trois batailles, bien et faiticement, et 
ne font nul samblant que il doient fuir, mais vous 
attenderont a ce qu'il monstrent. Si conselle de ma 
partie, salve tousjours le millour consel, que vous 
faites toutes vos gens chi arester sus les camps, et 
logier pour celle journee. Car, avant que li darrainnier 
puissent estre la ou li premier sont, et vos batailles 
ordonnees et mis en pas, ensi que il apertient, il sera 
tart et hors d'eure pour courir sus et combatre vos 
ennemis. Et seront vos gens tous las, et vous trouverés 
vos ennemis frés et nouviaus, et tous avisés a savoir 
quel cose il deveront faire. Et ce consel, je le donne 
et nul aultre ; et qui mieuls scet, se le die. » Dont 
regarda li rois sus son frere, le conte d'Alençon, et 
sus messire Jehan de Hainnau, et dist : « Il nous samble 
que chils chevaliers a bien parlé, et nous volons que 
sa parole soit oie et tenue. » - « Monsigneur, respondirent 
li doi desus nonmé, il a parlé bien et sagement, 
ensi que il apertient, selonch l'usage d'armes ; si faites 
apriés son consel. » 
Dont s'aresterent li signeur tout sus l'opinion dou 
Monne de Basele, qui fu uns moult vaillans chevaliers 
et usés d'armes, et le plus proçain dou corps le bon 
roi de Boesme. Et fu conmandé a deus marescaus 
de France de faire ordenance sus ces paroles et 
tantos. Li doi marescal obeirent, ce fu raison, et cevauchierent 
li uns devant, et li aultres derriere, en disant 
et conmandant as banieres : « Arestés, banieres, de 
par le roi, ou nom de Dieu et de monsigneur saint 
Denis ! » Chil qui estoient premiers, a ceste ordenance 
aresterent, et li darrainnier, point, mais cevauçoient 
toutdis avant et disoient que point il ne se aresteroient, 
jusques a tant que il seroient ausi avant que li premier 
estoient. Et qant li premier veoient que li darrainnier 
les aproçoient, il cevauçoient avant et voloient monstrer : 
« Je sui premiers, et premiers demorrai. » 
Ensi par grant orguel et beubant fu demenee ceste 
cose, car casquns voloit fourpasser son compagnon. 
Et ne pot estre creue ne tenue la parole dou vaillant 
chevalier, de quoi il lor en mesvint si grandement com 
vous orés recorder assés briement. Ne ausi li rois de 
France ne si marescal ne porent estre mestre de lors 
gens, car il i avoit si grant multitude de peuple, et par 
especial de grans signeurs, que casquns par envie 
voloit la monstrer sa poissance. Et trop grant temps 
avoit que point il ne s'estoient veu en parti de bataille 
avoir, si apparans conme ceste estoit, et cose si notable 
que la poissance d'Engleterre et la poissance de 
France ensamble l'un contre l'autre ; car tout estoit 
la des deus roiaulmes, ou dedens Agillon et en Gascongne 
avoecques le conte Derbi, ou devant Agillon 
au siege avoecques le duch de Normendie. Si se voloient 
li un pour l'autre avancier, et non estre nonmé a 
demorer derriere. Et cevauchierent en cel estat sans 
arroi et sans ordenance si avant que il aprochierent 
les ennemis, et que ils les veirent en lor presence. Or 
fu moult grans blames pour les premiers, et mieuls lor 
vausist a estre aresté a l'ordenance dou vaillant chevalier 
desus nonmé, que ce que il fissent. Car sitretos 
que il veirent lors ennemis, il reculerent tout a un faix 
si desordonneement que chil qui derriere estoient et qui 
venoient, s'en esbahirent. Et quidierent li pluiseur 
que la bataille fust conmenchie et li premier descomfi ; 
et orent adont bien espasce de aler devant se il veurent, 
de quoi li auqun i alerent. Et li aultre se tinrent tout 
quoi et ne monstrerent point adont de haste, mais 
laissierent passer ceuls qui passer voloient et disoient : 
« Nous demorrons chi, atendans le roi et ses arrois, 
car il nous est dit de ses marescaus ensi. » La ot sus 
les camps si grant peuple de conmunauté des chités 
et bonnes villes de France que tout estoit reversé, et 
les cemins tous couvers entre Abbeville et Crechi, et 
plus. De euls, vint mille de ces bons honmes, qant ils 
se veirent sus les camps, traissent lors espees et 
escriierent : « A la mort ces traitours englois ! Jamais 
piés n'en retournera en Engleterre ! » 

Vous devés sçavoir, et c'est cose posible et legiere 
assés a croire, que il n'est honme, tant fust presens a 
celle journee, ne euist bon loisir de aviser et imaginer 
toute la besongne ensi que elle ala, qui en sceuist ne 
peuist recorder, de la partie des François, bien justement 
la verité. Et ce que je en ai escript, je en fui 
enfourmés de vaillans honmes, chevaliers d'Engleterre 
qui la furent et liquel missent grande entente a 
veoir le convenant des François : ce furent depuis 
mesires Jehans Camdos et mesires Bietremieus de 
Brouhes, et de la partie des François li sires de Montmorensi, 
et des chevaliers messire Jehan de Hainnau ; 
car chil doi hault baron estoient et furent ce jour au 
frain dou roi Phelippe de France. Mais sitos que les 
chevaliers usés d'armes qui estoient de la partie des 
Englois, veirent le povre convenant des François, il 
dissent : « Ces gens sont nostre. » Et aussi li sage chevalier 
de France et usé d'armes, parellement 
dissent : « Nous sonmes en parti de tout perdre, car il 
n'i a point de bonne ordenance en nous. » 
Les Englois, qui ordonné estoient en trois batailles, 
et qui seoient jus a terre tout bellement, sitos que il 
veirent les François aprochier, ils se leverent sus, 
moult ordonneement sans nul esfroi, et se rengierent 
en lors batailles. Et se mist en grande ordenance ceste 
dou prince, car elle pensoit bien a avoir le grignour 
faix de la journee, et missent les archiers tout devant 
en fourme de une erce, et les gens d'armes ou fons ; 
et la bataille seconde sus une aultre ele, pour reconforter 
la premiere, se besoings estoit, et le roi d'Engleterre 
et sa bataille, encores plus en sus, liquel avoient 
pris la mote d'un moulin a vent. Et la se tenoit li rois 
au plus hault pour veoir plus lonc et autours de li. 
Et pooit estre li rois adont en l'eage de trente sis ans, 
en la flour de sa jonece, et conforté grandement en 
ses besongnes. 
Qant li rois Phelippes de France vint auques priés 
de la place ou les Englois estoient aresté et ordonné 
et il les vei, se li mua li sans, car moult les avoit 
encargiet en grant haine, et perdi tous pourpos et 
arrois sus l'estat que li Monnes de Basele avoit dit 
et ordonné, et dist tout en hault : « Par m'ame et par 
mon corps, je voi mes ennemis, mais je les voel aler 
conbatre. Faites traire avant ces Genevois et conmenchier 
la bataille, ou nom de Dieu et de monsigneur 
saint Denis ! » Dont fu faite voie as arbalestriers, et 
monstroient les auquns que point il n'i aloient de 
bonne volenté, car ja il estoient tous las de venir a 
piet de Abbeville jusques a la, ou il i a siis lieues, et 
de porter lors ars. Ces Genevois pooient estre environ 
.XVM. Li mestres des arbalestriers des Genevois dist 
tout en hault : « On nous fait issir hors de l'ordenance 
des marescaus. On nous avoit dit que nous reposerions 
meshui ichi, et entenderions a mettre nostre artellerie 
a point ; et on voelt, tous lassés que nous sonmes, 
que nous alons tantos combatre ! » Ces paroles furent 
dittes et reprises au conte d'Alençon, qui durement 
en fu courouchiés, et dist a ceuls qui estoient dalés li : 
« Regardés, on se doit bien cargier de tele ribaudaille ! 
Il ne sont bon, fors a la table. On tue tout ! Il nous 
porteront plus d'empecement que de avancement. » 
Entrués que ces paroles et detriances couroient, et 
que chil Genevois se requelloient, descendi dou chiel 
une plueve si grose et si espesse que mervelles fu a 
comsiderer, et conmença a esclitrer et a tonner, et 
sambla proprement que li mondes deuist finer. Avoecques 
tout ce, il vint une vollee de corbaus, si grande et 
si espesse, en vollant par desus les deus hoos et en 
demenant tres grant noise. Adont dissent auquns 
chevaliers, et de l'une part et de l'autre : « Il avera, 
avant que il soit nuit, ichi tres grande bataille et 
effusion de sanc et mortalité de honmes, sur qui que 
li affaires tourne. » 
Apriés toutes ces coses, li temps s'apaisa, la nuee 
passa, li airs chei, li ciels esclarci, li solaus conmença 
a luire sus l'eure de basses vespres, biaus et clers. Li 
François l'avoient en l'oel, et li Englois au dos. Qant 
chil Genevois furent tout requelliet et mis ensamble, 
et il deubrent aprocier les Englois, il conmenchierent 
tout de pluisseurs vois a juper si hault que ce fu mervelles. 
Et fissent ceste ordenance, pour les Englois 
esbahir, mais les Englois n'en fissent compte, assés 
tos apriés la seconde fois en tele maniere et la tierce 
ensi, et il l'ont de usage ; et puis passerent avant et 
tendirent lors arbalestres, et conmenchierent a traire. 
Et qant chil archier d'Engleterre veirent ceste ordenance, 
il passerent un pas avant, et puis fissent voler 
ces saietes, lesquelles entrerent et descendirent si 
ouniement sus ces Genevois que ce sambloit nege. 
Li Genevois, qui point n'avoient apris a trouver tels 
archiers que chil d'Engleterre sont, qant il sentirent 
ces saietes qui lor perchierent bras et poitrines, et lors 
ceoient sus lors visages et de plus lonc que il ne 
pooient traire, se conmenchierent a esbahir et 
furent tantos desconfi. Et copperent li pluisseur les 
cordes de lors arsbalestres, et les aultres les ruerent 
jus, et conmencierent a tourner les dos et monstrerent 
samblant que il voloient fuir, mais il ne peurent ; 
car il furent enclos des gens d'armes. Et li rois de 
France et son frere, le conte d'Alençon, qant il veirent 
le mauvais convenant de euls, dissent : « Tués la 
pietaille ! Tués la pietaille ! il nous ensonnient et 
tiennent le cemin sans raison. » 
La veissiés gens d'armes entouellies entre euls ferir 
et fraper sus euls et ocire, et moult de vaillans honmes, 
euls et lors cevaus, ceoir et tresbuchier parmi euls, que 
on ne pooit aidier ne relever. Et toutdis traioient 
archier englois esforciement ou mont, et ne perdoient 
nuls de lors trais, car il enfieroient et enpalloient 
parmi les corps, ou parmi chevaus, ou testes ou bras 
ou jambes de gens d'armes, par telle maniere que on 
estoit mehagniet trop durement ou bleciet ou mort, 
et si ne savoit on d'ous les saietes venoient. Ensi se 
conmença la bataille, ce samedi a heure de basses 
viespres, tout oultre l'ordenance et la volenté des 
vaillans honmes qui avoient conselliet que on se 
logast la ce samedi devant les Englois, et que le 
dimence on averoit avis conment on se poroit 
ordonner. 

Li vaillans et nobles rois de Boesme et contes de 
Lucenbourc, sires de Ammeries et de Rainmes, qui se 
nonma Jehans, et li auqun dient que il fu rebaptisiés 
a avoir nom Carles, et qui fils fu a l'empereour Henri, 
entendi par ses gens que la bataille estoit conmenchie : 
« Ha ! dist li Monnes de Basele, liquels estoit dalés li 
et a son frain, on n'a point tenu ne creu mon ordenance. 
Si sons sus un parti que de tout perdre. » Li 
gentils rois entendi la parole dou chevalier ; se li 
demanda : « Monnes, quel heure est il, et conment 
sont nostre ennemi ? » - « Sire, respondi li chevaliers, 
il est tous bas vespres, et si avons le solel en l'oel. 
Et sont li nostre de povre arroi, car il entrerent ou 
tret des archiers, et s'en vont perdre sans raison, et 
puisque la cose est conmencie, on n'i puet remediier. » 
Adont dist li gentils rois, qui tous aveugles estoit, au 
Monne de Basele et as ses aultres chevaliers : « Biau 
signeur, je vous pri chierement, et par la foi que vous 
me devés, que vous me menés si avant en la bataille 
que je puisse ferir .I. cop d'espee. » Et il respondirent 
tout : « Monsigneur, volentiers. » 
La se aloiierent tout li chevalier dou roi par les 
resnes de lors cevaus ensamble, a la fin que il ne se 
peuissent departir l'un de l'autre ne perdre la veue de 
lor signour le roi ne retourner l'un sans l'autre. Et 
qant il se furent mis en celle ordenance, li Monnes de 
Basele, qui estoit li plus usés d'armes, et qui dou 
matin avoit cevauchiet pour aviser le convenant des 
ennemis, fist tourner les banieres dou roi sus costé, 
et regarda la ou les gens d'armes englois se tenoient, 
qui encores se tenoient en lors pas, ensi que ordonné 
on les avoit. Les banieres dou roi de Boesme, li rois 
et ses gens tourniierent tant que il vinrent la ou les 
gens d'armes estoient, et conmenchierent la bataille 
a euls, et qant il i entrerent, il estoit ja tart. La furent 
chil Behagnon et Alemant requelliet de la bataille 
dou prince et des vaillans honmes qui la estoient. 
La fu la bataille forte et dure et bien poursievoite. 
Et ot li rois de Boesme son desirier acompli, car on le 
mist tout devant ; et se il euist esté congneus que ce 
euist esté li rois de Boesme, on ne l'euist pas tretiiet 
jusques a mort. Mais li vaillans homs fu la ocis, 
et tout chil qui avoecques le gentil roi estoient, 
reservé deus esquier, Lambeqins dou Pé et Pieres 
d'Auvilers. La maniere conment il se sauverent, je 
ne le sçai pas, mais par euls fu sceu l'ordenance dou 
roi et de ses gens, et conment il entrerent dedens la 
bataille et asamblerent a lors ennemis. 
Bien est verité que de si grans gens d'armes et de 
si noble cevalerie et si grant fuisson que li rois de 
France avoit la, il en issirent trop petit de grant fais 
d'armes, car la bataille conmença tart, et si estoient li 
François trop fort lassé et travilliet. Toutesfois, ensi 
que il venoient, li vaillant honme, pour lor honnour et 
pour euls acquiter, cevauçoient toutdis avant et ne 
savoient ou il aloient, fors morir. Comsiderés cel 
afaire et conment une dure fortune et perverse tourna 
sus les François. 

Vous devés sçavoir que li rois de France avoit 
grant angousse au coer, qant il veoit ses gens ensi 
descomfire et fondre l'un sus l'autre par une puignie 
de gens que li Englois estoient, et en demanda consel 
a mesire Jehan de Hainnau qui dalés lui estoit. Li dis 
mesire Jehan l'en respondi et dist : « Monsigneur, je 
ne vous saveroie aultre cose consillier : li millour pour 
vous est que vous vos retraiiés et tenés arriere de la 
bataille. Il en est avenu par le desroi et le mauvaise 
ordenance des vostres, ce que chils vaillans chevaliers 
li Monnes de Basele en dist et proposa u matin. Vous 
perderés celle fois, et vous gagnerés une aultre. Ensi 
vont les pareçons d'armes et les fortunes en ce monde. 
Et encores est li perils trop grans pour vous, car il 
sera tantos tart et fera brun de la nuit. Si vous poriés, 
qui estes rois de France, aussi bien fourvoiier que 
avoiier, et mettre sus vostres ennemis que entre vostres 
amis ; et vous tous seuls, ne poés pas faire la besongne. » 
Li rois de France, qui tous fremissoit d'air et de 
merancolie, ne respondi point adont, mais cevauça 
encores un petit plus avant. Et li sambla que il se 
voloit adrecier deviers le conte d'Alençon, son frere, 
dont il veoit les banieres sus un petit terne, liquels 
contes d'Alençon estoit descendus et avoit la requelliet 
ses gens moult ordonneement ; et en cel estat, sans 
requler, il vint combatre les Englois, et aussi li contes 
de Flandres en tele maniere. Vous devés sçavoir que 
li grant signeur et moult de vaillans gens s'aquiterent 
vaillanment et monstrerent tout estat et fait de proece, 
et ne furent pas trouvet mort a l'endemain en fuiant, 
mais l'espee en la main et le viaire viers lors ennemis. 
Che samedi au matin, avoit li rois de France donné 
a mesire Jehan de Hainnau un noir coursier durement 
biel et grant. Et portoit sus le dit coursier uns chevaliers 
de Hainnau, qui se nonmoit Tieris de Senselles, 
la baniere dou dit messire Jehan de Hainnau. Et avint 
que li chevaus et le chevalier sus passa de force tout 
parmi les conrois des Englois, ne onques la baniere 
ne li vola hors des buhos ou li hanste estoit boutee. 
Qant li chevaliers se vei hors de la bataille et sus les 
camps, il n'ot nul talent de retourner arriere, car 
riens n'i euist fait, et si ne pooit sçavoir que son mestre 
estoit devenu. Si prist le cemin pour venir viers Dourlens 
et viers Arras, et fu le dimence a Cambrai et la 
aporta la baniere. 
Messires Jehans de Hainnau et mesires Carles de 
Montmorensi estoient au frain dou roi de France et li 
plus proçain de li, et avoient cause de li garder et 
consillier. Si le fissent partir et issir hors dou peril, 
ensi que a force. La avoit un chevalier de Hainnau, qui 
se nonma mesires Henris d'Usfalise, sires dou Petit 
Wargni, moult vaillant et appert chevalier, et estoit 
retenus au capiel et au frain le signeur de Montmorensi. 
Qant il vei que son signeur s'en retournoit, il 
n'ot nulle volenté dou retourner, mais feri cheval des 
esporons et entra dedens la bataille, et i fist d'armes 
ce que il peut, mais il i demora. Dieus ait l'ame de li 
et de tous les aultres, car ce samedi il en i ot mors 
grant fuisson. 

Ceste bataille, ce samedi, entre la Broie et Creci, 
fu moult felenesse et tres orible. Et i avinrent pluisseurs 
grans fais d'armes, liquel ne vinrent pas tout a 
connissance ; car qant la bataille conmença, il estoit ja 
moult tart. Et ce greva plus les François que aultre 
cose, car pluisseurs gens d'armes, chevaliers et 
esquiers, sus la nuit, perdirent lors signeurs et lors 
mestres. Si vaucroient par les camps, et ne savoient 
ou il aloient, et souvent il s'embatoient entre les 
Englois, ou il estoient mal logiet. 
Vous devés sçavoir que, si les trois batailles dou 
roi d'Engleterre se fuissent toutes misses ensamble et 
euissent poursievi les François, tout i fuissent demoret 
ou mort ou pris, quoique il en i demorast assés et trop. 
Mauvaisement on puet sçavoir conment chil se conbatirent, 
qui la furent mort, tels que le conte Carle 
d'Alençon, frere au roi de France, le conte Lois de 
Blois, lor neveu, le conte Lois de Flandres, le duch de 
Lorrainne, le conte de Harcourt, frere a mesire Godefroi 
de Harcourt, qui la estoit, le conte d'Aumale, le 
grant prieus de France et pluisseurs aultres ; mais on 
doit croire et supposer que si grans signeurs que chil 
estoient, ne furent pas mors ne ocis a petit de fait. 
Mais convint que des grans fais d'armes par euls et 
par lors gens i avenissent, liquel ne vinrent pas tout 
a la congnisance de ceuls qui m'en enfourmerent ; 
mais en tels coses on en puet mieuls sçavoir la verité 
par les victorieus que par les desconfis, car il ont plus 
grant loisir et l'avis plus atempré, et plus grant entente 
il mettent au regarder ne font li fuiant ou li cheu ou 
chil qui tirent a euls sauver. 
Chil grant signeur de France desus nonmé, liquel 
pour lor honnour et pour euls acquiter, qant il 
entrerent en la bataille, moult de vaillans honmes, 
chevaliers et esquiers qui les servoient et qui offisce 
avoient, les uns de estre au frain dou signeur, et les 
aultres a porter les banieres ou a estre dalés pour 
aidier a desfendre et a garder : ne puet estre que il ne 
fuissent grant fuisson, et que la venue d'euls et la 
monstre ne fesist a cremir. Et avint que chil qui avoient 
a garder le corps le prince de Galles, qant il veirent si 
grant peuple venir a l'encontre d'euls, resongnierent 
le faix, et orent consel de envoiier deviers le roi, son 
pere, ensi qu'il fissent, qui estoit en sus de la bataille 
dou prinche et sus la mote d'un moulin a vent. Et 
estoient chil de la bataille dou roi acosté par derriere 
de une grose haie, et ne pooit on venir ne entrer sus 
euls fors que par devant. A la fin que il vosist descendre 
et venist aidier son fil, quoique la seconde 
bataille et la premiere fuissent remisses tout en une, 
ils i envoiierent, et i vint uns chevaliers de par le conte 
de Warvich. On li fist voie, et parla au roi et dist : 
« Chiers sires, je sui chi envoiiés de par ceuls qui ont 
le corps de vostre fil, le prince, en garde ; et vous 
segnefiient que il font doubte que la poissance des 
François ne les esforce, car elle est trop grande. » 
Dont respondi li rois : « Et mon fil, en quel estat est 
il ? » - « En non Dieu, sire, respondi li chevaliers, il est 
encores fors et hetiés et en bon point. » Dont dist li 
rois : « Or alés, alés et retournés deviers ceuls qui chi 
vous envoient, et lor dites de par moi que il est heure 
que li enfés gagne ses esporons, et ne me venés plus 
querre, tant que il ait poissance de tenir en main glave 
ne espee ; car se il plaist a Dieu et a monsigneur saint 
Gorge, la journee sera pour li. » Li chevaliers retourna 
sus ceste parole. 
Or avoit li rois ensi parlé, je vous dirai pourquoi. 
De la ou il estoit, il pooit veoir en partie le convenant 
des François, siques ils et ses gens l'avoient veu et 
veoient encores si tres povre et mauvais que pires ne 
pooit estre ; car ensi que il venoient et entroient en la 
bataille, il s'abandonnoient follement et se perdoient...
... li princes li. Et la li dist li rois : « Biaus fils, 
Dieus vous doinst bonne perseverance ! Vous estes 
mon hiretier, car vous vos estes wi vaillanment portés 
et acquités. » Li princes, a ceste parole, s'enclina tout 
bas, et se humelia en honnourant le roi son pere, ce 
fu raison. 
Vous devés sçavoir que grant joie de coer fu la 
entre les Englois, qant il sentirent et congneurent de 
fait que la place lor estoit demoree, et que la nuit 
avoit esté pour euls. Si tinrent ceste aventure a belle, 
et en regratiierent Dieu qui lor avoit envoiiet, et passerent 
la nuit jusques a l'endemain. 
Qant ce vint le dimence au matin, il fist grant 
brume, et tele que a painnes pooient veoir lonch un 
arpent de terre. Adont se departirent de l'oost par 
l'ordenance dou roi et des marescaus .Vc. honmes 
d'armes et doi mille archiers pour descouvrir et 
savoir se il trouveroient ne veoiroient auquns François 
qui se vosissent requellier. Che dimence au matin, 
estoient parti de la ville d'Abbeville et de Saint Riqier 
en Pontieu les conmunautés de Roem, de Biauvais 
et de Amiens, qui riens ne savoient de la desconfiture 
qui estoit avenue le samedi. Et trouverent ces gens, a 
mal estrine pour euls, ces Englois qui cevauçoient. 
Si se bouterent entre euls, et quidierent de premiers 
que ce fuissent de lors gens. Et lors que les Englois 
les aviserent, il les courirent sus moult vistement, et 
furent tantos ces François desconfis et mis en cace. 
Si en i ot mors sus les camps, que par haies que par 
buissons, ensi que il fuioient pour euls sauver, environ 
.VIII. mille ; et se il euist fait cler sans brume, il 
n'en fust ja piés escapés. 
Assés tos apriés furent rencontré de ces Englois 
meismes, une aultre route de François ou li archevesques 
de Roem et li grans prieus de France estoient 
qui riens aussi ne savoient de la desconfiture, car on 
lor avoit dit que li rois de France ne se combateroit 
jusques au dimence, et sus cel estat avoient il le samedi 
logiet sus les camps entre lors gens et lor charroi. Qant 
les Englois les perchurent, il en orent grant joie et lor 
courirent sus, et furent aussi tantos desconfi. Et la 
furent mort li doi chief qui les menoient et uns aultres 
homs, moult vaillans, qui se nonmoit li chastelains 
d'Amposte, et qui nouvellement estoit venus de 
Rodes, et s'estoit trouvés par pluisseurs fois en 
batailles mortels sus les Turs, mais toutdis a son honnour 
il en estoit issus, et morut la li chevaliers, 
avoecques le dit grant prieus de France. Ensi chevauchierent, 
ce dimence au matin, ces Englois a destre 
et a senestre, querans les aventures, et ruerent jus par 
fous et par compagnies moult de François. Et fui 
enfourmés que le dimence au matin, la grant desconfiture 
fu des conmunautés, et le samedi au soir et par 
nuit des barons et chevaliers de France. 

Le dimence au matin, ensi que li rois d'Engleterre 
issoit de messe, retournerent li chevauceour et les 
archiers, liquel avoient parfurni la desconfiture. Si 
recorderent au roi, les capitainnes mesires Richars de 
Stanfort et mesires Renauls de Gobehen, tout ce que 
il avoient veu et trouvé, et dissent ensi en oultre que 
nuls apparans n'estoit de nulle requelloite. Adont 
eut consel li rois que il envoieroit cercier les morts a 
sçavoir quel signeur estoient la demoret. Et en furent 
ordonné de l'aler, et fu dit de la bouce dou roi, 
mesires Thomas de Hollandes, mesires Renauls de 
Gobehem, li sires de Persi, mesires Guis de Briane et 
mesires Oulfars de Ghistelle, et lor furent delivret 
tout li hiraut de l'oost, et quatre clers pour escrire les 
noms des nobles. Si se departirent li desus nonmé et 
plus de .CCCC. honmes en lor compagnie, pour aidier 
a tourner et a retourner les mors. Qant il furent 
venu sus la campagne ou la bataille avoit esté, li 
hiraut dou roi d'Engleterre trouverent biaucop des 
hiraus les signeurs de France qui la estoient venu 
pour cerchier lors mestres et lors signeurs mors. De 
qoi le signeur d'Engleterre furent moult resjoi 
et lor fissent bonne chiere. Et cercierent chil hiraut 
englois et françois tous les camps, et trouverent les 
signeurs mors en pluisseurs places, et estoient recongneu 
le plus par lors armoieries ; et tantos que il 
estoient avisé et recongneu, les clers dou roi les 
metoient en escript. Si i furent trouvet .XI. chiés de 
hauls signeurs, quatre vins et trois baneres et douse 
cens et douse chevaliers d'un esqut, sans le menu 
peuple, dont il i eut plus de trente mille. Droit sus 
l'eure de vespres retournerent deviers le roi d'Engleterre 
li baron qui envoiiet avoient esté cercier les 
mors, et amenerent avoecques euls les hiraus françois 
pour mieuls certefiier la besongne, et estoient .V.. 
Je les vous nonmerai : premierement Valois, Alençon, 
Harcourt, Donpiere et Biaugeu. Li rois d'Engleterre 
les vei volentiers, et aussi fissent tout li signeur. Et la 
furent nonmé tout li signeur qui mort estoient : le 
roi de Boesme premierement, le conte d'Alençon, le 
conte de Blois, le conte de Flandres, le duc de Lorrainne, 
le conte d'Auçoirre, le conte de Harcourt, le 
conte de Saint Pol, le conte d'Aumale, l'arcevesque 
de Roem et le grant prieus de France. Des barons et 
des chevaliers, la detriance seroit trop grande a nonmer, 
mais dalés le conte de Namur, qui fu a la besongne 
et s'en parti, qant il vei l'eure, morut mesires 
Phelippes de Jupeleu. De la relation faite par les 
barons et chevaliers desus nonmés et les hiraus 
avoecques euls appellés, furent moult esmervilliet li 
rois d'Engleterre et li signeur de son costé, et plaindirent 
par especial moult grandement la mort dou bon 
roi de Boesme, et tinrent son fait a grant vaillance. 
Et s'en vestirent li rois et ses fils, li princes de Galles, 
de noir pour l'amour de li, et aussi pour les aultres 
qui li estoient de linage et mesires Godefrois de 
Harcourt, pour la mort de son frere et de son neveu 
le conte d'Aumale. 
Che soir donna a souper li rois en son logeis tous 
les barons et chevaliers d'Engleterre qui la estoient, 
et qui aler i vorrent ; et menerent grant joie et grant 
reviel toute la nuit, et fissent bon gait et garderent les 
mors. Et a l'endemain on se ordonna au departir de 
la, et de traire plus avant viers Monstruel sus la Mer. 
Mais avant le departement dou roi, il fu ordonné et 
prononchiet par les hiraus françois, que li rois donnoit 
trieuves quatre jours a tous ceuls qui vodroient 
travillier a aidier ensepvelir les mors. Et furent les 
corps des hauls signeurs presentement levés et portés 
en une abbeie, seans assés priés de la, que on nonme 
Mentenai. Et furent la, a un obseque que on fist pour 
les signeurs, li rois d'Engleterre presens et ses fils, 
et vesti de noir, et la grignour partie des barons d'Engleterre 
qui en la compagnie dou roi estoient. Et devés 
sçavoir que li hiraut françois furent tres larguement 
bien paiiet tant dou roi, de son fil et des barons 
d'Engleterre, et enporterent avoecques euls, sans les 
jeuiauls, en deniers apparilliés, plus de .II. mille 
livres. Nous laisserons un petit a parler dou roi 
d'Engleterre et des Englois, et parlerons dou roi de 
France. 

Qant li rois Phelippes fu partis dou chastiel de la 
Broie, ensi que chi desus est dit, a moult seule gent, 
ils et sa route qui n'estoit pas grans, cevaucierent celle 
nuit tant et le dimence au matin, que il vinrent en la 
chité d'Amiens. Et fu li rois logiés en l'abeie dou 
Gart, qui sciet au dehors d'Amiens. Petit a petit gens 
venoient, qui escapé de la bataille estoient, apriés lors 
signeurs et lors mestres. Encores ne savoit point li 
rois la verité de la perte des nobles de son sanc 
que il avoit perdus, et qui demoret estoient derriere. 
Le dimence au soir, il en fu enfourmés de une grant 
partie, et encores mieuls le mardi au matin, qant li 
hiraut françois retournerent, liquel avoient esté presens 
a cerchier tous les mors. Li rois les plaindi et 
regreta grandement et longement l'un apriés l'autre, 
et lor fist faire en l'eglise d'Amiens, avant que il s'en 
partesist, un moult solempnel office et service. Il n'est 
doels qui ne se pasce et ne se mete en ouble : li rois de 
France passa cel anoi au plus biel que il pot, et 
entendi a ses besongnes. Toutesfois, mesires Jehans 
de Hainnau fu la tres bons moiiens pour mesire 
Godemar dou Fai, car li rois le voloit faire prendre 
et pendre ; mais li gentils chevaliers desus nonmés 
rafrena le roi et li brisa son air, et l'escusa par tant 
de raisons et si bonnes, que li rois, pour celle fois, 
s'apaisa et entendi a toutes ses besongnes, et donna 
toutes gens d'armes congiet. Messires Jehans de 
Hainnau prist congiet au roi, et puis s'en retourna 
arriere en Hainnau, ensi que chils qui grosement 
avoit perdu en ceste cevauchie, et aussi avoient fuisson 
d'autres. Nuls n'en retournoit contens. 
Les nouvelles s'espardirent en moult de lieus et 
volerent moult lonc, conment par li rois d'Engleterre, 
de une puignie de gens que il avoit, estoit ruee jus la 
poissance dou roi de France, et avoient esté li François 
bien diis contre un. Si acquist li rois d'Engleterre 
grant grasce, et li rois de France et li François grant 
blame, et moult fu eslevés li noms le roi d'Engleterre, 
douquel nous parlerons et compterons conment il 
persevera. 

Vous avés ichi desus oi recorder conment le lundi, 
li rois fist faire un ordenance sus le pais et donna 
trieuves quatre jours pour ensepvelir les mors, qant 
il et ses gens se departirent de Creci en Pontieu, apriés 
ce que il ot fait faire en l'eglise dou monastere de 
Mentenai un moult biel service pour l'amour de son 
cousin le roi de Boesme qui la i fu aportés, et de tous 
les aultres hauls et grans signeurs. Li Englois cevauchierent 
et s'arouterent, et prissent le cemin de Monstruel 
sus Mer. Le dimence au soir, estoient venu en 
la ville de Monstruel, li contes de Savoie, et mesires 
Lois de Savoie son frere, et li contes de Geneve, et 
bien .Vc. lances de Savoiiens et n'avoient peut venir a 
temps a la bataille ; mais pour tant que il avoient 
entendu que la desconfiture estoit sus les François 
et que la ville de Monstruel seoit ou voiage des Englois, 
il se bouterent dedens. Les Englois coururent devant 
Monstruel et ardirent Wauben et Estaples et Saint 
Josse, et passerent la riviere de Cance, et ardirent 
tout le pais autour de Boulongne ; et ne cesserent de 
ceminer, si furent venu devant Calais et le asegierent. 
Qant li rois d'Engleterre et toutes ses gens furent 
la venus, il se bouterent et amanagierent en une grande 
place wide, qui sciet au dehors de Calais, et conmenchierent 
la a faire et a carpenter maisons et loges 
petit a petit. Et estoient les Englois signeur dou 
havene et envoioient lor navie, qant il lor plaisoit, en 
Engleterre, dont vivres et pourveances lor venoient 
par mer. Et aussi li coureur englois courirent toute la 
conté de Boulongne et le conté de Ghines, et le pais 
jusques a Saint Omer et Aire et Tieruane, ne il ne 
trouvoient qui lor alast au devant. 
Si fu envoiiés mesires Jehans de Viane, uns chevaliers 
de Campagne et de Bourgongne, a estre chapitainne 
de Calais, et s'i bouta de nuit a tout sa carge 
par le sabelon, et cevauça de Wisan jusques a la. Si 
le requellierent tout li honme de la ville, et en furent 
moult resjoi de sa venue ; et s'i porta li dis chevaliers 
vaillanment et sagement. Par la voie de la marine fu 
la ville de Calais plus de demi an confortee et rafresqie 
de vivres ; et s'i vinrent bouter par ce cemin meismes, 
mesires Ernouls d'Andrehem, mesires 
Jehans de Surie, mesires Bauduins de Bellebourne, 
messires Joffrois de la Mote, mesire Pepins de Were, 
mesires Gerars de Werieres, qui adont estoit jones 
esquiers, et pluisseurs aultres chevaliers et esquiers, 
qui tout i furent tres honnourablement. 
Qant li rois d'Engleterre fu venus premierement 
devant la ville de Calais, ensi que chils qui moult le 
desiroit a conquerir, il le asega par grant maniere et 
par bonne ordenance. Et fist bastir et ordonner, entre 
la ville et la riviere et le pont de Nulais, hostels et 
maisons, ouvrer et carpenter de grans mairiiens et 
couvrir les dittes maisons, qui estoient asisses et 
ordonnees par rues, bien et faiticement, de ros, 
d'estrain et de genestres et de ce dont on puet recouvrer 
la ou pais, ensi que il vosist la demorer diis ou 
douse ans ; car li intension de li estoit telle que de la il 
ne s'en partiroit, si l'averoit conquis par force ou par 
tretié, quel painne ne quel coustages que il i deuist 
rendre ne metre. Et avoit en ceste nove ville dou roi, 
toutes coses necessaires, apertenans a une hoost et 
plus encores, et place ordonnee pour tenir marchiet 
le merquedi et le samedi. Et la estoient halles de 
draps et de merchiers et aussi estas de bouciers et de 
boulengiers. Et de toutes coses on i pooit recouvrer 
aussi largement conme a Bruges ou a Londres, et 
tavernes de tous vins de Grenate, de Grec, de Malevisie, 
de Riviere, de vins de Gascongne, de Poito, de 
France et de Rin, bon cabares et bien pourveus de 
chars, de volilles, de poissons. Et lor venoient de 
Flandres les marceandises toutes prestes de Hollandes, 
de Zellandes et d'Alemagne, et tout par mer. 
Et en i avoit la pluisseurs ouvriers juponniers, parmentiers, 
corduaniers, peletiers, cabaretour, fourniers 
et tavreniers, qui i gissoient assés mieuls a lor plaisance 
et pourfit que dont que il fuissent chiés leur. 
Et furent bien courouciet qant li sieges se desfist et 
que Calais fu conquise, car il perdirent le flour de lor 
wagnage. 
Qant mesires Jehans de Viane fu venus en Calais, 
et il ot veu et comsideré le siege et conment les Englois 
estoient amasé, ensi que pour demorer vint ou trente 
ans la devant au siege, et il ot fait viseter la poisance 
des vivres qui estoient en la ville, il en fist un jour 
widier et partir plus de .XXVIIc. honmes, fenmes et 
enfans, pour alegerir la ville. Qant chils peuples issi 
hors premierement de Calais, tous en blans qamses, 
et portoient confanons de moustiers en signe de 
humelité, auquns Englois quidierent, qant il les 
veirent issir, que il les venissent courir sus. Si se 
assamblerent a l'encontre de euls les archiers et les 
fissent requler jusques ens es fosses de la ville. La i ot 
entre ces Englois, auquns preudhonmes piteus, qui 
congneurent tantos que ce n'estoient pas gens pour 
faire nul contraire. Si fissent cesser les aultres de 
euls courir sus, et lor demanderent ou il aloient. 
Il respondirent que on les avoit bouté hors de Calais, 
pour tant que il cargoient trop la ville, et le foulloient 
de vivres, et en aloient aillours a l'enventure querir lor 
mieuls, ensi que povres gens qui avoient tout perdu 
sans nul recouvrier. 
Ces nouvelles vinrent au roi d'Engleterre et as 
signeurs que chils povres peuples de Calais estoit 
la ensi a merchi. Li rois, meus en pité, les fist entrer 
en l'oost, et conmanda que tout et toutes fuissent bien 
disné ; il le furent. Avoecques tout ce, au departir et 
issir del oost, il fist a casqun, grant et petit, 
donner et delivrer .I. estrelin d'Engleterre. Et depuis 
ces povres gens se departirent et s'espardirent, pour 
avoir lor vivre et lor cavance. Par ces gens orent la 
congnisance li rois d'Engleterre et ses consauls, que 
li vivres afoiblissoient grandement en la ville de 
Calais : si n'en furent pas courouchiet. Or retournons 
au duch de Normendie et au siege qui se tenoit devant 
Agillon. 

Li dus Jehans de Normendie qui, toute la saison, 
avoit tenu son siege devant Agillon, et la dedens 
enclos les bons chevaliers d'Engleterre, messire Gautier 
de Manni et les aultres qui si vaillanment s'i 
estoient tenu et porté, et tenoient encores, que pour 
asaut que on lor fesist, onques ne s'esbahirent, mais 
furent tousjours gens tous reconfortés, non que li 
dus de Normendie se tenist la pour cose que li castiaus 
de Agillon vausist, fors que par droite herredrie 
et merancolie ; car on euist fait quatre tels castiaus 
que Agillon est, pour ce que li sieges cousta au 
roiaulme de France. Et encores i avint uns grans 
mesciés entre les François, ensi que je vous recorderai, 
et environ la moiienne d'aoust que li rois d'Engleterre 
passoit parmi le roiaulme de France. Il avint que une 
escarmuce se fist devant le chastiel d'Agillon, des 
chevaliers et esquiers del hoost a l'encontre de ceuls 
de dedens qui vaillanment les requelloient, toutes 
fois qantes fois que il estoient requis et asalli. 
Assés nouvellement estoit venus en l'oost mesires 
Phelippes de Bourgongne, fils au duch Oede de Bourgongne, 
pour ce temps, contes d'Artois et de Boulongne, 
et cousins germains au dit duch de Normendie. 
Chils mesires Phelippes de Bourgongne estoit 
uns moult jones chevaliers, et de grant volenté, ensi 
que la le monstra ; car sitretos que li escarmuce fu 
conmenchie, il ne volt pas estre des darrains, mais se 
fist armer et monta sus un coursier fort et rade durement 
et de grant haste, pour plus tos venir a l'escarmuce. 
Li dis mesires Phelippes de Bourgongne prist 
une adrece parmi les camps, et broça coursier des 
esporons, liquels estoit grans et fors, et qui se esquella 
au cours et enporta le chevalier tout maugré lui : 
siques, en traversant et sallant un fosset, li coursiers 
tresbuça et cei et jetta le dit mesire Phelippe desous 
lui. Onques il ne pot estre aidiés ne seqourus, mais fu 
si confroissiés que onques depuis n'ot santé, et morut 
dedens trois jours apriés : dont li dus de Normendie 
et tout li signeur furent durement courouchiet et a 
bonne cause. 
Assés tos apriés ceste aventure et la mort dou dit 
mesire Phelippe de Bourgongne, vinrent nouvelles en 
l'oost de la deconfiture de la bataille de Crechi. Et 
remandoient li rois de France et la roine lor fil, le 
duch de Normendie, et li enjoindoient expresseement 
et especiaulment, toutes paroles et ensongnes misses 
arriere, il se partesist et desfesist son siege, et retournast 
en France pour aidier a desfendre et garder son 
hiretage. Et avoecques tout ce encores li segnefioient 
il le grant damage que li noble dou roiaulme de 
France avoient pris et eu par celle bataille de Creci. 
Qant li dus de Normendie ot leu tout au lonc ces 
lettres, si pensa sus moult longement, et en demanda 
consel as contes et as barons qui dalés lui estoient, 
car moult a envis se departoit, pour la cause de ce 
que il en avoit parlé si avant. Li signeur li dissent que 
tout estoit reservé, puisque pere et mere le mandoient, 
et que bien et par son honnour il se pooit departir. 
Si fu adont ordonné et aresté que, a l'endemain, on se 
deslogeroit, et retourneroient toutes gens en France : 
desquelles nouvelles la grignour partie de ceuls de 
l'oost furent moult resjoi, car chils sieges lor 
avoit esté trop lontains et moult pesans. 
La nuit passa. Qant ce vint au point dou jour, on 
se conmença a deslogier et a tourser tentes et trés et 
tout mettre a charoi et a voiture. Et se hastoit et 
delivroit casquns dou plus tos conme il pooit ; et se 
missent tout au cemin environ solel levant. Li compagnon 
qui dedens Agillon estoient, perchurent cel 
affaire que on se deslogoit ; si en furent tout 
esmervilliet. 
Les nouvelles en vinrent a mesire Gautier de Manni, 
qui tousjours estoit des premiers levés et des darrains 
couchiés. Si tos que il le sceut, il fu armés et apparilliés, 
et aussi furent tout li compagnon, et monterent 
as chevaus : « Or tos, dist il, li François s'en vont sans 
dire adieu. Il fault que il paient lor bien allee en 
auqune maniere ; et fault que il aient auqunes nouvelles 
qui lor soient venues de France, car li rois, nostres 
sires, est deça la mer, et poroit avenir que ils et ses 
gens averoient combatu les François, et i poroit avoir 
eu une grande desconfiture. Il nous en fault sçavoir, 
conment que ce soit, la verité ; car c'est tout acertes que 
il se deslogent pour celle saison. » Adont se departirent 
euls de la forterece de Agillon en grant volenté, et 
estoient bien .CCC., messires Gautiers de Manni tout 
devant. Et s'en vinrent ferir et fraper en la qoue de 
ces François qui s'en aloient ; et trouverent d'aventure 
un chevalier de Normendie, mestre d'ostel dou duch, 
et de son consel, et estoit demorés derriere pour faire 
haster le charoi et le sonmage : ils et tout chil qui 
avoecques lui estoient, furent pris et biaucop encores 
d'aultres. Et retournerent messires Gautiers de Manni 
et les Englois dedens Agillon, et i ramenerent tout le 
butin et les prisonniers. 
Par ce chevalier de Normendie sceut li dis mesires 
Gautiers de Manni tout ce qui avenu estoit en France, 
et conment li rois d'Engleterre avoit pris terre en Normendie 
et estoit venus tout son cemin, ardant et essillant 
le pais, et avoit passet la riviere de Sainne et de 
Sonme maugré tous ses nuisans, et arestés a Crechi en 
Pontieu, et la atendu deus jours le roi de France et sa 
poissance et combatu et desconfi et cachiet en voiies. 
Et i estoient mort et demoret sus la place .XI. chiés de 
pais, .IIIIxx. baneres et .XIIc. chevaliers, et plus de trente 
mille honmes d'autres gens. Et apriés tout ce, il estoit 
alés mettre le siege devant la forte ville de Calais. De 
ces nouvelles fu li dis mesires Gautiers de Manni si 
resjois que il n'en vosist pas tenir .CM. frans, et dist 
au chevalier, lequel on nonmoit mesire Mouton de 
Cambeli : « Cambeli, des rices et bonnes nouvelles que 
vous avés dites, vous en vaudrés grandement mieuls. » 

Depuis ne demora gaires de temps que li dis mesires 
Gautiers de Manni, qui tres grant desir avoit de venir 
devant Calais et de veoir son signeur le roi d'Engleterre, 
mist en parole le chevalier et li dist : « Cambeli, 
je sçai bien que vous estes moult proçains dou duch 
de Normendie, et je desire a aler devant Calais et 
veoir mon naturel signeur le roi d'Engleterre. Se vous 
poés tant faire et esploitier, sus une relaxtion que je 
vous ferai, qui sera telle : je meterai en sousfrance 
vostre prise, et vous recrerai courtoisement sus vostre 
foi, tant que vous serés alés deviers le duc vostre 
signeur et enpieterés, ou nom de moi, un bon sauf 
conduit, que je puisse passer et cevauchier parmi le 
roiaulme de France, et aler devant Calais, moi vintime 
tant seullement, et point dormir en une ville, 
non plus de une nuit, se trop grande necessité ne 
le fait, et bien paiier partout. Et entendés li sauf 
conduis soit tels que je m'i puisse bonnement asegurer, 
et vous retourné deviers moi, ou cas que vous le 
m'aporterés, je vous ferai de vostre raençon si bonne 
compagnie que vous vodrés. » 
Li chevaliers ot grant joie de ceste parole et respondi : 
« Chiers sire, vous devés sçavoir que ma ligance ferai 
je volentiers et je m'en meterai en painne. Vous ferés 
un ject sus quel fourme vous vodrés avoir le sauf 
conduit, et nonmerés tous ceuls que vous vodrés 
avoir en vostre compagnie ; et sus l'escript que vous 
me baillerés, je ordonnerai ma requeste et priiere. » 
Mesires Gautiers respondi : « Vous dites bien. » Il fist 
escrire tantos une lettre qui contenoit auques la 
maniere dou sauf conduit, et puis le bailla au chevalier, 
et li dist : « Cambeli, tenés, qant vous venés par 
de dela, si le faites, par un clerc qui s'i congnoise, 
groser sus la fourme et ordenance que on a en 
France ; et le faites faire si bien, se li dus le vous voelt 
acorder, que il me puist partout sus mon cemin 
valoir. » - « Certes, sire, respondi li chevaliers, je en 
ferai en toutes manieres bien mon acquit. » 
Li chevaliers se departi de Agillon et cevauça tant 
par ses journees que il vint a Paris et trouva le duch 
de Normendie, son signeur, qui fu moult resjois de sa 
venue, et li demanda tantos conment il avoit finet. Li 
chevaliers li compta la fourme et matere, ensi que chi 
desus est contenu. Li dus tantos li acorda, et li dist : 
« Faites le escripre dou mieuls que vous poés, nous le 
saiellerons. Ce nous monte petite cose, qant ils, li 
vintime tant seullement, voelt courtoisement passer 
parmi le roiaulme de Franche. Et se de vous riens 
n'estoit, il est bien si gentils chevaliers et si loiaus, 
que la ou il m'en requeroit ou prieroit, je li acorderoie, 
car ce ne nous touce a nul prejudice. » Li chevaliers 
fu tous resjois de ceste response, car il en pensoit 
grandement mieuls valoir, ensi que il fist. Et fu li 
sauf conduis escrips et grossés dou mieuls que on le 
pot ne sceut faire a l'usage et setille de France, ne riens 
n'i ot oubliiet, qui i fesist a metre. Li dus de Normendie 
le fist seeler et le bailla au chevalier, qui tantos 
se mist au retour, et cevauça tant par ses journees que 
il retourna en Agillon. 
De sa venue et dou sauf conduit que il aportoit, fu 
mesires Gautiers de Manni tous resjois, et le fist lire, 
et li sambla tres bons et tres bien fais, ensi que il 
estoit, et aussi fist il a tout son consel. Si dist ensi au 
cevalier : « Cambeli, vous avés bien esploitié a ma 
plaisance, et je vous tenrai vostre pronmese. Je vous 
quite vostre prise et vostre foi, et poés partir toutes 
fois que vous volés. » - « Sire, dist li chevaliers, grant 
merchis ; je n'euise osé avoir demandé si avant. » 
Depuis ne sejourna li chevaliers que un jour. Il se 
mist au retour en France, quites et delivrés de sa 
prison. Considerés, je vous pri, la vaillance et bonté 
de messire Gautier de Manni, et la grande affection 
que il avoit a veoir son signeur le roi d'Engleterre, 
car il euist dou chevalier que il quitta .V. ou siis mille 
florins, se il vosist, et il le laissa aler legierement par 
la maniere que dit vous ay. 

Messires Gautiers de Manni ordonna ses besongnes 
et s'en vint a Liebourne, ou li contes Derbi se tenoit, 
et li remonstra conment il voloit cevauchier parmi 
France, et aler devant Calais veoir le roi son signeur 
et le prince de Galles son fil, et les signeurs et cevaliers 
d'Engleterre. 
A tout ce s'acorda assés li contes Derbi et escripsi 
lettres, qui devoient venir au roi, et les bailla a messire 
Gautier de Manni, liquels s'en carga de la porter. 
Assés tos apriés, toutes ses besongnes furent prestes, 
et se departi d'Aquitainnes, lui vintime, ensi que son 
sauf conduit parloit, et se mist au cemin, et passa 
Agens et Agenenois et Limosin. Et partout, les chités 
et bonnes villes ou il venoit, il monstroit son sauf 
conduit ; pour l'onnour dou duch de Normendie, il 
estoit par tous delivrés et passa ensi sans nul empecement, 
tant que il vint en la chité d'Orliiens. 
Qant il fu la venus, il se traist a ostel et se 
ordonna la a demorer dou disner et dou souper, pour 
lui rafresqir et ses gens, et faire refierer ses cevaus, et 
pour partir a l'endemain. On li sousfri a prendre 
toutes ses aises. Au matin, qant il ot cy messe, li 
baillieus d'Orliiens vint deviers li et mist un arest sus 
lui de par le roi de France. Tantos mesires Gautiers 
de Manni monstra son sauf conduit et se quida delivrer 
parmi che, mais non peut. Et dist li baillieus que 
il li estoit conmandé estroitement que il le menast a 
Paris. Force ne esqusance ne sauf conduit, ne aultre 
cose ne valli riens a messire Gautier de Manni. Et fu 
li baillieus fors de li, et amena a grant cevauchie de 
gens d'armes le dit messire Gautier tout courtoisement, 
et ses gens, a Paris. Euls la venu, on mist les gens et 
les chevaus de messire Gautier a hostel ; et le chevalier, 
on le bouta en la prison de Chastellet. Et li fu delivree 
une cambre assés honeste, et avoit de ses varlés deus 
ou trois avoecques li, qui li aministroient tout ce que 
a lui apertenoit. 
Qant la congnisance en fu venue au duch de Normendie 
conment mesires Gautiers de Manni, sus se 
asegurance et sauf conduit, avoit celle painne et 
desplaisance que il estoit pris et mis en prison en 
Chastellet, la ou on met et boute les larrons, si en fu 
durement courouchiés, et s'en vint deviers le roi son 
pere, et li demanda pourquoi il l'avoit fait prendre, 
qant il li avoit donné, sus son seele, sauf conduit, 
pour li vintime seullement, et il passoit courtoisement 
et paioit partout bien, ne nuls ne se plaindoit de li. 
Li rois de France, qui haioit mortelment le chevalier 
pour ses grandes vaillances, respondi a son fil et dist : 
« Jehan, je l'ai fait prendre voirement. Vous n'avés 
pas ens ou roiaulme de France, encores tant que je 
vive, si grande poissance que pour donner ne seeler 
sauf conduit a mes adversaires ; et pour ce que vous 
vos en estes avanciés, je le ferai pendre par le col : 
se s'i exemplieront li aultre. » - « Monsigneur, respondi 
li dus, se vous faisiés ce faire, jamais en toute 
ma vie, je ne m'armeroie pour la guerre de France a 
l'encontre des Englois, ne tout chil qui destourner je 
poroie ; et en feroie pendre tant de ceuls qui ce consel 
vous donnent et qui par envie grieuvent le chevalier 
que aussi tout li aultre s'i exemplieroient. » Et se 
departi adont li dus de Normendie, par grant mautalent, 
de la cambre le roi son pere, et se tint bien 
quinse jours que point n'aloit deviers le roi. Li rois 
disoit a le fois que il le feroit pendre, et en estoit 
grant nouvelle dedens Paris. Et par trois ou quatre 
samedis, moult grant peuple s'asambloit devant 
Chastellet, et couroient vois et renonmee : « On pendera 
Gautier de Manni : alons le veoir. » 
Li gentils chevaliers estoit en prison en Chastellet 
et non a sa plaisance, car il sentoit le roi de France 
durement creuls et hauster, et son consel desraisonnable : 
siques, qant teles imaginations li venoient 
devant, il avoit grande angousse de coer, et faisoit 
chanter messe dedens Chastellet tous les jours devant 
lui, et donner tous les jours l'aumonne de l'argent de 
.VI. esqus de Phelippe. Et prioient les povres gens 
pour lui, et vosissent bien, pour la convoitise del 
argent et avoir l'aumonne, que il demorast un grant 
tempore en prison. 
Uns chevaliers de Hainnau et de Cambresis, qui se 
nonma messires Mansars d'Esne, et son cousin, si tos 
que il sceut la prise de mesire Gautier, il vint a Paris 
et poursievi le duch de Normendie caudement. 
Et bien voloit li dus que il en fust poursievois, 
car ce estoit la cose dou monde qui pour ces jours li 
aloit plus priés dou coer, et disoit bien a ceuls qui le 
dit chevalier pourcaçoient : « Ne vous esbahissiés en 
riens de Gautier de Manni, car il n'i a si osé en 
France, reservé monsigneur mon pere, qui l'ose 
jugier a mort ne mettre ; et monsigneur brisera un de 
ces jours son air, et le raverés quite et delivre. » En 
ce dangier, peril et aventure fu messires Gautiers de 
Manni bien sept semainnes. Et aussi li dus de Normendie 
n'eslongoit point Paris, mais petit antoit 
l'ostel dou roi, et tant que chil qui le plus avoient 
apressé le chevalier, furent chil qui dissent au roi : 
« Sire, il vous fault brisier de ce Englois qui vous tenés 
en prison, car monsigneur de Normendie vostres fils, 
l'a encargiet. Et au voir dire et a comsiderer raison, 
petit puet il faire ne avoir en Franche, se il ne puet 
donner un sauf conduit. Et se vous averiés fait morir 
le chevalier, pour ce ne seroit pas vostre guerre 
achievee deviers les Englois, ne pour un cent de tels ; 
et se i prenderoit vostres fils si grant desplaisance que 
il le monsteroit de fait, et ja en veons nous les 
apparans. » 
Li rois conchut et entendi ces paroles bien parfaitement 
et senti assés que on li disoit verité, et que il 
n'avoit que faire de nourir nulle haine deviers son 
hiretier, pour un chevalier. Si fist li rois mettre hors 
de Castelet messire Gautier de Manni, et mener par 
mesire Bouchicau et par mesire Guichart d'Angle, 
qui lors estoient jone chevalier, mesire Gautier de 
Manni a son hostel ou ses gens estoient logiet. Et 
avoient toutdis esté, depuis que il fu mis en prison, 
au chastiel Festu, a le Crois en Tiroi ; et fu la laissiés 
des chevaliers. Et sus le soir on li vint dire, de par le 
roi, que a l'endemain li rois voloit que il venist disner 
a l'ostel de Nielle, ou il se tenoit conmunement ; 
mesires Gautiers l'acorda. Qant ce vint a l'endemain, 
li rois l'envoia querir moult notablement par ses chevaliers, 
qui l'amenerent tout au lonc des rues de 
Paris et montés sus cevaus, et passerent Grant Pont 
et Petit Pont et vinrent a Nielle dalés les Augustins ; 
et la fu il receus moult honnourablement de tous les 
chevaliers dou roi. Et fu li asisse, adont de la table 
dou roi, li arcevesques de Sens, premiers, et puis le 
roi, et desous, mesire Jaqueme de Bourbon et mesire 
Gautier de Manni. Plus n'en i ot a celle table. 
Et la sus la fin dou disner, on presenta a mesire Gautier 
de Manni, de par le roi, moult rices jeuiauls d'or 
et d'argent, et furent mis et assis devant lui sus la 
table. Li chevaliers, qui fu moult sages et moult honnerables, 
remercia grandement ceuls qui les jeuiauls 
avoient aportés : ce fu li sires de Biaujeu et mesire 
Carle de Montmorensi. Qant li heure vint de lever la 
table, encores estoient li jeuiel sus la table. On dist 
a mesire Gautier : « Sire, faites lever ces jeuiauls par 
vostres gens, car il sont vostre. » Mesire Gautier respondi 
et dist : « Je n'ai pas deservi a recevoir dou roi 
de France si grans dons ; et qant je li averai fait service 
qui le vaille, je prenderai bien ce don ou aultres. » 
On detria sus cel estat un petit. Li rois volt sçavoir 
quel cose il avoit respondu. On li dist ; li rois pensa 
sus et puis dist : « Il est frans homs et loiaus. Or li 
demandés de par nous conment il les voelt prendre, 
car nous volons que il li demeurent. » On retourna 
a mesire Gautier de Manni, et li fu dite la parole dou 
roi. Il respondi a ce, moult prudentement et dist : 
« Je les prenderai par condition tele que je les ferai porter 
avoecques moi devant Calais, et en parlerai au 
roi mon signeur ; et se il li plaist que je les retiengne, 
je les retenrai, et aultrement non. » Ceste parole fu 
recordee au roi. Li rois l'en sceut bon gré et dist : 
« Faites li lever sus. Nous le volons. » Dont fist lever 
sus les jeuiauls messires Gautiers de Manni par mesire 
Mansart d'Esne son cousin, et valoient bien .M. 
florins. 
Ce disner fait, messires Gautiers prist congiet au 
roi ; li rois li donna. Et se departi de Nielle et fu 
raconvoiiés des cevaliers dou roi a son hostel et la 
laissiés. Mais au souper, li dus de Normendie l'eut 
et toutes ses gens, et lor fist tres bonne chiere, et 
donna a casqun ou coupe ou hanap d'argent, et 
fu raconduis a son hostel des chevaliers dou duch 
moult honnourablement. Et fist li rois de France 
compter et paiier tout ce que il avoit fraiiet a Paris, 
tant en prison conme aillours, la ou on le pot sçavoir. 
Et qant, au matin, messires Gautiers de Manni deubt 
monter a cheval, li dus de Normendie li envoia une 
hagenee amblans, et .I. coursier bien ou pris de mille 
livres. Ensi se departi mesires Gautiers de Manni de 
Paris et cevauça depuis toute la frontiere de France 
en segur estat, tant que il vint devant Calais et en la 
ville nove dou roi. 

De la venue messire Gautier de Manni furent li 
rois et li princes son fil et tout li signeur de l'oost 
moult resjoi, car bien avoient oi parler dou peril et 
dou dangier ou il avoit esté. Assés tos apriés ce que il 
fu la venus, et que il ot parlé au roi de pluisseurs 
coses, il li remonstra par paroles moult sagement 
conment, sa delivrance faite, on l'avoit honnouré a 
Paris, et que li rois de France li avoit, seans a table, 
fait presenter moult riches dons et jeuiauls ; mais 
nuls n'en avoit retenus, fors par condition se il li 
plaisoit, et non aultrement. Li rois d'Engleterre respondi 
a ce et dist : « Gautier, nous avons assés pour 
vous donner : renvoiiés li. Nous ne volons que vous 
en retenés nuls. » Sus ceste parole, mesires Gautiers 
prist tantos les jeuiauls, ceuls que li rois li avoit fait 
presenter, et dist a son cousin, mesire Mansart d'Esne : 
« Il vous fault cevauchier viers Paris, et rendre au roi 
ou a ses conmis ces jeuiauls ; car li rois mon signeur 
ne voelt point que je en retiengne nuls. » Mesires 
Mansars d'Esne fu tous apariliés de faire ce mesage 
et se ordonna sur ce, et se departi dou siege de Calais 
et esploita tant par ses journees que il vint a Paris. 
Qant il fu la venus, il qui estoit assés congneus en 
l'ostel dou roi, car on li avoit veu pluisseurs fois, se 
traist avant et fist tant que il fu menés devant le roi, 
pour faire son message, et le fist bien et sagement, et 
remercia grandement le roi de par mesire Gautier de 
Manni ; mais, tant que des jeuiauls, il les avoit raportés. 
Dont demanda li rois ou li jeuiel estoient ; il dist : 
« Sire, il sont ceens et tous pres de mettre la ou vous 
le conmanderés. » Li rois regarda sus le chevalier et 
dist : « Va, va, je le tes donne. Nous en avons encores 
des aultres assés. » Ensi fu enrichis mesires Mansars 
d'Esne des jeuiauls dou roi. Nous lairons un petit a 
parler de ces besongnes ichi, et retournerons a celles 
de Gascongne. 

Vous avés bien oi recorder conment li contes Derbi, 
les François seant devant Agillon, s'estoit tenus a 
Bourdiaus sus Geronde ou a Liebourne. Assés tos 
apriés que mesires Gautiers de Manni se fu departis 
de li et dou pais, sus la fourme que vous avés oi, li 
dis contes s'avisa et dist que trop avoit sejourné, et 
que il voloit faire une cevauchie, en Poito et en Saintongle. 
Si fist son mandement sus tous ceuls desquels 
il pensoit a estre aidiés, et asigna journee a estre a 
Bourdiaus. A ce mandement vinrent de Gascongne 
li sires de Labreth, li sires de Mouchident, li sires de 
Copane, li sires de Pumiers et mesires Helies son 
frere, li sires de Lespare, li sires de Rosem, li sires de 
Duras, li sires de Landuras, li sires de Courton, li 
sires de Labarte, li sires de Taride, li sires de Gervols 
et de Carles, li sires de Longeren, et pluisseurs chevaliers 
et esquiers, et tant que il furent bien .XIIc. 
lances et deus mille gros varlets a lances et as 
pavais. 
Si passerent toutes gens d'armes et aultres la grose 
riviere de la Geronde et prissent le cemin de Mirabiel. 
Qant il furent venu jusques a la, il asallirent la ville 
et le prisent d'asaut ; mais au chastiel ne porent il 
riens fourfaire, car il est trop fors et s'est bien gardés 
tousjours par usage, pour tant que il fait frontiere sus 
la Giane. Et puis chevauchierent deviers Aunai et 
conquissent ville et chastiel et puis Surgieres et Benon. 
Et vinrent devant Marant, a quatre lieues de la 
Rocelle, mais il le trouverent si fort que point n'i 
tournerent pour le asallir. Et passerent oultre, et puis 
vinrent a Luzegnen et ardirent la ville, mais au chastiel 
il ne fourfissent riens et laissierent deriere euls Pons 
en Poito et Saintes ; mais pour tant que elles estoient 
fortes et bien pourveues, il n'i livrerent nuls assaus. 
Et laissierent Niorth et Chiset et point n'i asalirent et 
vinrent a Taillebourc sus la Carente. Si conquissent la 
ville et le castiel, et prisent tout et ardirent et desemparerent. 
Et passerent la riviere et vinrent devant la 
ville de Saint Jehan l'Angelier, et se ordonnerent 
pour le assegier. A ce jour que les Englois vinrent la, 
il n'i avoit dedens nulles gens d'armes. Et tout li 
chevalier et esquier de Poito et de Saintonge estoient 
retrait en lors fortereces, et les gardoient au mieuls 
que il pooient ; ne nulle asamblee il ne faisoient, mais 
estoit li pais ensi que tous desconfis. Qant chil de 
Saint Jehan veirent que il averoient le siege, si doubterent 
le lour a perdre, fenmes et enfans, et lor ville 
arse, et ne lour apparoit confors de nul costé. Si 
tretiierent deviers les Englois a euls rendre et mettre 
en lor obeisance, salve lors corps et lors biens. Li 
Englois entendirent as lors trettiés, et entrerent en la 
ville de Saint Jehan, et en furent signeur et prissent 
les fois et la segureté des honmes de la ville. Et s'i 
rafresqirent trois jours et puis passerent oultre, et 
prissent le cemin de Poitiers, et tant esplo itierent que 
il i parvinrent. Qant chil de la chité de Poitiers entendirent 
que les Englois venoient ensi sus euls, si furent 
tout esbahi. 
Li contes Derbi et les Gascons et Englois, qui en sa 
compagnie estoient, avant que il parvenissent a Poitiers, 
il vinrent devant Monstruel Bonnin, ou il avoit 
pour ce temps plus de .CC. monnoiiers, qui la forgoient 
et faisoient la monnoie dou roi. Et estoient chil 
monnoieur de pluiseurs nations et dissent : « Entre 
nous sons en forte place assés ; trop bien nous nos 
desfenderons. » Qant les Englois et Gascons furent la 
venu, il envoiierent dire a ces ouvriers de monnoie 
que il se vosissent rendre, ou il averoient l'asaut. Il 
respondirent orguilleusement que il ne faisoient 
compte de lors manaces. Qant les Englois entendirent 
ce, si furent tout courechiet, et dissent que il ne se 
departiroient point ensi. Si conmenchierent a asallir 
la forterece de Monstruel Bonnin moult asprement 
pour la convoitise de le gaegnier ; car il i esperoient a 
trouver grant argent, pour tant que li monnoiier i 
estoient et le tenoient. Ce premier jour, il ne le porent 
conquerir, mais au secont jour, toutes gens alerent a 
l'asaut de si grande volenté et si bien s'i esprouverent 
que de force il le prissent. Et entrerent dedens Englois 
et Gascons et ocirent tous ceuls que il i trouverent, et 
i conquissent grant finance en monnoie apparillie ; 
et encores ne vint pas tout a congnissance. Qant il se 
deubrent departir de Monstruel Bonnin, il ardirent la 
ville, mais i retinrent le castel pour euls et i laissierent 
.XL. archiers, pour le garder, et lor baillierent .I. capitaine 
qui se nonmoit Richart Fouque ; et puis passerent 
oultre et chevauchierent viers Poitiers. 
Les honmes de la chité de Poitiers estoient tout 
segnefiiet de la venue des Englois et, conment sus lor 
cemin il avoient pris villes et castiaus. Si en estoient 
tant plus esbahi, et ne sentoient pas lor ville forte 
assés, mes sus la fiance de auquns chevaliers et esquiers 
dou pais qui dedens s'estoient boutet et requelliet, tels 
que li sires de Tannai Bouton, li sires de Puissances et 
li sires de Cors et lors gens, il se confortoient. Nequedent, 
li plus riche avoient widiet lors coses les millours 
et envoiiet oultre a Chasteleraut et d'autre part, 
et lors fenmes et lors enfans, pour estre a sauveté. 
Vous devés savoir que Poitiers est une tres grande 
chité, et de forte garde et perileusse, et moult raemplie 
d'eglises et de moustiers. Et tres que les Englois se 
departirent de Bourdiaus, avoient ils jetté lor visee de 
venir a Poitiers, et de euls mettre en painne dou 
prendre, sus la fiance de avoir i un tres grant pourfit. 
Qant il furent venu par devant, et li signeur l'orent 
avisee, et conment elle estoit de grant garde, si dissent 
que elle estoit trop bien prendable. Si se logierent ce 
premier jour devant, sans faire nul samblant de l'asalir, 
et envoiierent lors coureurs tout autour sus le 
pais et trouverent assés a fourer, car li pais estoit 
raemplis de vivres et les gragnes plainnes de tous 
biens, de bleds, de fains et d'avainnes, et les celiers 
plains de bons vins. Si prendoient les Englois desquels 
que il voloient, et le demorant laissoient. 
Qant ce vint a l'endemain, il se departirent en siis 
pars, et envoia li contes Derbi asallir en siis lieus les 
Englois et les Gascons. Et estoient en casqune de ces 
batailles, les archiers partis ouniement. Et tout a une 
fois les siis assaus conmenchierent, dont chil de la 
ville furent tout esbahit, car il ne sceurent auquel lés 
entendre. Li gentilhonme qui dedens Poitiers estoient, 
se missent au desfendre vaillanment, mais il ne porent 
pas partout entendre. Et ces archiers traioient si 
ouniement que nuls ne s'osoit bouter en lor trait. Et 
entrerent de deus assaus la premiere fois dedens 
Poitiers : ce furent li sires de Copane et sa baniere, et 
li sires de Ponmiers et sa baniere. Qant li chevalier 
et li esquier veirent que on les avoit esforciés, et que 
lors ennemis entroient ens, si se retraisent au plus tos 
que il porent deviers le chastiel, et se bouterent 
dedens. Et aussi s'i requellierent grant fuisson de ceuls 
de Poitiers. Et moult de honmes, de fenmes et d'enfans 
prissent les camps par deus portes qui furent ouvertes, 
et se sauverent. Et chil qui demorerent furent ens ou 
dangier de lors ennemis qui n'en avoient nulle pité, 
mais i ot ce jour grande ocision. Ensi orent en ce temps 
les Englois et les Gascons la chité de Poitiers, et i 
fissent che que il vorrent. Elle fu toute courue ; et 
grandement i pourfiterent les Englois et i sejournerent 
quatre jours. Et qant il s'en departirent, tout cargiet 
d'or et d'argent, de draps, de pennes et de jeuiauls, 
il bouterent le feu dedens ; car il n'orent pas consel 
de le tenir : liquels feus fu si grans et tant mouteplia 
que pluisseurs eglises furent arses et peries, dont ce 
fu pités et damages. 
Et s'en retournerent les Englois viers Bourdiaus par 
un aultre cemin que il n'estoient venu et rentrerent en 
Bourdiaus tout rice et toursé de bonnes coses. Et 
orent sus ce voiage les Englois et les Gascons 
plus de .CCCC. prisonniers, lesquels ils rançonnerent, 
qant il furent venu a Bourdiaus, tout a lor plaisance ; 
et en recrurent courtoisement les auquns sus lors fois, 
qui depuis paiierent a lor aise, car en tels coses Englois 
et Gascons ont esté moult courtois. Qant li contes 
Derbi fu retournés a Bourdiaus, il donna a toutes 
gens d'armes congiet, et se ordonna de monter sus 
mer et de venir devant Calais veoir son signeur et 
cousin le roi d'Engleterre que moult desiroit a veoir ; 
et fist ses pourveances de nefs, de vassiaus et de 
balenghiers sus la riviere de Geronde devant la bonne 
chité de Bourdiaus. Nous retournerons as besongnes 
d'Engleterre, et parlerons dou roi David d'Escoce et 
les Escoçois, qui fissent en celle saison une grande 
asamblee en Escoce, pour entrer en Engleterre et 
destruire le pais. 

Qant li rois de France et ses consauls veirent que li 
rois d'Engleterre et les Englois estoient aresté devant 
Calais, et tellement fortefiiet et ordonné que on ne 
lor pooit porter contraire ne damage ne lever le siege, 
si en furent moult courouchié ; car de perdre une telle 
ville que Calais est, ce pooit estre trop grandement 
au blame et ou prejudice dou roiaulme de France, et 
par especial des marces et frontieres de Piqardie. Si 
jecterent lor visee li François que il feroient le roi 
d'Escoce et les Escoçois resvillier, et entrer a poissance 
au lés deviers euls, ens ou roiaulme d'Engleterre, 
et ardoir et essillier tout devant euls. Il n'i 
veoient aultre remede, car qant les Englois averoient 
ces nouvelles, pour obviier a l'encontre, il se departiroient 
dou siege de devant Calais et s'en retourneroient 
en Engleterre. 
Li rois d'Engleterre, qui seoit devant Calais, avoit 
bien imaginet et comsideret, et son consel aussi, toutes 
ces besongnes, et que voirement les Escoçois qui 
desiroient a contrevengier les damages et despis que 
les Englois lor avoient fais, poroient entrer en Engleterre 
et faire i un grant damage. Et si n'estoit pas li 
pais bien pourveus pour le desfendre et garder a 
l'encontre des Escoçois ; car il tenoit la au siege devant 
Calais toute la flour de la bonne chevalerie d'Engleterre ; 
et aussi son cousin li contes Derbi en avoit 
grant fuisson en sa compagnie en Gascongne : siques, 
pour toutes ces doubtes et inconveniens qui pooient 
avenir, le roi d'Engleterre venu devant Calais et basti 
son siege en la fourme et maniere que vous avés oi 
recorder, il ordonna que li sires de Persi, li sires de 
Noefville, li sires de Roos et li sires de Lussi retourneroient 
en Engleterre, a tout .CC. lances et .Vc. archiers, 
et iroient en Norhombrelande garder la frontiere 
contre les Escoçois. 
Encores demoroient gens assés au roi d'Engleterre 
pour furnir et tenir son siege, parmi le moiien de ce 
que nuls ne pooit venir sus euls, tant estoient il bien 
fortefiiet. Et aussi les Flamens de Flandres escripsoient 
et envoioient souvent deviers le roi d'Engleterre, 
en li remonstrant conme si soubject, amic et 
aloiiet, que, qant il les vodroit avoir et ils leur segnefieroit, 
il le venroient dou jour a l'endemain servir a 
soissante mille honmes. Li rois d'Engleterre ne renonçoit 
pas a ce comfort, mais les tenoit a amour moult 
grandement : siques sus lor fiance et confort, ils s'estoit 
priés pris de renvoiier ces .IIII. barons desus nonmés en 
Engleterre. Et qant il i furent venu, il trouverent 
la roine Phelippe d'Engleterre, qui n'estoit pas esbahie, 
mais conme vaillans dame, requelloit et asambloit 
gens de toutes pars ; et estoit la bonne dame traite en 
la chité de Evruich, que on dist Iorch. 
Si fu la dame moult resjoie de la venue des .IIII. chevaliers 
desus dis et des bonnes nouvelles que elle ot 
de son signeur et mari, le roi d'Engleterre. Et se 
ordonnerent tout l'un parmi l'autre, atendans le roi 
d'Escoce et les Escoçois qui estoient issu d'Escoce et 
ja entré ens es frontieres de Norhombrelande, et 
ardoient et essilloient a lor pooir tout le pais. Et 
estoient plus de .XL. mile ; ne nuls n'estoit demorés 
derriere, de qui on se peuist aidier. 

Entrués que la roine d'Engleterre avoit fait son 
asamblee et faisoit encores en la marce et frontiere 
d'Iorch, li rois David d'Escoce et les Escoçois, a trois 
mille armeures de fier, chevaliers et esquiers, et bien 
.XXX. mille de aultres gens, tout honme de guerre et 
en pourpos de courir toute Engleterre, car il le sentoit 
desnuee de gens d'armes et d'archiers, entrerent 
au lés deviers Rosebourch, en la terre le signeur de 
Persi. Et vinrent un jour a Anvuich et ardirent la ville, 
mais au chastiel, il ne peurent riens fourfaire ; et passerent 
oultre pour passer a gué la riviere de Thin 
pour venir devant Durames et Iorch et entrer en la 
plainne Engleterre. 
Sus celle entente le faisoient il et ne quidoient pas 
que nuls ne lor deuist aler au devant ne resister lor 
cemin, tant estoient il orguilleus et presomptieus ; mais 
si fissent. Car sitretos que les nouvelles vinrent a la 
roine d'Engleterre, qui se tenoit a Iorch et qui la avoit 
asamblé ce que elle pooit avoir de gens, et que elle 
sceut que li rois d'Escoce et les Escoçois estoient 
entré en Norhombrelande et ardoient et essilloient le 
pais, pour mieuls monstrer que la besongne estoit 
sienne, elle se departi de Evruich a ce que elle avoit de 
gens, le conte de Honstidonne qui elle avoit fait 
connestable de toute son hoost, et le signeur de 
Moutbrai marescal, en sa compagnie. Et la estoient 
li archevesques de Cantorbie, li archevesques d'Iorch, 
li evesques de Londres, li evesques de Hartfort, li 
evesques de Nordvich, li evesques de Lincole et li 
evesques de Durames ; car en Engleterre, qant li 
besoins est, tout li prelat et li clergies s'arment pour 
aidier a desfendre et garder leur pais. 
Li rois d'Escoce et les Escoçois esploitierent tant 
que il vinrent logier a trois petites lieues dou Noef 
Chastiel sur Thin, ou la roine d'Engleterre estoit 
venue, et pas ne savoient les Escoçois que elle fust la 
ne en celle assamblee des Englois, et ne le tenoient pas 
a si vaillant fenme que elle estoit et que il le trouverent. 
Bien sçavoient les Escoçois que les Englois 
estoient requelliet en la ville dou Noef Chastiel sur 
Thin ; siques, qant il furent venu et aresté a trois 
petites lieues englesces priés de la, il leur manderent 
par un hiraut que, se il voloient traire hors et venir 
sus les camps, il trouveroient les Escoçois tous pres, 
qui les combateroient ; et, se il ne venoient, il fuissent 
tout conforté, que il les venroient requere dedens 
Noef Chastiel. Li baron de Northombrelande et li 
contes de Hostidonne, asquels les paroles et requestes 
adrechierent, respondirent que il isteroient bien, qant 
bon lor sambleroit, non a la volenté de lors ennemis. 
Qant ceste response fu oie, li Escoçois dissent ensi 
ensamble : « Ces Englois nous doubtent. Il ne sont 
que un petit de gens ; il n'oseront issir hors dou 
Noef Chastiel. Se nous les volons avoir, il les nous 
convient la aler querre. Nous les assegerons ; il seront 
nostre. Nous tenons les camps en Engleterre. Avant 
que li rois d'Engleterre et sa poissance qui sont a 
siege devant Calais, soient chi venu, nous averons 
fait nostre fait et desconfi tout le pais. Nous sçavons 
bien, honmes pour honmes, que nous sonmes .VI. 
contre .I., car li pais d'Engleterre est a present tous 
wis ; et ont encores avoecques euls grant fuisson de 
clergiet, liquel n'averont nulle duree contre nous, 
car il ne sont point fait de la guerre. » 
Ensi se devisoient li Escoçois et comptoient les 
Englois pour desconfis ; mais li Englois ne l'entendoient 
pas ensi. Ançois missent ils en lors arrois sous 
ordenance et avis, et monstrerent corage de vaillance. 
Et furent consilliet, sus la response que il 
avoient faite as hiraus qui lor avoient aporté la 
bataille, que il n'atenderoient pas que les Escos les 
venissent requerre ne enclore dedens la ville dou 
Noef Chastiel sur Thin, mais se departiroient, le bon 
matin, tout apresté pour tantos combatre, se il 
besongnoit, et se meteroient sus les camps et prenderoient 
cel avantage, et ensi esbahiroient ils lors ennemis. 
Sus la fourme et maniere que il proposerent, 
ensi le fissent ils. Ce prope soir, li contes de Hostidonne, 
connestables de l'oost, et li sires de Moutbrai, 
marescaus, envoiierent nonchier d'ostel en hostel, 
parmi la ville dou Noef Chastiel sus Thin que au 
point dou jour, au son de la tronpete, casquns fust 
pres pour monter a cheval et pour sievir l'oost la ou 
les banieres chevauceroient. Tout l'acorderent. 
Qant ce vint au point dou jour, les tronpetes sonnerent ; 
toutes manieres de gens se resvillierent. Au 
second cop de la tronpete, tout s'armerent ; et au 
tierch son de la tronpete, tout monterent as chevaus, 
voires chil qui cheval avoient. Et chil de piet furent 
tous pres aussi pour partir et euls poursievir ; et issirent 
tout dou Noef Chastiel et se traissent sus les camps, 
et ceminerent tout droit deviers les Escoçois. Et la 
estoit la bonne roine d'Engleterre, la tres vaillans 
dame, de quoi tout estoient plus rencoragiet assés, 
de ce que il le sentoient avoecques euls. 
Les Escos ne se donnerent de garde au matin, qant 
les nouvelles lor vinrent. Et leur fu dit ensi : « Vechi 
les Englois ! Il nous viennent courir sus et combatre. » 
De ces paroles furent ils moult esmervilliet, et ne le 
voloient li auqun croire ; et i envoiierent lors coureurs 
pour descouvrir et sçavoir se ces nouvelles estoient 
vraies. Chil qui i furent envoiiet raporterent que il 
avoient veu les Englois qui tout s'estoient ordonné 
au lonch de une haie et mis en bataille, et les archiers 
sus deus elles. Dont demanderent li contes Douglas 
et li contes de Moret, en la presence dou roi d'Escoce, 
se il estoient grant fuisson ; chil respondirent sagement 
et disent : « Nous ne les poons avoir tous nombrés, 
car il se sont couvert et fortefiiet de la haie. Se nous 
ne savons se il en i a otretant dela la haie que nous 
en avons veu decha. » Dont fu dit et devisé entre les 
Escos : « Or les laisons en ce parti ou il sont ; il n'osent 
traire avant, car il ne se sentent pas fort assés. Il se 
taneront et hoderont, et ja sus le soir, nous les irons 
combatre, se il nous vient bien a point. » Chils consauls 
fu tenus, et se tinrent les Escoçois tout quoi ; et n'estoit 
nulles nouvelles de euls, ne ne fu jusques a haute 
nonne, dont les Englois furent tout esmervilliet de ce 
que il ne traioient avant. 

En celle detriance se consellierent li baron et li 
prelat d'Engleterre et regarderent pour le millour et 
le plus segur que la roine lor dame retourneroit au 
Noef Chastiel : si averoient mains de carge et de 
songne ; et remonstrerent cel avis et lor consel a la 
roine, et le peril aussi que ce pooit estre de li, car 
pour le millour on l'avoit consilliet. La bonne 
dame ne volt pas brisier lor consel, quoique volentiers 
elle fust demoree dalés ses gens. Qant ce vint au 
departir, elle lor pria de bon coer et par grande 
affection que tout vosissent entendre au bien conbatre, 
se la bataille avoient ; et tout li fianchierent, 
par la foi de lor coer que ja ne se fainderoient, mais 
feroient tant que il i averoient honnour et pourfit. 
Adont se departi la roine de la place, et retourna 
deviers le Noef Chastiel et laissa ses gens convenir. 
Qant la roine fu departie, li signeur et li prelat se 
remissent ensamble en consel ; et dissent chil liquel 
estoient le plus usé d'armes : « Se nous atendons 
jusques a la nuit, ces Escoçois qui sont grans gens, 
nous poront venir courir sus et porter trop grant 
damage. Si seroit bon que nous envoions viers euls 
jusques a .Vc. lances, pour euls atraire hors de lors 
logeis, et que li nostre se facent cachier tout au lonch 
de celle haie, la ou nostre archier seront mis et 
aresté. Et se les Escos viennent soudainnement apriés 
nos gens, ensi que il sont bien tailliet de ce faire, car 
il sont chaut, boullant et orguilleus, et tant que pour 
l'eure il prissent moult petit nostre afaire, nostres 
archiers, qui sont frés et nouviauls, trairont sus euls 
et entre euls ; et nous aussi, gens d'armes, les requellerons 
ensi conme il apertient a faire : par ce parti 
porons nous bien avoir bonne aventure. Et se il se 
voellent tenir la ou il sont, il donront a entendre que 
il nous vodront venir courir sus de nuit, mais nous 
nos departirons avant et nous retrairons dedens le Noef 
Chastiel, car pas ne nous seroit pourfitable a chi 
atendre et logier le nuit. » 
Chils consauls fu tenus, et chil ordonné, liquel 
iroient veoir les Escos. Et se departirent tout en une 
brouse, bien .Vc. lances, tous as chevaus, et cevauchierent 
tant que il vinrent sus le logeis des Escoçois, 
liquel avoient aussi de lors gens sus les camps, pour 
savoir le convenant des Englois. Sitretos que ces 
chevauceours d'Escoce les veirent cevauchier, il se 
hasterent de retourner viers lors gens et de euls noncier 
ces nouvelles. Les Escoçois se conmenchierent a 
estourmir et a armer, chil qui desarmé estoient et 
avoient lors chevaus tous pres. Evous les Englois 
venus en une brousse, et vinrent faire une course 
devant les Escos. Qant les Escoçois les veirent venus, 
tantos il furent prest de monter a chevaus et de 
prendre lors glaves et de venir sus ces Englois, liquel 
n'atendirent point, mais se missent au retour tout 
sagement. Qant les Escos les veirent fuir, si conmenchierent 
a juper et a criier moult hault et a brochier 
de l'esporon apriés euls. Les Englois, qui estoient 
aviset de ce que il devoient faire, passerent tout au 
lonch de la haie ou lor archier estoient ; et qant les 
Escos furent venu jusques a celle haie, les archiers 
englois conmenchierent a traire moult fort et moult 
roit et a enpaller honmes et cevaus et a mettre a 
grant meschief. Ces .Vc. lances d'Englés retournerent 
tout a un fais et monstrerent visage, et encores plus 
de mille lances qui estoient tout pourveu et aviset de 
lor fait. 
Ensi se conmença li bataille qui fu grande et grose, 
et issirent tous les Escoçois de lors logeis. Et les 
archiers d'Engleterre s'estendirent au lonc et donnerent 
moult grant confort as gens d'armes de 
lor costé et grant painne as Escoçois, liquel se comfioient 
grandement en lor poissance. Et pour ce que 
les Englois sentoient bien que il estoient grans gens 
et que, se la journee estoit contre euls, il i prenderoient 
si grant damage que jamais ne seroit recouvré, 
car tout Engleterre seroit courue tant que dou plat 
pais, ne ja li rois d'Engleterre, qui tenoit son siege 
devant Calais, n'i poroit venir a temps. Et tout ce 
lor avoit bien et sagement la ditte roine remonstré 
avant que elle se departesist de euls, et que toute 
l'onnour dou roiaulme d'Engleterre gisoit en celle 
journee. Et au voir dire, Englois monstrerent bien la, 
et aussi ont il fait aillours, en toutes places ou il se 
sont trouvé, que ce sont vaillans gens et de grant 
corage et conforté en lors besongnes ; et tant plus 
voient de sanch espars et espandu, et tant sont il plus 
hardi et outrageus. 
Che jour, ensi que de la belle aventure que li rois 
d'Engleterre et ses gens orent de la bataille de Crechi 
et que euls .XVM. honmes en tout en desconfirent 
cent mille, parellement a la bataille dont je vous parole 
presentement, un petit de gens que les Englois estoient 
ou regart des Escos, desconfirent lors ennemis. Et fu 
pris li rois qui moult vaillanment se combati et fu 
navrés en venant en la bataille, ou chief, de deus 
saietes : de quoi au traire hors, les fiers li demorerent 
entre les tes et le quir ; et depuis par puissons, on l'en 
fist l'une des saiettes issir hors par le nefs, et li aultre 
li demora tant que il vesqi. Si le porta il moult lonc 
temps, car il fu pris l'an de grace .MCCCXLVI.. 
Et je Jehans Froissars, acteres de ces croniques et 
histores, fui en ou roiaulme d'Escoce l'an de grace 
.MCCC. et .LXV. et de l'ostel le dit roi .XV. sepmainnes, 
car ma tres honnouree dame, madame la roine Phelippe 
d'Engleterre, m'escripsi deviers li et deviers les 
barons d'Escoce, qui pour l'amour de ma dame me 
fissent tout bonne chiere, et especiaulment li rois, et 
sçavoit parler moult biau françois, car il fu de sa 
jonece nouris en France, ensi que il est contenu ichi 
desus en nostre histore ; et euch l'aventure de tant que 
je fui avoecques lui et de son hostel, que il viseta la 
grignour partie de son roiaulme. Si le vei tout et 
comsiderai par estre en ses cevauchies, et moult de 
fois li oy parler et deviser a ses gens qui la estoient 
et a auquns chevaliers de la bataille et de sa prise. 
Et la i estoient, qui furent a la bataille, mesires Robers 
de Versi, et i fu pris dou signeur de Sees en Northombrelant, 
et mesires Guillaumes de Glaudigewn, et 
messire Robert Bourme et mesires Alixandres de 
Ramesai ; mais li contes de Douglas et le conte de 
Moret que je trouvai en Escoce, ce fu lors peres qui 
avoient esté a celle besongne. Et le di pour tant que li 
rois d'Escoce avoit encores le fier de la saiette ou 
chief ; et qant la lune se renouvelloit, il avoit par 
usage le chief moult dolereus, et vesqi depuis que je 
oy esté en Escoce, plus de .XII. ans. Ensi appert il que 
il porta ce fier enfieret, bien .XXXII. ans. Or retournons 
a la bataille dont je parloie presentement, et recordons 
conment elle se persevera, et la grace que Dieus fist 
ce jour as Englois, car vous devés sçavoir que Escoçois 
en bataille sont mallement fort, appert, dur et 
hardi. 

A faire une telle bataille et la ou li rois est navrés 
et pris, il convient que il i ait des grans apertisses 
d'armes faites. Ces Escos portent haces par usage, 
dont il donnent et frapent trop biaus horions ; et 
n'est homs, tant soit bien armés, se il en est atains de 
bon brac, qui ne soit couchiés par terre. La bataille 
des Englois branla deus ou trois fois, et furent les 
Englois sus le point de estre tout desconfi ; et l'euissent, 
se Dieus et fortune et bonne aventure ne les euist 
aidiés. Li evesques de Durames, oncles au signeur 
de Persi, qui la estoit, uns moult vaillans homs, 
tenoit une bataille sus ele, qui reconfortoit les branlans ; 
et ce leur fist trop de biens, et li trais des 
archiers. Finablement les Escoçois furent la desconfis, 
mort et pris et tournés en voies, et tantos fu tart. Se 
ne dura point la cace longement. 
Et escei li rois ens es mains d'un esquier de Norhombrelande, 
liquels se nonmoit Jehans de Qopelant. 
Chils prist le roi d'Escoce par vaillance de corps et 
d'armes, et ot son gant et le fist fiancier a lui. Chils 
Jehans de Qopelant, qant il congneut que il avoit si 
grande aventure et si belle que pris le roi d'Escoce, il 
se doubta que on ne li vosist rescourre ou esforcier ; 
car il i avoit la des grans barons et chevaliers d'Engleterre 
trop plus grans que il ne fust, et que les envies 
en ce monde sont grandes et les convoitises : si destourna 
le roi d'Escoce et ne le mena pas deviers la 
roine d'Engleterre au Noef Castiel, mais aillours en 
un chastiel assés fort et d'un sien grant amit qui le 
requeli. Et dist bien Jehans de Qopelant que il ne le 
renderoit a nul honme dou monde, fors au roi qui 
estoit son signeur, et de qui il tenoit son hiretage. 
Qant la roine d'Engleterre, qui se tenoit au Noef 
Chastiel, entendi que la journee estoit pour li et pour 
ses gens, si en fu grandement resjoie, et ce fu raisons. 
Or vinrent ses gens, les uns apriés les aultres, ensi que 
on se depart de teles besongnes, le conte de Honstidonne, 
connestable de l'oost, le signeur de Moutbrai, 
marescal, le signeur de Persi, le signeur de Noefville, 
les prelas, les barons et les chevaliers. Et ensi que il 
rentroient en la ville, la bonne roine lor estoit au 
devant, et les requelloit doucement et liement, et les 
prioit et disoit : « Vous venrés souper avoecques moi ; 
vous l'avés bien gaegniet. » Chil signeur li acordoient, 
et tant fu la bonne dame la sus son palefroi avoecques 
ses damoiselles, que tout li signeur ou auques priés 
furent rentret. 
Or avoit on dit a la roine que li rois d'Escoce estoit 
pris, siques la bonne dame demandoit : « Et qant verai 
je mon prisonnier, le roi d'Escoce, et celi qui l'a pris 
aussi ? » Qant elle vei que point on ne l'amenoit, si dist 
as chevaliers qui estoient dalés li : « Et pourquoi ne 
me amainne chils qui a pris le roi d'Escoce mon 
adversaire, son prisonnier et le mien ? Je le veroie ja 
moult volentiers. » - « Madame, respondirent li chevalier, 
ou que il soit, il est vostres et est bien. N'en 
aiés nulle soupeçon ; espoir le vous amenra il ja au 
souper, pour vous plus honnourer et conjoir. » La 
roine s'apaisa a tant et vint a son hostel, et fu li soupers 
apparilliés tres grans et tres biaus. Et i furent 
tout li chevalier, voires chil qui i vodrent estre ; 
auquns en i avoit des bleciés et des navrés et des 
lassés qui demorerent a lors hostels pour euls aisier. 
Qant la roine vei que Jehans de Qopelant n'amenoit 
point le roi d'Escoce, si fu toute merancolieuse et se 
contenta mal de li. Mais li chevalier le rapaisierent et 
li dissent : « Madame, ou que li rois d'Escoce soit, 
c'est vostres prisonniers. Jehans en fera bonne garde. » 
Ensi se passa la nuit. Qant ce vint a l'endemain, nouvelles 
vinrent a la roine, car on en avoit fait bonne 
enqueste, que Jehans de Qopelant en avoit menet le 
roi d'Escoce en un chastiel assés pourlic et que ce 
estoit se intension que la le tenroit il et garderoit, tant 
que li rois d'Engleterre ses sires retourneroit ou pais, 
et ne le deliveroit a honme ne a fenme, fors au 
roi meismes ou a son conmant. La roine d'Engleterre, 
pour savoir mieuls le intension de ce Jehan de Qopelant, 
envoia le conte de Honstidonne et de ses chevaliers 
parler a lui. Et cevauchierent tant que il vinrent 
au chastiel ou Jehans estoit, et aussi li rois d'Escoce 
son prisonnier ; et parlerent a lui et li remonstrerent 
conment sa dame, la roine d'Engleterre, les envoioit 
la, et li remonstrerent tout au lonc ensi que la matere 
requeroit. 
Jehans de Qopelant ne fu pas esbahis de respondre, 
et dist : « Mi chier signeur, je congnois assés que ce 
que vous me remonstrés ; vous le me dittes pour mon 
bien et le deveroie faire, mais dittes ensi a ma tres 
redoubtee dame, madame d'Engleterre, que mon 
prisonnier le roi d'Escoce, je l'ai encores peu gardé ; 
et qant la congnisance en sera venue a mon tres 
redoubté signeur, monsigneur le roi d'Engleterre, que 
je l'aie assés gardé, et que je le rende et mette la ou il 
l'en plaira a ordonner, je le ferai, et non, de ma volenté 
oultre, se on ne le m'esforce. Mais je prench si tres 
grande plaisance a lui veoir que je m'i consoole tous. 
Et m'est avis que j'en doi rendre trop grans graces a 
Nostre Signeur, qant a moi qui sui uns povres bacelers, 
entre tant de vaillans honmes chevaliers et esquiers 
dou roiaulme d'Engleterre qui ont esté a celle journee, 
Dieus le m'a envoiiet. Et m'est avis que nuls n'en doit 
estre courouciés, ne n'en doit avoir envie. Et, mi 
signeur, ensi que vous porés dire a madame la roine, 
j'en ferai bonne garde et renderai bon compte ; et de 
ce elle ne soit, ne nuls en doubte, ne en soupeçon. 
Avoecques tout ce, il est bleciés et ne poroit soufrir 
le cevauchier ne le cariier, ne prendre nul air. Et dient 
chil qui l'ont en garde, tant que pour le medeciner et 
purgier dou mal dou chief, il seront plus de trois mois, 
avant que il puisse issir de la cambre. Et se il me 
moroit par ma coupe, otant que je sui resjois de sa 
prise, seroi je courouchiés de sa mort, et a bonne 
cause. Et toutes ces raisons que je vous remonstre 
en espisce de bien, voelliés dire et monstrer sus bonne 
fourme a ma dame la roine, et je vous en prie ; car, 
se vous ne fuissiés ichi venus, si euisse jou envoiié 
deviers li, ou je i fuisse alés en prope personne pour 
moi escuser, car je me vodroie acquiter deviers ma 
dame et deviers le roiaulme d'Engleterre loiaument. 
Et on n'a point veu le contraire en moi ne ne vera on 
ja tant que je vive, et Dieus, qui a bien conmenchiet, 
dont je l'en regratie, me doinst tousjours bonne 
perseverance. » 
« Ce face ! Jehan », ce respondi li contes de Honstidonne, 
qui avoit proposé toutes les paroles. « Et je 
vous escuserai, dist li contes, tant que ma dame et 
son consel se contenteront de vous, mais je vous pri, 
se on puet veoir ce roi d'Escoce, que je le voie. » 
- « Oil », respondi Jehans de Qopelant. Il li fist veoir, 
qant il fu heure, et le mena dedens la cambre ou il se 
gissoit sus une couce. Et parla li rois au dit conte, et 
li contes a lui, et li dist que madame d'Engleterre 
l'avoit la envoiiet, pour lui veoir et viseter. Li rois 
s'en contenta et li dist : « Salués moi la roine d'Engleterre. 
Quoique je me tiengne ichi et en la garde de 
l'esquier qui m'a creanté, je me tieng a son prisonnier. » 
- « Sire, dist li contes, pensés de vostre santé, 
et ne vous merancoliiés point, tant que vous en valés 
mains ; car tousjours finerés vous bien ; et comsiderés 
le bon moiien que vous avés en vostre querelle : c'est 
que madame la roine d'Escoce est serour germainne 
de nostre signeur le roi d'Engleterre. » Dont respondi 
li rois d'Escoce et dist : « Contes de Honstidonne, je 
vosisse bien aultrement se il deuist estre, et tant que 
ma santé, j'en passerai ; mais je vous pri : dites a la 
roine qui chi vous envoie, que elle me face viseter 
par bons fusesiiens et medecins, car se je moroie a 
nuit, les Escoçois feroient demain un roi en 
Escoce. » 

A toutes ces paroles respondi li contes de Honstidonne 
moult doucement au roi d'Escoce, et dist que 
il le feroit volentiers, et prist congiet a lui et li rois li 
donna. Et prist congiet li dis contes a Jehan de Qopelant 
et a ceuls dou chastiel, et puis s'en departi et 
cevauça et retourna au Noef Chastiel sus Thin, ou la 
roine d'Engleterre estoit et tout li signeur. Li contes 
de Honstidonne fist se seneement la response de toutes 
ces coses desus dittes, que la roine et tout li signeur 
s'en contenterent, et fu la roine consillie que d'escrire 
tout l'estat de la besongne et le prise dou roi, et de 
tantos ces nouvelles envoiier deviers son signeur et 
mari, le roi d'Engleterre. Clerc furent mis en besongne ; 
la roine escripsi au roi, a son fil et as barons d'Engleterre 
qui devant Calais se tenoient. Les lettres escriptes 
et seelees, honme bien esploitant furent cargiet de 
faire ce message et se missent a voie et chevaucierent 
tant quoiteusement de nuit et de jour que il vinrent 
a Douvres. Et tantos entrerent en un vassiel et furent 
oultre de une maree, et vinrent deviers le roi premierement, 
et baillierent lors lettres de par la roine. Li 
rois les ouvri et lissi tout au lonc. Et qant il ot entendu 
toute la substance de la lettre et la prise dou roi 
d'Escoce, son serouge et son adversaire, et l'ordenance 
de la bataille et les noms des mors et des pris, 
des honmes d'onnour qui a la bataille avoient esté, et 
conment Jehans de Qopelant uns esquiers de Northombrelande, 
l'avoit pris et le tenoit en un chastiel, 
et ne le voloit rendre a nul honme ne fenme ne a la 
roine sa fenme meisment, et toutes ces coses et nouvelles 
la roine li specifioit clerement, vous devés 
savoir que il ot grant joie, et appella tantos mesire 
Godefroi de Harcourt qui estoit dalés lui, et li lissi 
les lettres tout au lonch. De ces nouvelles fu mesires 
Godefrois moult resjois et dist : « Sire, ma dame la 
roine d'Engleterre est une vaillans fenme : c'est une 
noble pair de vous deus. Dieus est en vostres oevres 
et mains. Perseverés tousjours avant : vous venrés a 
chief ou en partie des vostres ententes et calenge. 
Et se vous avés, ensi que vous averés, celle ville de 
Calais, vous averés un grant avantage, et porterés les 
clefs dou roiaulme de France a vostre çainture. Et a 
bonne heure passai la mer pour vous, car je vous ai 
resvilliet ; a tres grant painne vous amenai je par de 
deça. Comsiderés le biau voiage que vous avés fait, et 
desconfi vostres ennemis. Et d'autre part et tout une 
saison, vostre fenme a eu une telle journee pour lui 
que pris le roi d'Escoce et toute la flour de celi 
roiaulme. Jamais de vostre eage ne se releveront les 
Escoçois. Vostres coses vous viennent a plain et pur 
souhet. » - « Godefroi, dist li rois, vous dittes verité. 
Et je sui grandement tenus, et aussi est tous mes 
roiaulmes, de rendre graces a Dieu que ce nous a 
envoiiet. » 

Qant ces nouvelles furent esparses en l'oost devant 
Calais, de la prise le roi d'Escoce, et que la poissance 
des Escoçois avoit tout netement esté ruee jus par fait 
de bataille assés priés dou Noef Chastiel sur Tin, 
toutes manieres de gens furent tres resjoi et a bonne 
cause, et mieuls amee des Englois la roine assés que 
devant. Et dissoient en l'oost generaument : « Vive la 
bonne Phelippe de Hainnau, la roine d'Engleterre, 
nostre chiere et redoubtee dame, car elle amena et 
aporta entre nous et en Engleterre, honnour, pourfit, 
grace et tranqillité ; et tant conme elle vivra, biens, 
honnours, largueces et pourfis nous habonderont. 
Et elle est de un si bon pais, si douls, si courtois, 
et si amiable et raempli de bonnes gens, et qui 
dou tout s'enclinent a nous amer et honnourer ; et 
fu fille de si bon signeur et si sage et si vaillant, que 
elle ne poroit que tous biens faire. » Ensi couroit vois 
et renonmee conmunement entre les Englois devant 
Calais, et non pas la tant seullement, mais parmi tout 
le roiaulme d'Engleterre. 
Li rois d'Engleterre fu consilliés que de escrire a 
Jehan de Qopelant, et de li mander que il venist 
parler a lui devant Calais. Si escripsi li rois a la 
roine sa fenme et a Jehan de Qopelant, et li manda 
que ces lettres veues, sans querir nulle esqusance, il 
venist devant Calais, car il le voloit veoir. Ces lettres 
escriptes et seelees, li rois les fist delivrer a ceuls 
meismes qui la estoient venu de par la roine, liquel se 
missent au retour dou plus tos que il porent et rapasserent 
la mer, de Calais a Douvres, et puis cevauchierent 
tant que il vinrent deviers la roine qui se 
tenoit encores en es parties de Northombrelande. 
Se li baillierent les lettres que a lui apertenoit, et puis 
cevauchierent deviers Jehan de Qopelant ; et tant 
fissent que il le trouverent et parlerent a lui, et fissent 
lor message de par le roi et li delivrerent les lettres 
que li rois li envoioit. Jehans les lissi tout au lonch 
et respondi a celles et dist que il obeiroit volentiers 
au mandement dou roi, car il i estoit tenus, et fist les 
messagiers dou roi tres bonne ciere ; et puis ordonna 
ses besongnes dou plus tos que il pot et reconmanda 
le roi d'Escoce son prisonnier en bonnes gardes. Et 
puis se departi et cevauça tant par ses journees que il 
vint a Douvres et la monta en mer en un vassiel 
passagier, et fist tant que il vint devant Calais. Se issi 
dou vassiel et se mist sus terre, et ala deviers le roi. 

Vous devés sçavoir que, qant les Englois sceurent 
que Jehans de Qopelant estoit venus, il i ot grant 
priesse a lui veoir, car moult en i avoit en l'oost qui 
onques ne l'avoient veu ; et moult le desiroient a veoir 
pour la renonmee de ce que il estoit si vaillans homs, 
que il avoit pris le roi d'Escoce. Qant il fu venus 
jusques au logeis dou roi d'Engleterre, moult grant 
fuisson des signeurs d'Engleterre estoient la venu et 
assamblé pour li veoir. Li rois meismes les avoit 
mandés et le desiroit a veoir. 
Qant Jehans de Qopelant fu devant le roi, il se mist 
en un jenoul et dist : « Tres chiers sires, vous m'avés 
escript et mandé que je venise parler a vous. Je sui 
venus, car je vous doi toute obeisance. Tres chiers 
sires et redoubtés, se Dieus m'a volut consentir si 
grant grace que il m'a volut envoiier et mis entre mes 
mains le roi d'Escoce, et je l'ai conquis en bataille 
par fait d'armes, on n'en doit point avoir envie ne 
ranqune sus moi. Aussi puet bien Dieus envoiier sa 
grace sus un povre baceler de bonne volenté que il 
fait sus un grant signeur. » - « Vous dites verité, 
Jehan, respondi li rois. Je vodroie bien en mon 
roiaulme avoir assés de tels bacelers que vous estes. 
Vous m'avés fait service moult agreable, et je vous ai 
mandé, non pour mal que je vous voelle, mais tout 
pourfit et avancement ; et onques mes ne vous avoie 
veu que je vous connuisse. Se sui resjois de vostre 
venue, et en vaudrés mieuls. » 
Adont le prist li rois par le main et le fist lever. 
Tantos li contes de Warvich et mesires Renauls de 
Gobehen et mesires Richars de Stanfort et mesires 
Jehans Camdos et li chevalier d'Engleterre s'aquintierent 
de lui et le missent en paroles. A painnes pooit 
li rois oster ses ieuls de li, et en parloit a mesire Godefroi 
de Harcourt et a messire Gautier de Manni, et 
disoit : « Regardés les aventures d'armes, conment uns 
povres bacelers a pris en bataille et conquis par armes 
le roi d'Escoce. » - « Sire, respondirent a ceste parole 
li doi chevalier, Dieux li a envoiiet celle grace et cel 
eur. Se l'en devés bien remunerer, et tellement que 
tout aultre baceler, chevaliers et esquiers qui vous 
servent, s'i puissent exempliier. » - « C'est moult bien 
nostre intension », respondi li rois. Ensi fu Jehans de 
Qopelant requelliés et conjois dou roi et des signeurs, 
et eslevés de grace et de renonmee et honnourés 
de tous. 
Qant Jehans de Qopelant eut esté dalés le roi, tant 
que bon li fu et au roi, ensi li rois li dist : « Jehan, 
vous retournerés en Engleterre et, vous venu chiés 
vous, vostre prisonnier, le roi d'Escoce, vous le presenterés 
a ma fenme et l'en ferés don. Vous estes tous 
esqusés de ce que vous l'avés tenu et gardé. Et pour 
vostre service que nous tenons a grant et a agreable, 
nous vous retenons pour nostre corps et de nostre 
cambre, parmi .Vc. livres a l'estrelin de revenue par 
an, que vous averés, et nous retourné en Engleterre, 
nous vous en ferons asignation, telle que bien vous 
devera sousfire. » De ce don remercia Jehans de 
Qopelant le roi d'Engleterre. Encores avoecques tout 
ce et ces lettres, qant Jehans se departi dou roi et des 
signeurs, on li donna un lettre de par le roi a prendre 
.IIM. mars en deniers apparilliés sus l'estaplier des 
lainnes. Ensi se departi Jehans de Qopelant dou roi 
et retourna en Engleterre. Et qant il fu venus chiés 
soi, et que li rois d'Escoce pout sousfrir le cevauchier, 
il le prist, et bien acompagniés, il l'amena a la roine 
d'Engleterre, ensi que dit et cargiet li estoit dou roi. 
La roine qui fu dame pourveue de sens et d'onnour, 
rechut Jehan de Qopelant doucement et bellement, 
ne onques ne li monstra parole nulle de dureté, ne 
que elle euist eu merancolie sur li ; et avoecques tout ce, 
elle conjoi le roi d'Escoce, ensi que a faire apertenoit. 
Depuis que Jehans de Qopelant ot rendu et delivré 
le roi d'Escoce a la roine d'Engleterre, et que elle s'en 
tint saisie, ne demora gaires ou pais de Northombrelant, 
mais ordonna ses besongnes et recarga toute la 
terre a quatre barons desus nonmés, liquel sont 
grant hiretier en Northombrelande ; et puis, bien 
aconpagnie, elle s'en retourna viers Londres et 
enmena avoecques li le roi d'Escoce, et fist tant par 
ses journees que elle vint a Londres. Qant li Londriien 
sceurent la venue de la roine, et que elle lor 
amenoit le roi d'Escoce, si se esforcierent tout generaulment 
de li requellier honnourablement, ensi que 
a lui apertenoit, et widierent un jour qant elle deubt 
entrer en Londres, plus de .II. mille chevaus a l'encontre 
de li. Et fu amenee la roine tout au lonc de Londres, 
et le roi d'Escoce en sa compagnie, a grant fuisson 
de menestrandies jusques au palais de Wesmoustier. 
Et la descendirent la roine et li rois d'Escoce. 
Depuis ceste ordenance, li rois d'Escoce fu amenés 
par une barge sus la Tamise ens ou fort chastiel de 
Londres, et la enclos sus bonnes gardes, que on mist 
dalés lui, car la ditte roine avoit intension que de 
passer proçainnement la mer et venir devant Calais 
veoir son signeur, le roi d'Engleterre, et se ordonna 
a ce et grant fuisson des dames d'Engleterre aussi, 
qui toutes avoient grant desir de veoir lors maris, 
qui estoient avoecques le roi devant Calais. Si se 
ordonnerent a ce, et pour passer, la roine et les dames ; 
et envoiierent lors pourveances devant par la riviere 
de la Tamise, qui rentre dedens la mer a Mergate. 
Et depuis la ditte roine et les dames, montees sus 
hagenees amblans, cevauchierent par terre jusques en 
la cité de Cantorbie, et fissent lors offrandes au 
beneoit corps saint Tomas. Et puis vinrent a Douvres, 
et entrerent ens es vassiaus et passerent oultre et 
vinrent devant Calais : de quoi toute li hoos fu grandement 
resjoie de lor venue. Et vint la la roine environ 
la Toussains, et tint court ouverte, le jour de la 
Toussains, de tous signeurs et de toutes dames. 

Chils sieges tint longement devant Calais, et si i 
avinrent des grandes aventures et des belles proeces 
de l'un costé et de l'autre, par terre et par mer, lesquelles 
je ne puis pas toutes, non la moitié, escripre 
ne recorder. Car li rois de France avoit fait establir 
si bonnes gens d'armes sus les frontieres d'Artois, de 
Boulenois et en la conté de Ghines, qui pour ce temps 
se tenoit toute françoise, et aussi mis et establi sus 
la mer, Genevois, Normans et Espagnols, que, qant 
les Englois voloient issir hors de lor siege, il convenoit 
que il fuissent trop bien acompagniet, se il n'estoient 
rebouté ; et qant il estoient plus fors de lors ennemis, 
il les reboutoient ens es fortereces en Ghines, en 
Hames, en Niele, en Oie, en Bavelingehen, en Fiennes, 
en la Montoire, en Saint Omer, en Tieruane et en 
Boulongne, car li Englois, seans devant Calais, couroient 
bien, pour fouragier, jusques a la. 
Et vint adont devant Calais li sires d'Aughimont, 
sires dou Rues en Hainnau, voires son temps durant, 
veoir le roi d'Engleterre et devint son honme parmi 
.CC. livres a l'estrelin, que li rois d'Engleterre li donna 
de revenue par an, asignés sus ses coffres. Et en fu li 
sires d'Aughimont bien paiiés, tant que il volt estre et 
demorer en service des Englois. Et pour le temps il 
estoit fors et jones, hardis et entreprendans chevaliers, 
et fu nonmés Ernouls, et fist des belles cevauchies 
avoecques les Englois et des grans apertises d'armes, 
par lesquelles il i acquist grant grace et l'amour des 
Englois. Et estoient acompagniet li et messires 
Renauls de Gobehen, et ne chevauçoient point l'un 
sans l'autre. 
Tout cel ivier, demora li rois d'Engleterre a siege 
devant Calais ; et estudioient ils et ses gens conment il 
peuissent avanchier lor besongne, et constraindre le 
plus ceuls de Calais. Et rendoit li rois d'Engleterre 
grant painne pour tenir a amour la conmunauté dou 
pais de Flandres, car avis li estoit que parmi euls le 
plus aise il pooit venir a ses ententes. Et envoioit 
souvent deviers euls grans pronmesses, et leur faisoit 
dire et disoit aussi, qant il le venoient veoir au siege, 
que, se il le voloient aidier tant que il peuist venir a 
sen entente de la ville de Calais, il lor recouverroit 
sans doubte Lille, Douai et Bietune et toutes les 
apendances qui anciennement s'estoient tenues des 
resors de Flandres ; siques, par tels pronmesses, li 
Flamenc s'esmurent en ce temps et vinrent mettre le 
siege devant Bietune. Et avoient a chapitainne un 
chevalier d'Artois qui se nonma messires Oudars de 
Renti, liquels estoit banis de France et ne s'i osoit 
tenir, car se on li euist tenu, on l'euist pendu : si s'en 
vint en Flandres. Et le requellierent li Flamenc et en 
fissent lor chapitainne, car Jaquemés d'Artevelle, 
ensi que vous savés, estoit mors ; et estoient li Flamenc 
devant Bietune bien .LXM.. 
Si estoient par dedens la ville, pour le garder et 
desfendre quatre vaillant chevalier, messires Joffrois 
de Cargni, messires Ustasses de Ribeumont, mesires 
Jehans de Landas et messires Bauduins d'Enneqins ; 
et avoient bien .CC. lances desous euls, chevaliers et 
esquiers. Et bien besongna a Bietune que droite gens 
d'armes i fuissent et entendesissent a euls, car par 
trop de fois, la ville euist esté prise, se lor bonne 
pourveance et diligense n'euist esté ; car les Flamens 
i fissent moult de grans et oribles assaus, et i furent 
les Flamens .XI. sepmainnes que riens n'i conquissent. 
Qant il veirent ce que la ville estoit si bien gardee et 
desfendue, ils se tanerent et rompirent lor siege et 
retournerent en Flandres et casquns en son lieu. Li 
quatre chevalier desus nonmé acquissent grant grasce 
de ce que si bien il avoient gardé et desfendu Bietune 
a l'encontre des Flamens. 

Moult volentiers euist veu li rois d'Engleterre que 
li jones Lois de Male et hiretiers de Flandres euist 
pris a fenme sa fille Issabiel ; et pour ce et pour aultres 
coses, tenoit il moult a amour tout le pais de Flandres, 
et tant fist et tant procura par dons, par pronmesses 
et par bons moiiens que li pais de Flandres s'i acorda 
entierement : dont li rois d'Engleterre fu moult resjois, 
car il li sambloit que, parmi ce mariage et ce 
moiien, il s'aideroit des Flamens plus plainnement. Et 
aussi il sambloit as Flamens que, se il avoient le roi 
d'Engleterre et les Englois de lor acort, il poroient 
bien resister as François ; et plus lor estoit necessaire 
et pourfitable li amour dou roi d'Engleterre que dou 
roi de France. Mais lors jones sires, Lois de Male, 
qui avoit esté nouris entre les roiauls de France et 
encores i estoit il, ne s'i voloit point acorder ; et 
disoit francement que ja n'averoit a fenme le fille de 
celi qui li avoit mort son pere. 
D'autre part, li dus Jehans de Braibant, quoique il 
fust cousins germains au roi d'Engleterre, rendoit 
grant diligense et pourcaçoit adont moult fort que 
chils jones contes de Flandres vosist prendre par 
mariage Margerite, sa fille ; et li pronmetoit que, se il 
l'espousoit, il le feroit joir plainnement et pasieuvlement, 
fust par force ou autrement, de la conté de 
Flandres. Et faisoit li dus de Braibant entendant au 
roi de France que, se chils mariages se faisoit de sa 
fille au conte jone de Flandres, il feroit tant que tout 
li Flamenc seroient de son acord et contraire au roi 
d'Engleterre : de quoi, par ces pronmesses, li rois 
de France s'acorda au dit mariage de Braibant. 
Qant li dus de Braibant eut l'acort dou roi de 
France, il envoia tantos grans messages en Flandres 
deviers les plus soufissans bourgois des bonnes villes 
de Flandres, et leur fist dire et remonstrer tant de 
belles paroles coulourees que li consauls des bonnes 
villes manderent le jone conte, lor signeur, et li fissent 
a savoir que il vosist venir en Flandres et user par lor 
consel, il seroient si bon amic et subject, et li renderoient 
et deliveroient toutes ses justiches et juriditions 
et les droitures de Flandres, ensi ou plus avant que 
nuls contes de Flandres euist onques eu. Li jones 
contes fu consilliés par ceuls qui le gouvrenoient et 
par madame sa mere, que il venist en Flandres et 
cruist ses honmes, puisque il li presentoient amour et 
subjection. Et vint sus cel estat en Flandres, et i fu 
receus a grant joie et ala et chevauça de bonne ville 
en bonne ville ; et li furent donné et presenté grans dons 
et biaus presens. 
Sitretos que li rois d'Engleterre qui se tenoit devant 
Calais, sceut ces nouvelles, il envoia en Flandres le 
conte de Norhantonne, le conte d'Arondiel et mesire 
Jehan Camdos, et mesire Renault de Gobehem, liquel 
parlementerent tant et pourcachierent as conmunautés 
de Flandres que il eurent plus chier que leurs 
sires presist a fenme la fille dou roi d'Engleterre que 
la fille au duch de Braibant. Et en requissent et 
priierent affectueusement leur jone signeur et li 
remonstrerent pluisseurs belles raisons pour lui atraire, 
et tant que li bourgois qui avoient mis avant le fait 
le duch de Braibant n'osoient parler ne contredire a 
ceuls qui proposoient le fait le roi d'Engleterre. Mais 
Lois, li jones contes, ne s'i voloit nullement acorder, 
et disoit que ja n'averoit a fenme la fille de celi qui 
avoit son pere mort, et li deuist li rois d'Engleterre 
donner la moitié de son roiaulme. 
Qant li Flamenc oirent ce et le veirent en cel estat, 
si furent tout courouchié, et dissent que chils sires 
estoit trop françois, et que ja il ne lor feroit bien, et 
que trop priés il s'enclinoit as opinions de son 
pere, et que ja il ne creroit consel qui bien li vosist. 
Si le prissent chil de Gant et le missent en prison 
courtoise, et bien li disent que jamais n'en isteroit, se 
il ne creoit lor consel ; et bien disoient, se messires ses 
peres n'euist tant amet les François, et euist ouvré par 
lor consel, il l'euissent fait un des grans signeurs des 
Crestiiens, et euist recouvré Lille, Douai et Bietune. 

Ce demora une espasce de temps, et li rois d'Engleterre 
tint toutdis son siege devant Calais, et tint grant 
court et noble le jour dou Noel. Le quaresme ensievant, 
retournerent de Gascongne li contes Derbi, li contes 
de Pennebruq et li contes de Quenfort et grant fuisson 
de chevaliers et d'esquiers en lor conpagnie, et ancrerent 
devant Calais. Si furent li rois et li signeur et 
toutes gens resjoi de lor venue, et se restraindirent 
auquns signeurs pour euls logier et de tant fu li hoos 
renforcie. 
Or retournons a la matere dont je parloie presentement 
dou jone conte Lois de Flandres, que ses gens 
tenoient en prison courtoise. Nonobstant ce, il ne 
prendoit point la prison a agreable, mais a grant 
desplaisance, et point ne le pooit amender. Si estoit 
il soubtils et moult imaginatis, et comsideroit a le 
fois son estat et son afaire, et disoit en soi meismes : 
« Je sui uns grans sires assés, et se n'ai point de poissance, 
se mes gens ne le me donnent. Il me fault, 
voelle ou non, brisier mon coer et dissimuler, car je 
ai bien tant de congnissance que mon peuple m'ainme 
et amera, se je les sçai tenir, et me acompliront toutes 
mes volentés. Encores vault il trop mieuls que je me 
brise et dissimule un temps que je soie ichi tenus en 
prison, quoique je m'encline assés plus a la fille de 
Braibant que d'Engleterre ; car par Braibant, ou temps 
a venir, pueent venir tres grandes aliances a Flandres. 
Et se je avoie fait ce mariage en Braibant, oultre la 
volenté de auquns de mes honmes, qui me remonstrent 
que li mariages en Engleterre m'est plus pourfitables 
et necessaires que il ne soit en Braibant, et je fuisse 
en Braibant ou en la conté de Nevers et de Reters, 
et li rois d'Engleterre fust retournés en son pais, li doi 
pais, Flandres et Braibant, se racorderoient ensamble, 
et li rois d'Engleterre marieroit sa fille ailleurs, et je 
retourneroie en paix entre mes gens ; siques je me 
laisserai consillier et leur dirai par couvreture que je 
les voel croire et entendre a lors volentés. » 
Et trouva li jones contes celle cautelle, et manda 
cheuls qui la plus grande domination avoient sur li, 
tant que de sa garde, et par lesquels on usoit le plus 
en Flandres et leur dist : « Je qui sui vostres sires, 
vous me tenés en dangier, lequel je n'ai point apris, 
car a painnes puis je aler pissier que trois ou quatre 
gardes ne soient sur mi. Je comsidere mon estat et 
l'ai comsideré a grant loisir, ce temps que je ai chi 
sejourné. Dur me seroit d'estriver contre l'agillon. 
Il m'est avis que vous m'amés et amés l'onnour de 
mon pais de Flandres, qui me volés marier a la fille 
le roi d'Engleterre. Je voel bien proceder avant en ce 
mariage, mais que sainte Eglise s'i asente. » Qant ses 
gens l'oirent parler sus celle fourme laquelle il desiroient 
a oir, si furent tout resjoi, et le missent tantos 
hors de prison, et li acorderent une partie de ses 
deduis, tant que d'aler des oissiaus en riviere. A ce 
estoit il moult enclins, mais il i avoit toutdis sur li 
bonnes gardes, a la fin que il ne lor escapast ou fust 
emblés ; et l'avoient les gardes empris a garder sus 
l'abandon de lors testes. Si en estoient tant plus 
songneus, et si estoient les gardes dou tout de la 
favour le roi d'Engleterre, et le gettoient si priés que 
a painnes pooit il aler pissier. 
On segnefia au roi d'Engleterre cel estat, et que li 
jones contes de Flandres estoit hors de prison et en 
volenté de prendre sa fille par mariage. De ces nouvelles 
fu li dis rois tous resjois, et renvoia en 
Flandres l'evesque de Harfort, le conte de Norhantonne 
et messire Jehan de Biaucamp. Et vinrent a 
Bruges en grant estat, et furent liement receu des 
signeurs de la ville ; et de la il cevauchierent a Gant, 
auquns bourgois de Bruges des plus notables en lor 
compagnie. Chil qui gouvrenoient pour ce temps le 
jone conte de Flandres et la ville de Gant, requellierent 
toute celle compagnie liement ; et i furent fais 
et monstrés grans aprocemens d'amour. 
La conclusion fu telle que li contes fu tellement 
menés de paroles, tant de ses gens que de ces signeurs 
d'Engleterre, que il s'acorda a ce et dist de bonne 
volenté, par samblant, que volentiers il procederoit 
avant ou mariage, mais que sainte Eglise s'i asentesist, 
car il estoient moult proçain de linage. Les Englés se 
fissent fort et se cargierent de cela, et dissent que ja 
pour la dispensation, li mariages ne se laisseroit a 
faire ; et retournerent, qant il orent esté bien festoiiet, 
arriere devant Calais, et recorderent tout ce que il 
avoient trouvé, oi et veu en Flandres au roi et a son 
consel : des queles coses li rois se contenta grandement, 
et moult amoit cheuls de Flandres, et disoit que il 
estoient bien si ami. Ceste cose se proceda et aproça 
sus les convenances que Lois, li jones contes de 
Flandres, avoit eu as ambassadours de par le roi 
d'Engleterre, et a ses gens, aussi en la ville de Gant. 
Et furent escript et segnefiiet li rois et la roine d'Engleterre 
notorement par tous les consauls des bonnes 
villes de Flandres et dou Tieroit dou Franc, escript 
et seelet conjointement ensamble que il vosissent estre 
et leur fille en la ville de Berghes, entre Saint Omer 
et Bourbourch, et que la il seroient a l'encontre de li, 
et averoient leur signeur tel que li mariages se concluroit 
la. 
Vous devés sçavoir que li rois et la roine d'Engleterre 
furent grandement resjoi, et se ordonnerent 
tantos. Et ne fu riens espargniet pour estas tenir a 
celle journee. Et vinrent au Noef Port les Flamens, 
et encores plus priés en une aultre bonne ville priés des 
dunes que on dist Vorne. Tous li pais de la environ fu 
raemplis des bonnes gens sus la poissance de Flandres, 
tant de par le roi d'Engleterre conme de par le pais 
de Flandres. Et vinrent li plus notable honme et li 
plus autentiqe des bonnes villes de Flandres, en grant 
estat et poissant, en la ditte ville de Berghes, et i 
amenerent lor signeur le jone conte, qui par samblant 
faisoit tres bonne chiere ; et qant il fu parvenus jusques 
au roi d'Engleterre, il s'enclina tous bas, et aussi fist 
il a la roine. Li rois d'Engleterre prist le jone conte 
par la main destre moult doucement, et le leva sus et 
puis le conjoi et requelli de paroles, et s'escusa moult 
humlement de la mort de son pere. Et dist, se Dieux 
le peuist aidier, que onques tout le jour de la bataille 
de Creci, il ne le vei ne oy parler, et que se il l'euist 
veu, il l'euist pris sus ; mais tels cas sont aventures de 
batailles : « Tous les fault, biaus fils, passer et 
oublier. » Li jones contes, par samblant, se tint de 
ces escusances assés a contens. 
Et puis fu parlé dou mariage ; et la ot certains 
tretiés aleghiés et proposés. Et la fu empris li mariages 
dou jone conte Lois de Male, conte de Flandres, et de 
madamoiselle Isabiel d'Engleterre. Et jurerent les 
parties a proceder avant et sus grans misses de repentises. 
Et a ce se obligierent les bonnes villes de Flandres 
et li rois d'Engleterre pour sa fille, mais il convenoit 
envoiier en Avignon pour la dispensation. De ce se 
cargoient par acord li rois d'Engleterre et les bonnes 
villes de Flandres. Et fu la journee de espouser 
relaxsee jusques a une autre fois, et la en dedens la 
dispensation seroit aceptee et impetree. Et se departirent 
de Berghes toutes gens, et retournerent li 
rois d'Engleterre et la roine au siege devant Calais 
et enmenerent lor fille, et li Flamenc lor signeur en 
Flandres. 

De toutes ces avenues estoient trop bien enfourmé 
li rois de France et lors consauls et n'en savoient que 
imaginer, fors tant que il esperoient bien que li contes 
de Flandres, com jones que il fust, avoit sens et soutilleté 
assés pour li delivrer de ces dangiers, et tout par 
couvreture et par li sçavoir dissimuler. 
Qant li contes fu retournés en Flandres, et ses gens 
veirent que il voloit ouvrer par lor consel, li furent 
mis au large tous ses deduis et esbatemens, et n'avoit 
mes sus lui si fort regard que il i avoit eu, pour tant 
que il avoit juret et fianchiet la fille au roi d'Engleterre, 
et de espouser au jour qui ordonnés i estoit ; 
mais toutdis reservoit il et avoit reservé la dispensation 
dou pape. 
Li rois d'Engleterre et la roine, quoique il fuissent 
a siege devant Calais, se apparilloient de grant poissance, 
et metoient ouvriers en oevre ; et n'i avoit 
riens espargniet de cambres, d'abis, de rices jeuiauls, 
pour donner au jour des espousailles. Et aussi tout 
signeur et toutes dames, qui la estoient au siege, s'en 
efforçoient pour estre en ces jours en grant estat et 
estofé oultre mesure. 
Li jones contes de Flandres, liquels estoit revenus 
en son pais entre ses gens, ensi que vous savés, aloit 
tous les jours en riviere et monstroit par samblant que 
chils mariages a Isabiel d'Engleterre li plaisoit tres 
grandement bien. Et s'en tenoient li Flamenc ensi que 
pour tout aseguré ; et n'i avoit mes sus li si grant 
regard conme en devant. Qant chils contes vei que la 
journee aproçoit que il devoit retourner a Berghes et 
pour espouser la fille d'Engleterre, laquelle cose il ne 
voloit nullement faire, quoique juré et pronmis l'euist 
par fois fianchie, se apensa que il meteroit tout pour 
tout. 
Et avint que .I. jour il estoit alés rivoiier, et jetta 
son fauconnier .I. faucon apriés le hairon, et li contes 
aussi un. Et se missent chil doi faucon en cange, et li 
contes apriés en quoitant son ceval et monstrans que 
il le vosist ravoir ; et disoit en cevauçant : « Hoie ! 
Hoie ! » Et qant il fu eslongiés et que il ot l'avantage 
des camps, il feri cheval des esporons et cevauça toutdis 
avant, sans retourner, par telle maniere que ses 
gardes le perdirent. Point ne sçai se de ce fait il 
furent coupable, mais il en fissent moult l'esfraé et le 
courouchié ; et n'oserent retourner en Flandres, tant 
que les coses furent remises en aultre estat. Li jones 
contes de Flandres, qant il se fu ensi emblés, s'en 
vint a Saint Venant et trouva le signeur qui li fist tres 
bonne chiere ; car il avoit esté son mestre et l'avoit 
plus introduit ens es oissiaus que nuls aultres. Et fu 
li sires de Saint Venant moult resjois de ce que il 
estoit ensi issus des dangiers le roi d'Engleterre et des 
Flamens, et l'amena bien acompagniés a Pieronne en 
Vermendois deviers le roi de France qui la se tenoit. 
Qant li rois Phelippes vei son cousin, le conte de 
Flandres, et il l'ot oy parler conment il avoit lobé les 
Englois et les Flamens, et issus de lors dangiers par 
grande soutilleté, si en fu moult resjois et dist : « Biaus 
cousins, vous estes li bien venus : vous avés trop bien 
esploitié. Laissiés ces Englois et nostre adversaire 
marier sa fille ailleurs. Vous n'en avés que faire. Je 
vous marierai en Braibant. Ce mariage la vous sera 
mieuls a la main et plus propisces et pour vostre pais 
aussi, que ne seroit chils d'Engleterre. » Li jones contes 
de Flandres acorda au roi toute sa parole et li dist : 
« Monsigneur, pour tant que je m'encline plus au 
mariage de la fille au duch de Braibant que a ceste 
d'Engleterre, ai je fait ce que je ai fait, et me sui 
departis de mon pais et de mes gens sans congiet. Je 
ne sai mais qant je retournerai. » Respondi li rois : 
« Vous avés tres bien fait, et vous en sçai bon gré, et 
aussi doient faire tout chil qui vous ainment et vostre 
honnour. » 
Ensi demora li jones contes de Flandres un grant 
temps dalés le roi de France et ne levoit nulles rentes 
ne revenues dou pais de Flandres. Et se tenoient li 
Flamench a deceu de ce que il ne l'avoient mieuls 
gardés. Et afin que li rois d'Engleterre ne se merancoliast 
sus euls, car trop le doubtoient a courouchier, 
les consauls des bonnes viles de Flandres, liquel 
avoient esté as convenances prendre et jurer dou 
mariage de lor signeur et de la fille le roi d'Engleterre, 
s'en vinrent devant Calais euls esquser au roi desus 
nonmé ; et monstrerent de fait, de parole et de samblant, 
que il estoient moult courouchié de ce que lors 
sires defalloit ensi sur ce que il avoit convenenchié et 
juré. Li rois d'Engleterre, qui voloit tenir a amour les 
Flamens, car a venir a sen entente de Calais, il le 
pooient trop grandement valoir, tint lors escusances 
a bonnes ; et dist bien que de tout ce que li contes 
avoit fait, et de sa foi que il avoit mentie, a tout le 
mains il estoit en procés dou mentir, il tenoit bien le 
pais de Flandres pour esqusé. De ceste response remerciierent 
li Flamenc le roi d'Engleterre, et se offrirent 
a estre apparilliet au roi, et de venir devant Calais, 
trois jours apriés ce que il en seroient requis et semons. 
Li rois d'Engleterre ne renonça pas a ces offres, mais 
les tint a tres bonnes et les en remercia. Chil Flamenc 
prissent congiet au roi, et puis il s'en retournerent en 
Flandres et li rois demora devant Calais. 
Vous devés savoir que li dus de Braibant qui tendoit 
et avoit tendu un lonc temps a marier sa fille 
Margerite au jone conte de Flandres, fu trop grandement 
resjois, ja fust il cousins germains au roi d'Engleterre, 
qant il sceut la verité conment li contes de 
Flandres avoit tronpé le roi d'Engleterre et les Flamens. 
Et avoit brisiet le mariage de la fille d'Engleterre, 
et n'avoit nulle affection de le prendre, mais 
pour l'eslongier en estoit volés en France et se tenoit 
dalés le roi de France et madame sa mere qui trop 
fort haioit les Englois, et li disoit moult souvent : 
« Lois, se vous euissiés procedé avant ou mariage 
d'Engleterre et pris la fille de celi qui vous a vostre 
pere mort, je fuisse tres tos morte d'anoi, ne jamais 
en ce monde vous n'euissiés eu honnour. » - 
« Madame, respondoit li contes, jamais je ne m'i 
fuisse acordés ; et ce qui en a esté fait a la promotion 
de mes gens, ç'a esté par force et par constrainte. Si 
me convenoit trouver voie et cautelle, conment je me 
peuisse de euls delivrer. Or l'ai fait, et pour perdre 
rentes et revenues en Flandres, jamais en ce dangier 
je ne me meterai. » 
Ensi apaisoit li jones contes de Flandres sa dame de 
mere. Et li dus de Braibant, qui tiroit a venir a sen 
entente, procuroit trop fort par tous les bons moiiens 
que il pooit avoir deviers le roi de France, que sa fille 
Margerite peuist venir par mariage au conte de 
Flandres ; et li pronmetoit, la ou li mariages se feroit 
que il romperoit et briseroit le pourpos des Alemans, 
que jamais n'en seroit grevés ne guerriiés, et aideroit 
mesire Carle de Boesme, roi d'Alemagne, a parvenir 
a la perfection de l'Empire. Li rois de France recevoit 
toutes ces paroles en bien, et rescripsoit doucement 
deviers le duch de Braibant, et li donnoit a entendre 
que li jones contes de Flandres prenderoit sa fille. 
Ensi demorerent les coses en cel estat un lonch temps, 
et li sieges se tenoit devant Calais. 
En ce temps estoit nouvellement revenus dou voiage 
dou Saint Sepulcrue et dou mont de Signai et de Sainte 
Kateline, chils gentils chevaliers, messires Robers de 
Namur ; et l'avoit fait chevalier au Saint Sepulcre li 
sires de Spontin. Qant messires Robers de Namur fu 
retournés de ce voiage en la conté de Namur, il entendi 
que li rois d'Engleterre seoit devant Calais ; si se 
ordonna a la venir et i vint moult estofeement, et se 
mist ou serviche dou roi d'Engleterre. Et le retint li 
rois parmis .CC. livres a l'estrelin que il li donna de 
revenue par an ; et en fu bien paiiés tant que il 
vesqi. 

Je me sui longement tenus a parler des gerres de 
Bretagne et de mesire Carle de Blois et de la contesse 
de Montfort. La cause pour quoi je m'en sui sousfers, 
ç'a esté pour les trieuves qui furent prisses devant la 
chité de Vennes, lesquelles furent moult bien tenues 
et gardees. Et joirent assés pasieuvlement toutes les 
parties, casquns et casqune, de ce que sien estoit et 
que en devant il tenoit. Et sitos que elles furent passees, 
il conmenchierent a guerrier fortement, li rois 
de France a conforter mesire Carle de Blois son neveu, 
et li rois d'Engleterre, la contesse de Montfort, ensi 
que pronmis et convenenchiet li avoit. 
Et estoient venu en Bretagne, de par le roi d'Engleterre, 
doi moult vaillant chevalier, et departi dou siege 
de Calais a tout .CC. honmes d'armes et quatre cens 
archiers. Les noms des chevaliers furent tel : messire 
Thomas d'Agourne et mesire Jehan de Hartecelle ; 
et se tenoient dalés la ditte contesse en la ville de 
Hainbon. Avoecques euls avoit un chevalier breton 
bretonnant, moult vaillant honme, qui se nonmoit 
mesires Tangis dou Chastiel. Et faisoient souvent ces 
Englois et ces Bretons des issues et cevauchies contre 
les gens mesire Carle de Blois et sus le pais qui se 
tenoit de sa partie, et les gens a mesire Carle aussi 
sus euls. Une heure perdoient les uns, et une ault re 
fois gaegnioient. 
Et avint un jour que chil troi chevalier desus nonmet 
avoient mis ensamble grant fuisson de gens 
d'armes et de saudoiiers a piet, et alerent mettre le 
siege devant une ville que on dist la Roce Deurient, 
qui se tenoit de messire Carle de Blois, et par pluisseurs 
fois i fissent livrer des assaus. Chil qui dedens 
estoient, se desfendoient vaillanment, tant que riens 
n'i perdoient. Et estoient chapitainne, de par le dit 
mesire Carle, de la ditte garnison, uns esquiers de 
Piqardie qui se nonmoit Tassars de Ghines, appert 
honme d'armes durement. Or i ot un grant meschief, 
car li honme de la ville, les trois pars estoient plus 
pour la contesse de Montfort que pour messire Carle. 
Et prissent chil honme lor chapitainne, et qant il en 
furent saisi, il dissent que il l'ociroient, se il ne se 
tournoit a lor opinion. Tassars, qui se vei en dur 
parti, pour eslongier la mort, leur dist que il feroit 
tout ce que il vodroient. Sus cel estat, il le laissierent 
aler, et leur sousfi ceste parole ; et conmencierent a 
tretiier deviers ces chevaliers d'Engleterre. Trettiés se 
porta que tout se tournerent de la partie la contesse 
de Montfort, et demora li dis Tassars de Ghines, 
capitains de la Roce Deurient, conme en devant. 
Ce fait, li sieges des Englois se desfist, et retournerent 
li chevalier deviers la contesse de Montfort a Hainbon, 
qui toute resjoie fu de ce que ses gens avoient 
si bien esploitié. 
Les nouvelles vinrent a messire Carle de Blois, qui 
se tenoit en la chité de Nantes, que la ville de la Roce 
Deurient estoit tournee englesce, et la maniere conment 
Tassars de Ghines avoit esté menés et pris de 
fait et de force ; et vosist ou non, aultrement il euist 
esté mors, il li convint faire ce marchié. Qant mesires 
Carles entendi ces paroles, si fu durement courouchiés 
et dist et jura que jamais n'entenderoit a aultre cose, 
quoique couster li deuist, si averoit repris la Roce 
Deurient et castoiiet cheuls qui ces trettiés avoient 
fais, et pris si crueuse venganche que tout li aultre s'i 
exemplieroient. Et fist tantos un tres grant mandement 
partout, et s'estendirent ses priieres jusques en Normendie. 
Et fist son amas de gens d'armes en la chité 
de Nantes et la environ, et furent bien .XVIc. honmes 
d'armes dont il estoient .CCCC. chevaliers et plus, et 
environ douse mille honmes de piet parmi les arbalestriers. 
Entre ces .CCCC. chevaliers avoit .XXIII. 
baneres. 
Si se departi li dis messires Carles en grant arroi 
de la chité de Nantes, et tout chil signeur et ces gens 
en sa compagnie ; et esploitierent tant que il 
vinrent devant la Roce Deurient, et bastirent la le siege 
grant et fort. Et fissent li signeur drechier grans enghiens 
devant, qui jettoient nuit et jour. Dont chil de 
dedens furent tout esbahi et comsidererent l'afaire, et 
de ceuls qui asegiés les avoient et lor poissanche, et 
congneurent bien que durer ne poroient longement, se 
il n'estoient conforté. Si segnefiierent lor estat a la 
contesse de Montfort et as chevaliers d'Engleterre et 
de Bretagne, qui en Hainbon se tenoient, et leur 
mandoient que il fuisent aidié, ensi que en convenant, 
qant il se tournerent, lor avoient. 
La dite contesse et li troi chevalier desus nonmé, 
qant il entendirent ce, jamais pour leur honnour ne 
l'euissent laissiet. Et envoia partout la contesse ses 
lettres et ses messages, la ou elle pensoit a avoir gens, 
ses soubjés conmandoit et ses amis prioit ; et fist tant 
que elle ot en petit de temps .M. armeures de fier, tous 
bien armés et montés a cheval, et .VIIIM. honmes de 
piet. Qant il furent tout venu, la contesse les reconmanda 
et mist en la garde et conduit des trois chevaliers 
desus nonmé, qui volentiers en prisent la carge 
et le faix. Et se departirent sus celle entente que pour 
lever le siege des François qui seoient devant la Roce 
Deurient ; et esploitierent tant que il vinrent a deus 
petites lieus priés de la Roce Deurient, et se logierent 
sus une petite riviere. Et riens ne savoit mesires Carles 
de Blois de lor convenant. 
Qant messires Thomas d'Angourne, messires Jehans 
de Hartecelle et messires Tangis dou Chastiel et tout 
li chevalier et esquier de lor route, qui la estoient 
assamblé, furent parvenu a deus lieues priés de l'oost 
des François, il se logierent au lonch de celle riviere 
sus l'entente que pour demorer la toute la nuit et a 
l'endemain aler combatre lors ennemis. Qant il orent 
soupé assés legierement, il comsidererent lor fait et 
emprise, et dissent entre euls li troi chevalier : « Nous 
ferons armer une partie de nostres gens et monter as 
chevaus, et nous en irons veoir l'oost des François 
droit sus le point de mienuit ; et enterons en euls et 
lor porterons par ce fait tres grant damage, et porons 
mieuls pourfiter par celle maniere que demain dou 
jour venir sus euls en bataille, car il sont grant gent 
et de nobles et rices signeurs grant fuisson. Si poroit 
bien avoir demain si grant sens entre euls et si bonne 
ordenance que nous n'i ferions riens. » 
Chils consauls fu tenus, et ordonné tout chil qui se 
departiroient et chil qui demorroient. Et s'armerent 
et monterent as chevaus ou conduit des trois chevaliers 
desus nonmés et cevaucierent tout quoiement ; 
et droit a l'eure de mienuit, il se bouterent en l'oost 
de mesire Carle de Blois a l'un des costés, et i fissent 
de premieres venues grant damage, et ocirent, mehagnierent 
et abatirent biaucop de gens. Li hoos se 
conmença a estourmir, et se courirent armer tout 
chil qui le plus apparilliet estoient, et a venir a force 
sus ces Englois et Bretons : liquel se quidierent partir, 
qant il veirent l'oost toute estourmie et retraire arriere, 
mais il ne porent ; car il furent enclos de trois costés 
et combatu et rebouté durement et asprement, et ne 
porent porter ne soustenir tant que pour celle heure, 
le fait des François. Et i fu pris et moult dolereusement 
navrés mesires Thomas d'Angourne, et se sauva, au 
mieuls que il pot, messires Jehans de Hartecelle, et 
aussi fist messires Tangis dou Chastel, et se departirent 
de la bataille ; mais il i laissierent une partie de 
lors gens mors et pris. 
Et retournerent chil doi chevalier sus lors logeis, 
ensi que tous desconfis, et furent sus un estat que de 
tantos departir de la et retourner arriere, qant 
evous descendu et venu entre euls un vaillant cevalier 
breton bretonnant, qui se nonmoit messires Garniers 
de Quadugal, et amenoit en sa compagnie cent lances 
de bonnes gens, tous a election. Sitretos que il fu 
venus, li compagnon en orent grant joie, mais nonobstant 
sa venue, encores se voloient ils departir de la 
place, et ne se tenoient pas bien a aseguret. 
Qant messires Garniers de Quadugal les vei en cel 
esfroi, si leur demanda que il lor falloit. Li doi chevalier 
qui retourné estoient de la besongne, li recorderent 
sus briefs paroles com il avoient cevauchiet 
devant la Roce Dorient et conment il avoient esté ruet 
jus, et estoit demorés prisonniers mesires Thomas 
d'Agourne et encores pluisseurs autres chevaliers et 
esquiers : « Et ne veons point de rescouse en cela, et 
pour ce, nous volons nous retraire et retourner en 
Hainbon. Se nous perdons la Roce Deurient pour 
celle fois, une aultre fois venra que nous le recouverons. 
Il n'a pas .II. mois que nous le conquesimes : 
une fois desous et l'autre desus, ce sont li estat de 
gerre. » 
Qant messires Garniers les ot oi parler, il fu moult 
esmervilliés et comsidera en se moi meismes tout lor 
estat et ces paroles, et pensa sus un petit ; et puis ensi 
conme inspirés de grant proece, dist : « Biau signeur 
et mi compagnon, metés aultre arroi et ordenance en 
vous, et me creés de ce que je vous dirai, et grans 
biens vous en venra. Nous ferons armer et monter a 
cheval tous ceuls qui chevaus ont ; et cheuls de piet 
nous les ferons sievir. Vous dites que il n'i a que deus 
petites lieues de chi en l'oost des François. Nous les 
courrons sus de grande volenté ; il quident avoir tout 
achievé et se tiennent tous asegurés, ou il dorment 
et se reposent ou il menguent et boivent : il sont si 
raempli de glore, pour tant que il vous ont ruet jus, 
que il ne font point de gait, et sont, par le parti que 
je vous di moult legier a desconfire et a ruer jus. » 
Qant li doi chevalier oirent parler messire Garnier, 
tantos il s'acorderent a son pourpos. Et fu conmandé 
a tout honme que il fust armés et apparilliés, et que 
on sievist les trois pennons des trois chevaliers, quelle 
part que il vosissent aler. Tout se armerent a cheval 
et a piet, et se missent au cemin, en grant volenté de 
lors corps aventurer, et messires Garniers et mesires 
Jehans de Hartecelle tout devant ; et messires Tangis 
conduissoit ceuls de piet et les hastoit ce que il pooit. 
Tant ceminerent que, droit sus le point dou jour, il 
entrerent ens es logeis de messire Carle de Blois et 
trouverent que il i faisoit aussi qoit que tout fuissent 
endormi, et aussi estoient il le plus et sans gait ; car 
ensi que dit avoit messires Garniers, il estoient si 
resjoi de l'aventure que il avoient eu, et de ce que il 
avoient ruet jus, ce lor sambloit, lors ennemis, et 
retenu lor capitainne, que il ne se doubtoient de nului, 
et par ce furent il deceu. Car chil qui vinrent sus 
euls, frés et nouviaus, les envairent tellement et les 
prissent si sus un piet que il n'eurent loisir ne espasse 
de euls armer ; mais s'espardirent ces gens bretons, 
tant a piet conme a cheval, tout contreval l'ost, et 
conmenchierent a ruer jus tentes et trefs et a reverser 
l'un sus l'autre et a abatre honmes, mehagnier et 
ocire. Et trouverent ces grans barons de Bretagne et 
de Normendie, les auquns qui estoient couchiés, les 
autres qui se tostoient devant les feus en lors logeis 
tous desarmés, euls et lors gens. La furent il pris a 
petit de fait et de desfense. Finablement, la besongne 
se porta si mal pour mesire Carle de Blois et ses gens 
et si bien pour ceuls qui les envairent, que messires 
Carles fu pris et fianciés : aultrement il eust esté mors, 
et la plus grant partie des barons et des chevaliers 
françois et normans ; et resqous messires Thomas 
d'Agourne qui gissoit tous navrés sus une quouce en 
la tente messire Carle de Blois, et resqous tout chil 
qui pris estoient. 
Ensi vont les aventures, mais ceste fu trop grande ; 
et furent desconfi et mis en cace tout chil qui devant 
la Roce Deuriant se tenoient. Et orent les Englois et 
les Bretons tres grans conqués, et en donnerent largement 
et laissierent prendre a ceuls de la garnison, et 
retournerent a tout lor pourfit et prisonniers a Hainbon 
deviers la contesse ; mais mesires Jehans de 
Hartecele ne mena point la mesire Carle de Blois, 
son prisonnier, mais d'aultre part, ou il en fu mieuls 
mestre que il n'euist esté. Toutesfois, la contesse de 
Montfort laissa biellement convenir ses gens de lors 
prisonniers, et avoit fait tousjours en devant. Aultrement 
il ne l'euissent point servi, car ce que il prendoient 
estoit lour ; et qant il estoient pris, il se rachatoient. 
Mais la ditte contesse de Montfort fu trop 
grandement resjoie de la prise de son adversaire, 
Carle de Blois, car elle imagina que sa guerre en seroit 
plus belle, et que li rois d'Engleterre le vodroit 
avoir et le acateroit au chevalier englois qui pris 
l'avoit. 
Se la contesse de Montfort fu resjoie, la fenme a 
messire Carle de Blois, qui se tenoit en Nantes et qui 
se nonmoit duçoise de Bretagne, fu durement courouchie 
et a bonne cause, car elle se veoit eslongie de 
consel et de comfort. Nequedent elle prist et requelli 
le frain aux dens et monstra corage d'onme et de lion, 
et retint tous les compagnons, chevaliers et esquiers, 
qui de sa partie estoient, et fist le visconte de Rohem 
et messire Robert de Biaumanoir, capitainnes et 
regars de sa chevalerie. Et qant chevaliers et esquiers 
venoient deviers li en son service, elle lor monstroit 
deus biaus fils que elle avoit de messire Carle de Blois 
son mari, Jehan et Gui, et disoit : « Vechi mes enfans 
et hiretiers. Se lors peres vous a bien fait, je et li 
enfant vous ferons encores mieuls. » Et cevauça li 
ditte dame de ville en ville et de forterece en forterece 
qui pour li se tenoient, en rafresqissant et en rencoragant 
ceuls que mesires Carles de Blois son mari i 
avoit mis et establis. Et fist la dame aussi bonne gerre 
et ausi forte a l'encontre de la contesse de Montfort 
et de ses gens, conme en devant mesires Carles son 
mari et ses gens avoient fait. Ausi li rois Phelippes, 
qui oncles estoit de mesire Carle de Blois, qui bien 
l'ama et qui trop fu courouciés de ceste aventure qui 
avenue estoit devant la Roce Deurient, pour conforter 
sa cousine, i envoia tousjours gens en Bretagne, pour 
garder le pais et desfendre contre les Englois. 
Qant les nouvelles vinrent devant Calais au roi 
d'Engleterre et as signeurs que mesires Carles de Blois 
avoit esté rués jus en Bretagne devant la Roce Deurient, 
et il sceurent la fourme de l'ordenance conment, 
il tinrent le fait a grant et a notable et l'aventure a 
belle. Et escripsi tantos li rois a mesire Jehan de 
Hatecele et li manda que, dou plus tos que il peuist, 
il le venist veoir devant Calais et menast messire Carle 
de Blois son prisonnier en Engleterre. Li cevaliers 
obei as lettres dou roi sen signour, ce fu raisons, et 
mena mesire Carle de Blois en Engleterre et le mist 
ens ou chastiel a Londres avoecques le roy David 
d'Escoce ; et la jeuoient ils et s'esbatoient as escés et 
as tables. Et puis s'en vint mesires Jehans de Hartecelle 
par mer devant Calais veoir le roi d'Engleterre 
et la roine et les signeurs, qui li fissent tres bonne 
chiere. Or parlerons nous dou roi Phelippe de 
France. 

Li rois Phelippes de France, qui sentoit ses honmes 
qui enclos estoient dedens la ville de Calais, moult 
astrains et opressés, et veoit que li rois d'Engleterre 
ne s'en departiroit point, se a force on ne l'en levoit 
dou siege, et que li rois d'Escoce estoit pris et toute 
la poissance d'Escoce ruee jus, dont il avoit eu esperance 
que par la guerre que les Escos euissent fait en 
Engleterre, li rois englois se fust levés dou siege de 
devant Calais, or estoit tout dou contraire, et bien 
trouvoit qui li disoit : « Chiers sires, il vous fault ces 
bonnes gens conforter, car se vous perdés la forte 
ville de Calais, ce vous sera uns trop grans prejudisses 
et a vostre roiaulme, et averont les Englois trop biel 
a venir et a armer a Calais et courir en France et la 
retraire et retourner en lor pais. » Li rois, qui fu uns 
moult vaillans homs et moult usés d'armes, car de sa 
jonece il les avoit acoustumees et continuees, comsideroit 
bien toutes ces coses, et sentoit aussi que on li 
disoit verité ; si en respondoit ensi et disoit : « Par 
m'ame et par mon corps, vous avés cause de tout ce 
dire, et nous i pourverons ; car il nous tourneroit 
voirement a trop grant blame et damage, se nous 
perdions Calais. » 
Et avint que sus l'espoir de reconforter ceuls de 
Calais et lever le siege, li rois de France fist un tres 
grant mandement de chief en qor son roiaulme, et 
dist que il ne voloit fors guerriier des gentils honmes 
dou roiaume de France, et que des conmunautés 
amener en bataille, ce n'est que toute perte et empecement, 
et que tels manieres de gens ne font que fondre 
en bataille ensi conme la nive font au solel ; et bien 
avoit aparu a la bataille de Crechi, a la Blanqe Taqe, 
a Kem en Normendie et en tous les lieus ou on les 
avoit menés, et que plus il n'en voloit nuls avoir, fors 
les arbalestriers des chités et des bonnes villes. Bien 
voloit lor or et lor argent pour paiier les coustages 
et saudees des gentils honmes, et non plus avant : il 
demorassent as hostels et gardaissent lors fenmes et 
lors enfans, il devoit sousfire, et fesissent leur labeur 
et marceandise, et les nobles useroient dou mestier 
d'armes dont il estoient estruit et introduit. 
Li rois de France, en istance que pour conforter la 
ville de Calais et ceuls qui dedens estoient, aproça les 
marces de Piqardie et s'en vint en la chité de Amiens 
et fu la le jour de la Pentecouste et toutes les festes, et 
estendi ses mandemens et conmandemens parmi tout 
son roiaulme, et mandoit et conmandoit tres estroitement 
que tout venissent sans nul delai, ses lettres 
veues, en la chité d'Amiens ou la environ. Pour ces 
jours estoit connestables de France et usoit de l'ofisse 
messires Jaquemés de Bourbon, conte de Pontieu ; 
et estoient mareschal li sires de Biaugeu, qui se nonma 
Edouwars, et li sires de Montmorensi, et mestres des 
arbalestriers, li sires de Saint Venant. Et n'estoit 
mais nulle nouvelle en France de messire Godemar 
dou Fai, mais estoit retrais en Normendie sa nation 
et la se tenoit sus le sien, ne point il n'estoit en la 
grace dou roi. 
Au mandement dou roi de France obeirent tout chil 
qui furent escript et mandé, et vinrent li signeur en 
grant arroi, premierement li dus de Bourgongne, li dus 
de Bourbon, li contes de Savoie, mesires Lois de Savoie 
son frere, messires Jehans de Hainnau, li contes de 
Namur, li contes de Forois, le daufin d'Auvergne, le 
conte de Boulongne, le conte de Nerbonne, le conte de 
Pieregorth, le conte de Valentinois, le conte de Saint 
Pol, et tant de hauls barons et signeurs que mervelles 
seroit a penser et detriance au nonmer. Et ne sambloit 
point, quoique la bataille de Creci euist esté en celle 
anee, que li roiaulmes de France ne fust ausi raemplis, 
apriés que devant, de noble et poissans 
chevalerie ; et estoient, qant il furent tout asamblé et 
nombre, .XIIM. hiaumes. 
Comsiderés la grant noblece de gentils honmes, car 
casquns hiaumes doit dou mains avoir .V. honmes 
dalés li ; et estoient .XXIIIIM. arbalestriers genevois, 
espagnols et honmes des chités et bonnes villes dou 
roiaulme de France, tout en compte. Qant il furent 
venu sus le mont de Sangate, a deus lieues priés de 
Calais, il se trouverent plus de cent mille honmes. 
Si ne furent pas sitos venus ne asamblés, car il vinrent 
gens de Gascongne, tels que le conte d'Ermignac, le 
conte de Fois, le conte de Berne, le conte de Quarmain. 
Et tous les signeurs manda et pria li rois de 
France, desquels il pensa a estre aidiés, car ce 
estoit se intension que il leveroit le siege et combateroit 
les Englois, et pour tant faisoit il si grandes 
pourveances. 
Et envoia li rois de France des prelas de France et 
des chevaliers pour tretiier as Flamens que il vosissent 
venir dalés leur signeur le conte et faire a lui ce que il 
devoient, car voirement estoit li jones contes de 
Flandres en celle assamblee dou roi. Li Flamenc li 
remanderent par ses gens meismes que il n'avoient 
point de signeur, puisque il se absentoit de euls et ne 
les voloit croire, ne que pour li il ne feroient riens, ne 
des rentes et revenues de Flandres, il n'en porteroit 
nulles ; et se avoir les voloit, il les venist bellement et 
courtoisement despendre ou pais, et ouvrer par lor 
consel, mais il n'avoit pas encores bien conmenchiet ; 
et se il voloit perseverer en ces opinions, il trouveroit 
les Flamens plus durs et plus hausters que onques 
n'euist fait son pere. 
Qant li rois de France entendi ces paroles et les 
responses des Flamens, si les laissa ester, et comsidera 
assés lor maniere et vei bien que ils n'en averoit aultre 
cose et que point n'enteroit en euls sus cel estat pour 
ratraire a sa volenté, fors par le moiien dou duch de 
Braibant ; mais pour le present, ils et ses consauls 
estoient cargiet de si grant cose que a ceste des Flamens, 
il ne pooient entendre. Si mist li rois de France 
ceste cose en sousfrance tant que a une aultre fois, et 
entendi a voloir lever le siege de Calais. 

Li rois d'Engleterre, qui se tenoit devant Calais a 
siege et estoit tenus tout le temps, ensi que vous 
savés, et a grans coustages, estudioit nuit et jour 
conment il peuist chiaus de Calais le plus constraindre 
et grever ; car bien avoit oy dire que ses adversaires, li 
rois Phelippes de France, faisoit un tres grant amas de 
gens d'armes, et que il le voloit venir combatre ; et si 
sentoit la ville de Calais si forte que, pour asaut ne 
escarmuce que ils et ses gens i fesissent, ils ne le 
poroient conquerre, et ces pensees et imaginations le 
metoient souvent en abusions. Avoecques ce, sus son 
reconfort, il sentoit la ville de Calais mal pourveue 
de tous vivres, car la dedens il en i avoit ensi que 
riens. 
Et encores, pour euls clore et tolir le pas de la mer, 
il fist faire et carpenter un chastiel hault et grant de 
lons mairiens et de gros, lesquels on aloit coper en la 
forest de Boulongne, et a force de gens les dis mairiens 
on amenoit et a force de cevaus a Wisan ou la priés, 
et estoient la bouté dedens la mer et aconvoiiet jusques 
sus le sabelon devant Calais. Et la fu fais et carpentés 
li dis chastiaus, et fu si fors et si bien bretesqiés que 
on ne le pooit grever. Et qant li chastiaus fu tous 
ouvrés, li rois et ses consauls le fissent asseoir et lever 
droit sus l'entree dou havene, en l'enbouqure de la 
mer, et fu pourveus d'espringalles, de bonbardes, 
d'ars a tour et d'aultres instrumens bons et soubtieus. 
Et furent ordonné pour garder le havene et le 
chastiel, a la fin que nuls n'entrast ou dit havene 
oultre lor volenté, soissante honmes d'armes et 
.CC. archiers. Ce fu li ordenance qui plus constraindi 
ceuls de Calais, et qui plus tos les fist afamer. 
En ce temps enorta li rois d'Engleterre les Flamens, 
lesquels li rois de France voloit mettre en tretié deviers 
li et le jone conte leur signeur, ensi que chi desus est 
contenu, que il vosissent issir hors et faire guerre 
avoecques lui. Et issirent des bonnes villes de Flandres 
et dou Tieroit dou Franch bien cent mille Flamens ; 
et vinrent mettre le siege devant la ville d'Aire, et 
ardirent et destruisirent tout le pais de la environ, 
Saint Venant, Meureville, le Gorge, Estelles et 
Leventi, le Bassee et tout le pais que on dist Laleue. 
De quoi li rois de France qui faisoit son amas de gens 
d'armes, en envoia grant fuisson en garnison a Saint 
Omer, a Lille et a Bietune et par tous les chastiaus, 
sus les frontieres d'Artois et de Boulenois, car on ne 
sçavoit que les Flamens avoient en pensé. Mais li 
Flamench se retraiierent petit a petit, qant il orent 
fait lor escaufee, et retournerent tous en lors lieus. 
Qant il furent retrait, li rois de France se departi 
d'Amiens et aproça les marches de Calais, en istance 
de ce que pour conforter messire Jehan de Viane et 
les bons chevaliers et esquiers qui dedens Calais 
estoient enclos. Et vint li rois a Hedin, et la s'aresta 
pour atendre ses hoos, et avoit peuple sans nombre. 
Qant tout furent venus ceuls de qui il se pensoit aidier, 
il se departi de Hedin et cemina viers la chité de 
Tieruane, et la fu deus jours. Et puis s'en departi et 
cemina tout ce plain pais, que on dist l'Alequine, et 
vint logier entre Calais et Wissan, droit sus le mont 
de Sangates. 
Qant chil de Calais, liquel estoient ens ou chastiel 
et sus les murs de la ville, les veirent premierement 
aparoir sus le dit mont de Sangates, pennons et 
banieres venteler, il eurent moult grant joie et quidierent 
tantos estre deslogiet et delivret dou dangier 
des Englois ; mais qant il veirent que on se logoit, il 
furent plus courouchiet que devant, et leur sambla 
que point on ne se combateroit, et ne savoient que 
dire de celle venue. 
Or vous diray que li rois d'Engleterre fist et avoit 
ja fait, qant il sceut que li rois de France venoit a si 
grande hoost pour li combatre et pour dessegier la 
ville de Calais, qui tant li avoit cousté d'avoir, de 
gens et de painne de son corps ; et si sçavoit bien que 
il avoit la ditte ville si menee et si astrainte que elle 
ne se pooit longement tenir : se li tourneroit a grant 
contraire, se il le convenoit ensi de la departir. Si 
avisa et imagina li dis rois que li François ne pooient 
venir a lui, ne aprochier son hoost ne la ville de 
Calais, fors que par une voie laquelle venoit tout droit 
le grant cemin, ou par les dunes de la mer, ou par 
deviers Ghines, Melq et Oie, ou il avoit grant fuisson 
de fosses et de lieus imposibles pour si grande hoost 
a passer. Et le lieu et le pas par ou li François pooient 
venir le plus apparliement, il i a un pont que on dist 
de Nulais et, de une part et d'aultre dou cemin, 
marescages et croleis si grans et si parfons que il ne 
font point a passer. 
Si fist li rois d'Engleterre traire toutes ses naves 
et ses vassiaus par deviers les dunes et bien garnir et 
furnir de bonbardes et d'archiers et de tous ces atournemens 
de desfenses, par quoi li hoos des François 
ne peuist ne osast passer par la. Et fist son cousin le 
conte Derbi logier sus le pont de Nulais a grant fuisson 
de gens d'armes et d'archiers, par quoi li François 
n'i peuissent passer, se il ne passoient parmi les mares 
qui sont imposible a passer. Ensi se fortefia li rois 
d'Engleterre contre la venue dou roi Phelippe. 
Encores avoecques tout ce, li rois d'Engleterre, qui 
tenoit a amour les Flamens ce que il pooit, les envoia 
priier et requerre, sus certainnes aliances et convenances 
que il avoient l'un avoecques l'autre, que il 
vosissent venir si estofeement au lés deviers lor costé, 
entre Gravelines et Calais, et la logier, et ils leur en 
saveroit tres bon gré, et de tant seroit il le plus tenus 
deviers euls. Li Flamens, pour ce temps, furent 
tout apparilliet de obeir a la plaisance dou roi d'Engleterre, 
car tous les jours il avoient mestier de li ; si 
s'esmurent. Et vinrent premiers chil dou Tieroit dou 
Franc, et passerent la riviere de Gravelines, et se 
logierent assés priés de Calais, et estoient environ 
vint mille. Apriés vinrent chil de Bruges, chil de 
Courtrai et de Ippre, et puis chil de Gant et de Granmont, 
d'Audenarde, d'Alos et de Tenremonde. Et 
passerent toutes ces gens la riviere de Gravelines et 
de Calais, et se logierent et amanagierent entre ces 
deus villes. Ensi fu Calais assegiet de tous lés, ne uns 
oizelles ne s'en peuist pas partir, que il ne fust veus et 
congneus et arestés. 

Entre le mont de Sangates et la mer, a l'autre lés 
deviers Calais, avoit une haute tour que trente deus 
archiers gardoient, et tenoient la endroit le passage 
des dunes pour les François, et avoient li dit Englois 
archier, a lor avis, grandement fortefiiet de grans 
doubles fosses. Qant li François furent logiet sus le 
mont de Sangates, ensi que vous avés oi compter, chil 
de Tournai, liquel estoient venu servir le roi de France, 
et pooient estre environ quinze cens perchurent celle 
tour. Si se traissent de celle part, et l'environnerent 
et le conmenchierent a asallir, et les Englois qui 
dedens estoient a euls desfendre ; et conmenchierent 
a traire a euls de grant randon et a blecier et navrer 
les auquns. 
Qant li compagnon de Tournai veirent ce, si furent 
tout courouchiet et se missent de grant volenté a asallir 
celle tour et ces Englois, et passerent de forche oultre 
les fosses, et vinrent jusques a la mote de terre et au 
piet de la tour as pils et as haviauls. La ot grant 
assaut et dur, et moult de chiaus de Tournai bleciés, 
mais pour ce ne se refraindirent il pas a asallir, et 
fissent tant que, de force et par grant apertise de corps, 
il conquissent celle tour. Et furent mort tout cil qui 
dedens estoient, et la tour abatue et reversee ens es 
fosses : de quoi li François tinrent ce fait a grant 
proeche, et en furent grandement reconmandé. 

Qant li hoos des François se fu logie sus le mont 
de Sangates, li rois de France envoia ses mareschaus 
et le mestre des arbalestriers pour aviser et regarder 
conment et par ou son hoost plus aisiement poroit 
passer pour aprochier les Englois et euls combatre. 
Chil chevalier chevauchierent et alerent partout regarder 
et comsiderer les passages et les destrois, et puis 
retournerent au roi de France et li recorderent a brief 
paroles que il ne pooient veoir ne aviser que nullement 
il peuist aprochier les Englois, non que il ne perdesist 
ses gens d'avantage. Si demora la cose ensi tout ce 
jour et la nuit envieuvant. 
Qant ce vint a l'endemain, li rois Phelippes ot 
consel de envoiier deviers le roi d'Engleterre et i envoia 
grans messages. Et passerent li signeur qui envoiiet i 
furent par le pont de Nulais par le congiet dou conte 
Derby qui le gardoit. Les signeurs, je les vous nonmerai : 
il furent quatre, premierement messire Edouwart, 
signeur de Biaugeu, messire Ustasse de Ribeumont, 
messire Joffroi de Cargni et messire Gui de Neelle. 
En passant et en cevauchant celle forte voie et le 
cemin ou dou plus il ne pueent aler que euls quatre 
de front, se il ne se voellent perdre, car ce sont tous 
marescages a deus costés, chil signeur de France 
aviserent et comsidererent bien le pont et le fort 
passage qui dure bien le quart de une lieue et conment 
li pons de Nulais estoit gardés de gens d'armes et 
d'archiers, et prissierent en euls meismes moult grandement 
ceste ordenance. Qant il furent tout oultre 
le pont, il trouverent les chevaliers dou roi tels que 
messire Jehan Camdos, messire Richart Sturi, messire 
Richart la Vace et pluisseurs qui la estoient moult 
ordonneement, et les atendoient ; et les enmenerent 
tout droit deviers l'ostel dou roi, qui bien estoit 
pourveus de grande baronnie et de vaillans honmes, 
dont il estoit acostés et acompagniés. 
Chil quatre baron de France descendirent de lors 
chevaus devant l'ostel dou roi, et puis les chevaliers 
d'Engleterre les menerent deviers le roi, et le trouverent 
acosté et adestré, ensi que je vous di, de moult 
vaillans honmes. Qant il parfurent venu jusques au 
roi, il l'enclinerent, et li rois les requelli assés ordonneement 
de contenance et de parole. Messires Ustasses 
de Ribeumont s'avança de parler et dist : « Sire, li rois 
de France nous envoie par deviers vous et vous segnefie 
que il est chi venus et arestés sus le mont de Sangates 
pour vous combatre ; mais il ne puet veoir ne trouver 
voie conment il puist venir jusques a vous. Si en a il 
grant desir pour dessegier sa bonne ville de Calais, 
et a fait aviser, taster et regarder par ses honmes 
conment il poroit venir jusques a vous ; mais c'est 
cose imposible a faire, ce li ont raporté si honme. 
Si veroit volentiers que vous vosissiés mettre de vostre 
consel ensamble, et il i meteroit dou sien, et par l'avis 
de ceuls, aviser place raisonnable la ou on se peuist 
combatre. Et de ce sonmes nous cargiet de vous dire 
et remonstrer. Si nous en voelliés respondre de par 
vous ou de par vostre consel. » 
Li rois d'Engleterre, qui bien entendi ceste parole, 
fu tantos consilliés et avisés de respondre et dist : 
« Signeur, je ai bien entendu tout ce que vous me 
requerés de par mon adversaire, qui tient mon droit 
hiretage a tort, dont il me poise. Se li dirés de par 
moi, se il vous plest, que je sui chi en droit, et i ai demoret 
priés d'un an. Tout ce a il bien sceu, et i fust bien 
venus plus tos, se il vosist, mais il m'a chi laissiet 
demorer si longement que je ay grossement despendu 
dou mien, et i pense avoir tant fait que assés temprement 
je serai sires de la ville et dou chastiel de Calais. 
Et ne sui pas consilliés dou tout faire a sa devise ne 
a se aise, ne de eslongier ce que je pense a avoir 
conquis, et que je ai tant desiret et comparet. Se 
li dirés, se ils ne ses gens ne pueent par la passer, si 
voissent autour pour querir la voie. » 
Li chevalier de France veirent bien que ils n'averoient 
aultre response, si prissent congiet. Li rois lor 
donna, qui les fist conduire par les chevaliers meismes 
de sa cambre qui amené les avoient jusques a lui, et 
monterent sus lors chevaus. Et les amenerent chil 
jusques au pont de Nulais, la ou li contes Derbi et 
ses gens estoient ; et puis retournerent li chevalier 
dou roi en l'oost. Et li chevalier François passerent 
oultre, et enclinerent en passant le conte Derbi, et 
cevauchierent tout le cemin sans nul empecement ; 
et s'en vinrent sus le mont de Sangate et as tentes dou 
roi de France. Et li compterent, presens pluisseurs 
hauls barons, tout ce que il avoient veu et trouvé, et 
la response dou roi d'Engleterre, de laquelle li rois 
de France fu tous merancolieus ; car, qant il vint la, 
il quidoit par bataille recouvrer la ville de Calais, et 
n'i pooit obviier ne pourveir par aultre voie, fors que 
par la bataille et avoir eut la victore. 

Entrués que li rois de France estoit sus le mont de 
Sangates, et que il estudioit conment et par quel tour 
il poroit combatre les Englois qui fortefiiet estoient, 
ensi que ichi desus vous avés oy recorder, vinrent doi 
cardinal en son hoost, le cardinal d'Espagne, uns 
moult vaillans et sages homs, et li cardinauls d'Oton, 
envoiiés la en legation de par le pape Clement, qui 
resgnoit pour ce temps. Cil doi cardinal, ensi que il 
estoient cargiet, se missent tantos en grant painne 
d'aler de l'une hoost en l'autre ; et volentiers euissent 
veu par lors promotions que li rois d'Engleterre euist 
brisiet son siege, laquelle cose il n'euist jamais fait. 
Toutesfois il parlementerent tant et alerent de 
l'un a l'autre que, sus certains articles et trettiés 
d'acord et de paix, ils procurerent que uns respis fu 
pris entre ces deus rois et lors gens la estans au siege 
et sus les camps, a durer tant seullement trois jours. 
Et furent ordonné par euls, .VIII. nobles signeurs, 
quatre de par le roi de France, et quatre de par le roi 
d'Engleterre : de par le roi de France, li dus Oedes 
de Bourgongne, li dus Pieres de Bourbon, messires 
Jehans de Hainnau, et mesires Lois de Savoie, et dou 
costé les Englois, li contes Derbi, li contes de Norhantonne, 
messires Renauls de Gobehen, et messires 
Gautiers de Manni. Et li doi cardinal estoient traitieur 
et moiien et alant de l'un a l'autre. Si furent 
chil signeur, les trois jours durans la grignour partie 
dou jour en conclave ensamble, et missent pluisseurs 
devises et pareçons avant, desquelles nulles ne vinrent 
a effec. 
Entrués que on parlementoit, et le respit durant, li 
rois d'Engleterre faisoit toutdis esforcier son hoost et 
faire grans fosses sus les dunes, par quoi li François 
ne les peuissent sousprendre. Et sachiés que chils 
parlemens et detriemens enoioit durement a ceuls de 
Calais, qui volentiers euissent veu plus tos lor delivrance, 
car on les faisoit trop juner. Chil troi jour se 
passerent sans paix et sans acord, car li rois d'Engleterre 
tenoit toutdis son opinion et metoit en termes 
que point ne se delairoit que il ne fust sires de Calais, 
et li rois de France voloit que elle li demorast. En cel 
estri se departirent les parties, ne li cardinal ne les 
peurent puis rasambler, liquel, qant il veirent ce que 
on ne voloit entendre a euls, il se departirent et 
retournerent a Saint Omer. 
Qant li rois Phelippes vei ce que perdre li convenoit 
Calais, si fu durement courouchiés : a envis le laisoit 
perdre. Et, tout comsideré, ils ne ses gens n'i savoient 
conment aidier ne adrechier ; car de aler de fait sus 
l'oost le roi d'Engleterre, c'estoit cose imposible, pour 
les grans marescages qui sont tout autour de Calais 
et la mer qui estoit fort gardee. Avisé fu et proposé 
en l'oost de France que il retourneroient a Saint Omer 
et venroient dou costé de Berghes et de Bourbourch ; 
mais qant il regardoient le pasage de Gravelines et 
les destrois, et mauvais et perilleus passages que il 
averoient a passer, et conment bien .LXM. Flamens 
gisoient de ce lés devant Calais, il rompoient et anulioient 
lors imaginations et disoient : « Toutes nostres 
pensees sont vainnes. Il nous fault perdre Calais. 
Mieuls nous vault une ville a perdre que de metre en 
peril euls cent mille. Se nous le perdons celle fois, une 
aultre fois le porons nous bien recouvrer. Il n'est 
aventure qui n'aviegne. On en a petitement songniet 
dou temps passé, car on le deuist avoir pourveue 
pour tenir .X. ans ou vint, selonch la force dont elle 
est et la belle garde, ou on le deuist avoir abatue et 
mise tout par terre ; car avant que on le puist ravoir, 
elle fera moult de mauls au roiaulme de France. » 
Ensi se devisoient et parloient li François, qant il 
veirent que li trettié furent falli, et li cardinal retournet 
a Saint Omer. Un jour, il fu ordonné au departir 
et au deslogier de la, et de retraire, casqun la ou 
mieuls li plaisoit. Si se deslogierent un matin, et 
monterent li signeur sus lors cevaus ; et varlés demorerent 
encores derriere, qui entendirent au requellier 
tentes et trefs et a tourser et a metre a charoi et a 
voiture. La i ot des vitalliers de l'oost pluisseurs 
atrapés qui perdirent chevaus et pourveances, car 
Englois sallirent hors de l'ost pour gaegnier. Si 
prissent des prisonniers et conquissent des chevaus 
et des sonmiers, des vins et des pourveances, et tout 
ramenerent en l'ost devant Calais. Et li signeur de 
France et li François retournerent en lors lieus. 

Apriés le departement dou roi de France et de son 
hoost dou dit mont de Sangate, chil de Calais veirent 
bien que le secours en quoi il avoient eu fiance, lor 
estoit fallis, et si estoient a si tres grande destrece de 
famine que li plus poissans et li plus fors se pooient a 
grant malaise soustenir. Si orent consel et lor sambla 
que il valloit mieuls euls mettre en la volenté dou roi 
d'Engleterre, se plus grant merchi n'i pooient trouver, 
que euls laissier morir l'un apriés l'autre par destrece 
de famine, car li pluiseur en poroient perdre corps et 
ame par rage de fain. Si priierent generaulment a 
mesire Jehan de Viane, lor chapitainne, que il en vosist 
tretiier et parler. Li gentils chevaliers lor acorda et 
monta as crestiaus des murs de la ville, et fist signe 
as cheuls de dehors que il voloit parler a euls. On i 
envoia. Il pria que on vosist donner a sentir au roi 
d'Engleterre que il envoiast honme notable parler a 
lui, car il voloit entrer en trettié. On le fist tantos et 
sans delai. 
Qant li rois d'Engleterre entendi ces nouvelles, il 
fist venir mesire Gautier de Manni devant lui. Qant il 
fu venus, il li dist : « Gautier, alés veoir que ces gens 
de Calais voellent dire : il me font requerre par lor 
chapitainne que je envoie parler a euls. » Mesires 
Gautiers respondi et dist : « Sire, volentiers. » Adont 
se departi il dou roi et s'en vint tout a cheval, assés 
bien acompagniés de sa famille seullement, et vint 
as barrieres de Calais, et trouva messire Jehan de 
Viane qui se apoioit sus une baille et estoit issus hors 
de la porte par le guichet. 
Qant li doi chevalier se veirent, il se recongnurent 
assés, car aultres fois, il s'estoient veu. « Mesire 
Gautier, dist mesire Jehan de Viane, vous estes uns 
vaillans homs et moult usés d'armes. Si devés tant 
mieuls entendre a raison. Li rois de France, moi et 
mi compagnon qui ichi dedens sonmes enclos, nous 
a ichi envoiiet, ensi que faire le puet, car il est nostres 
sires et nous sonmes si subject, et nous conmanda 
estroitement au departir de li que nous gardisions la 
vile et le chastiel de Calais si que blame n'en euissions, 
ne ils point de damage. Nous en avons fait nostre 
pooir et diligense jusques a chi, et tous les jours nous 
avions esperance de estre delivret, et li sieges levés. 
Or est avenu que nostres espoirs est fallis de tous 
poins et nous fault esceir ou dangier de vostre signeur 
le roi d'Engleterre ; car nous sonmes si astrains que 
nous n'avons de quoi vivre, et nous convenra tous 
morir de male mort, se li gentils rois qui est vos sires 
ne prent pité de nous. Si vous suppli chierement, 
messire Gautier, que vous voelliés aler deviers lui et 
li priier pour nous et remonstrer conment loiaument 
nous avons servi nostre signeur li roi de France, nous 
conme si saudoiier et si soubject, et les povres gens de 
ceste ville aussi qui n'en pooient ne osoient aultre 
cose faire, et nous laise partir hors de la ville nous, 
chevaliers et esquiers, qui ichi dedens sonmes enclos, 
et prende en merchi et en pité le povre peuple de 
Calais, plenté n'en i a pas, et nous laise partir et isir 
et aler ailleurs querre nostre mieuls, et prendre la ville 
et le chastiel, l'or et l'argent et tout ce que il i trouvera. » 
A ces paroles respondi mesires Gautiers de Manni 
et dist : « Mesire Jehan, mesire Jehan, je sçai assés de 
l'intension et volenté le roi nostre sire, et bien sachiés 
que c'est se entente que vous n'en irés pas ensi que 
vous avés chi dit ; ains est sa volenté et intension que 
vous vos metés dou tout en sa pure volenté, ou pour 
rançonner ceuls qui il li plaira ou pour faire morir. 
Car chil de Calais li ont tant fait de contraires et de 
damages et despis, et ocis de ses honmes et fait 
despendre si grant fuisson d'avoir au seoir devant 
celle ville dont moult l'en est, ce n'est pas mervelles ; 
et ne sçai pas, en l'air et argu ou il est et l'ai veu tousjours 
jusques a ores, se vous porés passer pour 
raençon, que il ne voelle avoir vos vies. » 
Dont respondi messires Jehans de Viane et dist : 
« Mesire Gautier, ce seroit trop dure cose pour 
nous et grant cruautés pour le roi d'Engleterre, se 
nous qui chi sonmes envoiiet de par le roi de France, 
et on nous fesist morir. Nous avons servi nostre 
signeur, ensi que vous feriés le vostre, en cas samblable. 
Si comsiderés nostre estat, et nous vous en 
prions, il li doit sousfire, se il a nostre corps pour 
prisonniers, et la ville et le chastiel en son conmandement, 
que tant a desiré a avoir, et le povre peuple 
de Calais, il laise partir et aler lor cemin. » Dont se 
rafrena un petit mesires Gautiers de Manni et comsidera 
les humles paroles de mesire Jehan de Viane 
et dist : « Certes, mesire Jehan, pour l'onnour de 
chevalerie et l'amour de vous, j'en parlerai et prierai 
si acertes que je porai, mais je sçai bien que li rois 
d'Engleterre est moult courchiés sus vous tous et ne 
sçai pas conment on le pora brisier ne amoderer. 
Vous demorrés chi ; je retournerai tantos et vous ferai 
response. » 
Adont s'en retourna li dis messires Gautiers de 
Manni, et vint deviers le roi qui l'atendoit devant 
son hostel. Et la estoient grant fuisson de signeurs, 
li contes Derbi son cousin, le conte d'Arondiel, le 
conte de Norhantonne, mesire Renault de Gobehen, 
mesire Richart de Stanfort et pluisseur hault baron 
d'Engleterre, lesquels li rois avoit tous mandés pour 
oir et sçavoir que chil de Calais voloient dire. Bien 
supposoit li rois que il se voloient rendre, mais il ne 
sçavoient pas la fourme conment ; si le desiroit a 
savoir. 

Qant mesires Gautiers de Manni fu venus jusques 
a l'ostel dou roi, il descendi de son palefroi. Tout chil 
chevalier se ouvrirent a sa venue et li fissent voie. Il 
vint devant le roi et l'enclina. Tantos que il ot fait 
reverense au roi, li rois li demanda : « Mesire Gautier, 
que dient chil de Calais ? » - « Tres chiers sires, respondi 
li chevaliers, il se voellent rendre, et longement 
et assés sus cel estat je ai parlé a la chapitainne, 
mesire Jehan de Viane, et ils a mi. Il vous prient et 
font requeste que vous voelliés prendre la ville et le 
chastiel et tout che qui dedens est, reservé les corps, 
et les laissiés aler lor voie. » - « Mesire Gautier, respondi 
li rois, vous savés une partie de ma volenté en 
ce cas. Quel cose en avés vous respondu ? » - « Tres 
chiers sires, je le vous dirai, sauve tousjours vostre 
correction. Il vous ont tant courechiet de faire morir 
vos honmes sus mer, et ossi chi tenu tant longement 
et fait despendre vostre argent, que dur est a ce pardonner 
ne euls prendre par le parti que ils le voellent 
avoir. » - « Mesire Gautier, respondi li rois, vous 
avés bien parlé, car ma volenté est telle que tout i 
morront. » 
Dont se retraii un petit mesires Gautiers arriere dou 
roi, car il congnissoit assés la maniere de li, et regarda 
sus les barons qui la estoient et leur fist signe de l'uel 
tant seullement que il vosissent aidier a soustenir sa 
parole, et puis vint devant le roi et dist : « Tres chiers 
sires et redoubtés, se vous faisiés ce que vous dites, 
il en seroit trop grant nouvelle, et vous seroit tourné 
a trop grant cruaulté, et nous donriiés, moi et les 
vostres, trop mauvais exemple ou temps a venir de 
nous metre, ne enclore en nulle garnison de par vous, 
car se vous faisiés ces gens morir ensi que vous dites, 
parellement on feroit de nous. » 
Chils exemples et langages amolia grandement le 
coer dou roi d'Engleterre ; car li plus des barons qui 
la estoient, l'aidierent a soustenir et li dissent : « Chiers 
sires, messires Gautiers de Manni parole de verité et 
de raison, et nous vous prions que vous le voelliés 
croire et brisier et adoucir un petit la pointe de vostre 
air. » Li rois d'Engleterre regarda sus ses gens 
et vei bien que il parloient tout acertes ; si se rafrena 
et dist : « Biau signeur, je ne voel pas tous seuls estre 
a l'encontre de vous. On prendera a raençon les 
chevaliers et les esquiers qui dedens Calais sont ; et 
ceuls de la nation de Calais on fera morir, car bien il 
l'ont deservi. » 
Dont dist mesires Gautiers de Manni : « Tres chiers 
sires, on n'averoit jamais fait ; ce seroit trop grans 
cruaultés a faire morir tant de peuple. Moult en i a qui 
n'i ont nulles coupes, quoique il soient la enclos. Ouvrés 
de humelité : prenés la ville et le chastiel, et donnés 
tout le demorant congiet. Si prieront pour vous et 
recorderont ens es estragnes contrees, ou il iront querre 
lor cavance, le bien de vous, et tenront celle grace a 
ausmonne. » 
« Gautier, Gautier, respondi li rois, il ne puet estre 
ensi. Chil de Calais ont fait morir tant de mes honmes 
que il fault que de leurs il en soient mors aussi. Et pour 
ce que si acertes vous en parlés et priiés, aussi il ont 
tres grant moiien en vous, je m'en passerai parmi 
tant que je vous dirai. Vous retournerés la et dirés au 
chapitainne que il convient pour la plus grant grace 
que je lor voel faire, que euls siis honmes bourgois des 
plus notables de Calais, nus piés et nus chiefs, en lors 
lignes draps tant seullement, les hars ou col, viennent 
ichi et aportent les clefs de la ville et dou chastiel en 
lors mains, et de ceuls je ferai ma volenté ; et le 
demorant des honmes de la ville je prenderai a 
merchi. » - « Chiers sires, respondi mesires Gautiers 
de Manni, tout ce je le ferai volentiers. » 

Sus cel estat se departi dou roi d'Engleterre messires 
Gautiers de Manni et retourna jusques a Calais et vint 
as barrieres, la ou messires Jehans de Viane, la 
capitainne, l'atendoit. Se li recorda toutes les paroles 
devant dittes, ensi que vous les avés oi, et dist bien que 
ce estoit tout ce que il en avoit pout impetrer. 
« Messire Gautier, respondi messires Jehans, je vous en 
croi bien. Or vous priie que vous voelliés chi tant 
demorer que je aie remonstré tout cel affaire a la 
conmunauté de la ville, car il m'ont chi envoiiet ; et en 
euls en tient, ce m'est avis, dou faire et dou laissier. » 
Dont respondi li sires de Manni et dist : « Je le ferai 
volentiers. » 
Lors se departi messires Jehans de Viane des barrieres 
et vint sus le marchié et fist sonner la cloce pour 
assambler toutes manieres de gens en la halle. Au son 
de la cloce vinrent ils tous, honmes et fenmes, car 
moult desiroient a oir nouvelles, ensi que gens si 
astrains de famine que plus ne pooient. Qant il furent 
tout venu et assamblé en la place, honmes et fenmes, 
messires Jehans de Viane lor remonstra moult doucement 
les paroles toutes itelles que chi devant sont 
dittes et recitees ; et leur dist bien que aultrement ne 
pooit estre, et euissent sur ce avis et brief consel, car 
il en convenoit faire reponse. Qant il oirent ce raport, il 
conmenchierent tout et toutes a criier et a plorer si 
tenrement et si amerement que il ne fust si durs 
coers ou monde, se il les veist et oist euls demener, qui 
n'en euist pité. Et n'orent pour l'eure nul pooir de 
respondre ne de parler ; et meismement mesires 
Jehans de Viane en avoit telle pité que il en larmioit 
moult tenrement. 
Une espace apriés, se leva en piés li plus rices 
bourgois de la ville de Calais et de plus grande reconmendation, 
que on clamoit sire Ustasse de Saint Piere, 
et dist devant tous et toutes ensi : « Bonnes gens, grans 
pités et grans meschiés seroit de laissier morir un tel 
peuple que chi a, par famine ou aultrement, qant on i 
puet trouver auqun moiien ; et si seroit grande ausmonne 
et grant grace enviers Nostre Signeur, qui de 
tels mesciés les poroit garder et esqiever. Je, endroit de 
moi, ai si grande esperance d'avoir grace et pardon 
enviers Nostre Signeur, se je muir pour che peuple 
sauver, que je voel estre li premiers ; et me meterai 
volentiers en purs ma cemise, a nu chief et a nu piés, 
la hart ou col, en la merchi dou gentil roi d'Engleterre. » 
Qant sires Ustasses de Saint Piere ot dit ceste 
parole, tout honme le alerent aourer de pité, et 
pluisseurs honmes et fenmes se jetterent en genouls a 
ses piés, tendrement plorant. Ce estoit grans pités de 
la estre et euls oir et regarder. 
Secondement uns aultres tres honestes bourgois et 
de grant afaire, et liquels avoit deus damoiselles a 
filles, jones, belles et gratieuses, se leva et dist tout 
ensi, et que il feroit compagnie en ce cas a son compere 
et cousin sire Ustasse de Saint Piere, et se nonmoit li 
dis bourgois Jehans d'Aire. 
Apriés se leva li tiers bourgois de Calais qui se 
nonmoit sires Jaquemés de Wisant, qui moult estoit 
rices homs de meubles et d'iretages dedens Calais et 
au dehors de Calais, et se ofri aler en lor compagnie ; 
et aussi fist sire Pieres de Wisant son frere. Li chienqimes 
fu sires Jehans de Fiennes et li sisimes sires 
Andrieus d'André. 
Tout chil siis bourgois avoient esté en la ville de 
Calais li plus rice et li plus manant, et qui plus avoient 
d'iretage ens et hors Calais, et dont la ville par mer et 
par terre s'estoit le plus estofee ; mais pour pité et pour 
sauver lors fenmes et lors enfans et le demorant de la 
ville, il se offrirent tout de bonne volenté et dissent a 
lor chapitainne : « Sire, delivrés vous et nous enmenés 
deviers le roi d'Engleterre, ou point et en l'estat que 
vostres trettiés devise ; car nous volons tout morir se 
nous sonmes a ce destiné, et prenderons la mort en 
bon gré. » 
Messires Jehans de Viane avoit si grant pité de ce 
que il veoit et ooit, que il ploroit ausi tenrement que 
dont que il veist tous ses amis en biere. Toutesfois, 
pour abregier la besongne, puisque faire le convenoit, 
il les fist desvestir en la hale en purs lors braies et lors 
cemisses, nus piés et nus chiefs ; et la furent aportees 
toutes les clefs des portes et des guicés de la ville de 
Calais et celles dou chastiel ensi. Et furent a ces siis 
honestes bourgois mis les hars ou col ; et en cel estat 
tout siis il se departirent de la halle et dou marchiet de 
Calais, mesire Jehan de Viane qui ploroit moult tendrement 
devant euls, et aussi faisoient tout li chevalier et li 
esquier qui la estoient, de la grande pité que il avoient. 
Honmes et fenmes et enfans honestes de la nation de la 
ville les sievoient et crioient et braioient si hault que ce 
estoit grans pités au comsiderer. Li siis bourgois par 
avis assés liement en aloient et avoient petite esperance 
de retourner, et pour reconforter le peuple, il 
disoient : « Bonnes gens, ne plorés point. Ce que nous 
faisons, c'est en istance de bien, et pour sauver le 
demorant de la ville. Trop mieuls vault que nous 
morons, puisque il fault qu'il soit ensi, que toutes les 
bonnes gens de la ville soient peri, et Dieus avera 
merchi de nos ames. » 
Ensi en plours et en cris et en grans angousses de 
cuers dolereus les amena mesires Jehans de Viane 
jusques a la porte et le fist ouvrir. Et qant ils et li siis 
bourgois furent dehors, il le fist reclore et se mist entre 
les bailles et la porte, et la trouva mesire Gautier de 
Manni qui l'atendoit, et liquels s'apoioit sus les bailles 
par dedens la ville de Calais. Avoit et ot, qant on vei 
issir des portes ces siis bourgois, et il se retournerent 
deviers la ville et les gens et il dissent : « Adieu, bonnes 
gens, priiés pour nous », et la porte fu reclose, si tres 
grande plorrie, brairie et criie des fenmes et enfans et 
des amis de ces bonnes gens que grans hisdeurs estoit 
a l'oir et comsiderer ; et meismement messires Gautiers 
de Manni en entendi bien la vois et en ot pité. 
Qant mesires Jehans de Viane fu venus jusques a lui, 
il li dist : « Mesire Gautier, je vous delivre conme 
chapitainne de Calais, par le consentement dou povre 
peuple d'iceli ville, ces siis bourgois, et vous jure que 
ce sont et estoient aujourd'ui li plus honnourable et 
notable honme de corps, de cavanche et d'ancesserie 
de la ditte ville de Calais, et portent avoecques euls 
toutes les clefs de la ville et dou chastiel de Calais. Si 
vous pri, chiers sires, en nom d'amour et de gentillece, 
que vous voelliés priier pour euls au gentil roi d'Engleterre, 
a la fin que il en ait pité et compation, et que il ne 
soient point mort. » Dont respondi messires Gautiers 
de Manni et dist : « Je ne sçai que li rois monsigneur en 
vodra faire ; mais je vous creante et convenente que je 
en ferai mon pooir. » 
Adont fu la barriere ouverte, et passerent oultre li 
.VI. bourgois et en alerent en cel estat que je vous di, 
avoecques mesire Gautier de Manni, liquels les amena 
tout bellement jusques a l'ostel dou roi. Et messires 
Jehans de Viane rentra en la ville de Calais par le 
guichet. 
Li rois d'Engleterre estoit a celle heure en la salle 
de son hostel, bien acompagniés de contes et de 
barons, liquel estoient la venu pour veoir l'ordenance 
de ceuls de Calais ; et meisment la roine i vint, mais ce 
ne fu pas si tos. Qant on dist au roi : « Sire, vechi 
mesire Gautier de Manni, qui amainne ceuls de Calais », 
adont issi li rois de son hostel et vint en la place, et tout 
chil signeur apriés lui, et encores grant fuisson qui i 
sourvinrent pour veoir ceuls de Calais et conment il 
finneroient ; et la roine d'Engleterre qui moult ençainte 
estoit, sievi le roi son signeur. Evous messire Gautier 
de Manni venu et les bourgois dalés li, qui le sievoient, 
et descendi de une basse hagenee que il cevauçoit. En 
la place toutes gens se ouvrirent a l'encontre de li. 
Si passerent oultre messires Gautiers et li .VI. bourgois, 
et s'en vint devant le roi et li dist en langage englois : 
« Tres chiers sires, vechi la representation de la ville 
de Calais a vostre ordenance. » Li rois se taisi tous 
quois et regarda moult fellement sus euls, car moult 
les haioit et tous les habitans de Calais, pour les 
grans damages et contraires que dou temps passet li 
avoient fait. 
Chils siis bourgois se missent tantos en genouls 
devant le roi et dissent ensi en joindant lors mains : 
« Gentils sires et nobles rois, veés nous chi siis, qui 
avons esté d'ancesserie bourgois de Calais et grans 
marceans par mer et par terre, et vous aportons les 
clefs de la ville et dou chastiel de Calais et les vous 
rendons a vostre plaisir, et nous mettons en tel point 
que vous nous veés en vostre pure volenté, pour sauver 
le demorant dou peuple de Calais qui sousfert a moult 
de grietés. Si voelliés de nous avoir pité et merchi par 
vostre haut noblece. » Certes il n'i ot adont en la place, 
conte, baron, ne vaillant honme, qui se peuist astenir 
de plorer de droite pité, ne qui peuist parler en grant 
piece. Li rois regarda sus euls tres crueusement, car 
il avoit le coer si dur et si enfellonniet de grans courous, 
que il ne pot parler ; et qant il parla, il conmanda en 
langage englois que on lor copast les testes tantos. 
Tout li baron et li chevalier qui la estoient, en plorant 
prioient si acertes que faire pooient au roi que il en 
vosist avoir pité et merchi, mes il n'i voloit entendre. 
Adont parla li gentils chevaliers mesires Gautiers de 
Manni et dist : « Ha ! gentils sires, voelliés rafrener 
vostre corage. Vous avés le nom et renonmee de 
souverainne gentillece et noblece. Or ne voelliés dont 
faire cose par quoi elle soit noient amenrie, ne que on 
puist parler sur vous en nulle cruauté ne vilonnie. Se 
vous n'avés pité de ces honmes qui sont en vostre 
merchi, toutes aultres gens diront que ce sera grans 
cruaultés, se vous faites morir ces honestes bourgois 
qui de lor propre volenté se sont mis en vostre ordenance 
pour les aultres sauver. » Adont se grigna 
li rois et dist : « Manni, Manni, soufrés vous. Il ne sera 
aultrement. » Mesires Gautiers de Manni n'osa plus 
parler, car li rois dist moult ireusement : « On fache 
venir la cope teste ! Chil de Calais ont fait morir tant 
de mes honmes que il convient ceuls morir aussi. » 
Adont fist la noble roine d'Engleterre grande humelité, 
qui estoit durement enchainte, et ploroit si tendrement 
de pité que on ne le pooit soustenir. La 
vaillans et bonne dame se jetta en genouls par devant 
le roi son signour et dist : « Ha ! tres chiers sires, puis 
que je apassai par deça la mer en grant peril, ensi que 
vous savés, je ne vous ai requis ne don demandet. Or 
vous prie je humlement et reqier en propre don que, 
pour le Fil a sainte Marie et pour l'amour de mi, 
vous voelliés avoir de ces siis honmes merchi. » 
Li roi atendi un petit a parler et regarda la bonne 
dame sa fenme qui moult estoit enchainte et ploroit 
devant lui en genouls moult tenrement. Se li amolia 
li coers, car envis l'euist courouchiet ens ou point la 
ou elle estoit ; et qant il parla, il dist : « Ha ! dame, je 
amaisse trop mieuls que vous fuissiés d'autre part que 
chi. Vous priiés si acertes que je ne vous ose escondire 
le don que vous me demandés ; et conment que je le 
face envis, tenés, je les vous donne, et en faites vostre 
plaisir. » La vaillans dame dist : « Monsigneur, tres 
grant merchis. » 
Lors se leva la roine et fist lever les siis bourgois et 
lor fist oster les cevestres d'entours lors cols, et les 
enmena avoecques lui en son hostel et les fist revestir 
et donner a disner et tenir tout aise ce jour. Et au matin, 
elle fist donner a casqun siis nobles et les fist conduire 
hors de l'oost par mesire Sanse d'Aubrecicourt et 
mesire Paon de Ruet, si avant que il vorrent, et que il 
fu avis as deus chevaliers que il estoient hors dou peril, 
et au departir il les conmanderent a Dieu. Et retournerent 
li chevalier en l'oost, et li bourgois alerent a 
Saint Omer. 

Ensi fu la forte ville de Calais assegie par le roi 
Edouwart d'Engleterre en l'an de grace Nostre 
Signeur mille trois cens quarante siis, environ la 
Saint Jehan decolasse, ou mois d'aoust ; et fu conquise 
en l'an de grace Nostre Signeur mille .CCC. quarante 
sept, ou mois de septembre. 
Qant li rois d'Engleterre ot fait sa volenté des siis 
bourgois de Calais et il les ot donnés a la roine sa 
fenme, ensi que chi desus est dit, il appella messire 
Gautier de Manni et ses mareschaus le conte de 
Warvich et mesire Richart de Stanfort et leur dist : 
« Signeur, prenés ces clefs de la ville et dou chastiel de 
Calais. Si en alés prendre la sasine et posession, et 
prenés tous les chevaliers qui la dedens sont et les 
metés en prison ou faites leur jurer et fiancier prison. 
Il sont gentilhonme : on les recrera bien sus lors fois ; 
et tout le demorant, saudoiiers et aultres, faites les 
partir : je les quite. » Chil doi baron, avoecques 
mesire Gautier de Manni, respondirent : « Il sera fait. » 
Si s'en vinrent li doi marescal et mesires Gautiers 
de Manni, a cent honmes et .CC. archiers tant seullement, 
en la ville de Calais, et trouverent mesire 
Jehan de Viane, mesire Ernoul d'Audrehen, mesire 
Jehan de Surie et les chevaliers, qui les atendoient a 
l'entree de la porte, qui estoit toute close, hors mis le 
guicet. Chil chevalier françois requellierent ces chevaliers 
d'Engleterre bellement et lor demanderent des 
siis bourgois conment il avoient finet, et se li rois les 
avoit pris a merchi. Il respondirent : « Oil : a la priiere 
madame la roine d'Engleterre. » De ce furent il tout 
resjoi. 
Les portes et les bailles de Calais furent ouvertes ; 
les Englois entrerent dedens et se saisirent de la ville 
et dou chastiel. Et furent mis en prison courtoise 
mesires Jehans de Viane et tout li chevalier de France, 
et toutes aultres gens, honmes, fenmes, enfans mis 
hors. Chil qui passerent parmi l'ost d'Engleterre, 
li chevalier englois et li vaillant honme en avoient pité 
et les donnoient a disner, et encores de l'argent a lor 
departement ; et il s'en aloient, ensi que gens esgarés, 
pour querir lor mieuls aillours. Il en i ot aussi auquns 
qui passerent parmi l'ost des Flamens qui gissoient 
entre Gravelines et Calais. Aussi les Flamens par pité 
lor fissent des douçours et des courtoisies assés. 
Ensi s'espardirent ces povres gens de Calais, mais la 
grignour partie se retraissent a Saint Omer, et orent 
la biaucop de recouvrances. 
Les marescaus d'Engleterre et mesires Gautiers de 
Manni, qui furent envoiiet de par le roi en la ville de 
Calais, le fissent toute et tantos, et le chastiel aussi, 
netoiier, ordonner et apparillier, ensi que pour le roi 
et la roine recevoir. Qant il orent tout ce fait et le 
chastiel ordonné pour logier le roi et la roine, et tout 
li aultre hostel furent widié et apparilliet pour recevoir 
les gens dou roi, on le segnefia au roi. Adont monta 
il a ceval et fist monter la roine et leur fil le prince, les 
barons et les chevaliers ; et cevauchierent a grant 
glore deviers Calais et entrerent dedens la ville a 
grant fuisson de menestrandies, de tronpes, de 
tabours, de claronchiaus, de muses et de canemelles 
que grant plaisance estoit a considerer et regarder. 
Et chevaucierent ensi jusques au chastiel ; et la descendirent 
li rois, la roine, li princes, li contes Derbi et li 
signeur. Les auquns demorerent avoecques le roi, qui 
logiet ou chastiel estoient ; et les aultres se traissent 
as hostels, lesquels on avoit ordonné pour euls. 
Et donna li rois, ce premier jour que il entra en 
Calais, a disner ens ou chastiel de Calais, la roine, les 
dames et les damoiselles, les contes, les barons et les 
chevaliers, et non pas des pourveances de la ville, 
mais de celles de lor hoost, qui lor estoient venues et 
venoient encores tous les jours de Flandres et d'Engleterre. 
Et devés savoir que, le siege estant devant 
Calais, il vinrent en l'oost le roi d'Engleterre moult 
de biens et de largueces par mer et par terre dou pais 
de Flandres ; et euissent eu les Englois des defautes 
assés, se les Flamens n'euissent esté. Che jour furent 
toutes les portes de Calais ouvertes, et vinrent moult 
de Flamens veoir l'estat dou roi d'Engleterre. Et 
estoient toutes les cambres dou chastiel de Calais, la 
salle et les alees encourtinees et parees de draps de 
haute lice si ricement conme as estas dou roi et de la 
roine apertenoit ; et aussi estoient les hostels des contes 
et des barons d'Engleterre qui se tenoient en la ville. Et 
persevererent ce jour en grant joie et en grant reviel. 
Le second jour, apriés que li rois d'Engleterre entra 
en Calais, il donna a disner ens ou chastiel de Calais 
tous les plus notables bourgois de Flandres des conmunautés 
des bonnes viles par laquelle promotion les 
honmes de Flandres estoient la venu servir le roi. Et 
fu li disners biaus et grans et bien estofés ; et au 
congiet prendre au roi, li dis rois les remercia grandement 
dou service que fait li avoient. Et retournerent 
les Flamens en lor hoost, et a l'endemain il se departirent 
tout et retournerent en leurs lieus. Ensi se porterent 
les besongnes de Calais. Et donna li rois d'Engleterre 
congiet a toutes manieres de gens : gens 
d'armes et archiers pour retourner en Engleterre, et 
ne retint que son fil le prince de Galles et son consel 
et sa fenme la roine, dames et damoiselles et lor estat, 
et son cousin le conte Derbi. 
Et donna li rois as pluisseurs de ses barons des 
biaus hostels de Calais, a casqun selonc son estat, 
pour euls tenir, demorer et logier qant il vodroient 
paser la mer d'Engleterre a Calais. Et furent les dons, 
les auquns a hiretage, et les aultres a la volenté dou 
roi. Et furent tout li manant en la ville de Calais, au 
jour que elle fu rendue, bouté hors. Et ne furent 
retenu tant seullement que euls trois anciiens honmes, 
lesquels savoient les usages et coustumes de la ville, 
entre lesquels il i avoit un prestre pour rasener les 
maniemens des hiretages, ensi conme il se portoient. 
Car ce estoit li intension dou roi et de son consel que 
elle seroit redefie et raemplie de purs Englois, et que 
on i envoieroit de la chité de Londres douse bourgois 
notables, rices honmes et bons marceans, et encores 
des chités et bonnes villes d'Engleterre .XXIIII. bourgois 
et avoecques ces .XXXVI., fenmes, enfans et toutes 
lors familles et en desous de euls, autres honmes, 
ouvriers de tous estas, par quoi la ville se refourmeroit 
toute de purs Englois. Et seroit a Calais li estaples 
des lainnes d'Engleterre, dou plonc et de l'estain ; et se 
venroient ces trois marceandises coustumer a Calais, 
et feroient la le qai et le havene. 
Li rois d'Engleterre, pour toutes ces coses ordonner 
et mettre a lor devoir, se tint a Calais sans retourner 
en Engleterre bien un quartier de un an, et tant que 
la roine sa fenme i fu acouchie et relevee de une belle 
fille, laquelle ot nom Margerite, et fu depuis contesse 
de Pennebruq, mais elle morut jone. Le roi d'Engleterre 
estant a Calais, tout fu remparet et raparilliet 
ce qui desemparet estoit. Et furent envoiiet en Engleterre 
mesires Jehans de Viane et mesires Ernouls 
d'Audrehen et les chevaliers qui dedens Calais estoient 
au jour que elle fu rendue, et avant que li rois d'Engleterre 
se departesist de Calais. 

Or m'est avis que c'est grande imagination de 
piteusement penser et osi comsiderer que chil grant 
bourgois et ces nobles bourgoises et lors biaus enfans, 
qui d'estoq et d'estration avoient demoret, et lor 
predicessour, en la ville de Calais, devinrent, desquels 
il i avoit grant fuisson au jour que elle fu rendue. Ce 
fu grans pités, qant il lor convint guerpir lors biaus 
hostels et lors hiretages, lors meubles et lors avoirs, 
car riens n'enporterent ; et si n'en orent onques 
restorier ne recouvrier dou roi de France pour qui il 
avoient tout perdu. Je m'en passerai de euls briefment 
a parler : il fissent au mieuls que il porent, mais la 
grignour partie de euls se traist en la ville de Saint 
Omer. 
Encores se tenoient li rois d'Engleterre a Calais, 
pour entendre le plus parfaitement as besongnes de la 
ville, et li rois Phelippes de France, en la bonne chité 
d'Amiens. Et estoit dalés lui nouvellement venus uns 
siens cousins cardinauls, mesires Guis de Boulongne 
en tres grant estat. Et l'avoit papes Clemens, qui 
resgnoit pour ce temps, envoiiet d'Avignon en France. 
Et tenoit chils dis cardinauls trop grandement biel 
estat et estofet, et aloit sus les biens de l'Eglise a plus 
de .CC. chevaus. Onques sains Pieres, ne sains Pols ne 
sains Andrieus n'i alerent ensi. 
Chils cardinauls de Boulongne, a sa bienvenue 
deviers le roi de France, quist voie et moiien et amis 
deviers le roi d'Engleterre conment il vint a Calais ; et 
lui la venu, il procura tant deviers le dit roi et son 
consel le conte Derbi, mesire Renault de Gobehem, 
mesire Richart de Stanfort et mesire Gautier de 
Manni, que unes trieuves furent prises entre les deus 
rois de France et d'Engleterre et de tous lors ahers et 
aidans, a durer deus ans par mer et par terre. Et 
furent reservet et exceptet en celle trieuve les deus 
dames de Bretagne, la fenme a mesire Carle de Blois 
et la contesse de Montfort ; et tinrent toutdis ces deus 
dames en Bretagne la guerre, li une contre l'autre. 
Ces trieuwes acordees et jurees a tenir le terme 
de deus ans tant seullement, li cardinaus de Boulongne 
retourna a Amiens deviers le roi de France. 
Et li rois d'Engleterre ordonna ses besongnes et s'en 
retourna en Engleterre, et i remena la roine sa fenme 
et tous lors enfans et lor estat, dames et damoiselles, 
et ne laissierent nului derriere ; et ordonna a demorer 
en Calais et a estre chapitainne un chevalier lombart 
lequel on nonmoit mesire Ainmeri de Pavie. Et estoit 
li dis chevaliers tres grandement en la grace et amour 
dou dit roi, car il l'avoit servi un lonch temps. Et 
bien se comfioit li rois en li, qant il li bailloit en garde 
le jeuiel ou monde a ce jour que il amoit le mieuls : 
c'estoit la ville et le castiel de Calais. Se l'en deubt 
estre priés mesvenu, ensi que vous orés recorder en 
l'istore. 

Et quoique les trieuves fuissent bien tenues entre 
le roi de France et le roi d'Engleterre, tant que de lors 
personnes et de ceuls ou lor poissances et semonses 
et conmandemens se pooient estendre, se conmençoient 
ja a courir pluisseurs enventureus brigans et 
pillars ens es lontainnes marces de France, ens es 
lieus ou il sentoient les chevaliers foibles et non fait 
de la guerre, et prendoient lors villes et lors castiaus ; 
car il se quelloient ensamble une qantité de tels gens 
d'armes, Alemans ou autres, qui sus l'ombre de la 
guerre faisoient lors fais et lors emprises, et ne lors 
aloit nuls au devant. Et voloient bien li auqun dire 
que il estoient porté couvertement et sousfert des 
officiiers dou roi et des chevaliers et esquiers dou pais 
ou il conversoient, et que chil estoient participant a 
lors butins et pillages. Dont je vous di que, depuis 
toutes tels coses et apertises d'armes, furent parmi le 
roiaulme de France, escoles de toutes iniquités et 
mauvestés ; car trop fort se moutepliierent par le 
laisseur et amplece que il orent de conmencement, 
ensi que vous orés recorder avant en l'istore. 
Il i eut un brigant pillar, et croi que il fu alemans, 
qui trop fort resgna en Limosin et en la Lange d'Oc, 
lequel on nonmoit Bacon. Chils avoit aultres brigans 
desous lui, et le tenoient a mestre et a capitainne, pour 
tant que il estoit le piour de tous les aultres et li plus 
outrageus, et bien les paioit de mois en mois, et fu trop 
malement apers et soubtieus a embler et esqieler villes 
et fortereces. Et cevauçoient, tels fois estoit, ils et ses 
compagnons, vint ou trente lieues de nuit par voies 
couvertes, et venoient sus le point de un ajournement, 
la ou il voloient estre, et esqielloient le lieu ou il 
avoient jeté et asis leur visee ; et qant il estoient dedens 
une ville, ils boutoient le feu en .V. ou en .VI. maisons. 
Les gens de celi ville estoient esbahi et gerpisoient 
tout et s'enfuioient. Et chil pillart ronpoient cofres 
et escrins et prendoient ce que de bon il trouvoient 
dedens, et aussi des plus rices honmes a prisonniers, 
et les rançonnoient. Et vendoient les villes que pris 
avoient as honmes dou pais et a ceuls meismes lesquels 
boutés hors il en avoient, et en prendoient grant argent, 
selonch ce que il se pooient composer. Et par tels cas 
asamblerent chil pillart trop malement grant finance. 
Et prist chils Bacons la ville de Dousenach en Limosin 
et le pilla toute, et encores le vendi ils en 
deniers apparilliés, qant il s'en departi, diis mille 
esqus. 
Apriés, chils Bacons et ses gens prisent le ville et 
le chastiel de Comborne et le visconte et la contesse et 
lors enfans dedens, et les rançonna a .XXIIIIM. esqus 
et retint le chastiel et trouva cautelle et action de 
guerriier le pais, pour tant que chils viscontes de 
Comborne s'estoit armés pour la contesse de Montfort, 
car chils Bacons estoit de la partie a la fenme 
mesire Carle de Blois. En la fin il vendi le chastiel au 
roi de France, et en ot en deniers tous apparilliés 
.XXIIII. mille esqus, mais on les fist paiier le plat pais. 
Et fist chils viscontes de Conbourne sa paix au roi de 
France. Et li rois volt avoir ce Bacon dalés li, et fu 
wisiers d'armes dou roi et bien en la grace dou roi 
Phelippe et dou roi Jehan, et tousjours bien montés 
de coursiers, de roncins et de hagenees ; et avoit assés 
grant finance d'or et d'argent, et demora en bon 
estat tant que il vesqui. 

Parellement et de ce temps ot un honme d'armes, 
en Bretagne, alemant que on clama Crokart, liquels 
avoit esté en son conmencement uns varlés au signeur 
d'Ercle en Hollandes, mais il se porta si bien ens es 
guerres de Bretagne par prises de villes et de chastiaus 
et des racas fais et de raençons de gentils honmes que, 
qant il ot assés menet celle ruse et il fu tanés de guerriier 
et de mal faire, il i aporta la finance de .LXM. 
viés esqus. Et fu chils Crokars uns de chiaus qui 
furent armé avoecques les Englois en la bataille des 
Trente, et fu tous li mieudres de son costé ; et i acquist 
tel grace que li rois Jehans de France li manda que, 
se il voloit relenqir les Englois et devenir François, 
il le feroit chevalier et li donroit fenme et .M. esqus 
de revenue par an. Il refusa a ce. 
Chils Crokars vint en Hollandes en grant estat, et 
pour ce que il vei que li signeur qui le congnissoient, 
n'en faisoient point de compte, il retourna en Bretagne, 
en ce temps que li dus de Lancastre Henris, 
qui chi desus est nonmés contes Derbi, seoit a siege 
devant la chité de Rennes. Li dus li fist grant chiere 
et le retint de son hostel a .XII. chevaus, et avint de 
Crokart ce que je vous en dirai. 
Une fois, il cevauçoit un coursier, liquels li avoit 
cousté .CCC. esqus, et l'avoit tout nouviel et le volt 
asaiier pour veoir et sçavoir conment il s'en poroit 
aidier, se il li besongnoit, et ferir ce coursier des 
esporons. Liquels estoit fors et rades et mal enbouqiés, 
et vint asallir un fosset. Li coursiers tresbusça et 
rompi son mestre le col. Ensi fina Crokars. 

Or retournons a la matere dont je parloie qant je 
conmençai a parler de Bacon et de Crokart. Vous 
devés sçavoir que en la ville de Saint Omer se tenoit 
uns moult vaillans chevaliers françois, liquels se nonmoit 
mesires Joffrois de Cargni, et croi que il soit as 
armes campegnois. Chils mesires Joffrois estoit en 
coer trop grandement courouchiés de la prise et dou 
conqués de la ville et dou chastiel de Calais, que les 
Englois tenoient, et metoit toutes ses ententes et imaginations 
au regarder conment il le peuist ravoir, et 
sentoit pour ce temps un chapitainne en Calais, qui 
n'estoit pas trop haus homs ne de l'estration d'Engleterre. 
Si se avisa mesires Joffrois de Carni que il feroit 
asaiier au dit chapitainne, qui se nonmoit mesires Ainmeris 
de Pavie, se pour argent pronmettre et donner, il 
poroit marceander a lui par quoi il peuist avoir 
Calais. Et se enclina en ceste pensee le plus, pour tant 
que mesires Ainmeris estoit lombars et de nation 
estragne ; car se il fust Englois ou Hainnuiers, il ne se 
fust jamais avanchiés de faire ce que il fist. Et envoia 
secretement tretier deviers cel mesire Ainmeri par un 
Lombart demorant a Paris qui se disoit son cousin. 
Ainmeris entendi a ces trettiés et se dissimula trop 
fort, ensi que il apparu, car il fist entendant a ce 
Lombart parisiien que on nonmoit Ambrosin, que il 
renderoit Calais a François pour .XXM. esqus car il 
estoit tanés de servir le roi d'Engleterre et voloit 
retourner en son pais. Et tout che que il disoit, 
estoit bourde, car jamais ne l'euist fait ; et bien le 
creoient de ses paroles Ambrosins et mesires Joffrois. 
Et furent les coses si aprochies que jours mis et asis 
que de rendre et livrer as François le chastiel de Calais, 
et par le chastiel on enteroit en la ville. Et de ce se 
tenoient tout a segur et a conforté mesires Joffrois et 
ses consauls. Et s'en vint li dis mesires Joffrois de 
Carni a Paris, et remonstra ce marchiet et ce trettiet 
as plus proçains dou roi. Li auqun le voloient croire 
et li aultre non ; et disoient que ce estoit une barterie 
couverte, et que jamais pour vint mille esqus, on ne 
retourneroit a avoir Calais. Li aultre disoient, qui 
desiroient a veoir le marchiet acompli, que si poroit 
bien faire. Mesires Joffrois afremoit les coses si 
acertes que il en fu creus. Et furent ordonné et delivré 
par le tresorier de France li vint mille esqus ; et furent 
envoiiet et aporté en l'abeie de Saint Bertin a Saint 
Omer. Messires Jofrois de Cargni fist une semonse 
et priiere secree de gens d'armes en Artois, en Boulenois 
et la environ ; et ne sçavoient nuls encores pour 
ou c'estoit a aler. 
Entrués que mesires Jofrois de Cargni entendoit de 
grant desir et volenté au procurer ses besongnes, 
mesires Ainmeris de Pavie, d'autre costé qui les 
voloit decevoir, monta en mer et vint en Engleterre. 
Et trouva le roi a Eltem, et li remonstra toute la 
besongne, conment elle aloit et demenee elle estoit. 
Li rois entendi a ces paroles, qui fu moult esmervilliés 
de ce, et pensa sus un petit. Et apella mesire Gautier 
de Manni qui pour ces jours estoit dalés li, et fist 
a mesire Ainmeri de Pavie recorder toute la marceandise, 
conment elle aloit ; et en demanda consel, quel 
cose en estoit bonne a faire. Mesires Gautiers en 
respondi son entente et dist : « Sire, li François folient 
et abusent trop grandement, qui, en bonnes trieuves 
jurees et donnees, marceandent de vous trahir, et 
voellent avoir la ville et le chastiel qui tant vous ont 
cousté : il ne fait point a souffrir. Vous m'avés demandé 
consel et je vous consillerai. Vous envoierés la a 
Calais de bonnes gens d'armes assés et par raison, 
pour resister a l'encontre des François, et dirés a 
Ainmeri que il procede avant en son marchiet, et 
bien se garde que de son lés il n'i ait fraude ne traison, 
car vous vos estes comfiiés en li et vous comfiierés 
encores. » - « Gautier, respondi li rois, vous dites 
bien, et je le ferai ensi et vous institue a estre souverains 
de celle armee. Traiiés vous viers Douvres et celle 
marce la, et je vous envoierai gens assés. » Mesires 
Gautiers de Manni respondi au roi : « Sire, je le ferai 
volentiers. » Puis appella li rois Ainmeri de Pavie et 
li dist a part : « Je voel, dist li rois, que tu poursieves 
ton marchiet. Gautiers de Manni retournera avoecques 
toi, et de tout ce que il te conselle, uses apriés son 
consel. » Il respondi et dist : « Volentiers. » 
Adont se departirent dou roi d'Engleterre mesires 
Ainmeris et mesires Gautiers et vinrent a Douvres, 
et la passerent la mer et vinrent sus un tart a Calais. 
Depuis envoia li rois d'Engleterre gens d'armes et 
archiers d'Exsesses et de Sousexses et de la conté de 
Kent viers Douvres et viers Zandvich, et passerent 
petit a petit la mer et se bouterent couvertement a 
Calais et tant que la ville en fu bien pourveue. Et 
droit sus le point dou darrain jour, de quoi a l'endemain 
li marchiés devoit estre livrés a l'entente des 
François, li rois d'Engleterre en prope personne vint 
a Calais, non congneus de plenté de gens ; de quoi 
mesires Gautiers de Manni fu moult esmervilliés qant 
il le vei ; nequedent il se fissent bonne chiere. Et dist 
li rois : « Gautier, je voel veoir et connoistre quels 
gens vendront pour moi tolir Calais, que je ai tant 
comparet. Je le voel aidier a desfendre et a garder ; 
mais je me meterai desous vostre pennon, ensi conme 
uns de vostres chevaliers, ne je ne voel pas que toutes 
mes gens sachent que je soie ichi venus maintenant 
pour tele cose. » - « Sire, respondi mesires Gautiers, 
vous avés raison. Or en ordonnés a vostre ordenance, 
car bien me plaist. » 

Moult de gens le roi d'Engleterre ne sçavoient 
pourquoi il estoient venu et furent bouté en cambres 
et en celiers ens ou chastiel ; et cheuls liquel estoient 
en la ville, se tinrent tous qois en lors hostels. Et leur 
fu dit : « Ne vous bougiés de chi, tant que vous averés 
aultres nouvelles. » Tout se acorderent a l'ordenance 
que on les volt metre. 
Ceste besongne estoit poursievoite moult aigrement 
et couvertement de mesire Joffroi de Carni, et ne 
quidoit point fallir a ravoir Calais ; si fort se confioit 
il ens es paroles et convenances de mesire Ainmeri de 
Pavie, et avoit segnefiiet a pluisseurs bons chevaliers 
et esquiers d'Artois, de Boulenois et de Piqardie, a 
tels que a mesire Jehan de Landas, a mesire Ustasse 
de Ribeumont, a mesire Pepin de Were, au visconte 
des Qenes, au chastelain de Biauvais, au signeur de 
Creqi, au signeur de Creseques, au signeur de Brimeu, 
au signeur de Santi, au signeur de Fransures et a 
moult d'aultres. Et qant il furent venu en l'abeie de 
Liques, il dist as capitainnes l'ordenance de la marceandise 
que il avoit a cel Ainmeri de Pavie. Li 
auqun supposoient assés que Ainmeris, pour tant que 
il estoit lombars, prenderoit les deniers et renderoit 
le chastiel de Calais, et se il avoient le chastiel, il 
averoient la ville. Et li aultre creoient mieuls le contraire 
que le fait, et doubtoient fort traison ; et chil 
qui estoient de celle opinion, se tenoient tousjours 
derriere. 
Mesires Jofrois de Carni, liquels avoit fait son 
amas de gens d'armes et d'arbalestriers, remist, sus 
un ajournement qui fu le nuit de l'an .MCCCXLVIII., 
toutes ces gens d'armes ensamble et aproça Calais ; 
et cevauchierent de nuit et vinrent sus un ajournement 
asés priés de Calais, ensi que devise se portoit. Et 
envoia li dis mesires Jofrois de Cargni deus de ces 
varlés devant, pour parler a mesire Ainmeri et pour 
sçavoir le convenant de Calais. Li varlet trouverent 
a la porte dou chastel, a celle qui oevre sus la mer, 
mesire Ainmeri, et leur dist : « Oil, faites les traire 
avant. » Li varlet retournerent et recorderent toutes 
ces paroles a mesires Joffroi qui de ce fu grandement 
resjois, et dist as chevaliers qui la estoient dalés li : 
« Calais est nostre. Sievés me tout le pas, car je m'en 
vois prendre la sasine dou chastiel. » Il le fissent et 
estoient bien euls .Vc. en une brousse sans les arbalestriers 
qui venoient derriere. Adont se ravisa mesires 
Jofrois et dist a mesire Oudart de Renti liquels estoit 
dalés li : « Oudart, prenés les florins ; portés les. Vous 
ferés le paiement. Je voel entrer en Calais par la 
porte toute ouverte. Je n'i enterai ja par le guichet, 
ne moi, ne ma baniere. » 
Mesires Oudars de Renti s'i acorda et prist les 
florins qui estoient en deus bouges et les fist encargier 
par ses varlés ; et vint deviers le chastiel et trouva le 
guichet de la porte ouvert, et mesire Ainmeri a l'entree. 
Et entrerent tout chil qui entrer vorrent adont, et chil 
qui ordonné estoient de aler pour prendre la sasine 
dou chastiel. Sitos que il furent tout entré dedens, 
mesires Ainmeris fist reclore et barer le guicet ; 
de quoi mesires Oudars de Renti li dirt : « Pourqoi 
serés vous le guichet ? Il apertient que il soit ouvers. 
Si enteront nostres gens dedens. » Dont dist mesires 
Ainmeris : « Il n'i enteront meshui fors que par la 
porte toute ouverte, et tantos le sera, mais que je aie 
recheu les deniers que je doi avoir. Vous estes gens 
assés. » Et puis dist par couvreture : « Vous veés bien 
que vous estes signeur dou chastiel. » 
Mesires Oudars de Renti s'apaisa de ceste parole et 
sievi mesire Ainmeri ; et aussi fissent tout li aultre, et 
trouverent le pont dou castel avalé et la porte ouverte. 
Il passerent sus et oultre, et ne veirent par sanblant ne 
oirent honme ne fenme. Mesires Ainmeris enmena 
mesire Oudart de Renti en la cambre dou portier, a 
l'entree de la porte, et li dist : « Metés ichi les deniers. » 
Mesires Oudars le fist a sa requeste. Il furent mis sur 
une table. Et dist mesires Ainmeris : « I sont il tout ? 
- Oil, par ma foi, dist mesires Oudars. Mesires 
Jofrois de Cargni le mes a ensi fait prendre. » - « Je 
vous en croi bien, dist mesire Ainmeris. Or vous tenés 
ichi un petit, je voi querir les clefs des portes de la 
ville, car je les fis her soir toutes aporter ichi dedens. » 
Mesires Oudars de Renti le crei bien de ceste parole. 
Mesires Ainmeris entra dedens une sale qui estoit 
toute plainne de gens d'armes. Sitretos que elle fu ouverte, 
tout a une fois il sallirent hors et ausi chil de 
la grosse tour, ou li rois d'Engleterre estoit. En 
mesire Oudart de Renti et en ses gens qui la estoient 
venu, n'ot point de desfense, car il furent pris as 
mains et tous boutés en tours et en prisons. 
Je vous dirai que mesires Ainmeris de Pavie avoit 
fait pour resjoir les François. Il avoit bouté hors dou 
chastiel les banieres dou roi de France ; mais sitretos 
que ceste aventure fu avenue que pris chil qui estoient 
alé devant pour saisir le chastiel, il osta ces banieres 
et mist cestes dou roi d'Engleterre. Il estoit encores 
moult matin, environ solel levant. 
Qant li François qui estoient sus le sabelon devant 
Calais, veirent ce convenant, il congneurent tantos 
que il estoient trahi. Mesires Jofrois de Carni, qui 
grant desir avoit d'entrer ens ou chastiel et liquels 
estoit avoecques ces gens et desous baniere, regarde 
viers une porte et le voit ouvrir, et issir a brousse 
grant fuisson de gens d'armes et d'archiers et venant le 
bon pas sus euls, et dist a mesire Ustase de Ribeumont 
et a mesire Jehan de Landas qui n'estoient pas trop 
lonch de li : « Signeur et compagnon, nous sonmes 
trahi. Chils faus Lombars m'a deceu, et je vous ai 
bouté en ce dangier. Ce poise moi : se amender le 
pooie, et puisque combatre nous fault, monstrons que 
nous sonmes gens de volenté et de desfense » - « Sire, 
respondirent il, c'est bien nostre intention. » Lors se 
missent ces trois banerés ensamble et requellierent lors 
gens par bonne ordenance et apuignierent les glaves 
et monstrerent visage. 
Evous les Englois venus, le pennon mesire Gautier 
de Manni tout devant, et le roi d'Engleterre desous 
celi ; et savoient trop petit de gens de son costé que li 
rois fust la. Les Englois avoient retailliet lors lances 
jusques a .V. piés de lonc et s'en vinrent le bon pas et 
entrerent en ces François et conmenchierent a pousser, 
et les François a euls. Et la ot tres fort pousseis avant 
que il peuissent entrer l'un devant l'autre ; et trop 
bien se tinrent en estat, sans perdre ne gaegnier terre, 
une longe espasse. Li François estoient la grant fuisson, 
et se tout euissent monstré corage et desfense, 
ensi que li troi chevalier desus nonmet fissent, il euissent 
espoir mieuls besongniet que il ne fissent. Car 
chil qui estoient derriere et qui recranment traioient 
avant, entendirent que il estoient trahi et que lors 
gens se combatoient ; il se missent grant fuisson au 
retour. Et chil qui voloient aler avant ne pooient, car 
il estoient sus un cemin destroit que il ne pooient dou 
plus aler ou cevauchier que euls quatre de front. Se 
les convenoit requler avoecques les esbahis et les 
fuians, vosissent ou non. Et auquns vaillans honmes, 
qant il se trouverent au large sus les camps, et bien 
savoient que mesires Joffrois de Carni, mesires Ustasses 
de Ribeumont et mesires Jehans de Landas estoient 
devant, s'arestoient et atendoient la l'un l'autre et 
disoient, tels que mesires Pepins de Were, mesires 
Henris de Qreqi, li sires de Reli : « Se nous en alons 
sans nostres chapitainnes qui sont encores derriere 
et qui se conbatent, nous sonmes deshonnouret a 
tousjours mes. » Et par la parole et monitions des 
bons et vaillans honmes s'en requellierent plus de 
.VIIc. qui tout voloient tourner les dos. Or parlons dou 
pouseis et de la bataille qui fu devant Calais. 

Bien monstra la li gentils rois Edouwars que il 
avoit grant desir de conbatre et amour as armes, qant 
il s'estoit mis en tel parti et tant humeliiés que desous 
le pennon mesire Gautier de Manni, son chevalier. 
Et s'en vint li rois conbatre main a main a mesire 
Ustasse de Ribeumont, et escremirent de lors espees 
et jetterent pluisseur cops l'un sus l'autre, une longe 
espasce ; car tout doi savoient bien jeuer et escremir, 
et mieuls assés li rois d'Engleterre et de plus soutieus 
tours ne fesist li dis mesire Ustasse ; car il l'avoit 
apris d'enfanche. Mesires Ustasses ne savoit a qui il 
se conbatoit ; mais li rois le sçavoit bien, car il le 
recongnissoit par ses armes. Et li rois estoit armés 
simplement ensi que uns aultres chevaliers ; et toutesfois 
il estoit gardés d'auquns chevaliers et esquiers 
qui la estoient ordonné pour son corps, a la fin que 
il ne fust trop avant sourquis. Tant issirent de gens 
d'armes de Calais que li François, qui la estoient sus 
le sabelon et requlé en la place ou l'anee devant li 
rois d'Engleterre avoit mis son siege, ne porent sousfrir 
celle painne ; et en i ot grant fuisson de mors et 
de pris, et par especial li troi chevalier la demorerent. 
Et prist li rois d'Engleterre mesire Ustasse de Ribeumont, 
et se rendi a lui et le fiança : de quoi li dis chevaliers 
fu moult resjois depuis qant il sceut que li rois 
d'Engleterre l'avoit combatu et pris a prisonnier. La 
furent pris mesires Jofrois de Carni et mesires Jehans 
de Landas, et trop petit se sauverent de ces premiers. 
Adont monterent pluisseurs Englois as chevaus que 
il avoient tous apparilliés, et passerent delivrement la 
riviere, les auquns a gué, car elle estoit basse, et les 
aultres au pont, et se missent en cace et sus les camps 
apriés les François, et la trouverent il les bons chevaliers 
entre Hames et Calais tels que mesire Henri dou 
Bois, mesire Pepin de Were, le signeur de Qreqi, le 
signeur de Reli, le signeur de Brimeu, le signeur de 
Fransures, et pluisseurs aultres qui monstrerent visage 
et desfense moult vaillanment. Et descendirent les auquns 
a piet pour mieuls conbatre ; car pour ce jour et 
pour ce que il faisoit grant relin, les terres estoient si 
molles que ceval ne s'en pooient ravoir. Et fu la uns 
pousseis et uns esteqeis moult grans et bien soustenus 
et vaillanment des François, mais finablement il les 
convint perdre ; car lors honmes se esclarcisoient toutdis 
et les Englois mouteplioient. La furent mort, dont 
ce fu damages, mesires Pepins de Were et mesire Henris 
dou Bos, et pris, li sires de Qreqi et li sires de Reli. 
Et se sauverent par estre bien montés mesires Morauls 
de Fiennes, li sires de Creseqes, li sires de Santi, li 
viscontes des Qenes, li chastelains de Biauvais et li 
sires de Fransures et moult d'aultres, et s'en alerent 
bouter ens es fortereces proçainnes ; et les Englois 
retournerent et n'alerent plus avant. Ceste 
besongne avint droitement le nuit de l'an mille 
.CCCXLVIII., et en fu grant nouvelle en France et en 
Engleterre pour tant que li rois d'Engleterre i avoit 
esté. 

Qant toute ceste besongne fu passee et les cachans 
retournés et tous rentrés dedens Calais, et les chevaliers 
prisonniers la menés et mis en la tour et en belles 
cambres avoecques mesire Oudart de Renti et auquns 
aultres qui pris avoient esté en devant, ensi que vous 
savés, adont s'espardirent les nouvelles en pluisseurs 
lieus aval la ville de Calais que li rois d'Engleterre 
avoit esté en celle besongne. Li auqun le creoient et li 
aultre non ; et en la fin tout le crurent Englois et 
François, car il le sceurent de verité. 
Ensi que mesires Joffrois de Cargni, mesires Jehans 
de Landas, mesires Ustasses de Ribeumont et li aultre 
estoient tout ensamble en une cambre, et se devisoient 
et parloient conment chils faus chevaliers lombars mesires 
Ainmeris de Pavie les avoit trahis et deceus fausement 
et couvertement, evous venu messire Gautier de 
Manni en la canbre, lui quatrime tant seullement ; et se 
aquinta de paroles a ces chevaliers moult sagement et 
leur dist : « Biau signeur, faites bonne chiere ! Li rois 
d'Engleterre, nostres sires, vous voelt avoir a nuit au 
souper. » 
Chil chevalier françois furent tout esmervilliet de 
ceste parole et regarderent l'un l'autre, car il ne quidoient 
pas que li rois d'Engleterre fust a Calais. 
Mesires Gautiers de Manni s'en perchut bien que il 
s'en esmervilloient. Si leur dist de rechief : « Il est ensi. 
Vous le verés ce soir seoir au souper, et vous fera a 
tous bonne chiere, car je li ai oy dire ensi, quoique vous 
li avés volut embler Calais que il ainme tant. » Dont 
respondirent il : « Dieus i ait part, et nous le verons 
volentiers. » Lors prist congiet li dis mesires Gautiers 
de Manni a euls et se departi, et il demorerent ensi 
que chil qui en furent tout resjoi, car il en espererent 
grandement mieuls a valoir. 
Qant li heure dou souper fu venue, et que tout fu 
apparilliet et les tables couvertes, li rois d'Engleterre 
envoia querir par mesire Gautier de Manni ces chevaliers 
françois prisonniers, liquels bien acompagniés 
les vint querir la ou il estoient et les enmena avoecques 
lui ; et trouverent le roi qui les atendoit et fuisson de 
chevaliers d'Engleterre dalés lui. Qant il le veirent 
enmi la sale devant le dreçoir, et grant fuisson de 
cerges et de tortis tout autour de li, il l'aprochierent 
et l'enclinerent bien bas. Il les fist tous lever sus piés 
l'un apriés l'autre et leur dist : « Bien venant. » Et tantos 
chevaliers aporterent l'aige, et lava li rois et puis 
esquiers d'offisce, et donnerent a laver. Si s'asist li 
rois et fist seoir d'encoste li et a sa table tous les 
chevaliers prisonniers. Si furent servi bien et a paix 
et a grant loisir. Qant on ot soupé, on leva les tables, 
et demora li rois en la salle entre ces chevaliers françois 
et englois, et estoit a nu chief et portoit un capelet 
de fins perles sus ses cheviaus qui estoient plus noirs 
que meure. Et conmença li rois a aler de l'un a l'autre 
et entra en parole joieuses, tant a ses gens conme as 
François, et s'adreça sus mesire Jofroi de Cargni ; et 
la, en parlant a lui, li canga un petit contenance, car il 
regarda sus costé et dist : « Mesire Jofroi, mesire Jofroi, 
je vous doi, par vostre deserte, petit amer, qant vous 
voliés par nuit embler ce que j'ai si comparet et qui 
m'a coustet tant de deniers. Si sui moult liés, qant je 
vous ai pris a l'esprueve. Vous en voliés avoir millour 
marchiet que je n'aie eu, qant vous le quidiés avoir 
pour .XXM. escus ; mais Dieus m'a aidié que vous 
avés falli a vostre entente. Encores m'aidera il, se il li 
plaist, je i ai bien fiance, maugré en aient tout mi 
ennemi. » Mesires Joffrois fu tous honteus et ne 
respondi mot. 
Et li rois passa oultre et s'en vint devant mesire 
Ustasse de Ribeumont et li dist tout joieusement : 
« Mesire Ustasse, vous estes li chevaliers del monde 
ou en armes je me sui jusques a chi le plus esbatus de 
l'espee, et je vous ai veu moult volentiers, et vous 
tieng pour la journee pour le mieuls asallant et requerant 
ses ennemis. Et de la bataille je vous en donne le 
pris, et aussi font tout li cevalier de ma court par 
droite sieute. » 
Adont prist li rois le chapelet lequel il portoit sus 
son chief, qui estoit bons et riches, et le mist et asist 
sus le chief a mesire Ustasse, et li dist ensi : « Mesire 
Ustase, je vous donne ce capelet pour le mieuls combatant 
de toute la journee de ceuls de dedens et de 
ceuls de dehors, et vous pri que vous le portés ceste 
anee pour l'amour de mi. Je sçai bien que vous estes 
gais et amoureus, et que volentiers vous vos trouvés 
entre dames et damoiselles. Si dittes partout ou vous 
venés que je le vous ai donné, et parmi tant je vous 
quite vostre prison. Vous estes mon prisonnier, et 
vous poés partir demain se vous volés. » 
Li chevaliers fu tous resjois de ces deus dons, le 
premier de l'onnour que li rois d'Engleterre li faisoit 
de donner si rice jeuiel que le chapelet que il portoit 
sus son chief, et l'autre don de ce que il li quitoit sa prison. 
Si se volt engenoullier devant le roi, mais li rois ne 
le volt sousfrir. Et le remerchia grandement li dis mesire 
Ustasse et dist : « Tres chiers sires et nobles rois, je 
ferai tout ce dont vous me cargiés. » Adont fu la aporté 
vins et espisces, et en prist li rois et li chevalier, et 
puis casquns ala en son retret et passerent la nuit. 
Qant ce vint a l'endemain, par le congiet dou roi, 
mesires Ustasses de Ribeumont se departi de Calais 
quites et delivres et a sen honnour, ensi que vous 
savés, et prist congiet a ses compagnons. Et s'en 
retourna en France deviers le roi Phelippe et le duch 
de Normendie qui moult l'amoit, et leur recorda sen 
aventure. Et toute celle anee il porta ce capelet de 
perles sus son chief, de quoi il furent grandes nouvelles 
en France et en aultres pais. Et li rois d'Engleterre se 
departi de Calais, mais a son departement il institua 
mesire Jehan de Biaucamp a estre capitainne et 
gardiien de Calais, et en osta mesire Ainmeri de Pavie, 
et li donna terre aillours en la chastelerie de Calais, 
une forte maison que on dist Fretun. Et puis entra en 
mer avoecques ses gens et enmena avoecques lui en 
Engleterre ses prisonniers ; et vinrent a Londres et 
trouverent la le conte de Ghines, le conte de Tanqarville, 
mesire Carle de Blois et des aultres barons et 
chevaliers de France qui avoient esté pris en Bretagne 
et en Gascongne et aillours, ensi que les armes aviennent. 
Si se conjoirent et festiierent l'un l'autre, ne 
onques ne furent mis en prison serree, mais recreu sus 
lors fois courtoisement, et pooient partout Londres 
aler, jeuer et esbatre. 
Et mesire Carles de Blois, le contes de Ghines et li 
contes de Tanqarville aloient voler des faucons et des 
lanerés au dehors de Londres et esbatre sus le pais, 
qant il voloient. Et pooient demorer .IIII. jours hors, 
et au chienqime retourner a Londres ; et qant il 
s'estoient remonstré un jour, ils s'en pooient partir a 
l'endemain et retourner arriere en lors esbas. 

En celle prope anee trespassa de ce siecle la roine 
de France, fenme au roi Phelippe et soer germainne 
au duch Oede de Bourgongne. Aussi fist madame 
Bonne, duçoise de Normendie, qui fille avoit esté au 
gentil roi de Behagne. Si furent li peres et li fils veves 
de leurs deus fenmes. 
Assés tos apriés se remaria li rois Phelippes de 
France a madame Blance, fille au roi de Navare ; et 
aussi se remaria li dus de Normendie a la contesse 
d'Artois et de Boulongne, qui vive estoit et avoit esté 
fenme a mesire Phelippe de Bourgongne, fil au duch 
Oede de Bourgongne. Et estoit chils mesires Phelippes 
mors devant Aguillon, ensi que chi desus il est contenu 
en nostre histore. Et estoit demorés de li uns 
fils qui se nonma Phelippes et morut jones ; mes il fu 
avant mariés a la fille le conte de Flandres : dou quel 
conte je parlerai assés tos, pour un tant que il fiança 
et jura en l'abeie de Berghes en Flandres que il 
espouseroit madame Isabiel qui fille estoit au roi 
d'Engleterre, et point ne proceda avant ou mariage. 
Et estoit ceste contesse d'Artois et de Boulongne, 
cousine germainne au duch Jehan de Normendie et 
conmere deus fois ; mais de toutes ces proismetés 
dispensa papes Clemens qui resnoit pour ce temps. 

Vous avés bien chi desus oi compter conment Lois, 
li jones contes de Flandres, fiança ensi que je disoie 
maintenant, la fille au roi d'Engleterre et conment 
malescieusement, et par grant avis, il se departi de 
Flandres et vint en France, et se tint dalés le roi 
Phelippe et madame sa mere. 
De toutes ces coses fu enfourmés li dus Jehans de 
Braibant. Si n'en estoit pas courouchiés, mes resjois, 
ensi que chils qui avoit sa fille a marier ; mes bien 
veoit que a ce mariage par nul moiien il ne pooit 
venir, fors par le roi de France. Si envoia li dis dus 
grans messages a Paris deviers le roi, en li priant que 
il vosist consentir que li jones contes de Flandres 
espousast sa fille, et il demorroit dalés lui et bons 
François a tousjours mes, et feroit tant par force ou 
par amours que le conte de Flandres seroit en l'obeisance 
de li, et aideroit la ville de Calais a recouvrer, 
et mist moult de belles proumesses et de grandes 
avant, pour atraire a ses volentés le roi Phelippe. 
Qant li rois de France se vei priiés et si acertes dou 
duch de Braibant, et que si il s'umelioit enviers lui, 
si se laissa a dire et crei son consel. Et li fu dit que li 
dus de Braibant estoit uns grans sires et de grans 
pourças, et que moult il pooit brisier le fait des Alemans 
par li et par son pais et moult grever les Flamens. 
Si se acorda a ce mariage. Et fu li jones contes 
envoiiés a Arras, et la fu amenee la fille de Braibant ; 
et la ot grans parlemens et trettiés secrés entre le duch 
de Braibant et le jone conte de Flandres et son consel. 
Et trop grandement en ce mariage i fu bien gardés li 
contes de Flandres, car on fist escrire et seeler au duch 
de Braibant, pour tant que on le veoit chaut et desirant 
a proceder en ce mariage que, se il moroit, la ville de 
Malignes et la ville d'Anwiers et toutes les apendances 
et signouries paricelles a elles retourneroient a tousjours 
mes au conte et as contes de Flandres. Et seela 
li dus et se obliga si fort par serement mis et jurés en 
la main dou roi de France et de ses conmis et sus 
tabelionnages publiques, que les convenances sousfirent 
bien au conte de Flandres et a son consel. Et 
parmi tant li mariages se passa, et espousserent en la 
chité d'Arras ; et furent dispensé tout li article que li 
contes de Flandres avoit eu et les convenances au roi 
d'Engleterre. Encores fu on tous resjoi de ce que il 
l'avoit deceu, et que par malisce il lor estoit escapés. 
Et dissent li papes et les cardinaus que bons sens 
naturels li avoit tout ce fait faire. 
Et qant la congnissance en vint au roi d'Engleterre 
que li dus de Braibant, qui ses cousins germains estoit, 
avoit mariet sa fille au jone conte de Flandres par le 
moiien dou roi Phelippe et des François, et devoit 
avoir grans aliances dou dit duc, parmi ce mariage 
faisant, as François, si se contenta moult mal dou duc 
et dist que jamais il n'averoit parfaite fiance en li, 
et porta son anoi au plus biel que il pot, et dist bien 
que Lois de Male seroit encores uns bareteres. 

En ce temps avoit grant ranqune entre le roi d'Engleterre 
et les Espagnols, pour auqunes malles façons et 
pillages que li dis Espagnols avoient fait sus mer as 
Englois. Et avint que dedens cel an li Espagnol, qui 
estoient venu en Flandres en lor marceandisses, furent 
enfourmé que nullement il ne pooient retourner 
arriere que par le dangier des Englois, et que on lor 
avoit clos la mer. Par samblant li Espagnol n'en fissent 
nul compte et parlerent ensamble a Bruges et aillours 
la ou il se trouverent et se requellierent et atendirent 
l'un l'autre et se pourveirent moult grandement 
de tout che qui necessaire estoit pour li desfendre de 
chanons, de barriaus de fier aguissiés, d'ars, d'arbalestres 
et d'arbalestriers, et engagierent plus de chienq 
cens Flamens, François et Hollandois. Tout estoient 
retenu as saudees gens qui lor venoient. 
Qant li rois d'Engleterre qui avoit ses espies en 
Flandres sceut que poins fu, et que li Espagnol devoient 
rapasser et retourner en lor pais, ils se mist sus mer a 
moult belle gent d'armes, chevaliers et esquiers, et 
moult ot de grans signours en sa compagnie. En celle 
anee avoit il fait et creé son cousin le conte Derbi, 
duch de Lancastre, et le baron de Stanfort, conte de 
Stanfort. Et estoient la en celle armee avoecques li, 
si doi fil, li princes de Galles et Jehans, contes de Ricemont, 
mais chils estoit encores moult jones ; et l'avoit 
li princes amené avoecques li pour monstrer les armes, 
car moult l'amoit. La estoient li contes d'Arondiel, 
li contes de Herfort, li contes de Norhantonne, li 
contes de Sasleberi, li contes de Sufort, li contes de 
Warvich, messires Renauls de Gobehen, messires 
Gautiers de Manni, mesires Robers de Namur, bien 
acompagniés de chevaliers et d'esquiers de son pais, 
li sires de Basset, messires Thomas de Hollandes, 
messires Guis de Briane, li sires de Manne et pluissours 
aultres que je ne puis pas tous nonmer. Et se 
tinrent li rois et lors gens en lors vassiaus tous croissiés 
sus la mer, atendans les Espagnols. 

Qant li Espagnol orent fait lor emploite et lor 
marceandise, et il orent cargiet lors vassiaus de draps 
et de toilles et de tout ce que bon et pourfitable lor 
sambloit pour retourner en lor pais, bien supposoient 
que il seroient rencontré des Englois, mais de 
tout ce il ne faisoient point grant compte, puisque il 
estoient pourveu d'artelerie et de chanons. Et vous di 
que Espagnols se comfient grandement en lors vassiaus, 
lesquels il ont grans et fors trop plus que les 
Englois n'aient, et tout s'asamblerent devant l'Escluse. 
Qant il veirent que temps fu de departir, et que tout 
par ordenance il entendirent a entrer en lors vassiaus, 
il se desancrerent et se departirent tout de une flote 
et estoient belle conpagnie, bien .LX. gros vassiaus, 
et prissent le parfont et les bendes d'Engleterre. Et 
dient li auqun que il s'en fuissent bien alé, se il vosissent, 
et que ja il n'euissent eu nul rencontre des 
Englois ; mais orgoels les sourmonta et outrequidance, 
et quidierent bien desconfire le roi d'Engleterre et 
ruer jus les Englois, et disoient que il estoient fort 
assés pour tout cela faire. Toutesfois, il donnerent au 
roi d'Engleterre et a ses gens otant a faire, par hardiement 
asambler et combatre, que onques aultres gens 
li donnassent painne, ensi que je vous recorderai 
assés briefment. 
Li rois d'Engleterre qui estoit sus mer o tout sa 
navie, avoit ja ordonné toutes ses besongnes et devisé 
conment on se combateroit ; et avoit mesire Robert de 
Namur fait mestre et gouvreneur de une nef que on 
appelloit la Sale dou Roi, la ou tous li hostels dou roi 
estoit. Et se tenoit li rois d'Engleterre ou chief de sa 
nef, vestis d'un noir jaque de velviel, et portoit sus 
son chief un noir chapelet de bevenes qui bien li seoit ; 
et estoit adont selonch ce que dit me fu par ceuls qui 
avoecques lui estoient, ausi joieus que onques on 
l'avoit veu. Et fist ses menestrels courner devant li 
une danse d'Alemagne que messires Jehans Camdos 
qui la estoit presens, avoit nouvellement raporté ; et 
encores par esbatement il faisoit le dit chevalier 
chanter avoecques ses menestrés, et prendoit en ce 
grant plaisance. Et a le fois regardoit en hault, car il 
avoit mis une gette ou chastiel de sa nef, pour anonchier 
qant li Espagnol venroient. 
Ensi que li rois estoit en ce deduit, et que tout si 
chevalier estoient moult liet de ce que il le veoient si 
joieus, la gaitte qui perchut la navie des Espagnols 
venir fillant aval vent, dist : « Ho ! je vois une nef 
venant, et crei que elle soit d'Espagne. » Lors cesserent 
li menestrel, et fu a la ditte gaitte assés tos apriés 
demandé se il en veoit plus : « Oil, respondi il, j'en voi 
.II. et puis trois et puis quatre, » et puis dist : « Je voi 
la flote, et aprocent durement. » Dont sonnerent trompetes 
ens es vassiaus, et claronchiaus : grant 
plaisance estoit a l'oir. Et lor se requellirent toutes 
nefs dou costé le roi d'Engleterre et se missent en 
ordenance, ensi conme il devoient aler. Et estoit li 
contes de Warvich amirauls de la mer, de par les 
Englois ; et ja estoit tart qant li Espagnol aprochierent. 
Et fist li rois aporter le vin et but, et tout si chevalier 
qui en son vassiel estoient ; et puis mist li rois le 
bachinet en la teste, et aussi fissent tout li aultre. 
Tantos aprochierent li Espagnol, qui bien s'en fuissent 
alé sans combatre, se il vosissent ; car selonc che que 
ils estoient bien freté et en grans vassiaus, et avoient 
le vent pour euls, il n'euissent ja parlé as Englois, se 
il vosissent. Mais orgoels et oultrequidance les fist 
traire avant, et par samblant de grant volenté conmenchier 
la bataille et par bonne ordenance. 

Qant li rois d'Engleterre qui estoit en sa nef, en vei 
la maniere, si fist adrechier son vassiel contre une nef 
espagnole qui venoit tout droit viers li, et dist a celi 
qui gouvrenoit sa nef : « Adrece nous a celi qui vient, 
car je voel jouster a lui. » Et chils le fist. Si se encontrerent 
de grant randon les .II. nefs, car elles estoient 
grandes et fortes et bien esquellies ; et fu mervelles que 
elles ne se esquartelerent dou cop que elles se donnerent. 
Li mas de la nef dou roi a tout le chastiel 
consievi le chastiel de la nef espagnole, ou dedens il 
avoit .XII. honmes. Li chastiaus fu rompus et les 
honmes volés en la mer et noiiés. 
Et la nef dou roi fu croqie et faisoit aige tant que 
li chevalier dou roi s'en perchurent, mais point ne le 
dissent encores au roi, et s'ensonniierent les auquns 
a le widier. Dont regarda li rois la nef contre qui il 
avoit jousté, et li plaisi grandement et dist : « Acroqons 
nous a celle nef et entrons dedens ; elle est plus 
forte que la nostre. » Dont respondirent si chevalier : 
« Sire, laissiés le aler, vous en averés une millour. » 
Ceste nef espagnole passa oultre ; une aultre vint, qui 
estoit grose et belle et bien garnie. Si acroqierent li 
chevalier lor nef a ceste a cros et a chainnes de fier. 
Lors se conmença bataille forte et fiere durement et 
archiers a traire as Espagnols, et Espagnols au traire 
et lanchier de grande volenté et non pas tant seullement 
en .I. lieu mais en .XX. ou en .XXX.. Et se acroqoient 
les nefs unes as aultres pour euls mieuls combatre. 
Et vous di que les Englois ne l'avoient pas 
d'avantage ; car Espagnols jettoient pieres de faix et 
grans barriaus de fier dont il estoient bien pourveu, 
car lors nefs estoient hautes ; si avoient grant avantage 
a euls bien desfendre. 
La nef espagnole ou li rois d'Engleterre et si chevalier 
estoient acroqiet fu moult bien desfendue, tant 
que elle pot durer ; mais finablement elle fu conquise, 
et tout mis a bort chil qui dedens estoient. Et entrerent 
dedens li rois et si chevalier, et les varlés entendirent 
a widier lors coses de la nef croqie et remetre en ce 
fort vassiel ; et qant elle fu toute widie, il le descroqierent 
et le laissierent aler a l'enventure. Je croi bien 
que elle se esfondra quelque part, car elle traioit moult 
fort aige, et riens n'en savoit li rois. 
Se li dissent si chevalier, et le peril ou il avoit esté, 
puis entendirent a aler avant et a combatre lors 
ennemis les Espagnols qui se combatoient durement 
bien et ne faisoient nul compte des Englois, a che que 
il monstroient ; et avoient arbalestriers qui traioient 
quariaus de fors arbalestres, et ce travilloient moult 
les Englois. 

Ceste bataille sus mer des Espagnols et des Englois 
fu moult dure ; car ces deus nations sont toutes gens 
marins et qui bien sevent conment on s'i doit et poet 
maintenir. Mais elle conmença trop tart ; car se li 
aventure euist donné que dou matin avoecques la 
maree il se fuissent trouvee, avant que il euist esté tart, 
il euissent fait plus grant conquest l'un sus l'autre, 
que il ne fesissent. 
Li jones princes de Galles et chil de sa carge se 
combatoient bien ensus et avoient lors nefs acroqies 
as vassiaus espagnols ou moult avoit de fors honmes 
et de durs, et qui grant fuisson faisoient d'apertisses. 
Et fu la nef dou prince tellement fourmenee de grans 
barriaus de fier aguissiés que li Espagnol lançoient 
contre les assielles, que elle fu petruisse en trois ou en 
quatre lieus et rendoit grande aige ; et ne l'en pooient 
garder chil qui i entendoient, dont il estoient tout 
esbahi, car la nef apesandisoit fort. Li dus de Lancastre, 
assés priés de la, se combatoit a Espagnols et oy 
criier en englois : « Rescouse, rescouse au prince de 
Galles ! » Si dist a ses chevaliers : « Alons deviers mon 
cousin le prince ; je voi bien que il a a faire. » Dont chil 
qui tenoient le gouvrenal de sa nef, le fissent tourner a 
force, et li aultre estendirent lor single contremont ; 
et tout combatant, vosissent ou non li Espagnol, il 
vinrent jusques a la nef dou prinche que li Espagnol 
tenoient a dangier. Et qant li dus fu venus, li prinches 
salli en sa nef, et aussi fissent tout si chevalier, et la 
se combatirent et moult longement a ces deus nefs 
espagnols : desquelles li une fu conquise par bien 
combatre et tout chil mis a bort qui dedens estoient, 
et li aultre se sauva et s'en ala a plain voille sans 
damage. 

D'autre part se combatoient li baron et li chevalier 
d'Engleterre, casquns en son vassiel et ordonnenche, 
ensi que a faire apertenoit. Et bien convenoit que ils 
fuissent fort et remuant et de grant emprise, car il 
trouverent dure gent et qui petit les prisoient. Toutesfois, 
qant il les orent assaiiés et veirent et congneurent 
que tant de vaillans honmes i avoit, il se combatoient 
en passant ensi conme l'escoufle vole ; et ne retournoient 
point, puis que il avoient fait lor emprise. 
Messires Robers de Namur estoit mestres de la 
Salle dou Roi, et avint que deus groses nefs espagnoles 
le vinrent environner et le conmenchierent a asalir et 
l'acroqierent de fait et de force ; et l'enmenoient et 
euissent menet sans dangier, qant chil qui dedens 
estoient conmenchierent a criier en hault : « Rescoués, 
rescoués la Sale dou Roi ! » La vois fu oie, et vinrent 
li sires de Biaumont en Engleterre et li sires de Basset 
a la rescouse. 
Encores i ot fait une grande apertise d'armes de uns 
des varlés au dit mesire Robert ; car, qant il vei que lor 
nef estoit acroqie et que li aultre nef l'enmenoit aval, 
l'espee toute nue en sa main, il salli de sa nef en la nef 
espagnolle et vint coper les mestres cordes qui gouvrenoient 
le single : par quoi il chei aval, et ne pot la 
nef aler plus avant. Et par ensi vinrent li desus nonmé 
chevalier et lors gens tout a point a la rescouse ; et 
furent ces deus nefs espagnoles assallies de grant 
maniere et conquises, et tout mis a bort chil qui 
dedens estoient. 
Moult de apertisses d'armes se fissent en pluisseurs 
lieus, lesquels ne vinrent pas tous a congnisance. Che 
soir furent les envaies et batailles fortes des Espagnols 
as Englois sus la mer ; et en i ot grant fuisson de mors 
et de bleciés, de une part et d'aultre, et plus assés des 
Espagnols que des Englois ensi conme il fu apparans, 
car il i laissierent quatorse nefs et les honmes et 
l'avoir qui dedens estoient. Et qant il veirent que les 
Espagnols estoient tous passés, car, que bien vous 
sachiés, tout n'asamblerent pas, il tournerent les singles 
viers Engleterre et vinrent prendre terre en 
Exsesses. 
La roine d'Engleterre estoit logie en une abbeie en 
Exsesses et avoit ses varlés devant envoiiés pour oir 
nouvelles de son signour le roi et de ses enfans, et 
sçavoit bien que a celle heure la il se combatoient. Si 
estoit en orissons a Dieu que il lor vosist donner et 
envoiier victore. Nouvelles li vinrent que li rois et si 
doi fil, li princes et li contes de Richemont, venoient 
et que la besongne avoit esté pour euls : si en fu 
grandement resjoie et fist tantos alumer fallos et 
tortis et widier gens a force pour aler contre son 
signour et ses enfans et les aultres qui venoient, qui 
mieuls mieuls, car la ou il estoient arivet, il n'i a ne 
port ne havene acoustumé d'ariver fors a l'aventure. 
Qant li rois vint en l'abeie ou la roine estoit, il 
pooient estre bien .II. heures en la nuit ; si se conjoirent 
grandement, ce fu raisons. Li plus des signours 
et des honmes demorerent en lor navie, toute la nuit, 
et se aisierent de che que il orent ; mais li rois fu dalés 
la roine. Et a l'endemain si menestrel furent 
revesti, par cause de nouvelleté, de cotes de draps de 
Valenchiennes que li Espagnol en remenoient en lors 
pais, Flaiolet de Chimai, Jehan et Perrin de Savoie. 
Qant ce vint a l'endemain, tout li baron et li chevalier, 
qui a la besongne avoient esté, vinrent deviers le 
roi en l'abeie. Si les requellierent liement et doucement 
li rois et la roine et les remerciierent dou bon 
service que fait avoient ; et puis prissent congiet, et 
retourna casquns en son lieu. Et li rois et la roine se 
departirent et vinrent a Londres. 

Vous avés bien ichi desus oy recorder conment 
Ainmeris de Pavie, uns Lombars, deubt rendre et 
livrer as François le chastiel et la forte ville de Calais, 
et conment il en chei a ceuls qui la alerent, et qui la 
marceandise avoient pourcachiet. 
Messires Joffrois de Carni, pour ce temps, se tenoit 
a Saint Omer et entendi que chils Lombars desus 
nonmés estoit amasés en une petite belle maison non 
pas trop forte dalés Calais, que li rois d'Engleterre li 
avoit donnet, laquelle maison on nonmoit Fretun, et 
se donnoit la dou bon temps, et avoit en partie moult 
de ses deduis, car il avoit une tres belle damoiselle, 
fenme englesce, en sa compagnie. Et ne quidoit pas 
que jamais il deuist oir nouvelles des François, mais si 
fist, car messires Joffrois de Carni ne pooit oubliier 
la traison que chils Ainmeris de Pavie li avoit fait. 
Qant il senti que il estoit la arestés, il fist secretement 
un mandement des chevaliers et esquiers de la environ 
et prist tous les arbalestriers de Saint Omer, et se 
partirent de nuit, et cevauchierent tant que, droit sus 
le point dou jour, il vinrent a Fretun et 
l'environnerent. 
Qant ce vint au cler jour, chil qui le chastiel gardoient, 
veirent gens d'armes et arbalestriers tous 
apparilliés environ euls pour euls asalir. Si furent tout 
esbahi, et le nonchierent tantos a lor mestre en disant : 
« Sire, avisés vous ; vechi les François qui vous sont 
venu a ce matin veoir, et sont plus de .Vc.. Et est 
messires Joffrois de Carni, ce nous est avis, chiés de 
ceste assamblee, car nous avons veu sa baniere de 
geulles a trois esquçons d'argent. » 
Qant messires Ainmeris de Pavie oy parler de 
messire Joffroi et des François, se li revinrent toutes 
angousses au devant ; et li ala souvenir dou vendage 
que fait avoit dou chastiel de Calais, et les avoit 
decheus. Si ne sceut que dire et se leva tantos, car a 
celle heure, il estoit encores en son lit dalés sen amie 
qui si belle estoit que a mervelles ; et dist en li levant : 
« Margerite, je croi bien que nostre conpagnie se desfera, 
car je n'ai pas chastiel pour moi tenir tant que 
je fuisse confortés. » La damoiselle a ces mos conmença 
moult tendrement a plorer ; li chevaliers se leva et 
vesti et arma et fist armer ses varlés, et tout compté 
il n'estoient que euls douse. Lor desfense ne dura 
point longement, car il i avoit la bien .C. arbalestriers 
et .Vc. honmes. 
Tantos li maison de Fretun fu prise, et messire 
Ainmeris de Pavie dedens, et la damoiselle aussi, et 
tout amenerent a Saint Omer. Et la fu decolés li dis 
Lombars et mis en .IIII. quartiers as portes ; et les 
auquns des varlés au dit Ainmeri furent pendut, et li 
aultre non. La damoiselle n'ot garde : li signeur en 
orent pité ; aussi elle n'estoit en riens coupable de ce 
fait. Et le rouva uns esquiers de la environ, lequel on 
nonmoit Robert de Frolant : on li donna ; et demora 
depuis avoecques li, tant que elle vesqi. 

En l'an de grace Nostre Signour mille .CCCXLIX., 
alerent li penant et issirent premierement d'Alemagne 
et furent honmes liquel faisoient penitances publiques, 
et se batoient d'escorgies a neus durs de quir farsis 
de petites pointeletes de fier. Et se faisoient li auqun 
entre deus espaules sainier moult vilainnement ; et 
auqunes sotes fenmes avoient drapelés apparilliés, et 
requelloient ce sanc et le metoient a lors ieuls et 
disoient que c'estoit sans de miracle. Et chantoient, 
en faisant lors penitances, cançons moult piteuses de 
la Nativité Nostre Signour et de sa sainte sousfrance. 
Et fu emprise ceste penitance a faire pour faire priiere 
a Dieu pour cesser la mortalité, car, en ce temps de 
la mort et boce et epedimie, les gens moroient soudainnement. 
Et morurent bien en ce temps par 
universi monde, la tierce partie dou peuple qui pour 
lors resgnoient. Et ces penans desquels je parloie 
maintenant, aloient de ville en ville et de chité en 
chité par compagnies et portoient sus lors chiés lons 
capiaus de fautre, casqune compagnie de une coulour. 
Et ne devoient par droit estatut et ordenance dormir 
en une ville que une nuit, et avoient terme d'aler : 
.XXXIII. ans et demi ala Dieus Jhesu Cris par terre 
ensi que les Saintes Escriptures tesmongnent ; et il 
alerent casqune compagnie .XXXIII. jours et demi, et 
adont il rentroient ens es villes et chités ou chastiaus 
dont il estoient issu. Et ne despendoient point fuisson 
dou lour sus lors journees faisans ; car les bonnes 
gens des villes et chités ou il s'enbatoient les prioient 
de disner et de souper. Et ne gisoient que sus estrain, 
se force de maladie ne lor faisoit faire. Et qant il 
entroient dedens la maison des gens, la ou il devoient 
disner ou souper, il se mettoient en genouls devant 
le suel par humelité et disoient trois fois la patre 
nostre et Ave Marie, et ensi et en tel estat qant il s'en 
departoient. Moult de belles paix se fissent, les penans 
alans entre les honmes, tant que de cas d'ocisions 
liquel estoient avenu et desquels cas en devant on ne 
pooit venir a paix, mais par le moiien de l'afaire des 
penans, on en venoit a paix. 
En lors ordenances avoit pluissours coses assés 
raisonnables et traitables et la ou nature humainne 
s'enclinoit que del aler ou voiage et de faire la penitance, 
mais point n'entrerent ens ou roiaulme de 
France, car papes Innocens qui pour ce temps resgnoit 
et qui en Avignon se tenoit, et li cardinal comsidererent 
cel afaire et alerent au devant trop fort, et 
proposerent a l'encontre de ces penans que penitance 
puble et prise de li meismes n'estoit pas licite ne 
raisonnable. Et furent esqumeniiet de lor fait, et par 
especial le clergiet qui avoecques euls estoit et s'acompagnoit. 
Et en furent pluisseur curet, chanonne et 
capelain, qui lor oppinion tenoient, privet de lor 
benefisce ; et qui absolution voloit avoir il le convenoit 
aler querir en Avignon. Si se degasta ceste ordenance 
et ala toute a noient, qant on vei que li papes et li 
rois de France lor estoit contraires et rebelles, et ne 
passerent point oultre Hainnau ; car se il fuissent alé 
a Cambrai ou a Saint Quentin, on lor euist clos au 
devant les portes. 
Sitretos que ces penans aparurent et que les nouvelles 
en vinrent, li sexste des Juis comsidererent et imaginerent 
lors destructions, et avoient sorti plus de 
.CC. ans ou devant et dit par figure : « Il doivent venir 
chevaliers qui porteront mailles de fier et seront 
moult crueuls ; mais il n'averont point de chief, et ne 
s'estenderont point lors poissanches ne lors oevres 
hors de l'empire d'Alemagne ; mais qant il seront 
venu, nous serons tous destruis. » Lors sors averirent, 
car voirement furent en che temps tous les Juis 
destruis, et plus en un pais que en aultre ; car li papes, 
li rois d'Espagne, li rois d'Arragon et li rois de Navare 
en requellierent grant fuisson et les tinrent a treu 
desous euls. 

En l'an de grace Nostre signour .MCCC. et .L. trespassa 
de ce siecle li rois Phelippes de France, et fu 
ensevpelis a grant solempnité en l'abeie de Saint 
Denis en France. Et puis fu Jehans ses ainnés fils, dus 
de Normendie, rois, et sacrés et couronnés en l'eglise 
de Nostre Dame de Rains a tres haute solempnité. 
Tantos apriés son couronnement, il s'en retourna a 
Paris et entendi a faire ses pourveances et ses besongnes 
car les trieuwes estoient fallies entre lui et le roy 
d'Engleterre. 

